
Aventura din Wisteria Lodge 


1. NEOBIŞNUITA EXPERIENŢĂ A 
DOMNULUI JOHN SCOTT ECCLES 

Mi-am notat în camet că era o zi mohorâtă şi răvăşită de vânt, spre 
sfârşitul lui martie 1892. Holmes primise o telegramă în timp ce luam prânzul 
şi apoi mâzgălise un răspuns. N-a făcut nicio remarcă, dar gândurile i-au 
rămas la asta, findcă mai târziu stătea lângă foc cu o faţă gânditoare, 
fumându-şi pipa şi aruncând din când în când o privire peste mesaj. 

Deodată s-a întors spre mine cu o sclipire răutăcioasă în ochi şi a spus: 

— Watson, presupun că te consideri un literat. Cum ai defini cuvântul 
„grotesc”? 

— Ciudat... remarcabil, i-am sugerat. 

A clătinat din cap auzind definiţia mea. 

— Cu siguranţă e ceva mai mult de-atât, o sugestie intrinsecă despre 
ceva tragic şi îngrozitor. Dacă te gândeşti la acele naraţiuni cu care ai 
năpăstuit un public mult încercat, vei vedea cum grotescul s-a împletit 
adesea cu actul criminal. Gândeşte-te la întâmplarea cu oamenii cu părul 
roşcat. Era destul de grotescă la început şi totuşi s-a sfârşit ca o încercare 
disperată de jaf. Sau, iar, afacerea aia stupidă cu cele cinci semnale portocalii, 
care-a dus direct la o conspirație criminală. Cuvântul mă pune în alertă. 

Am întrebat: 

— L-ai regăsit acolo? 

El a citit telegrama cu voce tare: 


Am trecut prin cea mai incredibilă şi grotescă experiență. 
Poţi să-mi dai un sfat? 
Scott Eccles Oficiul Poştal Charing Cross 


M-am interesat: 

— Bărbat sau femeie? 

— Oh, bărbat, desigur! Nicio femeie n-ar fi trimis vreodată o 
telegramă cu răspuns plătit. O femeie ar fi venit încoace. 

— O să-l vizitezi? 

— Dragul meu Watson, ştii cât mă plictisesc de când l-am 
închis pe colonelul Carruthers. Mintea mea e ca un motor de curse 
care se desface piesă cu piesa dacă nu e folosit la acţiunea pentru 
care a fost creat. Viaţa e monotonă, ziarele sunt sterile, 
îndrăzneala şi romantismul par să fi dispărut cu desăvârşire din 
universul criminalităţii. Şi atunci mă mai întrebi dacă sunt gata să 


cercetez orice problemă, oricât de măruntă s-ar dovedi? Dar aici, 
dacă nu mă înşel, e vorba despre un client. 

Pe scări s-a auzit un pas rar şi o clipă mai târziu în cameră a 
fost poftit un domn solemn, respectabil, solid şi înalt, cu favoriţi 
încărunţiţi. 

Povestea vieţii lui era întipărită în trăsăturile pronunţate şi 
manierele prea elaborate. Din cap.până-n picioare, de la ghetre 
până la ochelarii cu rame aurite, era un conservator, om al 
bisericii, un bun cetăţean, ortodox şi convenţional în cele mai mici 
detalii. Dar o întâmplare uimitoare îi tulburase rigiditatea 
înnăscută şi lăsase urme în părul zburlit, pe obrajii îmbujoraţi de 
furie, pe gesturile agitate, nerăbdătoare. A intrat abrupt în subiect. 

— Am trecut prin cea mai neobişnuită şi neplăcută 
experienţă, domnule Holmes. N-am fost vreodată în viaţă pus în 
asemenea situaţie. Nu se cuvine... e revoltător. Voi insista să 
primesc o explicaţie. 

Se umfla şi gâfâia de furie. Holmes i-a răspuns cu voce 
liniştitoare; 

— Vă rog să luaţi loc, domnule Scott Eccles. Îmi permiteţi sa 
vă întreb mai întâi de ce-aţi venit, de fapt, la mine? 

— Pai, domnule, nu părea să fie genul de problemă de 
competenţa poliţiei şi totuşi, după ce veţi auzi faptele, trebuie să 
admiteţi că nu puteam lăsa lucrurile aşa. N-am niciun fel de 
simpatie pentru tagma detectivilor particulari şi totuşi, fiindcă vă 
auzisem numele... 

— Absolut. Dar, în al doilea rând, de ce n-aţi venit chiar 
imediat? 

Holmes a aruncat o privire la ceas şi zise: 

— Este două şi jumătate. Telegrama dumneavoastră mi-a 
parvenit cam pe la unu. Dar oricine vă priveşte îmbrăcămintea şi 
ţinuta poate observa că tulburarea dumneavoastră a apărut încă 
din zori. 

Clientul nostru şi-a netezit părul zbârlit, apoi şi-a pipăit 
obrazul nebărbierit. 

— Aveţi dreptate, domnule Holmes. Nu m-am gândit deloc 
la felul cum arăt. M-am bucurat doar să scap dintr-o asemenea 
casă. Dar am colindat şi am făcut cercetări înainte să vin la 
dumneavoastră. Am mers la agenţii imobiliari care se ocupau de 
casă, iar ei mi-au declarat că domnul Garcia şi-a plătit chiria şi că 
totul este în regulă la Wisteria Lodge. 


— Zău, domnule, a râs Holmes. Sunteţi ca prietenul meu, 
domnul Watson, care are obiceiul să înceapă povestirea cu 
sfârşitul. Vă rog, ordonaţi-vă gândurile şi permiteţi-mi să aflu, în 
ordine firească, cu exactitate, ce întâmplări v-au făcut să veniţi 
aici nepieptănat şi nebărbierit, cu vesta încheiată greşit, ca să 
cereţi un sfat şi ajutor. 

Clientul nostru s-a uitat în jos cu o expresie tristă faţă de 
înfăţişarea sa neobişnuită. 

— Sunt sigur că arăt foarte prost, domnule Holmes, ceea ce 
nu ştiu să se fi întâmplat vreodată în viaţa mea. Dar vă voi relata 
toată această chestiune stranie şi după aceea sunt sigur că veţi 
admite că sunt destule motive să fiu scuzat. 

Dar relatarea lui a fost înăbuşită în faşă. Afara s-au auzit 
zgomote şi doamna Hudson a deschis uşa poftind înăuntru doi 
indivizi solizi, cu aspect foarte oficial, dintre care unul era bine- 
cunoscutul inspector Gregson de la Scotland Yard, un ofiţer 
energic, amabil şi, cu unele rezerve, capabil. 

Gregson i-a strâns mâna lui Holmes prezentându-l pe 
însoţitorul său, inspectorul Baynes, de la Secţia de Poliţie din 
Surrey. 

— Suntem la vânătoare împreună, domnule Holmes, şi urma 
vânatului ne-a adus încoace. 

Şi-a fixat ochii de buldog asupra vizitatorului nostru. 

— Sunteţi cumva domnul John Scott Eccles, din Popham 
House, Lee? 

— EI însuşi. 

— Vă urmărim de azi-dimineaţă. 

— Fără îndoială, l-aţi găsit din cauza telegramei, a spus 
Holmes. 

— Exact, domnule Holmes. l-am luat urma la Oficiul Poştal 
din Charing Cross şi am venit aici. 

— Dar de ce mă urmăriţi? Ce vreţi? 

— Vrem o declaraţie, domnule Scott Eccles, o declaraţie 
despre evenimentele care au dus aseară la moartea domnului 
Aloysius Garcia din Wisteria Lodge, lângă Esher. 

Clientul nostru s-a ridicat cu fulgere în ochi, iar faţa uluită, i 
s-a golit de orice culoare. 

— Mort? Aţi spus ca era mort? 

— Da, domnule, este mort. 

— Dar cum? Intr-un accident? 


— Crimă, mai clară ca lumina zilei. 

— Doamne Dumnezeule! Asta-i îngrozitor! Doar nu vreţi să 
spuneţi... nu vreţi să spuneţi că sunt suspect?! 

— In buzunarul mortului s-a găsit o scrisoare de-a 
dumneavoastră, iar noi ştim că intenţionaţi să petreceţi noaptea 
trecută în casa lui. 

— Ceea ce am şi făcut. 

— Ah, deci aţi făcut-o? 

Imediat a scos carnetul oficial de însemnări. Sherlock 
Holmes a spus: 

— Stai puţin, Gregson! Tot ce vrei e o declaraţie simplă, nu-i 
aşa? 

— Şi e de datoria mea să-l previn pe domnul Scott Eccles că 
poate fi folosită împotriva sa. . 

— Când aţi intrat în camera, domnul Eccles avea de gând să 
ne povestească despre asta. Cred, Watson, că puţin coniac cu 
sifon nu i-ar strica. Acum, domnule, vă sugerez să nu daţi nicio 
atenţie faptului ca auditoriul e mai numeros şi să vă continuaţi 
declaraţia exact cum aţi fi făcut dacă n-aţi fi fost întrerupt. 

Musafirul nostru înghiţise cu lăcomie coniacul şi obrajii i se 
colorară iar. Aruncând o privire ciudată spre carneţelul 
inspectorului, el şi-a început imediat extraordinara declaraţie. 

— Sunt burlac şi, fiindcă sunt o persoană sociabilă, am un 
mare număr de prieteni. Printre ei este familia unui fabricant de 
bere ieşit la pensie, numit Melville, care locuieşte la Abermarle 
Mansion, Kensington. La el la masă am întâlnit, acum câteva 
săptămâni, un tânăr numit Garcia. Am înţeles că e de origine 
spaniolă şi avea ceva legături cu ambasada. Vorbea engleza la 
perfecţie, avea maniere plăcute şi era cel mai chipeş tânăr pe care 
l-am văzut în viaţa mea. Într-un fel chiar ne-am împrietenit, 
tânărul acesta şi cu mine. Se pare că i-am plăcut de la început şi la 
două zile de la prima întâlnire a venit să mă vadă în Lee. Aşa, din 
vorbă în vorbă, m-a invitat să petrec câteva zile la el acasă, la 
Wisteria Lodge, între Esher şi Oxshott. leri-seară am mers la Esher 
să onorez această invitaţie. Îmi descrisese dinainte casa. Locuia cu 
un servitor credincios, un compatriot bun la toate. Acest individ 
vorbea engleza şi se ocupa de gospodărie. Mai era şi un bucătar 
excelent, mi-a zis el, un metis pe care-l găsise în călătoriile lui şi 
care putea prepara o cină minunată. Îmi amintesc bine că ela 
remarcat ce ciudată e gospodăria asta în inima comitatului Surrey, 


iar eu am încuviinţat atunci, mai târziu dovedindu-se mult mai 
stranie decât crezusem. 

Am mers într-un loc... cam două mile la sud de Esher. Casa 
este destul de mare, aşezată cu spatele la stradă şi spre ea ducea 
o alee şerpuită, flancată de arbuşti înalţi. Este o clădire veche, 
nerenovată de-o groază de vreme. Când aleea pietruită m-a 
condus spre o alta, năpădită de iarbă, şi apoi în faţa uşii umflate şi 
pătate de vreme, am început sa cred că nu fusese înţelept din 
partea mea să vin în vizită la un om pe care-l cunoşteam aşa de 
puţin. Totuşi, a deschis uşa chiar el şi m-a întâmpinat cu multă 
cordialitate. Am fost lăsat pe mâna servitorului, un individ cu faţa 
tristă, oacheşă, care m-a condus spre dormitor şi mi-a cărat 
geanta. Toată ambianța era deprimantă. Am luat cina în doi şi 
chiar dacă gazda mea şi-a dat toată silinţa să ma distreze, 
gândurile păreau să-i rătăcească departe, vorbea aşa de aluziv şi 
pătimaş, încât abia îl înţelegeam. Bătea continuu darabana cu 
degetele pe masă, îşi rodea unghiile şi dădea multe semne de 
nelinişte. Cina însăşi n-a fost bună sau bine servită, iar prezenţa 
servitorului taciturn şi posomorât n-a fost de natură să ne bine 
dispună. Vă asigur că de mai multe ori pe parcursul serii mi-am 
dorit să pot inventa o scuză ca să mă întorc în Lee. 

Îmi revine în memorie un lucru ce ar putea avea 
însemnătate în investigația acestor doi domni. La momentul 
respectiv nu i-am dat atenţie. Spre sfârşitul cinei, servitorul a adus 
un bilet. Am observat că după ce gazda mea l-a citit a devenit şi 
mai neatent, şi mai ciudat decât înainte. A renunţat la orice 
simulacru de conversaţie şi doar a stat, fumând ţigară după ţigară, 
pierdut în propriile gânduri, dar n-a făcut nicio remarcă apropo de 
conţinutul biletului. Pe la unsprezece am fost bucuros să merg la 
culcare. Puțin mai târziu, Garcia a băgat capul pe uşă, era deja 
întuneric în cameră, şi m-a întrebat dacă am sunat. Am răspuns că 
nu. Şi-a cerut scuze că mă deranjase aşa târziu spunând că e 
aproape ora unu. După asta s-a făcut linişte şi am dormit buştean 
toata noaptea. 

Şi acum am ajuns la partea uluitoare a povestirii mele. Când 
m-am trezit, era multă lumina. M-am uitat la ceas şi am văzut că 
era aproape nouă. Solicitasem expres să fiu sculat la opt, aşa că 
am fost foarte uimit de faptul că uitase. Am sărit în picioare şi am 
sunat după servitor. N-a răspuns nimeni. Am sunat iar şi iar, dar 
rezultatul a fost acelaşi. Atunci, am tras concluzia că soneria era 


defectă. Mi-am aruncat hainele pe mine şi m-am grăbit să cobor, 
foarte prost dispus, ca să cer nişte apa calda. Puteţi să vă 
imaginaţi ce surprins am fost când am văzut că nu era nimeni 
acolo. Am ţipat pe hol. N-a răspuns nimeni. Apoi am alergat din 
cameră în cameră. Toate erau goale. Gazda mea îmi arătase cu o 
seară înainte dormitorul lui, aşa că am ciocănit la uşă. Niciun 
răspuns. Am apăsat pe clanţă şi am intrat. Camera era goala şi-n 
pat nu dormise nimeni. Plecase împreună cu ceilalţi. Străinul care 
mi-era gazdă, servitorul străin, bucătarul străin, toţi dispăruseră în 
noapte! Acesta e sfârşitul vizitei mele la Wisteria Lodge. 

Sherlock Holmes îşi freca mâinile chicotind, în timp ce se 
pregătea să adauge acest bizar incident la colecţia lui de 
întâmplări stranii. În sfârşit, spuse: 

— După câte ştiu eu, întâmplarea dumitale e absolut unică. 
Pot sa întreb, domnule, ce-ai făcut atunci? 

— Eram furios. Primul meu gând a fost că fusesem victima 
unei farse absurde. Mi-am împachetat lucrurile, am trântit uşa în 
urma mea şi am pornit la drum spre Esher, cu geanta în mână. M- 
am oprit la Allan & Fraţii, cei mai buni agenţi imobiliari din sat, şi 
am aflat ca vila fusese închiriată prin această firmă. M-a izbit 
gândul ca era puţin probabil ca întreaga afacere să aibă scopul de 
a-şi bate joc de mine şi de fapt intenţia era să nu mai plătească 
chirie. E sfârşitul lui martie, aşa că ziua scadentă era aproape. Dar 
teoria asta nu se verifica» Agentul mi-a mulţumit pentru 
avertisment, dar mi-a spus că primise în avans chiria. M-am 
îndreptat spre oraş şi m-am oprit la Ambasada Spaniei, dar nimeni 
nu-l cunoştea pe individ acolo. Pe urmă m-am dus să-l văd pe 
Melville, în casa căruia îl întâlnisem prima dată pe Garcia, dar am 
aflat că de fapt ştia despre el chiar mai puţine lucruri decât mine. 
In sfârşit, după ce n-am primit răspunsul dumneavoastră la 
telegrama mea, am venit încoace fiindcă ştiu că sunteţi o 
persoană la care se apelează în cazurile dificile. Dar acum, 
domnule inspector, înţeleg după cele spuse când aţi intrat în 
cameră că povestea continuă şi că s-a petrecut o tragedie. Vă 
asigur că fiecare cuvânt pe care l-am spus e adevărat şi că pe 
lângă ce v-am spus nu mai ştiu nimic despre soarta acestui om. 
Singura mea dorinţă e să sprijin autorităţile cât îmi stă în puteri. 

— N-am nicio îndoială, domnule Scott Eccles, n-am nicio 
îndoială, a replicat inspectorul Gregson pe un ton amabil. Trebuie 
să spun că tot ce ne-aţi relatat este întocmai cu faptele de care 


am luat notă. Ca, de exemplu, biletul acela primit în timpul cinei. 
Aţi observat întâmplător ce s-a întâmplat cu el? 

— Da. Garcia l-a mototolit şi l-a aruncat în foc. 

— Ce spuneţi despre asta, domnule Baynes?, a zis Holmes. 

Detectivul de la ţară era un bărbat solid, durduliu, roşcovan, 
a cărui faţă ar fi fost vulgară dacă n-ar fi fost luminată de doi ochi 
foarte strălucitori, aproape ascunşi între cutele obrajilor şi 
sprâncenele stufoase, A zâmbit leneş scoțând din buzunar o 
bucată de hârtie împăturită şi decolorată, apoi zise: 

— Era un cămin cu grilaj, domnule Holmes, şi el n-a ţintit 
bine. Am cules biletul intact din spatele lui. 

Holmes a zâmbit în semn de apreciere. 

— Sigur aţi examinat casa cu mare atenţie dacă aţi găsit 
chiar şi un petic de hârtie. 

— Exact, domnule Holmes. Aşa sunt eu. Să vi-l citesc, 
domnule Gregson? 

Londonezul a încuviinţat tăcut. 

— Biletul e scris pe hârtie obişnuită, fără filigran. E un sfert 
de coală. Hârtia a fost tăiată din două mişcări cu o foarfecă cu 
lama scurtă. A fost îndoită de trei ori şi sigilată cu ceară roşie, care 
a fost pusă în grabă şi presată cu un obiect oval şi plat. Biletul e 


adresat domnului Garcia, la Wisteria Lodge. Aici scrie: 

închis. Scara principală, primul coridor, a şaptea la dreapta, cu 
dimie verde. Dumnezeu să te ocrotească! D. 

E un scris de femeie, s-a folosit o peniță ascuţită, dar adresa 
e scrisă cu alt stilou sau cu alt toc decât biletul. După cum vedeţi, 
scrisul e mai gros şi mai apăsat. 

— O observaţie remarcabilă, spuse Holmes aruncând o 
privire. Trebuie să te felicit, domnule Baynes, pentru că 
examinând biletul ai dat atâta atenţie la detalii. Probabil se pot 
adăuga câteva lucruri mărunte. Fără îndoială, sigiliul este un 
buton de manşetă, ce altceva are forma asta? Foarfeca era de 
unghii, din cele curbate. Deşi ambele tăieturi sunt scurte, se poate 
zări clar aceeaşi uşoară curbură la fiecare. 

Detectivul chicoti. 

— Credeam că am stors toată informaţia din el, dar văd că 
mai era ceva. Trebuie să spun că nu înţeleg nimic altceva din bilet 
decât că a fost ceva plănuit şi, ca de obicei, se află o femeie în 
spatele întâmplării. 

In timpul acestei discuţii, domnul Scott Eccles se fois e pe 
scaun. Apoi spuse: 

— Mă bucur că aţi găsit biletul, pentru că el confirmă 
povestea mea. Dar vă rog să-mi permiteţi să subliniez că încă n- 
am aflat ce s-a întâmplat cu domnul Garcia sau cu ceilalţi din casă. 

— Cât despre Garcia, spuse Gregson, vă pot răspunde uşor. 
A fost găsit mort în această dimineaţa la Oxshott Common, la 
aproape o milă de casă. Capul îi fusese zdrobit cu lovituri 
puternice date cu un sac cu nisip sau ceva asemănător care mai 
degrabă strivise decăt rănise. Acolo e un loc izolat şi nu sunt case 
pe o rază de un sfert de milă împrejur. In aparenţa, fusese doborât 
de la început, pe la spate, dar atacatorul continuase să-l lovească 
mult timp după ce-a murit. A fost un atac extrem de furios. Nu 
sunt urme de paşi sau alte indicii care să duca la criminali. 

— A fost jefuit? 

— Nu, n-a fost nicio încercare de jaf. 

— Asta-i foarte dureros... foarte dureros şi îngrozitor, 
adăugă arţăgos domnul Scott Eccles, dar este neobişnuit de greu 
pentru mine. N-am avut niciun amestec în ieşirea nocturnă a 
gazdei mele şi tragicul său sfârşit. Cum am ajuns să fiu amestecat 
în cazul acesta? 

— Foarte simplu, domnule, îi răspunse inspectorul Baynes. 
Singurul document găsit în buzunarul decedatului a fost o 


scrisoare de la dumneata în care afirmai că-l vei vizita în noaptea 
în care a murit. Am luat numele şi adresa decedatului de pe plicul 
acestei scrisori. Am ajuns acasă la el, azi-dimineaţă, la ora noua şi 
nu te-am găsit nici pe dumneata, nici pe altcineva înăuntru. l-am 
telegraflat domnului Gregson să te găsească la Londra, în timp ce 
eu examinam Wisteria Lodge. Apoi am venit în oraş, m-am întâlnit 
cu domnul Gregson şi iată-ne. 

Gregson s-a ridicat: 

— Cred că e mai bine acum sa dăm întregii probleme o 
formă oficială. Dumneavoastră veţi veni cu noi la secţie, domnule 
Scott Eccles, ca să ne daţi o declaraţie în scris. 

— Sigur, voi veni imediat. Dar vă solicit serviciile, domnule 
Holmes. Vă rog să nu faceţi economie de bani şi resurse pentru a 
obţine adevărul. 

Prietenul meu s-a întors âpre inspectorul de la ţară. 

— Presupun că nu vă deranjează să colaboraţi cu mine, 
domnule Baynes. : 

— Sunt foarte onorat, domnule, va asigur. 

— În tot ce-aţi întreprins, aţi dat dovadă de promptitudine şi 
profesionalism. Aş vrea să vă întreb dacă există vreun indiciu 
referitor la ora exactă a decesului. 

— Omul era acolo de la ora unu noaptea. Cam la ora aceea 
a plouat, iar decesul s-a petrecut înainte să plouă. 

— Dar asta-i absolut imposibil, domnule Baynesi, a exclamat 
clientul nostru. Avea o voce inconfundabilă. Aş putea să jur că ela 
fost cel care mi-a vorbit din uşa dormitorului exact la ora aceea. 

— Uluitor, dar deloc imposibil, a zâmbit Holmes. 

— Aveţi vreo bănuială?, s-a interesat Gregson. 

— Aparent, cazul nu e unul foarte complex, deşi, desigur, 
prezintă nişte caracteristici interesante şi oarecum livreşti, înainte 
să mă aventurez şi să formulez o părere finală, trebuie să cunosc 
mai bine faptele. Apropo, domnule Baynes, în timpul percheziţiei 
casei, aţi observat ceva neobişnuit în afară de biletul acela? 

Detectivul l-a privit pe prietenul meu cu o expresie 
deosebită şi a replicat: 

— Au fost unul, două lucruri „foarte“ neobişnuite. Poate 
după ce termin la secţia de poliţie veţi avea amabilitatea să veniţi 
să vă spuneţi părerea despre ele. 

— Vă stau la dispoziţie, a răspuns Sherlock Holmes sunând. 
Condu-i pe aceşti gentlemeni, doamnă Hudson, şi ai amabilitatea 


să trimiţi băiatul cu telegrama asta. Trebuie să plătească cinci 
şilingi pentru răspuns. 

După ce musafirii noştri au plecat, am stat o vreme în 
tăcere. Holmes fuma ţigara după ţigară, cu sprâncenele încruntate 
deasupra ochilor lui pătrunzători şi cu capul împins înainte, în felul 
acela nerăbdător care-i era caracteristic. Deodată, s-a întors spre 
mine: 

— Ei, Watson, ce crezi despre asta? 

— Nu înţeleg deloc de ce a fost păcălit Scott Eccles. 

— Dar despre crimă? 

— Păi, având în vedere dispariţia însoţitorilor mortului, aş 
spune că ei au avut oarecare legătură cu crima şi au fugit din 
calea justiţiei. 

— Cu siguranţă, acesta e un punct de vedere. Totuşi, după 
cum se prezintă cazul, e foarte ciudat că acei doi servitori au 
conspirat împotriva lui şi l-au atacat exact în noaptea în care avea 
un musafir, îl aveau la dispoziţie, singur, în orice altă noapte a 
săptămânii. 

— Atunci de ce-au fugit? 

— Chiar aşa. De ce-au fugit? Acesta e un lucru important de 
aflat. Un alt lucru important este întâmplarea extraordinară prin 
care a trecut clientul nostru, Scott Eccles. Acum, dragă Watson, 
este peste limitele imaginaţiei omeneşti să existe o explicaţie care 
să corespundă la amândouă aceste fapte importante. Dacă ar 
exista una care să acopere şi misteriosul bilet cu un conţinut atât 
de curios, atunci ar merita s-o acceptăm temporar ca ipoteză. 
Dacă noile fapte despre care vom afla se vor potrivi în acest tipar, 
atunci bănuiala noastră va deveni treptat chiar soluţia. 

— Dar care-i ipoteza noastră? 

Holmes s-a lăsat pe spate în scaun, cu ochii pe jumătate 
închişi. 

-—Trebuie să recunoşti, dragă Watson, că ideea unei glume 
este exclusă. Au urmat evenimente grave, după cum s-a văzut, iar 
ademenirea lui Scott Eccles la Wisteria Lodge a avut legătură cu 
ele. 

— Dar care-ar putea fi legătura? 

— Hai s-o luăm verigă cu verigă. Există, în aparenţă, ceva 
forţat în această bruscă şi ciudată prietenie dintre tânărul spaniol 
şi Scott Eccles. Primul e cel care a grăbit lucrurile. La doar o zi 
după ce l-a cunoscut, s-a dus să-l viziteze pe Eccles exact în 


celălalt capăt al Londrei şi a păstrat legătura cu el până l-a convins 
să vină la Esher. Ei, ce voia de la Eccles? Ce-i putea Eccles 
asigura? Acest om mi se pare complet lipsit de farmec. Nu e 
neobişnuit de inteligent... nu e genul de om care să aibă aceleaşi 
afinități ca un latin isteţ. Atunci, de ce tocmai el a fost ales dintre 
toţi ceilalţi, de ce Garcia l-a considerat potrivit pentru scopul lui? 
Are el vreo calitate remarcabilă? Eu spun că da. Este exact tipul 
britanicului convenţional şi respectabil, exact tipul de martor care 
ar impresiona un alt britanic. Ai văzut tu însuţi cum nici unuia 
dintre inspectori nu i-a trecut măcar prin minte să se îndoiască de 
mărturia lui, oricât de neobişnuită ar fi fost. 

— Dar la ce să fie martor? 

— La nimic, după noua turnură a lucrurilor, dar la lucruri 
deosebit de importante, dacă totul mergea altfel. lată cum văd eu 
chestiunea. 

— Înţeleg, ar fi putut furniza un alibi. 

— Exact, dragul meu Watson, ar fi putut furniza un alibi. 
Vom presupune, de dragul argumentării, că toţi trei din Wisteria 
Lodge erau complici şi aveau un plan. Tentativa lor, orice ar fi 
însemnat, vom spune că trebuia să se facă înainte de ora unu. 
Umblând la ceasuri, e posibil să-l fi trimis pe Scott Eccles la 
culcare mai devreme decât credea el că este, dar, oricum, se 
poate ca atunci când Garcia s-a dus să-i spună că era ora unu să 
nu fi fost, de fapt, mai mult de douăsprezece. Dacă Garcia putea 
să facă ce avea de făcut şi să se întoarcă până la unu, el ar fi avut 
evident un aliat puternic împotriva oricărei acuzaţii. Acest englez 
ireproşabil ar fi fost gata să jure în orice instanţă că acuzatul a fost 
tot timpul în casă. Era o asigurare dacă lucrurile mergeau prost. 

— Da, înţeleg. Dar cum rămâne cu dispariţia celorlalţi? 

— Încă nu cunosc toate faptele, dar nu cred că sunt 
probleme de nedepăşit. Totuşi, e o greşeală să contrazici datele 
pe care le ai. Ajungi să le distorsionezi ca să le faci să se încadreze 
în teoria pe care ai formulat-o. 

— Şi biletul? 

— Cum era? Propriile noastre culori, verde şi alb. Parcă e 
vorba de curse. Verde — deschis, alb — închis. Clar, e vorba de un 
semnal. Scara principală, primul coridor, a şaptea la dreapta, cu 
dimie verde. Asta este marcarea țintei. S-ar putea ca în spatele 
poveştii să fie un soţ gelos. A fost clar o misiune periculoasă. Ea n- 
ar fi scris „Dumnezeu să te ocrotească“ dacă n-ar fi fost aşa. „D“ e 


un indiciu. 

— Bărbatul era spaniol. Părerea mea e că „D“ înseamnă 
Dolores, care în Spania e un nume comun. 

— Bine, Watson, foarte bine... dar absolut inadmisibil. O 
spaniolă i-ar scrie unui spaniol în spaniolă. Cea care a scris acest 
bilet este cu siguranţă o englezoaică. Ei, acum, tot ce putem face 
e să ne păstrăm calmul până când acest minunat inspector se va 
întoarce să ne ia. Intre timp putem să mulţumim sorții norocoase 
care ne-a răpit pentru câteva ore din ghearele plictiselii. 

Inainte ca inspectorul din Surrey să se întoarcă, deja sosise 
un răspuns la telegrama lui Holmes. Acesta a citit-o şi era pe 
punctul de a o pune în carnet când mi-a zărit expresia 
întrebătoare. Mi-a întins-o râzând: 

— Ne învârtim în cercuri înalte! 

Telegrama era o listă de nume şi adrese: 


Lord Harringby, The Dingle; Sir George Folliott, Oxshott 
Towers; Mr. Hynes Hynes, J.P., Purdley Place; Mr. James Baker 
Williams, Forton Old Hall:Mr. Henderson, High Gable; Rev. Joshua 
Stone, Nether Walsling. 


— Aceasta-i o cale evidentă de a ne limita zona de acţiune, 
a spus Holmes. Fără îndoiala, Baynes, cu mintea lui metodică, deja 
şi-a făcut un plan asemănător. 

— Nu înţeleg prea bine. 

— Ei, dragul meu prieten, am ajuns deja la concluzia că 
mesajul primit de Garcia la cină era o chemare sau o însărcinare. 
Ei, dacă l-am interpretat corect, ca să ajungă la locul de întâlnire, 
persoana trebuia să urce scara principală şi să caute a şaptea uşă 
de pe coridor, deci este clar vorba despre o casă foarte mare. E la 
fel de sigur că această casă nu poate fi la mai mult de o milă sau 
două distanţă de Oxshott din moment ce Garcia mergea în direcţia 
aceea şi spera, după cum îmi explic eu faptele, să se întoarcă la 
Wisteria Lodge la timp ca să se servească de un alibi care urma 
să-i justifice prezenţa doar până la ora unu. Fiindcă numărul 
caselor mari din apropiere de Oxshott trebuie să fie limitat, am 
adoptat, evident, metoda de a trimite un mesaj agenţiei 
imobiliare menţionate de Scott Eccles, de unde am obţinut o lista. 
lată-le în această telegramă, şi celălalt capăt al încâlcitului nostru 
ghem trebuie să fie în una dintre ele. 


Era aproape şase când am ajuns în pitorescul sat Surrey, 
din Esher, în compania inspectorului Baynes. Holmes şi cu mine 
luasem cu noi schimburi pentru noapte şi am găsit camere 
confortabile la Bull. 

În cele din urmă, însoţiţi de detectiv, am pornit la drum în 
prima noastră vizita la Wisteria Lodge. O seara rece şi întunecata 
de martie, un vânt subţire şi o ploaie fină care ne biciuiau feţele 
erau decorul potrivit pentru zona sălbatică prin care trecea 
drumul, ca şi pentru împrejurarea tragică ce ne purta într-acolo. 


2. TIGRUL DIN SAN PEDRO 


După ce-am mers câteva mile pe drumul sumbru şi 
îngheţat, am ajuns la o poartă înaltă de lemn care dădea spre o 
lugubră alee cu castani. Drumul şer- puit, întunecos, ne-a condus 
spre o casa scundă, mohorâtă, care se profila neagră ca smoala 
pe cerul cenuşiu. În faţă, la fereastra din stânga uşii, pâlpâia timid 
un firicel de lumină. Baynes a spus: 

— E un poliţist înăuntru. O să bat în fereastră. 

A călcat peste iarbă şi a bătut în geam. Prin sticla lăptoasă 
abia am zărit un bărbat care s-a ridicat iute de pe un scaun de 
lângă foc, apoi am auzit un strigăt aspru venind din cameră. O 
clipă mai târziu, un poliţist palid la faţă, cu respiraţia întretăiată, a 
deschis uşa ţinând lumânarea în mâna tremurândă. 

Barnes l-a întrebat cu asprime: 

— Ce s-a întâmplat? 

Omul şi-a tamponat de câteva ori fruntea cu batista şi a 
oftat lung a uşurare. 

— Mă bucur c-aţi venit, domnule. A fost o seară lungă şi nu 
cred că nervii mei mai sunt ca înainte. 

— Nervii tăi, Walters? N-aş fi crezut că eşti chiar aşa slab de 
înger. 

— Păi, domnule, e vorba de casa asta izolată, tăcută, şi 
ciudăţenia aia din bucătărie. Exact când aţi bătut în fereastră, am 
crezut c-a venit iar. 

— Ce-a venit iar? 

— Dracul, domnule, eu aşa cred. Era la fereastră. 

— Ce era la fereastră şi când? 

— Cam acum două ore. Tocmai se lăsa amurgul. Stăteam pe 
scaun şi citeam. Nu ştiu ce m-a făcut să mă uit în sus, dar prin 


ochiul de jos al ferestrei mă privea o faţă. Văleu, domnule, ce faţă 
mai avea! O s-o visez noaptea! 

— Hmm, hmm, Walters. Nu aşa vorbeşte un sergent. 

— Ştiu, domnule, ştiu, dar m-a tulburat şi n-are rost să mă 
ascund. Nu era neagră, domnule, dar nu era nici albă, nici altă 
culoare pe care-o ştiu, era o nuanţă ciudată ca de lut cu ceva 
lăptos în el. Şi cum se uita... ochii mari cu privire fixă şi linia 
dinţilor albi ca ai fiarelor înfometate! Vă spun, domnule, n-am 
putut să mişc un deget, nici să respir până când nu s-a mişcat 
repede şi-a dispărut. Am fugit afară printre tufişuri, dar, slavă 
Cerului, nu era nimeni acolo. 

— Dacă n-aş şti că eşti un om capabil, Walters, ţi-aş da o 
bilă neagră pentru asta. Chiar dacă era Diavolul însuşi, un sergent 
în misiune n-ar trebui niciodată să-i mulţumească lui Dumnezeu că 
n-a putut să-l prindă. Să cred că totul nu-i decât o închipuire şi o 
festă a simţurilor? 

— Asta, cel puţin, e foarte uşor de stabilit, spuse Holmes 
aprinzându-şi micuța lanternă de buzunar. Da, a confirmat el după 
o scurtă examinare a ierbii de-afară, aş spune că purta pantofi 
numărul doisprezece. Dacă totul e proporţional cu piciorul, cu 
siguranţă era un uriaş. 

— Ce s-a întâmplat cu el? 

— S-ar părea c-a luat-o la fugă printre tufişuri şi a ieşit la 
drum. 

— Eh!, mai zise inspectorul cu o faţă gânditoare, gravă. 
Oricine ar fi. fost şi orice ar fi vrut, acum a dispărut şi avem lucruri 
mai importante de care sa ne ocupăm. Şi acum, domnule Holmes, 
vă rog să-mi permiteţi sa vă arăt casa. 

Numeroasele dormitoare şi saloane n-aveau nimic de 
ascuns unei priviri atente. Aparent, chiriaşii nu aduseseră mai 
nimic sau foarte puţin cu ei, iar toată mobila, până la cele mai mici 
detalii, fusese închiriată împreună cu casa. În urma rămăseseră 
multe haine cu eticheta Marx & Co., High Holborn. Din telegramele 
primite ulterior se aflase că Marx ştia despre clientul său doar că 
plătea facturile la timp. Câteva fleacuri, nişte pipe, câteva romane, 
dintre care două în spaniolă, un revolver demodat şi o chitară erau 
printre lucrurile victimei. 

— Nimic de luat în seamă, aprecie Baynes mergând cu paşi 
mari, din cameră în cameră, cu lumânarea în mână. Dar acum, 
domnule Holmes, vă atrag atenţia asupra bucătăriei. 


Era o cameră mohorâtă, cu tavan înalt, aflată în partea din 
spate a casei, şi într-un colţ se afla un culcuş de paie care în 
aparenţă îi servea drept pat bucătarului. Masa era înţesată cu 
vase pe jumătate pline şi farfurii murdare, resturile cinei din seara 
precedentă. 

— Uitaţi-vă la asta, spuse Baynes. Ce credeţi ca înseamnă? 

Ţinea lumânarea deasupra unui obiect absolut ciudat, aflat 
în spatele dulapului. Era aşa de încreţit şi strâns, aşa de uscat, 
încât era greu de spus ce putea fi. Cineva ar fi afirmat că era 
negricios, din piele, şi semăna oarecum cu o figură umană, una de 
pigmeu. La început, după ce l-am examinat, mi s-a părut un 
bebeluş negru mumificat şi apoi am presupus că e o maimuţă 
moartă de mult timp şi mumificată. Pe urmă nu mai ştiam daca să 
cred că e un animal sau un om. De mijlocul lui era atârnat un şir 
dublu de scoici albe. 

— Foarte interesant... într-adevăr, foarte interesant!, a spus 
Holmes privind atent sinistra relicvă. Mai e ceva? 

Baynes l-a condus în tăcere către chiuvetă şi a întins 
lumânarea în faţă. În ea se afla o pasăre mare, alba, sfârtecată cu 
sălbăticie, cu penele încă nesmulse. Holmes a arătat spre creasta 
de pe capul ciopârțit: 

— Un cocoş alb. Extrem de interesant! E, în tr-adevăr, un 
caz foarte curios. 

Dar domnul Baynes lăsase la urmă cel mai sinistru exponat. 
A tras de sub chiuvetă o găleată de zinc ce conţinea mult sânge. 
Apoi, de sub masă a luat o tavă încărcată cu bucăţi mici de os 
carbonizat. 

— Ceva a fost omorât şi ceva a fost ars. Am scos astea din 
foc. Un doctor le-a examinat de dimineaţă. Spune ca nu sunt 
resturi umane. 

Holmes a zâmbit frecându-şi mâinile: 

— Trebuie să te felicit, inspectore, fiindcă anchetezi un caz 
aşa deosebit şi instructiv. Aptitudinile dumitale, dacă-mi permiţi să 
ţi-o spun fără să te jignesc, par să depăşească oportunităţile. 

Ochii inspectorului Baynes sclipiră de plăcere. 

— Aveţi dreptate, domnule Holmes. Batem pasul pe loc în 
provincie. Un caz de felul acesta îi oferă unui om o şansă şi sper să 
profit de ea. Ce credeţi despre oasele astea? 

— Aş zice că sunt de miel sau de ied. 

— Şi cocoşul alb? 


— Curios, domnule Baynes, foarte curios. Aş spune că e un 
caz unic. 

— Da, domnule, în casa asta au stat cu siguranţă nişte 
oameni neobişnuiţi, cu obiceiuri foarte stranii. Unul dintre ei e 
mort. Tovarăşii lui l-au urmărit şi l-au ucis? Dacă da, trebuie să-i 
prindem, toate porturile sunt supravegheate. Dar părerea mea 
este că n-a fost aşa. Da, domnule, părerea mea e cu totul alta. 

— Deci aveţi o teorie? 

— Şi o voi cerceta eu însumi, domnule Holmes! Cred că am 
datoria sa procedez aşa. Dumneavoastră aveţi o reputaţie, dar eu 
încă nu mi-am făcut un nume. M-aş bucura mai târziu să pot 
spune c-am rezolvat cazul fără ajutorul dumitale. 

Holmes a râs binedispus şi a răspuns: 

— Perfect, perfect, inspectore! Urmăreşte pista dumitale, iar 
eu o voi urmări pe-a mea. Rezultatele obţinute de mine îţi stau la 
dispoziţie dacă ai nevoie de ele. Cred că aici în casă am văzut tot 
ce-mi era necesar şi pot să-mi petrec timpul mai profitabil în altă 
parte. La revedere şi mult noroc! 

Imi dădeam seama, după anumite semne care n-ar fi fost 
văzute de nimeni altcineva, că Holmes mirosise ceva. Unui 
observator oarecare i s-ar fi părut la fel de impasibil ca totdeauna, 
dar era o nerăbdare mocnită, era o încordare în ochii lui 
strălucitori şi în aerul energic, iar asta m-a asigurat că luase urma 
vânatului. După cum avea obiceiul, n-a spus nimic, iar eu, la 
rândul meu, n-am întrebat nimic. Mi-era suficient sa iau parte la 
acţiune şi să-i acord umilul ajutor pentru prinderea criminalului 
fără să incomodez cu întreruperi inutile acea minte strălucită. La 
timpul potrivit, totul urma să mi se dezvăluie. 

Prin urmare, am aşteptat, dar, spre dezamăgirea mea 
crescândă, am aşteptat degeaba. Zilele treceau, iar prietenul meu 
nu făcea niciun pas înainte. Intr-o dimineaţă a plecat în oraş, iar eu 
am aflat dintr-o remarcă întâmplătoare că vizitase Muzeul Britanic. 
In afară de această ieşire, îşi petrecea zilele în lungi plimbări 
solitare sau stând de vorbă cu bârfitorii satului, a căror companie 
o căuta. 

— Sunt sigur, Watson, că o săptămână la ţară va fi. de 
nepreţuit pentru tine, a remarcat el. E foartq plăcut sa vezi primii 
muguri verzi pe gardul viu şi mâţişorii în sălcii. Cu o lopăţică, cu o 
cutiuţă de tablă şi cu o carte simplă de botanică poţi petrece 
câteva zile educative. 


Se fâţâia pe acolo purtând chiar el acest „echipament“, dar 
seara aducea acasă o recoltă de plante destul de săracă. În 
hoinărelile noastre ne-am întâlnit întâmplător cu inspectorul 
Baynes. Faţa grasuţă, congestionata, i s-a luminat de zâmbet, iar 
ochii micuţi străluceau în timp ce-i dădea bineţe tovarăşului meu. 
N-a spus multe despre caz, dar din puţinul rostit, am înţeles că nici 
el nu era mulţumit de mersul evenimentelor. Totuşi, trebuie să 
admit ca am fost destul de surprins când, mai târziu, cam la cinci 
zile după crimă, am văzut un titlu mare în ziarele de dimineaţă: 

S-A REZOLVAT MISTERUL DIN OXSHOTT? 

ARESTAREA PRES UPUS ULUI ASASIN 

După ce a citit titlurile, Holmes a sărit de pe scaun de parcă 
l-ar fi înţepat o albină: 

— Pe legea mea! Doar nu vor să spună că Baynes a pus 
mâna pe el?! 

— Aşa se pare, am spus eu citind următoarea relatare: 


În Esher şi zona învecinată s-a creat mare agitaţie, aseară 
târziu, când s-a aflat că s-a făcut o arestare legată de crima din 
Oxshott. Vă amintim că domnul Garda, din Wisteria Lodge, a fost 
găsit mort în Oxshott Common având pe corp semnele unei 
agresiuni extrem de violente, iar în aceeaşi noapte servitorul şi 
bucătarul lui au fugit, ceea ce părea să indice implicarea lor în 
crima amintită. S-a sugerat, fără dovezi, că respectivul gentleman 
ar fi deținut bunuri de valoare, iar motivul crimei a fost 
sustragerea lor. Inspectorul Baynes, care anchetează cazul, a 
făcut toate eforturile să găsească ascunzătoarea fugarilor şi avea 
multe motive sa creadă ca nu ajunseseră departe, ci pândeau 
într-o ascunzătoare dinainte pregătită. A fost totuşi clar, de la 
început, că vor fi, în cele din urmă, găsiți, fiindcă bucătarul, după 
spusele unuia sau a doi negustori care4 zăriseră în treacăt prin 
fereastră, era un om cu o înfăţişare neobişnuită, un mulatru uriaş, 
hidos, cu ten spălăcit şi trăsături de tip negroid. Acest om a mai 
fost văzut după crimă, a fost localizat şi urmărit de sergentul 
Walters in aceeaşi seară, fiindcă a avut îndrăzneala să vină iar la 
Wisteria Lodge. Considerând că respectiva vizită avea un scop şi 
deci existau şanse să se repete, inspectorul Baynes a părăsit 
casa, dar i-a pregătit o ambuscadă. Omul a intrat drept în 
capcană şi a fost prins aseară, după o luptă în care sergentul 
Downing a fost muşcat grav de către sălbatic. Am înțeles că 


atunci când prizonierul va fi adus în fata justiţiei, poliția va cere 
întemnițarea lui şi această captură va avea rezultate 
spectaculoase. 


— Chiar trebuie sa-l vedem pe inspectorul Baynes imediat!, 
a exclamat Holmes luându-şi pălăria. O să-l prindem exact înainte 
să plece. 

Ne-am grăbit spre sat, şi am constatat, după cum ne 
aşteptasem, că inspectorul tocmai îşi părăsea locuinţa. A întrebat 
întinzând spre noi un ziar: 

— Aţi citit ziarul, domnule Holmes? 

— Da, domnule Baynes, l-am văzut. Te rog să nu consideri o 
jignire dacă-ţi voi da un avertisment prietenesc. 

— Un avertisment, domnule Holmes?! 

— Am studiat cu grijă cazul şi nu sunt convins că sunteţi pe 
drumul cel bun. Nu vreau să vă expuneţi prea mult dacă nu 
sunteţi sigur. 

— Sunteţi foarte amabil, domnule Holmes. 

— Vă asigur că vă vorbesc spre binele dumneavoastră. 

Mi s-a părut că, o clipă, unul dintre ochii mici ai domnului 

Baynes s-a îngustat şi mai mult. 

— Am fost de acord să mergem fiecare pe drumul lui, 
domnule Holmes. Este exact ceea ce fac. 

— Oh, foarte bine, a replicat Holmes. Să nu mă acuzaţi pe 
mine. 

— Nu, domnule; cred că aveţi cele mai bune intenţii în ce 
mă priveşte. Dar fiecare dintre noi are metoda lui, domnule 
Holmes. Dumneavoastră o aveţi pe-a dumneavoastră şi, în mod 
sigur, eu o am pe-a mea. 

— Hai sa nu mai vorbim despre asta. 

— Puteţi oricând obţine informaţii de la mine. Individul ăsta 
e complet sălbatic, puternic precum un cal şi cumplit ca diavolul. 
Aproape i-a mâncat degetul lui Downing înainte să-l doboare. Nu 
ştie decât câteva cuvinte englezeşti şi nu face decât să mârâie. 

— Şi credeţi că aveţi dovezi că şi-a omorât fostul stăpăn? 

— N-am spus asta, domnule Holmes, n-am spus asta. Toţi 
avem  pârghiile noastre. Dumneavoastră le apăsaţi pe-ale 
dumneavoastră, iar eu pe-ale mele. Aşa ne-a fost înţelegerea. 

Holmes a ridicat din umeri şi am plecat amândoi. 

— Nu-l înţeleg pe omul acesta. Mi se pare că-şi va rupe 


gâtul. Ei, după cum spunea şi el, trebuie să mergem fiecare pe 
drumul lui şi să vedem ce va ieşi din asta. Dar e ceva cu 
inspectorul Baynes şi nu înţeleg deloc ce. 

După ce-am ajuns din nou la Bull, în apartamentul nostru, 
Holmes mi-a spus: 

— Stai pe scaunul acela, Watson. Vreau să te pun la curent 
cu situaţia, fiindcă s-ar putea să am nevoie de ajutorul tău în 
noaptea asta. Lasă-mă să-ţi prezint evoluţia cazului până în 
punctul unde l-am putut urmări. Deşi a fost simplu» în linii 
generale, a prezentat dificultăţi neaşteptate când a fost vorba 
despre o arestare. Sunt pe linia asta goluri pe care încă n-am 
reuşit să le umplu. Să ne întoarcem la biletul primit de Garcia in 
seara dinaintea morţii lui. Putem renunţa la ideea lui Baynes că 
servitorii lui Garcia erau amestecați în toată chestiunea. Dovada 
este că EL ÎNSUŞI a aranjat ca Scott Eccles să fie de faţă, ceea ce 
nu putea face dacă scopul său nu era de a obţine un alibi. Deci, 
Garcia era cel care avea ceva de făcut şi se pare că era o 
infracţiune plănuită pentru noaptea în care a murit. Spun „o 
infracţiune“ pentru că doar un om cu intenţii necurate doreşte să- 
şi fabrice un alibi. Deci, cine are cele mai mari şanse să-i fi. luat 
viaţa? Cu siguranţă e vorba de persoana împotriva căreia era 
îndreptată infracţiunea. Până aici mi se pare ca suntem pe teren 
sigur. 

Acum putem vedea motivul dispariţiei servitorilor lui Garcia. 
Erau TOŢI complici la aceeaşi crimă necunoscută. Dacă ea ar fi 
ieşit la iveală după întoarcerea lui Garcia, orice bănuiala ar fi fost 
înlăturată de mărturia englezului şi totul ar fi fost perfect. Dar 
planul era unul periculos şi, când Garcia NU s-a întors până la o 
anumită oră, ceilalţi au bănuit că nu mai era în viaţă. Prin urmare, 
se hotărâse dinainte că în acest caz servitorii lui se vor îndrepta 
spre un loc prestabilit, unde puteau să scape de ancheta şi de 
unde mai târziu să poată repeta încercarea. Asta ar explica foarte 
bine faptele, nu-i aşa? 

Tot ghemul încâlcit, inexplicabil, al faptelor părea să se 
desfacă agale în faţa mea. Mă întrebam, ca totdeauna, cum de nu 
mi se păruse totul evident. 

— Dar de ce s-a! întors un servitor? 

— Ne putem imagina ca plecând în goană a lăsat în urmă 
ceva preţios, ceva de care nu se îndura să se despartă. Asta ar 
explica insistența lui, nu-i aşa? 


— Ei, care-i pasul următor? 

— Pasul următor e biletul primit de Garcia la cină. Indică 
existenţa unui complice la capătul celălalt. Dar care e celălalt 
capăt? Deja ţi-am demonstrat că putea fi doar într-o casă mare, iar 
aici numărul acestora este limitat. În primele zile petrecute în sat 
am făcut o serie de plimbări lungi şi în pauzele dintre cercetările în 
domeniul botanicii am făcut o recunoaştere a acestor case, 
studiind istoria familiilor care le locuiesc. O casă, una singură, mi-a 
atras atenţia. Este celebrul conac în stil iacobin numit High Gabie, 
la o milă depărtare de Oxshott şi la mai puţin de jumătate de milă 
de locul tragediei. Celelalte case aparţin unor oameni prozaici şi 
respectabili care n-au nicio tangenţă cu aventurile romantice. Dar 
domnul Henderson de la High Gabie este, sub toate aspectele, un 
om ciudat căruia aventurile neobişnuite i s-ar potrivi. Prin urmare, 
mi-am concentrat atenţia asupra lui şi a servitorilor. 

Un grup de oameni ieşiţi din comun, Watson, iar stăpânul e 
cel mai remarcabil. Am reuşit să dau ochii cu el sub un pretext 
oarecare, plauzibil, dar am citit în ochii lui întunecaţi, înfundaţi în 
orbite, gânditori, că era perfect conştient de adevăratele mele 
intenţii. Are cincizeci de ani, e puternic, activ, cu păr sur ca oţelul, 
sprâncene negre stufoase, pas uşor de căprioară şi aer de 
împărat, un bărbat dur, autoritar, cu un spirit care clocoteşte 
dincolo de faţa ca pergamentul. Sau e străin, sau a stat mult la 
tropice, pentru că are pielea gălbuie şi e uscăţiv, dar rezistent ca 
un bici. Prietenul şi secretarul lui, domnul Lucas, este indubitabil 
străin, cu ten de ciocolată, viclean, suav ca o felină, cu o blândeţe 
otrăvită în glas. Vezi, Watson, deja am întâlnit două grupuri de 
străini, unul la Wisteria Lodge şi unul la High Gabie, aşa că golurile 
noastre încep să se umple. 

Aceşti doi bărbaţi, prieteni şi confidenţi, sunt centrul 
gospodăriei, dar mai e o persoană care poate să fie chiar mai 
importantă pentru scopul nostru imediat. Henderson are doi copii, 
două fete de unsprezece şi, respectiv, treisprezece ani. 
Guvernanta lor este domnişoara Burnet, o englezoaică în jur de 
patruzeci de ani. Mai e şi un servitor foarte apropiat. Acest mic 
grup formează adevărata familie, fiindcă ei călătoresc împreună, 
iar Henderson călătoreşte foarte mult, se mişcă tot timpul. Doar 
acum câteva săptămâni s-a întors la High Gabie după o lungă 
absenţă. Pot să adaug că este extrem de bogat şi îşi poate 
satisface orice capriciu cu uşurinţă. Cât despre restul, casa lui e 


plină de valeţi, lachei, servitoare şi alte persoane prea bine hrănite 
şi prea puţin harnice pe care le găseşti de obicei în personalul unui 
conac englezesc. 

Am aflat toate astea în parte din ce se bârfeşte în sat şi în 
parte prin propriile mele observaţii. Nu sunt informatori mai buni 
decât vechii servitori concediaţi şi nemulţumiţi, iar eu am avut 
norocul să găsesc unul. Am spus noroc, dar norocul nu mi l-ar fi 
adus în cale dacă nu l-aş fi căutat. După cum a remarcat Baynes, 
toţi avem un modus operandi. Al meu mi-a permis să-l găsesc pe 
John Warner, fost grădinar la High Gabie, concediat într-un 
moment de furie de către arogantul său stăpân. La rândul lui, 
avea prieteni printre servitorii din interiorul casei cărora stăpânul 
le displace şi care se tem de el. Deci am găsit cheia să afiu 
secretele casei. 

Ciudaţi oameni, Watson! Nu pretind că înţeleg încă totul, dar 
sunt, într-adevăr, oameni foarte curioşi. Este o casă cu două aripi, 
servitorii locuiesc pe o parte, iar familia pe cealaltă. Nu este nicio 
legătură între ele în afară de servitorul personal al lui Henderson, 
care îi serveşte la masă. Totul e adus la o anumită uşă, care este 
calea de legătură. Guvernanta şi copiii aproape nu părăsesc casa, 
ies doar în grădină. Henderson nu iese niciodată singur. Secretarul 
lui tuciuriu îl urmează ca o umbră. Servitorii bârfesc că stăpânul 
lor se teme îngrozitor de ceva. „Şi-a vândut sufietul diavolului 
pentru bani“, mi-a zis Warner, „şi-şi aşteaptă creditorul să vina să-i 
ceară socoteală“. Nimeni n-are habar de unde vin sau cine sunt. 
Dar sunt foarte violenţi. De două ori Henderson a lovit oamenii cu 
biciul pe care-l foloseşte pentru câini şi doar punga plină din care a 
revărsat compensaţii grase l-a scăpat de tribunal. 

Şi acum, Watson, hai să analizăm situaţia în lumina acestor 
noi informaţii. Putem presupune că biletul provenea din această 
casă ciudată şi era o invitaţie pentru Garcia să îndeplinească o 
sarcină care fusese deja stabilită. Cine a scris biletul? A fost cineva 
din casă, şi anume o femeie. Cine altcineva ar putea fi decât 
domnişoara Burnet, guvernanta? Tot raţionamentul nostru pare să 
indice asta. Oricum, o putem păstra ca ipoteză pentru a vedea ce 
consecinţe antrenează. Pot adăuga că vârsta şi caracterul 
domnişoarei Bumet mă asigură că prima mea idee, şi anume că 
era vorba de o poveste de dragoste, trebuie neapărat exclusă. 

Dacă ea a scris biletul, probabil era prietena şi complicea lui 
Garcia. Atunci, ce ne puteam, aştepta să facă auzind de moartea 


lui? Dacă moartea a survenit în nişte împrejurări compromiţătoare, 
buzele ei trebuie să rămână pecetluite. Totuşi, în inima ei, sigur 
nutreşte amărăciune şi ură împotriva celor care l-au ucis şi 
probabil n-ar precupeţi niciun efort să se răzbune. Deci, am putea 
s-o întâlnim şi să încercăm să ne folosim de ea. Acesta mi-a fost 
primul gând. Dar acum ajungem la un lucru sinistru. Miss Bumet n- 
a mai fost văzută de nimeni din noaptea crimei. Din noaptea 
aceea, ea, pur şi simplu, s-a evaporat. Trăieşte? A fost omorâtă în 
aceeaşi noapte ca şi prietenul pe care-l chemase? Sau e doar 
prizonieră? lată un aspect asupra căruia va trebui să ne decidem. 

Cred că vei aprecia dificultatea situaţiei, Watson. N-avem 
niciun element pe care să-l folosim ca probă. Tot acest eşafodaj ar 
părea fantastic în ochii unui magistrat. Dispariţia femeii nu 
înseamnă nimic din moment ce în casa aceea extraordinară 
oricare membru poate dispărea câte o săptămână. Şi totuşi, chiar 
în clipa asta, viaţa ei ar putea fi în primejdie. Tot ce pot face e să 
supraveghez casa şi să-l las pe omul meu, Warner, de pază la 
porţi. Nu putem lăsa o asemenea situaţie să continue. Dacă legea 
nu poate face nimic, trebuie să riscăm chiar noi. 

— Ce sugerezi? 

— Ştiu care este camera ei. Se poate ajunge la ea de pe 
acoperişul unei magazii. Sugestia mea este ca sa mergem 
amândoi, în noaptea asta, şi să vedem dacă putem pătrunde chiar 
în miezul misterului. 

Recunosc, nu era o propunere prea tentantă. Bătrâna casă, 
cu atmosfera ei tenebroasă, formidabilii, neobişnuiţii locatari, 
pericolele necunoscute de care ne apropiam şi faptul că din punct 
de vedere legal eram în culpă, toate se combinau ca să-mi 
potolească vreo pornire. Dar era ceva în raţionamentul rece, 
impecabil al lui Holmes care făcea imposibilă sustragerea mea 
dintr-o aventură sugerată de el. Ştiam că aşa şi doar aşa puteam 
găsi soluţia. l-am strâns în tăcere mâna şi zarurile au fost 
aruncate. 

Dar soarta n-a vrut ca investigația noastră să aibă un sfârşit 
aşa aventuros. Era cam ora cinci şi seara de martie începuse să-şi 
arate umbrele, când un om agitat s-a năpustit în camera noastră. 

— Au plecat, domnule Holmes. Au plecat cu ultimul tren. 
Doamna a evadat şi e jos, într-o birjă. 

— Excelent, Warner!, a strigat Holmes sărind în picioare. 
Watson, golurile se umplu rapid. 


În birjă era o femeie pe jumătate leşinată din cauza epuizării 
nervoase. 

Pe faţa ascuţită şi slăbită purta urmele unei recente tragedii. 
Lăsase cu indiferenţă capul în jos, dar când l-a ridicat şi a întors 
spre noi ochii posomorâţi, am văzut că pupilele erau ca nişte 
gămălii de ac în mijlocul irisului cenuşiu. Era drogată cu opiu.. 

— Am stat de pază la poartă, cum mi-aţi spus, domnule 
Holmes, a zis trimisul nostru, grădinarul concediat. Când a ieşit 
trăsura, am urmărit-o până la gară. Ea era ca un somnambul, dar, 
în timp ce ei încercau s-o suie în tren, şi-a revenit şi s-a zbătut. Ei 
au împins-o în compartiment, însă ea a ieşit din nou. Eu am sărit, 
prinzând-o, am urcat-o într-o birjă şi iată-ne! N-am să uit faţa lui 
de la fereastra compartimentului în timp ce-o luam de-acolo. N-aş 
mai avea multe zile dac-ar fi după el... diavolul ăla gălbejit, cu ochi 
negri, plini de mânie. 

Am dus-o sus, am întins-o pe canapea şi, în curând, câteva 
ceşti de cafea foarte tare i-au scos creierul din ceața drogului. 
Holmes îl chemase pe Baynes şi îi explicase repede situaţia. 

— Sigur, domnule, mi-aţi obţinut exact dovada pe care o 
doream!, a spus cu căldură inspectorul strângând mâna 
prietenului meu. Am fost de la început pe aceeaşi pistă ca 
dumneavoastră. 

— Cum?! Il urmăreai pe Henderson? 

— Păi, domnule Holmes, în timp ce dumneavoastră pândeaţi 
prin tufişurile de la High Gabie, eu eram sus, într-un copac de pe 
plantație şi v-am văzut jos. Problema era doar cine va fi primul 
care va avea dovezi. 

— Atunci, de ce l-ai arestat pe mulatru? 

Baynes a chicotit: 

— Eram sigur că Henderson, cum îşi spunea omul, simţea că 
este suspectat, aşa că va sta liniştit şi nu va face nicio mişcare 
atât timp cât va crede că este în pericol. Am arestat pe altcineva, 
ca să-l fac să creadă că nu mai suntem cu ochii pe el. Ştiam că 
atunci existau şanse să plece şi să ne dea posibilitatea să ajungem 
la domnişoara Burnet. 

Holmes a pus mâna pe umărul inspectorului spunând: 

— Vei ajunge departe în profesia dumitale, Baynes! Ai 
instinct şi intuiţie. 

Baynes s-a îmbujorat de plăcere. 

— Un om de-al meu, îmbrăcat civil, a aşteptat la gară toată 


săptămâna. Oriunde s-ar fi dus locatarii de la High Gabie, el îi 
urmărea. Dar trebuie să fi fost greu pentru el când domnişoara 
Burnet a scăpat. Totuşi, omul dumneavoastră a recuperat-o şi 
totul s-a terminat cu bine. Nu putem aresta pe nimeni fără 
mărturia ei, asta e clar, deci cu cât mai repede îi luăm o 
declaraţie, cu atât mai bine. 

Holmes i-a aruncat o privire guvernantei: 

Îşi revine cu fiecare minut care trece. Dar spune-mi, Baynes, 
cine e omul ăsta, Henderson? 

— Henderson, a răspuns inspectorul, este Don Murillo, numit 
altădată „Tigrul din San Pedro“. 

„Tigrul din San Pedro“! Toată povestea omului mi-a trecut 
fulgerător prin minte. Îşi crease reputaţia de cel mai desfrânat şi 
însetat de sânge tiran care guvernase vreodată o ţară ce se 
pretindea civilizată. Puternic, neînfricat şi energic, a avut 
suficiente calităţi care să-i permită să-şi impună viciile odioase 
timp de zece sau doisprezece ani asupra unui popor laş. Numele 
lui stârnea teroare în America Centrală. După acea perioadă, 
poporul întreg s-a răsculat împotriva lui. Dar pe cât era de crud, pe 
atât era de viclean, şi la prima şoaptă despre tulburările ce se 
apropiau şi-a încărcat comorile pe o corabie condusă de adepţii lui 
înfocaţi. A doua zi, răsculații devastaseră un palat gol. Dictatorul, 
cele două fiice, secretarul şi averea nu mai erau acolo. Din 
momentul acela dispăruse de pe faţa pământului, iar identitatea 
lui fusese deseori un subiect comentat în ziarele europene. 

— Da, domnule, Don Murillo, „Tigrul din San Pedro“, a spus 
Baynes. Dacă o să căutaţi, o să vedeţi, culorile steagului naţional 
din San Pedro sunt verde şi alb, la fel ca în bilet, domnule Holmes, 
îşi zicea Henderson, dar eu i-am găsit urmele în Paris şi Roma, în 
Madrid şi Barcelona, unde corabia lui a sosit în 1886. L-au căutat 
tot timpul ca să se răzbune pe el, dar abia acum l-au găsit. . 

— L-au descoperit acum un an, a spus Miss Burnet care se 
ridicase în capul oaselor şi asculta avidă discuţia. Au mai atentat 
odată la viaţa lui, dar un spirit malefic l-a ocrotit. Acum, tocmai 
nobilul, curajosul Garcia a pierit în timp ce monstrul e în siguranţă. 
Dar va veni altcineva, apoi altul, până în ziua când se va face 
dreptate, asta-i la fel de sigur ca răsăritul soarelui. 

Mâinile ei fine s-au încleştat, iar faţa obosită i-a pălit de ură 
adâncă. 

— Dar cum te-ai amestecat dumneata în afacerea asta, Miss 


Burnet?, a întrebat Holmes. Cum poate o lady englezoaică să 
participe la o conspirație pentru crimă? 

— Am participat pentru că nu era nicio altă cale în lumea 
asta ca să se facă dreptate. Ce-i pasă legii engleze de râurile de 
sânge care au curs cu ani în urmă în San Pedro sau de corabia 
plină de comori pe care omul ăsta-le-a furat? Pentru voi, ele sunt 
ca nişte crime comise pe o altă planetă. Dar NOI ştim! Am învăţat 
adevărul din tristeţe şi suferinţă. Pentru noi nu e în lad un diavol 
mai crud ca Juan Murillo şi n-avem pace în viaţă cât timp victimele 
lui îşi striga dorul de răzbunare. 

— Fără îndoială, a replicat Holmes. El a fost aşa cum l-ai 
descris. Am auzit că a comis atrocități. Dar cum te-au afectat pe 
dumneata? 

— O să va spun tot. Politica acestui om era să ucidă, sub un 
pretext sau altul, pe oricine avea capacitatea de a-i deveni în timp 
un rival periculos. Soţul meu, da, adevăratul meu nume este 
signorct Victor Durando, era ambasadorul San Pedro la Londra. M- 
a întâlnit şi s-a căsătorit cu mine acolo. A fost omul cel mai nobil 
de pe pământ. Din nefericire, Murillo a auzit de calităţile lui 
extraordinare, l-a rechemat sub un pretext şi a pus să fie 
împuşcat. Presimţindu-şi soarta, refuzase să ma ia cu el. Moşiile i 
s-au confiscat, iar eu am rămas cu venituri foarte modeste şi cu 
inima zdrobită. Apoi a urmat căderea tiranului. El a scăpat aşa 
cum aţi descris. Dar cei mulţi, ale căror vieţi le distrusese, ale 
căror rude mult iubite fuseseră torturate şi ucise de mâinile lui, nu 
doreau să lase lucrurile aşa. S-au strâns într-o societate care şi-a 
propus să nu fie dizolvată până la îndeplinirea scopului. Rolul meu 
a fost ca, după ce-am descoperit că Henderson e de fapt numele 
sub care se ascunde tiranul, să mă alătur familiei lui şi să-i ţin pe 
ceilalţi la curent cu mişcările lui. Am putut face asta luând postul 
de guvernantă în familia lui. Nici nu ştia că femeia pe care o avea 
în faţă la fiecare masă era cea pe-al cărei bărbat îl condamnase la 
moarte într-o oră. l-am zâmbit, mi-am făcut datoria faţă de copiii 
lui şi m-am rugat să vină şi ceasul meu. A existat un atentat la 
Paris, dar a dat greş. Am traversat Europa dintr-o parte în alta ca 
să scăpăm de urmăritori şi, în cele din urmă, ne-am întors în casa 
asta pe care o cumpărase la prima sosire în Anglia. 

Dar şi aici îl aşteptau emisarii dreptăţii. Ştiind că va reveni în 
Anglia, Garcia, fiul fostului înalt demnitar din San Pedro, îl aştepta 
cu doi tovarăşi de încredere, dar de condiţie inferioară, şi toţi trei 


erau însufleţiţi de setea de răzbunare. Nu putea face multe în 
timpul zilei fiindcă Murillo îşi lua toate precauţiile şi nu ieşea 
niciodată decât cu Lucas, sau de fapt Lopez, cum era cunoscut în 
zilele lui de glorie. Noaptea totuşi, tiranul dormea singur şi 
răzbunătorul îl putea lovi. Într-o seara dinainte stabilită i-am trimis 
prietenului meu instrucţiunile finale, pentru că omul era mereu în 
alertă şi îşi schimba mereu camera. Trebuia să am grijă ca uşile să 
fie deschise, iar un semnal luminos verde sau alb la fereastra care 
dădea spre alee urma să-l înştiinţeze daca terenul era sigur sau 
dacă încercarea trebuia amânată. 

Dar totul ne-a mers prost. Stârnisem cumva bănuielile lui 
Lopez, secretarul. S-a strecurat în spatele meu şi m-a prins exact 
când terminasem biletul. El şi stăpânul lui m-au târât în camera 
mea, m-au judecat şi m-au condamnat ca pe o trădătoare. Dacă ar 
fi ştiut cum să scape de consecinţele faptei, m-ar fi înjunghiat pe 
loc. În sfârşit, după multe discuţii, au tras concluzia că era prea 
periculos să mă omoare. Dar s-au hotărât să scape pentru 
totdeauna de Garcia. Mi-au pus căluş, iar Murillo mi-a răsucit 
braţul până i-am dat adresa. Jur că l-aş fi lăsat să mi-l smulgă de 
tot dac-aş fi ştiut ce planuri aveau cu Garcia. Lopez a pus adresa 
pe plic, l-a sigilat cu butonul de la cămaşă, apoi l-a trimis cu 
servitorul lui, Jose. Nu ştiu cum l-au omorât, ştiu doar ca Murillo l-a 
omorât fiindcă Lopez rămăsese să mă păzească. Cred ca trebuie 
să fi aşteptat printre tufişurile de drobiţă care mărginesc poteca şi 
l-a lovit în timp ce trecea. La început au vrut să-l lase să intre în 
casă şi să pretindă că era un spărgător, dar s-au gândit că dacă 
erau implicaţi într-o anchetă, li s-ar putea face publică identitatea 
şi se vor expune şi altor atacuri. Odată cu moartea lui Garcia, 
urmărirea lor putea înceta, fiindcă o asemenea moarte îi 
înspăimânta şi pe alţi doritori de răzbunare. 

Acum le-ar fi fost foarte bine dacă eu n-aş fi ştiut ce 
făcuseră. Nu mă îndoiesc că au fost clipe când viaţa mi-a atârnat 
de-un fir de păr. Am fost închisă în cameră, terorizată cu cele mai 
oribile ameninţări menite să-mi înfrângă spiritul, iată ca dovadă 
rana de cuţit de pe umăr şi mâinile mele complet vinete, iar odată, 
când am încercat să strig de la fereastră, mi-au pus căluş în gură. 
M-au încarcerat cu aceeaşi cruzime timp de cinci zile, în care mi- 
au dat doar atâta hrană cât să nu mor de foame. In după-amiaza 
asta mi-au dat un prânz bun, dar imediat după masă mi-am dat 
seama că fusesem drogată. Ca prin vis îmi amintesc cum am fost 


pe jumătate condusă, pe jumătate târâtă până la trăsură şi apoi 
până la tren. Doar atunci când roţile aproape se puseseră în 
mişcare mi-am dat seama deodată că aveam libertatea în propriile 
mâini. Am ţâşnit afară, ei au încercat să mă tragă înăuntru şi, dacă 
nu m-ar fi ajutat acest om de ispravă care m-a dus până la birjă, n- 
aş fi scăpat niciodată. Acum, mulţumesc Cerului, nu mai au pe 
veci vreo putere asupra mea. 

Toţi am ascultat numai ochi şi urechi această relatare 
extraordinară. Holmes a rupt tăcerea primul: 

— Problemele noastre nu s-au sfârşit, a remarcat el 
clătinând din cap. Se încheie munca de detectivi, dar încep 
procedurile legale. 

— Exact, am încuviinţat eu. Un avocat priceput poate 
transforma cazul în tr-unul de autoapărare. Poate s-au săvârşit 
sute de crime în trecut, dar ei pot fi judecaţi doar pentru aceasta. 

— Haide, zău, a intervenit vesel Baynes. Eu am o părere mai 
bună despre justiţie. Autoapărarea e un aspect. Să atragi cu sânge 
rece un om cu scopul de a-l ucide este altceva, oricare ar fi 
pericolul pe care el îl reprezintă pentru tine. Nu, nu, toţi vom avea 
un caz solid când îi vom vedea pe chiriaşii de la High Gabie la 
următoarea întrunire a Curţii cu Juri din Guildford. 

Deja se ştie că totuşi a trecut ceva vreme până când „Tigrul 
din San Pedro“ a primit ce i se cuvenea. Vicleni şi îndrăzneţi, el şi 
însoţitorul lui au reuşit să-l facă pe poliţist să le piardă urma când 
au intrat într-o pensiune din Edmonton Street şi au ieşit pe poarta 
din spate, în Curzon Square. Din ziua aceea, nimeni nu i-a mai 
văzut în Anglia. 

Cam la şase luni după aceea, marchizul de Montalva şi 
Signor Rulli, secretarul său, au fost amândoi ucişi în camerele lor 
de la Hotel Escurial din Madrid. Crima a fost pusă pe seama 
nihiliştilor, iar criminalii n-au fost arestaţi vreodată. Inspectorul 
Baynes ne-a vizitat în Baker Street aducând cu el descrierea 
oficială a feţei măslinii a secretarului şi a trăsăturilor autoritare, a 
fascinanţilor ochi negri şi a sprâncenelor stufoase ale stăpânului. 
Nu ne puteam îndoi că, în sfârşit, chiar dacă întârziase puţin, 
dreptatea triumfase. 

— Un caz haotic, dragă Watson, mi-a spus Holmes într-o 
seară trăgând ca de obicei din pipă. Nu vei putea să-l prezinţi în 
forma aceea închegată care ţi-e atât de dragă. Se întinde pe două 
continente, implică două grupuri de persoane misterioase şi 


devine chiar mai complicat prin prezenţa extrem de respectabilă a 
prietenului nostru, Scott Eccles, a cărui implicare îmi arată că 
victima, Garcia, ştia să uneltească şi avea un foarte dezvoltat 
instinct de autoconservare. Remarcabil este faptul că, puşi în faţa 
acestei varietăţi de ipoteze, noi şi valorosul nostru colaborator, 
inspectorul Baynes, am păstrat în minte doar esenţialul şi astfel 
am găsit calea pe un drum întortocheat, sinuos. Există vreun 
aspect care nu-ţi este perfect clar? 

— De ce s-a întors mulatrul? 

— Cred că strania creatura din bucătărie ne poate oferi 
explicaţia. Omul era un sălbatic, un primitiv, originar din pădurile 
din San Pedro, iar acela era fetişul lui. Când a plecat în grabă 
împreună cu tovarăşul lui spre un adăpost dinainte stabilit, fără 
îndoială deja ocupat de un alt membru al organizaţiei, acesta l-a 
convins să lase în urmă un obiect atât de compromiţător. Dar 
inima mulatrului a rămas la el şi când s-a dus a doua zi să-l ia, 
privind pe fereastră, a văzut că sergentul Walters îl găsise. A mai 
aşteptat trei zile şi apoi evlavia şi superstiţia l-au îndemnat să mai 
încerce o dată. Inspectorul Baynes, care, cu obişnuita lui 
perspicacitate, minimalizase incidentul în faţa mea, i-a recunoscut 
întreaga importanţă şi a făcut în aşa fel încât creatura să cadă în 
capcană. Alta nedumerire, Watson? 

— Pasărea hăcuită, găleata cu sânge, oasele carbonizate, 
tot misterul din bucătăria aceea stranie. 

Holmes a zâmbit revăzând nişte notițe din carnetul lui. 

— Mi-am petrecut o dimineaţă la Muzeul Britanic citind 
despre asta şi alte practici. lată un citat din lucrarea lui Ecker 
mann despre voodoo şi religia negrilor: 

Adevăratul practicant voodoo nu întreprinde nimic fără să 
facă sacrificii menite să atragă de partea sa zeii săi necurați. In 
cazuri extreme, aceste ritualuri iau forma sacrificiilor umane 
urmate de canibalism. Dar de obicei victimele sunt un cocoş alb 
care este sfâşiat de viu sau o capră neagră căreia i se taie 
beregata şi al cărei corp este ars. 

După cum vezi, sălbaticul nostru a respectat cu sfinţenie 
acest ritual. Este chiar grotesc, Watson, a adăugat Holmes punând 
încet deoparte însemnările, dar, după cum am avut ocazia să 
remarc, nu mai e decât un pas de la grotesc la îngrozitor. 


Sfârşit 


Aventura cutiei de carton 


Alegând câteva cazuri tipice care ilustrează remarcabilele 
calităţi intelectuale ale prietenului meu Sherlock Holmes, eu am 
dorit, pe cât posibil, să le alegpe acelea care aveau minimum de 
goana după senzaţional şi ofereau un tablou fidel al talentului 
său. Totuşi este, din nefericire, imposibil să separi complet 
caracterul senzaţional de ideea de crimă, iar naratorul este pus în 
dilema de a sacrifica detalii care sunt esenţiale în argumentarea 
sa, ori de a folosi materialul pe care întâmplarea, şi nu selecţia, i 
l-a pus la dispoziţie. După această scurtă prefaţă, voi reveni la 
notițele mele referitoare la ceea ce s-a dovedit a fi o ciudată 
înlănţuire de evenimente cu adevărat îngrozitoare. 

Era o zi caniculară de august. 

Baker Street era ca un cuptor şi strălucirea orbitoare a 
soarelui pe zidul de cărămidă galbenă al casei de vizavi îţi 
îndurera ochii. Era greu de crezut că era acelaşi zid care se 
contura fantomatic prin ceața iernii. jaluzelele noastre erau pe 
jumătate trase, iar Holmes stătea ghemuit pe canapea citind şi 
recitind o scrisoare primită cu poşta de dimineaţă. În ceea ce mă 
priveşte, timpul petrecut ca ofiţer în India mă pregătise ca să 
suport căldura mai bine decât frigul, aşa că un termometru care 
indica nouăzeci de grade Fahrenheit, indicate de termometru, nu 
mă incomoda. Dar ziarul de dimineaţă nu era interesant. 
Parlamentul luase vacanţa. Toată lumea plecase din oraş, iar eu 
tânjeam după luminişurile din New Forest sau după prundişul din 
Southsea. Contul bancar cam gol mă făcuse să-mi amân vacanţa, 
iar tovarăşul meu nu era atras absolut deloc nici de mediul rural şi 
nici de mare. Adora să stea exact în mijlocul unei aglomerări de 
cinci milioane de oameni, cu antenele întinse, amestecându-se 
printre ei, reacţionând la cel mai mic zvon sau bănuială de crimă 
nerezolvată. Printre multele lui calităţi nu se număra şi dragostea 
pentru natură, iar unica schimbare acceptată era că în loc să se 
gândească la răufăcătorul de la oraş să-i urmărească sosia de la 
tară. 

Fiindcă Holmes era prea absorbit de ceea ce făcea şi nu 
avea chef de conversație, am pus deoparte ziarul plictisitor, m-am 
lăsat pe spate şi m-am lăsat cuprins de melancolie. Deodată, 
vocea tovarăşului meu mi-a întrerupt gândurile: 

— Ai dreptate, Watson, a spus el. Mi se pare cel mai absurd 


mod de-a rezolva o dispută. 

— Total absurd!, am exclamat, după care mi-am dat brusc 
seama că el se făcuse ecoul celor mai intime gânduri ale mele, 
aşa că m-am aşezat mai bine în scaun uitându-mă la el cu uimire. 

— Ce-i asta, Holmes?, am tipat eu. Depăşeşte orice mi-aş fi 
imaginat. 

El a râs din tot sufletul văzându-mi uluirea. 

— Îţi aminteşti, mi-a spus, acum câtăva vreme, când ţi-am 
citit pasajul acela dintr-o schiţă de Poe în care un bun psiholog 
urmăreşte gândurile nerostite ale tovarăşului său, tu ai fost 
înclinat să tratezi problema ca pe o simplă exagerare a autorului. 
Când eu am spus că am obiceiul să fac acelaşi lucru, tu ţi-ai 
exprimat neîncrederea. 

— Ba nu! 

— Poate nu prin cuvinte, dragul meu Watson, dar sigur ai 
ridicat sprâncenele. Aşa că, atunci când am văzut că arunci ziarul 
şi începi să visezi, am fost foarte fericit că am ocazia să-ți 
descifrez gândurile şi, în sfârşit, să ţi le întrerup, ca o dovadă că 
fusesem pe aceeaşi lungime de undă cu tine. 

Dar eu eram tot nemulţumit. 

— În exemplul pe care mi l-ai citit, i-am replicat, finul 
psiholog a tras concluziile din acţiunile omului pe care-l observa. 
Dacă-mi amintesc bine, acesta s-a împiedicat de o grămada de 
pietre, s-a uitat spre stele şi aşa mai departe. Dar eu stăteam 
liniştit pe scaun şi ce indicii putea să-ţi dea asta? 

— Eşti nedrept cu tine însuţi. Trăsăturile sunt date omului ca 
instrument pentru exprimarea emoţiilor, iar ale tale te-au servit cu 
credinţă. 

— Vrei să spui că mi-ai urmărit firul gândurilor privin- du-mi 
faţa? 

— Faţa şi, în special, ochii. Poate nu-ţi aminteşti cum a 
început reveria ta. 

— Nu. 

— Atunci o să-ţi spun. După ce-ai aruncat ziarul, aceasta 
fiind acţiunea care mi-a atras atenţia asupra ta, ai rămas cam o 
jumătate de minut fără nicio expresie. Apoi, ochii ţi s-au oprit pe 
tabloul proaspăt înrămat al generalului Gordon şi am văzut, după 
schimbarea de expresie, că începuseşi să visezi cu ochii deschişi. 
Dar n-a durat foarte mult. Ochii ţi-au rătăcit spre tabloul neînrămat 
al lui Henry Ward Beecher, aflat acolo sus, pe teancul tău de cărţi. 


Pe urmă ai aruncat o privire scurtă spre perete şi, bineînţeles, 
expresia ei era evidentă. Te gândeai că dacă portretul ar fi 
înrămat, ar acoperi spaţiul acela gol şi s-ar potrivi cu cel al lui 
Gordon. 

— M-ai înţeles de minune!, am exclamat. 

— Până aici n-aveam cum să mă rătăcesc. Dar gândurile 
tale s-au întors la Beecher şi te-ai uitat cu atenţie de parcă ai fi 
vrut să-i cunoşti caracterul descifrăndu-i trăsăturile. Apoi, ochii n- 
au mai scrutat tabloul, dar ai continuat să priveşti într-acolo şi 
expresia ţi-a devenit gânditoare. Îţi aminteai mersul carierei lui 
Beecher. Îmi dădeam seama perfect că nu poţi face asta fără să 
nu te gândeşti la misiunea în care a servit Nordul în timpul 
Războiului Civil, fiindcă îmi amintesc cât de indignat erai de modul 
în care a fost primit de cetăţenii mai turbulenţi. Erai aşa de pornit 
de treaba asta, încât ştiam că nu te poţi gândi la Beecher fără să 
nu te gândeşti şi la acest aspect. O clipă mai târziu, când am văzut 
că-ţi iei ochii de pe tablou, am bănuit că te gândeai la Războiul 
Civil, iar când am văzut că strângi din buze, ochii îţi strălucesc şi 
strângi pumnii, am fost sigur că te gândeai la cavalerismul de care 
ambele părţi au dat dovadă în acea luptă disperată. Dar după 
aceea, din nou, faţa ţi s-a întristat şi ai clătinat din cap. Reflectai la 
tristeţea, grozăvia şi inutilitatea vieţii. Mâna ţi-a zburat spre rana 
cea veche şi un zâmbet ţi-a apărut pe buze, ceea ce mi-a arătat că 
în minte ţi se strecurase gândul cât de nepotrivit e acest mod de a 
rezolva neînțelegerile dintre popoare. In clipa aceea ţi-am dat 
dreptate că era absurd şi m-am bucurat să aflu că toate deducţiile 
mele fuseseră corecte. 

— Absolut corecte!, i-am răspuns. Şi acum, după ce mi-ai 
explicat, îţi mărturisesc că sunt la fel de uimit ca înainte. 

— A fost ceva superficial, dragul meu Watson, te asigur. Nu 
ţi-aş fi atras atenţia cu asta daca n-ai fi. fost oarecum neîncrezător 
deunăzi. Dar am aici o mică problemă care se poate dovedi mai 
dificil de rezolvat decât enigma de mai devreme. Ai observat în 
ziar un paragraf referitor la conţinutul neobişnuit al unui pachet 
trimis prin poştă domnişoarei Cushing, din Cross Street, Croydon? 

— Nu, n-am văzut nimic. 

— Ah! Trebuie să-l fi trecut cu vederea. Aruncă-mi-l mie. 
Uite, aici, sub coloana cu informaţii financiare. Vrei să fii amabil 
să-l citeşti cu glas tare? 

Am prins ziarul pe care îl aruncase spre mine şi am citit 


paragraful indicat. Avea titlul „Un colet înspăimântător“: 

Domnişoara Susan Cushing, care locuieşte pe Cross Street, 
Croydon, a fost victima a ceea ce poate fi catalogat ca o farsă 
extrem de scandaloasă, dacă nu cumva incidentul are un substrat 
sinistru. leri, la ora două după-amiază, un pachet mic, învelit în 
hârtie maro, i-afost înmânat de către poştaş. lnăuntru era o cutie 
de carton umplută cu sare grunjoasâ. După ce a răsturnat sarea, 
Miss Cushing a fost îngrozită când a găsit două urechi de om, în 
aparență de curând recoltate. Cutia fusese trimisă din Belfast, 
prin serviciul de cole tărie, în dimineața precedentă. Nu există 
niciun indiciu referitor la expeditor, iar chestiunea e cu atât mai 
misterioasă, cu cât Miss Cushing, care este o celibatară de 
cincizeci de ani, a dus o viaţă foarte retrasă şi are atât de puține 
cunoştinţe şi corespondenţă, încât e un eveniment rar pentru ea 
să primească ceva prin poştă. Totuşi, acum câţiva ani, când locuia 
la Penge, închiriase o parte din casă unor tineri studenți la 
Medicină, trei la număr, de care a fost nevoita să scape fiindcă 
erau şi gălăgioşi. Poliția e de părere că această atrocitate a cărei 
victimă a fost Miss Cushing se poate să fi fost înfăptuită de 
respectivii tineri, care îi purtau ranchiună şi sperau s-o sperie 
trimițându-i aceste rămăşiţe din sala de disecţie. Teoria pare 
probabilă deoarece unul dintre studenți venea din nordul Irlandei, 
adică, după cum credea Miss Cushing, din Belfast. Între timp se 
fac investigații active în această chestiune, cel însărcinat cu 
soluționarea cazului fiind domnul Lestrade, unul dintre cei mai 
inteligenți detectivi. 

— Asta-i tot în „Daily Chronicle“, spuse Holmes după ce-am 
terminat de citit. Şi acum, referitor la prietenul nostru Lestrade. 
Azi-dimineaţă am primit de la el un bilet în care îmi scrie: 

Cred că acest caz e foarte apropiat de domeniul dumitale. 
Avem speranța că vom rezolva problema, dar există dificultăți 
fiindcă nu avem un punct de pornire. Desigur, am telegraflat 
poştei din Belfast, insă în ziua aceea s-au expediat multe colete şi 
nu au posibilitatea de a -I identifica exact pe acesta sau de a-şi 
aminti expeditorul. Cutia e una de o jumătate de livră de tutun 
îndulcit cu melasă şi asta nu ne ajută deloc. Teoria referitoare la 
studentul la Medicină încă mi se pare cea mai credibilă, dar, dacă 
ai câteva ore libere, aş fi foarte fericit să te întâlnesc. Voi fi toată 
Ziua sau acasă, sau Za secţia de poliție. 

ZI 


— Ce zici, Watson? Poţi să învingi căldura şi să tragem o 
fugă până la Croydon în speranţa unui caz deosebit pentru cronica 
ta? 

— Chiar îmi doream ceva de făcut. 

— Atunci, eşti de acord. Sună să ne-aduca ghetele şi spu- 
ne-le să cheme o birjă. Mă întorc după ce mă schimb de halatul de 
casă şi-mi umplu tabachera. 

În timp ce eram în tren, s-a pornit o rafală de ploaie, aşa că 
în Croydon arşiţa nu era aşa de chinuitoare ca în oraş. Holmes 
trimisese o telegramă, iar Lestrade, la fel de rigid, de spilcuit, cu 
acelaşi aer de dihor ca totdeauna, ne aştepta la gară. După cinci 
minute de mers, am ajuns în Cross Street, unde locuia domnişoara 
Cushing. 

Era o stradă foarte lungă, mărginită de clădiri cu două etaje, 
din cărămidă, îngrijite şi pretenţioase, cu trepte din piatră albă pe 
care grupuri mici de femei, cu şorţuri scrobite, stăteau la uşi 
bârfind. La jumătatea străzii, Lestrade s-a oprit şi a bătut la o uşă 
pe care a deschis-o o servitoare tânără şi mărunţică. Miss Cushing 
era în camera din faţă, unde am fost poftiţi. Era o femeie cu o faţă 
comună, cu ochi mari şi blânzi, cu părul încărunţit, ondulat la 
tâmple. Avea în poală un şerveţel lucrat, iar pe un taburet din 
apropiere ţinea un coş cu fire de mătase colorate. La intrarea lui 
Lestrade, ea spuse: 

— Lucrurile acelea îngrozitoare sunt în magazie. Aş vrea să 
le luaţi de aici cât mai curând. 

— Aşa voi face, Miss Cushing. Le-am păstrat aici doar până 
când prietenul meu, domnul Holmes, putea să le vadă în prezenţa 
dumneavoastră. 

— De ce în prezenţa mea, domnule? 

— În caz că dorea să vă pună întrebări. 

— Ce rost avea să-mi pună întrebări când v-am spus ca nu 
ştiu absolut nimic despre asta? 

— Aveţi dreptate, doamnă, aprobă Holmes în maniera lui 
împăciuitoare. Nu mă îndoiesc că deja v-aţi enervat mai mult 
decât era necesar pentru problema asta. 

— Aşa şi este, domnule. Sunt o femeie liniştită şi trăiesc 
foarte retrasă. E un lucru nou pentru mine să-mi văd numele în 
ziare şi să-mi intre poliţişti în casă. Nu am lucrurile acelea aici, 
domnule Lestrade. Dacă doriţi să le vedeţi, trebuie să mergeţi 
afară, în magazie. 


Era un şopron mic în grădina îngustă din spatele casei. 
Lestrade a intrat şi a adus o cutie galbenă de carton, o bucată de 
hârtie maro şi nişte sfoară. La capătul potecii era o bancă şi ne-am 
aşezat acolo, în timp ce Holmes examina unul câte unul obiectele 
pe care Lestrade i le înmânase. 

— Sfoara e extrem de interesantă, a remarcat el ţinând-o în 
lumină şi mirosind-o. Ce crezi despre sfoara asta, Lestrade? 

— A fost dată cu smoală. 

— Exact. E o bucată de sfoară unsă cu smoală. Fără 
îndoială, ai remarcat că Miss Cushing a tăiat sfoara cu o foarfecă, 
aşa cum se observă după semnele de pe fiecare parte. Asta e 
important. 

— Nu înţeleg de ce, a spus Lestrade. 

— Important este faptul că nodul e intact, iar acest nod este 
neobişnuit. 

— E făcut cu mare atenţie. Deja am notat acest aspect, zise 
Lestrade mulţumit. 

— Cam atât despre sfoară deci, spuse zâmbind Holmes. Să 
vedem ambalajul cutiei. Hârtie maro, mirosind clar a cafea. Cum, 
n-ai remarcat? Cred că nu încape îndoială. Adresa este scrisă cu 
caractere mai degrabă dezordonate: „Miss S, Cushing, Cross 
Street, Croydon“, pentru care s-a folosit un toc cu peniţa lată şi o 
cerneală de foarte proastă calitate. Cuvântul „Croydon“ a fost 
iniţial scris cu „i“, care a fost apoi schimbat în „y“. Deci, coletul a 
fost trimis de un bărbat, scrisul e fără discuţie masculin, acesta 
având o educaţie limitată şi nefamiliarizat cu oraşul Croydon. Până 
aici, toate bune! Cutia este una de tutun îndulcit cu melasă, de 
culoare galbena şi niciun semn distinctiv în afară de două urme de 
degete pe colţul din stânga jos. Este umplută cu sare grunjoasă de 
aceeaşi calitate cu aceea folosită la conservarea pieilor şi în alte 
scopuri comerciale obişnuite. Şi în ea sunt introduse aceste 
obiecte absolut neobişnuite. 

În timp ce vorbea, a scos cele două urechi şi, după ce şi-a 
pus o bucată de lemn pe genunchi, le-a examinat atent în timp ce 
Lestrade şi cu mine, aşezaţi de o parte şi de cealaltă a lui, ne 
aplecam în faţă privind, rând pe rând, înfiorătoarele rămăşiţe şi 
faţa gânditoare, concentrată a prietenului nostru. In cele din urmă 
le-a pus la loc în cutie şi o vreme a cugetat adânc. Într-un târziu, a 
spus: 

— Desigur, aţi observat că urechile nu formează o pereche. 


— Da, am observat asta. Dar dacă e vorba despre o farsă 
făcută de nişte studenţi care participă la disecţii, le-a fost uşor să 
trimită două urechi diferite ca să pară o pereche. 

— Întocmai. Dar aceasta nu e o farsă. 

— Eşti sigur de asta? 

— Toate raţionamentele o contrazic puternic. Cadavrele din 
sala de disecţie sunt injectate cu substanţe de conservare. Pe 
urechile astea nu se vede nicio urma de aşa ceva. Şi sunt 
proaspete. Au fost tăiate cu un instrument tocit, ceea ce nu s-ar fi 
întâmplat dacă ar fi făcut-o un student. Pe urmă, cineva 
familiarizat cu medicina s-ar fi gândit să le conserve în fenol sau în 
alcool preparat, în niciun caz în sare grunjoasă. Vă repet că aici nu 
e vorba despre o farsă, ci noi investigăm o crimă în adevăratul 
înţeles al cuvântului. 

M-a străbătut un fior slab în timp ce ascultam cuvintele 
tovarăşului meu şi vedeam cât de grave şi împietrite li erau 
trăsăturile. Acest început brutal părea să ascundă o ciudată, o 
inexplicabilă grozăvie. Totuşi, Lestrade a clătinat capul ca un om 
doar pe jumătate convins. A spus: 

— Fără îndoială, sunt obiecţii la teoria cu gluma, dar sunt 
motive mult mai puternice să respingem crima. Ştim că această 
femeie a dus în ultimii douăzeci de ani o viată foarte liniştită şi 
respectabilă la Penge şi aici. În tot acest timp nu cred c-a lipsit de 
acasă măcar o zi. Atunci, de ce Dumnezeu un criminal i-ar trimite 
ei dovezile vinovăţiei lui, mai ales că, exceptând ipoteza în care 
este o actriţă desăvârşită, nici ea nu înţelege mai mult decât noi 
din toate astea?! 

Holmes, gânditor, răspunse: 

— Asta-i problema pe care trebuie s-o rezolvăm, iar în ceea 
ce mă priveşte, o voi aborda presupunând că raţionamentul meu e 
corect şi că s-a comis o crimă dublă. Una dintre urechile astea e a 
unei femei, e mică, delicat conturată şi are gaură pentru cercel. lar 
cealaltă e a unui bărbat, arsă de soare, decolorată şi tot cu gaură 
de cercel. Probabil aceşti doi oameni sunt morţi, altfel am fi avut 
veşti despre ei până acum. Astăzi este vineri. Coletul a fost 
expediat joi dimineaţă. Deci, tragedia a avut loc fie miercuri, fie 
marţi sau mai demult. lar dacă cei doi sunt morţi, cine în afară de 
criminal putea să trimită domnişoarei Cushing rezultatul faptei 
sale? Putem considera că expeditorul pachetului este omul pe 
care-l căutăm. Dar trebuie să aibă un motiv serios ca să-i trimită 


pachetul lui Miss Cushing. Dar care-i acesta? A fost ca s-o 
înştiinţeze că fapta s-a comis... sau poate ca s-o mâhnească. Insă 
în cazul acesta ea s-ar putea sa ştie cine e. Ştie? Mă îndoiesc. 
Dacă ar şti, de ce-ar fi chemat poliţia? Ar fi putut să îngroape 
urechile şi nimeni nu le-ar fi descoperit. Asta-i ce-ar fi făcut dacă 
ar fi vrut să-l protejeze pe criminal. lar dacă n-ar vrea să-l 
protejeze, i-ar spune numele. Aici e un mister ce trebuie descifrat. 

Vorbise cu voce tare, rapid, uitându-se fix, cu o expresie 
impenetrabilă peste gardul grădinii, dar deodată s-a ridicat în 
picioare şi s-a îndreptat spre casă spunând: 

— Vreau să-i pun câteva întrebări domnişoarei Cushing. 

— În cazul acesta s ar putea să te las aici, spuse Lestrade, 
fiindcă mai am o trebuşoară de care să mă ocup. Nu cred că eu 
mai am ceva de aflat de la Miss Cushing. O să mă găseşti la 
secţie. 

— Vom trece pe-acolo în drum spre gară, răspunse Holmes. 

Câteva clipe mai târziu, intram amândoi în camera din faţă, 
unde doamna, indiferentă, încă lucra la şerveţelul ei. Când am 
intrat, l-a pus în poală privind direct spre noi cu ochii ei albaştri, 
cercetători. A spus: 

— Domnule, sunt convinsă că această chestiune e o 
greşeală, iar pachetul nu-mi era destinat. l-am spus acelaşi lucru 
de mai multe ori domnului de la Scotland Yard, dar el, pur şi 
simplu, a râs de mine. N-am niciun duşman pe lume, după câte 
ştiu, aşa că de ce mi-ar face cineva o asemenea farsă? 

Holmes s-a aşezat lângă ea: 

— Şi eu am aceeaşi părere, Miss Cushing. Cred că e mai 
mult decât probabil... 

S-a oprit, iar eu am fost surprins când aT văzut cât de intens 
privea profilul doamnei. Pentru o clipă, surpriza şi satisfacția s-au 
citit pe faţa lui energică, dar, când ea s-a întors spre el să vadă din 
ce cauză tace, expresia lui redevenise la fel de impenetrabilă ca 
de obicei. M-am uitat, la rândul meu, cu atenţie la părul ei 
încărunţit şi lins, la boneta împodobită, la cerceii auriţi, la 
trăsăturile şterse, dar n-am putut găsi nimic din ce-ar fi justificat 
evidenta emoție a tovarăşului meu. 

— Ar fi una sau două întrebări... 

— Ah, m-am săturat de întrebări!, a strigat Miss Cushing 
neliniştită. 

— Mi se pare că aveţi două surori. 


— De unde ştiţi asta? 

— Imediat ce am intrat în cameră am observat că aveţi pe 
poliţa de deasupra şemineului fotografia unui grup de trei 
doamne, dintre care, fără îndoială, una sunteţi dumneavoastră, iar 
celelalte vă seamănă atât de mult, încât nu pot fi dubii referitoare 
la înrudire. 

— Da, aveţi perfectă dreptate. Acelea sunt surorile mele, 
Sarah şi Mary. 

— lar aici lângă cotul meu este un alt instantaneu, făcut în 
Liverpool, în care sora dumneavoastră mai mică este în compania 
unui bărbat care pare să fie un steward în uniformă. Văd că era 
necăsătorită în momentul respectiv. 

— Sunteţi foarte perspicace, 

— Asta mi-e meseria. 

— Da, aveţi perfectă dreptate. Mary s-a căsătorit cu domnul 
Browner câteva zile mai târziu. Era angajat pe ruta South 
American când a fost făcută poza, dar el o iubea atât de mult, 
încât n-a îndurat să fie despărțiți prea mult, aşa că s-a mutat pe 
vapoarele spre Liverpool şi Londra. 

— Ah, poate pe „Conqueror“? 

— Nu, pe „May Day“, după ultimele mele informaţii. Jim a 
venit aici să mă vadă o dată. Asta a fost înainte să se apuce iar de 
băut, dar apoi obişnuia să bea când debarca, şi băutura, oricât de 
puţină, pur şi simplu îl scotea din minţi. Ah, nefastă a fost ziua în 
care a pus iar mâna pe pahar! Mai întâi, n-a mai trecut pe la mine, 
apoi s-a certat cu Sarah, iar de când Mary nu mi-a mai scris, nu 
mai ştim cum merg lucrurile între ei. 

Era evident că Miss Cushing abordase un subiect foarte 
delicat pentru ea. 

Ca majoritatea oamenilor care duc o viaţă singuratică, la 
început a fost timidă, dar a devenit spre sfârşit extrem de 
comunicativă. Ne-a dat multe detalii despre cumnatul ei, 
stewardul, apoi a divagat pe subiectul foştilor ei chiriaşi, studenţi 
la Medicina, facându-ne o listă lungă a delictelor de care se făceau 
vinovaţi, dându-ne numele lor şi spitalele unde lucrau. Holmes a 
ascultat totul cu atenţie, întrerupând-o din când în când cu o 
întrebare. 

— Referitor la a doua sora a dumneavoastră, Sarah, mă 
întreb, din moment ce sunteţi amândouă celibatare, de ce nu 
locuiţi împreună?! 


—Ah, nu cunoaşteţi firea lui Sarah, altfel nu m-aţi întreba. 
Am încercat când am venit în Croydon şi asta a durat cam până 
acum două luni, când a trebuit să ne despărţim. Nu vreau să spun 
ceva de rău împotriva propriei mele surori, dar i-a plăcut 
totdeauna să-şi bage nasul peste tot şi a fost greu de mulţumit; 
aşa e Sarah. 

— Spuneţi că s-a certat cu rudele din Liverpool. 

— Da, deşi cândva erau cei mai buni prieteni. Păi, ea chiar s- 
a mutat acolo ca să fie aproape de ei. lar acum are doar vorbe de 
ocară pentru Jim Browner. In cele şase luni pe care le-a petrecut 
aici nu vorbea decât despre alcoolism şi apucăturile lui. El o 
prinsese băgându-şi nasul unde nu-i fierbea oala, aşa cred, şi-i 
făcuse puţină teorie, iar ăsta fusese începutul. 

— Mulţumesc, Miss Cushing, s-a ridicat Holmes cu o 
plecăciune. Spuneţi că sora dumneavoastră, Sarah, locuieşte pe 
New Street, în Wallington? La revedere, şi îmi pare rău că aţi fost 
atât de tulburată de un caz cu care, după cum spuneţi, nu aveţi 
nicio legătură. 

Când am ieşit din casă, prin faţă trecea o birjă, iar Holmes a 
oprit-o. 

— Cât e până la Wallington?, a întrebat el. 

— Cam o milă, domnule. 

— Foarte bine. Urcă, Watson! Trebuie să batem fierul cât e 
cald. Oricât de simplu ar părea cazul, există unul sau două detalii 
foarte instructive legate de el. Birjar, opreşte când trecem pe 
lângă un telegraf! 

Holmes a trimis o telegramă scurtă, iar restul drumului a 
stat confortabil în birjă, cu pălăria trasă peste ochi, ca să-şi 
protejeze faţa de soare. 

Trăsura a oprit la o casă care semăna foarte mult cu cea pe 
care tocmai o părăsisem. Tovarăşul meu i-a spus să aştepte şi 
tocmai pusese mâna pe ciocănel când uşa s-a deschis, iar pe 
trepte a apărut un tânăr sobru, îmbrăcat în negru, purtând o 
pălărie foarte lucioasă. 

— Domnişoara Cushing e acasă?, a întrebat Holmes. 

— Miss Sarah Cushing e foarte bolnavă, răspunse acesta. De 
ieri suferă de foarte serioase probleme cerebrale. Ca medic de 
familie nu-mi pot asuma responsabilitatea de a permite cuiva s-o 
vadă. Vă recomand să reveniţi peste zece zile. 

Şi-a pus mănuşile şi a închis uşa îndepărtându-se în lungul 


străzii. 

— Ei, dacă nu se poate, nu se poate, zise Holmes vesel. 

— Poate că n-a putut sau n-a vrut să-ţi spună mai mult, 

— Nu voiam să-mi spună nimic. Voiam doar s-o văd. Totuşi, 
cred c-am obţinut tot ce doream. Du-ne la un hotel decent, birj ar, 
undeva unde să luăm prânzul, şi după aceea vom merge la amicul 
Lestrade, la secţia de poliţie! 

Am stat împreună, luând un prânz plăcut, în timpul căruia 
Holmes a vorbit doar despre viori, povestind cu mare însufleţire 
cum îşi cumpărase propriul Stradivarius, care valora cel puţin cinci 
sute de guinee, de la un evreu din Tottenham Court Road şi pe 
care dăduse numai cincizeci şi cinci de şilingi. Asta i-a amintit de 
Paganini şi am petrecut o oră cu o sticlă de vin roşu, timp în care 
el mi-a spus anecdotă după anecdotă referitoare la acel om 
extraordinar. Era târziu după-amiază, iar arşiţa se domolise, 
transformată într-o strălucire dulce, când ne-am dus la secţia de 
poliţie. Lestrade ne aştepta la uşă: 

— E o telegramă pentru dumneata, domnule Holmes! 

— Ha! E răspunsul! 

A rupt plicul, a citit în grabă conţinutul şi a îndesat plicul în 
buzunar spunând: 

— E-n regulă. 

— Ati aflat ceva? 

— Am aflat totul! 

— Cum?! (Lestrade îl privea uimit.) Glumeşti! 

— N-am fost vreodată mai serios în viaţa mea. A fost comisă 
o crimă şocantă, iar acum cred că am clarificat fiecare detaliu al 
ei. 

— Şi criminalul? 

Holmes a mâzgălit câteva cuvinte pe spatele uneia dintre 
cărțile lui de vizită şi i-a aruncat-o lui Lestrade spunând: 

— Acesta-i numele. Nu poţi face arestarea mai devreme de 
mâine noapte. Aş prefera să nu aminteşti numele meu în legătură 
cu acest caz, fiindcă îmi place să fiu implicat doar în crimele care 
sunt mai dificil de rezolvat. Haide, Watson! 

Am plecat spre gară cu paşi grăbiţi, lăsându-l pe Lestrade 
încă privind cu ochi mari şi uimiţi la cartonaşul pe care Holmes i-l 
dăduse. 

In aceeaşi seară, pe când stăteam la taifas fumându-ne 
trabucurile în camera noastră din Baker Street, Holmes mi-a spus: 


— Cazul acesta e unul în care, ca şi în cele pe care le-ai 
relatat sub titlul „Un studiu în roşu” şi „Semnul celor Patru”, am 
fost obligaţi să mergem invers, de la efect la cauză. l-am scris lui 
Lestrade rugându-l să ne asigure detaliile care lipsesc acum şi pe 
care le poate obţine doar după ce arestează persoana. Putem 
avea încredere în el c-o va face, fiindcă, deşi complet lipsit de 
logică, odată ce înţelege ce are de făcut, e tenace ca un buldog şi 
de fapt exact această tenacitate l-a făcut să avanseze până în 
Scotland Yard. 

Am întrebat: 

— Deci cazul nu e rezolvat? 

— E rezolvat în punctele esenţiale. Ştim cine este autorul 
revoltătoarei acţiuni, deşi nu cunoaştem una dintre victime. 
Desigur, şi tu ai tras propriile concluzii. 

— Presupun că acest Jim Browner, stewardul de pe un vapor 
spre Liverpool, este suspectul? 

— Oh! E mai mult decât suspect. 

— Şi totuşi nu găsesc decât indicii foarte vagi. 

— Din contră, mie nimic nu mi se pare mai clar. Lasă-mă să 
trec în revistă etapele principale. Am abordat cazul, după cum îţi 
aminteşti, fără nicio idee preconcepută, ceea ce este totdeauna 
un avantaj. Nu formulasem teorii. Voiam, pur şi simplu, să 
observăm şi să tragem concluzii din observaţiile noastre. Ce-am 
văzut mai întâi? O doamnă foarte liniştită şi respectabilă, care 
părea să nu ascundă vreun secret, şi o fotografie din care am 
dedus că are două surori mai tinere. Mi-a trecut imediat prin minte 
că poate cutia era destinată uneia dintre acestea. Am păstrat 
ideea în minte, sub rezerva că putea fi confirmată sau infirmată 
ulterior. Apoi am mers în grădină, aşa cum îţi aminteşti, şi am 
văzut conţinutul absolut neobişnuit al cutiuţei galbene. Sfoara era 
de tipul aceleia folosite de navigatori pe corăbii şi deodată o 
adiere dinspre mare s-a strecurat în investigația noastră. Când am 
observat că nodul era unul aşa cum îl fac marinarii, că pachetul 
fusese expediat dintr-un port, iar urechea de bărbat avea gaură 
pentru cercel, un obiect care e mult mai răspândit printre marinari 
decât printre oamenii de uscat, am fost absolut sigur că toţi actorii 
acestei tragedii trebuie căutaţi printre lupii-de-mare. Examinând 
adresa de pe pachet, am observat că era adresat domnişoarei S. 
Cushing. Ei, sora mai mare este, desigur, Miss Cushing, dar, deşi 
inițiala ei este „S“, aceasta putea aparţine la fel de bine uneia 


dintre celelalte surori. În acest caz, toată investigația trebuia 
pornită de pe baze noi. Deci, am intrat în casă cu intenţia de a 
clarifica acest aspect. Eram pe punctul de a o asigura pe Miss 
Cushing de săvârşirea unei greşeli când, cum probabil îţi 
aminteşti, m-am oprit. Asta fiindcă tocmai văzusem ceva care mă 
surprinsese extrem de mult şi-n acelaşi timp îngustase 
considerabil aria cercetărilor. 

Fiind cadru medical, dragă Watson, ştii că nicio parte a 
corpului nu variază aşa de mult ca urechea umană. Fiecare ureche 
are de obicei o anumită formă şi diferă de toate celelalte. In 
„Jurnalul antropologic“ de anul trecut vei găsi două scurte articole 
scrise de mine pe acest subiect. Deci examinasem urechile din 
cutie cu un ochi de expert şi memorasem particularităţile lor 
anatomice. Aşa că imaginează-ţi surpriza mea când, uitându-mă la 
Miss Cushing, am sesizat că urechea ei corespundea perfect cu 
urechea de femeie pe care tocmai o examinasem. Chestiunea nu 
putea fi o coincidenţă. Pavilionul era la fel de scurt, lobul superior 
avea aceeaşi curbură generoasă, cartilajul interior prezenta 
aceleaşi particularităţi. In esenţă, era aceeaşi ureche. Mai întâi, 
numele surorii ei este Sarah şi până de curând avea aceeaşi 
adresă, aşa că este evident cum s-a putut produce greşeala şi cui 
îi era destinat pachetul. Apoi am auzit despre acest steward 
căsătorit cu a treia soră şi am aflat că a fost o vreme când era aşa 
de apropiat de Miss Sarah, încât ea chiar s-a mutat la Liverpool ca 
să fie aproape de cuplul Browner, dar după aceea o ceartă i-a 
despărţit. In urma acestei dispute n-au mai comunicat deloc 
câteva luni, aşa că, dacă Browner ar fi dorit să-i trimită un pachet 
lui Miss Sarah, fără îndoială ar fi făcut-o pe vechea adresă. Din 
acel moment, problema s-a conturat clar. Aflasem, de existenţa 
acestui steward, un om impulsiv, foarte pasional, îţi aminteşti că a 
renunţat la un post care părea mai avantajos ca să fie aproape de 
soţia lui, un bărbat care, din când în când, avea crize alcoolice. 
Aveam motive să cred că soţia sa fusese ucisă de un bărbat, 
probabil un marinar. Fireşte, ca motiv al crimei s-a conturat 
imediat gelozia. Dar de ce să fie dovezile acestei fapte expediate 
lui Miss Sarah Cushing? 

Poate pentru că în timpul şederii ei în Liverpool a avut un rol 
în declanşarea evenimentelor care au dus la tragedie. Observă că 
această linie are cursa prin Belfast, Dublin Şi Waterford, aşa că, 
presupunând că Browner a comis crima şi s-a îmbarcat imediat pe 


vapor, pe „May Day”, Belfast a fost primul loc de unde a putut 
expedia îngrozitorul pachet, în această etapă era evident posibilă 
o a doua soluţie şi, deşi mi se părea destul de improbabilă, eram 
hotărât s-o clarific înainte să merg mai departe. Un îndrăgostit 
nefericit putea să-i fi omorât pe domnul şi doamna Browner, iar 
urechea de bărbat putea fi a soţului. Erau multe obiecţii puternice 
împotriva acestei teorii, dar totul putea fi luat în calcul. Prin 
urmare, am trimis o telegramă prietenului meu Algar, poliţist în 
Liverpool, şi l-am rugat să afle dacă doamna Browner era acasă, 
iar domnul Browner plecase cu „May Day“. Apoi am mers la 
Wallington s-o vizităm pe Miss Sarah. Am fost curios în primul rând 
să văd dacă urechea ei păstrează caracteristicile familiei. Şi apoi, 
desigur, ea ne putea da informaţii foarte importante, dar nu 
tineam morţiş să le obţin. Auzise fără îndoială toată povestea cu o 
zi în urmă, din moment ce tot Croydonul vuia şi ea era singura în 
măsură să înţeleagă cui îi era destinat pachetul. Dacă ar fi vrut să 
ajute justiţia, probabil ar fi luat deja legătura cu poliţia. Totuşi, în 
mod evident, era de datoria noastră s-o vedem, aşa că ne-am dus. 
Am aflat că vestea sosirii pachetului, fiindcă boala ei coincidea cu 
acel moment, fusese destul de şocantă încât să-i declanşeze un 
atac cerebral. Era mai clar ca oricând că ea înţelesese întreaga 
semnificaţie, însă la fel de clar era că trebuia să aşteptăm ceva 
vreme până să ne poată ajuta în vreun fel. Totuşi, nici nu aveam 
nevoie de ajutorul ei. Răspunsurile ne aşteptau la secţia de poliţie, 
acolo unde îi indicasem lui Algar să le trimită. Nimic mai clar. Casa 
doamnei Browner era închisă de trei zile, iar vecinii erau de părere 
că plecase în sud să-şi vada rudele. Ofițerii portuari confirmaseră 
că Browner plecase cu „May Day” şi am calculat că va ajunge pe 
Tamisa mâine seară. Când va ajunge, va fi întâmpinat de limitatul, 
dar încăpăţânatul Lestrade şi n-am nicio îndoială că vom fi ţinuţi la 
curent cu toate detaliile. 

Aşteptările lui Sherlock Holmes n-au fost înşelate. După 
două zile a primit un plic voluminos ce conţinea un bileţel de la 
detectiv şi un document dactilograflat constând în mai multe 
pagini de format mare. 

Holmes mi-a aruncat o privire: 

— Lestrade l-a prins. Poate te interesează să auzi ce zice. 


Dragul meu Holmes, 
Conform planului pe care-l construisem ca să testăm teoriile 


noastre (acest „noastre“ e destul de amuzant, nu crezi Watson?!), 
am mers la docurile Albert, ieri după-amiază, la 6, şi m-am urcat 
la bordul S.S. „May Day care aparține Steam Packet Company 
din Liverpool, Dublin şi Londra. Cercetând, am aflat că la bord se 
afla un steward cu numele James Browner, iar acesta se 
comportase în timpul călătoriei într-un mod atât de neobişnuit, 
încât căpitanul se văzuse nevoit să-i întrerupă serviciul. Coborând 
în cuşeta lui, l-am găsit stând pe banchetă cu capul în mâini, 
legănându-se încoace şi-ncolo. Era un tip masiv, puternic, bine 
bărbierit şi foarte oacheş... cam ca Aldrige, cel care ne-a ajutat în 
cazul cu aşa-zisa spălătorie. Când a auzit de ce venisem, a sărit în 
sus, iar eu dusesem fluierul la buze să chem câţiva poliţişti de la 
Poliția fluvială, care erau în apropiere, dar el părea lipsit de vlagă 
şi a întins liniştit mâinile acceptând cătuşele. L-am adus în celulă, 
cu cufăr cu tot, fiindcă ne-ar gândit c-ar putea conține ceva 
compromițător, dar în afară de un cuţit ascuţit, cum au toţi 
marinarii, n-am găsit nimic care să merite osteneala. Totuşi, nu 
cred că avem nevoie de alte dovezi deoarece, când a fost adus la 
secție, în faţa inspectorului, a cerut permisiunea să dea o 
declarație care, fireşte, a fost stenodactilograflată de ofițerul 
nostru întocmai după spusele lui. S-au făcut trei copii şi anexez 
una. Problema se dovedeşte, după cum desigur anticipasem, una 
foarte simplă, dar iţi rămân îndatorat că m-ai ajutat la 
investigaţie. Cele mai bune urări, 
Al dumitale sincer, 
G. Lestrade 


— Hmm! Investigația a fost într-adevăr simplă, a remarcat 
Holmes, dar nu cred că astfel se prezentau lucrurile când ne-a 
chemat prima dată. Totuşi, hai sa vedem ce are de spus Jim 
Browner ca să se apere. lată declaraţia, aşa cum a fost făcută în 
faţa inspectorului Montgomery, la Secţia de poliţie Shadwell, şi are 
avantajul că e luată ad-/itteram. 


Dacă am ceva de spus? Da, am multe de spus. Trebuie să- 
mi iau povara asta de pe suflet. Puteţi să mă spânzurați sau puteţi 
să-mi dati pace. Nu-mi pasă nici cât negru sub unghie ce faceți. 
Vă spun că n-am pus geană pe geană de când am făcut-o şi nu 
cred c-o să mai dorm până nu închid ochii de tot. Câteodată văd 
fața lui, dar mai des pe-a ei. Tot timpul îi am în fața ochilor. El se 


încruntă, cu fata posomorâtă, dar ea are un fel de surpriză pe 
față. Ah, mieluşelul meu, sigur c-a fost surprinsă să-şi vadă 
moartea în ochii care rar au privit-o fără dragoste. 

Dar a fost vina lui Sarah şi să dea Domnu’ să cadă pe ea 
blestemul unui om nenorocit şi să-i putrezească sângele în vine! 
Nu că vreau să mă dezvinovățesc. Știu că m-am apucat iar de 
băut, ca un porc ce sunt. Dar ea m-ar fi iertat, ea ar fi stat 
aproape de mine, ca frânghia de catarg, dacă femeia aia nu ne-ar 
fi intrat pe uşă ca o piază-rea. Fiindcă Sarah Cushing mă iubea... 
asta-i cheia afacerii... m-a iubit până când dragostea i s-a 
schimbat în ură otrăvită când şi-a dat seama că tot corpul şi 
sufletul ei nu mă interesau nici cât urma lăsată de piciorul 
nevestei. 

Erau trei surori. Cea mai mare era doar o femeie 
cumsecade, a doua, un drac, şi a treia, un înger. Sarah avea 
treizeci şi trei de ani şi Mary avea douăzeci şi nouă când m-am 
însurat cu ea. Eram grozav de fericiţi când ne-ar făcut gospodăria 
împreună şi nu găseai în Liverpool o femeie mai bună ca Mary a 
mea. Pe urmă am invitat-o pe Sarah pentru o săptămână, 
săptămâna s-a făcut o lună, lucrurile au continuat şi ea a ajuns 
de-a casei. 

Mă lăsasem de băutură pe-atunci, puneam ceva bani 
deoparte şi totul mergea ca pe roate. Doamne, cine ar fi crezut că 
vom ajunge la asta? Cine ar fi visat? Veneam foarte des acasă la 
sfârşit de săptămână şi câteodată veneam când se încărca marfă 
pe vas. Se-ntâmpla să stau şi o săptămână întreagă, aşa c-am 
văzut-o bine pe cumnată-mea, Sarah. Era o femeie înaltă, 
frumoasă, oacheşă şi iute la mânie, îşi ținea capul sus cu mândrie 
şi ochii îi sclipeau ca de cremene. Dar când micuța mea Mary era 
acolo, jur că nu mă gândeam niciodată la ea, aşa să mă miluiască 
Dumnezeu! Mi se părea câteodată că-i plăcea să fie singură cu 
mine sau să mă ademenească să mă plimb cu ea, dar nu m-am 
gândit vreodată la ceva necurat. Dar într-o seară mi s-au deschis 
ochii. Am venit de pe vas, nevastă-mea nu era acasă, Însă Sarah 
era. Am întrebat: „Unde-i Mary?“, „Oh, s-a dus să plătească nişte 
facturi”. Eram neliniştit şi mă plimbam de colo-colo prin cameră. 
Ea a spus: „Nu poți sa fii fericit cinci minute fără Mary, Jim? Nu-i 
prea măgulitor pentru mine că nici măcar un timp aşa de scurt nu 
te mulțumeşti cu compania mea”. „Ba da, fetița!“, i-am spus 
întinzând mâna spre ea cu blândețe, dar într-o clipă ea mi-a 


apucat-o în mâinile care-i ardeau de parcă ar fi avut febră. l-am 
privit ochii şi am citit totul acolo. Nu era nevoie să vorbim nici ea, 
nici eu. M-am încruntat şi mi-am retras mâna. Ea a stat puțin în 
tăcere, apoi a întins mâna şi m-a bătut pe umăr. Mi-a spus: „Jim 
cel statornic!“ cu un fel de râs batjocoritor şi a ieşit în fugă din 
cameră. 

Ei, din clipa aceea, Sarah m-a urât din toată inima, din tot 
sufletul, şi e o femeie care ştie să urască. Am fost un prost s-o las 
să stea ?nai departe cu noi, complet prost, dar nu i-am spus lui 
Mary niciun cuvânt, fiindcă ştiam c-o voi mâhni. Lucrurile au mers 
ca şi înainte, dar după o vreme am început să-mi dau seama că 
Mary însăşi se schimbase puțin. Ea avusese totdeauna aşa de 
multă încredere, fusese aşa inocentă, dar devenise ciudată, 
bănuitoare, voia să ştie unde am fost şi ce-am făcut, de lacine 
primeam scrisori, ce aveam în buzunare şi alte o mie de 
asemenea nebunii. Devenea din ce în ce mai ciudată şi mai 
iritată, ne certam într-una din nimicuri. Eram destul de 
nedumerit de toate astea. Sarah mă evita, dar ea şi Mary erau 
inseparabile. Acum înțeleg cum urzea şi complota otrăvind 
mintea nevestei mele împotriva mea, dar atunci eram orb ca o 
cârtiță şi nu înțelegeam. Pe urmă m-am apucat iar de băutură, 
dar cred că n-aş fi făcut-o dacă Mary ar fi fost aceeaşi de 
totdeauna. Avea motive să fie dezgustată de mine, iar distanța 
dintre noi creştea mereu. Şi pe urmă s-a ivit Alee Fairbairn ăsta 
şi lucrurile s-au înrăutățit de-o mie de ori. 

De fapt, la început a venit s-o vadă pe Sarah, apoi, 
adeseori, venea să ne vadă pe noi, fiindcă era un bărbat plăcut 
şi-şi făcea prieteni oriunde se ducea. Era un tip îndrăznețe fudul, 
elegant şi cu părul ondulat, văzuse jumătate din lume şi putea 
sâpovestească mult şi bine despre asta. Era un tovarăş plăcut, 
nu pot să zic nu, foarte politicos pentru un marinar, probabil 
fusese o vreme când avusese un rang mai înalt. O lună întreagă 
mi-a intrat în casă şi niciodată nu mi-a trecut prin minte ce rău 
mi-ar putea face cu felul lui de-a fi, mieros şi viclean. Dar, în 
sfârşit, ceva m-a făcut să bănuiesc şi din ziua aceea pacea mi s-a 
spulberat. 

A fost un lucru mărunt. Intrasem în salon pe neaşteptate şi 
păşind pragul am văzut o strălucire de încântare pe fata 
nevestei. Dar când a văzut cine e, lumina s-a stins, iar ea şi-a 
întors fața cu o expresie dezamăgită Atât mi-a fost de-ajuns. 


Doar paşii lui Alee Fairbairn putea să-i confunde cu ai mei. Dacă 
l-aş fi văzut atunci, l-aş fi omorât, fiindcă sunt ca un nebun când 
îmi pierd cumpătul. Mary a văzut în ochii mei gânduri drăceşti, a 
alergat şi m-a apucat de mânecă spunând: „Nu, Jim, nul“. Am 
întrebat „Unde-i Sarah?“. Ea mi-a răspuns: „în bucătărie”. M-am 
dus acolo şi i-am spus: „Sarah, bărbatul ăsta, Fairbairn, să nu-mi 
mai treacă pragul vreodată”. „De ce nu?“ „Fiindcă aşa poruncesc 
eu!” Ea a zis: „Oh, dacă prietenii mei nu sunt destul de buni 
pentru casa asta, atunci nici eu nu sunt destul de bună“. „JPoţi să 
faci ce vrei, dar dacă Fairbairn îşi mai arată fata pe-aici, o să-i£ 
trimit o ureche de-a lui ca amintire. “Probabil expresia de pe fața 
mea a îngrozit-o, fiindcă n-a spus niciun cuvânt şi-n aceeaşi 
seară a plecat din casa mea. 

Ei, nu ştiu dacă a fost, pur şi simplu, răutate din partea 
acestei femei sau dacă a crezut că mă va întoarce împotriva 
nevestei dacă o încurajează să calce strâmb. Oricum, a luat o 
casă două străzi mai sus şi închiria camere marinarilor. Fairbairn 
stătea acolo, iar Mary putea să se ducă să ia ceaiul cu sora ei şi 
cu el. Nu ştiu cât de des se ducea, dar într-o zi am urmărit-o, iar 
când am intrat pe uşă ca o furtună, Fairbairn a fugit sărind zidul 
grădinii, ca un ticălos laş ce era. l-am jurat nevestei mele c-o 
omor dac-o mai găsesc vreodată în compania lui şi am luat-o 
înapoi acasă, în timp ce plângea şi tremura, albă la faţă ca 
hârtia. Intre noi nu mai era nicio urmă de dragoste. Am văzut că 
uţa ura şi se temea de mine, iar când gândul ăsta m-a împins 
spre băutură, a început sâ mă şi disprețuiască. Ei, Sarah şi-a dat 
seama că mu-şi poate câştiga traiul în Liverpool, aşa că s-a 
întors, după câte am înțeles, să locuiască la sora ei în Croydon, 
iar lucrurile acasă au continuat cam la fel ca înainte. Pe urmă a 
venit săptămâna asta, aducând doar disperare şi nenorociri. 

Uite cum s-a întâmplat. Fusesem în cursă pe „May Day “ 
şapte zile, dar un butoi scăpase de la locul lui şi mare parte din 
veselă se spărsese, aşa c-a trebuit să ne-ntoarcem în port pentru 
douăsprezece ore. Am.părăsit vasul şi-am venit acasăgândin- du- 
mă ce surpriză va fi pentru nevastă-mea şi cu speranța că poate 
se va bucura să mă vadă aşa de curând. Astea-mi erau gândurile 
în timp ce intram pe strada mea şi în acel moment o birjă a 
trecut pe lângă mine şi iat-o, era ea stând alături de Fairbairn, 
vorbind şi râzând fără să se gândească la mine, care-i priveam 
de pe trotuar. 


Va spun, vă dau cuvântul meu pentru asta, din acel 
moment n-am mai fost stăpân pe mine, şi când privesc Înapoi, în 
trecut, totul e ca un vis neclar. Băusem mult în ultima vreme şi 
asta împreună cu ce-am văzut mi-au luat mințile. Acum vibrează 
ceva în capul meu, bate ca un ciocan de docher, dar în 
dimineaţa aceea mi se părea că am tot vuietul şi vârtejul 

Niagarei în urechi. Am luat-o la goană alergând după birjă. 
Aveam un baston greu de stejar în mână şi vă spun că vedeam 
roşu de furie, dar, în timp ce alergam, cu viclenie, nu m-am 
apropiat prea mult, ca să nu fiu văzut de ei. Curând au oprit la 
gară. Era lume multă la casa de bilete, aşa că m-am apropiat 
destul de mult, fără ca ei să mă vadă. Au luat bilete pentru New 
Brighton. Am făcut la fel şi m-am urcat cu trei vagoane mai în 
spate. Când am ajuns acolo, ei s-au plimbat la Parade şi eu i-am 
urmărit la nicio sută de iarzi în urmă. În sfârșit, i-am văzut 
închiriind o barcă şi incepând să văslească, fiindcă era o zi foarte 
caldă şi fără îndoială credeau că pe apă va fi mai răcoare. 

Era ca şi cum mi s-ar fi predat de bunăvoie. Era puțină 
ceaţă şi nu puteai vedea mai departe de câteva sute de iarzi. Am 
închiriat şi eu o barcă şi am iras la vâsle după ei. Vedeam barca 
lor ca pe o pată neagră, dar mergeau aproape la fel de repede 
ca mine şi sigur erau cam la o milă de țărm când i-am prins. 
Ceaţa era ca o perdea în jurul nostru, iar noi trei eram în mijloc. 

Doamne, o să uit vreodată feţele lor când au văzut cine 
era în barca aceea care se apropia de-a lor? Ea a tipat. El a 
înjurat ca un nebun şi a vrut să-mi ardă cu o vâslă, fiindcă 
probabil îşi văzuse condamnarea la moarte în ochii mei. M-am 
ferit şi, cu bastonul, l-am lovit în cap zdrobindu-i-l ca pe-o coajă 
de ou. Eram ca turbat, dar poate pe ea aş fi cruțat-o dacă nu-şi 
arunca braţele în jurul lui plângând şi strigând „Alee!”. Am lovit 
încă o dată şi ea a căzut lângă el. Eram ca o fiară sălbatică care 
dă de mirosul sângelui. 

Dacă Sarah era acolo, pe legea mea, avea aceeaşi soartă. 
Am scos cuțitul şi... ei, asta-i! V-am spus destul. Am simţit un fel 
de bucurie sălbatică gândindu-mă cum se va simţi Sarah când va 
primi semnele despre nenorocirea iscată de amestecul ei. Apoi 
am legat corpurile de barcă, am scos o scândură şi am stat acolo 
până când barca s-a scufundat. Ştiam foarte bine că proprietarul 
o să creadă că nu s-au putut orienta în ceaţă şi s-au rătăcit în 
larg. M-am curăţat, am venit la țărm şi m-am întors pe vas fără 


ca nimeni să bănuiască ce se întâmplase. 

In noaptea aceea am făcut pachetul pentru Sarah Cushing 
şi a doua zi l-am trimis de la Belfast. 

lată, acum aveti tot adevărul. Puteţi să mă spânzurați, să 
faceți cu mine ce vreți, dar nu puteti să mă pedepsiți mai rău 
decât am fost deja pedepsit. Nu pot să-nchid ochii fără să văd 
cele două fețe care mă privesc ţintă... mă privesc exact ca 
atunci când barca mea a ieşit din ceată. l-am omorât repede, dar 
ei mă omoară lent şi, dacă mai trece o noapte, o să înnebunesc 
sau o să mor până-n zori. Vreti să mă închideți singur într-o 
celulă, domnule? Vă implor să n-o faceți şi poate în ceasul de 
agonie veți fi tratat la fel cum mă trataţi acum pe mine. 


— Ce sens au toate astea, Watson?, a întrebat Holmes grav, 
punând hârtia deoparte. Cărui scop serveşte tot lanţul ăsta de 
nefericire, de violenţă şi de frică? Trebuie să se îndrepte spre 
sfârşit, altfel tot universul nostru e guvernat de întâmplare, care e 
incontrolabilă raţional. Dar spre care sfârşit? lată eterna întrebare 
de al cărei răspuns raţiunea umană e la fel de departe ca 
totdeauna. 


Sfârşit 


„Cercul roşu” 


— Ei, doamnă Warren, nu văd vreun motiv special de alp” 
nemulţumire şi nici nu înţeleg de ce eu, care preţuiese timpul, m-aş 
amesteca în problema asta. Chiar am alte treburi de făcut. 

Atâta i-a spus Sherlock Holmes întorcându-se la registrul 
imens în care aranja şi indexa o parte din cel mai recent material. 

Dar proprietăreasa avea încăpăţânarea şi viclenia oricărei 
femei. Nu s-a dat bătută. 

— Aţi rezolvat problema unui chiriaş de-al meu anul trecut, 
domnul Fairdale Hobbs. 

— Ah, da, o chestiune simplă. 

— Dar el nu încetează cu laudele despre amabilitatea 
dumneavoastră, domnule, despre felul în care aţi făcut lumină în 
întuneric. Când m-am trezit la rândul meu nedumerită şi rătăcind în 
întuneric, mi-am amintit cuvintele lui. Ştiu că aţi putea, dacă aţi 
vrea. 

Holmes se lăsa înduplecat prin complimente şi, ca să-i fac 
dreptate, era sensibil la bunătate. Cele două forţe l-au făcut să 
pună deoparte radiera, cu un oftat resemnat, şi să-şi împingă 
scaunul înapoi. 

— Bine, bine, doamnă Warren, atunci spune-mi despre ce e 
vorba. N-ai nimic împotrivă dacă fumez, nu-i aşa? Mulţumesc, 
Watson... chibriturile! înţeleg că eşti neliniştită pentru că noul 
dumitale chiriaş stă în camera lui şi nu-l vezi. Păi, zău, doamnă 
Warren, dacă eu ţi-aş fi chiriaş, nu m-ai vedea săptămâni întregi! 

— Cu siguranţă, domnule, dar e ceva diferit. Mă 
înspăimântă, domnule Holmes. Nu mai dorm de frică. li aud paşii 
rapizi mergând de colo-colo de dimineaţa devreme până noaptea 
târziu şi totuşi niciodată nu-l zăresc măcar... e mai mult decât pot 
îndura. Şi soţul meu e la fel de neliniştit ca şi mine, dar el e la 
muncă toată ziua, pe când eu n-am o clipă de linişte. De ce se 
ascunde? Numai eu şi fata suntem singure în casă cu el şi nu mai 
pot suporta. 

Holmes s-a aplecat în faţă punându-şi degetele fine, lungi, 
pe umărul femeii. 

Când voia, avea o putere aproape hipnotică de a te calma. 
Privirea speriată din ochii ei a dispărut treptat, iar trăsăturile 
crispate i s-au relaxat, pe faţă aparându-i expresia obişnuită. S-a 
aşezat pe scaunul indicat de el. 


— Dacă preiau cazul, trebuie să înţeleg fiecare detaliu, i-a 
spus Holmes. Nu te grăbi, gândeşte-te! Lucrul cel mai mărunt 
poate fi esenţial. Spui că omul a venit acum zece zile şi a plătit 
casa şi masa pe două săptămâni? 

— M-a întrebat preţul şi eu am cerut cincizeci de şilingi pe 
săptămână. E vorba de un salon şi de un dormitor, totul complet la 
etajul superior. 

— Şi? _ 

— El a spus: „lţi plătesc cinci lire pe săptămână dacă pot 
locui în condiţiile stabilite de mine”. Sunt o femeie sărmană, 
domnule, soţul meu câştigă puţin şi banii însemnau mult pentru 
mine. A scos o bancnotă de zece lire şi mi-a dat-o pe loc. „O să 
primeşti aceeaşi sumă la fiecare două săptămâni timp îndelungat 
daca respecţi condiţiile“, mi-a zis el. „Dacă nu, nu mai vreau să am 
de-a face cu dumneata“. 

— Care au fost condiţiile? 

— Păi, domnule, voia să aibă cheia de la casă. Asta era 
normal. Chiriaşii o cer des, în plus, trebuia lăsat complet în pace şi 
să nu fie deranjat niciodată, sub niciun pretext. 

— Sigur, nu-i nimic neobişnuit în asta. 

— Nu, la început, domnule. Dar acum totul e de neconceput. 
E acolo de zece zile şi nici eu, nici domnul Warren, nici fata nu l-am 
văzut măcar o dată. Îl auzim cum se plimbă încoace şi-ncolo, în sus 
şi-n jos, noaptea, dimineaţa şi la amiază, dar cu excepţia acelei 
prime nopţi n-a mai ieşit din casă. 

— Oh, dar a ieşit în prima noapte, nu-i aşa? 

— Da, domnule, şi s-a întors foarte târziu, când toţi eram în 
pat. Mi-a spus după ce mi-a plătit că aşa va face şi mi-a cerut să nu 
trag zăvorul. L-am auzit urcând scările după miezul nopţii. 

— Dar mesele? 

— Mi-a dat instrucţiuni speciale ca totdeauna când sună să-i 
las mâncarea pe scaun, lângă uşă. Apoi sună când termină şi eu 
iau tava de pe acelaşi scaun. Dacă mai vrea ceva, scrie de tipar pe 
o bucată de hârtie pe care o pune acolo. 

— De tipar? 

— Da, domnule, scrie cu litere de tipar, cu creionul. Doar 
cuvântul, nimic altceva. Uitaţi un bilet pe care l-am adus să vi-l 
arăt: „Săpun“. Şi altul „Chibrituri“. Sau cel din dimineaţa asta 
„Ziarul de dimineaţă“. M las în fiecare dimineaţă ziarul odată cu 
micul dejun. 


— Vai de mine, Watson, a exclamat Holmes uitându-se ţintă, 
cu mare curiozitate, la peticele de hârtie pe care i le dăduse 
proprietăreasa. Înţeleg dorinţa de intimitate, dar de ce scrie de 
tipar? Să scrii de tipar e ceva mai greu. De ce nu scrie normal? Ce 
sugestie mi-ai da, Watson? 

— Că vrea să-şi ascundă scrisul. 

— Dar de ce? De ce-l poate interesa că proprietăreasa are o 
mostră din scrisul lui? Totuşi, s-ar putea să ai dreptate. Şi pe urmă, 
de ce scrie mesaje aşa de scurte? 

— Nu-mi pot imagina! 

— Deschide un teren fertil imaginaţiei. Cuvintele sunt scrise 
cu un creion cu vârf gros, cu tentă violet, un model destul de 
obişnuit. Observă că hârtia a fost ruptă aici la margine după 
scriere, aşa că S-ul din „Săpun“ nu e complet. Asta sugerează 
ceva, Watson, nu-i aşa? 

— Prudenţă? 

— Exact. Evident, era aici o urmă, o amprentă de la degetul 
mare, ceva care ar fi dat un indiciu asupra identităţii persoanei. Şi 
acum, doamnă Warren, zici că bărbatul este de statură mijlocie, 
negricios şi poartă barbă. Cam ce vârstă ar putea avea? 

— Tinerel, domnule... nu mai mult de treizeci de ani. 

— Şi nu-mi mai poţi spune nimic altceva? 

— Vorbeşte engleza bine, domnule, şi totuşi după accent 
pare străin. 

— Era bine îmbrăcat? 

— Foarte bine îmbrăcat, domnule... un adevărat gentleman. 
Haine închise la culoare, nimic de remarcat. 

— N-a dat niciun nume? 

— Nu, domnule. 

— Şi n-a primit scrisori sau vizite? 

— Nimic. 

— Dar cu siguranţă dumneata sau fata intraţi în camera lui 
dimineaţa. 

— Nu, domnule, se gospodăreşte absolut singur. 

— Extraordinar! Da, asta-i într-adevăr remarcabil. Ce bagaj 
avea? 

— A adus cu el o geantă mare maro, nimic altceva. 

— Mada, se pare că nu prea avem multe informaţii care să ne 
ajute. Spui că din camera aceea n-a ieşit absolut nimic? 

Proprietăreasa a scos din geantă un plic şi a lăsat să cadă 


din el două chibrituri arse şi un capăt de ţigară. 

— Erau pe tava lui în dimineaţa asta. Le-am adus fiindcă am 
aflat că puteţi trage concluzii importante chiar din lucruri mărunte. 

Holmes a ridicat din umeri. 

— N-am ce să aflu de-aici. Bineînţeles, chibriturile au fost 
folosite ca să aprindă ţigările. Asta e evident după cât de scurtă e 
partea arsa. La aprinderea unei pipe sau a unui trabuc se consumă 
jumătate de chibrit. Dar, ia te uită! Chiştocul asta de ţigară e cu 
adevărat remarcabil. Zici că bărbatul are barbă şi mustață? 

— Da, domnule. 

— Nu înţeleg. Aş fi zis că doar un bărbat fără barbă ar fi 
putut să fumeze ţigara asta. Zău, Watson, chiar şi micuța ta 
mustață ar fi fost pârlită. 

— Un portţigaret?, am sugerat eu. 

—- Nu, nu, capătul este mai închis. Poate sunt doi oameni în 
camerele dumitale, doamnă Warren? 

— Nu, domnule. Mănâncă aşa de puţin, încât adesea mă 
întreb cum de supravieţuieşte. 

— Ei, cred că trebuie să aşteptăm să adunăm ceva mai mult 
material. La urma urmei, nu ai de ce să te plângi. Ţi-ai primit chiria 
şi nu e vorba despre un chiriaş scandalagiu chiar dacă e, cu 
siguranţă, unul neobişnuit. Te plăteşte bine şi dacă doreşte să stea 
ascuns, nu e treaba noastră. Nu avem nicio scuză ca să-i tulburăm 
intimitatea până nu ne dă motive să credem că e vinovat de ceva. 
Am preluat cazul şi voi fi cu ochii în patru. Vino să-mi spui dacă se 
întâmplă ceva nou şi contează pe ajutorul meu dacă e nevoie. 

După ce proprietăreasa a plecat, Holmes mi-a spus: 

— Cazul acesta are cu siguranţă câteva aspecte interesante. 
S-ar putea, desigur, să fie banal, să fie vorba despre un excentric, 
sau s-ar putea la fel de bine să fie mai profund decât pare la prima 
vedere. Primul lucru izbitor e posibilitatea ca persoana aflată acum 
în casă să fie complet diferită de cea care a închiriat. 

— De ce crezi asta? 

— Păi, în afară de mucul de ţigară, nu ţi se pare interesant 
că singura dată când chiriaşul a ieşit din casă a fost imediat după 
ce-a închiriat camerele? S-a întors, sau altcineva a venit, când toţi 
martorii nu-i mai stăteau în cale. Nu avem nicio dovadă că 
persoana care s-a întors este cea care a plecat. Şi apoi, omul care 
a închiriat camerele vorbea engleza bine. Celălalt, pe de altă parte, 
scrie „CHIBRIT” când ar fi trebuit să scrie „CHIBRITURI”. Îmi 


imaginez că a luat cuvântul dintr-un dicţionar, unde se dă 
singularul, nu şi pluralul. Stilul laconic poate fi încercarea de a 
ascunde faptul că nu ştie engleza. Da, Watson, avem motive 
serioase să bănuim că a existat o substituire de persoane. 

— Dar cu ce scop? 

— Ah! Aici e buba. Există un fir destul de evident. 

A luat registrul cel mare, în care lipea zilnic extrase din 
rubrica de anunţuri luate din diferite ziare londoneze, şi a început 
să-i întoarcă paginile. 

— Vai, ce cor de gemete, plânsete şi behăituri! Ce adunătură 
de întâmplări neobişnuite! Dar e cu siguranţă cel mai util teren de 
vânătoare pentru cineva care vrea să studieze ce iese din comun! 
Această persoană este singură şi nu poate fi abordată prin scrisori 
fără să se încalce acel secret absolut care trebuie păstrat. Cum pot 
veştile sau mesajele să ajungă la ea din afară? Evident, printr-un 
anunţ în ziar. Nu pare să existe altă cale şi din fericire trebuie să ne 
preocupe un singur ziar. lata extrasele din ultimele două 
săptămâni din „Daily Gazette“. Doamnă cu un şarpe boa imens la 
Prince's Skating Club — peste asta putem să trecem. Cu siguranţă, 
Jimmy nu-i va frânge inima mamei — şi asta. mi se pare irelevant. 
Doamna care a leşinat în autobuzul spre Brighton nu mă 
interesează. Inima mea plânge de dor în fiecare zi. Aiureli, Watson, 
numai şi numai aiureli! Ah, asta e puţin mai potrivită. Ascultă! Ai 
răbdare. Vom găsi o cale sigură de comunicare. Intre timp, 
urmăreşte rubrica asta. G. Asta a fost la două zile după ce a sosit 
chiriaşul doamnei Warren. Sună plauzibil, nu-i aşa?! Persoana 
misterioasă înţelege engleza chiar dacă nu ştie s-o scrie. Hai să 
vedem dacă găsim iar urma. Da, uite aici, trei zile mai târziu: Fac 
aranjamente bune. Răbdare şi prudenţă. Norii vor trece. G. Nimic 
în săptămâna următoare. Apoi urmează ceva mult mai clar. 
Drumul se deschide. Dacă mi se iveşte ocazia, semnalizez mesajul, 
aminteşte-ţi codul stabilit — unu A, doi B şi aşa mai departe. Vei 
avea veşti în curând. G Asta a fost în ziarul de ieri, iar în cel de 
astăzi nu e nimic. Totul i se potriveşte foarte bine chiriaşului 
doamnei Warren. Daca aşteptăm puţin, Watson, nu mă îndoiesc că 
vom înţelege mai bine toată povestea. 

Aşa a şi fost, fiindcă de dimineaţă l-am găsit pe prietenul 
meu stând pe carpeta din faţa căminului cu spatele spre foc şi un 
zâmbet satisfăcut pe faţa. 

— Cum îţi sună asta, Watson?, a strigat el luând ziarul de pe 


masă. Casă roşie înaltă, cu decoraţiuni de piatră albă. Etajul trei. A 
doua fereastră pe stânga. După asfinţit. G. Asta-i destul de clar. 
Cred că după micul dejun trebuie să pornim într-o mică 
recunoaştere a cartierului doamnei Warren. Ah, doamnă Warren, 
ce veşti ne aduci în dimineaţa asta? 

Clienta noastră se năpustise în cameră plină de-o energie 
care anunţa evenimente noi în viitorul apropiat. 

— E de competenţa poliţiei, domnule Holmes!, a strigat ea. 
Nu mai suport nicio clipă! Să-şi facă bagajele şi să plece! M-aş fi 
dus direct sus să-i spun, dar am crezut ca e corect să cer întâi 
părerea dumitale. Dar sunt la capătul răbdării şi dacă e vorba să-l 
maltrateze pe bărbatul meu... 

— Să-l maltrateze pe domnul Warren? 

— Să-l pună în pericol, oricum. 

— Dar cine l-a pus în pericol? 

— Ah, asta-i ce vreau să ştiu! S-a întâmplat de dimineaţa, 
domnule. Domnul Warren e pontator la „Morton & Waylight“, în 
Tottenham Court Road. Trebuie să plece de-acasă înainte de şapte. 
Ei, în dimineaţa asta nu făcuse nici zece paşi pe drum când doi 
oameni au venit din spate, i-au aruncat pe cap o haină şi l-au 
împins într-o birjă care aştepta după colţ. Au mers o ora, apoi au 
deschis uşa şi l-au împins afară. S-a trezit acolo în mijlocul 
drumului şi era aşa de tulburat, încât nu ştie încotro a luat-o birja. 
Când şi-a revenit, şi-a dat seama că e în Hampstead Heath, aşa ca 
a luat un autobuz spre casă, iar acum zace întins pe sofa, în timp 
ce eu am venit direct aici să vă spun ce s-a întâmplat. 

— Foarte interesant, a spus Holmes. A observat înfăţişarea 
acestor oameni, i-a auzit vorbind? 

— Nu, e pur şi simplu năucit. Ştie doar că a fost luat ca prin 
farmec şi abandonat tot aşa. Erau cel puţin doi oameni înăuntru, 
poate trei. 

— Şi crezi că atacul are legătură cu chiriaşul dumitale? 

— Păi, locuim aici de cincisprezece ani şi nu s-a mai 
întâmplat ceva asemănător. M-am săturat de el. Banii nu înseamnă 
totul pe lume. O să-l dau afară din casă înainte să se termine ziua. 

— Aşteaptă puţin, doamna Warren. Nu te pripi! încep să cred 
ca problema asta s-ar putea să fie mult mai importantă decât pare 
la prima vedere. Acum e clar că pe chiriaşul dumitale îl pândeşte 
un pericol. E la fel de clar că duşmanii lui, care-l aşteptau aproape 
de uşa dumitale, l-au confundat cu bărbatul dumitale din cauza 


luminii slabe şi a cetii. Când au descoperit greşeala, i-au dat 
drumul. Putem doar să ne închipuim ce-ar fi făcut dacă n-ar fi 
greşit. 

— Păi, ce să fac, domnule Holmes? 

— Tare-aş vrea să-l văd pe chiriaşul ăsta al dumitale, 
doamnă Warren. 

— Nu văd cum poţi face asta dacă nu forţezi uşa. Totdeauna 
îl aud cum o descuie când eu cobor scările după ce am lăsat tava. 

— Trebuie să ia tava înăuntru. Sunt sigur că ne putem 
ascunde ca să-l vedem în timpul ăsta. 

Proprietăreasa s-a gândit o clipă. 

— Da, domnule, e o debara vizavi. Aş putea pune o oglindă 
şi dacă dumneata te-ai ascunde după uşă... 

— Excelent!, a strigat Holmes. La ce oră ia prânzul? . 

— Pe la unu, domnule. 

— Bine, doctorul Watson şi cu mine vom veni la dumneata 
atunci. Pentru moment, doamnă Warren, la revedere! 

La douăsprezece şi jumătate urcam treptele casei doamnei 
Warren, o clădire înaltă, de cărămidă galbenă, aflată pe strada 
Great Orme, o arteră principală îngustă, la nord-est de Muzeul 
Britanic. Fiind plasată pe colţul străzii, ea oferă panoramă asupra 
străzii Howe, plină de case pretenţioase placate cu marmură. 
Chicotind, Holmes mi-a arătat una dintre ele, un ansamblu 
rezidenţial care avea o asemenea alură, încât nu putea scapă 
neobservat. 

— Uite, Watson! Casa roşie înaltă cu decoraţiuni de piatră 
albă. De aici se va da semnalul. Ştim locul şi cunoaştem codul, aşa 
că sarcina noastră ar trebui să fie simplă. In fereastră e un anunţ 
cu „De închiriat“. Evident, eun apartament liber la care complicele 
are acces. Ei, doamnă Warren, ce facem acum? 

— Am pregătit totul pentru dumneavoastră. Vă rog, veniţi 
amândoi sus, lăsaţi-vă ghetele pe palierul de jos, iar eu o să vă duc 
înăuntru. 

Ne aranjase o ascunzătoare excelentă. Oglinda era pusă în 
aşa fel încât, dacă stăteam în întuneric, puteam vedea foarte bine 
uşa de vizavi. De-abia ne aşezasem în ascunzătoare, iar doamna 
Warren plecase, când un clinchet îndepărtat ne-a dat de veste că 
misteriosul nostru musafir sunase. Imediat, doamna a sosit cu 
tava, a pus-o pe un scaun lângă uşa închisă şi apoi a plecat 
călcând apăsat. Ne-am ghemuit amândoi în spatele uşii, cu ochii 


aţintiţi asupra oglinzii. Brusc, pe măsură ce zgomotul paşilor 
proprietăres ei se stingea, s-a auzit scârţă- itul unei chei în 
broască, clanţa s-a rotit şi două mâini subţiri au ieşit rapid să ridice 
tava de pe scaun. O clipă mai târziu au aşezat-o la loc în grabă şi 
am zărit în treacăt o faţă oacheşă, frumoasă şi îngrozită privind 
speriată la uşa întredeschisă a debaralei. Apoi uşa s-a trântit, cheia 
s-a rotit în broască şi s-a lăsat tăcerea. Holmes m-a tras de mânecă 
şi ne-am furişat împreună în jos pe scări. 

Proprietare as a ne aştepta. 

— Voi reveni diseară, i-a spus Holmes. Cred, Watson, că 
putem diseca mai bine problema la noi acasă. 

— Bănuiala mea, după cum ai văzut, s-a confirmat, mi s-a 
adresat mai târziu după ce s-a cufundat în fotoliul lui. S-a făcut o 
substituire a chiriaşilor. Ce nu anticipasem era că vom găsi o 
femeie, şi nu una oarecare, Watson. 

— Ne-a văzut. 

— Ei, a văzut ceva care a alarmat-o. Asta-i sigur. 
Desfăşurarea generală a evenimentelor e destul de clară, nu-i aşa? 
Un cuplu caută la Londra refugiu în faţa unui pericol teribil şi 
iminent. Văzând câte precauţii şi-au luat, putem înţelege cât de 
mare e pericolul. Bărbatul, care are o misiune de îndeplinit, doreşte 
s-o lase pe femeie în perfectă siguranţă în acest timp. Nu eo 
problemă uşoară, dar el a rezolvat-o într-un mod original şi atât de 
eficient, încât nici măcar doamna care îi aduce mâncarea nu ştie 
de prezenţa femeii. Mesajele scrise cu majuscule, acum devine 
evident, aveau scopul de a împiedica descoperirea sexului ei după 
scris. Bărbatul nu poate veni la ea fără să le arate duşmanilor 
drumul. Fiindcă nu poate comunica direct cu ea, a recurs la rubrica 
de anunţuri din ziar. Până aici totul este clar. 

— Dar ce stă la rădăcina lucrurilor? 

— Ah, da, vechiul Watson, extrem de practic, ca totdeauna! 
Ce stă la rădăcina lucrurilor? Ceea ce părea un capriciu al doamnei 
Warren capătă proporţii şi îmbracă un aspect mai sumbru pe 
măsură ce avansăm. Putem spune atât: nu e o aventură amoroasă 
obişnuită. Ai văzut faţa femeii când s-a crezut în pericol. Am aflat şi 
despre atacul împotriva proprietarului, dar care, fără îndoială, îl 
avea drept ţintă pe chiriaş. Aceste lucruri şi disperarea de a păstra 
secretul fac dovada că e o problemă de viaţă şi de moarte. Atacul 
împotriva domnului Warren arată că duşmanii, oricine ar fi ei, nu 
ştiu despre faptul că femeia s-a mutat în locul bărbatului. Totul e 


foarte curios şi complex, Watson, 

— De ce-ai merge mai departe cu cercetările? Ce e de 
câştigat de-aici? 

— Chiar, ce?! E artă de dragul artei, Watson. Cred că atunci 
când erai doctor ţi s-a întâmplat să îngrijeşti bolnavi fără să te 
gândeşti la onorariu. 

— Ca să mă perfecţionez, să învăţ, Holmes. 

— Învăţăm tot timpul, Watson. Viaţa e o serie de lecţii, iar 
ultima este cea mai importantă. Acesta e un caz instructiv. Nu voi 
câştiga din el nici bani, nici credit şi totuşi vreau să-l rezolv. La 
asfinţit vom avansa cu o treaptă în investigația noastră. 

Când ne-am întors la locuinta doamnei Warren, 
semiîntunericul unei seri de iarnă londoneze se lăsase ca o cortină 
cenuşie, de o culoare inertă, monotonă, întreruptă doar de 
galbenul ţipător al ferestrelor şi de haloul neclar al lămpilor cu gaz. 
Stăteam în întunericul salonului de la pensiune privind atenţi în jur 
când încă o lumină slabă a licărit sus, în ceaţă. 

— Se mişcă cineva în camera aceea, a şoptit Holmes întin- 
zându-şi faţa osoasă şi energică spre cadrul ferestrei. Da, îi pot 
vedea umbra. Uite-l iar! Are o lumânare în mână. Acum se uită 
peste drum. Vrea să fie sigur că ea e la pândă. Acum începe să 
semnalizeze. Notează şi tu mesajul, Watson, ca să ne verificăm 
reciproc. Un pâlpâit — ăsta-i cu siguranţă A. Şi acum, de câte ori a 
semnalizat? De douăzeci. Asta ar însemna T. AT... E destul de clar. 
Încă un T. Cu siguranţă, acesta-i începutul cuvântului al doilea. 
Deci, să vedem... TENTA. S-a oprit. Asta să fie tot, Watson? 
ATTENTA — n-are niciun sens. Nici dacă-l desparţi în trei nu-i mai 
bine AT, TEN, TA, decât dacă T şi A sunt inițialele unei persoane. 
Uite că începe iar! Ce-i asta? ATTE... păi. e acelaşi semnal din nou. 
Curios, Watson, foarte curios. lar a început! AT... ce naiba, îl repetă 
pentru a treia oară. De trei ori ATTENTA! Cât de des o să-l repete? 
Nu, se pare că a terminat. S-a retras de la fereastră. Ce înţelegi din 
asta, Watson? 

— E un mesaj cifrat, Holmes. 

Tovarăşul meu a chicotit deodată satisfăcut. 

— Şi nu-i un cifru foarte complicat, Watson. Păi, sigur, e în 
italiană! A-ul înseamnă că e adresat unei femei. „Ai grijă! Ai grijă! 
Ai grijă!“ Cum ţi se pare, Watson? 

— Cred că ai nimerit. 

— Fără îndoială. E un mesaj foarte urgent repetat de trei ori 


ca să fie accentuat. Dar ai grijă la ce? Aşteaptă puţin, vine iar la 
fereastră. 

Am văzut din nou silueta difuză a unui om ghemuit şi 
mişcarea unei flăcări mici la fereastră, fiindcă omul semnaliza din 
nou. O făcea mai rapid decât înainte, aşa de rapid încât era greu 
de urmărit. 

— PERICOLO... pericolo... ce-nseamnă asta, Watson? 
înseamnă pericol, nu-i aşa? Da, pe legea mea, e un semnal de 
avertizare. Uite că începe iar! PERI.. Ah, dar ce naiba... 

Lumina se stinsese brusc, cadrul ferestrei dispăruse în 
întuneric, iar etajul trei strângea clădirea înaltă într-un cerc negru 
plasat deasupra stucaturilor ei colorate. Acel ultim strigat de 
avertizare fusese întrerupt brusc. Cum şi de către cine? Acelaşi 
gând ne-a săgetat într-o dipă pe amândoi. Holmes a ţâşnit din locul 
unde stătuse ghemuit lângă fereastră. 

— E un lucru serios, Watson!, a strigat el. Se petrece un 
lucru necurat! De ce să se oprească aşa un asemenea mesaj? Ar 
trebui să anunţ Scotland Yard de treaba asta... şi totuşi situaţia e 
prea gravă ca să plecăm acum. 

— Să mă duc la poliţie? 

— Trebuie să clarificăm situaţia. S-ar putea să aibă o 
explicaţie mai nevinovată. Hai, Watson, să mergem vizavi 
împreună şi să vedem ce putem înţelege din asta. 

În timp ce mergeam repede pe Howe Street, am aruncat o 
privire înapoi spre clădirea din care ieşisem. Acolo, cu un contur 
imprecis, la ultima fereastră, am zărit umbra unui cap, un cap de 
femeie care se uita intens, încordat, afară în noapte, aşteptând cu 
răsuflarea tăiată reluarea mesajului întrerupt. In cadrul uşii clădirii 
de pe Howe Street, un bărbat cu faţa ascunsă de un fular stătea 
rezemat de balustradă. A tresărit când lumina a căzut pe feţele 
noastre şi a exclamat: 

— Holmes! 

— Ei, Gregson!, a răspuns tovarăşul meu dând mâna cu 
detectivul de la Scotland Yard. Cine se iubeşte se-ntâlneşte. Ce 
vânt te-aduce încoace? 

— Cred că acelaşi care te aduce pe dumneata — i-a replicat 
Gregson. Nu-mi dau seama cum ai dat de firul ăsta. 

—: Erau mai multe capete, dar toate duceau spre aceeaşi 
sursă. Am urmărit semnalele. 

— Semnalele? 


— Da, de la fereastră. S-au întrerupt brusc. Am venit încoace 
să vedem de ce. Dar din moment ce dumneata te ocupi de 
afacere, n-am nimic împotrivă să te las să continui. 

— Stai puţin!, s-a repezit Gregson. Recunosc în faţa 
dumitale, domnule Holmes, că n-am avut vreodată un caz în care 
să nu-ţi doresc mai mult colaborarea. E doar o ieşire din clădire, 
aşa că nu poate sa ne scape. 

— Cine e? 

— Ei, ei, măcar o dată suntem mai buni ca dumneata, 
domnule Holmes. Trebuie să ne dai întâietate de data asta. 

A lovit puternic cu vârful bastonului în pavaj şi, la acest 
zgomot, de pe capra unei birje aflate la capătul străzii a sărit un 
birjar cu biciul în mână. 

— Pot să ţi-l prezint pe domnul Sherlock Holmes?, l-a 
întrebat detectivul pe birjar. Acesta este domnul Leverton, de la 
Agenţia Americană Pinkerton. 

— Eroul misterului legat de grota din Long Island?, s-a mirat 
Holmes. Domnule, îmi face plăcere să vă. cunosc. 

Americanul, un tânăr liniştit, cu înfăţişare de om de afaceri, 
cu o faţa dură, bine ras, s-a îmbujorat la aceste laude. 

— Sunt pe cale să rezolv cazul vieţii mele, domnule Holmes, 
a răspuns el. Dacă-l pot prinde pe Gorgiano... 

— Cum? Gorgiano de la „Cercul roşu“? 

— Oh, e celebru şi în Europa? Ei, noi ştim totul despre el în 
America. ŞTIM că are la activ cincizeci de crime şi totuşi n-avem 
nicio dovada solidă să-l arestăm. l-am luat urma de la New York şi 
l-am urmărit îndeaproape o săptămână în Londra, aşteptând un 
pretext ca o scuză să-i pun mâna în gât. Domnul Gregson şi cu 
mine l-am încolţit în casa aceasta mare cu o singură uşă de ieşire, 
n-are cum să ne scape. De când a intrat el, au ieşit trei oameni, dar 
pot să jur că nu era printre ei. 

— Domnul Holmes vorbea despre nişte semnale, a intervenit 
Gregson. Cred, ca de obicei, că ştie multe lucruri pe care noi le 
ignorăm. 

Holmes le-a explicat pe scurt şi clar situaţia aşa cum o ştiam 
noi. Americanul a plesnit din palme supărat. 

— Ştie despre noi!, a strigat el. 

— De ce crezi asta? 

— Păi, asta se deduce de-aici, nu-i aşa?! Uite cum trimite 
mesaje unui complice şi sunt mai mulţi din banda lui în Londra. 


Apoi, brusc, exact când, aşa cum ne-aţi spus, semnaliza ca este în 
primejdie, s-a întrerupt. Ce să însemne decât că sau ne văzuse de 
la fereastră, sau cumva şi-a dat seama cât de aproape era 
pericolul şi a înţeles că trebuia să acţioneze imediat dacă voia să-l 
evite? Dumneata ce crezi, domnule Holmes? 

— Că trebuie să urcăm imediat ca să vedem cu ochii noştri. 

— Dar nu avem mandat de arestare. 

— Se află într-o casă nelocuită şi în împrejurări suspecte, a 
spus Gregson. Asta e destul pentru moment. După ce-l vom 
înşfăca, vom vedea dacă cei din New York ne pot ajuta să-l ţinem. 
Îmi voi lua răspunderea să-l arestez acum. 

Detectivii noştri din poliţie s-ar putea să aibă lipsuri la 
capitolul inteligenţă, dar nu le lipseşte curajul. Gregson a urcat 
scara să-l aresteze pe acest criminal disperat, cu acelaşi aer liniştit 
şi oficial cu care ar fi urcat scara centrală din clădirea Scotland 
Yardului. Americanul încercase să treacă pe lângă el, dar Gregson 
îl împinsese cu hotărâre înapoi. Pericolele Londrei erau rezervate 
poliţiei londoneze. 

Uşa apartamentului din stânga de la etajul trei era 
întredeschisă. Gregson a împins-o la perete. Înăuntru era întuneric 
beznă şi tăcere mormântală. Am scăpărat un chibrit şi am aprins 
lanterna detectivului. După asta, când pâlpâirea timidă s-a 
schimbat într-o flacără vie, toţi am tras aer în piept surprinşi. Pe 
parchetul de brad din camera fără covoare se zărea o dâră 
proaspătă de sânge. Urmele veneau spre noi dintr-o altă camera, a 
cărei uşa era închisă. Gregson a dat-o de perete şi a ridicat în faţa 
lui flacăra, iar noi ne-am uitat nerăbdători peste umărul lui. 

În mijlocul podelei camerei goale era prăvălit corpul unui 
bărbat enorm, cu faţa nebărbierită, oacheşă, oribil schimonosită şi 
cu capul înconjurat de un oribil cerc de sânge stacojiu care mânjea 
până departe podeaua albă de lemn. Avea genunchii chirciţi la 
piept, mâinile întinse înainte cu un gest de agonie, iar din mijlocul 
beregatei lui negricioase şi late se ridica lama argintie a unui cuţit 
adânc înfipt. Deşi era uriaş, bărbatul căzuse cu siguranţă ca un bou 
înjunghiat sub lovitura aceea teribilă. Lângă mâna dreaptă se afla 
un pumnal teribil, cu două lame, cu mâner de os, iar lângă acesta, 
o mănuşă neagră din piele de ied. 

— Pe toţi dracii, este însuşi Gorgiano cel Negru!, a exclamat 
detectivul american. De data asta ne-a luat-o cineva înainte. 

— Uite lumânarea la fereastră, domnule Holmes, a spus 


Gregson. Păi, ce faci? 

Holmes traversase camera, aprinsese lumânarea şi o trecea 
înainte şi înapoi peste ochiurile de fereastră. Apoi a scrutat 
întunericul, a stins lumânarea şi a aruncat-o pe podea. 

— Cred că asta ne va ajuta, a răspuns el. 

S-a apropiat de noi şi a rămas adâncit în gânduri în timp ce 
ambii detectivi examinau cadavrul. In cele din urmă a spus: 

— Ziceaţi că din apartament au ieşit trei oameni în timp ce 
voi aşteptaţi jos? l-aţi văzut de aproape? 

— Da. 

— Era cumva un individ cam de treizeci de ani, cu barbă, 
măsliniu, de talie mijlocie? 

— Da, a fost ultimul care a trecut pe lângă mine. 

— Îmi închipui că-i omul pe care-l căutăm. Pot să vă dau 
descrierea lui şi avem o excelentă amprentă a piciorului. Asta ar 
trebui să fie de-ajuns. 

— Nu-i prea mult, domnule Holmes, când sunt milioane de 
oameni în Londra. 

— Probabil că nu-i. De aceea mi s-a părut cel mai bine s-o 
chem pe această doamnă în ajutorul nostru. 

La cuvintele astea, toţi ne-am întors pe călcâie. 

Acolo, în cadrul uşii, stătea o femeie înaltă şi frumoasă, 
misterioasa chiriaşă din Bloomsbury. A înaintat încet, cu faţa palidă 
şi cuprinsă de-o expresie de teamă, cu ochii ţintă, larg deschişi, cu 
privirea fixată pe silueta întunecată de pe podea. A murmurat: 

— L-aţi omorât. Oh, Dumnezeule, l-aţi omorât! 

Pe urmă am văzut cum trage adânc aer în piept şi, cu un 
țipăt de bucurie, sare ca o ciută. A dat ocol camerei dansând şi 
bătând din palme, ochii negri strălucindu-i de mirare şi încântare în 
timp ce o mie de cuvinte de plăcere, rostite în italiană, îi zburau de 
pe buze. Era impresionant şi uimitor să vezi o asemenea femeie 
aşa de copleşită de bucurie în faţa priveliştii. Deodată s-a oprit şi 
ne-a privit ţintă cu o expresie întrebătoare: 

— Dar dumneavoastră? Sunteţi de la poliţie, nu-i aşa? L-aţi 
ucis pe Giuseppe Gorgiano. Am dreptate? 

— Suntem de la poliţie, doamnă. 

S-a uitat prin cameră scrutând penumbra. 

— Şi atunci unde e Gennaro? E soţul meu, Gennaro Lucca. 
Eu sunt Emilia Lucca şi suntem amândoi din New York. Unde e 
Gennaro? M-a chemat acum câteva clipe de la fereastră şi am 


alergat cât am putut de repede. 

— Eu sunt cel care v-a chemat, a răspuns Holmes. 

— Dumneata? Cum puteai să mă chemi? 

— Cifrul folosit nu era greu, doamnă. Doream să fiţi prezentă 
aici. Ştiam că trebuie doar să vă semnalizez „Vieni“ şi veţi veni 
negreşit. 

Frumoasa italiană s-a uitat îngrozită la prietenul meu. 

— Nu înţeleg cum de ştiţi lucrurile astea, i-a replicat. 
Giuseppe Gorgiano... cum a... — a făcut o pauză, apoi deodată faţa 
i s-a luminat de mândrie şi încântare. Acum înţeleg! Gennaro al 
meu! Frumosul, minunatul meu Gennaro care m-a păzit de orice 
rău, el a făcut-o, a ucis monstrul chiar cu mâna lui puternică! Oh, 
Gennaro, cât eşti de minunat! Ce femeie poate vreodată fi 
vrednică de un asemenea bărbat? 

— Zău, doamnă Lucca, a intervenit prozaicul detectiv 
Gregson punând mâna pe umărul femeii la fel de nepăsător de 
parcă ar fi fost un infractor din Notting Hill, încă nu mi-e foarte clar 
cine sau ce eşti, dar ai spus destule ca să-mi fie foarte clar că e 
nevoie să te luăm la Scotland Yard. 

— O clipă, Gregson, a spus Holmes, îmi închipui că doamna 
este probabil la fel de nerăbdătoare să ne ofere informaţii cum 
suntem şi noi să le primim. Doamnă, înţelegeţi că soţul 
dumneavoastră va fi arestat şi judecat pentru moartea bărbatului 
găsit aici? Ceea ce declaraţi poate fi folosit ca probă. Dar în 
eventualitatea în care consideraţi că a acţionat din motive 
scuzabile şi pe care ar dori să ni le comunice, nu-i puteţi face un 
serviciu mai mare decât să relatati întreaga poveste. 

— Acum, când Gorgiano e mort, nu ne mai e teamă de 
nimic, a spus doamna. Era un monstru, un diavol şi niciun 
judecător din lume nu l-ar pedepsi pe soţul meu fiindcă l-a omorât. 

— În cazul acesta, a spus Holmes, sugestia mea este să 
încuiem această uşă, să lăsăm lucrurile cum le-am găsit, să 
mergem împreună cu doamna la locuinţa ei şi să ne formăm o 
părere abia după ce vom fi ascultat ce are să ne spună. 

O jumătate de oră mai târziu eram toţi patru aşezaţi în 
micuțul salon al signorei Lucca şi ascultam extraordinara relatare a 
înspăimântătoarelor evenimente la al căror sfârşit fusesem 
martori. 

Vorbea rapid, fluent, dar într-o engleză foarte puţin obişnuită 
pe care, în interesul povestirii, o voi corecta. 


— M-am născut la Posilippo, lângă Napoli, sunt fiica lui 
Augusto Barelli, care-a fost un avocat de frunte şi cândva 
deputatul ținutului. Gennaro era angajatul tatălui meu şi m-am 
îndrăgostit de el, aşa cum ar face orice femeie. Nu avea nici bani, 
nici poziţie, doar frumuseţe, forţă şi tărie, aşa că tatăl meu a 
interzis căsătoria. Am fugit împreună, ne-am căsătorit la Bari, iar 
eu mi-am vândut bijuteriile ca să fac rost de banii cu care să 
călătorim spre America. Asta s-a întâmplat acum patru ani şi de 
atunci am locuit în New York. 

La început, soarta a fost foarte bună cu noi. Gennaro a făcut 
un serviciu unui domn italian, l-a salvat din mâinile unor ticăloşi în 
locul numit The Bowery şi astfel şi-a făcut un prieten puternic. 
Numele lui era Tito Castallote şi era un fondator al marii firme 
Castalotte & Zamba, principalii importatori de fructe din New York. 
Signor Zamba este invalid, iar noul nostru prieten Castallote este 
omul influent în firmă şi are mai mult de trei sute de angajaţi. L-a 
angajat pe soţul meu, l-a făcut şef de departament şi l-a tratat zi 
de zi doar cu bunăvoință. Signor Castalotte era burlac şi cred că-l 
considera pe Gennaro ca pe un fiu, iar eu şi soţul meu îl iubeam ca 
pe un tată. Cumpărasem şi mobilasem o căsuţă în Brooklyn şi tot 
viitorul nostru părea asigurat, când pe cerul nostru senin a apărut 
norul cel negru care avea să acopere tot. 

Într-o seară când Gennaro s-a întors de la muncă, a adus cu 
el un conaţional. Numele lui era Gorgiano şi venea tot din 
Posilippo. Era un bărbat foarte solid, după cum v-aţi dat seama 
văzându-i cadavrul. Nu numai că avea un corp de uriaş, ci totul la 
el era grotesc, imens şi înspăimântător. In căsuţa noastră mică, 
vocea lui suna ca un tunet. Când vorbea, de-abia avea loc sa-şi 
vânture braţele. 

Gândurile, emoţiile, pasiunile, totul era exagerat şi 
monstruos. Vorbea, sau mai degrabă răcnea cu atâta forţă, încât 
toţi ceilalţi nu puteau decât să stea să asculte copleșiți de şuvoiul 
puternic al cuvintelor lui. Ochii lui te ardeau şi te ţineau sub 
stăpânirea lor. Era un om teribil şi nemaivăzut. Mulţumesc lui 
Dumnezeu că e mort! 

Venea mereu, dar îmi dădeam seama că nici lui Gennaro nu- 
i plăcea mai mult decât mie. Bietul meu soţ stătea palid şi apatic 
ascultând nesfârşita peroraţie despre politică şi despre probleme 
sociale, care alcătuiau singurele subiecte de conversaţie ale 
musafirului. Gennaro nu spunea nimic, dar eu, care-l cunoşteam 


aşa de bine, puteam să-i citesc pe faţă o emoție pe care n-o mai 
văzusem acolo. La început am crezut că e neplăcere, dar mai 
târziu, treptat, am înţeles că era mai mult decât atât. Era frică... o 
frică adâncă, secretă, paralizantă. 

In noaptea aceea, noaptea în care i-am înţeles teroarea, l-am 
luat în braţe şi l-am implorat, în numele dragostei ce mi-o purta şi a 
tot ce-i era drag pe lume, sa nu-mi ascundă nimic şi să-mi spună 
cu ce îl teroriza uriaşul. 

Mi-a spus şi-n timp ce-l ascultam propria mea inimă îngheţa. 
Bietul meu Gennaro, în nesăbuinţa şi sălbăticia tinereţii, când toata 
lumea părea împotriva lui, iar mintea îi era pe jumătate rătăcită de 
nedreptatea de pe lume, intrase într-o societate secretă din Napoli, 
„Cercul roşu“, care era legată de vechii carbonari. Jurămintele şi 
secretele acestei frăţii erau înspăimântătoare, dar, odată ce intrai 
în ea, nu mai aveai scăpare. Când fugisem în America, Gennaro 
crezuse c-a lăsat-o pentru totdeauna în urmă. Închipuiţi-vă oroarea 
lui când într-o seară a întâlnit pe stradă exact omul care-l iniţiase la 
Napoli, uriaşul Gorgiano, un om care căpătase porecla de 
„Moartea“ în sudul Italiei, fiindcă mâinile îi erau pline de sânge 
până la coate! Venise la New York să evite poliţia italiană şi deja 
organiza6e o ramură aici, în noul cămin, o ramură a oribilei lui 
societăţi. După ce mi-a spus toate astea, Gennaro mi-a arătat un 
apel primit chiar în ziua aceea, cu un cerc roşu în antet, prin carei 
se spunea că la o anumită dată se va ţine o întrunire şi i se solicită 
prezenţa. 

Toate astea erau destul de neplăcute, dar ce-i mai rău abia 
urma. De câtva timp observasem că atunci când Gorgiano venea la 
noi seara, ceea ce se întâmpla foarte des, vorbea mult cu mine şi 
chiar dacă i se adresa soţului meu, privirea aceea teribilă, aspră, 
de animal sălbatic, era aţintită asupra mea. Într-o seară i-am aflat 
secretul. Trezisem în el ceea ce numea „dragoste“, dragostea unei 
brute, a unui sălbatic. Când a venit el, Gennaro încă nu se 
întorsese. A intrat grăbit, m-a luat în braţele lui puternice, m-a 
înăbuşit în barba lui, m-a acoperit de sărutări şi m-a implorat să fug 
cu el. Mă luptam şi ţipam când Gennaro a intrat şi l-a atacat. L-a 
lovit pe Gennaro care şi-a pierdut cunoştinţa şi a fugit dintr-o casă 
în care n-avea să mai intre vreodată. În noaptea aceea ne-am făcut 
un duşman de moarte. 

Peste câteva zile a fost întrunirea. Gennaro s-a întors acasă 
cu o faţă pe care am citit că se întâmplase ceva îngrozitor. Era mai 


rau decât ne-am fi putut imagina. Fondurile societăţii se strângeau 
prin şantaj area italienilor bogaţi şi ameninţarea lor cu violenţe 
dacă refuzau să plătească. Se pare că-l contactaseră pe Castalotte, 
dragul nostru prieten şi binefăcător. El refuzase să cedeze la 
ameninţări şi dăduse poliţiei biletele de şantaj. Se hotărâse ca el să 
devină un exemplu care să împiedice orice altă victimă să refuze 
supunerea. La întrunire s-a hotărât să i se arunce în aer casa când 
este înăuntru. S-a tras la sorţi cine o va face. Când Gennaro şi-a 
introdus mâna în sac, a zărit faţa crudă a duşmanului nostru care 
zâmbea. Fără îndoială aranjaseră cumva dinainte, fiindcă discul 
fatal pe care era simbolul Cercului Roşu, mandatul pentru crima, a 
apărut în palma lui. Trebuia să-şi ucidă cel mai bun prieten sau să 
ne expună pe el şi pe mine răzbunării camarazilor săi. Făcea parte 
din metoda lor diabolică de a-i pedepsi pe cei de care se temeau 
sau pe care-i urau, rănindu-i nu numai pe ei, ci şi pe cei iubiţi, iar 
Gennaro ştia asta, o simţea ca pe o teroare continuă care aproape 
l-a scos din minţi. 

Am stat toată noaptea împreună ţinându-ne în braţe, fiecare 
îmbărbătându-l pe celălalt în faţa necazurilor care ne aşteptau. 
Pentru atentat se stabilise exact seara următoare. 

Era înainte de prânz, soţul meu şi cu mine eram în drum spre 
Londra, dar înainte de asta îl prevenisem pe binefăcătorul nostru 
despre pericol şi lăsasem poliţiei informaţii care aveau să-i 
protejeze în viitor viaţa. 

Restul îl ştiţi şi dumneavoastră, domnilor. Eram siguri ca 
duşmanii noştri ne vor urmări ca nişte umbre. Gorgiano avea 
motive personale de răzbunare şi oricum ştiam cât de viclean, fără 
scrupule şi neobosit poate fi. Şi în Italia, şi în America circulă multe 
povestiri despre forţa lui îngrozitoare. Avea cel mai bun moment să 
le dovedească. lubitul meu a profitat de cele câteva zile liniştite pe 
care le aveam ca avans şi mi-a găsit un refugiu în aşa fel încât sa 
nu ma pândească nicio primejdie. Cât despre el, dorea să fie liber 
să comunice şi cu poliţia americană, şi cu cea italiană. Nici măcar 
eu nu ştiu unde sau în ce condiţii locuia. Tot ce-am aflat a fost din 
anunţurile în ziar. Dar odată, în timp ce mă uitam pe fereastră, am 
văzut doi italieni păzind casa şi am înţeles că Gorgiano ne găsise 
cumva refugiul. În sfârşit, Gennaro mi-a spus, prin intermediul 
ziarului, că-mi va semnaliza de la o anumită fereastră, dar când 
semnalele au început, nu erau decât avertismente care au fost 
brusc întrerupte. Acum mi-e foarte clar că ştia că Gorgiano e 


aproape şi, mulţumesc lui Dumnezeu, a fost gata sa-l întâmpine 
când a apărut. Şi acum, domnilor, aş vrea să ştiu dacă legea ne 
poate acuza de ceva sau dacă vreun judecător de pe pământ l-ar 
condamna pe Gennaro pentru ce-a făcut, 

— Ei, domnule Gregson, a spus americanul privindu-l pe 
celălalt detectiv, nu ştiu care ar putea fi punctul de vedere al 
britanicilor, dar cred că în New York soţul acestei doamne va 

— T 

primi cam de la toată lumea numai felicitări. 

— Va trebui să vină cu mine să discute cu şeful, a replicat 
Gregson. Dacă se verifică ce spune doamna, eu nu cred că dânsa 
sau soţul au multe motive de teamă. Dar ce nu pot înţelege deloc, 
domnule Holmes, este cum ai ajuns DUMNEATA implicat în 
povestea asta. 

— Mă informam, Gregson, ma informam. Eram încă în 
căutarea cunoaşterii la vechea universitate, viaţa. Ei, Watson, ai 
încă un exemplu de tragic şi grotesc de adăugat la colecţie. 
Apropo, nu e încă opt şi se cântă Wagner la Covent Garden! Dacă 
ne grăbim, putem ajunge la timp să prindem actul al doilea. 


Sfârşit 


Planurile Bruce-Partington 


În a treia săptămână din noiembrie a anului 1895, o ceaţă 
densă şi gălbuie a învăluit Londra. Cred că de luni până joi, de la 
ferestrele casei noastre din Baker Street, nu am putut zări conturul 
caselor de peste drum. Holmes a petrecut prima zi consultându-şi 
uriaşul registru cu însemnări. 

În a doua şi a treia zi s-a ocupat răbdător de un subiect care-i 
devenise cel mai recent hobby — muzica Evului Mediu. 

Dar când, după ce ne-am sculat de la masă, după micul 
dejun, am văzut pentru a patra oară vârtejul uleios, greu, încă 
înfăşurându-ne ca să se condenseze în picături soioase pe sticla 
ferestrelor, firea activă, fără astâmpăr, a prietenului meu n-a mai 
putut suporta această existenţă monotonă. Se plimba încoace şi- 
ncolo prin sufragerie, mânat de preaplinul energiei reprimate, îşi 
muşca unghiile şi bătea darabana pe mobilă iritat de inactivitate. 
M-a întrebat: 

— Nu-i nimic interesant în ziare, Watson? 

Ştiam că pentru Holmes ceva interesant însemna vreo 
infracţiune. Erau ştiri despre o revoluţie, despre un posibil război şi 
o iminentă schimbare a guvernului, dar acestea nu intrau în zona 
de interes a tovarăşului meu. Cât despre aria criminalităţii, n-am 
găsit nimic care să nu fie banal şi inutil. Holmes a mormăit ceva, 
reluându-şi plimbarea agitată. 

— Criminalul londonez e cu siguranţă un individ neinteresant, 
a spus el cu vocea iritată a vânătorului căruia vânatul i-a scăpat 
printre degete. Uită-te pe fereastră, Watson! Uite cum siluetele 
apar, se văd puţin mai clar şi apoi se pierd iar în ceaţă. Într-o zi ca 
asta, hoţul sau criminalul ar putea hoinări prin Londra aşa cum 
face tigrul în junglă, rămânând nevăzut până atacă şi apoi fiind 
recunoscut doar de victima. 

Am spus: 

— Au fost numeroase hoţii mărunte. 

Holmes a protestat dispreţuitor: 

— Scena aceasta măreaţă şi sumbră e pregătită pentru ceva 
mai valoros de-atât. Norocul acestui oraş e că nu sunt chiar eu un 
criminal. 

— Chiar aşa!, am spus din tot sufletul. 

— Să presupunem că aş fi Brooks, sau Woodhouse, sau unul 
dintre ceilalţi cincizeci de oameni care au motive întemeiate să-mi 


dorească moartea, cât crezi c-ar supravieţui Holmes? O chemare la 
o adresă falsă şi totul s-ar sfârşi. Ce bine că în ţările latine, ţările 
unde se comit atâtea asasinate, n-au zile cu ceaţă. Pe legea mea, 
iată în sfârşit ceva care va întrerupe monotonia asta ucigătoare! 

Era menajera, cu o telegramă. Holmes a deschis-o şi a 
izbucnit în râs. 

— Măi, măi! Ce mai urmează? Fratele Mycroft trece pe-aici. 

— De ce nu?, am întrebat eu. 

— De ce nu?! E ca şi cum ai vedea un tramvai trecând pe un 
drum de ţară. Mycroft are drumuri fixe şi nu iese din tipic. Locuinţa 
din Pall Mali, clubul Diogenes, Whitehall... iată cercul lui. A fost aici 
o dată şi doar o dată. Ce revoluţie l-o fi făcut să deraieze de pe 
şine? 

— Nu explică? 

Holmes mi-a întins telegrama de la fratele lui. 

Trebuie să te văd — despre Cadogan West. Vin imediat. 

Mycroft 

— Cadogan West? Am mai auzit numele ăsta. 

— Nu-mi sugerează nimic. Dar ce straniu ca Mycroft să 
apară aşa! Ar fi ca şi cum o planetă şi-ar părăsi orbita. Apropo, ştii 
ce este Mycroft? 

Îmi aminteam vag ca primisem o explicaţie cam pe timpul 
„Aventurii translatorului grec“. 

— Mi-ai spus că are un birou, o mică afacere legată de 
guvernul britanic. 

Holmes a chicotit. 

— Nu te cunoşteam destul de bine pe vremea aceea. O 
persoană trebuie să păstreze discreţie când e vorba de înalte 
afaceri de stat. Ai dreptate când spui că lucrează pentru guvernul 
britanic. Ai avea de asemenea dreptate dacă ai spune că din când 
în când ESTE guvernul britanic. 

— Dragul meu Holmes! 

— M-am gândit eu că o sa te surprind. Mycroft câştigă patru 
sute cincizeci de lire pe an, rămâne un subaltern fără niciun fel de 
ambiţii, nu vrea să primească nici onoruri, nici titluri, dar rămâne 
cel mai indispensabil om din ţară. 

— Dar cum? 

— Păi, postul lui este unic. L-a creat pentru el însuşi. N-a 
existat şi nici nu va mai exista vreodată ceva asemănător. Are un 
creier ordonat şi disciplinat, cu o capacitate de a stoca fapte mai 


mare decât a oricărei fiinţe umane. El a folosit pentru această 
afacere deosebită aceleaşi mari abilităţi pe care eu le-am canalizat 
în munca de detectiv. Concluziile fiecărui departament îi sunt 
prezentate num ai lui, iar el este centrul de schimb, biroul care 
face bilanţul. Toţi ceilalţi sunt specialişti, dar specialitatea lui este 
să fie atotştiutor. Să presupunem că un ministru are nevoie de 
informaţii despre o problemă care implică domeniul marinei, India, 
Canada sau aliajul metalelor; ar putea obţine informaţii despre 
fiecare de la diverse departamente, dar numai Mycroft le poate 
concentra pe toate şi spune ad-hoc cum îl va influenţa fiecare 
factor pe celălalt. Au început să-l folosească ca pe o scurtătură, un 
lucru comod, iar acum le-a devenit indispensabil. In creierul lui 
măreț, totul e clasat şi poate fi extras într-o clipă. Politica naţională 
a fost în repetate rânduri decisă în funcţie de spusele lui. Trăieşte 
prin politică. Nu se gândeşte la nimic altceva în afară de clipele 
când, drept un exerciţiu intelectual, se destinde când îl vizitez ca 
sa-i cer sfatul într-una dintre micile mele probleme. 

Ce Dumnezeu poate să însemne asta? Cine este Cadogan 
West şi ce legătură are el cu Mycroft? 

— Am găsit!, am exclamat eu alegând din teancul de ziare 
de pe canapea. Da, da, uite-l, cu siguranţă el e! Cadogan West a 
fost tânărul găsit mort în metrou marţi dimineaţă. 

Holmes s-a oprit ascultând atent, cu pipa în mână. 

—Asta trebuie să fie ceva serios, Watson. O moarte care l-a 
făcut pe fratele meu să-şi schimbe obiceiurile nu poate fi a unui om 
obişnuit. Ce naiba poate el să aibă de-a face cu asta? După câte 
îmi amintesc, cazul n-a fost complicat. Aparent, tânărul căzuse din 
tren şi murise. Nu fusese jefuit şi nu erau motive speciale să se 
creadă că a fost supus la violenţă. Nu-i aşa? 

Am răspuns: 

— S-a făcut o anchetă şi au ieşit la iveală multe fapte noi. 
Privind mai atent, aş spune cu siguranţă c-a fost un caz ciudat. 

— judecând după efectele avute asupra fratelui meu, aş zice 
că trebuie să fie un caz extraordinar. 

S-a cuibărit în fotoliu. 

— Şi acum, Watson, să revedem faptele! 

— Numele bărbatului era Arthur Cadogan West. Avea 
douăzeci şi şapte de ani, era necăsătorit şi era funcţionar la 
Arsenalul Woolwich. 

— Angajat al guvernului. lată legătura cu fratele meu, 


Mycroft! 

— A plecat de la Woolwich pe neaşteptate, luni noaptea. 
Ultima data a fost văzut de logodnica sa, domnişoara Violet 
Westbury, de care s-a despărţit brusc, pe la 7:30 în aceeaşi seară. 
Nu s-au certat, iar ea nu poate oferi motive pentru acţiunea lui. 
Următorul lucru ştiut despre el e că trupul i-a fost descoperit de un 
muncitor de pe linie, numit Mason, chiar în afara staţiei Aldgate de 
pe linia de metrou din Londra. 

— Când? 

— Corpul a fost găsit marţi dimineaţă, la ora şase. Zăcea la 
ceva distanţă de şină, pe partea stângă a liniei care merge spre 
est, aproape de gară, unde se iese din tunel. Capul îi era zdrobit, 
genul de rană care putea foarte bine să fie provocată de căderea 
din tren. Corpul putea să ajungă pe linie doar în felul acesta. Dacă 
fusese transportat aici de pe una din străzile învecinate, trebuia să 
fie trecut de turnicheţii din staţie, unde se găseşte totdeauna un 
casier. Acest aspect pare absolut clar. 

— Foarte bine. Cazul este destul de conturat. Omul, viu sau 
mort, fie a căzut, fie a fost împins din tren. Asta mi-e clar. 
Continuă! 

— Trenurile care traversează linia pe care a fost găsit 
cadavrul sunt cele care circulă de la vest la est, unele fiind doar în 
interiorul Londrei, iar altele, de la Willesden şi legături suburbane. 
Se poate declara cu siguranţă că, la momentul decesului, acest 
tânăr călătorea în direcţia respectivă la o oră târzie din noapte, dar 
e imposibil de spus la ce oră s-a suit în tren. 

— Desigur, biletul va indica asta. 

— Nu avea niciun bilet în buzunare. 

— Nici un bilet! Vai de mine, Watson, asta-i într-adevăr 
foarte neobişnuit. După câte ştiu eu, este imposibil să ajungi la 
peronul unui tren metropolitan fără să arăţi biletul. Deci, presupun 
că tânărul avea unul. l-a fost luat ca să ascundă din ce staţie s-a 
urcat? Se poate. Sau i-a căzut în vagon? Şi asta se poate. Dar 
aspectul ăsta e interesant. Inţeleg că nu erau indicii de jaf? 

— În aparenţă, nu. lată o listă cu tot ce avea asupra lui. 
Portmoneul conţinea două lire şi cincisprezece pence. Mai avea un 
carnet de cecuri cu antetul filialei Woolwich a Băncii Capitalei şi a 
Judeţelor. Aşa i s-a stabilit identitatea. Mai erau două bilete de 
teatru, locuri la balcon, pentru teatrul din Woolwich, exact pentru 
spectacolul din seara aceea. De asemenea, un pachet mic cu 


documente tehnice. 

Holmes a exclamat cu satisfactie: 

— lată, în sfârşit, legătura, Watson! Guvernul britanic — 
Woolwich — Arsenal — documente tehnice — fratele Mycroft, 
lanţul s-a închis. Dar, dacă nu mă înşel, iată că vine să ne 
vorbească el însuşi. 

O clipă mai târziu, pe uşă a fost poftită silueta înaltă şi 
impunătoare a lui Mycroft Holmes. Era construit masiv, greoi, iar în 
alură distingeai oarecare inerție, stângăcie, dar deasupra acestui 
corp grosolan se ridica un cap atât de impunător, cu ochii gri-oţel 
înfundaţi în orbite, dar atât de scrutători, cu buze atât de ferme şi 
atât de expresiv, de subtil, încât după prima privire uitai de corpul 
mătăhălos şi te impresiona doar mintea ce-l domina. 

Imediat în urma lui venea vechiul nostru prieten Lestrade, de 
la Scotland Yard, subţire şi sever. Expresia gravă de pe feţele lor 
prevestea o anchetă dificilă. Detectivul ne-a strâns mâinile fără o 
vorbă. Mycroft Holmes şi-a scos neglijent pardesiul şi s-a aşezat pe 
un fotoliu spunând: 

— O chestiune foarte iritantă, Sherlock. Nu-mi place deloc 
să-mi schimb obiceiurile, dar n-am avut încotro, şefii m-au obligat. 
După cum stau lucrurile acum în Siam, e foarte neobişnuit să nu 
mă aflu la birou. Dar e o criză reală. Nu l-am văzut niciodată pe 
prim-ministru aşa de supărat. Cât despre sediul Amiralității... zici 
că-i un stup de albine devastat. Ai citit despre caz? 

— Tocmai am terminat. Ce erau documentele tehnice? 

— Ah, exact asta-i problema! Din fericire, nu s-a dus vestea. 
Presa ar fi furioasă dacă ar şti. Planurile pe care nefericitul acela le 
avea în buzunar erau planurile submarinului „Bruce-Partington“. 

Mycroft Holmes vorbise foarte solemn, ceea ce indica 
importanţa acordată de el subiectului. Fratele lui şi cu mine am 
rămas în aşteptare. 

— Cu siguranţă aţi auzit de el. Credeam că toată lumea a 
auzit de el. 

— Numai după nume. 

— Nu i se poate da destulă importanţă. A fost cel mai bine 
păstrat dintre toate secretele guvernului. Aflaţi de la mine că orice 
război naval devine imposibil pe raza de acţiune a submarinului 
„Bruce-Partington”. Acum doi ani a fost deturnată o sumă foarte 
mare din buget care s-a cheltuit pe achiziţionarea monopolului 
asupra invenţiei. S-au făcut toate eforturile sa se păstreze secretul. 


Planurile, care sunt foarte complicate şi cuprind treizeci de patente 
separate, dintre care fiecare este esenţial pentru funcţionarea 
întregului, sunt ţinute într-un seif special dintr-un birou secret din 
vecinătatea Arsenalului, cu ferestre şi uşi cu sisteme de siguranţă 
antifurt. Planurile nu se scot din birou sub niciun motiv imaginabil. 
Însuşi şeful biroului de construcţii din Marină trebuie să se ducă la 
biroul din Woolwich dacă vrea să le consulte. Şi totuşi, iată-le în 
buzunarul unui funcţionar mărunt, mort în inima Londrei. Din 
punctul de vedere al oficialităților, este pur şi simplu îngrozitor. 

— Dar le-aţi recuperat? 

— Nu, Sherlock, nu! Asta-i durerea! Nu le-am recuperat. 

De la Woolwich au fost luate zece documente. In buzunarul 
lui Cadogan West erau şapte. Trei, cele mai importante, s-au dus... 
s-au furat, s-au evaporat. Trebuie să laşi totul baltă, Sherlock. Lasă- 
le încolo de enigme mărunte de la secţia de poliţie! Acum trebuie 
să rezolvi o problemă internaţională vitală. De ce-a luat Cadogan 
West documentele, unde sunt cele care lipsesc, cum a murit el, 
cum a ajuns corpul lui unde a fost găsit, cum poate fi îndreptat tot 
răul făcut? Găseşte un răspuns la toate întrebările astea şi vei face 
un mare serviciu ţării tale. 

— De ce nu rezolvi totul chiar tu, Mycroft? Ai mintea la fel de 
ageră ca a mea. 

— Probabil, Sherlock. Dar problema este să aduni detaliile. 
Dă-mi detaliile găsite de tine şi, aşezat într-un fotoliu, îţi voi da o 
excelentă părere de expert. Dar să alerg de colo-colo, să 
interoghez paznicii de la metrou sau să studiez terenul cu lupa... 
asta nu-i meseria mea. Nu, tu eşti singurul om care poate clarifica 
problema. Dacă visezi să-ţi vezi numele pe lista de onoare... 

Prietenul meu a clătinat din cap zâmbind: 

— Întru în joc de dragul jocului. Problema prezintă, cu 
siguranţă, câteva aspecte interesante şi îmi va face mare plăcere 
s-o cercetez. Mai dă-mi date, te rog! 

— Le-am notat pe cele mai importante pe această foaie de 
hârtie alături de câteva adrese care-ţi vor fi de folos. In momentul 
de faţă, paznicul' oficial al documentelor este celebrul expert 
guvernamental Sir James Walter, ale cărui decoraţii şi titluri oficiale 
ar umple două rânduri de registru. A îmbătrânit slujind ţara, este 
un gentleman, un oaspete de vază în cele mai nobile case şi, 
dincolo de toate, un om al cărui patriotism este mai presus de 
orice bănuială. 


El este unul dintre cei doi care au cheia seifului. Pot sa adaug 
că, fară îndoială, luni, în timpul orelor de program, documentele 
erau în birou, iar Sir James a plecat la Londra în jur de ora trei şi a 
luat cheia cu el. El a petrecut toată seara în care a avut loc 
incidentul acasă la amiralul Sinclair, din Barclay Square. 

— Acest fapt a fost verificat? 

— Da; fratele lui, colonelul Valentine Walter, a depus 
mărturie referitor la ora plecării din Woolwich, iar amiralul Sinclair, 
referitor la sosirea în Londra, deci Sir James nu mai este direct 
legat de chestiune. 

— Cine era cealaltă persoană care avea cheie? 

— Un funcţionar superior şi desenator tehnic, domnul Sidney 
Johnson. Este un bărbat de patruzeci de ani, căsătorit, cu cinci 
copii. E un om tăcut, ursuz, dar în ansamblu are referinţe excelente 
în serviciul public. Nu e prea popular printre colegi, dar munceşte 
mult. După propria sa relatare, susţinută doar de mărturia soţiei, a 
fost acasă toată seara de luni după orele de lucru, iar cheia lui a 
fost tot timpul pe lanţul ceasului, unde stă de obicei.. 

— Vorbeşte-ne despre Cadogan West. 

— Lucrează de zece ani pentru noi şi a făcut treabă bună. 
Are o reputaţie de om pripit şi arogant, însă e un om dintr-o 
bucată, cinstit. Era subalternul lui Sidney Johnson la birou. Prin 
sarcinile lui de serviciu venea zilnic în contact cu planurile. Nimeni 
altcineva nu le manevra. 

— Cine a încuiat planurile în noaptea aceea? 

— Domnul Sidney Johnson, funcţionarul superior. 

— Ei, este perfect clar cine le-a luat. De fapt, s-au găsit 
asupra acestui funcţionar subordonat, Cadogan West. Asta pare să 
indice concluzia, nu-i aşa? _ 

— Aşa e, Sherlock, şi totuşi lasă atâtea lucruri neexplicate. In 
primul rând, de ce le-a luat? 

— Presupun că erau valoroase. 

— Putea obţine foarte uşor câteva mii de lire pe ele. 

— Poţi să-mi sugerezi că ducea planurile la Londra cu alt 
scop decât să le vândă? 

— Nu. 

— Atunci, aceasta trebuie să devină ipoteza noastră de 
lucru. Tânărul West a luat documentele. Putea face asta numai 
dacă avea o cheie falsă... 

— Chiar mai multe chei false. Trebuia să intre în clădire şi în 


cameră. 

— Deci avea mai multe chei false. A dus documentele la 
Londra ca să vândă secretul, intenţionând fără îndoială să pună 
planurile înapoi în seif a doua zi dimineaţa înainte ca vreun 
funcţionar sa le observe lipsa. În timp ce se afla în Londra în 
această misiune, trădătorul şi-a găsit sfârşitul. 

— Cum? 

— Vom presupune că mergea înapoi spre Woolwich când a 
fost omorât şi aruncat din vagon. 

— Aldgate, unde s-a găsit corpul, e foarte departe de staţia 
London Bridge, care e pe drumul spre Woolwich. 

— Îmi pot imagina multe împrejurări în care să treacă de 
London Bridge. De exemplu, era cineva în vagon cu care el discuta 
cu aprindere. Această discuţie a dus la o scenă violentă în care el 
şi-a pierdut viaţa. Poate a încercat să părăsească vagonul, a căzut 
pe linie şi a murit acolo. Cealaltă persoană a închis uşa. Ceaţa era 
deasă şi nu se vedea nimic. 

— După datele pe care le avem acum nu se poate da o 
explicaţie mai bună şi totuşi gândeşte-te, Sherlock, câte lucruri au 
rămas neclarificate. Hai să presupunem, de dragul argumentării, 
că tânărul Cadogan West era hotărât să ducă aceste documente la 
Londra. Era normal să stabilească o întâlnire cu un agent străin şi 
să nu programeze nimic pentru seara aceea. În loc de asta, el a 
luat două bilete la teatru, şi-a însoţit logodnica până la jumătatea 
drumului şi apoi a dispărut brusc. 

— O pată neagră, spuse Lestrade care ascultase conversaţia 
oarecum neliniştit. 

— Una foarte ciudată. Aceasta e obiecţia numărul unu. ŞI 
acum obiecţia numărul doi. Să presupunem că ajunge la Londra şi 
întâlneşte agentul străin. Trebuie să ducă înapoi documentele până 
dimineaţa, altfel lipsa lor va fi descoperită. Aluat zece planuri. Avea 
doar şapte în buzunar. Ce s-a întâmplat cu celelalte trei? Desigur, 
nu le-ar fi dat de bunăvoie. Şi unde sunt banii luaţi pentru trădarea 
lui? Ne-am fi aşteptat să găsim asupra lui o mare sumă de bani. 

— Mi se pare perfect clar, a intervenit Lestrade. N-am niciun 
dubiu despre cum s-au petrecut lucrurile. A luat planurile ca sa le 
vândă. S-a întâlnit cu agentul. Nu s-au înţeles asupra preţului. S-a 
îndreptat iar spre casa, dar agentul l-a urmărit. În metrou, acesta |- 
a omorât, a luat cele mai importante documente şi i-a aruncat 
corpul din vagon. Asta ar explica totul, nu-i aşa?! 


— De ce nu avea bilet? 

— Biletul ar fi indicat staţia de metrou cea mai apropiată de 
casa agentului. Prin urmare, acesta a luat biletul din buzunarul 
mortului. 

— Bine, Lestrade, foarte bine, spuse Holmes. Teoria ta are 
sens. Dar daca asta este adevărul, acest caz s-a încheiat. Pe de o 
parte, trădătorul e mort. Pe de altă parte, putem presupune că 
planurile submarinului  „Bruce-Partington“ au ajuns deja pe 
continent. Ce ne-a mai rămas de făcut? 

— Să acţionăm, Sherlock, să acţionăm!, a strigat Mycroft 
sărind în picioare. Instinctul îmi spune că această explicaţie e 
greşită! Foloseşte-ţi calităţile! Du-te la locul crimei! Intâlneşte-te cu 
oamenii implicaţi! Nu lăsa nicio piatră neclintită din loc! N-ai avut 
vreodată în carieră o asemenea şansă măreaţă de a-ţi servi ţara! 

— Bine, bine!, a ridicat din umeri Holmes. Hai, Watson! ŞI tu, 
Lestrade, ne poţi face favoarea să ne însoţeşti o oră sau două? 
Vom începe investigația cu o vizită la staţia Aid gate. La revedere, 
Mycroft! Până diseară o să-ţi prezint un raport, dar te previn 
dinainte că nu te poţi aştepta la prea mult. 

O oră mai târziu, Holmes, Lestrade şi cu mine stăteam pe 
linia de metrou în punctul unde iese din tunel, imediat înainte de 
staţia Aldgate. Compania de metrou era reprezentată de un domn 
în vârstă, amabil, cu faţa congestionată. Ne-a indicat un loc aflat 
cam la un metru de şină: 

— Aici se afla corpul tânărului. Nu putea să cadă de sus 
fiindcă, după cum vedeţi, pereţii nu au fante. Prin urmare, putea să 
vină doar din vagon, dintr-un tren care, după câte ne putem da 
seama, a trecut luni pe la miezul nopţii. 

— Vagoanele au fost examinate în căutarea semnelor de 
violenţă? 

— Nu exista astfel de semne şi nu s-a găsit vreun bilet. 

— Nicio uşă nu s-a găsit deschisă? 

— Nu. 

Lestrade a intervenit: 

— În dimineaţa asta am obţinut nişte probe noi. Un pasager 
care a trecut prin Aldgate într-un metrou obişnuit metropolitan pe 
la 11:40 luni noaptea declara că a auzit o bufnitură, ca şi cum un 
corp cădea pe şine, exact când metroul ajungea în staţie. Totuşi, 
din cauza ceţii dense n-a văzut nimic. N-a raportat asta la 
momentul respectiv. Ei, dar ce s-a întâmplat cu Holmes? 


Prietenul meu privea foarte atent, intens, privea fix şinele de 
metal în dreptul curbei de la ieşirea din tunel. Aldgate este un 
punct de joncțiune şi are o reţea de macazuri. Pe aceasta erau 
fixaţi ochii lui ageri, întrebători, iar pe faţa inteligenta, încordată, 
am văzut buzele strânse, tremurul nărilor şi  încruntarea 
sprâncenelor groase, semne pe care le cunoşteam aşa de bine. 

A murmurat: 

— Macazurile, macazurile. 

— Ce-i cu asta? Ce vrei să spui? 

— Cred că nu simt prea multe macazuri într-un sistem ca 
acesta. 

— Nu, sunt foarte puţine. 

— Mai e şi o curbă. Macazuri şi o curbă. lisuse! Ce bine ar fi 
să fie aşa! 

— Ce e, Holmes? Ai o pistă? 

— O idee... un indiciu, nimic mai mult. Dar cu siguranţă cazul 
devine mai interesant. Neobişnuit, absolut unic, şi totuşi de ce nu? 
Nu văd nicio urmă de sânge pe linie. 

— Era foarte puţin. 

— Dar am înţeles că rana era mare. 

— Osul era zdrobit, dar nu erau răni externe mari. 

— Şi totuşi te-ai fi aşteptat să sângereze. Aş putea să 
examinez trenul în care se afla pasagerul care a auzit bufnitura 
când corpul a căzut în ceaţă? 

— Mă tem că nu, domnule Holmes. Până acum, trenul a fost 
dezmembrat, iar vagoanele, redistribuite. 

— Vă asigur, domnule Holmes, a spus Lestrade, că fiecare 
vagon a fost examinat cu multă atenţie. Am avut chiar eu grijă de 
asta. 

Una dintre evidentele slăbiciuni ale prietenului meu este ca 
nu avea răbdare când întâlnea oameni mai puţin inteligenţi decât 
el. 

— Se prea poate, i-a întors Holmes spatele. Chestiunea e că 
nu voiam să examinez vagoanele. Watson, am făcut tot ce se 
putea aici. Nu vrem să vă mai deranjăm, domnule Lestrade. Cred 
că trebuie să continuăm ancheta la Woolwich. 

La staţia London Bridge, Holmes i-a scris fratelui său o 
telegramă pe care mi-a dat-o s-o citesc înainte să fie expediată. 
Scria aşa: 

Văd o lumină în întuneric, dar s-ar putea să se stingă. 


Între timp, te rog trimite-mi printr-un mesager care sa 
aştepte întoarcerea mea în Baker Street lista completă cu toți 
spionii străini sau agenții internaţionali aflaţi în Anglia şi adresele 
lor complete. 

Sherlock 

— Asta o să ne ajute, Watson, a remarcat el în timp ce ne 
aşezam în metroul spre Woolwich. Suntem cu siguranţă îndatoraţi 
fratelui Mycroft că ne-a implicat într-un caz care promite să devină 
într-adevăr remarcabil. 

Faţa lui inteligentă păstra încă expresia de energie bine 
stăpânită care-mi dezvăluia că o împrejurare nouă, semnificativă, îl 
stimulase spre un raţionament inedit. Gândiţi-vă la ogarul cu 
urechi pleoştite şi coadă bleagă cum hoinăreşte pe la vizuini şi 
comparaţi-l cu acelaşi ogar atunci când, cu ochii strălucitori şi 
muşchii încordaţi, aleargă adulmecând o urmă, aşa se schimbase 
Holmes faţă de dimineaţă. Era cu totul alt om decât silueta 
şovăielnică şi leneşă îmbrăcată în halatul de casă cenuşiu, care 
bântuia neliniştită cu câteva ore înainte prin camera pierdută în 
ceaţă. 

— Materialul e aici. inta e aici, a spus el. Am fost un prost 
ca nu i-am înţeles semnificaţia. 

— Eu sunt şi acum în ceaţă. 

— Sfârşitul e neclar şi pentru mine, dar am prins o idee care 
ne poate duce departe. Omul a murit în altă parte, iar corpul lui era 
PE ACOPERIŞUL vagonului. 

— Pe acoperiş?! 

— Remarcabil, nu-i aşa? Dar examinează faptele! E o 
coincidenţă c-a fost găsit exact în locul în care trenul se înclină şi 
se balansează fiindcă vine în curbă spre macazuri? Nu-i acesta 
locul unde te-ai aştepta să cadă un obiect de pe acoperiş? 
Macazurile n-au nicio importanţă pentru obiectele aflate în 
interiorul trenului. Sau corpul a căzut de pe acoperiş, sau a fost o 
coincidenţă foarte curioasă. lar acum gândeşte-te la problema cu 
petele de sânge. Bineînţeles că nu era sânge pe şine dacă de fapt 
corpul sângerase în altă parte. Fiecare fapt este sugestiv în felul 
lui. Împreună au cu totul altă forţă. 

— Şi biletul?, am strigat eu. 

— Exact. N-am putut explica absenţa biletului. Asta ar 
explica-o. Totul se potriveşte. 

— Presupunând c-ar fi aşa, suntem la fel de departe de-a 


risipi misterul morţii tânărului. Într-adevăr, nu devine mai simplu, ci 
mai ciudat. 

— Probabil, a spus Holmes gânditor. Probabil... 

Tăcând, a recăzut în reverie şi asta a durat până când 
metroul a ajuns, în sfârşit, la staţia Woolwich. Acolo, a chemat o 
birjă, apoi a scos din buzunar hârtia dată de Mycroft spunând: 

— Avem ceva vizite de făcut în după-amiaza asta. Cred că 
Sir James Walter e primul care merită atenţia noastră. 

Casa celebrului funcţionar guvernamental era o vilă 
minunată, a cărei peluză verde se întindea până la Tamisa. Când 
am ajuns la ea, ceața tocmai se ridica, străbătută timid de un 
soare fragil, ca într-o acuarelă. Un majordom ne-a deschis uşa. 

— Sir James, domnule?!, a spus el cu o faţă solemnă. Sir 
James a murit în dimineaţa asta. 

— Doamne Dumnezeule!, a strigat Holmes uimit. Cum a 
murit? 

— Poate vreţi să intraţi, domnule, şi sa vorbiţi cu fratele sau, 
colonelul Valentine? 

— Da, mai bine am face-o. 

Am fost poftiţi într-un salon puţin luminat, iar o clipă mai 
târziu a apărut un bărbat înalt, frumos, zvelt, cam de cincizeci de 
ani, fratele mai mic al savantului mort. Privirea rătăcită, obrajii 
pătaţi şi parul ciufulit vorbeau de la sine despre lovitura 
neaşteptată care căzuse asupra familiei. Abia putea sa vorbească 
despre asta: 

— E din cauza scandalului asta oribil. Fratele meu, Sir J am 
es, era un om foarte sensibil în chestiuni de onoare şi nu a putut 
supravieţui acestei chestiuni. l-a distrus inima. Era mereu aşa de 
mândru de eficienţa departamentului sau, iar asta a fost o lovitură 
distrugătoare. 

— Speram ca ne va da unele indicii care sa ne ajute să 
clarificăm problema. 

— Vă asigur că totul era pentru el la fel de misterios cum 
este pentru dumneavoastră sau pentru noi toţi. Dej a îşi pusese 
toate cunoştinţele la dispoziţia poliţiei. Normal, nu avea nicio 
îndoială că acest Cadogan West era vinovat. Dar tot restul era de 
neconceput. 

— Nu puteţi arunca nicio lumina nouă asupra chestiunii? 

— Şi eu ştiu doar ce am citit sau ce am auzit. N-aş vrea să fiu 
nepoliticos, dar cred ca veţi înţelege, domnule Holmes, că suntem 


foarte tulburaţi acum şi trebuie să vă rog să va apropiaţi de 
sfârşitul acestei întrevederi. 

— lată într-adevar o întorsătură neaşteptată, a remarcat 
prietenul meu după ce ne am urcat din nou în birjă. Mă întreb dacă 
a fost moarte naturală sau bietul om s-a sinucis! Dacă e a doua 
variantă, oare ar putea fi interpretată ca un semn de autoînvinuire 
pentru neglijarea datoriei? Trebuie să lăsăm întrebarea asta pentru 
mai târziu. Acum să mergem acasă la Cadogan West. 

Neconsolata mamă locuia într-o casă mică, dar bine 
întreţinută, de la periferia oraşului. Bătrâna era prea zăpăcită de 
durere ca sa ne fie de vreun folos, dar alături de ea se afla o tânără 
palidă care s-a prezentat ca miss Violet Westbury, logodnica 
mortului şi ultima persoana care-l văzuse în fatidica noapte. 

— Nu pot să-mi explic, domnule Holmes, ne-a spus ea. N-am 
închis un ochi de la tragedie, m-am tot gândit, m-am gândit 
întruna, noapte şi zi, care poate fi adevăratul sens în toate astea. 
Arthur era omul cel mai hotărât, mai nobil, mai patriot de pe 
pământ. Şi-ar fi tăiat mâna dreaptă decât să vândă un secret de 
stat pe care îl avea în păstrare. Este absurd, imposibil, ilogic pentru 
oricine îl cunoştea. 

— Dar faptele, domnişoară Westbury? 

— Da, da, admit că nu le pot explica. 

— Avea nevoie de bani? 

— Nu, nevoile lui erau foarte simple, iar salariul lui, foarte 
mare. Pusese deoparte câteva sute şi urma să ne căsătorim de 
Anul Nou. 

— Nu dădea semne de agitaţie nervoasă? Haideţi, 
domnişoară Westbury, fiţi absolut sinceră cu noi. 

Ochiul ager al tovarăşului meu observase o oarecare 
schimbare în atitudinea ei, se îmbujorase şi ezitase. In cele din 
urmă a spus: 

— Ba da, aveam senzaţia că îl preocupă ceva. 

— De mult? 

— Cam de-o săptămână. Era gânditor şi îngrijorat. Odata am 
insistat pe tema asta. A admis că era ceva şi că avea legătură cu 
serviciul lui. Mi-a spus: „E ceva prea serios ca să pot vorbi despre 
asta, nu pot discuta nici măcar cu tine“. N-am putut să aflu mai 
mult. 

Holmes i-a spus grav: 

— Continuă, domnişoară Westbury, continuă, chiar dacă ţi se 


pare că-l vorbeşti de rău. Nu putem şti unde se poate ajunge. 

— De fapt nu mai am nimic de spus. O dată sau de două ori 
mi s-a părut că era pe punctul de a-mi spune ceva. Intr-o seară a 
vorbit despre importanţa secretului şi-mi amintesc vag că a spus 
că spionii străini ar plăti cu siguranţă foarte mult ca să-l obţină. 

Faţa prietenului meu a devenit şi mai gravă. 

— Altceva? 

— A spus că eram neglijenţi în privinţa asta... că pentru un 
trădător ar fi uşor să ia planurile. 

— A făcut aceste observaţii recent? 

L4 

— Da, foarte recent. 

— Acum povestiţi-ne despre seara trecută. 

— Trebuia sa mergem la teatru. Ceața era aşa de deasă, 
încât n-avea rost să luăm o birjă. Am mers pe jos, iar drumul nostru 
trecea pe lângă birou. Deodată, fără vreo explicație, a luat-o la 
goană în ceata. 

— Fără nicio vorbă? 

— A scos o exclamaţie, asta a fost tot. Am aşteptat, dar nu s- 
a mai întors. Pe urmă m-am dus acasă. A doua zi de dimineaţă, 
după ce s-a deschis biroul, au venit să se intereseze de el. Cam pe 
la douăsprezece am aflat îngrozitoarea veste. Oh, domnule 
Holmes, dac-ai putea, dac-ai putea să-i salvezi onoarea! însemna 
aşa mult pentru el! 

Holmes a clătinat din. cap cu tristeţe. 

— Vino, Watson, drumul ne poartă în altă parte! Următoarea 
oprire trebuie să fie biroul din care au fost luate documentele. 

— Erau destule probe împotriva tânărului dinainte, dar acum 
s-au adunat şi mai multe, a remarcat el în legănarea birjei. Nunta 
care se apropia îi dădea un motiv, e normal că avea nevoie de 
bani. Din moment ce-a vorbit despre asta înseamnă că ideea îi 
încolţise. Aproape a făcut-o pe fată complice vor- bindu-i despre 
planurile lui. Totul se prezintă foarte prost. 

— Şi totuşi, Holmes, caracterul nu înseamnă nimic? Pe urmă, 
de ce-ar lăsa-o pe fată în stradă şi-ar pleca în goana ca să comită o 
infracţiune? 

— Exact. Cu siguranţă exista obiecţii. Dar au de luptat cu 
probe zdrobitoare. 

Domnul Sidney Johnson, funcţionarul superior, ne-a 
întâmpinat la birou şi ne-a primit cu acel respect pe care-l trezea 


totdeauna cartea de vizită a tovarăşului meu. Era un bărbat de 
vârstă medie, zvelt, sever, cu ochelari, cu obrajii supţi; mâinile îi 
tremurau din cauza încordării nervoase la care fusese supus. 

— E rau, domnule Holmes, foarte rău! Aţi auzit de moartea 
şefului? 

— Tocmai venim de la locuinţa lui. 

— Locul acesta e complet dezorganizat. Şeful a murit, 
Cadogan West e mort, documentele s-au furat. Şi totuşi, luni seara, 
când am închis uşa, eram un birou la fel de eficient ca şi celelalte 
din serviciul guvernului. Doamne Dumnezeule, ce îngrozitor e când 
te gândeşti! Tocmai West, dintre toţi oamenii, să facă un 
asemenea lucru! 

— Deci sunteţi sigur că el e vinovatul? 

— Nu vad nicio alta soluţie. Şi totuşi, aş fi avut în el aceeaşi 
încredere pe care o am în mine. 

— La ce oră s-a închis biroul luni? 

— La cinci. 

— Dumneavoastră l-aţi închis? 

— Rămân întotdeauna ultimul. 

— Unde erau planurile? 

— In seiful acela. Le-am pus acolo eu însumi. 

— Nu există paznic în clădire? 

— Există, dar trebuie să păzească şi alte departamente. E un 
soldat bătrân şi omul cel mai de încredere. N-a văzut nimic în seara 
aceea. Desigur, ceața era foarte groasă. 

— Să presupunem că tânărul Cadogan West voia să intre în 
clădire după orele de lucru, ar fi avut nevoie de trei chei, nu-i aşa, 
ca să ajungă la documente? 

— Da, aşa e. Cheia de la uşa exterioară, cheia biroului şi 
cheia de la seif. 

— Doar Sir James Walter şi dumneavoastră aveaţi acele 
chei? 

— Eu n-aveam chei de la uşi, doar de la seif. 

— Sir James era un om foarte ordonat de felul lui? 

— Da, cred că era. In privinţa celor trei chei, ştiu că le ţinea 
pe acelaşi inel. Le-am văzut des acolo. 

— Şi lua inelul de chei cu el la Londra? 

— Aşa spunea. 

— lar dumneata nu te despărţeai niciodată de cheie? 

— Niciodată. 


— Atunci, West — dacă el este vinovatul — trebuie să fi avut 
un duplicat. Şi totuşi nu s-a găsit niciunul asupra cadavrului său. Pe 
de altă parte, dacă un funcţionar din acest birou se gândea să 
vândă planurile, nu era mai simplu să facă o copie pentru el decât 
să ia originalele, aşa cum s-a întâmplat de fapt? 

— Îţi trebuie remarcabile cunoştinţe tehnice ca să copiezi 
bine planurile. 

— Dar presupun că oricare dintre dumneavoastră, Sir James, 
dumneata sau West, aveţi aceste cunoştinţe tehnice. 

— Desigur, le avem, dar te rog nu încerca să mă amesteci în 
chestiunea asta, domnule Holmes. Ce rost are să facem asemenea 
speculaţii când planurile originale s-au găsit de fapt asupra lui 
West? 

— Ei bine, este mai mult decât neobişnuit că şi-a asumat 
riscul de-a lua originalele când ar fi putut avea copii făcute în 
siguranţă şi care i-ar fi servit perfect aceluiaşi scop. 

— Neobişnuit, fără discuţie, şi totuşi a făcut-o. 

— Fiecare pas înainte în cazul acesta îmi dezvăluie ceva 
inexplicabil. În momentul de faţă încă lipsesc trei planuri. Sunt, 
după cum am înţeles, cele mai importante. 

— Da, aşa e. 

— Vreţi să spuneţi că oricine deţine aceste trei planuri ar 
putea, chiar fără să le aibă pe celelalte, să construiască un 
submarin „Bruce-Partington”? 

— Am raportat la Amiralitate acest aspect. Dar astăzi am 
revăzut desenele şi nu mai sunt sigur de asta. Valvele duble cu 
fantele autoreglabile sunt desenate pe unul dintre planurile 
regăsite. Până când străinii nu vor face şi ei această invenţie, nu 
vor obţine submarinul. Desigur, s-ar putea sa treacă în curând de 
această problemă. 

— Dar cele trei desene care lipsesc sunt, într-adevăr, cele 
mai importante? 

— Indubitabil. 

:— Cu permisiunea dumneavoastră, cred că voi face o 
plimbare prin zonă. Nu-mi amintesc de nicio altă întrebare pe care 
doream să v-o adresez. 

A examinat broasca seifului, uşa camerei şi în cele din urmă 
obloanele metalice de la fereastră. Abia când am ajuns afară pe 
gazon a devenit extrem de interesat. Era un dafin lângă fereastră, 
iar mai multe crengi fuseseră rupte şi răsucite. 


Le-a examinat atent cu lupa, apoi a trecut la nişte vagi urme 
întunecate de pe solul de sub arbust. În cele din urmă l-a rugat pe 
funcţionar să închidă obloanele metalice şi mi-a arătat că nu se 
închideau bine în centru, astfel ca oricine de afară putea să vadă 
ce se petrece în camera. 

— Indiciile s-au stricat în aceste trei zile. Pot să însemne 
ceva sau nimic. Ei, Watson, nu cred că Woolwich ne mai poate 
ajuta în vreun fel. Am adunat o recoltă slabă. Să vedem dacă ne 
descurcăm mai bine la Londra. 

Totuşi, am mai adăugat un snop la recoltă înainte să părăsim 
statia Woolwich. Funcţionarul de la casa de bilete ne-a 

— y spus confidenţial că l-a văzut pe Cadogan West, pe care- 
| ştia bine din vedere, luni seara şi că el a plecat la Londra pe linia 
London Bridge la 8:15. Era singur şi a luat un bilet dus de clasa a 
treia. La momentul respectiv, funcţionarul de la ghişeu a fost 
impresionat de aerul lui agitat şi neliniştit. Tremura aşa tare, încât 
abia şi-a luat restul şi funcţionarul l-a ajutat să-l adune, O privire 
aruncată pe orar arăta că trenul de 8:15 era primul pe care-l putea 
lua West după ce o abandonase pe logodnica lui pe la 7:30. 

— Hai să reconstruim tabloul, Watson, a spus Holmes după o 
jumătate de oră de tăcere. In toată perioada activităţii noastre 
comune de detectivi nu ştiu să fi avut vreodată un caz mai dificil. 
Fiecare pas înainte pe care îl facem deschide drum spre o nouă 
prăpastie. Şi totuşi am făcut negreşit un progres apreciabil. 
Cercetările întreprinse la Woolwich au întărit în principal dovezile 
împotriva lui Cadogan West, dar indiciile de lângă fereastră ne 
furnizează o ipoteză favorabilă lui. Hai să presupunem, de 
exemplu, că a fost contactat de un agent străin. Poate s-a 
întâmplat în circumstanţe care l-au împiedicat să vorbească despre 
asta, dar i-au măcinat nervii, aşa cum reiese din remarcile făcute 
faţă de logodnica sa. Foarte bine. Să presupunem că, în timp ce 
mergea spre teatru cu iubita, a zărit prin ceaţă acelaşi agent care 
se deplasa în direcţia biroului. Era un om impetuos, lua decizii 
rapide. A renunţat la tot în favoarea datoriei. A urmărit omul, a 
ajuns la fereastră, a văzut sustragerea documentelor şi a urmărit 
hoţul. În felul acesta trecem de observaţia că nimeni n-ar lua 
originalele când putea face copii. Acest outsider trebuia sa ia 
originalele. Până aici are sens. 

— Care-i pasul următor? 

— Aici întâmpinăm dificultăţi. Oricine şi-ar închipui că în 


asemenea împrejurări prima mişcare a tânărului Cadogan West era 
să pună mâna pe ticălos şi să dea alarma. De ce n-a procedat 
astfel? Oare un şef, o persoană oficială a luat documentele? Asta ar 
explica purtarea lui West. Sau poate hoţul i-a scăpat lui West în 
ceaţă, iar acesta a pornit imediat spre Londra ca să ajungă la hoţ 
acasă înaintea lui, presupunând că-i cunoştea casa? Chestiunea 
trebuie să fi fost foarte presantă ca să-l determine să-şi lase iubita 
în ceaţă şi sa nu facă niciun efort să comunice cu ea. Aici, urma 
noastră se pierde şi se întinde o mare pată neagră între oricare 
dintre ipoteze şi apariţia corpului lui West, cu şapte planuri în 
buzunar, pe acoperişul trenului metropolitan. Instinctul îmi spune 
să încep de la celălalt capăt. Dacă Mycroft ne-ar da lista cu adrese, 
am putea alege omul şi am urmări două piste în loc de una. 

Desigur, în Baker Street ne aştepta un bilet. Fusese adus în 
mare grabă de un funcţionar guvernamental. După doar o privire, 
Holmes l-a aruncat spre mine. 


E multă plevuşcă, dar puțini ar putea să se descurce cu un 
plan atât de i?nportant. Singurii care merită luaţi în considerație 
sunt: Adolph Mayer, din Great George Street numărul 13, 
Westminster, Louis La Rothiere, din Campden Mansions, Notting 
Hill; şi Hugo Oberstein, Caulfield Gardens numărul 13, 
Kensington. Despre ultimul se ştie c-a fost în oraş luni, dar acum 
a plecat. Mă bucur că întrezăreşti o geană de lumină. Cabinetul 
aşteaptă cu cea mai mare nerăbdare raportul tău final. Au venit 
reprezentanţi din cele mai înalte sfere, toţi făcând reproşuri. 
Toată forţa statului îţi stă la dispoziţie dacă e nevoie. 

Mycroft 


— Mă tem, a zâmbit Holmes, că „toţi servitorii reginei cu toţi 
caii lor“ nu pot urni din loc această problemă. 

Desfăşurase o hartă mare a Londrei şi se aplecase atent 
deasupra ei. 

— Ei, ei, spuse imediat cu o expresie de satisfacţie. În sfârşit, 
lucrurile merg în direcţia bună. Zău, Watson, cred, sincer, că până 
la urmă o s-o scoatem la capăt. M-a plesnit peste umăr într-o 
izbucnire de râs. Acum o să ies. Fac doar o recunoaştere. Nu voi 
face nimic important fără să fiu umăr lângă umăr cu biograful şi 
camaradul meu de încredere. Te rog să rămâi aici, sunt şanse să 
mă vezi din nou peste o oră sau două. Dacă ţi se pare că timpul 


trece greu, ia-ţi hârtie şi toc şi începe să povesteşti cum am salvat 
noi statul. 

Simţeam şi eu în minte un fel de reflectare a exaltării lui 
fiindcă ştiam că nu s-ar abate într-atât de la felul lui de-a fi, reţinut, 
auster, dacă n-ar avea motive să exulte. 

Toată seara aceea lungă de noiembrie i-am aşteptat 
neliniştit întoarcerea. În sfârşit, puţin după nouă a venit un 
mesager cu un bilet: 


Cinez la restaurantul Goldini's de pe Gloucester Road în 
Kensington. Te rog, vino imediat să ne întâlnim aici. Adu cu tine 
un şperaclu» o lanternă slabă, o daltă şi un revolver. 

S.H. 


Asta era un echipament bun de carat de către un cetățean 
respectabil pe străzile sumbre, învăluite în ceaţă! Am ascuns 
discret în palton tot ce mi-a cerut şi m-am dus direct la adresa 
indicată. Prietenul meu stătea la o măsuţă rotundă în apropiere de 
uşa unui restaurant italian de prost gust. 

— Ai mâncat ceva? Atunci, iau cu mine o cafea şi-un lichior! 
încearcă unul din trabucurile patronului. Sunt mai puţin otrăvitoare 
decât te-ai aştepta. Ai sculele? 

— Sunt aici, în palton. 

— Excelent. Stai să-ţi descriu pe scurt ce-am făcut şi să-ţi 
spun ce-o să facem în curând. Acum trebuie să-ţi fie foarte clar, 
dragă Watson, că trupul tânărului a fost PUS pe acoperişul trenului. 
Asta mi-a fost clar din clipa în care am stabilit faptul că a căzut de 
pe acoperiş, nu din vagon. 

— Nu putea fi lăsat să cadă de pe un pod? 

— AŞ spune că este imposibil. Dacă te uiţi la acoperişul 
vagoanelor, vei vedea că este uşor rotunjit şi nu există nicio 
balustradă în jurul lor. Prin urmare, putem spune cu siguranţă că 
tânărul Cadogan a fost plasat pe acoperiş. 

— Cum putea fi plasat acolo? 

— La întrebarea asta trebuie să răspund. Existâ doar o 
posibilitate. Ştii că metroul iese din tuneluri în unele zone din West 
End. Imi aminteam vag că am călătorit cu el şi am văzut uneori 
ferestre deasupra capului. Ei, să presupunem că un tren s-ar opri 
sub o asemenea fereastră, ar fi oare dificil să pui corpul pe 
acoperiş? 


— Pare foarte puţin probabil. 

— Dar trebuie să ne reamintim de vechea axiomă care 
spune că, atunci când toate celelalte variante sunt incorecte, cea 
rămasă, oricât de improbabilă pare, trebuie să fie cea adevărată. In 
cazul acesta, toate celelalte variante AU PICAT, Când am aflat că 
agentul internaţional de elită care tocmai părăsise Londra locuia 
într-un şir de case care dădeau spre metrou, am fost atât de 
încântat, încât ai fost puţin uimit de veselia mea bruscă. 

— Oh, deci asta era, nu-i aşa?! 

— Da, asta era. Domnul Hugo Oberstein, cu adresa Caufield 
Gardens numărul 13, devenise obiectivul meu. Mi-am început 
cercetarea la staţia Gloucester Road unde un lucrător foarte 
amabil m-a dus la şine şi mi-a permis să verific faptul că ferestrele 
de la scara de incendiu din Caulfield Gardens dau spre linie; dar şi 
un lucru chiar mai important, şi anume că, din cauza intersecţiei cu 
unul dintre traseele mai mari, trenurile de metrou stationează 
frecvent câteva minute exact în acel loc. 

— Splendid, Holmes! l-ai venit de hac! 

— Până aici, Watson, stai să vezi. Avansăm, dar soluţia e 
departe. Ei, după ce-am văzut din spate Caulfield Gardens, am 
încercat şi faţa, destul ca să văd că pasărea şi-a luat zborul. E o 
casă mare, nu prea mobilată la etaj, după câte mi-am dat seama. 
Oberstem locuia acolo cm un singur valet care probabil îi era 
tovarăş şi se bucura de încrederea lui. Trebuie să ne amintim că 
Oberstem s-a dus pe continent să descarce „marfa“, dar nu are de 
gând să fugă fiindcă nu are niciun motiv să se teamă de arestare, 
iar ideea că i se face o vizită la domiciliu nu i-ar trece vreodată prin 
cap. Totuşi, asta-i exact ce vom face. 

— N-am putea obţine un mandat de percheziţie ca să intrăm 
legal? 

— Ar fi cam greu cu dovezile pe care le deţinem. 

— Ce sperăm să facem? 

— Nu se ştie ce corespondenţă putem găsi acolo. 

— Nu-mi place, Holmes. 

— Dragul meu tovarăş, tu vei sta de pază în stradă. Eu voi 
săvârşi infracţiunea. Nu e momentul să ne împiedicăm de fleacuri. 
Gândeşte-te la biletul lui Mycroft, la Amiralitate, la Cabinetul prim- 
ministrului, la persoanele de vază care aşteaptă noutăţi. Trebuie să 
mergem. 

Am răspuns ridicându-mă de la masă. 


— Ai dreptate, Holmes. Trebuie să mergem! 

S-a ridicat repede şi mi-a strâns mâna. 

— Ştiam că n-ai să dai înapoi acum, la sfârşit. 

Când mi-a spus asta, pentru o clipă am zărit în ochii lui o 
sclipire mai aproape de tandreţe decât văzusem vreodată. În 
secunda următoare devenise iar la fel de stăpân pe sine şi practic 
precum totdeauna. M-a îndemnat: 

— E aproape la o jumătate de milă, dar nu e nicio graba. Hai 
să mergem pe jos! Nu scăpa te rog instrumentele. Dacă eşti 
arestat ca un personaj dubios, ne vom complica inutil. 

Caulfield Gardens era unul dintre şirurile acelea de case cu 
faţada plată, cu coloane şi porticuri, care sunt un produs . atât de 
important al mijlocului epocii victoriene în cartierul West End din 
Londra. Alături se pare că nişte copii dădeau o petrecere, fiindcă 
noaptea răsuna de glasuri vesele şi de muzica unui pian. Ceaţa 
persista învăluindu-ne şi ascunzân- du-ne prietenoasă în vălurile ei. 
Holmes a aprins lanterna şi a îndreptat-o spre uşa masivă. Mi-a 
spus: 

— lată o provocare serioasă. E încuiata şi are zăvoare, 
desigur. Mai bine am sări în curtea interioară. E o arcadă excelentă 
mai încolo, în caz că ne surprinde un poliţist prea zelos. Dă-mi 
mâna, Watson, şi voi face la fel pentru tine. 

Un minut mai târziu eram amândoi în curtea interioară, De- 
abia ajunsesem la adăpostul întunericului dens când am auzit în 
ceaţă pasul unui poliţist. Când zgomotul paşilor lui s-a estompat, 
Holmes a început să lucreze la a doua uşa. L-am văzut chircit lângă 
ea, insistând până când aceasta s-a dat de perete cu un zgomot 
surd. Ne-am năpustit în holul întunecat închizând în spatele nostru 
uşa dinspre curtea interioară. Holmes a deschis drumul în sus pe 
scara spiralată, fără covoare. Lumina slabă şi gălbuie a lanternei a 
strălucit pe o fereastră joasă. 

— Uite, Watson, chiar asta trebuie să fie! 

A deschis-o larg şi când a facut-o s-a auzit un zgomot slab, 
înfundat, care a crescut constant până când s-a transformat într-un 
vuiet teribil pe când un tren a trecut cu viteză pe lângă noi prin 
întuneric. Holmes a plimbat lumina lanternei peste pervaz. Era 
acoperit cu funinginea lăsată de trenurile care treceau, dar 
suprafaţa înnegrită era ştearsă şi frecată în unele locuri. 

— Poţi să vezi unde au pus cadavrul. Hei, Watson, ce-i asta? 
Fără discuţie este o pată de sânge! 


Arăta spre un loc mai decolorat de pe lemnul ferestrei. 

— Uite pete şi pe piatra scării. Mi-am încheiat demonstraţia. 
Hai să stăm aici până se opreşte un tren. 

N-am avut mult de aşteptat. Următorul tren a ieşit zgomotos 
din tunel ca şi precedentul, dar a încetinit şi apoi, cu un scrâşnet 
de frâne, s-a oprit exact sub noi. Nu erau nici patru picioare de la 
pervazul ferestrei până la acoperişul vagoanelor. Holmes a închis 
încet fereastra spunând: 

— Până aici avem dreptate. Ce crezi despre asta, Watson? 

— E o capodoperă. Te-ai ridicat pe cele mai înalte culmi. 

— Aici nu pot fi de acord cu tine. Din momentul în care mi-a 
venit ideea corpului aflat pe acoperiş, care nu era cu siguranţă 
deloc absurdă, tot restul era inevitabil. Dacă n-ar fi în joc interesele 
majore şi implicaţiile afacerii, acesta ar fi un succes nesemnificativ. 
Încă ne aşteaptă multe dificultăţi. Dar poate vom găsi aici ceva 
care să ne ajute. 

Urcasem scara dinspre bucătărie şi intrasem în şirul de 
camere de la primul etaj. Una era sufrageria, puţin mobilată şi fără 
nimic interesant. A doua era un dormitor care s-a dovedit total 
neinteresant. Ultima cameră părea mai promițătoare, iar însoţitorul 
meu a început s-o examineze sistematic. Cărţi şi ziare erau 
împrăştiate peste tot, deci era evident că servea drept birou. 
Rapid, metodic, Holmes a răsturnat sertar după sertar şi a răscolit 
dulap după dulap, dar nicio rază de lumină nu i-a înseninat faţa 
posomorâtă. După o oră, nimic nu se schimbase. 

— Vulpea vicleană şi-a acoperit urmele, a spus Holmes. N-a 
lăsat nimic care să-l incrimineze. A distrus sau a luat cu el 
corespondenţa compromiţătoare. Asta este ultima noastră şansă. 

Era o cutiuţă pentru mărunţiş care se afla pe birou. Holmes a 
deschis-o cu dalta. înăuntru erau mai multe suluri de hârtie, toate 
acoperite cu cifre şi calcule, fără nicio notiţă care să indice la ce se 
referă. Cuvintele frecvente „presiunea apei“ şi „presiune pe 
centimetru pătrat“ sugerau o relaţie cu un submarin. Holmes le-a 
dat nerăbdător deoparte. A mai rămas doar un plic cu câteva 
tăieturi de ziar înăuntru. El le-a răsturnat pe masă şi pe faţa ageră 
am citit că speranţele îi fuseseră împlinite. 

— Ce-i asta, Watson? Ei? Ce-i asta? O serie de mesaje codate 
în anunţurile dintr-un ziar. După literă şi culoare este rubrica de 
decese din „Daily Telegraph“. Nu au dată... dar mesajele se 
aranjează de la sine. Acesta trebuie să fie primul: 


Speram veşti mai repede. Termeni acceptați. Scrie totul pe 
adresa din bilet. 
Pierrot 


Pe urmă vine: 


Prea complex ca să-l descriu. Trebuie un raport complet. 
Marfa te aşteaptă la livrarea bunurilor. 
Pierrot 


Apoi: 


Timpul ne presează. Retrag oferta dacă nu realizezi 
contractul. Stabilim întâlnirea prin scrisoare. Iti confirm prin 
anunț. 

Pierrot 


Şi în sfârşit: 


Luni seara. după nouă. Două bătăi. Doar noi. Nu fi aşa 
suspicios. Plata în numerar la livrare. 
Pierrot 


— O înregistrare aproape completă, Watson! Ce bine-ar fi 
dacă am ajunge la omul de la celălalt capăt! _ 

A rămas pierdut în gânduri, bătând cu degetele în masa. In 
cele din urmă a sărit în picioare. 

— Ei, poate totuşi nu va fi aşa de greu. Nu mai avem ce face 
aici. Cred c-ar fi bine să mergem la sediul „Daily Telegraph” şi 
astfel să încheiem o zi bună de lucru. 

Mycroft Holmes şi Lestrade au fost convocați a doua zi după 
micul dejun, iar Sherlock Holmes le-a povestit ce făcusem în ziua 
precedentă. Auzind despre percheziţia noastră neautorizată, 
detectivul a clătinat din cap: 

— Nu putem face lucruri de genul acesta în poliţie, domnule 

Holmes. Nu-i de mirare că obţii mai multe rezultate ca noi. 

Dar într-una din zile vei merge prea departe, iar dumneata şi 
prietenul dumitale veţi avea probleme, 

— Pentru Anglia, cămin şi frumuseţe... nu-i aşa, Watson? 


Suntem martiri pe altarul ţării. Dar tu ce crezi despre asta, 
Mycroft? 

— Excelent, Sherlock! Excelent! Admirabil! Dar cum vei 
folosi informaţia? 

Holmes a luat de pe masă „Daily Telegraph“. 

— Ai văzut anunţul lui Pierrot de astăzi? 

— Cum?! Altul? 

— Da, iată-l: 


În seara asta. La aceeaşi oră. În acelaşi loc. Două bătăi. 
Absolut vital. E în joc siguranţa ta! 
Pierrot 


—  Formidabil!, a exclamat Lestrade. Dacă răspunde la 
anunţ, l-am prins! 

— Aşa m-am gândit şi eu când l-am dat. Cred ca dacă aţi 
reuşi să veniţi amândoi pe la opt cu noi, la Caulfield Gardens, am 
putea să ne apropiem de soluţie. 

Una dintre cele mai remarcabile caracteristici ale lui Sherlock 
Holmes era capacitatea lui de a-şi întrerupe concentrarea şi a-şi 
canaliza gândurile într-o direcţie mai facilă când era convins ca nu 
mai poate obţine nimic. Imi amintesc că pe tot parcursul acelei zile 
memorabile s-a cufundat în citirea unei monografii care trata 
polifonica lui Lassus. Cât despre mine, eu nu aveam puterea lui de 
detaşare şi de aceea ziua mi se părea interminabilă. Marea 
importanţă a problemei pe plan naţional, tensiunea din cercurile 
guvernamentale, legătura directă pe care o crea experimentul pe 
care-l încercam... toate se combinau ca să-mi uzeze nervii. În 
sfârşit, a fost o uşurare pentru riaine când după o cină uşoara am 
pornit la drum. Ne-am întâlnit cu Lestrade şi Mycroft în exteriorul 
staţiei Gloucester Road. Uşa dinspre curtea interioară a casei lui 
Oberstem fusese lăsată deschisă cu o noapte în urmă şi, fiindcă 
Mycroft Holmes a refuzat cu indignare să se urce pe grilaj, a fost 
necesar ca eu să intru şi să deschid uşa dinspre hol. Pe la ora nouă 
eram toţi aşezaţi în birou şi ne aşteptam cu răbdare omul. 

A trecut o oră, apoi încă una. Cele unsprezece bătăi ale 
ceasului cel mare de la biserică au sunat ca tot atâtea dangăte de 
clopot la funeraliile speranţelor noastre. Lestrade şi Mycroft se 
foiau pe scaune uitându-se de doua ori pe minut la ceasuri. Holmes 
stătea tăcut şi calm, cu pleoapele pe jumătate închise, dar cu 


fiecare nerv în alertă. Deodată şi-a înălţat capul: 

— Vine. 

La uşă se auziseră paşi furişaţi. Apoi s-au întors. Am auzit ca 
un fâşâit afară şi apoi două bătăi rapide cu ciocănelul de pe uşă. 
Holmes s-a ridicat facându-ne semn să rămânem pe loc. Lampa din 
hol abia licărea. A deschis uşa exterioară şi după ce o siluetă 
întunecată s-a strecurat pe lângă el a închis-o şi i-a pus zăvorul. L- 
am auzit spunând „Pe aici!“ şi o clipă mai târziu îl aveam în faţă pe 
omul nostru. Holmes îl urmărise îndeaproape, iar când omul s-a 
întors cu faţa scoțând un strigăt de alarmă, şi surpriză, l-a apucat 
de guler şi l-a împins înapoi în cameră. Înainte ca prizonierul nostru 
să-şi recapete echilibrul, uşa s-a închis, iar Holmes s-a aşezat cu 
spatele la ea. Omul a aruncat în jur o privire cruntă, s-a împleticit şi 
a căzut leşinat pe podea. Din cauza şocului, pălăria cu boruri late i- 
a zburat de pe cap, fularul l-a alunecat de pe faţă şi au apărut 
barba lungă, blondă şi trăsăturile moi, delicate, frumoase ale 
colonelului Valentine Walter. Holmes a fluierat surprins. 

— De data asta poţi să notezi c-am fost un cretin, Watson. 
Nu asta e pasărea pe care voiam, s-o prind în lat. 

— Cine e?, a-ntrebat nerăbdător Mycroft. 

— Fratele mai tânăr al regretatului Sir james Walter, şeful 
Departamentului Submarine. Da, da, văd cum s-au aşezat cărţile. 
Işi revine. Cred că mai bine m-ai lăsa pe mine să-l examinez. 

Dusesem pe sofa corpul inert. Prizonierul nostru s-a sculat în 
capul oaselor şi s-a uitat în jur având pe faţă o expresie îngrozită, 
trecându-şi mâna peste frunte ca un om care nu-şi crede ochilor ce 
vede. 

— Ce este asta?, a-ntrebat el. Am venit să-l vizitez pe 
domnul Oberstein. 

— Ştim totul, colonele Walter, i-a replicat Holmes. E mai 
presus de înţelegerea mea cum poate un gentleman englez să se 
comporte de asemenea manieră. Dar ştim totul despre 
corespondenţa şi relaţiile dumitale cu Oberstein. Tot aşa şi despre 
împrejurările morţii lui Cadogan West. Dă-mi voie să-ţi amintesc 
măcar de circumstanţele atenuante oferite dacă te câăieşti şi 
mărturiseşti, fiindcă mai sunt câteva detalii pe care le putem afla 
doar de la dumneata. 

Omul a gemut ascunzându-şi faţa în palme. Am aşteptat, dar 
el a tăcut. 

— Te asigur, i-a spus Holmes, că ştim deja esenţialul. Ştim 


că aveai nevoie de bani, că ai făcut mulajul cheii pe care o avea 
fratele dumitale şi ai intrat în corespondenţă cu Oberstein care-ţi 
răspundea la scrisori dând anunţuri în „Daily Telegraph“. Ştim că 
luni seara, pe ceața aceea, te-ai dus la birou, dar ai fost văzut şi 
urmărit de tânărul Cadogan West, care probabil avea dinainte 
motive să te suspecteze. Te-a văzut furând, dar n-a putut da 
alarma fiindcă exista posibilitatea să iei planurile ca să le duci 
fratelui dumitale în Londra. Lăsându-şi toate celelalte interese 
deoparte, ca un bun cetăţean ce era, el te-a urmărit îndeaproape 
prin ceața şi nu te-a pierdut din ochi până n-a ajuns exact la 
această casă. Aici a intervenit şi, astfel, colonele Walter, ai adăugat 
la trădare un păcat şi mai teribil, o crimă! 

— Nu eu! Nu eu! Jur în faţa lui Dumnezeu că nu!, a strigat 
nefericitul prizonier. 

— Atunci spune-ne cum a murit Cadogan West înainte să-i 
pui trupul pe vagonul metroului. 

— O voi face. Vă jur că o voi face. Sunt vinovat de restul. 
Mărturisesc. A fost exact cum ai spus. Trebuia să plătesc o datorie 
la Bursă. Aveam mare nevoie de bani. Oberstein mi-a oferit cinci 
mii. M-ar fi salvat de la ruină. Cât despre crimă, sunt la fel de 
nevinovat ca dumneavoastră. 

— Atunci ce s-a întâmplat? 

— El avea dinainte bănuieli şi m-a urmărit, după cum aţi 
spus. Nu mi-am dat seama până n-am ajuns exact la uşa aceea. 
Era ceața groasă, nu se vedea nici la trei yarzi. Am bătut de două 
ori şi Oberstein a venit la uşă. Tânărul s-a năpustit şi a-ntrebat ce 
aveam de gând să facem cu documentele, Oberstein avea un 
revolver mic. Îl lua totdeauna la el. În timp ce West încerca să intre 
cu forţa după noi în casă, Oberstein l-a pocnit în cap. Lovitura i-a 
fost fatală. A murit în cinci minute. Zăcea pe hol, iar noi nu mai 
ştiam ce să facem. Apoi, Oberstein a avut ideea asta cu trenurile 
care se opreau sub fereastra lui din spate. Dar mai întâi a 
examinat hârtiile pe care le adusesem. A spus că trei dintre ele 
sunt esenţiale şi trebuie să le păstrăm. l-am spus: „Nu poţi sa le ţii. 
La Woolwich va fi o zarvă îngrozitoare dacă nu le dai înapoi“. El mi- 
a răspuns: „Trebuie să le păstrez, sunt prea tehnice şi mi-e 
imposibil să fac copii într-un timp scurt“. „Atunci, trebuie toate 
duse înapoi în noaptea asta“, i-am replicat. S-a gândit puţin şi pe 
urmă a strigat că ştie ce-i de făcut. „Voi ţine trei, iar pe celelalte le 
vom vâri în buzunarele acestui tânăr. Când va fi găsit, cu siguranţă 


toată povestea va fi pusă în cârca lui.“ N-am văzut nicio altă cale 
de scăpare, aşa că am făcut cum a sugerat el. Am aşteptat 
jumătate de oră la fereastră până a oprit un tren. Ceaţa era aşa 
groasă, încât de-abia vedeam şi ne-a fost greu să coborâm corpul 
lui West pe vagon. În ce mă priveşte, acesta e sfârşitul poveștii. 

— Şi fratele dumitale? 

— N-a spus nimic, dar mă prinsese o dată cu cheile lui şi 
cred că bănuia. Am citit în ochii lui că mă suspecta. După câte ştiţi, 
n-a mai putut ţine fruntea sus de atunci. 

In cameră s-a făcut un timp tăcere, apoi Holmes a spus: 

— Nu poţi îndrepta lucrurile? Ţi-ar uşura conştiinţa şi poate 
chiar pedeapsa. 

— Cum să procedez? 

— Unde-i Oberstein cu planurile? 

— Nu ştiu. 

— Nu ti-a dat nicio adresă? 

— A spus că scrisorile trimise la Hotel du Louvre, în Paris, vor 
ajunge în final la el. 

— Atunci poţi încă repara ceva, a spus Holmes. 

— Voi face tot ce voi putea. Nu-i datorez nicio favoare 
acestui individ. M-a dus la cădere şi ruină, 

— lată hârtie şi cerneală! Stai la birou şi scrie cum îţi dictez! 
Scrie pe plic adresa indicată. Aşa e bine. Şi acum, continutul: 


Stimate Domn, în legătură cu tranzacţia noastră, fără 
îndoială aţi observat deja că lipseşte un detaliu esenţial. Am o 
schiţă care îl conţine. Totuşi, deoarece obţinerea ei a însemnat 
pentru mine un efort în plus, trebuie să vă cer încă un avans de 
cinci sute de lire. Nu-i trimiteţi prin poştă: vreau doar aur sau lire. 
Aş veni în străinătate, dar s-ar stârni suspiciuni dacă aş părăsi 
țara în momentul de faţă. Prin urmare, aştept în fumoarul de la 
Charing Cross Hotel, sâmbătă la prânz. Amintiţi-vă că accept 
doar bancnote englezeşti sau aur. 


— E exact ce trebuie. M-ar surprinde foarte mult dacă nu ne- 
ar aduce omul încoace. 

Şi l-a adus! E de domeniul istoriei, acea istorie secretă a unei 
naţiuni, adesea mai intimă şi mai interesantă decât cronicile făcute 
publice... Oberstein, nerăbdător să dea lovitura vieţii lui, a muşcat 
momeala şi a fost pus la păstrare în siguranţă timp de 


cincisprezece ani într-o închisoare britanică. În cufărul lui s-au găsit 
nepreţuitele planuri Bruce- Partington pe care el le scosese la 
licitaţie în toate centrele navale ale Europei. 

Colonelul Walter a murit în închisoare spre sfârşitul celui de- 
al doilea an. Cât despre Holmes, el s-a întors mai inspirat la 
polifonia lui Lassus, lucrare deja tipărită pentru un public restrâns 
şi considerată de experţi ca o tratare exhaustivă a subiectului. 
După câteva săptămâni am aflat întâmplător că prietenul meu a 
petrecut o zi la Windsor, de unde s-a întors cu un ac de cravată 
foarte fin, cu smarald. Când l-am întrebat dacă l-a cumpărat, mi-a 
răspuns că era un cadou de la o anumită doamnă binevoitoare 
căreia avusese norocul să-i facă odată un mic serviciu. N-a spus 
mai mult, dar cred c-am putut ghici numele augustei doamne şi nu 
mă îndoiesc că micul ac cu smarald îi va aminti totdeauna 
prietenului meu de aventura planurilor Bruce-Partington. 


Sfârşit 


Detectivul muribund 


Doamna Hudson, proprietăreasa lui Sherlock Holmes, era o 
femeie care suferea de mult timp. Nu numai pentru că la orice oră 
primul etaj era invadat de o grămadă de persoane ciudate şi adesea 
indezirabile, dar şi fiindcă remarcabilul ei chiriaş era excentric şi 
ducea o viaţă foarte dezordonată care-i pusese de nenumărate ori 
răbdarea la încercare. Era incredibil de împrăştiat, asculta muzică la 
ore ciudate, uneori trăgea cu revolverul în casa, făcea experimente 
stranii şi adesea urât mirositoare, în jurul lui plutea o atmosferă de 
violenţă şi pericol care-l făcea cel mai rău chiriaş din Londra. Pe de 
altă parte, plătea regeşte. N-am nicio îndoială că ai fi putut cumpăra 
casa la preţul pe care Holmes l-a plătit pe chirie în anii cât am stat cu 
el. 

Proprietăreasa îl privea cu adânc respect şi teamă, nu 
îndrăznea niciodată să-l contrazică, oricât de scandaloase i-ar fi fost 
faptele. Îl şi îndrăgea, fiindcă el era de o remarcabilă blândeţe şi 
curtoazie când avea de-a face cu femeile. li displăceau şi nu avea 
încredere în ele, dar a fost totdeauna un adversar plin de cavalerism. 
Ştiind cât de sincere erau sentimentele proprietăresei de respect 
pentru el, am ascultat atent când a venit la mine acasă la doi ani 
după ce mă căsătorisem şi mi-a povestit în ce stare tristă ajunsese 
bietul meu prieten. 

— Moare, doctore Watson, mi-a spus ea. De trei zile îi e din ce 
în ce mai rău şi nu cred că rezistă până mâine. Nu m-a lăsat să aduc 
un doctor. În dimineaţa asta, când am văzut cum îi ies oasele prin 
pielea obrazului şi cum mă priveşte cu ochii ăia mari şi strălucitori, 
n-am mai putut îndura. l-am zis: „Cu sau fără voia dumitale, 
domnule Holmes, mă duc chiar acum după doctor“. „Atunci du-te 
după Watson“, mi-a spus el. Nu lăsaţi să treacă nici o oră, 
domnule, dacă vreţi să-l mai găsiţi în viaţă. 

Am fost îngrozit, fiindcă nu auzisem nimic despre boala lui. 
Nu-i nevoie să mai spun că mi-am luat imediat haina şi pălăria. Pe 
drum am cerut detalii. 

— Nu vă pot spune multe, domnule. A lucrat la un caz în 
Rotherhithe, pe o stradă de lângă râu, şi a adus boala asta cu el. 
S-a băgat în pat miercuri după-amiază şi de atunci nu l-a părăsit. 
În astea trei zile n-a mâncat şi n-a băut nimic. 

— Doamne Dumnezeule! De ce n-ai chemat un doctor? 

— N-a vrut să audă, domnule! Ştiţi cât e de autoritar. N-am 


îndrăznit să nu-l ascult. Dar nu mai are. multe clipe de viaţă, după 
cum veţi vedea imediat ce daţi cu ochii de el... 

Era, într-adevăr, o privelişte deplorabilă. În lumina difuză a 
unei zile de noiembrie, camera era destul de mohorâtă, dar faţa 
aceea suptă, stoarsă de vlagă, îndreptată spre mine, mi-a înfipt un 
cuţit de gheaţă în inimă. Ochii îi străluceau de febră, obrajii aveau 
pete roşii, iar pe buze avea o crustă întunecată, mâinile fine se 
încleştau spasmodic peste cuvertură, iar vocea îi era răguşită şi 
întreruptă. Când am intrat în cameră, zăcea indiferent, dar imediat 
ce m-a zărit, ochii i-au sclipit în semn de recunoaştere. 

— Ei, Watson, se pare că trăim zile nefaste, mi-a spus cu 
voce slabă, dar cu ceva din vechea lui nonşalanţă. 

— Dragul meu camarad!, am strigat apropiindu-mă. 

— Stai departe! Stai departe!, mi-a spus într-un fel 
poruncitor cum făcea doar în momentele de criză. Dacă te apropii 
de mine, Watson, dau ordin să te dea afară din casă. 

— Dar de ce? 

— Fiindcă aşa vreau eu. Nu-i destul? 

Da, doamna Hudson avea dreptate. Era mai autoritar ca 
oricând. Totuşi, era dureros să-l vezi cum se stinge. Am explicat: 

— Voiam doar să ajut. 

— Exact! Cel mai bine ajuţi făcând ce ţi se spune. 

— Sigur, Holmes. 

A devenit mai puţin sever. 

— Nu eşti supărat?, m-a întrebat respirând greu. 

Sărmanul de el, cum puteam sa fiu supărat când îl vedeam 
zăcând în faţa mea într-o asemenea stare? 

— E spre binele tău, Watson, a hârâit. 

— Spre binele MEU? 

— Ştiu ce am. Este o boală ciudată din Sumatra, un lucru 
despre care olandezii ştiu mai multe decât noi, deşi nici ei n-au 
aflat mare lucru până acum. Doar un lucru e sigur. E absolut 
mortală şi teribil de contagioasă. 

Vorbea cu o energie febrilă, iar mâinile lungi zvâcneau şi 
tremurau în timp ce mă gonea. 

— Contagioasă prin atingere, Watson... da, prin atingere. 

Stai la distanţă şi totul e bine. . 

— Ce Dumnezeu, Holmes! Crezi că un asemenea motiv are 
vreo importanţă pentru mine? Nu mi-ar pasa de asta nici în cazul 
unui străin. Îţi închipui că m-ar împiedica să-mi fac datoria faţă de 


un prieten atât de vechi? 

Am avansat din nou, dar m-a respins cu o privire de furie. 

— Dacă stai acolo, voi vorbi. Dacă nu, trebuie să pleci din 
cameră. 

Am un respect atât de mare pentru calităţile extraordinare 
ale lui Holmes, încât m-am supus totdeauna dorințelor lui, chiar 
când nu le-am înţeles deloc. Dar în cazul acesta mi s-au trezit 
toate instinctele profesionale. Imi putea fi superior oriunde, însă 
într-o cameră de bolnav eu eram stăpânul. l-am spus: 

— Holmes, nu mai eşti tu însuţi. Un om bolnav e ca un copil, 
aşa că eu te voi trata. Fie că-ţi place, fie că nu, îţi voi examina 
simptomele şi te voi trata în consecinţă. . 

S-a uitat la mine cu răutate. 

— Dacă, indiferent ca vreau sau ca nu vreau, trebuie sa mă 
consulte un doctor, cel puţin lasă-mă să aduc unul în care am 
încredere. 

— Deci n-ai deloc încredere în mine? 

— Desigur, am în prietenia ta. Dar faptele sunt fapte, 
Watson, şi la urma urmei eşti un medic generalist cu experienţă 
foarte limitată şi calificare mediocră. Mă doare să-ţi spun lucrurile 
astea, dar nu-mi dai de ales. 

M-am simţit foarte jignit. 

— O asemenea remarcă nu e demnă de tine, Holmes! îmi 
arată foarte clar în ce stare îţi sunt nervii. Dar fiindcă n-ai 
încredere în mine, nu-mi voi impune serviciile. Lasă-mă să-l aduc 
pe Sir Jasper Meek de la Penrose Fisher sau pe oricare dintre cei 
mai buni medici din Londra. Dar TREBUIE să te consulte cineva şi 
acesta mi-e ultimul cuvânt. Dacă tu crezi că am să stau aici şi să 
te văd cum mori fără să te ajut eu însumi sau să aduc pe altcineva 
să te ajute, atunci nu ţi-ai găsit omul. 

— Ai intenţii bune, Watson, a răspuns bolnavul cu o voce 
între un oftat şi un mărâit. Să-ţi arăt cât de ignorant eşti? Ce ştii 
mă rog despre febra Tapanuli? Ce ştii despre plaga neagră 
Formosa? 

— N-am auzit niciodată despre vreuna. 

— Sunt multe cauze de îmbolnăvire, multe surse patologice 
stranii în Est, Watsonl 

După fiecare propoziţie făcea o pauză ca să-şi regleze 
respiraţia întretăiată. 

— Am descoperit asta în cursul unor cercetări recente care 


au aspecte legate de medicină şi infracţionalitate. În decursul lor 
am contractat această maladie. Nu pot face nimic. 

— Poate că nu. Dar se întâmplă să ştiu ca doctorul Ainstree, 
cel mai mare specialist în viaţă în problema bolilor tropicale, este 
acum în Londra, Toate protestele tale sunt inutile, Holmes, mă duc 
în clipa asta să-l aduc. 

Am pornit hotărât spre uşă. 

A. 

N-am avut în viaţa mea aşa un şoc! Intr-o secundă, cu o 
săritură ca de tigru, muribundul mi-a tăiat calea. Am auzit 
zgomotul ascuţit al cheii întoarse în broască. În clipa următoare s- 
a împleticit înapoi spre pat, epuizat şi gâfâind după această 
extraordinară explozie de energie. 

— N-o să-mi iei cheia cu forţa, Watson, te-am păcălit, 
prietene! Eşti aici şi aici vei rămâne până când voi hotărî altfel. 
Dar o să-ţi fac pe plac, spusese toate astea oprindu-se să tragă 
aer în piept, cu eforturi vizibile. Îmi vrei numai binele. Fireşte că 
ştiu asta foarte clar. O să fac ce vrei, dar lasă-mi timp să-mi 
recapăt forţele. Nu acum, Watson, nu acum. E ora patru. La şase 
poţi pleca. 

— Asta-i o nebunie, Holmes. 

— Doar două ore, Watson. Îţi promit că vei pleca la şase. Te 
îndupleci sa aştepţi? 

— Se pare că n-am de ales. 

— Absolut deloc, Watson. Mulţumesc, n-am nevoie de ajutor 
să-mi aranjez hainele. Te rog să păstrezi distanţa. Şi acum, 
Watson, mai vreau să pun o condiţie. Vei căuta ajutor, dar nu la 
persoana propusă de tine, ci la cineva ales de mine. 

— Sigur că da. 

— Primele trei cuvinte cu judecată pe care le-ai spus de 
când ai intrat în camera asta, Watson. Acolo o să găseşti nişte 
cărţi. Eu sunt cam epuizat; mă întreb ce simte o baterie când 
transmite electricitate spre o substanţă neconductoare. La şase, 
Watson, vom relua conversaţia. 

Dar era scris s-o reluăm mult după acea oră şi în 
circumstanţe care mi-au provocat un şoc aproape mai mare decât 
acela dat de săritura lui spre uşă. 

Stăteam de câteva minute privind silueta liniştită din pat. 
Faţa îi era aproape acoperită de aşternut şi părea că doarme. 
Apoi, incapabil să stau şi să citesc, m-am plimbat încet prin 


cameră examinând tablourile criminalilor celebri care umpleau 
pereţii. 

In sfârşit, în plimbarea mea fără ţintă, am ajuns la poliţa 
şemineului. In mare dezordine erau împrăştiate pe ea pipe, pungi 
de tutun, seringi, bricege, cartuşe de revolver şi alte mărunţişuri. 
In mijlocul lor se găsea o cutie de fildeş, alb cu negru, cu capac 
glisant. Era un obiect drăguţ şi întinsesem mâna să-l examinez 
mai îndeaproape când... 

A scos un strigăt teribil, un strigăt care probabil fusese auzit 
din stradă. M-au trecut fiori reci şi mi s-a zbârlit părul auzind 
ţipătul acela oribil. Întorcându-mă, am zărit o faţă crispată şi nişte 
ochi ieşiţi din orbite. Am rămas ca paralizat, cu obiectul în mână. 

— Pune-o jos! Jos în clipa asta, Watson, în clipa asta ţi-am 
spus!, a lăsat capul înapoi pe pernă şi a suspinat hing, uşurat, 
când am pus cutiuţa pe polita şemineului. Nu-mi place să-mi 
atingă cineva lucrurile, Watson! Ştii ca urăsc asta. Mă oboseşti 
peste orice limită. Tu, un doctor, vrei să înnebuneşti un pacient! 
Stai jos, omule, şi lasă-mă sa mă odihnesc! 

Acest incident a lăsat asupra minţii mele cea mai neplăcută 
impresie. Agitaţia extremă şi fără cauză împreună cu brutalitatea 
limbajului, aşa departe de politeţea lui obişnuită, îmi indicau cât 
de afectată îi era judecata. Dintre toate decăderile, aceea a unei 
minţi nobile e cea mai deplorabilă. Am rămas tăcut, descurajat, 
până a trecut timpul hotărât. Părea să fi pândit ceasul ca şi mine, 
fiindcă la foarte puţin după şase a început să vorbească cu 
aceeaşi însufleţire febrilă ca înainte. 

— Watson, ai ceva mărunţiş în buzunar? 

— Da. 

— Ceva argint? 

— Mult. 

— Câte jumătăţi de coroană? 

— Am cinci. 

— Ah, prea puţine! Prea puţine! Ce ghinion, Watson! Totuşi, 
atâtea câte sunt, pune-le în buzunarul pentru ceas. lar restul 
banilor, în buzunarul stâng de la pantaloni. Mulţumesc. Aşa vei 
avea un echilibru mult mai bun. 

Asta era, pur şi simplu, delirul nebuniei. S-a cutremurat şi iar 
a scos un sunet între tuse şi oftat. 

— Acum aprinde lampa, Watson, dar ai grijă să nu fie nicio 
clipă aprinsă la mai mult de jumătate din intensitate. Te implor să 


fii foarte atent, Watson. Mulţumesc, aşa e excelent. Nu, nu e 
nevoie să tragi jaluzelele. Şi acum te rog să fii amabil şi să puli 
nişte scrisori şi hârtii pe masa asta, acolo unde pot ajunge la ele. 
Mulţumesc. Şi acum câteva fleacuri de pe poliţă. Excelent, 
Watson! E acolo un cleşte pentru zahăr. Terogridică atent cutiuţa 
aia de fildeş. Pune-o printre hârtii. Bun! Acum poţi să te duci şi să-l 
aduci pe domnul Culverton Smith din strada Lower Burke numărul 
13. 

Ca să vă spun adevărul, dorinţa mea de-a aduce un doctor 
se cam micşorase, fiindcă bietul Holmes delira evident şi mi se 
părea periculos să-l părăsesc. Totuşi, acum era la fel de hotărât să 
se lase consultat de persoana amintită pe cât fusese mai devreme 
hotărât să refuze. Am spus: 

— N-am auzit niciodată numele acesta. 

— Se prea poate, dragul meu Watson. S-ar putea să te 
surprindă că persoana cea mai pricepută din lume la boala asta nu 
este un doctor, ci un plantator. Domnul Culverton Smith este un 
bine cunoscut moşier din Sumatra, aflat acum în vizită la Londra. 
Boala a izbucnit pe plantaţia lui, care era departe de resurse 
medicale, şi asta l-a făcut s-o studieze chiar el, cu nişte consecinţe 
cam exagerate. Este o persoană foarte metodică şi n-am vrut să 
pleci înainte de şase pentru că ştiam foarte bine că nu-l vei găsi în 
birou. Dacă ai putea să-l convingi să vină aici şi să ne 
împărtăşească din experienţa sa unică despre această boală, a 
cărei investigare a devenit cel mai mare hobby al lui, nu mă 
îndoiesc că el m-ar putea ajuta. 

Am redat cuvintele lui Holmes într-o succesiune cursivă şi 
nu voi încerca să descriu cum erau întrerupte din cauză că nu 
putea respira sau cum i se încleştau mâinile din cauza durerii. În 
cele câteva ore de când eram cu el, înfăţişarea i se schimbase în 
rău. Petele roşii de pe piele erau mai pronunţate, ochii îi 
străluceau mai tare în găurile întunecate ale orbitelor, iar o 
transpiraţie rece îi strălucea pe frunte. Totuşi, păstrase în 
exprimare politeţea şi nonşalanţa. Avea să fie propriul stăpân 
până la ultima suflare. Mi-a indicat: 

— Să-i spui exact cum m-ai lăsat. Să-i transmiţi exact 
impresia pe care ţi-ai format-o în minte, a unui muribund, a unui 
om care moare delirând. Zău, nu înţeleg de ce tot fundul 
oceanului nu-i acoperit de o imensă masă de stridii la cât sunt de 
prolifice aceste creaturi! Da, mă mir! Cât de ciudat cum un creier ÎI 


controlează pe altul! Ce spuneam, Watson? 

— Ce să-i comunic domnului Culverton Smith. 

— Ah, da, îmi amintesc. Viaţa mea depinde de asta. Roagă- 
te de el, Watson. Nu suntem în relaţii bune. Pe nepotul lui, 
Watson, l-am bănuit de fapte necurate şi i-am dezvăluit asta. 
Băiatul a murit oribil. Unchiul îmi poartă pică. O să-l îmbunezi, 
Watson. Roagă-te de el, imploră-l, adu-l aici prin orice mijloace. El 
mă poate salva... doarel! 

— O să-l aduc într-o birjă chiar de-ar fi să-l duc în braţe până 
la ea. 

— Nu vei face aşa ceva. Îl vei convinge să vină. Şi apoi te 
vei întoarce înaintea lui. Găseşte orice scuză ca să nu vii cu el. 

Nu uita, Watson! Să nu mă dezamăgeşti. Nu m-ai dezamăgit 
niciodată... Fără îndoială că au duşmani naturali care limitează 
înmulţirea acestor creaturi. Tu şi cu mine, Watson, noi ne-am jucat 
rolul. Şi atunci lumea va fi invadată de stridii? 

Nu, nu, oribil! li vei spune tot ce gândeşti. 

Am plecat purtând în minte imaginea minunatei lui 
inteligenţe transformate într-o bâiguială de copil. Îmi dăduse cheia 
şi am luat-o foarte fericit că nu se putea încuia înăuntru. Doamna 
Hudson mă aştepta pe coridor tremurând şi plângând. leşind, am 
auzit în spatele meu vocea lui Holmes, înaltă, fragilă, cântând în 
delir. Jos, în timp ce aşteptam o birjă, un om s-a apropiat de mine 
prin ceaţă. M-a întrebat: 

— Cum se simte domnul Holmes? 

Era un vechi cunoscut, inspectorul Morton de la Scotland 
Yard, care nu purta uniforma oficială. l-am răspuns: 

— E foarte bolnav. 

S-a uitat la mine într-un fel straniu. Dacă n-ar fi fost prea 
josnic, mi-aş fi închipuit că sclipirea din ochii lui era de fericire. Mi- 
a zis: 

— Am auzit nişte zvonuri. 

A venit birja şi am plecat. 

Strada Lower Burke s-a dovedit a fi un şir de case frumoase 
aşezate la graniţa imprecisă dintre Notting Hill şi Kensington. Cea 
în cauză, la care a tras birjarul meu, avea un aer respectabil, 
elegant şi discret, cu balustradele metalice demodate, uşa masivă 
cu două canaturi şi ornamentele strălucitoare de alamă. Totul era 
în armonie cu majordomul care a apărut încadrat de lumina roz a 
luminii din spatele lui. 


— Da, domnul Culverton Smith este acasă, doctore Watson! 
Foarte bine, domnule, îi duc cartea dumneavoastră de vizită. 

Se pare că numele şi titlul meu umil nu l-au impresionat pe 
domnul Culverton Smith. Prin uşa pe jumătate deschisă am auzit o 
voce iritată, sonoră. 

— Cine-i această persoană? Ce vrea? Zău aşa, Staples, de 
câte ori ţi-am spus să nu mă deranjezi în orele de studiu? 

A urmat explicaţia blândă şi calmantă a majordomului. 

— Nu, nu vreau să-l primesc, Staples. Nu pot să-mi las 
munca întreruptă aşa. Spune-i că nu sunt acasă. Să vină din nou 
de dimineaţă daca într-adevăr vrea să mă vadă. 

Am auzit acelaşi murmur. 

— Bine, bine, du-i mesajul ăsta. Ori vine de dimineaţă, ori nu 
mai vine deloc. Munca mea nu trebuie să sufere. 

M-am gândit cum Holmes se zvârcolea pe patul de suferinţa 
şi probabil număra minutele până când îi voi aduce un ajutor. Nu 
era momentul să respect eticheta. Viaţa lui depindea de cât de 
rapid acţionam. Inainte ca majordomul să se scuze şi să-mi 
transmită mesajul, eu l-am împins şi am intrat pe lângă el în 
cameră. 

Cu un țipăt ascuţit de furie, un bărbat s-a ridicat de pe un 
balansoar de lângă foc. Am văzut o faţă lată şi gălbejită, parcă 
ciupită de vărsat, unsuroasă, grasă, cu bărbia dublă şi doi ochi 
ameninţători, ursuzi, de un albastru spălăcit, care mă priveau 
chiorâş de sub sprâncenele stufoase de culoarea nisipului. Era 
înalt şi chel, purta o tichie de catifea lăsată cochet într-o parte 
peste craniul roz. Capul omului era enorm, dar când am privit în 
jos, am văzut uimit că avea un corp mic şi fragil, cu umerii strâmbi 
şi spatele încovoiat ca al cuiva care a suferit de rahitism în 
copilărie. 

— Ce-i asta?, a tipat el ascuţit. Ce înseamnă această intrare 
nedorită? Nu v-am trimis vorbă că vă primesc mâine dimineaţă? 

— lmi pare rău, i-am replicat, dar problema nu suferă 
amânare. Domnul Sherlock Holmes... 

Simpla rostire a numelui prietenului meu a avut un efect 
extraordinar asupra omuleţului. Expresia furioasă a dispărut într-o 
clipă de pe faţa lui. Trăsăturile i-au devenit încordate, în aşteptare. 
A întrebat: 

— Veniţi de la domnul Holmes? 

— Tocmai ne-am despărţit. 


— Şi ce face? Cum se simte? 

— E îngrozitor de bolnav. lată de ce am venit. 

Omul mi-a arătat un scaun şi s-a îndreptat spre al lui. Pe 
când se aşeza, i-am zărit o clipă faţa în oglinda de deasupra 
şemineului. Aş fi putut să jur că era lăbărţată de cel mai răutăcios 
şi oribil zâmbet. Totuşi m-am convins că trebuie să fi fost o 
contracție a mușchilor, fiindcă o secundă mai târziu, când s-a 
întors spre mine, trăsăturile îi exprimau îngrijorare sinceră. A spus: 

— Îmi pare rău s-o afiu. Îl cunosc pe domnul Holmes doar 
pentru că am făcut nişte afaceri împreuna, dar îi respect profund 
talentul şi caracterul. E la fel de pasionat de crime cum sunt eu de 
boli. Pentru el primează infractorul, pentru mine — microbul. Ele 
sunt închisoarea mea, a continuat el arătând spre un şir de sticle 
şi borcane care stăteau pe o masă laterală. Printre culturile acelea 
îşi ispăşesc pedeapsa unii dintre cei mai mari ucigaşi din lume. 

— Exact din cauza cunoştinţelor dumneavoastră speciale 
doreşte să vă vadă domnul Holmes. Are o părere foarte bună 
despre dumneavoastră şi s-a gândit că sunteţi singurul om din 
Londra care-l poate ajuta. 

Omuleţul a tresărit, iar tichia elegantă i-a alunecat pe 
podea. A întrebat: 

— De ce? De ce-ar crede domnul Holmes că pot să-l ajut în 
nenorocirea sa? 

— Fiindcă ştiţi multe despre bolile din Orient. 

— Dar de ce crede că această boală pe care-a contractat-o 
vine din Orient? 

— Pentru că în cursul unei anchete a venit în contact cu 
marinarii chinezi de la docuri. 

Domnul Culverton Smith a zâmbit cu plăcere şi a ridicat de 
pe podea tichia. 

— Oh, deci asta e... nu-i aşa? Cred ca lucrurile nu stau aşa 
grav cum credeţi. De când e bolnav? 

— Cam de trei zile. 

— Delirează? 

— Din când în când. 

— Hm, hm! Asta pare grav. Ar fi inuman să nu răspund la 
apelul său. Mă deranjează foarte mult orice întrerupere a muncii 
mele, doctore Watson, dar acest caz este cu siguranţă o excepţie. 
Voi veni cu dumneata imediat. 

Mi-am amintit de ordinul lui Holmes şi am spus: 


— Trebuie să merg în altă parte. 

— Foarte bine, voi merge singur. Am notată adresa dom 
nului Holmes. Puteţi avea încredere că voi fi acolo în cel mult 
jumătate de oră. 

Aveam inima grea când am intrat din nou în dormitorul lui 
Holmes. După câte ştiam, în absenţa mea era posibil să se 
petreacă tot ce era mai rău. Spre marea mea uşurare, starea lui se 
îmbunătăţise vizibil între timp. Arăta la fel de palid ca un cadavru, 
dar nu mai delira şi vorbea, e adevărat, cu voce firavă, dar cu mai 
multă luciditate şi cu inteligenţa lui obişnuită. 

— L-ai văzut, Watson? 

— Da, vine. 

— Admirabil, Watson! Admirabil! Eşti cel mai bun dintre 
mesageri. 

— Voia să vină cu mine. 

— Aşa nu era bine deloc, Watson. Evident, asta era 
imposibil. A întrebat de unde am boala? 

— l-am spus că de la chinezii din East End. 

— Exact! Ai făcut tot ce putea face un prieten bun. Acum 
poţi să ieşi din scenă. 

— Trebuie să aştept ca să-i ascult părerea, Holmes. 

— Sigur că da. Dar am motive să cred că această părere va 
fi mult mai sinceră şi mai prețioasă dacă el crede că suntem 
singuri. E un spaţiu în spatele capului patului meu, Watson. 

— Dragul meu Holmes! 

— Mă tem că nu există alternativă, Watson. Se vede că nu 
ai unde să te ascunzi în camera asta, ceea ce e foarte bine pentru 
că nu stârneşte bănuieli. Însă doar acolo, Watson, îmi închipui că 
există loc. Deodată s-a ridicat mai bine în pat cu o expresie 
intensă pe faţa suptă, Se aude zgomot de roţi, Watson. Repede, 
omule, dacă ţii la mine! Şi nu mişca orice s-ar întâmpla, orice s-ar 
întâmpla, m-ai auzit?! Nu vorbi! Nu mişca! Doar ascultă cu toată 
atenţia. 

Apoi, într-o secundă, toată forţa care-l animase brusc a 
dispărut şi tonul poruncitor, precis, s-a transformat în murmurul 
slab al unui omcare delirează pe jumătate. Din ascunzătoarea 
unde fusesem împins aşa de rapid am auzit paşi pe scară, apoi 
uşa de la dormitor s-a deschis şi s-a închis. Pe urmă, spre surpriza 
mea, a urmat o tăcere lungă, întreruptă doar de respiraţia grea şi 
gemetele bolnavului. îmi puteam imagina cum musafirul stă lângă 


pat şi se uită în jos spre muribund. În sfârşit, liniştea a fost 
întreruptă. 

— Holmes!, a strigat omul. Holmes! 

Avea tonul insistent, tonul celui care trezeşte pe cineva din 
somn. 

— Nu mă auzi, Holmes? 

S-a auzit un foşnet de parcă l-ar fi scuturat cu brutalitate pe 
bolnav apucându-l de umăr. Holmes a şoptit: 

— Dumneata eşti, domnule Smith? Nici nu mai speram să 
vii. 

Celălalt a râs: 

— Da, cred că aşa e. Şi totuşi, după cum vezi, sunt aici. Ce-a 
fost a fost, Holmes... ce-a fost a fost! 

— Eşti foarte bun, foarte nobil. Îţi apreciez cunoştinţele 
speciale. 

Musafirul a râs scurt. 

— O faci. Din fericire, eşti singurul om din Londra care o 
face. Ştii ce ai? 

— Acelaşi lucru, a răspuns Holmes. 

— Ah! Recunoşti simptomele? 

— Foarte bine. 

— Păi, nu m-ar surprinde, Holmes. Nu m-ar surprinde dacă 
AR FI aceleaşi. Ai perspective sumbre dacă sunt. Bietul Victor a 
murit în a patra zi, şi era un individ puternic, tânăr. Aşa cum ai 
spus, a fost foarte surprinzător că el a contractat o boală asiatică 
aproape necunoscută aici, în inima Londrei, şi mai ales o boală pe 
care eu o studiam în mod special. Ciudată coincidenţă, Holmes! Ai 
fost foarte inteligent când ai remarcat-o, dar n-ai fost binevoitor 
când ai sugerat care erau cauza şi efectul. 

— Ştiam că tu ai făcut-o. 

— Da, ştiai, nu-i aşa?! Ei, oricum n-ai putut să dovedeşti. Dar 
ce părere ai despre dumneata când întâi împrăştii asemenea 
zvonuri despre mine şi apoi te umileşti cerşindu-mi ajutorul când 
eşti la necaz? Ce fel de joc e ăsta... ei?! 

Am auzit respiraţia grea, întreruptă a bolnavului. 

A murmurat: 

— Dă-mi apă! 

— Ţi se apropie sfârşitul, prietene, dar nu vreau să te stingi 
înainte să-ţi spun vreo două vorbe. De asta îţi dau apă. Uşurel, n-o 
vărsa peste tot! Aşa. Inţelegi ce spun? 


Holmes a gemut. 

— Ajută-mă cu ce poţi. Uită trecutul, a şoptit el. Voi uita 
cuvintele astea, îţi jur că le voi uita. Vindecă-mă şi voi uita! 

— Ce să uiţi? 

— Păi, cauza morţii lui Victor Savage. Aproape ai recunoscut 
acum câteva clipe că l-ai ucis. Voi uita. 

— Poţi să uiţi sau nu, faci cum îţi place. N-o să te văd între 
scândurile boxei martorilor. Te asigur, vei fi între alte scânduri, 
bunul meu Holmes! Nu-mi pasă că ştii cum a murit nepotul meu. 
Nu vorbim despre el acum, ci despre tine. 

— Da, da! 

— Individul care-a venit să mă cheme... i-am uitat numele... 
zicea c-ai contractat boala în East End printre marinari. 

— Doar aşa mi-am putut explica. 

— Eşti mândru de inteligenţa ta, nu-i aşa Holmes? Te crezi 
deştept, nu-i aşa? De data asta ai dat peste cineva mai deştept 
decât tine. Gândeşte-te la ce s-a întâmplat, Holmes. Nu-ţi vine în 
minte nicio altă cale pe care puteai să iei microbul? 

— Nu. Mintea mi-e tulbure. Pentru numele lui Dumnezeu, 
ajută-mă! 

— Da, o să te ajut. O să te ajut să înţelegi exact în ce 
situaţie te afli şi cum ai ajuns acolo. Aş vrea să ştii asta înainte să 
mori. 

— Da-mi ceva să-mi aline durerea. 

— Te doare, nu? Da, hamalii cam ţipau înainte de sfârşit. 
Cred că simţi ca nişte crampe. 

— Da, da, sunt crampe. 

— Ei, oricum mă auzi. Ascultă! lţi aminteşti că s-a întâmplat 
ceva neobişnuit exact înainte de apariţia simptomelor? 

— Nu, nimic. 

— Gândeşte-te mai bine. 

— Mi-e prea rău ca să pot gândi. 

— Bine, atunci o să te ajut eu, A venit ceva prin poştă? 

— Prin poştă? 

— De exemplu o cutie. 

— Leşin... mor! 

— Ascultă, Holmes! 

S-a auzit ca şi cum l-ar fi scuturat pe muribund şi de-abia 
am putut să mă abţin să-mi părăsesc ascunzătoarea. 

— Trebuie să mă asculţi. VEI ASCULTA! lţi aminteşti de-o 


cutie de fildeş? A venit miercuri. Ai deschis-o... îţi aminteşti? 

— Da, da, am deschis-o. Era, parcă, un arc ascuţit înăuntru. 
Vreo glumă... 

— Nu era nicio glumă şi vei simţi asta pe pielea ta. Prostule, 
trebuia să-ţi primeşti lecţia şi ai primit-o. Cine te-a pus să-mi ieşi în 
drum? Dacă mă lăsai în pace, nu-ţi făceam niciun rău. 

— Imi amintesc, a şoptit Holmes. Arcul! M-a înţepat până la 
sânge. Cutia asta... asta de pe masă... 

— Exact obiectul dorit, pe cinstea mea! Şi va părăsi camera 
în buzunarul meu. Uite cum dispare şi ultima fărâmă de dovadă. 
Dar acum ştii adevărul Holmes şi poţi muri cu conştiinţa faptului 
că eu sunt ucigaşul tău. Ştiai prea multe despre soarta lui Victor 
Savage, aşa că am aranjat s-o ai şi tu. Moartea îţi e foarte 
aproape, Holmes. Voi rămâne aici şi mă voi uita cum mori. 

Vocea lui Holmes devenise o şoaptă de neînțeles. 

— Ce zici?, a întrebat Smith. Să fac mai multă lumină? Aha, 
începi să vezi doar umbre, nu-i aşa? Da, o sa măresc flacăra 
lămpilor ca să te văd mai bine. 

A traversat camera şi deodată s-a făcut mai multă lumină. 

— Mai pot să-ţi fac alt serviciu mărunt, prietene? 

— Să-mi dai un chibrit şi o ţigară. 

Aproape mi-a scăpat un strigăt de bucurie şi mirare. Holmes 
vorbise cu vocea lui normală, poate puţin mai slaba, e drept, dar 
exact vocea pe care o ştiam. A urmat o pauză lungă şi mi-am 
imaginat cum Culverton Smith stătea uimit, fără glas, privind în jos 
către tovarăşul meu. În cele din urmă l-am auzit spunând pe un 
ton aspru, cu voce răguşită: 

— Ce înseamnă toate astea? 

— Cea mai bună metodă de a-ţi juca rolul e să-l trăieşti, i-a 
replicat Holmes. lţi dau cuvântul meu de onoare că trei zile n-am 
mâncat şi n-am băut nimic până n-ai avut bunătatea să-mi dai 
paharul acela cu apă. Dar tutunul mi-a lipsit cel mai mult. Şi acum 
AM ţigări. Am auzit cum scapără un chibrit. Aşa e mult mai bine. 
Ascultă! Ascultă! Aud paşii unui prieten? 

Se auzeau paşi de afara, apoi uşa s-a deschis şi a intrat 
inspectorul Morton. 

— Totul e bine, iar acesta e omul pe care-l căutaţi, a spus 
Holmes. 

Ofiţerul i-a citit drepturile încheind cu: 

— Te arestez sub acuzaţia de crimă asupra numitului Victor 


Savage. 

— Puteţi adăuga şi „tentativă de crimă asupra numitului 
Sherlock Holmes“, a remarcat chicotind prietenul meu. Ca să 
scutească un bolnav de efort, inspectore, domnul Culverton Smith 
a avut amabilitatea să dea semnalul convenit de noi mărind 
intensitatea luminii. Apropo, arestatul are în buzunarul din dreapta 
al hainei o cutiuţă pe care ar trebui să i-o luaţi. Mulţumesc. Aş 
atinge-o cu grijă dacă aş fi în locul dumneavoastră. Puneţi-o acolo. 
Poate să aibă rolul ei la proces. 

Deodată s-au auzit paşi grăbiţi şi foşnete, apoi clinchet de 
metal şi un strigat de durere. 

— O să reuşeşti doar să-ţi faci rău, a spus inspectorul. Stai 
liniştit, vrei?! 

Cătuşele s-au închis cu zgomot. 

— Ce capcană!, a strigat o voce nemulțumită. TU o să ajungi 
la tribunal, Holmes, nu eu. M-a rugat să vin aici să-l vindec. Mi-a 
părut rău pentru el şi am venit. Acum, fără îndoială va pretinde că 
am spus ceva şi va inventa ce-l poate ajuta să-şi susţină bănuielile 
murdare. Poţi să minţi cât vrei, Holmes. Cuvântul meu valorează 
exact cât al tău. 

— Ah, cerule!, a exclamat Holmes. Uitasem complet de el. 
Dragul meu Watson, îţi datorez mii de scuze. Cum am putut să uit 
de tine?! Nu trebuie să te prezint domnului Culverton Smith din 
moment ce mi se pare că v-aţi întâlnit mai devreme. Aveţi birja 
jos? Vin şi eu după ce mă îmbrac, fiindcă s-ar putea sa fiu util la 
secţie. 

— Nu mi-au prins niciodată mai bine, a spus Holmes în timp 
ce îşi făcea toaleta şi se delecta cu un pahar de vin roşu şi nişte 
biscuiţi. Totuşi, după cum ştii, duc o viaţă dezordonată şi 
mâncarea înseamnă pentru mine mai puţin decât pentru restul 
oamenilor. Era esenţial s-o impresionez pe doamna Hudson cu 
starea mea reală din moment ce ea urma să ţi-o relateze ţie, iar tu 
să i-o redai lui. Nu te simţi jignit, Watson? Iți dai seama că ai multe 
calităţi, dar disimularea nu e una dintre ele, iar dacă ai fi ştiut 
secretul, nu l-ai fi putut convinge pe Smith că prezenţa lui este 
imperios necesară, ceea ce era punctul crucial din întregul plan. 
Ştiind cât e de răzbunător, eram absolut sigur că va veni să-şi 
vadă opera. 

— Dar felul în care arătai, Holmes... paloarea ta cadaverică? 

— Trei zile de post negru nu te prea înfrumuseţează, 


Watson. Cât despre restul, se vindecă doar cu apă şi un burete. Cu 
vaselină pe frunte, atropină în ochi, ruj pe pomeţi şi un strat de 
ceară de albine pe buze, poţi produce o impresie memorabilă. 
Simularea bolii e un subiect despre care m-am gândit de câteva 
ori să scriu. Şi din când în când nişte cuvinte despre jumătăţi de 
coroana, stridii sau alte subiecte neaşteptate nu sunt decât efectul 
plăcut al delirului. 

— Dar de ce nu m-ai lăsat să mă apropii daca într-adevăr nu 
erai contagios? 

— Cum poţi să mai întrebi, dragă Watson? lţi imaginezi că 
nu-ţi respect aptitudinile de medic? Cum puteam să cred că o 
inteligenţă ascuţită ca a ta ar lua drept muribund un om, oricât de 
slăbit, dar care nu are nici temperatură, nici pulsul accelerat? De 
la doi metri te puteam înşela. Dacă nu reuşeam s-o fac, cine mi-l 
aducea pe Smith în gheare? Nu, Watson, n-am atins cutia aceea. 
Dacă te uiţi la ea din lateral vezi pe unde iese un arc ascuţit ca un 
colţ de viperă dacă o deschizi. Cred ca tot aşa a fost omorât şi 
bietul Savage care s-a opus întoarcerii acestui monstru. După cum 
ştii, eu corespondez cu multe persoane, aşa că sunt oarecum în 
gardă apropo de orice colet primit. Mi-a fost totuşi clar că, dacă 
mă voi preface că planul i-a reuşit, voi putea să-i smulg o 
mărturisire. Am realizat această punere în scenă cu minuţiozitatea 
unui adevărat artist. Mulţumesc, Watson, trebuie să mă ajuţi să-mi 
pun haina. După ce ne vom termina treaba la poliţie, cred că nu 
ne-ar strica ceva hrănitor de la Simpson's. 


Sfârşit 


Cum a dispărut lady Frances Carfax 


Dar de ce turceşti?, a întrebat Sherlock Holmes uitân du-se 
fix la ghetele mele. 

Mă odihneam pe un scaun cu spătar curbat de lemn în 
momentul respectiv şi picioarele întinse spre el i-au atras atenţia. 
Am răspuns oarecum surprins: 

— Sunt englezeşti. Le-am luat de la „Latimer's“, magazinul 
de pe Oxford Street. 

Holmes a zâmbit cu un soi de îngăduinţă şi oboseală. 

— Băile!, mi-a zis. Băile! De ce băi turceşti relaxante în loc 
de băile englezeşti energizante? 

— Pentru că, iată, de vreo câteva zile mă simt ca un bătrân 
reumatic. O baie turcească este o alternativă la medicamente, un 
nou început, îţi purifică sistemul. Apropo, Holmes, am adăugat, nu 
mă îndoiesc că legătura dintre ghetele mele şi o baie turceasca e 
absolut evidentă pentru o minte logică şi totuşi ţi-aş rămâne 
îndatorat dacă mi-ai indica-o şi mie. 

— Firul raţionamentului n-are nimic neclar, Watson, mi-a 
răspuns Holmes cu o sclipire răutăcioasă în ochi. Aparține 
aceluiaşi tip ca şi deducţia simplă în urma căreia te-aş întreba cu 
cine ai împărţit birja în dimineaţa asta. 

— Nu pot să spun că încă un exemplu constituie o 
explicaţie, am spus eu puţin arţăgos. 

— Bravo, Watson! O mustrare foarte întemeiată şi logică. 
Stai să văd, care-au fost exemplele? Să-l luăm pe ultimul, cu birja. 
Te rog să observi că ai nişte stropi de noroi pe mâneca stângă şi 
umărul stâng al hainei. Daca stăteai în centrul birjei, probabil nu 
aveai pete şi, oricum, dacă aveai, ele erau simetrice. Prin urmare, 
este clar că ai stat într-o parte. Deci e la fel de clar că mai era 
cineva acolo. 

— Asta este evident. 

— Absurd de simplu, nu-i aşa?! 

— Dar ghetele şi baia? 

— Copilăresc de simplu. Ai obiceiul să-ţi legi şireturile într-un 
anumit fel. Acum văd că sunt legate cu buclă dublă, complicată, 
care nu-i metoda ta obişnuită de a lega şiretul. Prin urmare le-ai 
dat jos. Cine le-a legat? Un cizmar... sau băiatul de la baia 
turcească? Nu cred c-a fost cizmarul din moment ce ghetele sunt 
aproape noi. Ei, ce mai rămâne? Baia. Absurd, nu-i aşa?! Dar 


oricum aluzia la baia turcească serveşte la ceva. 

— La ce? 

— Spui că te-ai dus acolo fiindcă ai nevoie de o schimbare. 
Dă-mi voie să-ţi sugerez să faci una. Ce-ai zice de Lausanne, 
dragul meu Watson, cu bilet la clasa întâi şi toate cheltuielile 
plătite regeşte? 

— Ar fi splendid! Dar cum? 

Holmes s-a lăsat pe spate în fotoliu şi a luat carnetul de pe 
genunchi. 

— Unul dintre cele mai periculoase specimene din lume este 
femeia rătăcitoare şi fără prieteni. Este cea mai inofensivă şi 
deseori cea mai utilă dintre muritori, dar inevitabil îi incită pe alţii 
la crimă. E neajutorată. E ca o pasăre migratoare. Are fonduri 
suficiente ca să călătorească din ţară în ţară şi din hotel în hotel. 
Se pierde printr-un labirint de pensiuni şi case de închiriat. E ca un 
pui rătăcit într-o lume plină de vulpi. Când vulpea o înfulecă, 
aproape nimeni nu-i simte lipsa. Tare ma tem că lui lady Frances 
Carfax i s-a întâmplat ceva rău. 

M-am simţit uşurat la această trecere bruscă de la general 
la particular. Holmes şi-a consultat notițele: 

— Lady Frances, a continuat el, e singura supraviețuitoare 
directă din familia răposatului conte de Rufton. Poate îţi aminteşti 
ca moşia a fost moştenită pe linie masculină. Ei i-au rămas fonduri 
modeste, dar şi nişte extraordinare bijuterii din argint sau nişte 
diamante interesant tăiate de care era foarte ataşată, poate prea 
ataşată din moment ce-a refuzat să le lase la bancă şi le poartă cu 
ea pretutindeni. Lady Frances e o figură oarecum patetică, o 
femeie frumoasă aflată la începutul vârstei mijlocii şi totuşi, printr- 
o soartă ciudată, ultima relicvă a ceea ce acum douăzeci de ani 
era o familie măricică. 

— Şi ce s-a întâmplat cu ea? 

— Ah, ce s-a întâmplat cu lady Frances? Dacă a murit sau 
trăieşte? lată problema noastră. E o doamnă cu tabieturi şi patru 
ani la rând avea obiceiul ca invariabil la două săptămâni să-i scrie 
domnişoarei Dobney, bătrâna ei guvernantă, care s-a pensionat 
de mult şi locuieşte în Camberwell. Această domnişoară Dobney 
m-a abordat. Au trecut aproape cinci săptămâni şi n-a primit 
niciun rând de la ea. Ultima scrisoare era de la Hotel Naţional din 
Lausanne. Se pare că lady Frances a plecat de acolo şi nu a dat 
nicio adresă. Familia ei este neliniştită şi fiindcă sunt extrem de 


bogaţi nu se vor uita la bani dacă putem clarifica misterul. 

— Domnişoara Dobney este singura sursă de informaţii? 

Sigur mai coresponda cu alte persoane. : 

— E un corespondent cu care nu poţi da greş, Watson. E 
vorba de bancă. Şi doamnele singuratice trebuie să trăiască, iar 
paşapoartele lor sunt ca nişte mici jurnale de călătorie. Banca ei 
este Silvesters. M-am uitat puţin peste extrasul de cont. Din 
penultimul cec şi-a plătit factura din Lausanne, dar a fost o sumă 
mare şi probabil i-au rămas bani de cheltuială. De atunci a mai 
fost emis doar un cec. 

— Către cine şi unde? 

— Către domnişoara Marie Devine. Nu există niciun indiciu 
unde a fost emis cecul. A fost încasat la Credit Lyonnais din 
Montpellier acum mai puţin de trei săptămâni. Suma a fost 
cincizeci de lire. 

— Şi cine este domnişoara Marie Devine? 

— Am reuşit să aflu şi asta. Domnişoara Marie Devine i-a 
fost cameristă. N-am reuşit încă să stabilesc de ce i-a dat acest 
cec. Totuşi, nu mă îndoiesc că cercetările tale vor lămuri în curând 
problema. 

— Cercetările MELE?! 

— De aici decurge călătoria de fortificare a sănătăţii în 
Lausanne. Ştii că mi-e imposibil să părăsesc Londra când bătrânul 
Abraham e în pericol de moarte şi cuprins de spaimă. Şi pe urmă e 
mai bine în general să nu plec din ţară. Cei de la Scotland Yard 
mor de dorul meu şi infractorii sunt cuprinşi de neastâmpăr, iar 
asta nu e bine. Deci, du-te, dragul meu Watson, şi dacă umilul 
meu sfat preţuieşte pentru tine extravaganta suma de două pence 
cuvântul, îţi stau la dispoziţie zi şi noapte la celălalt capăt al 
telegrafului. 

Două zile mai târziu eram la Hotel Naţional din Lausanne 
unde domnul Moser, bine-cunoscutul director, m-a primit cu multă 
curtoazie. El m-a informat că lady Frances petrecuse mai multe 
săptămâni acolo. Fusese foarte agreabilă tuturor celor care-o 
întâlniseră. Nu avea mai mult de patruzeci de ani. Era încă 
frumoasă şi, după toate probabilitățile, în tinereţe fusese 
răpitoare. Domnul Moser nu ştia nimic despre valoroasele bijuterii, 
dar servitorii remarcaseră cum cufărul cel mare din dormitorul 
doamnei era totdeauna bine încuiat. Marie Devine, camerista, era 
la fel de populară ca şi stăpâna. Chiar era logodită cu unul dintre 


şefii de sală, aşa ca n-a fost deloc greu să-i aflu adresa. Este Rue 
de Trajan numărul 11, Montpellier. Am notat toate astea în 
carneţel şi simţeam că nici Holmes însuşi n-ar fi fost mai abil în 
asamblarea informaţiilor. 

Mai rămânea doar o zonă de umbră. N-aveam nicio raza de 
lumină care să-mi indice cauza plecării grăbite a doamnei. Era 
foarte fericită la Lausanne. Existau toate motivele să se creadă că 
va rămâne tot sezonul în elegantul ei apartament cu vedere spre 
lac. Şi totuşi anunţase doar cu o zi înainte de plecare, ceea ce a 
însemnat că plătise degeaba chiria pe o săptămână. Doar Jules 
Vibart, iubitul cameristei, mi-a oferit o pistă. El a sugerat că 
plecarea era legată de vizita, cu o zi sau două înainte, a unui 
bărbat înalt, brunet, cu barbă. „Un sălbatic, un adevărat sălbatic!“, 
a exclamat Jules Vibart. Bărbatul închiriase un apartament undeva 
în oraş. Vorbise mult cu doamna pe promenada de lângă lac. Apoi 
venise la hotel. Ea refuzase sa-l primească. Era englez, dar nu 
erau date despre nume. Madame plecase imediat după aceea. 

Jules Vibart şi, ceea ce era mai important, iubita lui credeau 
că aceasta vizită era cauza, iar plecarea era efectul, Jules nu ştia 
însă de ce Marie îşi părăsise stăpâna. Despre asta nu putea spune 
nimic. Dacă voiam să aflu, trebuia să merg la Montpellier şi s-o 
întreb pe ea. 

Aşa s-a încheiat primul capitol al anchetei mele. Al doilea a 
fost dedicat locului pe care lady Frances l-a ales după ce-a părăsit 
Lausanne. În legătură cu asta plutea o aură de secret care îmi 
confirma că plecase cu intenţia ca să i se piardă urma. Altfel, de 
ce nu s-ar fi pus de la început eticheta cu Baden pe bagajul ei? Şi 
ea, şi bagajul au ajuns la băile din Renania pe un drum ocolit. Asta 
am aflat de la managerul biroului local de expediţii. Deci am 
plecat spre Baden după ce i-am trimis lui Holmes o relatare a ceea 
ce făcusem şi am primit de la el o telegramă de felicitări pe 
jumătate ironice. 

La Baden nu mi-a fost greu să găsesc urma. Lady Frances 
fusese cazată la „Englischer Hof“ timp de două săptămâni. In 
timpul petrecut acolo îi cunoscuse pe un oarecare doctor 
Shlessinger şi pe soţia lui, misionari din Africa de Sud. Ca 
majoritatea doamnelor singuratice, lady Frances şi-a găsit în 
religie o alinare şi o ocupaţie. Personalitatea remarcabilă a 
doctorului Shlessinger, devotamentul lui complet, sincer, precum 
şi faptul că era în convalescenţă după o boală contractată în 


timpul exercitării misiunii sale apostolice au mişcat-o adânc pe 
lady Frances. A ajutat-o pe doamna Shlessinger să-l îngrijească pe 
acest minunat, sfânt în convalescenţă. După cum mi-a spus 
directorul hotelului, el îşi petrecea zilele lungit pe un şezlong de pe 
verandă cu câte una dintre doamne de fiecare parte. Pregătea o 
hartă a Ţării Sfinte, cu o referire specială la regatul lui Midianites, 
despre care scria o monografie. La sfârşit, fiindcă sănătatea i se 
îmbunătăţise mult, el şi soţia s-au întors la Londra, iar lady 
Frances, tot într-acolo împreună cu ei. Asta fusese în urmă cu trei 
săptămâni şi de atunci directorul nu mai auzise de ea. Cât despre 
cameristă, Marie, plecase cu câteva zile înainte, într-un potop de 
lacrimi, după ce le informase pe celelalte cameriste că îşi 
părăseşte postul pentru totdeauna. Inainte de plecare, doctorul 
Shlessinger plătise nota pentru tot grupul. 

— Apropo, a tras concluzia directorul, nu sunteţi singurul 
prieten al lui lady Frances Carfax care se interesează de ea. Acum 
o săptămână a trecut pe aici un alt bărbat. 

— Şi-a spus numele?, am întrebat eu. 

— Nu, dar era englez, deşi unul foarte neobişnuit. 

— Un sălbatic?, m-am interesat făcând legătura aşa cum 
obişnuia celebrul meu prieten. 

— Exact. Cuvântul îl descrie foarte bine. Era un individ 
mătăhălos, purta barba, avea pielea arsă de soare, tipul care pare 
mai în largul lui într-un han de ţară decât într-un hotel elegant. Un 
om dur, fioros aş zice, unul pe care m-aş teme să-l jignesc. 

Misterul începea deja să se dezlege, ca şi cum ceața s-ar 
ridica şi o siluetă s-ar contura mai bine. lata cum această blândă şi 
pioasă doamnă era urmărită dintr-un loc în altul de o persoană 
oribilă şi hotărâtă. Ea se temea de el, altfel n-ar fi fugit din 
Lausanne, Totuşi, el o urmărise. Mai devreme sau mai târziu o va 
ajunge din urmă. Sau o ajunsese deja? Era ACESTA secretul tăcerii 
ei prelungite? N-au putut oamenii cumsecade care o însoțeau s-o 
ferească de violenţa şi şantajul lui? Ce scop oribil, ce plan 
întunecat se ascundea în spatele acestei îndelungate urmăriri? 
lată problema pe care trebuia s-o rezolv. 

l-am scris lui Holmes aratându-i ce repede şi sigur am dat de 
rădăcinile afacerii. În replică, am primit o telegramă în care-mi 
cerea descrierea urechii stângi a lui Shlessinger. Simţul umorului 
pe care-l are Holmes este ciudat şi uneori jignitor, aşa că n-am 
băgat în seama gluma făcută la momentul nepotrivit, fiindcă deja 


ajunsesem la Montpellier, pe urmele cameristei Marie, înainte de 
primirea acestui mesaj. 

Nu mi-a fost greu s-o găsesc pe fosta servitoare şi să aflu tot 
ce putea să-mi spună. Era o persoană devotată, care-şi 
abandonase stăpâna doar pentru că era sigură c-o lasă pe mâini 
bune şi oricum s-ar fi despărţit de ea datorită căsătoriei iminente. 
Mi-a spus cu tristeţe că, în timpul şederii la Baden, stăpâna ei 
fusese cam irascibilă cu ea şi o dată chiar o chestionase de parcă 
s-ar fi îndoit de cinstea ei, în consecinţa despărţirea fusese mai 
uşoară decât ar fi fost altfel. Lady Frances îi dăduse cincizeci de 
lire drept cadou de nuntă. Ca şi mine, Marie se gândea cu multă 
suspiciune la străinul din a cărui cauză stăpâna ei părăsise 
Lausanne. 

Îl văzuse cu propriii ei ochi strângând violent braţul doamnei 
pe promenada publică de lângă lac. Era un om înspăimântător şi 
oribil. Credea că doar teroarea inspirată de el a facut-o pe lady 
Frances să accepte să plece la Londra însoţită de Shlessinger. Nu-i 
vorbise niciodată Măriei despre asta, dar din multe semne 
mărunte camerista se convinsese că stăpâna ei trăia intr-o 
nelinişte continuă. Până aici ajunsese cu povestea când a sărit 
brusc de pe scaun, iar faţa i s-a crispat de surpriză şi frică. 

— Uite!, a strigat ea. Ticălosul încă ne urmăreşte! Uite-l pe 
omul despre care vorbeam! 

Prin fereastra deschisă a salonului am văzut un om 
corpolent, oacheş, cu o barbă neagră ţepoasă, mergând încet pe 
mijlocul străzii şi uitându-se atent la numărul caselor. Era clar că, 
asemenea mie, o căuta pe cameristă. Acţionând dintr-un impuls 
de moment, m-am năpustit afară şi l-am oprit. 

— Sunteţi englez, i-am spus. 

— Şi ce dacă?, mi-a răspuns cu o privire urâtă. 

— Pot să vă întreb numele? 

— Nu, nu puteţi, mi-a replicat hotărât. 

— Unde e lady Frances Carfax? 

M-a privit cu ochii mari, uluit. 

— Ce i-ai făcut? De ce-ai urmărit-o? Insist să-mi dai un 
răspuns ! 

Individul a urlat furios şi s-a repezit asupra mea ca un tigru. 
M-am luptat ceva la viaţa mea, dar omul avea degete de oţel şi 
furia unui nebun. Mi-a strâns beregata şi aproape leşinasem când 
un muncitor francez nebărbierit, îmbrăcat într-o cămaşă albastră, 


a ieşit dintr-o cârciumă de vizavi cu o bâtă în mână şi i-a dat 
atacatorului meu o lovitură peste antebraţ facându-l să-mi dea 
drumul. A rămas o clipă spumegând de furie, fără să ştie dacă să 
ma atace din nou. Apoi, mârâind, m-a abandonat şi a intrat în casa 
din care eu tocmai ieşisem. M-am întors să-i mulţumesc 
salvatorului meu care rămăsese lângă mine în mijlocul străzii. 

— Bravo, Watson, mi-a spus el, frumuşel ai mai încurcat 
lucrurile! Cred c-ar fi mai bine să vii cu mine la Londra cu expresul 
de noapte. 

O oră mai târziu, Sherlock Holmes, în îmbrăcămintea şi cu 
atitudinea lui obişnuită, stătea în camera mea de hotel. 

Explicaţia referitoare la apariţia lui brusca, salvatoare, era 
deosebit de simplă, şi anume că, descoperind că poate părăsi 
Londra, se hotărâse sa mi-o ia înainte sosind în următorul punct 
evident al călătoriei mele. Se deghizase în muncitor şi aşteptase 
ca eu să apar. 

— Şi ce anchetă eficientă ai făcut, dragul meu Watson, mi-a 
spus. Nu-mi vine pe moment în minte nicio gafă pe care ai 
săvârşit-o. Efectul general al mişcărilor tale a fost că ai dat peste 
tot alarma şi n-ai descoperit nimic. 

— Poate tu te-ai fi descurcat mai bine, am spus cu multă 
amărăciune. 

— Niciun „poate“, eu chiar M-AM DESCURCAT mai bine. lată- 
| pe onorabilul domn Philip Green, care locuieşte în acelaşi hotel cu 
tine şi poate fi punctul nostru de pornire într-o anchetă 
încununată de succes. 

Pe o tavă de argint ni se adusese o carte de vizită, iar în 
urma ei a apărut acelaşi zurbagiu bărbos care mă atacase pe 
stradă. A tresărit când m-a văzut. 

— Ce este, domnule Holmes?, a întrebat. Am primit biletul 
dumitale şi-am venit. Dar ce legătură are omul ăsta? 

— Acesta este vechiul meu prieten şi asociat, doctorul 
Watson, care ne ajută în problema asta. 

Străinul mi-a întins o mână imensă, arsă de soare şi a 
murmurat câteva cuvinte de scuză. 

— Sper că nu v-am făcut niciun rău. Când m-aţi acuzat că i- 
am făcut ceva rău, mi-am pierdut controlul. In perioada asta chiar 
nu mă mai pot stăpâni. Nervii mei sunt ca nişte fire întinse. Dar 
situaţia asta mă depăşeşte, Ce-aş vrea să ştiu în primul rând, 
domnule Holmes, este cum Dumnezeu aţi auzit de mine de fapt. 


— Păstrez legătura cu domnişoara Dobney, guvernanta lui 
lady Frances. 

— Bătrâna Susan Dobney, cu scufia ei de noapte! Mi-o 
amintesc bine! 

— lar ea îşi aminteşte de dumneata. De zilele dinainte de... 


dinainte de-a prefera să pleci în Africa de Sud. 
AA 


— Ah, văd că-mi ştii toată povestea, nu-i nevoie să-ţi ascund 
nimic. Îţi jur, domnule Holmes, n-a existat pe lume un bărbat care 
să iubească mai mult, mai din adâncul inimii decât am iubit-o eu 
pe Frances. Eram. tânăr şi rebel, ştiu, nu mai rău decât alţii de 
felul meu. Dar mintea ei era pură ca zăpada. Nu suporta nici cea 
mai măruntă imperfecţiune. Când a auzit de unele din lucrurile pe 
care le făcusem, n-a mai vrut să-mi vorbească. Şi totuşi mă iubea, 
asta-i chiar o minune, mă iubea destul ca să rămână singură, doar 
de dragul meu, pentru tot restul zilelor ei, trăind ca o sfântă. Când 
au trecut anii, iar eu m-am îmbogăţit, la Barberton, am crezut c-aş 
putea s-o caut şi să-i înmoi inima. Auzisem că este încă 
nemăritată, am găsit-o în Lausanne şi am încercat tot posibilul. 
Cred că s-a mai înduplecat, dar are o voinţă puternică şi, data 
următoare când am căutat-o, plecase din oraş. l-am găsit urma în 


Baden şi apoi am aflat că servitoarea ei este aici. Sunt un individ 
dur, am trăit o viaţa aspră, şi când doctorul Watson mi-a vorbit aşa 
mi-am pierdut .câteva clipe cumpătul. Dar, pentru numele lui 
Dumnezeu, spuneţi-mi ce i s-a întâmplat lui lady Frances?! 

— Asta vrem să aflăm şi noi, spuse Sherlock Holmes 
deosebit de grav. Care este adresa dumneavoastră din Londra, 
domnule Green? 

— Mă găsiţi la hotelul Langham. 

— Atunci îmi permiteţi să vă recomand să vă întoarceţi 
acolo şi să îmi rămâneţi la dispoziţie în caz că am nevoie de 
dumneavoastră? Nu vreau să dau speranţe inutile, dar puteţi fi 
liniştit că se vor lua toate măsurile pentru siguranţa lui lady 
Frances. Pe moment nu pot să vă spun mai multe. Vă las această 
carte de vizită în caz că vreţi să luaţi legătura cu noi. Şi acum, 
Watson, dacă-ţi faci bagajul, eu îi voi telegrafia doamnei Hudson 
să fie gata să primească mâine la 7:30 doi călători înfometați. 

Când am ajuns acasă, în Baker Street, ne aştepta o 
telegramă pe care Holmes a citit-o, a tratat-o cu o exclamaţie de 
interes şi mi-a aruncat-o uşor. Mesajul era „Crestată sau sfâşiată“, 
iar telegrama venea din Baden. Am întrebat: 

— Ce-i asta? 

— Totul, mi-a răspuns Holmes. Poate-ţi aminteşti de 
întrebarea mea aparent irelevantă despre urechea stângă a 
clericului. Nu mi-ai răspuns la ea. 

— Plecasem din Baden şi nu puteam să fac cercetări. 

— Exact. De aceea am trimis aceeaşi întrebare directorului 
hotelului „Englischer Hof“, iar răspunsul îl vezi aici. 

— Ce arată? 

— Arată, dragul meu Watson, că avem de-a face cu un om 
extrem de viclean şi periculos. Reverendul doctor Shlessinger, 
misionarul din Africa de Sud, este nimeni altcineva decât Holy 
Peters, unul dintre cei mai lipsiţi de scrupule ticăloşi născuţi 
vreodată în Australia, iar tara asta tânără a dat câţiva indivizi unşi 
cu toate alifiile. Specialitatea lui este să ademenească doamnele 
singuratice profitând de sentimentele lor religioase, iar aşa-zisa lui 
soţie, o englezoaică numita Fraser, e o complice la fel de iscusită. 
Tactica abordată de el mi-a sugerat adevărata identitate, iar 
această ciudăţenie fizică, fiindcă a fost muşcat rău într-o bătaie 
dintr-un bar din Adelaide în '89, mi-a confirmat bănuielile. Această 
biată doamnă e în mâinile celui mai diabolic cuplu, iar ei nu se vor 


da în lături de la nimic, Watson. Se prea poate să fie deja moartă. 
Dacă nu, fără îndoială este închisă undeva şi nu-i poate scrie lui 
doamnei Dobney sau altei prietene. Se prea poate nici să nu fi 
ajuns la Londra sau să fi trecut doar pe aici; prima variantă e puţin 
probabilă fiindcă din cauza sistemului de vize este greu pentru 
străini să se joace cu poliţia de pe continent, iar a doua e la fel de 
improbabilă fiindcă aceşti doi nemernici nu puteau spera să 
găsească un loc mai bun unde să ţină cu uşurinţă captivă o 
persoană. Toate instinctele îmi spun că este în Londra, dar, fiindcă 
în prezent n-avem nicio posibilitate să spunem unde, vom face 
doar ce putem, adică vom cina şi vom rămâne calmi. Mai târziu, în 
seara asta, voi face o plimbare ca să discut puţin cu prietenul 
nostru Lestrade de la Scotland Yard. 

Dar nici poliţia londoneză, nici organizaţia mică, dar foarte 
eficientă condusă de Holmes n-au fost de ajuns ca să împrăştie 
misterul. Printre milioanele de oameni din Londra, cele trei 
persoane pe care le căutam dispăruseră fără urmă, de parcă n-ar 
fi existat. S-au dat anunţuri, dar inutil. S-au urmat piste care n-au 
dus nicăieri. Toate pârghiile pe care Shlessinger le avea în lumea 
criminalilor au fost acţionate degeaba. Au fost urmăriţi vechii lui 
complici, dar ei n-au luat legătura cu el. 

Şi deodată, după o săptămână de suspans şi neajutorare, 
am zărit o rază de lumină. Un pandantiv din argint cu briliante, un 
model spaniol, fusese amanetat la Bovington'a, pe strada 
Westminster. Persoana care amanetase obiectul era un bărbat 
masiv, fără barbă, cu aspect de preot. S-a demonstrat că numele 
şi adresa erau false. Urechea nu fusese observată, dar cu 
siguranţă descrierea i se potrivea lui Shlessinger. 

Prietenul nostru bărbos de la Langham venise de trei ori să 
ceară veşti, a treia oară după doar o oră de la aflarea noutăţilor. 
Hainele începeau sa-i atârne pe corpul masiv. Părea că se 
îmbolnăveşte de îngrijorare. Repeta întruna: „Ce bine ar fi dacă 
mi-aţi da ceva de făcut! . În sfârşit, Holmes a putut să-i 
îndeplinească dorinţa. 

— A început să amaneteze bijuteriile. Acum ar trebui să-l 
prindem. 

— Dar asta înseamnă că lady Frances a păţit ceva rău? 

Holmes a clătinat din cap cu gravitate. 

— Presupunând că până acum au ţinut-o prizonieră, e clar 
că nu-i pot da drumul fără probleme. Trebuie să ne pregătim 


pentru tot ce-i mai rău. 

— Ce pot să fac? 

— Aceşti oameni vă cunosc din vedere? 

— Nu. 

— Pe viitor se poate să se ducă la altă prăvălie de amanet, 
şi atunci ar trebui s-o luăm de la început. Pe de alta parte, acolo a 
primit un preţ bun şi nu i s-au pus întrebări, aşa că, daca mai are 
nevoie de bani, probabil se va întoarce la Bovington's. Îţi voi da un 
bilet către ei ca să te lase să aştepţi în prăvălie. Dacă apare 
individul, îl vei urmări până acasă. Dar nu comite nicio indiscreţie 
şi mai ales nicio violenţă. Jură pe onoarea dumitale că nu vei lua 
nicio măsură fără ştirea şi consimţământul meu. 

Timp de două zile, onorabilul Philip Green (menţionez ca era 
fiul celebrului amiral cu acelaşi nume care a comandat flota de pe 
Marea Azov în timpul Războiului Crimeei) nu ne-a adus nicio veste. 
În seara celei de-a treia zile, când s-a năpustit în salonul nostru, 
era palid, tremura şi fiecare fibră de pe corpul lui masiv fremăta 
de emoție. A strigat: 

— L-am prins! L-am prins! 

Era incoerent şi agitat. Holmes l-a liniştit cu câteva cuvinte 
şi l-a împins pe un fotoliu spunându-i: ' 

— Haide, haide, spune-ne totul în ordine. 

— Ea a apărut acum o oră. De data asta era nevastă-sa, dar 
pandantivul pe care l-a adus era perechea celuilalt. E o femeie 
înaltă, palidă, cu ochi de spion. 

— Da, asta-i femeia, a încuviinţat Holmes. 

— A plecat din prăvălie şi eu am urmărit-o. A mers pe jos 
până la strada Kennington, iar eu eram în spate. Apoi a intrat într- 
un magazin. Domnule Holmes, era un magazin de pompe funebre. 

Tovarăşul meu a tresărit. 

— Ei?, a întrebat el cu vocea tremurândă care trăda că 
dincolo de faţa rece şi impasibilă se află un suflet pătimaş. 

— Vorbea cu femeia de la tejghea. Am intrat şi eu. Am auzit- 
o spunând „E târziu“ sau ceva de genul ăsta. Femeia s-a scuzat 
spunând: „Ar fi trebuit să fie aici până acum, dar a durat mai mult 
fiindcă e ceva neobişnuit“. S-au oprit amândouă şi s-au uitat la 
mine, aşa că am pus câteva întrebări şi pe urmă am ieşit din 
magazin. 

— Ai procedat extrem de bine. Ce s-a întâmplat după 
aceea? 


— Femeia a ieşit, dar eu mă ascunsesem în cadrul unei uşi. 
Cred că-i trezisem suspiciunile, fiindcă s-a uitat în jur. Apoi a 
chemat o birjă şi s-a urcat în ea. Am avut noroc să găsesc alta şi s- 
o urmăresc. A coborât în piaţa Poultney numărul 36, Brixton. Am 
depăşit zona, am lăsat birja la colţul pieţei şi am supravegheat 
casa. 

— Ai văzut pe cineva? 

— Era întuneric la toate ferestrele în afară de cele de la 
parter. jaluzelele erau trase şi n-am putut vedea nimic înăuntru. 
Stăteam acolo întrebându-mă ce să fac mai departe când au 
apărut o căruţă cu coviltir şi doi oameni. Au coborât din ea, au luat 
un obiect şi l-au cărat în sus pe treptele spre intrare. Domnule 
Holmes, era un coşciug! 

— Ah! 

— O clipă am avut pornirea să mă reped înăuntru. Cineva a 
deschis uşa ca să-i lase pe oameni să intre. Femeia le-a deschis. 
Dar în timp ce stăteam acolo m-a zărit şi cred că m-a recunoscut. 
Am văzut cum a tresărit şi a închis repede uşa Mi-am amintit 
promisiunea faţă de dumneata şi iată-mă! 

— Ai făcut o treabă excelentă, a spus Holmes mâăzgălind 
câteva cuvinte pe o jumătate de foaie de hârtie. Nu putem face 
nimic legal fără un mandat de percheziţie, iar lucrul cel mai hun 
pe care-l poţi face este să duci asta la poliţie şi să faci rost de unul. 
S-ar putea să aibă obiecţii, dar cred că motivul vânzării bijuteriilor 
e suficient. Lestrade se va îngriji de toate detaliile. 

— Dar între timp s-ar putea s-o omoare. Ce-ar putea sa 
însemne coşciugul şi pentru cine ar putea fi dacă nu pentru ea? 

— Vom face tot posibilul să aflăm, domnule Green, Nu vom 
pierde nicio clipă. Lasă asta în seama noastră. Şi acum, Watson, a 
adăugat el după plecarea clientului nostru, vom pune în mişcare 
forţele obişnuite. Cade obicei, noi nu facem parte din sistem şi 
trebuie să avem propria direcţie de acţiune. Situaţia mi se pare 
atât de disperata, încât justifică măsuri extreme. Nu vom pierde 
niciun moment, vom merge în piaţa Poultney. 

— Hai sa încercăm sa recapitulăm situaţia, a continuat 
Holmes în timp ce treceam în viteză pe lângă Palatul 
Parlamentului şi podul Westminster. Ticăloşii ăştia au ademenit-o 
pe biata femeie la Londra, după ce mai întâi au despărţit-o de 
credincioasa ei servitoare. Dacă a trimis scrisori, ele au fost 
interceptate. Cu ajutorul unui complice au găsit o casă mobilată. 


Odată ajunşi înăuntru, au făcut-o prizoniera lor şi au devenit 
stăpânii valoroaselor bijuterii care fuseseră încă de la început ţinta 
lor. Au început deja să vândă o parte din ele, lucru ce li se pare 
sigur din moment ce nu au motive să creadă că este cineva 
interesat de soarta doamnei. Când îi vor da drumul, bineînţeles că 
ea îi va denunța. Prin urmare, nu trebuie eliberată. Dar n-o pot 
ţine pentru totdeauna încuiată. Deci crima e singura soluţie. 

— Asta pare foarte clar. 

— Şi acum să luăm alta direcţie pentru raţionament. Când 
mergi pe două căi separate, Watson, ele se vor intersecta într-un 
punct care ar trebui să fie aproape de adevăr. Acum vom începe 
nu de la doamnă, ci de la coşciug şi vom merge invers. Mă tem că 
acest incident dovedeşte fără urmă de îndoială ca doamna este 
moarta. Indică, de asemenea, inten- tia de a avea o înmormântare 
normală, cu certificat medical şi acordul oficialităților. Daca 
doamna ar fi fost ucisă, ar fi îngropat-o în grădină, în secret. Dar 
aici totul e pe faţă şi cum trebuie. Ce înseamnă asta? Cu siguranţă 
că au omorât-o printr-o metodă care l-a păcălit pe doctor şi au 
simulat o moarte naturală, probabil au otrăvit-o. Şi totuşi e ciudat 
că au lăsat un doctor să se apropie de ea, cu excepţia cazului în 
care le e complice, o situaţie destul de greu de crezut. 

— Nu puteau să falsifice un certificat medical? 

— Periculos, Watson, foarte periculos. Nu, nu prea-i văd 
făcând asta. Opreşte, birjar! Signir aici e magazinul de pompe 
funebre fiindcă de-abia am trecut de prăvălia de amanet. Vrei să 
intri, Watson? înfăţişarea ta inspiră încredere. Întreabă la ce oră 
are loc mâine înmormântarea de la piaţa Poultney. 

Femeia din magazin mi-a răspuns fără ezitare că 
înmormântarea va fi la opt dimineaţa. 

— Vezi, Watson, nu-i niciun secret, totul se face la vedere. 
Negreşit s-au îndeplinit cumva formalităţile legale, iar ei cred că 
nu au de ce să se teamă. Ei, nu mai avem ce face decât să-i 
atacăm direct, frontal. Eşti înarmat? 

— Cu bastonul! 

— Ei, ei, vom avea destulă forţă. „E bine înarmat cine are 
dreptatea de partea lui“, Pur şi simplu nu ne permitem să 
aşteptăm poliţia sau să ne lăsăm îngrădiţi de lege. Poţi să 
porneşti, birjar. Şi acum, Watson, ne vom încerca norocul 
împreună, cum am făcut din când în când în trecut. 

Sunase tare la uşa unei case mari şi sumbre din centrul 


pieţii Poultney. Ni s-a deschis imediat şi în holul slab luminat s-a 
conturat silueta unei femei înalte. 

— Da, ce vreţi?, a întrebat cu asprime încercând sa ne vadă 
în întuneric. 

— Vreau sa vorbesc cu doctor Shlessinger, a răspuns 
Holmes. 

— Nu e nimeni aici cu numele acesta, a replicat femeia 
încercând să închidă uşa în care Holmes îşi vârâse însă piciorul. 

— Ei, vreau să-l văd pe omul care locuieşte aici, oricum şi-ar 
zice, a spus Holmes ferm. 

Femeia a ezitat. Apoi a deschis uşa larg. 

— Bine, intraţi! Soţului meu nu-i e frică de niciun om pe 
lumea asta. A închis uşa după noi, ne-a condus într-un salon în 
dreapta holului, a aprins lampa şi a plecat. Domnul Peters va veni 
într-o clipă. 

A avut perfectă dreptate fiindcă abia am avut timp să 
aruncăm o privire prin salonul prăfuit, cu mobila roasă de molii, 
când uşa s-a deschis lăsând să intre un bărbat corpolent, fără 
barbă, dar cu chelie, care a păşit încet în cameră. Avea o faţă lată 
şi roşcovană, fălcile îi atârnau, în fine, afişa acel aer de bunăvoință 
de suprafaţă al cărei efect era anulat de linia gurii, crudă şi 
perfida. A vorbit pe un ton onctuos, „care netezeşte orice 
asperitate“: 

— Desigur, e vorba de o greşeală, domnilor. Cred că ați fost 
prost îndrumați. Poate dacă aţi încerca ceva mai încolo, pe aceeaşi 
stradă... 

— Ajunge, n-avem timp de pierdut!, a spus ferm însoţitorul 
meu. Sunteţi Henry Peters, din Adelaida, în ultima vreme cunoscut 
ca reverendul doctor Shlessinger din Baden şi America de Sud. 
Sunt sigur de asta aşa cum ştiu ca eu mă numesc Sherlock 
Holmes. 

Peters, cum îl voi numi de aici încolo, a tresărit şi s-a uitat 
atent la extraordinarul său hăitaş. Apoi a răspuns calm: 

— Nu cred că numele dumitale mă înspăimântă, domnule 
Holmes. Când un om are conştiinţa curată, nimic nu-l doboară. Ce 
cauţi în casa mea? 

æ 


— Vreau să ştiu ce s-a întâmplat cu lady Frances Carfax pe 
care ați adus-o aici din Baden. 
— V-aş rămâne îndatorat dacă mi-aţi spune unde poate fi 


doamna, a replicat rece Peters. Are să-mi dea aproape o sută de 
lire şi nu mi-a lăsat în schimb decât nişte pandantive false la care 
negustorii nici nu vor să se uite. Ni s-a alăturat doamnei Peters şi 
mie în Baden, e adevărat că în momentul acela foloseam un alt 
nume, şi a rămas cu noi până am ajuns în Londra. l-am plătit nota 
la hotel şi biletul. Odată ajunsă aici, ne-a dat peticul ăla de hârtie 
despre suma datorată şi, cum am mai spus, ne-a lăsat bijuteriile 
astea demodate ca sa şi-o plătească. Dacă o găsiţi, domnule 
Holmes, chiar vă rămân îndatorat. 

— VREAU s-o găsesc, a răspuns Sherlock Holmes. Caut în 
casa asta până o găsesc. 

— Unde vă e mandatul? 

Holmes a scos pe jumătate un revolver din buzunar. 

— Oricum, va trebui să vă mulţumiţi cu acesta până fac rost 
de altul. 

— Vai, sunteţi un infractor mărunt! 

— Da, puteţi să-mi spuneţi aşa, a răspuns vesel Holmes. Și 
însoţitorul meu e un ticălos fără scrupule. lar împreună vă vom 
percheziţiona casa. 

Duşmanul nostru a deschis uşa şi a strigat: 

— Adu poliţia, Annie! 

Pe coridor s-a auzit foşnet de fuste, uşa de la hol s-a deschis 
şi s-a închis. Holmes a spus: 

— N-avem mult timp, Watson! Peters, dacă încerci să ne 
opreşti, vei fi cu siguranţă rănit. Unde-i coşciugul care a fost adus 
aici? 

— De ce vă trebuie coşciugul? M folosim. E un cadavru în el. 

— Trebuie să văd cadavrul. 

— Nu voi consimţi niciodată! 

— Nici nu vom aştepta! 

Cu o mişcare bruscă, Holmes l-a împins pe individ deoparte 
şi a ieşit în hol. Exact în faţa noastră era o uşă pe jumătate 
deschisă. Am intrat. Era sufrageria. Pe masă, sub un cande- labru 
pe jumătate aprins, stătea coşciugul. Holmes a mărit flacăra 
lămpilor şi a ridicat capacul. Jos în cavitatea coşciugului se zărea o 
figură ca de ceară. Lumina clară a lămpilor de deasupra cădea 
exact pe o faţă îmbătrânită şi ridată. Prin nicio tortură, înfometare 
sau boală, frumoasa lady Frances nu s-ar fi transformat în această 
epavă umană. Faţa lui Holmes arăta atât uimire, cât şi uşurare. 

— Slavă Cerului!, a murmurat el. E altcineva. 


— Ah, de data asta ai încurcat rău de tot lucrurile, domnule 
Sherlock Holmes?, a spus Peters care ne urmase în cameră. 

— Cine e moarta? 

— Păi, dacă chiar vrei să ştii, e bătrâna dădacă a soţiei 
mele, pe nume Rose Spender, pe care-am găsit-o la azilul Brixton 
Workhouse. Am adus-o aici, l-am chemat pe doctorul Horson care 
locuieşte pe strada Firbank Villas numărul 13, ai grijă să notezi 
adresa, domnule Holmes, şi am îngrijit-o cu milă, ca orice buni 
creştini. A murit după trei zile, în certificat scrie că era senilă, dar 
asta e doar părerea doctorului şi, fireşte, dumneata ştii mai bine. l- 
am organizat înmormântarea cu firma Stimson & Co., de pe strada 
Kennington, care o va şi înmormânta mâine dimineaţă la ora opt. 
Poţi să găseşti vreun cusur în toate astea, domnule Holmes? Ai 
făcut o gafa caraghioasă şi ar trebui s-o recunoşti. Aş da orice să 
am o fotografie cu faţa pe care-ai făcut-o când ai ridicat capacul 
crezând că o vei găsi pe lady Frances, şi-n locul ei au găsit o biată 
bătrână de nouăzeci de ani. 

Expresia lui Holmes era la fel de impenetrabilă ca totdeauna 
sub glumele răutăcioase ale ticălosului, dar încleştarea mâinilor îi 
trăda nervozitatea crescândă. A spus: 

— Voi căuta prin casă. 

— Nu mai spune!, a exclamat Peters când pe coridor au 
răsunat paşi grei şi s-a auzit o voce de femeie. Vom vedea în 
curând. Pe aici, domnilor ofiţeri, vă rog să poftiţi! Aceşti oameni 
mi-au intrat cu forţa în casă şi nu pot scăpa de ei. Ajutaţi-mă să-i 
scot afară. 

În cadrul uşii stăteau un sergent şi un ofiţer. 

Holmes a scos o carte de vizită. 

— Acestea sunt numele şi adresa mea. lar acesta este 
prietenul meu, doctor Watson. 

— Dumnezeu să vă apere, domnule, vă cunoaştem foarte 
bine, a spus sergentul, dar nu puteţi rămâne fără mandat. 

— Sigur că nu, înţeleg foarte clar. 

— Arestaţi-l!, a strigat Peters. 

— Ştim unde să-l găsim pe acest domn daca dorim, i-a 
replicat cu răceală sergentul. Dar dumneavoastră trebuie să 
plecaţi, domnule Holmes. 

— Da, Watson, noi va trebui să plecăm. 

Un minut mai târziu eram pe stradă. Holmes era la fel de 
calm ca totdeauna, dar eu eram roşu la faţă din cauza furiei şi a 


umilinţei. Sergentul ieşise odată cu noi. 

— Îmi pare rău, domnule Holmes, dar asta-i legea. 

— Exact, sergent, nu puteaţi proceda altfel. 

— Cred că exista un motiv întemeiat ca să va aflaţi acolo. 
Dacă pot să fac ceva... 

— E vorba despre o doamnă care a dispărut, iar noi credem 
că se află în casa aceea. Aştept cât de curând un mandat. 

— Atunci voi supraveghea casa, domnule Holmes. Dacă 
apare ceva, desigur vă voi anunţa. 

Era doar ora nouă şi am pornit cu toate forţele din nou pe 
urmele prăzii. Mai întâi ne-am dus la azilul Brixton Workhouse 
unde am aflat că da, era adevărat că un cuplu milostiv venise cu 
câteva zile în urmă să caute o veche servitoare fidelă şi obţinuseră 
permisiunea s-o ia cu ei. Nimeni n-a fost surprins să afle că murise 
între timp. 

Apoi ne-am dus la doctor. Fusese chemat, o găsise pe 
femeie în agonie din cauza bătrâneţii şi a senilităţii, o văzuse 
murind şi semnase certificatul de deces conform legii. 

— Vă asigur că totul a fost perfect normal şi nu putea fi 
nimic necurat la mijloc, a spus doctorul. 

Nimic din casă nu i se păruse suspect în afară de faptul ca 
nişte oameni din clasa lor socială nu aveau servitoare. Doctorul nu 
ne-a mai spus nimic altceva. 

La sfârşit ne-am îndreptat spre Scotland Yard. Fuseseră 
dificultăţi de procedură în legătură cu mandatul de percheziţie. 
Avea să fie oarecare întârziere. Probabil semnătura judecătorului 
nu se putea obţine până a doua zi dimineaţa. Dacă Holmes vine 
pe la noua, detectivul Lestrade îl va însoţi la percheziţie. 

Acesta a fost sfârşitul zilei, doar că aproape de miezul nopţii 
prietenul nostru, sergentul, a venit să ne spună că la ferestrele 
întunecate ale casei văzuse pâlpâind ici şi colo lumini, dar nimeni 
nu ieşise şi nimeni nu intrase în casă. Nu puteam decât să ne 
rugăm să avem destulă răbdare să aşteptăm ziua care urma. 

Sherlock Holmes era prea iritat ca să stea de vorbă şi prea 
agitat ca să doarmă. L-am lăsat fumând cu nesaţ, cu sprâncenele 
negre încruntate şi degetele lungi, nervoase, bătând darabana pe 
braţul fotoliului în timp ce întorcea pe toate feţele, în minte, 
soluţia misterului. În timpul nopţii l-am auzit de mai multe ori 
umblând prin casă. În sfârşit, exact după ce fusesem trezit de 
dimineaţă, a năvălit în camera mea. Era în halatul de casă, dar 


faţa palidă, cu ochii duşi în fundul capului, îmi spunea că pentru el 
fusese o noapte albă. 

— La ce oră era înmormântarea? La opt, nu-i aşa?, a 
întrebat agitat. Ei, acum e 7:20. Doamne Dumnezeule, Watson, ce 
s-a întâmplat cu inteligenţa cu care m-a înzestrat natura? Repede, 
omule, repede! E o problemă de viaţă şi moarte... şansele sunt de 
nouăzeci şi nouă pentru moarte şi unu la sută pentru viaţă. Dacă 
ajungem prea târziu, n-am să mi-o iert niciodată, niciodată! 

Peste nici cinci minute eram în birjă, mergând iute ca gândul 
în jos pe Baker Street. Dar chiar şi aşa, era opt fără douăzeci şi 
cinci când am trecut pe lângă Big Ben şi a bătut de opt când am 
ajuns pe strada Brixton. Dar şi alţii întârziaseră. La zece minute 
după ora fixată, dricul încă aştepta la uşa casei, iar exact când 
calul nostru înspumat s-a oprit, au apărut pe pragul uşii trei 
oameni care cărau coşciugul. Holmes s-a repezit înainte şi le-a 
tăiat calea. 

— Duceţi-l înapoi!, a strigat el punând o mână pe pieptul 
primului bărbat. Duceţi-l înapoi imediat! 

— Ce dracu’ vrei să spui? Te întreb iar unde ţi-e mandatul!, 
a tipat Peters furios arătându-şi faţa mare şi congestionată dincolo 
de capătul îndepărtat al coşciugului. 

— Mandatul este pe drum. Coşciugul va rămâne în casă 
până apare. 

Autoritatea din vocea lui Holmes a avut efect asupra 
oamenilor care purtau coşciugul. Peters dispăruse brusc în casă, 
iar ei au respectat noile ordine. 

— Repede, Watson, repede! Uite o şurubelniţă!, a strigat 
Holmes când coşciugul a fost reaşezat pe masă. Uite asta pentru 
tine, bărbate! Ai douăzeci de şilingi dacă scoţi capacul într-un 
minut! Nu-mi pune întrebări, pune-te pe treabă! Aşa, bravo! încă 
unul! Şi încă unul! Acum trageţi toţi! Cedează! Cedează! Ah, în 
sfârşit ajunge! 

Ne-am unit eforturile trăgând de capac. Imediat, dinăuntru a 
venit un miros ametitor şi foarte puternic de cloroform. In coşciug 
se afla un trup cu capul înfăşurat în bumbac îmbibat în narcotic. 
Holmes l-a smuls scoțând la iveală trăsăturile statuare ale unei 
femei frumoase de vârstă mijlocie. Într-o clipă, el şi-a trecut braţul 
prin spatele ei şi a ridicat-o în şezut. 

— S-a dus, Watson? Mai are o scânteie de viaţa? Doar n-am 
ajuns prea târziu! 


O jumătate de oră am crezut că totul era pierdut. Din cauza 
sufocării şi a aburilor toxici de cloroform, lady Frances părea să fi 
trecut hotarul spre lumea de dincolo. Şi apoi, în sfârşit, după 
respiraţie artificială, după ce i-am dat să miroasă eter şi am făcut 
uz de toate resursele ştiinţei, o tresărire a pleoapelor, aburul lăsat 
de respiraţie pe o oglindă, o tresărire uşoară au fost semnele de 
revenire la viaţă. Afară venise o birja, Holmes a dat la o parte 
jaluzelele şi s-a uitat: 

— E Lestrade cu mandatul. O să vadă că păsările şi-au luat 
zborul. Şi acum, a adăugat el în timp ce paşi grei se apropiau pe 
coridor, vine cineva care are mai multe drepturi decât noi s-o 
îngrijească pe această doamnă. Bună dimineaţa, domnule Green, 
cred că cu cât o luăm mai repede pe lady Frances de aici, cu atât 
mai bine. Între timp, înmormântarea poate continua şi biata 
bătrână din coşciug poate pleca singură spre locul ei de veci. 

În seara aceea, Holmes mi-a zis: 

— Daca vrei să adaugi acest caz la însemnările tale, dragul 
meu Watson, el poate fi doar un exemplu despre acea temporară 
perioadă proastă prin care poate, la un moment dat, trece chiar 
mintea cea mai strălucită. Asemenea scăpări sunt comune tuturor 
oamenilor, dar măreț este cel care le recunoaşte şi le corectează. 
Pentru această din urmă faptă aş putea, probabil, primi oarecare 
credit. Mintea mi-a fost bântuită de gândul că undeva existase un 
indiciu, o propoziţie ciudată, o observaţie curioasă, nu ceva pe 
care-l eliminasem prea uşor. Şi apoi, deodată, în zorii cenuşii, 
cuvintele mi-au revenit în minte. Era remarca soţiei 
antreprenorului de pompe funebre aşa cum ne-o relatase domnul 
Green. Ea spusese: „Ax fi trebuit să fie deja aici. A durat mai mult 
fiindcă e ceva neobişnuit“. Vorbea despre coşciug. Nu era de tipul 
obişnuit. Asta putea doar să însemne că fusese făcut după nişte 
măsuri speciale. Dar de ce? De ce? Pe urma mi-am amintit cât era 
de adânc, iar corpul mic părea pierdut înăuntru. De ce trebuia un 
coşciug aşa mare pentru un corp aşa de mic? Ca să lase loc pentru 
un alt corp. Amândouă erau îngropate cu un singur certificat. Totul 
era aşa de clar, doar mintea mea fusese confuză. La ora opt urma 
să fie înmormântată lady Frances. Singura şansa era sa oprim 
coşciugul înainte să fie scos din casă. 

Aveam o şansă infimă s-o găsim în viaţă, dar ea EXISTA, 
după cum s-a văzut mai târziu. După câte ştiam eu, oamenii ăştia 
nu comiseseră niciodată o crimă. Puteau până la sfârşit să se 


ferească de violenţa extremă. Puteau s-o îngroape fară vreun 
semn despre cum murise şi chiar dacă era exhumata, rămânea o 
şansă pentru ei. Speram că aceste gânduri îi vor motiva. Poţi 
reconstitui destul de bine scena. Ai văzut acolo sus bârlogul oribil 
unde biata lady a fost ţinută aşa mult timp. S-au năpustit înăuntru 
şi au ameţit-o cu cloroform, au dus-o jos, au mai turnat cloroform 
şi-n coşciug, să fie siguri că nu se trezeşte, şi apoi au fixat capacul 
cu şuruburi. Un lucru isteţ, Watson! N-am găsit aşa ceva în analele 
crimei. Dacă foştii noştri prieteni misionari i-au scăpat din gheare 
lui Lestrade, mă aştept să aud despre nişte realizări remarcabile 
de-ale lor în cariera de infractori. 


Sfârşit 


Copita dracului 


Înregistrând din când în când unele dintre experienţele 
neobişnuite şi amintirile interesante pe care le asociez cu lunga şi 
intima prietenie dintre mine şi domnul Sherlock Holmes, am 
întâmpinat totdeauna probleme provocate de aversiunea lui pentru 
publicitate. Pentru el, un om cinic şi ursuz, orice ovaţii ale mulţimii 
erau iritante şi nimic nu-l amuza mai mult la sfârşitul unui caz 
reuşit decât să lase în lumina reflectoarelor pe un reprezentant 
oficial tipic şi să asculte cu un zâmbet ironic corul felicitărilor care 
se îndreptau către persoana nepotrivită. De fapt, această atitudine 
a prietenului meu, şi nu vreun interes material, m-a făcut ca de 
câţiva ani să aştern pe hârtie, pentru public, foarte puţine din 
însemnările mele. Participarea la aventurile lui a fost totdeauna un 
privilegiu care implica discreţie din partea mea. 

De aceea am fost extrem de surprins, marţea trecută, când 
am primit o telegramă de la Holmes care, zgârcit la vorbe ca de 
obicei, genul care preferă sa trimită telegrame decât să scrie, mă 
îndemna aşa: 

De ce n-ai scrie despre teroarea din Cornwall, cel mai ciudat 
caz pe care l-am avut? 

N-am idee ce căutări printre amintiri îi aduseseră povestea în 
minte sau ce capriciu îl făcuse să-şi dorească s-o povestesc eu, dar 
mă grăbesc, înainte să-mi trimită vreo telegramă în sens contrar, 
să găsesc notițele unde păstrez detaliile exacte ale cazului şi să 
expun naraţiunea înaintea cititorilor mei. 

Atunci, în primăvara lui 1897, sănătatea de fier a lui Holmes 
a dat semne că poate ceda din cauza surmenajului intelectual 
constant datorat muncii şi agravat, probabil, de oarecari 
imprudenţe ale lui. În luna martie a aceluiaşi an, doctorul Moore 
Agar, din Harley Street, despre care voi povesti odată în ce 
împrejurări dramatice l-a cunoscut pe Sherlock, a dat instrucţiuni 
ferme ca detectivul să lase deoparte toate cazurile şi să se 
abandoneze odihnei dacă vrea să evite o prăbuşire totală. Starea 
sănătăţii era un domeniu care nu-l interesa câtuşi de puţin, şi asta 
din cauza detaşării mentale absolute, dar s-a lăsat convins până la 
urmă, după ce fusese ameninţat că va fi permanent lipsit de 
muncă, să schimbe complet peisajul şi aerul. Aşa se face că la 
începutul primăverii acelui an ne aflam împreună într-o cabană 
lângă Golful Poldhu, cea mai îndepărtată extremitate a peninsulei 


Cornwall. 

Era un loc deosebit şi mai ales unul foarte adecvat stării de 
spirit sumbre a pacientului meu. De la ferestrele micuţei noastre 
case văruite, care stătea cocoţată pe un promontoriu acoperit de 
iarbă, priveam în jos spre întregul semicerc sinistru al golfului, 
bătrâna capcană mortală pentru navigatori, cu dantela neagră a 
stâncilor şi recife bătute de valuri, locuri unde nenumărați marinari 
îşi găsiseră sfârşitul. Sub adierea brizei din nord, golful stătea 
nepăsător, la adăpost, ca o invitaţie pentru vapoarele scuturate de 
furtuni să-şi schimbe ruta căutând odihnă şi protecţie. 

Pe urmă sunt luate prin surprindere de turbionul vântului, de 
furtuna care le biciuieşte dinspre sud-est, ancora nu le mai 
susţine, bordul de sub vânt eşuează pe țărm, cu un ultim efort, în 
scrâşnetul brizanţilor. Un marinar înţelept stă departe de acele 
locuri blestemate. 

Pe uscat, împrejurimile erau la fel de posomorâte ca marea. 
Era un ţinut denivelat, mlăştinos, izolat şi cenuşiu, presărat doar 
cu câte o turlă de biserică ce marca locul unui sat străvechi. 
Oriunde te uitai peste mlaştini găseai urmele unui neam dispărut 
care se stinsese demult-demult şi lăsase ca unică mărturie a 
existenţei lui nişte stranii monumente de piatră, movile neregulate 
conţinând cenuşa morţilor şi curioase construcţii din pământ care 
aminteau de luptele din timpul preistoriei. Farmecul şi misterul 
locului, cu atmosfera lui sinistră lăsată de popoarele dispărute, 
hrănea imaginaţia prietenului meu, iar el petrecea mult timp 
făcând plimbări lungi şi meditând solitar printre mlaştini. Atenţia i- 
a mai fost atrasă şi altădată de vechea limba din Cornwall şi-mi 
amintesc că-i venise ideea că ea se înrudeşte cu limba caldeeană 
şi a fost adusă de negustorii fenicieni de cositor. Primise un teanc 
de cărţi de filologie şi începuse să-şi fundamenteze teza când, 
deodată, spre tristeţea mea şi satisfacția lui nedisimulată, ne-am 
trezit, chiar pe acel tărâm al viselor, implicaţi chiar în miezul unei 
probleme mai grave, mai captivante şi infinit mai misterioase 
decât oricare dintre cele care ne goniseră din Londra. Viaţa 
noastră liniştită şi paşnică, rutina relaxantă de fiecare zi au fost cu 
violenţă întrerupte, iar noi ne-am trezit în mijlocul unei serii de 
evenimente care au provocat cea mai mare agitaţie nu numai în 
Cornwall, ci în tot vestul Angliei. Mulţi dintre cititorii mei s-ar putea 
să-şi amintească vag de ceea ce la momentul respectiv s-a numit 
„Oroarea din Cornwall“, deşi în presa londoneză a apărut o 


relatare foarte deformată a cazului. Acum, după treisprezece ani, 
voi da publicului adevăratele detalii ale acestei întâmplări de 
neimaginat. 

Am spus că satele presărate în această parte a Cornwallului 
erau dominate de turnuri răzlețe. Cel mai apropiat dintre acestea 
era al cătunului Tredannick Wollas, unde căsuţele câtorva sute de 
locuitori se adunau ca boabele unui ciorchine în jurul străvechii 
biserici năpădite de muşchi. Vicarul parohiei, domnul Roundhay, 
era oarecum arheolog şi de aceea Holmes îl cunoscuse. Era un om 
de vârstă mijlocie, impozant şi afabil, foarte îndrăgit de localnici. 
La invitaţia lui, luasem ceaiul la parohie şi îl cunoscusem, de 
asemenea, pe Mortimer Tregennis, un domn foarte independent 
care rotunjea veniturile modeste ale clericului închiriind camere 
din casa lui încăpătoare, dar izolată. Vicarul, fiind burlac, era 
bucuros că a făcut un asemenea aranjament, deşi nu avea prea 
multe lucruri în comun cu chiriaşul său, care era un om subţire, 
oacheş, cu ochelari, atât de gârbovit, încât dădea impresia că are 
o diformitate. Imi amintesc ca, în timpul scurtei noastre vizite, 
vicarul a fost foarte vorbăreţ, dar chiriaşul lui a rămas ciudat de 
reticent, un om cu o faţă tristă, gânditoare, care-şi ferea privirea şi 
era aparent preocupat de problemele lui. 

Acestea sunt cele două persoane care au intrat pe 
neaşteptate în micuțul nostru salon în ziua de marţi, 16 martie, la 
puţin timp după micul dejun, în timp ce noi fumam împreună şi ne 
pregăteam de plimbarea zilnică în jurul mlaştinilor. Vicarul ne-a 
vorbit agitat: 

— Domnule Holmes, în timpul nopţii s-a întâmplat lucrul cel 
mai neobişnuit şi mai tragic. E ceva cum nu s-a mai auzit. Putem 
spune că e doar un dar al providenţei că s-a întâmplat să fii aici în 
acest moment, fiindcă din toată Anglia eşti exact omul de care 
avem nevoie. 

M-am uitat urât la vicarul cel inoportun, dar Holmes şi-a luat 
pipa din gură şi s-a aşezat mai bine pe scaun ca un bătrân copoi 
care aude strigătul de vânătoare. A arătat cu mâna spre sofa, iar 
vizitatorul nostru, care gâfâia tot, împreună cu agitatul său 
însoțitor s-au aşezat unul lângă celălalt. Domnul Mortimer 
Tregennis era mai reţinut decât vicarul, dar tremu- rul mâinilor 
sale subţiri şi strălucirea din ochii negri arătau că împărtăşeşte 
aceeaşi emoție. L-a întrebat pe vicar: 

— Să povestesc eu sau o faci dumneata? 


— Păi, din moment ce se pare că dumneata ai făcut 
descoperirea, orice ar semnifica ea, iar vicarul a aflat al doilea, 
poate ar fi mai bine să vorbeşti dumneata, i-a sugerat Holmes. 

Am aruncat o privire spre vicarul îmbrăcat în grabă şi spre 
ţinuta formală, corectă a chiriaşului aşezat lângă el şi m-am 
amuzat de surpriza pe care deducţia simplă a lui Holmes o 
provocase pe feţele lor. 

— Poate ar fi mai bine să spun eu câteva cuvinte mai întâi, a 
spus vicarul, şi apoi puteţi judeca dacă vreţi să aflaţi detaliile de la 
domnul Tregennis sau poate ar trebui să vă grăbiţi să mergeţi la 
locul acestei întâmplări misterioase. Deci, vă pot spune că 
prietenul nostru aflat aici de faţă şi-a petrecut seara trecută în 
compania celor doi fraţi ai săi, Owen şi George, şi a surorii sale, 
Brenda, la casa din Tredannick Wartha, care este lângă vechea 
cruce de piatră de lângă mlaştină. A plecat de acolo puţin după 
ora 10, lăsându-i să joace cărţi, aşezaţi în jurul mesei din 
sufragerie, extrem de binedispuşi şi sănătoşi, în dimineaţa asta, 
fiindcă-i place sa se scoale devreme, a mers în direcţia aceea 
înainte de micul dejun şi a fost depăşit de trăsura doctorului 
Richards, iar acesta i-a explicat că fusese trimis într-o vizită de 
urgenţă la Tredannick Wartha. Cum era şi normal, domnul 
Mortimer Tregennis l-a însoţit. Când a ajuns acolo, a găsit o 
situaţie neobişnuită. Cei doi fraţi şi sora sa erau aşezaţi în jurul 
mesei exact cum îi lăsase, cu cărţile de joc răspândite în faţa lor şi 
lumânările arse până la capăt. Sora lui stătea pe scaun cuprinsă 
de rigor mortis, iar cei doi fraţi, de o parte şi de alta a ei, râdeau, 
ţipau şi cântau, evident îşi pierduseră minţile. Toţi trei, femeia 
moartă şi cei doi bărbaţi nebuni, aveau pe faţă o expresie de 
spaimă cumplită, o grimasă de teroare care era greu de privit. Nu 
erau semne că ar fi altcineva în casă, cu excepţia doamnei Porter, 
bătrâna bucătăreasă şi menajeră, care a declarat că ea dormise 
adânc şi nu auzise zgomote în timpul nopţii. Nimic nu fusese furat 
sau deranjat şi nu era absolut nicio explicaţie asupra ororii care 
putea înspăimânta de moarte o femeie şi care putea face doi 
bărbaţi puternici să-şi iasă din minţi, lată foarte pe scurt situaţia, 
domnule Holmes, iar dacă dumneata ne poţi ajuta sa o lămurim, 
vei face un lucru extraordinar. 

Sperasem că-l voi putea convinge cumva pe tovarăşul meu 
să se întoarcă la viaţa liniştită care fusese scopul călătoriei 
noastre, dar o privire scurtă spre faţa lui încordată şi sprâncenele 


încruntate mi-a demonstrat cât de inutile îmi fuseseră speranţele. 
A rămas puţin tăcut, absorbit de drama stranie care ne 
întrerupsese pacea. 

In cele din urmă a spus: 

— Voi cerceta problema. La prima vedere este un caz de o 
factură excepţională. Dumneavoastră aţi fost acolo, domnule 
Roundhay? 

— Nu, domnule Holmes. Domnul Tregennis mi-a spus totul 
când s-a întors la parohie şi m-am grăbit să vin aici ca să vă cer 
sfatul. 

— La ce distanţă este casa unde s-a petrecut această 
tragedie extraordinară? 

— Cam la o milă spre uscat. 

— Atunci vom merge acolo împreună. Dar înainte să plecăm 
trebuie să vă pun câteva întrebări, domnule Mortimer Tregennis. 

Acesta rămăsese tăcut tot timpul, dar eu am observat că, în 
felul lui controlat, era şi mai răvăşit de emoție decât clericul cel 
vorbăreţ. Stătea acolo cu faţa suptă, palidă, cu privirea neliniştită 
aţintită asupra lui Holmes, iar mâinile fine i se încleştau 
spasmodic. Buzele palide îi tremurau în timp ce asculta 
îngrozitoarea întâmplare care se abătuse asupra familiei sale, iar 
ochii negri păreau să reflecte ceva din oroarea scenei. A spus 
nerăbdător: 

— Întrebaţi ce doriţi, domnule Holmes. E unlucru neplăcut 
de povestit, dar vă voi spune adevărul. 

— Ei, domnule Holmes, am luat cina acolo, aşa cum a spus 
domnul vicar, iar fratele meu mai mare, George, a propus un joc 
de whist după aceea. Am început jocul cam pe la ora nouă. Era 
zece şi un sfert când m-am ridicat să plec. l-am lăsat în jurul 
mesei, foarte, foarte veseli. 

— Cine v-a condus la ieşire? 

— Doamna Porter se culcase, aşa că m-am descurcat 
singur. Am închis uşa de la hol după mine. Fereastra camerei în 
care stăteau era închisă, dar jaluzelele nu erau trase. Azi- 
dimineaţă, uşa şi fereastra arătau la fel şi niciun alt motiv nu ne 
face să credem că fusese vreun străin în casă. Şi totuşi, ei erau 
acolo, înnebuniţi de spaimă, iar Brenda murise de frică şi capul îi 
atârna peste braţul scaunului. Cât voi trăi nu-mi voi putea scoate 
din minte priveliştea camerei. 

— Faptele, aşa cum le redai dumneata, sunt într-adevăr 


remarcabile, a spus Holmes. Să înţeleg că dumneata nu ai nicio 
teorie despre ce s-ar fi putut întâmpla? 

— E un lucru diabolic, domnule Holmes, diabolic!, a strigat 
Mortimer Tregennis. Nu e nimic pământean. În camera aceea a 
intrat ceva care le-a gonit din minte lumina raţiunii. Ce născocire 
omeneasca putea face asta? 

— Mă tem, a replicat Holmes, că dacă e ceva 
supraomenesc, atunci cu siguranţă mă depăşeşte şi pe mine. 
Totuşi, trebuie să epuizăm toate explicaţiile naturale înainte să 
dăm curs unei asemenea teorii. Cât despre dumneata, domnule 
Tregennis, să înţeleg că te-ai despărţit oarecum de familia 
dumitale din moment ce ei locuiau împreuna, iar dumneata ai 
închiriat o locuinţă în alta parte? 

— Aşa este, domnule Holmes, deşi e o problemă de mult 
încheiată. Provin dintr-o familie de mineri din Redruth, dar ne-am 
vândut afacerea unei companii şi ne-am ales cu atât cât să trăim 
decent. Nu voi nega că au fost nişte discuţii legate de împărţirea 
banilor şi asta ne-a dezbinat o vreme, dar totul s-a uitat şi s-a 
iertat, iar acum eram în relaţii mai bune ca oricând. 

— Revăzând în minte seara petrecută împreună, vă apare în 
memorie ceva care ar putea arunca oarecare lumină asupra 
tragediei? Gândiţi-va bine, domnule Tregennis, pentru că orice 
indiciu m-ar putea ajuta. 

— Nu e absolut nimic, domnule. 

— Rudele dumitale erau în starea de spirit obişnuită? 

— Niciodată n-au fost mai veseli. 

— Erau agitaţi? Au fost vreodată neliniştiţi ca la apropierea 
unui pericol? 

— Nimic de felul ăsta. 

— Deci n-ai putea adăuga nimic care să mă ajute? 

Mortimer Tregennis s-a mai gândit câteva clipe. 

În sfârşit a spus: 

— E un lucru care-mi vine în minte. În timp ce stăteam la 
masă, eu eram cu spatele spre geam, iar fratele meu George, 
care-mi era partener la cărţi, era cu faţa. O dată l-am văzut 
uitându-se atent peste umărul meu, aşa ca m-am întors şi m-am 
uitat şi eu. jaluzelele erau ridicate, iar fereastra era închisă, dar 
am putut să văd doar tufişurile de pe peluză şi o clipă mi s-a părut 
că se mişcă ceva în ele. Nu mi-am dat seama nici măcar dacă era 
om sau animal, ci doar că era ceva acolo. Când l-am întrebat la ce 


se uita, mi-a spus ca avusese aceeaşi impresie. Asta-i tot ce pot să 
va spun. 

— N-ati cercetat locul? 

— Nu ni s-a părut important. 

— Deci, atunci când i-aţi părăsit nu era nicio presimţire a 
nenorocirii? 

— Niciuna. 

— Nu înţeleg cum de-aţi aflat vestea aşa de repede în 
dimineaţa asta. 

— Mă scol devreme şi în general mă plimb înainte de micul 
dejun. Azi-dimineaţă de-abia plecasem când am fost depăşit de 
trăsura doctorului. Mi-a spus că bătrâna doamnă Porter trimisese 
la el un băiat cu un mesaj. Am sărit lângă el în trăsura şi am mers 
mai departe. Când am ajuns acolo, ne-am uitat în camera oribilă. 
Cu siguranţa, lumânările şi focul se stinseseră de ore bune, iar ei 
rămăseseră acolo în întuneric până în zori. Doctorul a spus că 
Brenda murise de cel puţin şase ore. Nu erau semne de violenţă. 
Ea doar zăcea pe braţul scaunului cu privirea aceea întipărită pe 
faţă. George şi Owen cântau frânturi de melodii şi ţopăiau ca două 
maimuțe gigantice. Oh, era groaznic să vezi aşa ceva! Eu n-am 
putut îndura, iar doctorul era alb ca varul. Într-adevăr, a căzut pe 
scaun aproape leşinat şi am fost la un pas de a-l pierde şi pe el. 

— Remarcabil, absolut remarcabil!, a exclamat Holmes 
ridicându-se şi luându-şi pălăria. Cred c-ar fi mai bine să mergem 
la Tredannick Wartha cât mai repede. Mărturisesc că rar mi s-a 
întâmplat să întâlnesc un caz care să fie la prima vedere atât de 
neobişnuit. 

Cercetările noastre din acea primă dimineaţă n-au făcut ca 
ancheta să avanseze prea mult. Totuşi au fost marcate încă din 
start de un incident care a lăsat asupra mea cea mai sinistră 
impresie. Ne apropiam de locul tragediei mergând pe un drum de 
ţara şerpuit şi îngust. În timp ce mergeam, am auzit zgomotul unei 
trăsuri care venea spre noi, aşa că ne-am dat la o parte s-o lăsăm 
să treacă. In timp ce ne depăşea, am aruncat o privire prin 
fereastra închisă şi am văzut o faţă oribil deformată, un rânjet şi o 
privire amenințătoare îndreptată spre noi. Ochii strălucitori şi dinţii 
încleştaţi au trecut pe lângă noi ca o viziune de coşmar. 

— Fraţii mei!, a strigat Mortimer Tregennis palid ca varul. Îi 
duc la Helston. 

Ne-am uitat cu groază după trăsura neagră care se clătina 


urmându-şi drumul. Apoi ne-am îndreptat paşii spre casa 
blestemată în care îi ajunsese acest destin straniu. 

Era o casă încăpătoare şi luminoasă, mai degrabă o vila 
decât o căsuţă, cu o grădină mare plină deja, în aerul bun din 
Cornwall, cu flori de primăvară. Fereastra salonului dădea spre 
această grădină de unde, după spusele lui Mortimer 

Tregennis, venise lucrul acela malefic şi într-o singură clipă, 
doar provocându-le groaza, le luase minţile. Holmes s-a plimbat 
încet, gânditor printre rondurile de fiori şi de-a lungul potecii 
înainte să intre pe verandă. Îmi amintesc că era aşa de absorbit în 
gânduri, încât s-a împiedicat de vasul cu apa pentru stropit florile 
şi l-a răsturnat udându-ne picioarele şi aleea spre grădină. In casă 
am fost întâmpinați de doamna Porter, bătrâna menajeră din 
Cornwall care, ajutată de o servitoare tânără, avea în grijă 
gospodăria. 

A răspuns prompt la întrebările lui Holmes. 

N-auzise nimic în noaptea precedentă. Stăpânii ei fuseseră 
foarte binedispuşi în ultimul timp, nu i se păruseră niciodată mai 
prosperi şi mai veseli. Leşinase de groază când intrase în cameră 
dimineaţa şi văzuse oribilul grup din jurul mesei. Când se trezise, 
deschisese fereastra ca să lase înăuntru aerul proaspăt al dimineţii 
şi fugise pe alee ca să trimită pe un flăcău din vecini după doctor. 
Stăpâna era întinsă sus pe pat, dacă doream s-o vedem. Fusese 
nevoie de patru oameni zdraveni ca sa-i suie pe fraţi în trăsura de 
la ospiciu. Ea n-avea de gând să mai rămână măcar o zi în casă şi 
pleca în aceeaşi după-amiază înapoi acasă la St. Ives, la familie. 

Am urcat scările şi am văzut cadavrul. Domnişoara Brenda 
Tregennis fusese frumoasă în tinereţe, dar se apropia de vârsta 
mijlocie. Faţa ei oacheşă, cu trăsături bine conturate, era 
frumoasă chiar după moarte, dar pe ea stăruia încă ceva din acea 
convulsie de spaimă care fusese ultima emoție simțită în viaţă. 
Din dormitorul ei am coborât în salonul unde se petrecuse de fapt 
aceasta stranie tragedie. Pe grătarul căminului erau rămăşiţele 
carbonizate ale lemnului ars peste noapte. Pe masă se aflau patru 
lumânări arse, pline de ceară scursă, iar cărţile stăteau 
împrăştiate. Scaunele fuseseră date deoparte, dar restul era încă 
exact ca şi în noaptea dinainte. Holmes a dat ocol camerei cu paşi 
uşori şi repezi, s-a aşezat pe diverse scaune, trăgându-le înapoi 
spre masă şi refacându-le poziţia. A verificat cât de mult se vedea 
din grădină, a examinat podeaua, tavanul şi şemineul, dar n-am 


văzut măcar o dată acea subită înviorare a ochilor şi strângere a 
buzelor care mi-ar fi indicat că vedea o geană de lumină în acel 
întuneric profund al misterului. A întrebat: 

— De ce-au aprins focul? Totdeauna făceau focul în camera 
asta mică într-o seară de primăvară? 

Mortimer Tregennis a explicat că noaptea era rece şi 
umedă. De aceea s-a aprins focul după venirea lui. A întrebat: 

— Ce veţi face acum, domnule Holmes? 

Prietenul meu a zâmbit punându-şi mâna pe braţul meu. 

— Cred, Watson, că voi relua activitatea de otrăvire cu tutun 
pe care ai condamnat-o atât de frecvent şi pe buna dreptate. Cu 
permisiunea dumneavoastră, domnilor, ne vom întoarce la căsuţa 
noastră, fiindcă nu ştiu dacă putem găsi vreun indiciu nou aici. Voi 
cântări faptele în minte, domnule Tregennis, iar dacă mă gândesc 
la o soluţie, cu siguranţă v-o voi comunica dumneavoastră şi 
vicarului. Pănâ atunci vă spun la revedere. 

La puţin timp după ce ne-am întors în Poldhu, la căsuţă, 
Holmes a întrerupt tăcerea completă în care se cufundase. Stătea 
ghemuit în fotoliu, faţa ascetică, cu ochii înfundaţi în orbite, era 
abia vizibilă printre fuioarele de fum, sprâncenele negre erau 
încruntate, fruntea crispată, ochii ficşi priveau în gol. In cele din 
urmă a pus jos pipa şi a sărit în picioare. 

— Nu merge, Watson!, a râs el. Hai să ne plimbăm pe stânci 
împreună şi să căutăm săgeți de silex. Mai degrabă găsim aşa 
ceva decât indicii pentru problema asta. Să laşi creierul să lucreze 
fără destul material e ca şi cum ai tura în gol un motor. Se desface 
în bucăţi. Aer de mare, lumina soarelui şi răbdare, Watson... restul 
va veni de la sine. 

Mai târziu, pe când dădeam ocol stâncilor, a continuat: 

— Şi acum hai să ne stabilim cu calm poziţia, Watson! Hai 
să stăpânim bine puţinul pe care CHIAR îl ştim, astfel ca, atunci 
când vor apărea elemente noi, să le putem aşeza la locul potrivit. 
Înţeleg, înainte de toate, că nici unul dintre noi nu este pregătit să 
accepte ideea amestecului forţelor malefice în treburile oamenilor. 
Hai să începem prin a exclude asta complet din minte. Foarte 
bine! Rămân trei persoane care au fost dureros lovite de o forţă 
umană în mod conştient sau inconştient. Aici mergem pe teren 
solid. Ei, când s-a întâmplat asta? Evident, presupunând că 
povestea lui e adevărată, imediat după ce domnul Mortimer 
Tregennis a părăsit camera. Acesta e un punct foarte important. 


Bănuiesc că a fost la câteva minute după aceea. Cărţile erau încă 
pe masă. Deja trecuse ora lor obişnuită de culcare. Totuşi nu-şi 
schimbaseră poziţia şi nu depărtaseră scaunele de masă. Deci 
repet că faptul s-a petrecut imediat după plecarea lui şi nu mai 
târziu de ora unsprezece în noaptea trecută. Următorul pas 
inevitabil este să verificăm, cât de. mult putem, mişcările lui 
Mortimer Tregennis după plecarea din camera. Aici nu avem nicio 
dificultate şi pare să fie dincolo de orice bănuială. Îmi cunoşti 
foarte bine metodele şi bineînţeles ţi-ai dat seama ca prin mica 
stângăcie cu vasul de apă am făcut posibil să obţin o amprentă 
mai clară a tălpii lui decât ar fi fost posibil în alt mod. Poteca udă, 
plină de nisip, a imprimat minunat urma. Şi noaptea trecută solul 
era ud, îţi aminteşti, şi nu era greu, după ce-am obţinut şablonul, 
să-i identific urmele printre altele şi să-i reconstitui mişcările. Pare 
să se fi îndepărtat repede în direcţia parohiei. 

Atunci, dacă Mortimer Tregennis a dispărut din scenă şi 
totuşi o persoana din exterior a acţionat asupra jucătorilor de 
cărţi, cum putem afla cine a fost acea persoană şi cum a exercitat 
o asemenea groază asupra lor? Doamna Porter poate fi eliminată. 
Evident, este inofensivă. Este vreo dovadă că s-a furişat cineva la 
fereastra dinspre grădină şi printr-o metodă oarecare i-a 
înspăimântat atât de tare, încât i-a scos din minţi? Singura 
sugestie în acest sens vine de la Mortimer Tregennis însuşi, care 
spune că fratele lui a spus că mişcă ceva în grădină. Asta-i desigur 
remarcabil, fiindcă noaptea era ploioasa, întunecată, plină de nori. 
Oricine ar fi vrut să-i sperie pe oamenii ăştia ar fi trebuit să-şi 
lipească faţa de geam înainte să fie văzut. In jurul ferestrei este un 
rond de fiori înalt de aproape un metru, dar acolo nu sunt urme de 
paşi. Şi atunci e greu de imaginat cum o persoană din exterior 
putea face o asemenea impresie asupra grupului, mai ales că n- 
am găsit niciun motiv pentru o încercare aşa stranie şi bine 
plănuită, înţelegi ce dificultăţi întâmpinăm, Watson? 

— Îmi sunt perfect clare, a răspuns acesta hotărât. 

— Şi totuşi, cu ceva mai multe date putem dovedi că nu 
sunt insurmontabile, a spus Holmes. Cred că prin cuprinză- toarea 
noastră arhivă, Watson, mai poţi găsi situaţii care la început erau 
aproape la fel de obscure. Intre timp vom lăsa cazul deoparte 
până vom avea mai multe informaţii şi ne vom dedica restul 
dimineţii căutării urmelor omului preistoric. 

Am mai comentat până acum abilitatea prietenului meu de 


a se detaşa mental, dar nu m-a mirat niciodată mai tare decât în 
dimineaţa aceea de primăvară petrecută în Cornwall când am 
discutat cu uşurinţă două ore despre celți, capete de săgeți şi 
cioburi, de parcă niciun mister sinistru nu-şi aştepta rezolvarea. 
După-amiază, când ne-am întors la căsuţă, am aflat că ne aştepta 
un musafir care în curând ne-a readus în minte chestiunea. Nici 
unul dintre noi n-avea nevoie să i se spună cine e musafirul. 
Corpul masiv, faţa adânc brăzdată, cu ochi sălbatici şi nas ca un 
plisc de vultur, părul cărunt care aproape atingea tavanul căsuţei 
noastre, barba galbenă spre vârfuri şi albă lângă buze, cu excepţia 
petei de nicotină lăsată de nelipsitul trabuc, toate astea erau la fel 
de cunoscute la Londra şi în Africa fiindcă aparţineau copleşitoarei 
personalităţi a doctorului Leon Sterndale, marele explorator şi 
vânător de lei. 

Auzisem că se află prin zona, iar o dată sau de două ori îi 
zărisem impunătoarea siluetă pe cărările dintre mlaştini. Dar nu 
făcuse niciun pas spre noi şi nici noi n-am fi visat să facem spre el 
fiindcă se ştia foarte bine că tocmai dragostea lui de singurătate îl 
făcuse să petreacă cea mai mare parte a timpului dintre două 
călătorii în mici bungalouri pierdute în pădurea din Beauchamp 
Arriance. Acolo, printre cărţile şi hărţile lui, ducea o viaţă de 
pustnic îngrijindu-se singur de nevoile sale modeste şi aparent 
luând prea puţin în seamă problemele vecinilor. Deci, pentru mine 
a fost o surpriză când l-am auzit întrebându-l nerăbdător pe 
Holmes dacă făcuse progrese în rezolvarea misteriosului caz. 

— Poliţia din zonă greşeşte fundamental, a spus el, dar 
poate experienţa dumitale bogată ţi-a sugerat o explicaţie 
credibilă. Tot ce doresc să-ţi aduc la cunoştinţă este că în 
repetatele mele şederi aici am reuşit să cunosc această familie 
Tregennis foarte bine, de fapt dinspre partea mamei mele, 
originară din Cornwall, aş putea să spun că-mi sunt veri şi e 
normal ca soarta lor stranie să fie un şoc pentru mine. Pot să vă 
mai spun că eram în drum spre Africa şi ajunsesem până la 
Plymouth, dar în dimineaţa asta am aflat veştile, aşa că m-am 
întors direct aici ca să ajut la investigaţii. 

Holmes a ridicat mirat sprâncenele. 

— Aţi pierdut vaporul din cauza asta? 

— Îl voi lua pe următorul. 

— Vai de mine! lată ce înseamnă un prieten adevărat! 

— V-am spus că suntem rude. 


— Da, da... veri dinspre partea mamei. Bagajul 
dumneavoastră era la bordul vasului? 

— O parte da, dar majoritatea era la hotel. 

— Înţeleg. Dar cu siguranţă acest eveniment n-a fost 
menţionat în ediţia de dimineaţă a ziarelor din Plymouth. 

— Nu, domnule, am primit o telegramă. 

— Îmi permiteţi să întreb de la cine? 

Pe faţa ascetică a exploratorului a trecut o umbra. 

— Puneti multe întrebări, domnule Holmes. 

— E meseria mea. 

Cu puţin efort, doctorul Sterndale şi-a regăsit ţinuta 
semeaţă. A replicat: 

—Nu mă deranjează să vă răspund. Domnul Houndhay, 
vicarul, a fost cel care a trimis telegrama chemându-mă înapoi. 

— Mulţumesc, a spus Holmes. Trebuie să vă răspund la 
întrebarea iniţială recunoscând că nu mi-am lămurit în minte în 
întregime acest caz, dar sper sincer sa ajung la o concluzie. Ar fi 
prematur să vă spun mai mult. 

— Poate nu v-ar deranja să-mi dezvăluiţi dacă bănuielile 
dumneavoastră se îndreaptă într-o direcţie anume? 

— Nu, n-aş putea spune asta. 

— Atunci mi-am irosit timpul degeaba şi n-ar trebui să-mi 
prelungesc vizita. 

Celebrul explorator a păşit afară din casă cu paşi mari, într-o 
proastă dispoziţie vizibilă, iar peste cinci minute Holmes a făcut la 
fel. Nu l-am mai văzut până seara, când s-a întors cu nişte paşi 
leneşi, cu o figură descompusă, care m-a convins că nu avansase 
mult cu ancheta. A aruncat o privire pe telegrama care-l aştepta, 
apoi a aruncat-o în foc. 

— E de la hotelul din Plymouth, Watson. l-am aflat numele 
de la vicar şi am telegrafiat ca să mă asigur că doctorul Leon 
Sterndale ne-a spus adevărul. Se pare că a petrecut într-adevăr 
noaptea precedentă acolo şi a trimis o parte din bagaj în Africa ca 
să se întoarcă aici să fie prezent la anchetă. Ce spui despre asta, 
Watson? 

— E foarte interesat de problemă. 

— Foarte interesat... da. Aici e un fir pe care încă nu l-am 
prins şi care s-ar putea să ne ghideze prin încâlceala asta. 
Inveseleşte-te, Watson, sunt foarte sigur ca încă nu avem toate 
datele. Când le vom avea, vom putea lăsa în urma toate 


greutăţile. 

Nici nu-mi trecea prin minte cât de curând se vor adeveri 
cuvintele lui Holmes, cât de ciudat şi de sinistru va fi cursul 
evenimentelor care vor deschide o pistă de investigaţie complet 
noua. De dimineaţă mă bărbieream la fereastră când am auzit 
tropot de potcoave şi, privind în sus, am văzut pe drum un docar 
tras de un cal ce galopa. S-a oprit la uşa noastră, iar din el a 
coborât grăbit prietenul nostru, vicarul, care s-a precipitat spre 
poteca din grădină. Holmes era deja îmbrăcat, aşa că ne-am grăbit 
să-l întâmpinăm. 

Musafirul nostru era aşa de agitat, încât abia putea vorbi, 
dar, într-un târziu, cu icnete şi exclamaţii, am aflat de la el tragica 
poveste. 

— Suntem pradă Necuratului, domnule Holmes! Biata mea 
parohie e bântuită deNecuratul!, a strigat vicarul. Satan însuşi s-a 
dezlănţuit prin locurile astea! Suntem în puterea lui! 

Se plimba de colo-colo agitat, într-o manieră care ar fi fost 
ridicola daca nu luai în seamă faţa albă ca varul şi ochii speriaţi. In 
sfârşit, ne-a dat brusc îngrozitoarea veste: 

— Domnul Mortimer Tregennis a murit în noaptea asta şi cu 
exact aceleaşi simp to me ca restul familiei. 

Sherlock Holmes a sărit în picioare, plin de energie, într-o 
secundă. 

— Poţi să ne înghesui pe amândoi în docarul dumitale? 

— Da. 

— Atunci, dragă Watson, vom lăsa micul dejun pe mai 
târziu. Domnule Roundhay, îţi stăm complet la dispoziţie. Să ne 
grăbim, să ne grăbim înainte să se şteargă urmele. 

Chiriaşul ocupa la parohie două camere care făceau între 
ele un unghi drept şi se aflau una jos şi alta la etaj. Jos era un 
salon spaţios, iar deasupra dormitorul. Dădeau spre o peluză bună 
de jucat crichet, care se întindea până sub ferestre. Venisem 
înaintea doctorului sau poliţiei, aşa că nimic nu fusese mişcat din 
loc. Dar să vă descriu scena exact aşa cum am văzut-o în acea 
ceţoasă dimineaţă de martie. Mi-a lăsat în minte o impresie de 
neşters. 

Atmosfera din cameră era de aer închis, înăbuşit, 
deprimantă şi oribilă. Servitoarea, care intrase prima, deschisese 
larg fereastra, altfel ar fi fost şi mai de nesuportat. Se prea poate 
ca asta să fi fost din cauza unei lămpi care pâlpâia şi fumega 


aşezată în mijlocul mesei. 

Lângă masă era bărbatul mort lăsat pe spate în scaun, cu 
barba subţire ridicată, cu ochelarii împinşi în sus pe frunte şi faţa 
oacheşă, slabă, întoarsă în direcţia ferestrei şi schimonosită de 
aceeaşi teroare care se întipărise pe trăsăturile surorii lui moarte. 
Membrele îi erau crispate, iar degetele, încleştate de parcă ar fi 
murit în culmea fricii. Era complet îmbrăcat, deşi se vedea că o 
făcuse în grabă. Noi aflasem deja căpătui fusese folosit, iar 
tragicul sfârşit survenise devreme, la orele dimineţii. 

Oricine ar fi văzut subita transformare a lui Holmes din 
momentul în care am intrat în apartamentul fatal şi-ar fi dat 
seama ce energie clocotea sub exteriorul lui flegmatic. Intr-o clipă 
a devenit încordat, cu simţurile în alertă, cu ochi strălucitori, faţă 
hotărâtă şi mâini tremurând de nerăbdarea acţiunii. 

A ieşit pe gazon, a intrat pe fereastră, a dat ocol camerei, a 
urcat până în dormitor, a acoperit tot terenul ca un câine de 
vânătoare care adulmecă o urmă. In dormitor a aruncat o privire 
în jur şi a deschis larg fereastra, ceea ce a părut să-i dea noi 
motive de agitaţie fiindcă s-a aplecat în afară scoțând sunete 
zgomotoase de interes şi încântare. Apoi s-a năpustit în jos pe 
scări, a ieşit pe fereastra deschisă, s-a aruncat pe burtă pe gazon 
şi a revenit în goană în cameră, totul cu energia unui vânător care 
e foarte aproape de pradă. A examinat cu minuţiozitate lampa, 
care avea un model foarte obişnuit, măsurându-i mai ales 
rezervorul. A cercetat cu lupa apărătoarea de la partea superioară 
a hornului şi a cojit nişte cenuşă care se lipise de partea ei de sus, 
apoi le-a pus într-un plic pe care l-a aşezat în buzunar. 

La sfârşit, exact când doctorul şi poliţia locală îşi făceau 
apariţia, i-a făcut un semn vicarului şi am ieşit toţi trei pe gazon 
unde ne-a spus: 

—vă anunţ cu bucurie că investigația mea n-a fost complet 
sterilă. Nu pot rămâne să discut problema cu poliţia, dar v-aş fi 
extrem de obligat, domnule Roundhay, dacă i-aţi transmite 
inspectorului salutările mele şi i-aţi atrage atenţia asupra ferestrei 
dormitorului şi asupra lămpii din salon. Fiecare este interesantă, 
iar împreună aproape duc la o concluzie. Dacă poliţia doreşte 
informaţii suplimentare, voi fi fericit să-i primesc pe reprezentanţii 
ei la căsuţa noastră. Şi acum, Watson, cred că probabil am fi mai 
utili în altă parte. 

Fie poliţiştilor nu le convenea amestecul unui amator, fie îşi 


imaginau că au o pistă de investigaţie promițătoare, cert e că nu 
ne-au dat niciun semn de viaţă cam două zile. În acest timp, 
Holmes şi-a petrecut o parte din timp fumând şi visând în căsuţa 
noastră, dar cea mai mare parte a lui făcând lungi plimbări 
singuratice prin împrejurimi şi fără sa dea la întoarcere nicio 
explicaţie despre locurile vizitate. Un experiment pe care l-a făcut 
mi-a arătat încotro îşi îndreptase cercetările. A adus o lampă 
având un model identic cu cea care arsese în camera lui Mortimer 
Tregennis în dimineaţa tragediei. A umplut-o cu acelaşi tip de ulei 
ca acela folosit la parohie şi a cronometrat cu atenţie perioada 
până s-a stins. A mai făcut o experienţă foarte neplăcută, pe care 
nu cred c-o voi uita vreodată. 

— Îţi aminteşti, Watson, a remarcat Holmes într-o după- 
amiaza, că între diversele relatări care ni s-au făcut este doar o 
singură asemănare. Şi anume efectul atmosferei din camera, în 
fiecare caz, asupra acelora care au intrat acolo primii. lţi mai 
aminteşti că Mortimer Tregennis, când ne-a descris episodul 
ultimei sale vizite acasă la fraţii săi, a remarcat că imediat după ce 
a intrat în cameră doctorul a căzut pe un scaun? Uitaseşi? Ei, eu 
îmi amintesc perfect că aşa a fost. Pe urmă, aminteşte-ţi, de 
asemenea, că doamna Porter, menajera, ne-a spus că a leşinat 
când a intrat în cameră şi după aceea a deschis fereastra. In al 
doilea caz, acela al lui Mortimer Tregennis însuşi, nu cred c-ai uitat 
îngrozitoarea senzaţie de lipsă de aer când am intrat în cameră, 
deşi servitoarea deschisese larg fereastra. Servitoarea aceea, am 
aflat în timpul anchetei, s-a simţit aşa de rău, încât s-a băgat în 
pat. Trebuie să recunoşti, Watson, că aceste fapte sunt foarte 
sugestive. În fiecare caz există probe că aerul era toxic. De 
asemenea, în fiecare caz în cameră arde ceva, un foc în primul şi o 
lampă în al doilea. De foc era nevoie, dar lampa a fost aprinsă, 
după cum am putut vedea comparând consumul de ulei într-o 
perioadă de timp, la multă vreme după ce s-a luminat bine de 
ziuă. De ce? Cu siguranţă pentru că există o legătură între aceste 
trei lucruri: arderea, atmosfera înăbuşitoare şi în cele din urmă 
nebunia sau moartea acelor oameni lipsiţi de noroc. Asta e clar, 
nu-i aşa?! 

— Aşa se pare. 

— Cel puţin o putem accepta ca ipoteză de lucru. Deci să 
presupunem că în fiecare caz a fost ars ceva care a provocat un 
aer cu ciudate efecte toxice. Foarte bine. In primul caz, acela al 


familiei Tregennis, această substanţa a fost pusă în foc. Fereastra 
era închisa, dar e normal ca focul va ridica fumul până la un 
anumit nivel al hornului. Prin urmare, ne putem aştepta ca 
efectele otrăvii să fie mai mici decât în al doilea caz, unde vaporii 
nu aveau pe unde să se evacueze. Rezultatul pare să indice ca aşa 
a fost, din moment ce în primul caz a murit doar o femeie, fiindcă 
se presupune că femeile au un organism mai fragil, iar ceilalţi dau 
semne de nebunie temporară sau permanentă, nebunia fiind 
evident primul efect al drogului, în al doilea caz, rezultatul a fost 
fatal. Deci, faptele par să conducă la teoria unei otrăvi care a 
acţionat prin combustie. 

Având în minte acest raţionament, e normal că am căutat 
prin camera lui Mortimer Tregennis ca să găsesc resturi ale 
acestei substanţe. Evident, trebuia să caut pe apărătoarea lămpii. 
Acolo am observat nişte solzi de cenuşă şi pe la margini resturi 
dintr-o pudră maronie care nu fusese consumată. După cum ai 
văzut, am luat jumătate din ea şi am pus-o într-un plic. 

— De ce jumătate, Holmes? 

— Fiindcă, dragă Watson, nu sunt eu omul care să stea în 
calea anchetei oficiale a poliţiei. Las poliţiştilor toate probele pe 
care le găsesc. Otrava este tot acolo pe lampă, totul este sa aibă 
isteţimea s-o găsească. Şi acum, Watson, vom aprinde lampa 
noastră, nu înainte de a lua precauţiile necesare, adică de a 
deschide fereastra ca să evităm moartea prematură a doi membri 
de vaza ai societăţii; tu te vei aşeza lângă fereastra deschisă, într- 
un fotoliu, în afară de cazul în care, ca orice om cu judecată, 
hotărăşti că nu vrei să te implici în povestea asta. Oh, vrei s-o faci, 
nu-i aşa?! Ştiam eu cine-i Watson al meu! Eu voi aşeza scaunul 
ăsta vizavi de-al tău ca sa fim la aceeaşi distanţă de otravă şi faţă 
în faţă. Vom lăsa uşa întredeschisă. Acum, fiecare dintre noi îl 
poate vedea pe celălalt şi poate întrerupe experienţa dacă 
simptomele devin alarmante. E totul clar? Ei, atunci iau pudra din 
plic, sau ce a rămas din ea, şi o presar deasupra lămpii care arde. 
Aşa! Şi acum, Watson, să luăm loc şi să aşteptăm evenimentele. 

N-a durat mult. De-abia mă aşezasem pe scaun când mi-am 
dat seama că în cameră era un miros greu, subtil şi greţos, de 
mosc. De la prima inhalare, creierul şi imaginaţia mea au scăpat 
de sub control. În faţa ochilor mi se învârtea un nor negru, gros, 
iar mintea îmi spunea că înăuntrul lui, încă nevăzute, dar gata să 
năvălească asupra simţurilor mele îngrozite, colcăiau toate 


lucrurile oribile, tot ce era monstruos şi malefic în univers. 
Contururi vagi pluteau, se încolăceau în valul negru, fiecare părea 
o ameninţare şi un avertisment despre ce va veni, mesagerul unui 
iminent pericol de neexplicat, al unei terori care-mi va zdrobi 
sufletul. M-a paralizat, m-a îngheţat o groază cumplită. Simţeam 
că mi se face părul măciucă, ochii îmi ieşeau din orbite, gura mi s- 
a deschis, iar limba îmi atârna ca o bucată de piele. Chinul 
creierului meu era atât de mare, încât ştiam că trebuie să 
explodeze ceva. Am încercat să tip şi-mi dădeam seama vag că 
din gură îmi ieşea un horcăit în loc de voce, îl auzeam ca din 
depărtare, ca şi cum mi-aş fi părăsit corpul. În aceeaşi clipa, într- 
un efort de evadare, am ieşit din norul de disperare şi am zărit 
faţa lui Holmes, albă, rigidă şi cuprinsă de teroare, cu exact 
aceeaşi expresie pe care o văzusem pe feţele morţilor. Viziunea 
aceea mi-a dat o clipă de luciditate şi de tărie. Am sărit de pe 
scaun, l-am apucat cu braţele pe Holmes şi împreună am mers 
clătinându-ne spre uşă ca să ne aruncăm câteva secunde mai 
târziu afară pe iarbă şi să rămânem întinşi acolo, umăr la umăr, 
conştienţi doar de splendida strălucire a soarelui care-şi croia 
drum prin valul iadului de teroare care ne înghiţise cu câteva clipe 
mai înainte. El s-a ridicat încet de pe sufletele noastre cum se 
ridică ceața de pe câmpuri, pacea şi raţiunea au revenit, iar noi 
stăteam acolo pe iarbă ştergându-ne frunţile reci şi umede, 
uitându-ne neliniştiţi unul la celălalt ca să vedem urmele lăsate de 
îngrozitoarea experienţă prin care trecusem. 

— Pe cuvântul meu, Watson!, a spus în sfârşit Holmes cu o 
voce nesigură, îţi sunt dator vândut şi-mi cer scuze. A fost o 
experienţă incalificabilă dacă era vorba doar de mine şi cu atât mai 
mult când e vorba de prieten. Îmi pare într-adevăr extrem de râu. 

— Ştii, am răspuns destul de emoţionat să descopăr mai 
bine decât oricând ce inimă avea Holmes, că bucuria cea mai mare 
şi cel mai mare privilegiu pentru mine sunt când te ajut. 

A revenit imediat la atitudinea pe jumătate ironică, pe 
jumătate cinică pe care o adopta faţă de cei aflaţi în preajma lui. 

— Ar fi o muncă inutilă să înnebunim, dragul meu Watson. 
Un observator sincer ar spune cu siguranţă că oricum eram nebuni 
când ne-am aventurat sa facem o asemenea experienţă. li 
mărturisesc că nu mi-am imaginat vreodată că efectul ar putea fi 
aşa de rapid şi de puternic. 

A intrat repede în casă, s-a întors cu lampa aprinsă ţinând-o 


cât mai departe de el şi a aruncat-o pe o tufă de mure. 

— Trebuie să aşteptăm puţin ca sa se aerisească încăperea. 
Să înţeleg, Watson, că nu mai ai nicio urmă de îndoială despre cum 
s-au petrecut tragediile. 

— Absolut nici una. 

— Dar cauza rămâne la fel de obscură ca şi până acum. Vino 
aici în chioşc şi hai să vorbim! Substanţa asta blestemată mi-a 
rămas în gât. Cred că trebuie sa admitem că toate dovezile îl 
indică pe acest Mortimer Tregennis drept criminal în prima 
tragedie, deşi el a fost victimă în a doua. Trebuie să ne amintim în 
primul rând că au fost nişte certuri în familie şi apoi o împăcare. 
Cât de aprinse au fost certurile sau cât de sinceră a fost 
împăcarea, asta nu ştim. Când mă gândesc la Mortimer Tregennis 
cu faţa lui de vulpoi, cu ochii mici şi vicleni ascunşi de ochelari, nu 
mi se pare genul de om care iartă prea uşor. Şi, pe de alta parte, îţi 
aminteşti că ideea aceea cu ceva care mişca în grădină, idee care 
ne-a abătut o vreme atenţia de la cauza reală a tragediei, a pornit 
de la el. Avea un motiv să ne pună pe o pistă greşită. Pe urmă, 
dacă nu el a aruncat substanţa în foc înainte să iasă din cameră, 
atunci cine-a făcut-o? Totul s-a întâmplat imediat după plecarea 
lui. Dacă ar fi venit altcineva, cu siguranţă cei trei s-ar fi ridicat de 
la masă. Şi apoi, în liniştitul Cornwall, musafirii nu vin după ora 
zece seara! Deci putem concluziona că toate probele îl indică drept 
vinovat pe Mortimer Tregennis. 

— Atunci, propria lui moarte a fost o sinucidere! 

— Păi, dragă Watson, la prima vedere nu este un lucru 
imposibil. Omul cu sufletul apăsat de gândul că a adus o asemenea 
nenorocire asupra membrilor familiei lui ar putea fi mânat spre 
sinucidere din cauza remuşcărilor. Totuşi, sunt câteva motive 
serioase ca să nu credem asta. Din fericire, există în Anglia un om 
care ştie totul despre asta şi am aranjat în aşa fel încât în după- 
amiaza asta să aflăm faptele chiar din gura lui. Ah, a venit puţin 
mai devreme. Aveţi amabilitatea să veniţi încoace, doctore Leon 
Sterndale?! Am făcut o experienţă cu substanţe chimice în cameră 
şi nu prea e adecvată primirii unui asemenea oaspete de seamă. 

Am auzit zgomotul porţii de la grădină şi apoi silueta 
impunătoare a marelui explorator african s-a ivit pe alee. S-a întors 
oarecum surprins către chioşcul rustic unde stăteam. 

— M-ai chemat, domnule Holmes. Am primit biletul dumitale 
cam acum o oră şi iată am venit, deşi chiar nu ştiu de ce-ar trebui 


să mă prezint la ordinele dumitale, 

— Probabil vom putea lămuri acest aspect înainte să ne 
despărţim, a răspuns Holmes. Între timp vă rămân foarte îndatorat 
pentru curtoazie şi înțelegere.  Scuzaţi această primire 
neprotocolară în aer liber, dar prietenul Watson şi cu mine era să 
adăugăm încă un capitol la seria întâmplărilor numite în ziare 
„Oroarea din Cornwall“ şi preferăm să lăsăm aerul să se 
împrospăteze puţin. Poate că, din moment ce lucrurile pe care le 
vom discuta se vor referi la aspecte foarte intime din viaţa 
dumneavoastră, e mai bine să vorbim aici, unde nimeni nu poate 
trage cu urechea. 

Exploratorul şi-a luat din gură trabucul şi l-a privit sever pe 
tovarăşul meu. 

— Nu prea ştiu, domnule, ce lucruri discutate de noi ar putea 
să se refere la aspecte intime din viaţa mea. 

— Uciderea lui Mortimer Tregennis, a replicat Holmes. 

O clipă mi-am dorit să fi fost înarmat. Faţa sălbatică a lui 
Sterndale s-a făcut stacojie, ochii îi aruncau fulgere, iar venele 
proeminente, pasionale, îi pulsau pe frunte în timp ce s-a repezit 
înainte spre tovarăşul meu cu pumnii încleştaţi. Apoi s-a oprit şi cu 
mult efort şi-a reluat atitudinea rece, rigidă, calmă, care probabil 
era mai periculoasă decât subita izbucnire de furie. 

— Am trăit atâta timp printre sălbatici, mai presus de legi, a 
explicat el, încât mi-a intrat în obicei să fac eu legea. Domnule 
Holmes, ar fi mai bine să nu uiţi asta, fiindcă nu doresc să te 
rănesc în vreun fel. 

— Nici eu nu doresc să te rănesc, doctore Sterndale. 
Desigur, cea mai bună dovadă pentru asta e că, ştiind tot ce ştiu, 
am trimis după dumneata şi nu după poliţie. 

Sterndale s-a aşezat cu răsuflarea tăiată, intimidat poate 
pentru prima dată în viaţa lui plină de aventuri. Erau o siguranţă 
calmă, o forţă în atitudinea lui Holmes, cărora nu le puteai rezista. 
Oaspetele nostru s-a bâlbâit câteva secunde în care mâinile 
puternice i se deschideau şi se închideau spasmodic, agitate. 

— Ce vrei să spui?, a întrebat în cele din urmă. Dacă e o 
cacealma din partea dumitale, domnule Holmes, ţi-ai ales prost 
omul pe care să faci experienţe. Hai să n-o mai luăm pe ocolite. Ce 
vrei să spui? 

— Îţi voi spune, a replicat Holmes, iar motivul pentru care o 
voi face este că sper sa răspunzi la sinceritate prin aceeaşi 


monedă. Care va fi pasul meu următor? Asta depinde în întregime 
de natura apărării dumitale. 

— Apărarea mea? 

— Da, domnule. 

— Apărarea mea faţă de ce? 

— Faţă de acuzaţia de a ii cel care l-a ucis pe Mortimer 
Tregennis. 

Sterndale şi-a tamponat fruntea cu batista exclamând: 

— Pe legea mea, o ţii tot aşa! Toate succesele dumitale se 
bazează pe această înclinaţie extraordinară pentru cacealma? 

— La cacealma, i-a replicat dur Holmes, joci chiar dumneata, 
doctore Leon Sterndale, şi nu eu. Ca dovadă îţi voi spune câteva 
din faptele pe care se bazează concluziile mele. Despre întoarcerea 
dumitale de la Plymouth, deşi multe din bagaje au plecat în Africa, 
nu voi spune nimic altceva decât că a fost primul indiciu că eşti 
unul dintre factorii care trebuie luaţi în considerare la 
reconstituirea acestei drame. 

— M-am întors... 

— Ti-am auzit motivele, dar mi se par neconvingătoare şi 
nepotrivite. Să trecem peste asta. Ai venit aici ca să mă întrebi pe 
cine suspectam. Am refuzat să-ţi răspund. Apoi te-ai dus la 
parohie, ai aşteptat afară câtva timp şi după aceea te-ai întors 
acasă. 

— De unde ştii asta? 

— Te-am urmărit. 

— N-am văzut pe nimeni. 

— Nici n-aveai cum când te urmăream eu. Ai petrecut o 
noapte agitată în cabana dumitale şi ai făcut anumite planuri pe 
care le-ai pus în aplicare la primele ore ale dimineţii. Ai plecat de- 
acasă când se crăpa de ziuă şi ţi-ai umplut buzunarul cu nişte 
pietricele roşcate care erau făcute grămadă lângă poartă. 

Sterndale a tresărit puternic şi s-a uitat la Holmes uluit. 

— Pe urmă ai mers repede o milă, distanţa până la casa 
parohială. Purtai, dacă-mi dai voie să remarc, aceeaşi pereche de 
încălţăminte sport cu striuri pe care o porţi în momentul de faţă. La 
casa parohială ai trecut prin livadă şi prin gardul viu până ai ajuns 
sub fereastra lui Tregennis. Era lumină deja, dar cei din casă nu se 
treziseră. Ai scos o parte din pietricele din buzunar şi le-ai aruncat 
spre fereastra de deasupra. 

Sterndale a sărit în picioare. 


— Cred că eşti diavolul însuşi! 

Holmes a zâmbit, măgulit de compliment. 

— Ai aruncat doi sau poate trei pumni plini până când 
chiriaşul a venit la fereastră. l-ai făcut semn să coboare. S-a 
îmbrăcat în grabă şi a coborât în salon. Ai intrat pe fereastră. Aţi 
avut o discuţie, una scurtă, în timpul căreia dumneata te-ai plimbat 
încoace şi-ncolo prin cameră. Apoi ai ieşit afară şi ai închis 
fereastra, ai rămas pe gazon fumând un trabuc şi privind ce se 
întâmplă înăuntru. La sfârşit, după moartea lui Tregennis, ai plecat 
pe drumul pe care veniseşi. Acum, doctore Sterndale, cum îţi 
justifici comportarea şi care au fost motivele acţiunilor dumitale? 
Dacă recurgi la subterfugii sau te joci cu mine, te asigur că îmi voi 
declina orice responsabilitate de acum înainte. 

In timpul cât ascultase cuvintele care îl acuzau, faţa 
musafirului nostru devenise cenuşie, lividă. A rămas câtva timp cu 
faţa cufundată în palme. Apoi, cu un gest impulsiv, a scos o 
fotografie din buzunarul de la piept şi a aruncat-o pe masa din fata 
noastră. 

— lată de ce am făcut-o, a zis el. 

Fotografia arăta faţa şi bustul unei femei foarte frumoase. 
Holmes s-a aplecat deasupra ei. 

— Brenda Tregennis. 

— Da, Brenda Tregennis, a repetat vizitatorul. Am iubit-o ani 
de zile şi ea m-a iubit la fel. lată secretul retragerii în singurătatea 
din Cornwall de care oamenii se mirau atâta. Mă aducea aproape 
de singura fiinţă de pe lume care-mi era dragă. Nu mă puteam 
căsători cu ea fiindcă am o soţie care m-a părăsit de mulţi ani, dar 
de care, conform mizerabilelor legi engleze, n-am putut divorța. 
Brenda a aşteptat ani în şir. Eu am făcut acelaşi lucru. Şi uite 
pentru ce-am aşteptat! 

Un hohot teribil i-a scuturat corpul masiv, iar el şi-a încleştat 
mâna pe gât sub barba stufoasă. Apoi, cu un efort, s-a stăpânit şi a 
vorbit din nou: 

— Vicarul ştia. Era confidentul nostru. El poate să vă spună 
că ea era un înger coborât din ceruri. De-aceea el mi-a telegrafiat 
să mă întorc. Ce mai contau bagajele sau Africa pentru mine când 
am aflat ce soartă a avut iubita mea? lată veriga lipsă, cheia 
acţiunii mele, domnule Holmes. 

— Continuă, a spus prietenul meu. 

Doctorul Sterndale a scos din buzunar un pachet învelit în. 


hârtie şi l-a pus pe masă. Era un ambalaj pe care era scris Radix 
pedis diaboli şi dedesubt era o etichetă roşie care indică otrăvurile. 
A împins pachetul spre mine: 

— Inţeleg că sunteţi doctor, domnule. Aţi auzit vreodată de 
această substanţă? 

— "Rădăcină de piciorul diavolului!“ Nu, n-am auzit niciodată 
de ea. 

— Nu aruncă nicio pată asupra cunoştinţelor dumneavoastră 
profesionale fiindcă mi se pare că în afară de un eşantion aflat într- 
un laborator din Buda nu mai există altul în Europa, încă nu şi-a 
găsit locul nici în farmacopee, nici în literatura de specialitate 
despre toxicologie. Rădăcina are formă de picior, jumătate 
omenesc, jumătate de ţap, şi de aici numele sugestiv dat de un 
misionar botanist. Este folosită ca o otravă chinuitoare de către 
vracii din anumite părţi din Africa de Vest şi ei păstrează secretul. 
Eu am obţinut acest exemplar în împrejurări foarte speciale în 
ţinutul tribului Ubangi. 

In timp ce vorbea, a desfăcut hârtia şi ne-a arătat o pulbere 
maro-roşcată asemănătoare tutunului de prizat. 

— Şi apoi, domnule?, a intervenit Holmes sever. 

—  Intenţionez să vă spun, domnule Holmes, tot ce s-a 
întâmplat de fapt, fiindcă ştiţi deja atât de multe, încât este clar în 
interesul meu să ştiţi totul. V-am explicat deja relaţia dintre mine şi 
familia Tregennis. De dragul surorii eram prietenos cu fraţii. În 
familie a fost un conflict legat de bani, iar asta l-a înstrăinat pe 
Mortimer, dar era de presupus că se împăca seră şi de aceea am 
avut faţă de el aceeaşi atitudine ca faţă de ceilalţi. Era un om 
viclean, ascuns, mereu complota ceva şi au apărut mai multe 
elemente care mi-au stârnit bănuieli, dar ăsta nu era un motiv să 
am un conflict deschis. 

Intr-o zi, acum câteva săptămâni, a venit la cabana mea şi i- 
am arătat o parte din curiozităţile mele africane. Printre altele i-am 
arătat şi pudra asta explicându-i despre ciudatele ei proprietăţi, 
cum stimulează centrii nervoşi care controlează emoția şi frica şi 
cum soarta nefericitului care este condamnat la această tortură de 
către preotul tribului nu poate fi decât nebunia sau moartea. l-am 
spus că europenii nu au cunoştinţele ştiinţifice ca s-o detecteze. Nu 
pot să-mi închipui cum a luat-o, fiindcă eu n-am părăsit deloc 
camera, dar nu încape îndoială că atunci a făcut-o, adică în timp ce 
eu deschideam dulapuri şi căutam prin cutii, el a reuşit să fure 


puţin din „Rădăcina de piciorul diavolului“. Îmi amintesc bine cum 
a insistat cu întrebări despre cantitatea şi timpul necesar până-şi 
face efectul, dar nici n-am visat că ar putea avea un motiv 
personal ca să întrebe. 

Nu m-am mai gândit la asta până când telegrama vicarului 
n-a ajuns la Plymouth. Ticălosul crezuse că voi fi deja pe mare când 
voi afla vestea şi ani de zile voi rătăci prin inima Africii. Dar m-am 
întors imediat. După ce-am aflat detaliile, am fost convins că 
fusese folosită otrava mea. Am venit să te văd şi să aflu dacă ai 
putea avea altă explicaţie. Dar nu era niciuna. M-am convins că 
Mortimer Tregennis era criminalul, că de dragul banilor şi probabil 
cu gândul că dacă ceilalţi membri ai familiei sunt demenţi el va fi 
singurul administrator al averii lor comune, acest om a folosit 
pudra din „Rădăcina de piciorul diavolului“ asupra lor reuşind să-i 
înnebunească pe doi şi omorând-o pe sora lui, Brenda, singura 
fiinţă umană pe care am iubit-o vreodată şi care m-a iubit la rândul 
ei. lată crima lui, care avea să-i fie pedeapsa? 

S-o las în seama legii? Dar unde erau dovezile? Ştiam că 
acestea erau faptele, însă cum aş fi putut să fac un juriu alcătuit 
din oameni simpli, de la ţară, să creadă o poveste atât de 
fantastică? Puteam reuşi sau nu. Dar nu-mi permiteam să dau 
greş. Sufletul meu plângea după răzbunare. Deja v-am spus, 
domnule Holmes, că mi-am petrecut o mare parte a vieţii sfidând 
legile şi spre sfârşit am ajuns să fac chiar eu legea. Aşa a fost şi 
acum. Am hotărât că el trebuia să aibă aceeaşi soartă pe care o 
rezervase altora. Sau asta, sau îl omoram cu mâna mea. In toată 
Anglia nu vei găsi un om căruia să-i pese mai puţin de viaţă decât 
îmi pasă mie acum. 

Acum v-am destăinuit totul. Dumneata ai descoperit restul. 
Am plecat, aşa cum ai spus, de la cabana mea după o noapte de 
nesomn. Inţelegeam că va fi greu să-l trezesc, aşa că am luat nişte 
pietriş din grămada despre care ai amintit şi l-am aruncat la 
fereastra lui. A coborât şi mi-a dat drumul în salon prin fereastră. l- 
am aruncat în faţă acuzaţiile. l-am spus că am venit ca judecător şi 
călău. Nenorocitul s-a prăbuşit pe scaun, paralizat de frică la 
vederea revolverului. Am aprins lampa, am pus pudra deasupra şi 
am stat dincolo de fereastră gata să-mi îndeplinesc ameninţarea şi 
să-l împuşc dacă încearcă să iasă din cameră. A murit în cinci 
minute. Doamne Dumnezeule, în ce chinuri a murit! Dar inima îmi 
era împietrită fiindcă prin aceleaşi torturi trecuse înainte iubita 


mea. lată povestea mea, domnule Holmes! Poate dacă ai fi iubit o 
femeie, ai fi făcut la fel ca mine. Oricum, sunt în mâinile dumitale. 
Poţi lua orice măsuri vrei. După cum v-am mai spus, niciun om de 
pe lumea asta nu se teme de moarte mai puţin ca mine. 

Câteva momente, Holmes a rămas tăcut. În cele din urmă a 
întrebat: 

— Ce planuri aveai? 

— Voiam să mă îngrop în Africa Centrală. Munca mea acolo e 
doar pe jumătate făcută. 

— Du-te şi termină cealaltă jumătate, a răspuns Holmes. Eu, 
cel puţin, nu doresc să te împiedic. 

Doctorul Sterndale s-a ridicat în toată măreţia lui, a făcut 
grav o plecăciune şi s-a îndepărtat de pavilion. Holmes şi-a aprins 
pipa şi mi-a dat punga de tutun. 

— Câteva fumuri mai puţin otrăvitoare ar fi o schimbare 
bine-venită. Cred că eşti de acord, Watson, că acesta nu e genul de 
caz în care să ne amestecăm. Ancheta noastră a fost neoficială şi 
acţiunea noastră trebuie să rămână aşa. Ai vrea să-l denunţi pe 
acest om? 

— Desigur că nu, i-am răspuns. 

— N-am iubit niciodată, Watson, dar, dacă aş fi făcut-o, iar 
femeia iubită ar fi murit în felul acesta, probabil aş fi acţionat exact 
ca rebelul nostru vânător de lei. Cine ştie? Ei, Watson, nu-ţi voi 
insulta inteligenţa explicându-ţi lucruri evidente. Desigur, pietrişul 
aflat pe pervazul ferestrei a fost punctul de plecare în căutările 
mele. Nu semăna cu cel din grădina de la casa parohială. Doar 
când atenţia mi-a fost atrasă către doctorul Sterndale şi cabana lui 
am găsit mostre similare. Lampa care ardea când afară era deja 
lumină şi resturile de pudră de pe apărătoare au fost verigile dintr- 
un lanţ previzibil. Şi acum, dragă Watson, cred că putem să gonim 
din minte întreaga poveste şi să ne întoarcem la studiul rădăcinilor 
caldeene care se găsesc cu siguranţă în ramura vorbită în Cornwall 
a măreţului grai celtic. 


Sfârşit 


Ultima reverență 
UN EPILOG AL LUI SHERLOCK HOLMES 


Era 2 august, ora nouă seara, cel mai îngrozitor august din 
istoria lumii. Ai fi putut crede că blestemul lui Dumnezeu se 
abătuse deja asupra unei lumi degenerate, fiindcă erau o linişte 
sinistră şi o senzaţie apăsătoare de aşteptare în aerul sufocant, 
imobil. Era mult după apusul soarelui, daria distanţă, spre vest, 
foarte jos, o dungă roşie ca sângele spinteca cerul ca o rană 
deschisă. Deasupra, stelele străluceau intens, iar dedesubt luminile 
corăbiilor sclipeau în golf. Cei doi germani celebri stăteau lângă 
zidul de piatră de lângă aleea din grădină, iar casa lungă, scundă, 
cu acoperiş triunghiular, se profila în spatele lor în timp ce priveau 
în jos către plaja largă de la piciorul minunatei stânci de calcar ps 
care Von Bork, ca un vultur rătăcitor, poposise cu patru ani înainte. 
Stăteau cu capetele apropiate, vorbind în şoaptă, confidenţial. 
Privite de jos, capetele aprinse ale ţigărilor lor ar fi putut părea 
ochii de tăciune ai unui duh rău, ai unui diavol care se uita fix în 
întuneric. 

Acest Von Bork era un om remarcabil, un om cum nu prea 
mai găseai printre toţi agenţii devotați ai Kaizerului. Aptitudinile lui 
îl recomandaseră de fapt pentru misiunea din Anglia, cea mai 
importantă misiune dintre toate, dar de când o preluase, talentul 
lui devenise din ce în ce mai clar pentru cei şase oameni din lume 
care chiar ştiau adevărul despre el. Unul dintre cei şase era 
tovarăşul lui de discuţie, baronul 

Von Herling, secretarul şef al legaţiei, al cărui imens Benz 
de-o sută de cai-putere bloca aleea de ţară aşteptând să-şi poarte 
ca vântul proprietarul înapoi spre Londra. 

— După câte îmi dau seama din mersul evenimentelor, 
probabil te vei întoarce la Berlin în maximum o săptămână, spunea 
secretarul. Când ajungi acolo, dragul meu Von Bork, cred ca vei fi 
surprins de primirea pe care ţi-o vor face. Ştiu întâmplător că 
rezultatele muncii tale în ţara asta sunt cunoscute în cele mai 
înalte cercuri. 

Secretarul era un bărbat masiv, lat în spate şi înalt, vorbea 
domol, apăsa pe cuvinte într-o manieră oarecum de modă veche, 
ceea ce fusese principalul lui atu în cariera politică. 

Von Bork a râs: 


— Englezii nu sunt prea greu de înşelat. Nu-ţi poţi imagina 
un popor mai docil şi mai simplu. 

— Nu ştiu ce să zic. a spus celălalt gânditor. Au nişte limite 
ciudate şi trebuie să înveţi să le respecţi. Această simplitate 
aparentă reprezintă o capcană pentru străini. Prima impresie pe 
care ţi-o fac este că sunt foarte blânzi. Apoi, pe neaşteptate dai de 
o zonă dură şi înţelegi că ai atins limita şi trebuie să te adaptezi la 
acel fapt. Au, de exemplu, nişte convenţii aici, pe insulă, pe care 
pur şi simplu TREBUIE să le respecţi. 

— Vrei să spui „bunele maniere“ şi chestii din astea?, a oftat 
Von Bork fiindcă suferise mult chiar el. 

— Vreau să spun prejudecățile britanice în manifestările lor 
cele mai stranii. De exemplu, aş putea aminti una dintre cele mai 
mari gafe pe care le-am făcut, îmi permit să vorbesc despre gafe 
pentru că-mi ştii munca destul de bine ca să admiţi c-a fost un 
succes. S-a întâmplat când am venit prima dată. Am fost invitat la 
o reuniune de sfârşit de săptămână în casa de la ţară a unui 
ministru din cabinet. Conversaţia era uluitor de indiscretă. 

Von Bork a clătinat din cap: 

— Mi s-a întâmplat şi mie, a spus cu voce seacă. 

— Exact. Ei, normal că am trimis un rezumat al informaţiilor 
la Berlin. Din nefericire, bunul nostru cancelar e cam stângaci în 
treburile astea şi a transmis o remarcă din care reieşea că avea 
cunoştinţă despre discuţii. Asta, fireşte, a dus direct la mine. N-ai 
idee cât rau mi-a făcut. Cu ocazia aceea, gazdele noastre britanice 
n-au fost deloc blânde, te asigur. M-a costat doi ani din viaţă. lar tu, 
cu poza aia de sportiv pe care-o afişezi... 

— Nu, nu, eu n-aş spune că-i asta. O poză este un lucru 
artificial. Acesta e un lucru natural. M-am născut sportiv. 

Îmi place. 

— Păi, asta face lucrurile şi mai eficiente. Participi la 
concursuri de iahturi, vânezi cu ei, joci polo, eşti la fel de bun ca ei 
la orice joc, atelajul tău cu patru cai ia premii la Olympia. Am auzit 
că te încumeţi chiar să boxezi cu ofiţerii mai tineri. 

Care-i rezultatul? Nimeni nu te ia în serios. Eşti un „tip de 
treabă“, un individ destul de cumsecade pentru un german, un 
tânăr zvăpăiat care bea de stinge, frecventează cluburile de 
noapte şi cutreieră oraşul. lar în tot timpul casa asta liniştită de la 
ţară e centrul a jumătate din intrigile din Anglia, iar boiernaşul 
sportiv e cel mai abil agent secret din Europa. Genial, dragul meu 


Von Bork, genial! 

— Mă flatezi, baroane! Dar cu siguranţă pot afirma că aceşti 
patru ani petrecuţi de mine în ţara asta n-au fost neproductivi. Nu 
ţi-am arătat niciodată micul meu depozit. Vrei să intri o clipă? 

Uşa biroului dădea exact spre terasă. Von Bork a deschis-o 
şi, luând-o înainte, a apăsat butonul comutatorului electric. Apoi a 
închis uşa în spatele siluetei masive care-l urmase şi a tras cu grijă 
draperia grea peste fereastra cu zăbrele. Doar după ce a luat 
aceste măsuri şi-a întors faţa bronzată şi subţire către oaspetele 
sau spunând: 

— O parte din hârtii nu mai sunt aici. Când soţia mea şi 
servitorii au plecat ieri la Flushing, le-au luat pe cele mai puţin 
importante cu ei. Trebuie, desigur, să cer sprijinul ambasadei în 
legătură cu celelalte. 

— Numele ţi-a fost deja înregistrat ca făcând parte din 
personal. Nu vor fi dificultăţi legate de dumneata sau de bagaj. 
Desigur, e foarte posibil să nu fie nevoie să plecăm. Anglia s-ar 
putea să abandoneze Franţa în braţele destinului. Suntem siguri că 
nu s-a semnat niciun tratat între ele. 

— Nici cu Belgia? 

— Da, nici cu Belgia. 

Von Bork a clătinat din cap neîncrezător: 

— Nu înţeleg cum se poate. Sigur e un tratat cu Belgia. Nu 
şi-ar reveni niciodată după o asemenea umilinţă. 

— Cel puţin ar avea pace pentru moment. 

— Dar onoarea ei? 

— Hm, stimate domn, trăim într-o epocă practică. Onoarea 
este o noţiune medievală. Şi apoi, Anglia nu e pregătită. E de 
neconceput, dar nici măcar taxa de război de cincizeci de milioane 
impusă la noi, despre care s-ar crede că ne dezvăluie intenţiile la 
fel de clar de parcă am fi pus un anunţ pe prima pagină din 
„Times“, n-a reuşit să-i trezească pe oamenii ăştia din visare. Ici şi 
colo, auzi o întrebare. E problema mea să găsesc un răspuns. Ici şi 
colo apare puţină iritare. E problema mea s-o calmez. Dar te asigur 
că, în problemele esenţiale, depozitarea munițiilor, pregătirea 
atacului submarinelor, planurile de realizare a explozibililor 
puternici, nu s-a făcut nimic. Cum ar putea atunci Anglia să 
intervină, mai ales când noi am stârnit o asemenea vâltoare cu 
războiul civil din Irlanda... Dumnezeu mai ştie ce ar concentra 
atenţia asupra problemelor interne. 


— Trebuie să se gândească la viitor. 

— Ah, asta-i altă problemă! îmi închipui că pe viitor avem şi 
noi planuri foarte precise cu Anglia, iar informaţiile tale vor fi vitale 
pentru noi. Se hotărăşte azi sau mâine soarta britanicului. Dacă 
preferă să fie astăzi, noi suntem gata. Dacă vrea.s-o lase pe mâine, 
vom fi chiar mai pregătiţi. Aş zice c-ai* fi mai înţelept din partea lor 
să lupte cu aliaţi, nu fără, dar asta e problema lor. Săptămâna asta, 
destinul va hotărî. Dar vorbeai despre documente. 

S-a aşezat pe fotoliu pufăind toropit din trabuc în timp ce 
lumina cădea pe capul său mare şi chel. Camera mare, cu 
lambriuri de stejar şi rafturi cu cărţi pe toţi pereţii, avea o draperie 
atârnată într-un colţ. Dacă o dădeai la o parte, descopereai un seif 
mare cu ornamente de alamă. Von Bork a luat de pe lanţul de ceas 
o cheie mică şi după ce a meşterit cu grijă o vreme lacătul, a 
deschis uşa cea grea. S-a dat într-o parte arătând spre interior: 

— Uite! 

Lumina cădea direct în seiful deschis, iar secretarul 
ambasadei a privit cu ochi mari, plini de interes, şirurile de 
compartimente cu care era dotat. Fiecare avea o etichetă şi, 
trecându-şi privirea peste ele, a citit o serie lungă de titluri ca 
„Vaduri“, „Apărarea porturilor“, „Avioane“, „Irlanda“, „Egipt“, 
„Forturi din Portsmouth“, „Canalul“, „Rosythe“ şi multe altele. 

Fiecare compartiment era înţesat de documente şi desene. 

— Colosal!, a exclamat secretarul. 

Punând jos trabucul, a aplaudat încet cu mâinile grăsuţe. 

— Şi totul în patru ani, baroane. Nu-i chiar aşa rău pentru un 
boiernaş de ţară, mare băutor şi călăreț. Dar giuvaierul colecţiei 
mele abia vine şi decorul e pregătit pentru el. A arătat spre un 
spaţiu unde era scris „Semnalizare Navală“. 

— Dar ai deja un dosar bun în domeniul acesta. 

— Depăşit, numai maculatură. Amiralitatea a sesizat asta şi 
toate codurile au fost schimbate. A fost o lovitură, baroane, cel mai 
mare pas înapoi din toată activitatea mea. Dar mulţumită 
carnetului de cecuri şi bunului Altamont, totul se va rezolva în 
noaptea asta. 

Baronul s-a uitat preţ de o clipă la ceas şi a scos un sunet de 
dezamăgire. 

— Păi, chiar nu pot să mai aştept. Îţi imaginezi că lucrurile se 
mişcă repede în Carlton Terrace şi toţi trebuie să fim la posturi. 
Sperasem să le pot duce veşti despre marea dumitale lovitură. 


Altamont n-a stabilit nicio oră? 

Von Bork a împins spre el o telegramă. 

Vin negreşit în noaptea asta şi aduc bujii noi. 

Altamont 

— Bujii, ha? 

— EI trece drept expert în motoare, iar eu am un garaj plin 
cu maşini. În codul nostru, orice material interesant e numit după 
piesele maşinii. Dacă vorbeşte despre un radiator, e o navă de 
război, o pompă de ulei e un vas de croazieră. Bujiile sunt 
semnalizări navale. 

— E trimisa din Portsmouth la prânz, a spus secretarul 
examinând telegrama. Apropo, cât îi dai? 

— Cinci sute de lire pentru treaba asta. Desigur, are şi un 
salariu. 

— Ticălos lacom! Sunt utili trădătorii ăştia, dar am pică pe 
banii lor mânijiţi cu sânge. 

— Eu n-am niciun motiv să am pică pe Altamont. Munceşte 
minunat. Dacă-l plătesc bine, cel puţin „livrează marfa“, ca să 
folosesc exact expresia lui. Şi apoi, nu-i un trădător. Te asigur că şi 
cel mai devotat juncher filo-german e blând ca o turturica faţă de 
Anglia în comparaţie cu un adevărat american irlandez înrăit. 

— Oh, un american irlandez? 

— Dacă l-ai auzi vorbind, nu te-ai îndoi de asta. Uneori, te 
asigur că de-abia îl pot înţelege. Pare să fi declarat război limbii 
engleze aşa cum a declarat poporului englez. Chiar trebuie să 
pleci? S-ar putea să apară din clipă în clipă. 

— Nu. Îmi pare rău, dar am depăşit deja timpul programat. 
Te aşteptăm mâine dimineaţă şi după ce treci registrul de 
semnalizări dincolo de uşa casei Ducelui de York poţi să pui punct 
cu brio activităţii în Anglia. Ce? Tokay! 

A arătat spre o sticlă bine sigilată şi acoperită de praf care 
stătea pe o tavă de argint alături de două pahare. 

— Pot să-ţi ofer un pahar cu vin înainte de plecare? 

— Nu, mulţumesc, dar văd că se lasă cu chef. 

— Altamont se pricepe la vinuri şi a făcut pasiune pentru 
Tokay-ul meu. E un individ cam ţâfnos şi trebuie să-i cânţi în strună 
uneori. Trebuie să-l mai studiez, te asigur. 

leşiseră iar pe terasă şi se plimbaseră spre capătul ei când 
şoferul baronului a ambalat maşina, dând semnal de plecare. 

— Acelea sunt luminile de Harwich mi se pare, a spus 


secretarul punându-şi haina de drum. Ce liniştit şi paşnic pare 
totul! Peste o săptămână vor sclipi probabil alte lumini, iar coasta 
engleză va fi un loc mai puţin liniştit! Şi cerul s-ar putea să fie mai 
tulbure dacă se îndeplinesc toate promisiunile cu dirijabilele 
Zeppelin. Apropo, cine stă acolo? 

Doar o singură fereastră era luminată în casă, acolo se afla o 
lampă, iar dincolo de ea, aşezată la o masă, era o femeie în vârstă, 
roşcovană la faţă şi cu bonetă ţărănească. Stătea aplecată peste 
lucrul de mână şi din când în când se oprea să mângâie o pisică 
mare şi neagră de pe taburetul de lângă ea. 

— E Martha, singura servitoare care mi-a rămas. 

Secretarul a chicotit. 

— E însăşi personificarea Marii Britanii, complet absorbită de 
sine şi cu aerul general de somnolenţă confortabilă. Ei, la revedere, 
Von Bork! 

Cu o ultimă fluturare a mâinii, el s-a urcat grăbit în maşină, 
iar câteva clipe mai târziu cele două conuri de lumină ale farurilor 
au luminat întunericul. Secretarul s-a tolănit pe pernele elegantei 
limuzine cu mintea atât de plină de iminenta tragedie europeană, 
încât nici n-a observat că trecând pe drumul îngust de ţară maşina 
lui aproape a lovit un Ford micuţ care venea din direcţia opusă. 

Von Bork s-a întors încet în birou când ultimele licăriri ale 
farurilor s-au stins în depărtare. Cum trecea aşa, a observat că 
bătrână lui menajeră stinsese lampa şi se culcase. Pentru el, 
tăcerea şi întunericul din casă erau o experienţă nouă fiindcă avea 
o familie numeroasă. Totuşi, era o uşurare când se gândea că sunt 
în siguranţă, că în afară de bătrâna care zăbovise în bucătărie nu 
mai era nimeni şi avea toată casa la dispoziţie. Avea multe lucruri 
de pus în ordine în birou şi s-a îndeletnicit cu asta până când faţa 
plăcută, inteligentă, i s-a îmbujorat de la căldura hărtiilor care 
ardeau. Lângă masă era o valiză de piele în care a început să 
împacheteze ordonat, sistematic, preţiosul conţinut al seifului. 
Totuşi, de-abia începuse această activitate când urechile agere au 
prins zgomotul unei maşini care se apropia. Imediat a râs încântat, 
a legat curelele valizei, a închis seiful, l-a încuiat şi a ieşit grăbit pe 
terasă exact la timp ca să vadă farurile unei maşini micuţe care se 
oprea la poartă. Din ea a ieşit un om care s-a apropiat repede de el 
în timp ce şoferul, un individ greoi, mai în vârstă, cu mustață 
încărunţită, s-a aşezat ca şi cum s-ar fi resemnat că-l aşteaptă o 
noapte de veghe. 


— Ei?, a întrebat nerăbdător Von Bork alergând să-şi 
întâmpine musafirul. 

Drept răspuns, omul a ridicat în aer triumfător un pacheţel 
învelit în hârtie maro. 

— Poţi să-mi faci primirea triumfală în seara asta, domnul 
meu!, a strigat el. În sfârşit, am adus acasă ceva cărniţă. 

— Semnalele? 

— Aşa cum ţi-am zis în telegramă. Absolut toate, 
semnalizarea cu fanioane, codul pentru lămpi, Marconi, o copie, 
fireşte, nu originalul. Ar fi fost prea periculos. Dar e marfa care 
trebuie şi te poţi baza pe ea. 

L-a bătut puternic pe umăr pe german cu o familiaritate şi o 
forţă care l-au făcut să se crispeze. 

— Intră, l-a poftit el. Sunt singur acasă. Aşteptam doar asta. 
Bineînţeles că o copie este mai buna decât originalul. Daca ar lipsi 
un original, s-ar putea întâmpla atâtea. Crezi că totul e sigur, 
apropo de copie? 

Irlandezul-american intrase în birou şi se aşezase în fotoliu 
întinzându-şi picioarele lungi. Era un bărbat înalt şi sfrijit, cam de 
şaizeci de ani, cu trăsături pronunţate şi un barbişon care-l făcea 
să semene în general cu caricaturile americanului tipic. De colţul 
gurii îi atârna un trabuc umezit, pe jumătate fumat, şi când s-a 
aşezat şi l-a aprins din nou la flacăra unui chibrit. S-a uitat în jur şi 
a întrebat: 

— Te pregăteşti de mutare? la zi, domnule, a adăugat după 
ce ochii i-au căzut pe seiful care nu mai era acoperit de draperie, 
să nu-mi spui că acolo îţi ţii hârtiile! 

— De ce nu? 

— Măiculiţă, într-o drăcie din asta uşor de deschis?! Şi ai tăi 
te mai cred mare spion! Păi, un escroc yankeu l-ar deschide ca pe- 
o cutie de conserve. Dacă ştiam c-o să ţii scrisorile de la mine la 
vedere într-o chestie din asta, eram un tembel dacă-ţi mai scriam. 

— Un escroc n-ar reuşi să forţeze seiful acela, a replicat Von 
Bork. Nu poţi tăia metalul cu nicio sculă. 

— Dar broasca? 

— Nu, e o broască cu cifru dublu. Ştii cum sunt astea? 

— Pune-mă la încercare, a zis americanul. 

— Păi, ai nevoie de un cuvânt şi de un set de cifre înainte s-o 
deschizi. 

S-a ridicat şi i-a arătat o rozetă dublă în jurul găurii pentru 


cheie. 

— Discul exterior este pentru litere, iar cel interior — pentru 
cifre. 

— Da, da, e ca lumea. 

— Deci, nu-i aşa simplu cum ai crezut. Am comandat-o acum 
patru ani şi ce litere şi cifre crezi c-am ales? 

— Habar n-am. 

— Păi, am ales AUGUST pentru cuvânt şi 1914 pentru cifre 
şi, iată, a sosit clipa. 

Faţa americanului exprima surpriză şi admiraţie. 

— Phii, ce deştept ai fost! Ai anticipat totul până-n cele mai 
mici detalii. 

— Da, chiar şi atunci puţini dintre noi puteau ghici data. lată, 
a venit şi părăsesc locul mâine dimineaţă. 

— Păi, cred c-ar trebui să-mi găseşti şi mie un loc. N-o să 
rămân singur în ţara asta blestemată. Din câte văd, într-o 
săptămână sau chiar mai puţin, „trandafirul englezesc“ o sa fie 
cam ofilit şi fără parfum. Prefer să-l văd de peste ocean. 

— Dar eşti cetăţean american? 

— Mada, şi Jack James e cetăţean american şi totuşi e închis 
la Portland. Puțin îi pasă copoiului englez dacă-i spui că eşti 
cetăţean americani Zice „aici avem legea şi justiţia britanică“. 
Apropo, şefule, că veni vorba de Jack James, mi se pare că nu prea 
vă protejaţi oamenii. 

— Ce vrei să spui?, a întrebat aspru Von Bork. 

—— Păi, voi îi luaţi în serviciul vostru, nu-i aşa?! Trebuie să 
aveţi grijă să nu fie prinşi. Dar, dacă sunt prinşi, i-aţi salvat 
vreodată? De exemplu James... 

— A fost numai vina lui. Asta o ştii şi tu. Era prea încăpățânat 
pentru meseria asta. 

— Da, da, recunosc, James a fost îndărătnic. Dar ce zici 
despre Hollis? 

— Omul era nebun! . 

— Mda, a cam luat-o razna spre sfârşit. Dar, când un om 
trebuie să-şi joace rolul de dimineaţa până seara printre o sută de 
indivizi gata să pună poliţia pe urmele lui, chiar că e destul să-l 
trimită la balamuc. Dar mai e şi Steiner... 

Von Bork a tresărit violent şi s-a schimbat la faţă. 

— Ce-i cu Steiner? 

— Păi, l-au prins, asta-i tot. l-au făcut percheziţie la prăvălie 


azi-noapte, aşa că el şi documentele sunt la închisoarea din 
Portsmouth. Tu o să-ţi iei tălpăşiţa şi el, săracul, o să tragă 
ponoasele şi o să aibă noroc dacă scapă cu viaţă. De-aia vreau să 
trec canalul odată cu tine. 

Von Bork era un om puternic şi stăpân pe sine, dar era uşor 
de văzut că vestea îl tulburase. * 

— Cum au putut să ajungă până la Steiner?, a murmurat el. 
Asta-i cea mai dură lovitură până acum. 

— Păi, era să primeşti una şi mai dură, eu cred că nu mai au 
mult până la mine. 

— Nu vorbeşti serios! 

— Ba sunt absolut sigur. Proprietăreasa mea din strada 
Fratton a fost întrebată nişte lucruri şi, când am auzit despre asta, 
m-am gândit ca e timpul să-mi iau tălpăşiţa. Dar ce-aş vrea să ştiu, 
dragă domnule, e cum afiă copoii lucrurile astea. Steiner e al 
cincilea om pe care l-aţi pierdut de când m-am implicat eu şi să nu 
mă mişc de-aici dacă nu ştiu cine va fi al şaselea. Cum îţi explici şi 
nu-ţi e ruşine când vezi cum oamenii tăi cad unul după altul? 

Von Bork s-a îmbujorat puternic. 

— Cum îndrăzneşti să-mi vorbeşti aşa?! 

— Dacă n-aş fi un om îndrăzneţ, omule, nu m-ai fi folosit. Dar 
o să-ţi spun direct ce gândesc. Am auzit că voi, politicienii germani, 
nu regretaţi să vă descotorosiţi de un agent după ce şi-a făcut 
treaba. 

Von Bork a sărit în picioare. 

—  Îndrăzneşti să sugerezi că mi-am denunţat propriii 
agenţi?! 

— Nu susţin asta, şefule, dar e un informator sau un agent 
dublu undeva şi depinde de tine să afli unde. Oricum, eu nu mai 
risc. Mă îndrept spre drăguţa Olandă şi cu cât mai repede, cu atât 
mai bine. 

Von Bork reuşise să-şi învingă furia. 

— Suntem de prea mult timp aliaţi ca să intrăm în conflict 
exact acum, în ceasul victoriei. Ai muncit minunat şi ţi-ai asumat 
riscuri, eu nu pot să uit asta. Chiar te rog să mergi în Olanda şi poţi 
să iei un vapor de la Rotterdam la New York. Peste o săptămână, 
nicio alta linie nu va fi mai sigură. O să iau cartea asta s-o 
împachetez împreună cu celelalte. 

Americanul ţinea pacheţelul în mână, dar n-a schiţat niciun 
gest de a-l preda. A întrebat: 


— Şi mălaiul? 

— Ce?! 

— Mita. Recompensa. Alea cinci sute de lire. Ciripitoru' s-a 
făcut al dracului acum la sfârşit şi-a trebuit să-i închid gura cu încă 
o sută de dolari sau nu pupam nimic nici eu, nici tu. „N-am ce-i 
face!“, zicea el şi era serios, dar cu ultima sută l-am convins. M-a 
costat două sute de lire de la cap la coadă, aşa că n-o să ţi-o dau 
fără să-mi iau grosu'. 

Von Bork a zâmbit cu oarecare amărăciune. 

— Nu prea pari sa ai o părere bună despre cinstea mea, vrei 
banii înainte să-mi dai cartea. 

— Zău, şefu', e o propunere de afaceri. 

— Bine. Facem cum vrei tu. 

S-a aşezat la masă şi a scris un cec pe care l-a rupt din 
carnet, dar nu i l-a dat complicelui său. A zis: 

— La urma urmei, din moment ce de acum încolo astea sunt 
relaţiile dintre noi, domnule Altamont, nu văd de ce-ar trebui să am 
eu mai multă încredere în tine decât tu în mine. Înţelegi?, a 
adăugat uitându-se peste umăr la american. Uite cecul pe masă! 
Cer dreptul să examinez pachetul acela înainte să iei banii. 

Americanul i l-a dat fără o vorbă. Von Bork a desfăcut sfoara, 
apoi două ambalaje de hârtie. Pe urmă s-a uitat o clipă tăcut şi 
uimit la cartea mică şi albastră pe care o avea în faţă. Pe copertă, 
cu litere aurii era scris „Manual practic pentru îngrijirea albinelor“. 
Experimentatul spion n-a apucat să se uite decât câteva secunde 
la această denumire absolut neaşteptată. Imediat, o mână ca un 
cleşte l-a apucat de ceafa şi un burete îmbibat în cloroform i-a fost 
apăsat pe faţa crispată. 

— Încă un pahar, Watson!, a spus Sherlock Holmes întinzând 
sticla de Tokay Imperial. 

Şoferul îndesat care se aşezase la masă a împins înainte 
paharul oarecum nerăbdător. 

— E un vin bun, Holmes. 

— Un vin remarcabil, Watson. Prietenul nostru de pe sofa m- 
a asigurat că vine direct din pivniţa specială a lui Franz Jozef de la 
Palatul Schönbrunn. Fii drăguţ şi deschide fereastra, vaporii de 
cloroform ne afectează bolta palatină! 

Seiful era deschis şi Holmes, aşezat în faţa lui, scotea dosar 
după dosar, îl examina repede pe fiecare şi apoi îl punea frumos în 
valiza lui Von Bork. Germanul, aşezat pe canapea, dormea dus, 


legat fedeleş în jurul umerilor şi al picioarelor. 

— Nu-i nevoie să te grăbeşti, Watson. Nu ne va întrerupe 
nimeni. Vrei să suni clopoţelul? Nu mai e nimeni în casă în afară de 
bătrâna Martha, care şi-a jucat de minune rolul. Am plasat-o în 
serviciu aici când am preluat misiunea. Ah, Martha, o să fii 
bucuroasă, totul e bine! 

Bătrânica cea drăguță apăruse în cadrul uşii. A făcut o 
reverență zâmbind către domnul Holmes, dar s-a uitat cu oarecare 
nelinişte la silueta de pe canapea. 

— Totul e în regulă, Martha. N-a fost deloc rănit. 

— Mă bucur de asta, domnule Holmes. Pentru unul de teapa 
lui a fost un stăpân bun. Voia să plec cu nevasta lui ieri în 
Germania, dar asta nu prea s-ar fi potrivit cu planurile noastre, nu-i 
aşa, domnule? 

— Chiar aşa, Martha. Cât te ştiam aici, eram liniştit. Am 
aşteptat ceva timp semnalul tău aseară! 

— Secretarul era aici, domnule. 

— Ştiu, maşina lui a trecut pe lângă a noastră. 

— Am crezut că nu mai are de gând să plece! Ştiam că vă 
încurcă planurile, domnule, dacă-l găsiţi aici. 

— Da, perfect adevărat. Ei, până la urmă am aşteptat cam 
jumătate de oră până când ai stins lampa şi mi-am dat seama că 
drumul e liber. Martha, poţi să-mi aduci raportul mâine la Londra, 
la Hotel Claridge. 

— Foarte bine, domnule. 

— Presupun că eşti gata de plecare. 

— Da, domnule. El a expediat şapte scrisori astăzi. Ca de 
obicei, am adresele. 

— Foarte bine, Martha. Mă uit mâine peste ele. Noapte bună! 
Hârtiile astea, a continuat el după plecarea femeii, nu sunt prea 
importante fiindcă, fireşte, informaţiile conţinute aici au fost de 
mult transmise către guvernul german. Acestea sunt originale care 
nu puteau fi scoase din ţară fără riscuri. 

— Atunci sunt inutile. 

— Nu m-aş hazarda sa spun asta, Watson. Cel puţin ai noştri 
vor vedea ce ştiu nemţii şi ce nu. Pot să spun că o mulţime dintre 
documentele astea au fost furnizate de mine şi cred că nu e nevoie 
să adaug că datele sunt complet eronate. Mi-ar însenina ultimii ani 
din viaţă priveliştea unui crucişător german care navighează spre 
Solent urmărind planurile cu amplasarea minelor pe care le-am 


furnizat eu. Dar tu, Watson, s-a oprit şi l-a cuprins pe prieten pe 
după umeri, nici nu te-am văzut bine la lumină. Cum te-au 
schimbat anii? Eşti acelaşi om lipsit de griji ca totdeauna. 

— Mă simt cu douăzeci de ani mai tânăr, Holmes. Rareori am 
fost aşa fericit ca atunci când am primit telegrama ta să te iau cu 
maşina din Harwich. Şi tu, Holmes... te-ai schimbat foarte puţin, în 
afară de barbişonul ăla oribil! 

— lată sacrificiile pe care le face omul pentru ţară, Watson, a 
zis Holmes smulgându-şi smocul de păr. Mâine, asta nu va fi decât 
o amintire oribilă. Tuns şi cu alte câteva schimbări minore, fără 
îndoială, mă voi prezenta la Claridge exact ca înainte de isprava 
americanului... pardon, Watson, se pare că mi-am alterat pentru 
totdeauna vocabularul, înainte să joc rolul americanului. 

— Dar te-ai retras, Holmes. Am auzit că duceai o viaţă de 
pustnic printre albinele şi cărţile tale într-o micuță fermă din South 
Downs. 

— Exact, Watson. lată roadele traiului meu tihnit, opera 
magna a ultimilor mei ani! 

A luat de pe masă cartea şi i-a citit titlul întreg: „Manual 
practic de creşterea albinelor, cu observaţii despre izolarea 
reginei“. 

— L-am scris absolut singur. lată rodul nopţilor albe şi al 
zilelor de trudă în care am pândit micile insecte harnice aşa cum 
pândeam odinioară criminalii londonezi. 

— Dar cum ai revenit în activitate? 

— Ah, şi eu m-am mirat des de asta. Aş fi putut să rezist 
rugăminţilor ministrului de externe, dar când însuşi premierul a 
binevoit să-mi viziteze locuinţa umilă!... Problema e, Watson, că 
acest gentleman de pe sofa era cam prea bun ca să fie adevărat. 
Era singur printre anumiţi oameni* Lucrurile mergeau prost şi 
nimeni nu înţelegea de ce. Agenţii erau bănuiţi sau chiar prinşi, dar 
erau probe că există o forţă centrală puternică şi secretă. Era 
absolut necesar s-o demascăm. Am fost supus la puternice 
presiuni să cercetez problema. M-a costat doi ani din viaţă, 
Watson, dar nu mi-au lipsit emoţiile. Când să-ţi spun că rni-am 
început periplul la Chicago, că am pătruns într-o societate secretă 
irlandeză la Buffalo, că le-am făcut probleme serioase poliţiştilor 
din Skibbareen şi astfel am atras în sfârşit atenţia unui agent 
subordonat lui Von Bork, iar acesta m-a recomandat ca pe o 
legătură posibilă, vei înţelege complexitatea problemei. De atunci 


m-a onorat cu încrederea lui, ceea ce n-a însemnat că majoritatea 
planurilor lui n-au eşuat din motive subtile, iar cinci agenţi n-au 
ajuns la închisoare. l-am supravegheat, Watson, şi am cules recolta 
când fructele s-au copt. Ei, domnule, sper că şi dumneata eşti la 
fel! 

Ultima remarcă fusese adresată lui Von Bork însuşi, care, 
după ce respirase adânc de mai multe ori şi clipise de zor, 
rămăsese tăcut ca să asculte povestea lui Holmes. A izbucnit într- 
un şir lung de insulte în germană, iar faţa i s-a crispat de ură. In 
timp ce prizonierul blestema şi înjura, Holmes a continuat să 
cerceteze rapid hârtiile. 

— Deşi nu e o limba muzicală, germana e cea mai expresivă 
din toate, a observat Holmes după ce Von Bork s-a oprit extenuat. 
la te uită! la te uită!, a adăugat după ce a privit atent la un colţ de 
calc înainte să-l pună în valiză. Cu acesta putem băga altă pasăre 
în colivie. N-aveam idee ce ticălos e casierul, deşi de mult sunt cu 
ochii pe el. Stimate Von Bork, ai de dat socoteală pentru multe! 

Prizonierul se ridicase cu oarecare dificultate în şezut pe sofa 
şi se uita la omul care-l prinsese cu un amestec ciudat de uimire şi 
ură. 

— O să-mi iau revanşa, Altamont!, a spus el rar şi hotărât. 
De-ar fi să-mi ia o viaţă, o să-mi iau revanşa! 

— Vechiul şi plăcutul refren, i-o întoarse Holmes. De câte ori 
l-am auzit în viaţa mea? Erau cuvintele preferate ale regretatului 
profesor Moriarty. Şi colonelul Sebastian Moran mi-l cânta. Şi totuşi 
trăiesc şi cresc albine în South Downs. 

— Blestemat să fii, de două ori trădător!, a strigat germanul 
luptându-se să-şi rupă legăturile şi aruncând săgeți ucigaşe din 
ochii furioşi. 

— Nu, nu, nu-i aşa de rău, a zâmbit Holmes. După cum 
înţelegi probabil din accentul meu, domnul Altamont din Chicago 
de fapt n-a existat. L-am folosit şi acum a dispărut. 

— Atunci cine eşti? 

— Chiar nu contează cine sunt, dar fiindcă pari interesat de 
această problemă, domnule Von Bork, pot să-ţi spun că nu e prima 
mea întâlnire cu unul dintre membrii familiei dumitale. Am făcut 
multe afaceri în Germania în trecut, iar numele meu îţi este 
probabil familiar. 

— Aş vrea să-l aflu, a spus prusacul înverşunat. 

— Eu am fost cauza despărțirii dintre Irene Adler şi răposatul 


rege al Boemiei când vărul dumitale Heinrich era agent diplomatic 
imperial. Eu am fost cel care a împiedicat ca nihilistul Klopman să-l 
omoare pe contele Von und Zu Grafenstein, care era fratele mai 
mare al mamei dumitale. Eu am fost cel... 

Von Bork şi-a îndreptat uimit corpul. A strigat: 

— Există un singur nume! 

— Exact, a încuviinţat Holmes. 

Von Bork a gemut şi s-a prăbuşit înapoi pe sofa. 

— Şi am obţinut majoritatea informaţiilor prin tine. Ce mai 
contează?! Ce-am făcut? M-ai distrus pe veci! 

— Da, nu prea poţi sa pui bază pe ele!, a spus Holmes. 
Trebuie verificate, iar tu n-ai timp. Amiralul german s-ar putea să 
constate că tunurile sunt mai mari decât se aştepta şi probabil 
crucişătoarele sunt o idee mai rapide. 

Disperat, Von Bork şi-a încleştat mâinile pe gât. 

— Mai sunt şi alte detalii care, fără îndoială, vor ieşi la lumină 
la momentul potrivit. Dar ai o calitate foarte rară pentru un 
german, domnule Von Bork, eşti pasionat de sport şi nu-mi vei lua 
în nume de rău când vei vedea că dumneata, care ai păcălit atâţia 
oameni, ai fost în sfârşit cel păcălit. La urma urmei, ai făcut tot ce- 
ai putut pentru ţara dumitale, iar eu am făcut tot posibilul pentru 
tara mea, ce poate fi mai natural? Şi apoi, a adăugat el cu blândeţe 
în timp ce atingea umărul bărbatului înmărmurit, e mai bine decât 
să fii învins de un inamic nevrednic de dumneata. Documentele 
acestea sunt gata, Watson! Dacă mă ajuţi cu prizonierul, cred că 
putem porni imediat spre Londra. 

Nu era un lucru uşor să-l mute pe Von Bork, fiindcă era un 
om puternic şi disperat. În cele din urmă, ţinându-l fiecare de un 
braţ, cei doi prieteni l-au dus încet pe cărarea din grădină pe care 
călcase cu atâta mândrie şi încredere când primise felicitările 
celebrului diplomat cu doar câteva ore mai devreme. După o 
ultimă lupta scurtă, el a fost aşezat, cu mâinile şi picioarele încă 
legate, pe locul liber din maşinuţă. Lângă el au aşezat preţioasa 
valiză. După ce s-au făcut aceste aranjamente finale, Holmes i-a 
spus: 

— Sper că stai cât se poate de confortabil, atât cât se poate 
în împrejurările date. Pot să-mi permit să aprind un trabuc şi să ţi-l 
pun între buze? 

Dar toată politeţea n-a avut efect asupra mâniosului german 
care i-a replicat: 


— Cred că-ţi dai seama, domnule Sherlock Holmes, că dacă 
guvernul dumitale îţi permite să mă tratezi astfel, asta înseamnă o 
declaraţie de război. 

— Dar cum ne-a tratat pe noi guvernul dumitale?, a întrebat 
Holmes arătând valiza. 

— Eşti persoană privată. Nu ai mandat de arestare pe 
numele meu. Întreaga procedură e absolut ilegală şi scandaloasă. 

— Absolut, a aprobat Holmes. 

— Răpirea unui cetăţean german. 

— Şi furtul unor documente private. 

— Prea bine, înţelegi poziţia dumitale şi a complicelui aici de 
faţă. Dacă aş ţipa după ajutor în timp ce trecem prin sat... 

— Stimate domn, daca ai face un gest atât de prostesc, 
probabil la numărul cam limitat de hanuri din satul nostru s-ar 
adăuga şi firma „La Prusacul Spânzurat“. Englezul e o fiinţa 
răbdătoare, dar în momentul de faţă e puţin iritat şi-ar fi mai bine 
să nu întinzi coarda. Nu, domnule Von Bork, vei merge în linişte, ca 
un om raţional, cu noi la Scotland Yard, de unde poţi trimite după 
prietenul dumitale, baronul Von Herling, să vezi dacă nu poţi chiar 
şi acum să-ţi ocupi locul printre membrii ambasadei. Cât despre 
tine, Watson, ţi-ai reluat după câte ştiu vechea ocupaţie, aşa că 
Londra îţi e în drum. Stai cu mine aici pe terasă fiindcă s-ar putea 
să fie ultima noastră discuţie liniştită. 

Câteva minute, cei doi prieteni au discutat lucruri intime, şi- 
au amintit unul altuia despre trecut, în timp ce prizonierul se 
zbătea inutil încercând să-şi desfacă legăturile. În timp ce se 
întorceau la maşina, Holmes a arătat spre marea luminată de lună 
clătinând gânditor din cap: 

— Vine o furtună dinspre est, Watson. 

— Nu cred, Holmes. E foarte cald. 

— Bunul, bătrânul Watson! Eşti unicul punct stabil într-o 
lume care se schimbă. Totuşi, vine o furtuna dinspre est, o furtună 
cum Anglia n-a mai îndurat vreodată. Va fi rece şi dura, Watson, 
mulţi dintre noi se vor prăbuşi sub urgia ei. Dar e o furtună trimisa 
de Dumnezeu şi după ce ea va trece, spre soare va râde un 
pământ mai curat, mai bun, mai puternic. Ambalează motorul, 
Watson, e timpul să pornim la drum. Am de încasat un cec de cinci 
sute de lire cât mai curând, fiindcă emițătorul e capabil să-l 
blocheze dacă poate. 

Sfârşit 


Arhiva lui Sherlock Holmes 
Traducere şi note de Adina Claudia Begu 


Aventura unui client ilustru 


Au mai poate face rău nimănui acum, a fost comentariul 
domnului Sherlock Holmes când, pentru a zecea oară în mulţi ani, l- 
am rugat să-mi povestească urmatoarea întâmplare. În acest fel 
am primit permisiunea de a pune pe hârtie ceea ce a reprezentat 
momentul culminant al carierei prietenului meu. 

Atât eu, cât şi Holmes aveam o adevărată slăbiciune pentru 
baia turcească. De altfel, în plăcuta moleşeala a camerei „de 
uscat“, la o ţigară, Holmes era mai puţin reticent şi mai îngăduitor 
decât oriunde altundeva. La etajul al doilea al imobilului din 
Bulevardul Northumberland se găseşte un colţ izolat, cu două 
canapele alăturate — pe acestea ne aflam în ziua de 3 septembrie 
1920, când începe povestirea noastră. Îl întrebasem daca se 
întrevedea vreun nou caz, iar în loc de răspuns şi-a scos braţul lung 
şi subţire din cearceaful în care era înfăşurat şi a luat un plic din 
buzunarul interior al hainei ce atârna alături. 

— Poate fi vorba doar de un îngâmfat care-şi dă prea multă 
importanţă sau poate fi la fel de bine vorba despre o chestiune de 
viaţă şi de moarte, mi-a spus el întinzându-mi biletul. Nu ştiu mai 
mult decât se poate citi aici. 

Fusese scris cu o seara înainte la Clubul Carlton şi suna aşa: 


Sir James Damery doreşte să prezinte domnului Holmes 
respectele sale şi să îl anunţe că îi va face o vizită mâine la ora 
4:30. Sir James ar dori, de asemenea, să sublinieze că problema în 
care doreşte să il consulte pe domnul Holmes este extrem de 
delicată şi de importantă. De aceea e încredinţat că domnul Holmes îi 
va acorda această intrevedere, pe care o va confirma telefonic la 
Clubul Carlton. 


— Nu este nevoie să-ţi spun, dragă Watson, că am confirmat 
deja, adăugă Holmes în timp ce îi înapoiam scrisoarea. Ştii ceva 
despre acest domn Damery? 

— Doar că numele lui e celebru în societate. 

— Ei bine, îţi pot spune eu puţin mai mult decât atât. Are 
reputaţia unui om priceput în rezolvarea chestiunilor delicate ce nu 
trebuie făcute publice. Poate că-ţi mai aminteşti de tratativele sale 
cu Sir George Lexis în ceea ce priveşte cazul lui Will Hammerford. E 
un om de lume cu un talent diplomatic înnăscut. Vezi, aşadar, că 


am motive întemeiate să cred că nu e doar o alarmă falsă şi că are 
într-adevăr nevoie de ajutorul nostru. 

— Al „nostru“? 

— Daca vrei sa fii atât de amabil, Watson. 

— Voi fi onorat. 

— In acest caz, ştii ora. Până atunci sa nu ne mai gândim la 
asta. 

In acea perioadă locuiam cu chirie pe strada Regina Ana, dar 
am ajuns în Baker Street înainte de ora stabilită. Exact la ora 4:30 
a fost anunţat colonelul James Damery. Nu e necesar să-l descriu, 
pentru că mulţi îşi vor aminti mai degrabă personalitatea lui 
sincera, în egală măsură directă şi jovială, faţa sa bărbierită 
impecabil, dar mai ales tonul vocii plăcut şi jos. Sinceritatea i se 
citea în ochii cenuşii de irlandez, iar buna- dispoziţie îi juca pe 
buzele ce se mişcau tot timpul. Jobenul lucios, redingota închisă la 
culoare şi toate celelalte detalii, de la perla de la acul cravatei ce 
lucea pe satinul negru şi până la spaturile de culoarea lavandei ce-i 
acopereau pantofii proaspăt ceruiţi, toate trădau grija meticuloasă 
faţă de haine, pentru care era faimos. Aristocratul masiv şi 
impunător domina încăperea micuță. 

—Bineînţeles că mă aşteptam să-l găsesc aici şi pe doctorul 
Watson, remarca el cu o reverență curtenitoare. Colaborarea 
dumnealui se poate dovedi extrem de prețioasă, deoarece, 
domnule Holmes, avem de-a face cu un om obişnuit cu violenţa, 
care nu se dă înapoi de la nimic. Poate că ar trebui sa vă avertizez 
că nu există un om mai periculos în toată Europa. 

— Am mai avut câţiva adversari care au fost descrişi în 
aceeaşi termeni flatanţi, zâmbi Holmes. Nu fumaţi? Atunci, ma veţi 
scuza, vă rog, că îmi aprind pipa. Dacă omul dumneavoastră e mai 
periculos decât răposatul profesor Moriarty, ori decât încă viul 
colonel Sebastian Moran, atunci cu siguranţă că merită să fie 
cunoscut. Pot să vă întreb care este numele lui? 

— Aţi auzit de baronul Gruner? 

— Vă referiţi la criminalul austriac? 

Colonelul Damery îşi ridică în aer mâinile înmanuşate, ca de 
copil, râzând. 

— Intr-adevăr nu vă poate omul surprinde uşor, domnule 
Holmes! Minunat! Deci l-aţi şi catalogat drept criminal? 

— Face parte din meseria mea sä urmăresc detaliile 
referitoare la crimele de pe continent. Cine Dumnezeu ar fi. putut 


citi despre ceea ce s-a întâmplat la Fraga şi să se îndoiască de 
vinovăția lui? A fost salvat printr-un artificiu de procedură şi prin 
moartea suspectă a unui martor. Sunt atât de sigur că şi-a ucis 
soţia când aşa-numitul accident s-a produs în pasajul Splugen, ca 
şi cum l-aş fi văzut făcând-o. Ştiu, de asemenea, că a venit în 
Anglia şi am presimţit că mai devreme sau mai târziu îmi va da de 
lucru. Ei, ce a mai pus la cale baronul Gruner? Sper că această 
veche tragedie nu a fost din nou scoasă la lumina, nu? 

— Nu, e ceva mai grav. Să răzbuni o crimă e important, dar 
sa previi una e cu mult mai mult decât atât. E îngrozitor, domnule 
Holmes, să vezi o situaţie înfiorătoare desfăşurându-se sub ochii 
tăi, să înţelegi cât se poate de clar cum va evolua şi totuşi să nu 
poţi face nimic pentru a o împiedica. Poate fi vreun om supus unei 
încercări mai dureroase? 

— Probabil că nu. 

— Atunci poate că veţi arăta înţelegere şi compasiune 
clientului în interesul căruia acţionez. 

— Nu am realizat faptul că sunteţi doar un intermediar. Cine 
este clientul dumneavoastră? 

— Domnule Holmes, voi fi nevoit să vă rog să nu mai insistaţi 
cu această întrebare. E foarte important ca eu să-l pot asigura că 
numele său — demn de tot respectul — nu a fost în niciun fel 
implicat în această afacere. Motivele sale sunt onorabile şi pline de 
cavalerism, dar preferă să rămână anonim. E inutil să vă spun că 
onorariile dumneavoastră vor fi acoperite şi că veţi avea libertate 
totala de acţiune. Cu siguranţă că numele clientului e lipsit de 
relevanţă. 

— Regret, spuse Holmes, sunt obişnuit să existe mister de o 
parte a cazurilor mele, dar să întâlnesc misterul în ambele părţi... 
mă tem că e prea confuz. Din păcate, Sir James, cred că va trebui 
sa refuz cazul. 

Oaspetele nostru s-a arătat profund tulburat. Faţa sa mare şi 
expresivă se întunecase de dezamăgire. 

— Nu cred că va daţi seama de efectul faptelor 
dumneavoastră, domnule Holmes. Mă puneţi într-o încurcătură 
extrem de serioasă, pentru că sunt convins că aţi fi încântat să 
acceptaţi cazul dacă v-aş putea da toate datele, şi totuşi o 
promisiune pe care am făcut-o mă împiedica să vi le dezvălui în 
întregime. Pot măcar să vă prezint ceea ce îmi este permis? 

— Chiar vă rog, atât timp cât vă este foarte clar că nu ma 


angajez la nimic. 

— Asta e de la sine înţeles. Mai întâi, cred că aţi auzit fără 
îndoială de Gerald de Merville? 

— De Merville, cel care şi-a câştigat faima la Khyber? Da, am 
auzit de el. 

— Are o fiică, Violet, tânără, bogată, frumoasă, o femeie 
minunată din toate punctele de vedere. Pe această fată inocentă 
ne zbatem să o eliberăm din ghearele unui monstru. 

— Deci baronul Gruner o are cu ceva la mână? 

— Cu cel mai puternic lucru cu putinţă când vine vorba 
despre o femeie: cu dragostea. Acest individ este, cum probabil aţi 
auzit, extrem de plăcut la înfăţişare, manierat, are o voce blândă şi 
acel aer romantic şi misterios care înseamnă atât de mult pentru o 
femeie. Se spune că are întreg sexul frumos la picioarele sale şi că 
a profitat din plin de acest lucru. 

— Dar cum a reuşit acest individ să cunoască o domnişoară 
de condiţie, cum e Violet de Merville? 

— Totul s-a întâmplat în timpul unui voiaj pe Mediterana. 
Neîndoielnic că organizatorii acestei călătorii nu şi-au dat seama de 
adevăratul caracter al baronului decât prea târziu. Ticălosul s-a strecurat 
în sufletul tinerei doamne în asemenea hal încât i-a sucit capul complet. 
A spune ca ea îl iubeşte nu defineşte nici pe jumătate starea de fapt. Îl 
adoră, e obsedată de el! Pentru ea nu mai există nimic pe lumea 
aceasta. Am încercat tot ce se putea ca să o vindecăm de nebunia 
aceasta, dar în zadar. Pe scurt, vrea să se căsătorească luna viitoare cu 
el. Cum e majoră şi mai are şi o voinţă de fier, nu prea văd cum ar putea 
fi împiedicată. 

— Ştie despre episodul austriac? 

— Diavolul acela viclean i-a povestit toate amănuntele 
scandaloase din trecutul său, dar întotdeauna în aşa fel încât el să pară 
un martir nevinovat. Ea, pur şi simplu, acceptă versiunea lui şi nu mai 
vrea să audă altceva. 

— O, Doamne! Nu-i de mirare ca aţi evitat numele clientului 
dumneavoastră. Fără îndoială este vorba despre generalul de Mer viile. 

Musafirul nostru se foi plictisit pe scaun. 

— V-aş putea răspunde că da, domnule Holmes, dar n-ar fi 
adevărat. De Merville e un om zdrobit. Incidentul l-a zdruncinat profund. 
Şi-a pierdut capacitatea de a judeca la rece, ceea ce nu i s-a întâmplat 
niciodată pe câmpul de luptă, şi s-a transformat într-un bătrân obosit, 
total neputincios în faţa unui ticălos atât de puternic şi de inteligent cum 


e acest austriac. În schimb, clientul meu e un vechi prieten al generalului, 
care i-a fost apropiat mulţi ani şi care i-a arătat tinerei un interes 
părintesc încă de pe când purta rochiţe scurte de fetiţă. Nu poate rămâne 
indiferent la această tragedie fără a încerca să-i pună capăt. Dar nu este 
genul de problemă în care să se poată implica Scoţiand Yardul!. El a 
cerut cu insistenţă ca dumneavoastră să fiţi contactat — aşa cum s-a şi 
întâmplat, de altfel —, dar cu cererea expresă ca numele lui sa nu fie 
implicat în această chestiune. Nu mă îndoiesc, domnule Holmes, 
cunoscută fiind puterea dumneavoastră extraordinară, că prin mine aţi 
putea ajunge cu uşurinţă la clientul meu, de aceea, trebuie să fac 
apel la onoarea dumneavoastră să nu o faceţi şi să nu-i dezvăluiţi 
anonimatul. 

Holmes zâmbi politicos. 

— Cred că vă pot promite acest lucru fără niciun pericol, zise 
el. Şi aş putea adăuga faptul că problema mă interesează şi că 
sunt pregătit să o examinez. Cum voi putea lua legătura cu 
dumneavoastră? 

— Mă găsiţi la Clubul Carlton. Dar, în caz de urgenţă, exista o 
linie telefonică privata: XX31. 

Holmes şi-a notat şi s-a aşezat, încă zâmbind, ţinându-şi 
agenda deschisă pe genunchi. 

— Daţi-mi, vă rog, adresa actuală a baronului. 

— Casa Lodge, lângă Parcul Kensington. E o clădire mare. A 
avut noroc cu nişte speculaţii cel puţin suspecte, iar acum e bogat, 
ceea ce îl face, bineînţeles, un adversar şi mai periculos. 

— E acasă acum? 

— Da. 

— În afară de ceea ce mi-aţi spus, îmi mai puteţi da şi alte 
informaţii despre acest individ? 

— Doar că are gusturi costisitoare, îi plac caii. A jucat polo la 
Hurlingham, dar apoi, când afacerea de la Praga a devenit publica, 
a trebuit să plece. Colecţionează c.ărţi şi tablouri. Are înclinații 
artistice destul de puternice şi cred că e considerat expert în 
porţelanul chinezesc. De altfel, a scris şi o carte pe tema aceasta. 

— O minte complexă, murmura Holmes. Toţi marii criminali 
sunt aşa. Vechiul meu prieten Charlie Peace era un virtuoz al viorii. 
Nici Wainright nu era un artist de mâna a doua. Şi i-aş mai cita şi 


: Scotland Yard — poliţia londoneză, în special biroul de 
investigaţii criminale. 


pe alţii. Ei bine, Sir James, vă puteţi informa clientul că îmi îndrept 
toată atenţia asupra baronului Gruner. Nu va pot spune mai multe. 
Am şi eu sursele mele de informaţie şi îndrăznesc să afirm că am 
putea găsi unele mijloace pentru a soluţiona problema. 

După ce vizitatorul nostru plecă, Holmes rămase mult timp 
cufundat în gânduri şi mi se păru chiar că uitase de prezenţa mea. 
Intr-un târziu îşi reveni, făcând un efort brusc. 

— Ei, Watson, ce părere ai?, m-a întrebat. 

— Cred că ar fi cel mai bine să stai de vorbă cu domnişoara 
în cauză. 

— Dragul meu Watson, dacă bietul ei tată, care e bătrân şi 
îndurerat, n-o poate face să-şi schimbe părerea, ce şanse am eu, 
un străin, să reuşesc? Şi totuşi e o sugestie demnă de luat în 
seamă dacă celelalte acţiuni vor eşua. Dar cred că, pentru început, 
trebuie să adoptăm o altă abordare. Cred mai degrabă că Shinwell 
Johnson ne va fi de ajutor. 

N-am avut ocazia să-l menţionez pe Shinwell Johnson până 
acum, pentru că de puţine ori am povestit cazuri din perioada 
târzie a carierei prietenului meu. În primii ani ai secolului al XX-lea, 
Johnson i-a devenit un ajutor preţios, cu toate că, îmi pare rău s-o 
spun, Johnson şi-a făcut mai întâi un renume ca infractor şi chiar a 
fost închis de două ori la Parkhurst. În cele din urma s-a căit şi s-a 
aliat cu Holmes, devenind agentul lui în uriaşa lume interlopă din 
Londra şi a obţinut informaţii care adesea s-au dovedit a fi vitale. 
Dacă Johnson ar fi fost informatorul poliţiei, ar fi fost repede 
deconspirat, dar cum el se ocupa de cazuri care nu ajungeau direct 
în tribunale, activitatea lui nu a fost niciodată descoperită de 
colegii săi. Dar aşa, protejat de aura celor două condamnări, 
Johnson avea asigurat accesul în orice club de noapte, casă de 
toleranţă sau agenţie de pariuri din oraş, iar mintea sa vie şi simţul 
de observaţie bine dezvoltat făceau din el agentul ideal pentru 
obţinerea informaţiilor. La acest om se gândea acum Holmes. 

Nu mi-am putut însoţi prietenul în demersurile lui imediate 
pentru că aveam de îndeplinit unele îndatoriri profesionale 
urgente, dar stabilisem să ne întâlnim în acea seară la Simpson, 
unde, la o masă, lângă fereastră, mi-a povestit ce se întâmplase, în 
timp ce privea fluxul rapid al vieţii oraşului. 

— Johnson s-a pus pe treabă, a început el, poate dă de ceva 
prin cotloanele întunecate ale lumii interlope, pentru că acolo, 
printre rădăcinile negre ale crimei, trebuie căutate secretele unui 


astfel de om. 

— Dar dacă acea domnişoară refuză să vadă adevărul, de ce 
crezi că vreo descoperire recentă o va face să-şi schimbe 
intenţiile? 

—Cine ştie, Watson? Mintea şi inima unei femei sunt enigme 
de nedescifrat pentru un bărbat. O crima poate fi acceptată sau 
explicata şi, în acelaşi timp, o ofensă cât de mică poate fi iritantă 
prin ecourile ei. Baronul Gruner îmi spunea... 

— Baronul îţi spunea?! 

— O, ca măsură de precauţie, nu ţi-am dezvăluit planurile 
mele. Ei bine, Watson, îmi place să cunosc imediat şi îndeaproape 
omul cu care am de-a face. Imi place să-l privesc în ochi şi să văd 
din ce plămadă e făcut. De îndată ce i-am dat instrucţiunile lui 
Johnson, am luat un taxi până la Parcul Kensington unde l-am găsit 
pe baron într-o dispoziţie cât se poate de prietenoasă. 

— Te-a recunoscut? 

— Nici nu era greu, de vreme ce i-am trimis mai întâi cartea 
mea de vizita. E un rival redutabil, Watson, rece ca gheaţa, cu o 
voce melodioasă şi vorbe mieroase precum colegii tăi, specialiştii, 
şi letal ca o cobră. Are clasă — un adevărat aristocrat al crimei 
capabil să ascundă în spatele unei banale invitaţii la ceai gura 
căscată a unui mormânt deschis. Da, mă bucur ca mi s-a atras 
atenţia asupra baronului Adelbert Gruner. 

— Şi spui că era amabil şi binevoitor? 

— Ca un motan care toarce de plăcere atunci când îşi vede 
prada. Amabilitatea unora e mult mai periculoasă decât violenţa 
multor suflete înrăite. M-a întâmpinat în felul său tipic: „Mă 
gândeam că ne vom întâlni mai devreme sau mai târziii, domnule 
Holmes. Aţi fost angajat fără îndoială de generalul de Merville ca să 
depuneţi toate eforturile pentru a împiedica nunta mea cu fiica sa, 
Violet. Am dreptate, nu?“. 

Am fost nevoit să confirm. 

„Dragul meu domn, mi s-a adresat din nou, nu veţi face 
altceva decât să vă distrugeţi binemeritata reputaţie. Acesta nu-i 
un caz pe care să-l puteţi rezolva. Veţi avea parte doar de muncă 
în zadar, ca să nu mai pomenesc de pericolele inerente. Daţi-mi 
voie să vă sugerez să vă retrageţi imediat.“ 

„E curios, i-am răspuns, dar acelaşi sfat voiam să vi-l dau şi 
eu. Va respect inteligenţa domnule baron, iar puţinul pe care îl 
cunosc despre personalitatea dumneavoastră nu a diminuat deloc 


acest respect. Haideţi să vorbim ca de la bărbat la bărbat. Nimeni 
nu vrea să vă scormonească trecutul şi prin aceasta să vă pună 
într-o lumină defavorabilă. Trecutul e trecut, iar dumneavoastră 
navigaţi acum în ape calme, dar dacă vă încăpăţânaţi să continuaţi 
cu această căsătorie, vă veţi trezi cu un roi puternic de duşmani, 
care nu se vor opri până când nu vor fi transformat Anglia într-un 
loc mult prea periculos pentru dumneavoastră. Merită riscul? Cu 
siguranţă ar fi mult mai înţelept dacă aţi lăsa-o în pace pe 
domnişoara cu pricina. N-ar fi tocmai plăcut ca fapte din trecut să-i 
fie aduse la cunoştinţă.“ 

Baronul are mustăţi franţuzeşti date cu ceară din belşug, 
ceea ce le face să semene cu antenele unei insecte. Aceste antene 
tremurau de amuzament în timp ce asculta, iar la sfârşit a scăpat 
un chicotit amabil. 

„Vă rog să-mi scuzaţi amuzamentul, domnule Holmes, dar e 
foarte nostim să vă urmăresc jucând fără nicio carte de valoare în 
mână. Nu cred că altcineva s-ar fi putut descurca la fel de bine, 
dar, în acelaşi timp, e cam patetic. N-aveţi niciun as, domnule 
Holmes, nimic altceva decât cărţi fără nicio valoare.“ 

„Aşa credeţi dumneavoastră.“ 

„Ştiu că e aşa. Hai să clarificăm lucrurile, pentru că eu am o 
mână atât de bună încât îmi permit să vă arăt cărţile. Am fost 
destul de norocos încât să câştig în totalitate afecțiunea tinerei 
doamne. Ea mi-a acordat-o în ciuda faptului că i-am povestit cât se 
poate de clar toate incidentele nefericite din trecutul meu. Am 
avertizat-o şi că anumite persoane, rău intenţionate şi pornite 
împotriva mea — sper că vă recunoaşteţi în.descriere, domnule —, 
îi vor spune aceste lucruri şi i-am spus cum sa le trateze. Aţi auzit, 
cred, de sugestia posthip- notică. Ei bine, veţi avea ocazia să 
vedeţi cum funcţionează, pentru că un om cu personalitate poate 
folosi hipnoza fără a cădea în vulgaritate sau în trufie. Aşadar, ea e 
pregătită să vă cunoască, deoarece nu mă îndoiesc că veţi fixa o 
întâlnire — la urma urmei e destul de supusă părintelui ei, 
exceptând o singură privinţă, desigur.“ 

Cum nu mai părea a fi nimic de adăugat, Watson, m-am 
ridicat să plec cu atâta demnitate cât îmi mai rămăsese, dar când 
am pus mâna pe clanţă m-a oprit. 

„Apropo, domnule Holmes, l-aţi cunoscut pe agentul francez 
Le Brun?“ 

„Da.“ 


„Aţi aflat ce nenorocire i s-a întâmplat?“ 

„Am auzit că a fost bătut şi schilodit pe viaţa de câţiva apaşi, 
în cartierul Montmartre.“ 

„Adevărat, domnule Holmes, foarte adevărat. O curioasă 
coincidenţă e faptul că se interesase de afacerile mele cu numai o 
săptămână înainte. Nu faceţi şi dumneavoastră acest lucru, 
domnule Holmes, aduce ghinion. Au aflat-o câţiva alţi oameni. 
Ultimul lucru pe care vreau să vi-l spun e să mergeţi pe drumul 
dumneavoastră şi să mă lăsaţi pe mine să merg pe al meu. La 
revedere.“ 

Şi iată, Watson, acum eşti la curent cu totul. 

— Individul pare periculos. 

— Extrem de periculos. Nu dau doi bani pe ameninţare, dar 
acesta e tipul de om care spune mai puţin decât are de gând să 
facă. 

— Chiar trebuie să te amesteci? Contează chiar atât de mult 
dacă se căsătoreşte cu fata? 

— Având în vedere că, far a îndoială, şi-a ucis ultima soţie, 
aş spune că, într-adevăr, contează foarte mult. Şi-apoi mai e şi 
clientul... Ei, încă nu e nevoie să vorbim despre asta. Mai bine ai 
veni cu mine acasă după ce îţi termini cafeaua, căci Shinwell va fi 
acolo cu raportul. 

Shinwell era într-adevăr acolo — un om scorbutic şi masiv, 
cu o faţa roşie şi ochi vii, singurul semn exterior al minţii sale 
deosebit de viclene. Părea că se coborâse din ceea ce era în mod 
caracteristic regatul lui, iar lângă el, pe canapea, stătea o fată 
roşcată, zveltă, cu o piele tânără şi palidă, dar, în acelaşi timp, 
plina de jale şi de păcate, astfel încât privitorul putea uşor vedea 
urmele teribile pe care lepra le lăsase asupra ei. 

—V-o prezint pe domnişoara Kitty Winter, începu Shinwell, 
agitându-şi mâna grasă în loc de orice altă prezentare. Ce ştie... ei, 
va spune singură... Bag mâna în foc pentru ea, domnule Holmes. Şi 
totul la o oră de la mesajul dumneavoastră. 

— Sunt uşor de găsit, zise tânăra femeie. La naiba, Londra 
îmi vine de hac de fiecare dată. La fel şi cu grăsunul Shinwell. 

Suntem vechi prieteni, grăsunul şi cu mine. Dar ce 
Dumnezeu! Altcineva ar trebui să fie într-un iad mult mai adânc 
decât al nostru, dacă mai există un dram de dreptate pe lumea 
asta. Şi acela-i omul dumitale, domnule Holmes. 

— Înţeleg că avem parte de sprijinul dumneavoastră, 


domnişoară Winter, zâmbi Holmes. 

— Dacă vă pot ajuta să-l trimiteţi acolo unde-i e locul, sunt a 
dumitale trup şi suflet, adăugă vizitatoarea noastră cu furie. Pe faţa 
ei albă şi în ochii arzători se citea o ură atât de mare cum nu se 
poate întâlni decât arareori la o femeie şi niciodată la un bărbat. 

— Nu-i nevoie să-mi cercetaţi trecutul, domnule Holmes. N- 
are sens. Dar ceea ce sunt acum e ceea ce Adelbert Gruner m-a 
făcut. Dacă aş putea, l-aş distruge! (Strânse frenetic un gât invizibil 
prin aer.) O, dacă aş putea, l-aş arunca în prăpastia în care a 
împins el pe atâţia!... 

— Ştiţi care e situaţia? 

— Grăsunul Shinwell mi-a spus. Este pe urmele unei alte 
amărâte, dar de data asta vrea să se şi însoare cu ea. lar 
dumneata vrei să-l împiedici. Păi, cu siguranţă ştii destule despre 
diavolul ăsta pentru ca orice femeie în toate minţile să nu vrea să 
fie nici măcar în aceeaşi parohie cu el. 

— Da, dar ea nu e în toate minţile. E îndrăgostită nebuneşte 
de el. Ştie tot despre el şi nu-i pasă de nimic. 

— Ştie şi de crimă? 

— Da. 

— Doamne Dumnezeule mare, da’ tare curajoasă mai 
trebuie să fie! 

— Consideră toate astea calomnii. 

— Nu poţi să-i aduci dovezi prostuţei, să vadă? 

— Ne puteţi ajuta să facem asta? 

— Păi, nu sunt chiar eu o dovadă? Dacă aş sta înaintea ei şi 
i-aş spune cum m-a folosit... 

— Aţi face asta? 

— Să fac asta? Cum să nu! 

— Ei bine, cred că merită să încercăm. Dar el i-a povestit 
deja majoritatea păcatelor sale, iar ea l-a iertat şi, din câte am 
înţeles, nu e dispusa să redeschidă problema. 

— Pun pariu că nu i-a spus totul, continuă domnişoara 
Winter, am văzut un pic dintr-o crimă sau două în afară de aia de 
care s-a făcut atâta tam-tam. Obişnuia să-mi povestească de 
careva în felul lui mieros, apoi se uita la mine calm şi-mi spunea: 
„A murit după o lună“. Şi nu erau baliverne. Dar n-am dat 

— vezi dumneata, pe atunci Il iubeam şi eu. Tot ce făcea era 
bine şi frumos pentru mine, la fel cum e şi pentru amărâta aia. 

Un lucru doar m-a surprins. Da, Dumnezeule din ceruri, dacă 


n-ai Á avut limba aia afurisită şi mincinoasă care explica şi îndulcea 
totul, l-aş fi părăsit chiar în noaptea aia. Are o cărticică, din piele 
maro, cu lacăt şi cu încuietori de aur pe dinafară. Cred că era un 
pic băut în noaptea aia, altfel nu mi-ar fi arătat-o. 

— Ce era? 

— Îţi spun eu, domnule Holmes, bărbatul ăsta colecţionează 
femeile aşa cum alţii colecţionează fluturi sau molii, şi e foarte 
mândru de ceea ce a adunat. E totul scris în cărţulia aia. Poze, 
nume, detalii, totul despre ele. E o carte teribilă pe care nici un om, 
fie el şi de cea mai joasă speţă, n-ar fi putut să o facă. Dar era 
cartea lui Adelbert Gruner. „Sufletele pe care le-am distrus“ — asta 
ar fi trebuit să scrie pe copertă. Acum nu mai are importanţă 
pentru că acea carte nu-ţi foloseşte, şi chiar dacă ţi-ar folosi, n-ai 
putea-o găsi. 

— Unde e? 

— De unde să ştiu eu unde e acum? E mai mult de un an de 
când l-am părăsit. Ştiu unde o ţinea atunci. E meticulos şi ordonat 
în multe lucruri, aşa că poate o mai ţine încă în gaura aceea ca de 
porumbel din vechiul birou, din camera sa de lucru. li ştiţi casa? 

— Am fost în biroul lui. 

— Deja? Păi, nu prea v-aţi pierdut timpul dacă aţi început 
aşa de dimineaţă. Poate că, de data asta, dragul de Adelbert şi-a 
găsit naşul. Biroul exterior e cel cu porţelanuri chinezeşti — o 
vitrină mare, aşezată între ferestre, apoi, în spatele biroului 
propiuu-zis, e o uşă care dă în camera de lucru interioară — o 
cămăruţă în care îşi ţine actele şi alte lucruri de valoare. 

— Nu-i e frică de hoţi? 

— Adelbert nu-i un laş. Nici cel mai mare duşman al lui n-ar 
putea spune asta. Poate să-şi poarte de grijă. Are alarmă de hoţi 
noaptea. Ş-apoi ce să fie de furat în afara de porţelanurile lui 
preţioase? . 

— Asta nu-i bine, zise Shinwell Johnson cu vocea lui sigura 
de expert. Niciun tăinuitor nu vrea marfă ce nu poate fi vândută 
sau topită. 

— Asta aşa e, confirmă Holmes. Acum, domnişoară Winter, 
vă rog să fiţi amabilă şi să veniţi aici mâine seară, la ora 5. Intre 
timp eu voi reflecta dacă sugestia dumneavoastră de a o întâlni 
personal pe tânăra doamna poate fi pusa în practică. Vă sunt cât 
se poate de îndatorat pentru cooperare. Şi cred ca nu e nevoie să 
menţionez faptul că, într-adevăr, clienţii mei vor fi generoşi... 


— Nici să nu aud de aşa ceva, domnule Holmes, strigă 
tânăra. Nu pentru bani fac asta. Vreau să-l văd pe acel individ în 
mocirlă şi atunci mă voi considera răsplătită; vreau să-l văd căzut 
în mocirlă şi cu faţa lui blestemată sub talpa piciorului. Acesta-i 
preţul meu. Voi fi alături de dumneavoastra mâine şi în orice altă zi 
atât timp cât veţi fi pe urmele lui. Grăsunul vă poate spune unde 
să mă găsiţi. 

Nu l-am mai văzut pe Holmes până seara următoare, când 
am luat cina din nou la restaurantul nostru preferat, la Strand. 
Când l-am întrebat cum mersese întâlnirea, a dat din umeri şi mi-a 
povestit întâmplarea pe care eu o voi reda în felul următor pentru 
că afirmaţiile sale dure şi seci au nevoie de puţin tact pentru a se 
apropia de termenii vieţii reale: „Nu a fost nicio problema să 
obţinem întrevederea, începu el, deoarece fata se mândreşte cu 
obedienţa filială pe care o arată tatălui său, în orice altă chestiune, 
drept căinţă pentru refuzul ei încăpățânat în ceea ce priveşte 
logodna. Generalul a sunat să ne anunţe că totul e pregătit, iar 
focoasa domnişoară Winter a venit la ora stabilită, astfel că, la 
5:30, un taxi ne lăsa în faţa casei din Piaţa Berkeley nr. 104, unde- 
şi are locuinţa bătrânul soldat — una dintre acele case londoneze 
groaznic de cenuşii, ce ar face şi o biserică să pară frivolă. Un valet 
ne-a condus într-un salon mare, cu perdele galbene, unde ne 
aştepta o doamnă rigidă, distantă şi sobră ca gheaţa. 

Nu ştiu cum să ţi-o descriu prea bine, Watson. Poate că o s-o 
întâlneşti înainte de final şi atunci îţi vei putea folosi locvacitatea 
pentru a o descrie singur. E frumoasă, dar frumuseţea ei are ceva 
eteric, parcă vine dintr-o altă lume, are ceva din entuziasmul şi 
hotărârea unui fanatic exaltat de gândurile sale. Am mai văzut 
astfel de chipuri în picturile vechilor maeştri ai Evului Mediu. Cum a 
putut un individ ca acela să pună mâinile pe o astfel de fiinţă 
depăşeşte puterea mea de înţelegere. Poate că ai observat cum 
extremele se atrag: spiritualul cu materialul, omul cavernelor şi 
îngerul Dar nu cred că ai văzut un caz ca acesta. 

Ştia de ce venisem, bineînţeles că ticălosul nu pierduse 
timpul şi-i otrăvise mintea împotriva noastră. Cred că a fost destul 
de surprinsă de prezenţa domnişoarei Winter, dar ne-a invitat să 
luăm loc pe două scaune cu o mişcare a mâinii ce amintea mai 
degrabă de o maică stareță primind vizita a doi călugări cerşetori 
leproşi. 

«Ei bine, domnule, începu ea cu o voce de gheaţa, numele 


dumneavoastră nu-mi este străin. Mă vizitaţi din câte înţeleg 
pentru a-mi calomnia logodnicul, pe baronul Gruner. Am acceptat 
această întrevedere la dorinţa tatălui meu, dar va avertizez de la 
bun început că orice veţi spune nu va avea nici cel mai mic efect 
asupra mea.» 

Mi-a părut rău pentru ea, Watson! O priveam ca şi cum ar fi 
fost fiica mea. Elocvenţa nu e punctul meu forte. Eu îmi folosesc 
capul, nu inima. Dar ai cuvântul meu că am pledat în faţa ei cu 
toată căldura de care sunt în stare. 

l-am descris situaţia înfiorătoare a femeii care îşi dă seama 
de adevăratul caracter al unui bărbat doar după ce-i devine soţie 
— o femeie care trebuie să accepte mângâierile unei mâini pătate 
de sânge şi a unor buze depravate. Nu i-am ascuns nimic: întreaga 
ruşine, frica, agonia, lipsa oricărei speranţe. Toate cuvintele mele 
fierbinţi n-au putut aduce o umbră de culoare pe obrajii ivorii, ori 
umbra vreunei emoţii în privirea ei distantă. M-am gândit la ce mi- 
a spus ticălosul de influenţa posthipnotică. Dacă o priveai cu 
atenţie, chiar puteai crede ca plutea undeva deasupra pământului, 
pierdută într-un vis extatic. Şi totuşi, răspunsurile ei nu aveau 
nimic ambiguu în ele. 


«V-am ascultat cu răbdare, domnule Holmes. Efectul e exact 
cel pe care l-am prevăzut. Sunt conştientă de faptul că Adelbert, 
logodnicul meu, a avut o viaţă mai agitată în care a trezit 
sentimente puternice de ură şi atacuri din cele mai injuste. Nu 
sunteţi decât ultimul dintr-un şir de oameni care l-au calomniat în 
faţa mea. E posibil să fiţi bine intenţionat, deşi am aflat că nu 
sunteţi decât un agent plătit care ar putea să lucreze foarte bine şi 
pentru baron, şi contra lui. Dar aş vrea să înţelegeţi odată că eu îl 
iubesc şi că el mă iubeşte şi că părerea lumii nu înseamnă mai 
mult pentru mine decât ciripitul păsărilor ce se aud acum în faţa 
ferestrei. Dacă firea lui nobilă a avut vreun moment de decădere, 
atunci probabil că eu am fost trimisă pentru a o ridica la adevăratul 
şi binemeritatul nivel. Ceea ce nu mi-e clar, şi în acest moment s-a 
întors către însoţitoarea mea, e cine ar putea fi această tânără 
doamnă.» 


Tocmai voiam să-i răspund, când fata răbufni ca o furtuna. 
Dacă ai văzut vreodată focul şi gheaţa faţă în faţă, atunci ştii cum 
arătau femeile acestea două. 


«Îţi spun eu cine sunt, ţipă ea, ţâşnind din scaun cu gura 
schimonosită de revoltă. Eu sunt ultima lui amantă. Sunt una 
dintre sutele pe care le-a sedus, le-a folosit, le-a ruinat, iar mai apoi 
le-a aruncat la groapa de gunoi, aşa cum va face şi cu tine, de 
altfel. Numai că groapa ta de gunoi va fi mai curând mormântul şi 
poate că aşa e mai bine. li spun eu, femeie nebună, dacă te 
căsătoreşti cu bărbatul acesta, te căsătoreşti cu moartea. Nu ştiu 
dacă îţi va frânge inima sau gâtul, dar una din două tot o va face. 
Nu-ţi spun asta din dragoste pentru tine. Nu-mi pasă nici cât negru 
sub unghie dacă trăieşti sau mori. Ci vorbesc din ură şi dispreţ 
pentru el, pentru că vreau să mă răzbun pentru ceea ce mi-a făcut. 
Dar nu are importanţă şi nu e nevoie să te uiţi aşa la mine, 
frumoasă doamnă, pentru că vei arăta probabil mai jalnic decât 
arăt eu când va termina cu tine.» 


«Prefer să nu discut aceste probleme, spuse domnişoara de 
Merville rece. Daţi-mi voie să spun odată pentru totdeauna că-mi 
sunt cunoscute trei dintre episoadele în care logodnicul meu s-a 
încurcat cu modiste şi am fost asigurată de regretul său sincer 
pentru orice neajuns le-ar fi putut pricinui.» 


«Trei episoade?!, a ţipat însoţitoarea mea. Nebuno! Eşti 
nebună de legat!» 


«Domnule Holmes, vă rog să puneţi capăt acestei 
întrevederi!, se auzi vocea de gheaţă. M-am supus dorinţei tatălui 
meu de a vă vedea, dar nu sunt obligată să ascult vorbele 
delirante ale acestei persoane.» 


Cu o înjurătură, domnişoara Winter se repezi şi, dacă nu aş fi 
prins-o de încheietură, ar fi apucat-o pe femeie de păr. Am târât-o 
spre uşă şi am fost destul de norocos că am putut să o bagîntr-un 
taxi fără scandal, căci nu-şi mai putea stăpâni furia. judecând la 
rece, şi eu eram destul de furios, Watson, pentru că era ceva iritant 
în calmul distant şi în suprema complacere a femeii pe care 
încercam să o salvăm. Aşa că ştii din nou unde ne aflăm şi e clar că 
trebuie să mă gândesc la un nou plan pentru mutarea de 


deschidere deoarece e clar că gambitul! acesta nu va funcţiona. 
Ţinem legătura, Watson, pentru că, mai mult ca sigur, vei avea şi 
tu un rol de jucat, deşi cel mai probabil e că următoarea mutare le 


aparţine lor, nu nouă.“ 
x 

Şi aşa a fost. Lovitura lor — sau mai degrabă lovitura lui, căci 
mă îndoiesc că doamna ar fi avut cunoştinţă de ceva — a venit mai 
repede decât ne aşteptam. Cred că îţi pot arăta chiar piatra din 
pavaj pe care mă aflam când mi-au căzut ochii pe panoul cu titluri 
de ziare şi un fior de groază mi-a săgetat sufletul. Era între Grand 
Hotel şi gara Charring Cross, într-un loc unde un vânzător de ziare 
ciung etala ediţia de seară. Data arăta că totul se întâmplase doar 
la două zile de la ultima noastră conversaţie. Acolo, negru pe 
galben, era teribila veste: 


ATAC CRIMINAL ASUPRA LUI SHERLOCK HOLMES 


Am rămas ca trăsnit preţ de câteva minute. Apoi îmi 
amintesc ca prin ceaţă ca am apucat ziarul, am auzit protestele 
omului căruia nu-i plătisem şi, în fine, mă văd stând în uşa unei 
farmacii, citind înfiorătorul paragraf. Suna cam aşa: 

Am aflat cu regret că domnul Sherlock Holmes, bine- 
cunoscutul detectiv particular, a fost victima unui atac criminal ce a 
avut loc în această dimineaţă şi care l-a lăsat într-o stare a sănătății 
precară. Nu avem încă date exacte, dar se pare că incidentul a avut 
loc în jurul orei 12:00,pe strada Regent, în fata cafenelei Royal. Atacul 
a fost provocat de doi bărbaţi înarmaţi cu bâte, iar domnul Holmes a 
primit lovituri în cap şi pe corp cauzându-i-se răni descrise de medici 
ca fiind deosebit de grave. A fost dus la spitalul Charring Cross, iar 
apoi a insistat să fie condus la domiciliul său din Baker Street, Se pare 
că ticăloşii care l-au atacat erau îmbrăcați ca doi domni respectabili. 
De altfel, ei au scăpat neobservați de martorii oculari, strecurându-se 
prin cafenea, iar apoi trecând pe strada Glasshouse din spatele 
acesteia. Cei doi aparţin, fără îndoială, acelei frății criminale care a 
avut în ultimul timp atât de des ocazia de a se plânge de activitatea 


1 Sacrificarea unui pion alb sau a altei piese la începutul unei 
partide de şah. 


şi ingeniozitatea victimei. 


Nu mai e nevoie să vă spun că am mai aruncat o privire pe 
articol şi am sărit într-o şaretă cu destinaţia Baker Street. Intrând în 
hol, l-am întâlnit pe faimosul chirurg Leslie Oakshott, a cărui 
trăsură aştepta afară, lângă poartă. 

— Nu-i niciun pericol imediat, raportă el. Două răni la cap şi 
un număr considerabil de vânătăi. Au fost necesare câteva copci. l- 
am sugerat morfină şi, deşi e absolut necesar să aibă linişte, o 
întrevedere de câteva minute n-ar fi cu desăvârşire interzisă. 

Având permisiunea lui, am năvălit în camera întunecată. 
Pacientul era perfect conştient şi mi-a pronunţat numele şoptind 
răguşit. jaluzelele erau petrei sferturi coborâte, dar o rază ce 
reuşise să se strecoare printre ele lumina capul rănitului. O pată 
stacojie străbătuse straturile albe ale compresei albe de in, ieşind 
la suprafaţă. M-am aşezat, aplecându-mă spre el. 

— Sunt bine, Watson. Nu trebuie să fii aşa speriat, murmură 
cu o voce joasă. Nu-i chiar atât de rău pe cât pare. 

— Slavă Domnului! 

— Ţi-aduci aminte că ma descurc şi eu destul de bine la 
mânuirea bastonului. Majoritatea loviturilor le-am parat, dar al 
doilea bărbat a fost prea mult pentru mine. 

— Spune-mi ce pot face, Holmes! Cu siguranţă că ticălosul 
acela i-a trimis. Am să-i iau pielea de pe el, numai spune că asta e 
ceea ce vrei. 

— Bunul meu Watson, noi nu putem face nimic în privinţa 
asta doar dacă poliţiştii nu pun mâna pe indivizii aceia. Planul lor 
de scăpare a fost foarte bine pus la punct. Putem fi siguri de asta. 
Dar am şi eu planurile mele. Primul pas e să exagerăm gravitatea 
rănilor. Vor veni la tine după noutăţi. Înfloreşte cât poţi de mult: că 
voi fi norocos daca voi supravieţui până la sfârşitul săptămânii, că 
delirez — ce vrei tu. Dar ai grijă să nu sari calul. 

— Şi Sir Leslie Oakshott? 

— Nu-mi fac griji pentru el. Voi avea grijă să vadă cea mai 
rea parte cu putinţă. 

— Altceva? 

— Spune-i lui Shinwell Johnson să o pună la adăpost pe fata 
aceea. Cei doi „finuţi“ sunt pe urmele ei acum. Au aflat, desigur, că 
e implicată în caz. Dacă au încercat să-mi facă mie felul, nu prea 
cred că pe ea o vor neglija. E urgent. Ai grijă să-l anunţi în seara 


acesta. 

— Pornesc chiar acum. Altceva? 

— Lasă-mi pipa pe masă şi punga cu tutun. Aşa! In fiecare 
dimineaţă vom plănui ce facem mai departe. 

Am aranjat cu Shinwell Johnson să o ducă pe domnişoara 
Winter într-o suburbie liniştită şi să aibă grijă să fie discretă până 
ce pericolul va fi trecut. 

Timp de şase zile, publicul a crezut ca Holmes e pe patul de 
moarte. Buletinele despre starea sănătăţii lui erau foarte grave, iar 
în ziar apăreau articole morbide. Vizitele mele constante mă 
asigurau însă că lucrurile nu stăteau deloc aşa. Constituţia sa 
suplă, dar rezistentă şi voinţa de fier făceau minuni. Se refăcea cii 
viteză şi uneori aveam impresia că procesul de vindecare era mai 
rapid decât mă lăsa chiar şi pe mine să văd. Omul acela avea o 
înclinaţie spre secrete ale căror efecte erau dramatice, dar care îl 
făceau chiar şi pe cel mai apropiat prieten al său sa se întrebe care 
erau, cu adevărat, planurile lui. Împingea la extrem proverbul care 
spune că secretul cel mai bun e cel pe care îl ştie doar o persoană. 

Îi eram mai apropiat decât oricine altcineva, şi cu toate astea 
eram mereu conştient de distanţa dintre noi. 

Copcile i-au fost scoase în cea de-a şaptea zi, deşi în ziarele de 
seară apăruse o ştire cum că ar suferi de erizipel!. Aceleaşi ziare de 
seară publicau un articol al cărui conţinut trebuia să-l aduc la cunoştinţa 
prietenului meu, bolnav sau nu. Spunea ca printre pasagerii de la bordul 
navei „Ruritania”, ce avea să plece vineri din Liverpool, se afla şi 
baronul Adelbert Gruner, care avea o importantă problemă financiară 
de lămurit în Statele Unite înaintea iminentei sale nunţi cu domnişoara 
Violet de Merville, unica fiică a... etc., etc. Holmes ascultă ştirile cu acea 
expresie rece şi concentrată pe chip ce-mi spunea mie că vestea îl 
afectase destul de rău. 

—Vineri!, a strigat. Avem numai trei zile! Cred că ticălosul vrea să 
se pună la adăpost de orice pericol. Dar nu va reuşi, Watson! Pe 
onoarea mea că nu va reuşi! Watson, vreau să faci ceva pentru mine! 

— Sunt la dispoziţia ta, Holmes. 

— Ei, atunci te rog să îţi petreci următoarele douăzeci şi patru de 
ore studiind cât mai mult despre porţelanurile chinezeşti. 

Nu mi-a dat nicio explicaţie şi nici eu nu am cerut vreuna. Lunga 
mea experienţă alături de el m-a învăţat valoarea supunerii. Dar, după 


: Boală de piele. 


ce am ieşit din camera sa şi în timp ce mergeam în jos pe Baker Street, 
mă tot gândeam cum Dumnezeu să îndeplinesc o cerinţă atât de 
stranie. În cele din urmă m-am îndreptat către Biblioteca Londoneză din 
strada St. James ca să-i prezint problema prietenului meu bibliotecar 
adjunct Lomax, de unde am pornit apoi către locuinţa mea, cărând sub 


braţ un volum apreciabil ca dimensiuni. 
* 


x x 


Se spune că un avocat care munceşte lunea pe brânci studiind 
pentru un caz astfel încât să poată interoga un expert, uită toate 
informatiile asimilate forţat până sâmbătă. N-aş vrea nicidecum să 
pozez ca o autoritate în domeniul ceramicii. Cu toate acestea, 
întreaga seară, noaptea şi dimineaţa ce au urmat, cu excepţia unei 
pauze scurte, mi le-am petrecut absorbind informaţii şi 
încredinţând nume memoriei mele, Aşa am aflat despre 
emblemele marilor artişti decoratori, despre misterul datelor 
ciclice, despre trăsăturile distincte ale stilului Hung-wu, despre 
frumuseţea celui Yung-lo, despre inscripţiile Tang-ying şi despre 
gloria perioadelor de început — Sung şi Yuau. Eram supraîncărcat 
cu aceste informaţii când m-am dus la Holmes în dimineaţa 
următoare. Se ridicase din pat, deşi din ştirile ce se publicau n-ai fi 
putut ghici aceasta, şi stătea în fotoliul lui favorit, ţinându şi mult 
prea bandajatul cap între mâini. 

— Păi, bine, Holmes, i-am spus, dacă e să dea crezare omul 
ziarelor, tu, acum, eşti pe moarte. 

— Asta e ceea ce vreau şi eu să se creadă. Şi acum, Watson, 
spune-mi, ţi-ai învăţat lecţia? 

— Cel puţin am încercat. 

— Bine. Poţi susţine o conversaţie inteligentă pe marginea 
subiectului? 

— Cred că da. 

— Atunci, dă-mi, te rog, cutiuţa de pe policioară. 

A ridicat capacul şi a scos un obiect mic şi înfăşurat cu grijă 
într-o bucată de mătase din Orientul îndepărtat. Nu cred că s-a 
licitat vreodată la Christie's o piesă mai frumoasă. Un set complet 
de astfel de obiecte ar fi valorat cât răscumpărarea unui rege — de 
fapt mă îndoiesc că ar putea exista un astfel de set în afara 
zidurilor palatului imperial din Peking. Simpla vedere a obiectului |- 
ar înnebuni pe un cunoscător. 

— Ce trebuie să fac cu ea? 


Holmes îmi întinse o carte de vizită pe care era scris: Dr. Hill 
Barton, strada Half Moon, numărul 369. 

— Acesta e numele tău în seara asta, Watson. Îl vei vizita pe 
baronul Gruner. li cunosc puţin obiceiurile şi ştiu că la 8:30 e liber. 
Va fi anunţat înainte de vizita ta şi i se va spune că vrei să-i arăţi 
un exemplar absolut unic dintr-un set de porțelan Ming. Poţi foarte 
bine să fii şi doctor de vreme ce acest rol îl poţi juca fără greş. Eşti 
colecţionar şi accidental ai dat peste piesa asta, ai auzit de 
interesul baronului şi nu ai nimic împotrivă să o vinzi la un preţ 
convenabil. 

— Ce preţ? 

— Bună întrebare, Watson. Cu siguranţă că nu vei fi credibil 
dacă nu arăţi că îţi cunoşti valoarea posesiilor. Sir James mi-a 
procurat această farfurioară — ea provine din colecţia unui client. 
Nu ai exagera dacă ai spune că foarte greu i s-ar putea găsi egal în 
lume. 

— Aş putea sugera ca setul să fie evaluat de un expert... 

— Grozav, Watson! Excelezi azi! Sugerează-i să o evalueze 
la casele de licitaţie Christie's sau Sotheby pentru că tu însuţi nu 
poţi stabili preţul — eşti mult prea manierat pentru asta. 

— Dar dacă n-o să vrea să mă primească? 

— O, ba da! O să vrea. Suferă de cea mai acută formă 
provocată de microbul colecţionării — şi mai ales în domeniul ăsta 
unde e recunoscut ca expert. la loc, Watson, am să-ţi dictez 
scrisoarea. Nu e nevoie de răspuns. Vei spune simplu că îl vei vizita 
şi vei preciza motivul vizitei. 

Era o scrisoare cu totul admirabilă: scurtă, concisă şi incitant 
ă pentru un cunoscător. A fost rapid expediată printr-un curier 
regional. 

In aceeaşi seară a început aventura mea, având în mână 
preţioasa farfurioară şi în buzunar cartea de vizită cu numele 
doctorului Hill Barton. 

Atât casa, care era foarte frumoasă, cât şi împrejurimile ei 
indicau faptul că baronul Gruner era aşa cum spusese Sir James, 
un om cu o avere considerabilă. O alee lungă, şerpuitoare, străjuită 
de ambele părţi de o specie rară de arbuşti, se lărgea dând pe un 
peron acoperit cu pietriş şi împodobit cu statui. 

Clădirea fusese construită de un rege al aurului din Africa de 
Sud în zilele lui de glorie, astfel că acea casă, nu foarte înaltă, dar 
străjuită de turle la toate colţurile, deşi era un adevărat coşmar din 


punct de vedere arhitectonic, impunea prin dimensiuni şi soliditate. 
Un majordom ce arăta de parcă ar fi fost un episcop mi-a deschis 
uşa, după care m-a dat pe mâna unui valet îmbrăcat în pluş, care, 
la rândul lui, a anunţat vizita mea baronului. 

Acesta stătea în faţa unei vitrine deschise ce conţinea o 
parte a colecţiei sale de porţelanuri şi care se afla aşezată între 
ferestre. Când am intrat, s-a întors spre mine ţinând în mână o 
vază mică, maro. 

— Vă rog, domnule doctor, luaţi loc, mi-a zis. Îmi admiram 
comorile şi mă gândeam serios daca îmi pot permite să le măresc 
numărul. Cred că veţi găsi interesant acest mic exemplar 
aparţinând dinastiei Tang. Nu cred că aţi văzut vreodată o operă 
mai reuşită sau un smalţ mai viu. Aţi adus cu dumneavoastră 
farfurioara despre care mi-aţi pomenit? 

Am despachetat-o cu atenţie şi i-am întins-o. S-a aşezat la 
birou, a tras lampa mai aproape, căci începuse să se însereze, şi a 
început să o examineze. În timp ce era absorbit de cercetarea ei, 
am putut să-i studiez în voie trăsăturile luminate de razele gălbui 
ale lămpii. 

Era, într-adevăr, un om deosebit de chipeş. Reputația de 
bărbat frumos pe care o avea pe continent era pe deplin meritată. 
Ca talie, nu era foarte înalt, mai degrabă de statură medie, dar 
trăsăturile îi erau pline de graţie şi dinamism. Avea faţa oacheşă, 
cu o alură orientală, iar ochii îi erau mari, negri şi languroşi şi 
puteau cu uşurinţă exercita acea fascinaţie pe care femeile o 
găsesc irezistibilă. Părul şi mustaţa îi erau negre ca pana corbului, 
cam scurte, dar atent aranjate cu ceară. Toate trăsăturile feţei sale 
erau regulate şi plăcute, cu excepţia gurii cu buze subţiri. Dacă voi 
putea spune vreodată că am văzut gura unui criminal, atunci la a 
lui mă refer: o tăietură subţire pe faţa, crudă, de neînduplecat. Nu 
fusese bine sfătuit să o arate de sub mustață, pentru că acea gură 
nu era altceva decât semnalul de alarmă pe care Natura îl 
transmitea victimelor lui. Vocea îi era curtenitoare, iar manierele 
impecabile. Ca vârstă, i-aş fi dat un pic peste treizeci de ani, dar 
din acte reieşea că avea patruzeci şi doi. 

— Superbă, cu adevărat superbă, zise într-un târziu. Şi 
spuneţi că face parte dintr-un set de şase piese? Ceea ce mă 
uimeşte e că n-am auzit de un asemenea exemplar. Cunosc numai 
unul în Anglia care să-l egaleze, dar cu siguranţă acela nu e de 
vânzare. Sunt indiscret, domnule doctor, dacă vă întreb cum a 


intrat în posesia dumneavoastră? 

— Contează?, l-am întrebat cu cel mai indiferent aer pe care 
l-am putut mima. V-aţi putut convinge de autenticitatea piesei, iar 
în ceea ce priveşte valoarea ei sunt dispus să fie supusa unei 
expertize. 

— Foarte misterios, murmură în timp ce în ochi îi apăru o 
sclipire scurtă de suspiciune. Când cineva are de-a face cu obiecte 
de o asemenea valoare, e normal să vrea să cunoască toate 
detaliile tranzacţiei. Că piesa e autentică — asta e clar. Nu am 
niciun dubiu cu privire la acest aspect. Dar să presupunem — sunt 
obligat să iau în calcul toate alternativele — că se va dovedi 
ulterior că nu aveţi niciun drept să o vindeti. 

— Vă pot garanta că nu va exista nicio plângere. 

— Asta, bineînţeles, ar pune în discuţie problema valorii 
garanţiei dumneavoastră. 

— Bancherii mei vă pot răspunde la această problemă. 

— Aşa e. Şi totuşi, întreaga afacere îmi pare un pic cam 


neobişnuită. 
— Putem încheia sau nu afacerea — depinde de 
dumneavoastră —, i-am spus indiferent. Am venit la 


dumneavoastră mai întâi pentru că am înţeles că sunteţi un 
cunoscător, dar o pot vinde fără nicio dificultate şi altor 
colecționari. 

— Cine v-a spus că sunt un cunoscător? 

— Ştiu că aţi scris o carte pe această temă. 

— Aţi citit-o? 

— Nu, 

— O, Doamne! Mi-e din ce în ce mai greu să mai înţeleg 
ceva. Sunteţi un cunoscător şi un colecţionar în posesia unei piese 
foarte valoroase şi totuşi nu v-aţi obosit niciodată să citiţi singura 
carte ce v-ar fi putut lămuri asupra valorii comorii dumneavoastră. 
Cum vă explicaţi asta? 

— Sunt foarte ocupat. Practic medicina. 

— Asta nu-i un răspuns. Când un om are o pasiune, i se 
dedică cu totul, indiferent de profesia pe care o are. Îmi scriaţi că şi 
dumneavoastră sunteţi un cunoscător. 

— Aşa e. 

— Îmi permiteţi să vă adresez câteva întrebări din acest 
domeniu. Mă simt obligat să vă spun, domnule doctor — dacă într- 
adevăr sunteţi doctor —, că întâmplarea devine din ce în ce mai 


ciudată. Aş vrea să vă întreb ce ştiţi despre împăratul Shomn şi 
care este legătura lui cu localitatea Shoso-in de lângă Nara. O, 
Doamne, v-am pus în încurcătură? Spuneţi-mi atunci ceva despre 
dinastia Norhern Wei şi despre rolul ei în istoria ceramicii. 

Am ţâşnit de pe scaun mimând furia. 

— Aşa ceva e inadmisibil, domnule, i-am spus. Am venit aici 
pentru a vă face dumneavoastră un serviciu, nu ca sa fiu examinat 
ca un şcolar. Poate că nu ştiu la fel de multe despre acest subiect 
ca şi dumneavoastră, dar cu siguranţă nu voi răspunde unor 
întrebări puse într-un mod atât de insultător. 

S-a uitat la mine cu atenţie. Privirea îi deveni mai dură, ochii 
îmi aruncară săgeți de furie, iar apoi dinţii i se iviră sclipitori din 
spatele buzelor crude. 

— Care ţi-e jocul, domnule? Ai venit să mă spionezi! Holmes 
te-a trimis! Toate astea nu-s decât o farsă pe care vrea să mi-o 
joace. Omul acela e pe moarte şi îşi trimite subalternii să mă 
urmărească. Ai intrat aici fără permisiune şi, pe toţi zeii, îţi va fi cu 
mult mai greu să ieşi decât ai intrat. 

Sări în picioare extrem de furios şi se dădu un pas înapoi, 
pregătindu-se de atac. Probabil că m-a suspectat încă din primul 
moment, iar scurta examinare n-a făcut altceva decât să-i 
confirme suspiciunea. Imi era foarte clar că nu voi reuşi să-mi 
păstrez acoperirea. Băgă mâna în sertarul lateral, scotocind cu 
furie. Apoi, deodată, se opri şi ascultă încordat. 

— A!, ţipă el. Aaaaa!, şi fugi în camera din spate. 

Din doi paşi eram lângă uşă şi ceea ce am văzut acolo nu voi 
uita niciodată. Fereastra ce dădea în grădină era larg deschisă, iar 
în faţa ei. arătând ca o fantomă înspăimântătoare, cu capul 
înfăşurat în bandaje însângerate, palid şi tras la faţă, stătea 
Sherlock Holmes. În momentul următor dispăru prin deschizătura 
ferestrei şi am putut să auzim zgomotul corpului său căzând 
printre tufele de dafin. Cu un răcnet de furie, stăpânul casei se 
avântă pe urmele lui. 

Şi apoi... A durat doar o secundă, dar am văzut totul cât se 
poate de clar. Un braţ, braţul unei femei se ivi dintre frunze. In 
acea clipă, baronul scoase un strigăt puternic, un strigăt ce va 
rămâne pe veci în memoria mea. Işi acoperi faţa cu mâinile şi 
începu să alerge prin cameră, lovindu-şi capul de toţi pereţii. 

Apoi se prăbuşi pe covor, zvârcolindu-se şi rostogoliri du-se, 
în timp ce casa răsuna de ţipete. 


— Apă! Apă! Pentru Dumnezeu, apă!, răcnea el. 

Am înşfăcat carafa de pe o măsuţă din apropiere şi m-am 
grăbit să-i vin în ajutor. În aceeaşi clipă, majordomul şi câţiva valeţi 
se năpustiră în cameră. Îmi amintesc că unul dintre ei chiar a 
leşinat atunci când am întors lumina lămpii către faţa înfiorătoare a 
rănitului. Vitriolul îi rodea carnea şi i se prelingea pe urechi şi pe 
bărbie. Un ochi era deja alb şi sticlos. Celălalt era roşu şi inflamat. 
Chipul pe care îl admirasem cu câteva clipe mai devreme arăta 
acum ca un portret frumos pe care artistul îl ştersese cu un burete 
ud şi murdar. Trăsăturile îi erau neclare, decolorate şi cumplit de 
inumane. 

Le-am explicat în câteva cuvinte că se întâmplase ceva ce 
avea legătura cu vitriolul. Unii au sărit pe fereastră, alţii s-au 
repezit către peluză, dar se întunecase deja şi începuse să plouă. 
Printre urlete de durere, victima şuiera şi turba de furie împotriva 
celei care se răzbunase pe el. 

— A fost blestemata de Kitty Winter!, strigă el. Ah, diavoliţa! 
O sa plătească pentru asta! O să plătească! Dumnezeule mare, 
durerea asta e insuportabilă! 

l-am uns faţa cu ulei, i-am pus faşe curate pe rănile deschise 
şi i-am făcut o injecție cu morfină. Din cauza şocului, îi pieriseră 
toate suspiciunile legate de mine şi se agăţase de mâinile mele ca 
şi cum eu aş fi avut puterea să fac ochii aceia ca de peşte mort să 
se limpezească. l-aş fi deplâns nenorocirea dacă nu m-aş fi gândit 
la viaţa netrebnică ce provocase această transformare hidoasă. 
Era dezgustător să simt atingerea mâinii arse şi m-am simţit uşurat 
când medicul sau, care venise însoţit de un specialist, m-a eliberat 
de această povară. Sosise şi un inspector de poliţie, căruia i-am 
înmânat adevărata mea carte de vizită. Ar fi fost nu doar zadarnic, 
ci şi inutil să fac altfel, căci figura mea era la fel de cunoscută 
printre oamenii de la Scotland Yard ca şi a lui Holmes. La scurt 
timp, am părăsit casa aceea întunecată şi plină de teroare. În mai 
puţin de o oră ne aflam pe Baker Street. 

Holmes şedea în fotoliul său şi arăta foarte palid şi obosit. Pe 
lângă rănile trupeşti, chiar şi nervii săi de oţel erau zdruncinaţi de 
întâmplările serii şi mă asculta cu groaza în timp ce îi povesteam 
despre transformările suferite de baron. 

— Răsplata păcatelor, Watson, răsplata păcatelor, mi-a zis. 
Mai devreme sau mai târziu, toţi îşi primesc pedeapsa. Şi 
Dumnezeu mi-e martor că erau destule păcate, adăugă el luând în 


mâna cărţulia maro de pe masă. lată agenda despre care ne-a 
povestit femeia. Dacă nici asta nu opreşte nunta, atunci nimic nu o 
va face. Dar va reuşi, Watson, trebuie să reuşească. Nicio femeie 
cu puţin respect de sine nu ar rezista. 

— Acesta e jurnalul iubirilor sale? 

— Acesta e jurnalul desfrâului său. Spune-i cum vrei. Din 
clipa în care femeia ne-a pomenit de el, mi-am dat seama ce armă 
teribilă ar fi dacă am intra în posesia lui. N-am zis nimic despre 
ceea ce aveam de gând să fac pentru că ar fi putut să lase să-i 
scape vreo indiscreţie, dar m-a măcinat mult gândul. Apoi, atacul 
acesta asupra mea mi-a dat ocazia să-l las pe baron să creadă că 
nu mai avea de ce se teme din partea mea. Tot răul a fost spre 
bine. Aş mai fi aşteptat un pic, dar vizita lui în America mi-a forţat 
mâna. N-ar fi lăsat niciodată un document atât de compromiţător 
în urma sa. Aşa că a trebuit să trec la fapte imediat. Să intru în 
casă pe furiş, noaptea, mi-era imposibil. Era prevăzător. Dar 
aveam o şansă seara, cu condiţia să-i fie distrasă atenţia. Aceasta 
era treaba ta şi a farfurioarei bleu. Dar trebuia să fiu sigur de locul 
în care se afla agenda şi ştiam că am doar câteva minute, căci 
timpul îmi era limitat de cunoştinţele tale despre porţelanurile 
chinezeşti. Aşa că în ultimul moment am chemat-o şi pe fată. Cum 
puteam eu să ghicesc ce ascundea ea în micul pachet pe care îl 
ţinea sub pelerină? Credeam că a venit să mă ajute pe mine, dar 
se pare că avea şi ea treburile ei. 

— Şi-a dat seama că tu m-ai trimis. 

— Mi-era teamă că aşa va fi, dar l-ai ţinut ocupat exact atât 
cât aveam nevoie ca să iau cartea, chiar dacă nu îndeajuns de 
mult ca să dispar fără urmă. A, Sir James, mă bucur că aţi sosit. 

Prietenul nostru curtenitor răspunsese invitaţiei noastre. A 
ascultat cu cea mai mare atenţie povestirea lui Holmes. 

— Aţi făcut minuni, minuni!, strigă el după ce auzi ce s-a 
întâmplat. Dar dacă acele răni sunt atât de grave pe cât spune 
doctorul Watson, atunci scopul nostru de a împiedica acest mariaj 
a fost atins şi fără ajutorul agendei. 

Holmes clătină din cap. 

— O femeie ca domnişoara de Merville nu ar face aşa ceva. 
L-ar iubi şi mai mult acum, văzând în el un martir desfigurat. Nu, 
nu, nu. Aspectul moral, şi nu cel fizic, iată cu ce trebuie să luptăm 
noi. Agenda o va aduce cu picioarele înapoi pe pământ, căci nu ştiu 
ce altceva ar mai putea-o face. E scrisul lui. Asta trebuie să o 


convingă. 

Sir James plecă luând cu el atât jurnalul, cât şi preţioasa sa 
farfurioară. Fiind şi eu în întârziere, l-am însoţit până jos, în stradă. 
Acolo îl aştepta un cupeu. Sări înăuntru, porunci ceva vizitiului şi 
dispăru cu repeziciune. Îşi lăsase pelerina să atârne pe jumătate 
afară, astfel încât acoperea însemnele heraldice de pe uşă, însă eu 
le-am putut distinge cu uşurinţă în lumina felinarului. Am tresărit 
surprins, m-am întors şi am urcat în grabă scările până la camera 
lui Holmes. 

— Am aflat cine e clientul nostru, Holmes, am strigat 
entuziasmat de descoperirea grozavă, este... 

— Un prieten loial şi un domn desăvârşit, a completat 
Holmes, ridicându-şi mâna ca să mă oprească. Hai să păstrăm 


ceea ce ştim pentru noi. 
* 


x x 


Nu ştim cum a fost folosit jurnalul incriminant. 

Cred că Sir James a fost mai precaut de aceasta dată, sau, 
mai degrabă, înclin să cred că o astfel de sarcină delicată i-a fost 
încredințată tatălui fetei. 

Efectul, în orice caz, a fost cel aşteptat. 

Exact trei zile mai târziu a apărut un anunț în ziarul „The 
Morning Post“ care spunea că nunta dintre baronul Adelbert 
Gruner şi domnişoara Violet de Merville nu va mai avea loc. 

În acelaşi ziar se puteau citi detaliile primei audieri în cazul 
domnişoarei Kitty Winter, care fusese pusă sub acuzare pentru că 
aruncase cu vitriol în baron. 

Însă pe parcursul audierilor fuseseră prezentate atâtea 
circumstanţe atenuante încât pedeapsa fusese pe cât de mică 
posibil. Sherlock Holmes a fost acuzat de pătrundere prin efracţie, 
dar, când scopul e nobil şi clientul suficient de cunoscut, până şi 
rigida lege britanică devine mai flexibilă şi mai umană. Prietenul 
meu n-a ajuns nici până în prezent în boxa acuzaților. 


Sfârşit 


Aventura soldatului alb ca varul 


Ideile prietenului meu Watson excelează, dacă nu prin numărul 
lor, cu siguranţă prin insistența cu care le prezintă. Aşa se face că o bună 
bucată de timp m-a necăjit insistând să-mi încerc pana şi să relatez 
singur una dintre aventurile trăite. Poate că eu însumi am provocat 
această insistenţă de vreme ce de nenumărate ori i-am spus că modul 
său de a prezenta lucrurile este superficial şi l-am acuzat că cedează 
dorinţei de a fi popular în loc să se limiteze cu stricteţe la fapte şi date. 

„Incearcă şi tu, Holmes!”, a venit riposta şi sunt nevoit să recunosc 
că, odată ce am pus mâna pe stilou, am început să înţeleg că problema 
trebuie astfel prezentată încât să trezească interesul cititorului. lar 
următorul caz nu poate să nu trezească acest interes, de vreme ce e 
unul dintre cele mai ciudate din cariera mea. Cu toate astea, întâmplarea 
face ca Watson să nu aibă în notițele sale nimic cu referire la acest caz. 

Că tot veni vorba despre vechiul meu prieten şi biograf, profit de 
ocazie şi mentionez că, dacă am ales să mă împovărez cu un tovarăş pe 
parcursul neînsemnatelor mele cercetări, nu o fac din orgoliu sau din 
capriciu, ci pentru că Watson are unele calităţi cu totul extraordinare 
cărora, din cauza modestiei, nu le-a acordat mare atenţie în comparaţie 
cu exageratele aprecieri cu privire la performanţele mele. Un aliat care îţi 
poate prevedea concluziile ca şi modul în care va evolua situaţia sunt 
întotdeauna periculoase, dar unul care e în mod constant surprins de 
turnura pe care o iau lucrurile şi pentru care viitorul e întotdeauna 
o carte închisă e cu adevărat ajutorul ideal. 

Văd din notițe că era prin ianuarie 1903, chiar după 
încheierea războiului burilor, când m-a vizitat domnul James M. 
Dodd — un britanic lat în spate şi ars de soare, cu o ţinută 
impecabilă. 

Bunul meu Watson mă părăsise pe atunci în favoarea unei 
soţii, acesta fiind de altfel singurul gest egoist pe care îmi pot 
aminti să-l fi făcut. Eram, aşadar, singur. De obicei stau cu spatele 
la fereastră şi le spun vizitatorilor mei să ia loc pe scaunul din faţa 
mea, astfel încât lumina să cadă din abundență pe ei. Domnul 
James M. Dodd părea cam pierdut şi nu ştia cum să înceapă 
conversaţia. Nu am vrut să fac nici cel mai mic efort pentru a-l 
ajuta, pentru că astfel îl puteam studia mai bine. Am descoperit că 
e înţelept să îmi impresionez clienţii dându-le senzaţia că sunt 
cumva mai puternic decât ei, aşa că i-am oferit şi acestui domn 
câteva dintre concluziile mele. 


— Veniţi din Africa de Sud din câte vad... 

— Da, domnule, răspunse el surprins. 

— Aţi făcut parte din garda imperială de cavalerie, dacă nu 
mă înşel. 

— Exact. 

— Din regimentul Middlesex, cu siguranţă. 

— Aşa este, domnule Holmes, sunteţi un adevărat vrăjitor. 

M-a amuzat expresia lui uluită. 

— Când un domn cu înfăţişare virila şi atât de bronzat cum 
nu ar putea niciodată să se bronzeze în Anglia intră în biroul meu 
purtându-şi batista în mâneca hainei în loc să o ţină în buzunar, nu 
mi-e greu să ghicesc de unde vine. Purtaţi barbă scurtă, ceea ce 
arată că nu sunteţi militar de carieră. Aveţi ţinuta unui călăreț. Cât 
priveşte Middlesexul, pe cartea dumneavoastră de vizită stă scris 
faptul că sunteţi agent de bursă pe strada Throgmorton. In ce alt 
regiment v-aţi fi putut înrola? 

— Vedeţi totul! 

— Nu văd mai mult decât dumneavoastră, dar m-am 
antrenat să observ ceea ce văd. Totuşi, domnule Dodd, nu cred că 
sunteţi aici ca să facem, schimb de impresii în ceea ce priveşte 
ştiinţa observării. Ce s-a întâmplat la Tuxbury Old Park? 

— Domnule Holmes...?! 

— Dragul meu domn, nu-i niciun mister. Era scris în antetul 
biletului pe care dumneavoastră mi l-aţi trimis şi, cum ati insistat 
ca această întâlnire să aibă loc cât mai curând, e clar că s-a 
întâmplat acolo ceva neaşteptat şi important în egală măsură. 

— Da, într-adevăr, dar biletul a fost scris după-amiază, iar 
de atunci s-au întâmplat multe. Dacă nu m-ar fi dat afară colonelul 
Erasworth... 

— V-a dat afară?! 

— Ei bine, da. La asta s-a ajuns. E un domn foarte dur acest 
colonel Emsworth, era cel mai temut zbir din armata de pe 
vremea lui. De asemenea, s-a ajuns şi la un schimb de replici 
violente în acea zi. Cu siguranţă, nu aş fi suportat toate acestea 
din partea colonelului dacă nu ar fi fost Godfrey la mijloc. 

Mi-am aprins pipa şi m-am lăsat pe spate în scaun. 

— Poate îmi veţi explica ce vreţi să spuneţi. 

Clientul meu zâmbi maliţios* 

— Cred că mă aşteptam să ştiţi totul fără să mai fie nevoie 
să vi se spună nimic, zise el. Dar va voi prezenta faptele şi mă rog 


lui Dumnezeu să mi le puteţi explica. Am stat treaz toată noaptea 
frământându-mi mintea şi, cu cât ma gândesc mai mult, cu atât 
mai incredibil îmi pare totul. 

M-am înrolat în ianuarie 1901, acum doi ani, în acelaşi 
escadron ca şi tânărul Godfrey Emsworth. Era singurul fiu al 
colonelului Emsworth — cel decorat cu Crucea Victoria în războiul 
din Crimeea — şi avea războiul în sânge, aşa că nimeni nu s-a 
mirat când s-a oferit voluntar. Nu era un soldat mai de treabă în 
tot regimentul. Ne-am împrietenit — o prietenie din aceea care se 
leagă doar atunci când împărtăşeşti cu cineva aceleaşi bucurii şi 
necazuri. Era tovarăşul meu şi asta înseamnă mare lucru în 
armată. Am îndurat şi binele şi răul împreună pe parcursul acelui 
an de lupte intense. Apoi, el a fost rănit de un glonţ de mari 
dimensiuni în lupta de la Diamond Hill, lângă Pretoria. Mi-a trimis o 
scrisoare din spitalul din Cape Town şi încă una din Southampton. 
De atunci, niciun cuvânt, nici măcar un cuvânt, domnule Holmes, 
de mai bine de şase luni... el, cel mai bun prieten al meu! 

Şi apoi, când s-a terminat războiul şi ne-am întors cu toţii, i- 
am scris tatălui său şi l-am întrebat despre Godfrey. N-am primit 
niciun răspuns. 

Am mai aşteptat un timp şi i-am scris din nou. De data asta 
am primit un răspuns scurt şi morocănos care mă informa că 
Godfrey pornise într-o călătorie în jurul lumii, care avea probabil să 
dureze un an întreg. Asta a fost tot. 

Nu m-am mulţumit cu atât, domniile Holmes. Simţeam că 
este ceva în neregulă cu toată afacerea asta. Godfrey era un băiat 
tare de treabă şi nu şi-ar fi lăsat prietenul baltă în felul acesta. Nu-i 
stătea în caracter şi apoi mai ştiu că trebuia şi să moştenească o 
avere frumuşică, iar el şi tatăl său nu se înțelegeau tocmai bine. 
Bătrânului îi plăcea să comande, iar Godfrey era prea independent 
să accepte acest lucru. Nu, nu m-am mulţumit cu atât şi m-am 
hotărât să dezleg misterul, întâmplarea făcea ca şi afacerile mele 
să aibă nevoie de atenţie, ţinând cont că lipsisem doi ani, aşa că 
numai săptămâna aceasta am reuşit să mă ocup din nou de cazul 
lui Godfrey şi am hotărât să abandonez orice altă activitate până 
când nu-l voi fi rezolvat. 

Domnul James M. Dodd părea a fi genul de om pe care ţi l-ai 
fi dorit mai degrabă ca prieten decât ca duşman. Ochii săi albaştri 
aruncau priviri aspre, iar maxilarul pătrat îi devenise rigid în timp 
ce vorbea. 


— Ei bine, ce aţi făcut până acum?, l-am întrebat. 

— Prima mea mişcare a fost sa merg la el acasă, la Tuxbury 
Old Park, lângă Bedford, să văd cu ochii mei cum stau lucrurile. 
Aşa că i-am scris mamei lui Godfrey, căci eram sătul de 
bădărăniile tatălui, şi am atacat direct: eu şi fiul ei am fost prieteni 
foarte buni şi îi puteam povesti câte ceva din peripeţiile noastre. 
Menţionam că din întâmplare eram în zonă şi o întrebam dacă 
avea ceva împotriva unei posibile întrevederi etc., etc. Drept 
răspuns am primit o scrisoare plină de amabilitate în care doamna 
îmi oferea chiar găzduire peste noapte. lată ce m-a făcut să plec 
acolo luni. 

Tuxbury Old Park e practic inaccesibil pe o rază de circa opt 
kilomerti. La gară nu era nicio trăsură, aşa că a trebuit să merg pe 
jos, cărându-mi valiza. Aproape se întunecase când am ajuns în 
casa mare, uimitoare, ascunsă în mijlocul unui parc imens. 
Conacul avea elemente de arhitectură din toate epocile şi stilurile, 
începând cu fundaţia elisabetană pe jumătate din lemn şi sfârşind 
cu porticul în stil victorian, înăuntru se puteau vedea pretutindeni 
lambriuri şi tapiserii şi o mulţime de tablouri pe jumătate 
decolorate — pe scurt, o casă a umbrelor şi a misterului. Efectul 
era întregit, şi de Ralph, bătrânul valet, care părea a fi de-o vârstă 
cu casa şi soţia lui care arăta şi mai bătrână. Aceasta din urmă 
fusese doica lui Godfrey, pe care l-am auzit vorbind despre ea cu o 
afecţiune ce era depăşită doar de cea pe care o purta mamei lui, 
aşa că am simţit imediat simpatie pentru ea, în ciuda înfăţişării 
sale ciudate. Mi-a plăcut şi mama lui: o femeie mică şi albă ca un 
şoricel. Numai pe colonel nu l-am putut suporta, 

Mi-aş ń luat valiza să plec la gară imediat dacă nu aş ń 
simţit că de fapt asta era ceea ce voia de la mine. Am fost condus 
direct în camera sa de lucru, unde l-am găsit în spatele unui birou 
plin de hârtii aflate într-o dezordine totală — un bărbat uriaş, cu 
spatele încovoiat şi pielea tuciurie, cu o barbă cenuşie, răvăşită. 
Un nas roşu precum ciocul unui vultur Şi doi ochi fioroşi care mă 
săgetară de sub sprâncenele stufoase, înţelegeam acum de ce 
Godfrey vorbea numai arareori despre tatăl său. 

„Ei bine, domnule, mi se adresă cu o voce iritată, sunt foarte 
curios să aflu adevăratele motive ale vizitei dumitale.“ 

l-am răspuns că le precizasem deja în scrisoarea adresată 
soţiei sale. 

„Da, da, da. Spui că l-ai cunoscut pe Godfrey în Africa. 


Bineînţeles, nu avem încotro şi trebuie să vă credem pe cuvânt.“ . 

„Am scrisorile lui în buzunar.“ 

„Fii te rog atât de amabil şi arată-mi-le.” 

S-a uitat la cele două scrisori pe care i le-am întins şi mi le-a 
aruncat înapoi. 

„Ei, şi ce-i cu asta?“, a întrebat. 

„Am fost un prieten apropiat al fiului dumneavoastră, 
domnule. Ne leagă multe amintiri. Nu-i normal să mă mir de 
tăcerea sa bruscă şi să vreau să aflu ce s-a întâmplat cu el?” 

„Dacă îmi aduc eu bine aminte, domnule, ţi-am scris deja ce 
s-a întâmplat. A plecat într-o călătorie în jurul lumii. Sănătatea îi 
era puternic afectată de experienţele din Africa, aşa că atât eu, 
cât şi mama lui am fost de acord că avea nevoie de repaus total şi 
de o schimbare de decor. Te rog să fii amabil şi să explici lucrul 
acesta oricărui alt prieten interesat de soarta lui.“ „Desigur, am 
răspuns, dar mai întâi vă rog să-mi daţi numele vaporului cu care 
călătoreşte, să-mi spuneţi câte ceva despre ruta pe care o 
urmează şi data la care a plecat. Cred că aşa nu o să mai fie nicio 
problemă şi o să primesc o scrisoare de la el.“ 

Cererile mele păreau să-l irite şi să-l uimească în egală 
măsură. S-a încruntat şi a început să bată nervos cu degetele în 
birou. Într-un târziu şi-a ridicat ochii şi m-a privit ca şi cum se 
hotărâse cum să pareze lovitura unui adversar care făcuse o 
mutare periculoasă la jocul de şah. 

„Mulţi, domnule Dodd, spuse el, s-ar simţi jigniţi de stăruința 
dumneavoastră infernală şi ar considera că această insistenţă se 
confundă în momentul de faţă cu impertinenţa.“ „N-am altă scuză, 
domnule, decât afecțiunea sinceră pe care o nutresc faţă de fiul 
dumneavoastră.“ 

„Exact! Deja m-am arătat mai îngăduitor decât ar trebui 
tocmai din acest motiv. Mă văd nevoit, domnule, să te rog să 
încetezi cu toate aceste întrebări. Fiecare familie îşi are propriile 
sale probleme şi motivele diverselor acţiuni nu pot fi întotdeauna 
clare celor din afara ei, oricât de bine intenţionaţi ar fi aceştia. 
Soţia mea e nerăbdătoare să afle mai multe din trecutul lui 
Godfrey, lucru pe care dumneata eşti în măsură să-l faci, dar te 
rog sa laşi prezentul şi viitorul în pace. Cercetările astea nu-şi au 
rostul, domnule, şi ne pun într-o situaţie delicată.“ 

Ajunsesem într-un punct mort, domnule Holmes. Nu puteam 
face altceva decât să mă prefac că mă resemnez şi să jur în sinea 


mea că nu voi avea pace până când nu voi fi aflat ce se 
întâmplase cu prietenul meu. A fost o seară plictisitoare. Am luat 
toţi trei cina în linişte, într-o cameră ştearsă, la fel de mohorâtă ca 
şi vremea. Femeia mi-a pus tot felul de întrebări despre fiul ei, dar 
bărbatul părea mai degrabă morocănos şi ursuz. Eram atât de 
plictisit de companie, că, de îndată ce s-a putut, m-am scuzat şi 
m-am retras în dormitorul ce-mi fusese pregătit. Era o cameră 
mare, la parter, destul de auster mobilată, la fel de întunecată ca 
şi restul casei, dar când petreci un an dormind direct pe pământul 
de stepă, orice cameră pare mai bună. Am tras perdelele, m-am 
uitat în grădină şi am văzut că era o seară plăcută, luminată din 
plin de semilună. M-am aşezat apoi lângă focul ce trosnea vesel şi, 
punând o lampă pe măsuţa din apropierea mea, m-am străduit să- 
mi ocup mintea citind un roman. M-a întrerupt Ralph, bătrânul 
valet, care venise să refacă stocul de cărbuni pentru foc. 

„M-am gândit că or să se termine la noapte, domnule. E 
vremea rea aici şi camerele astea sunt reci.“ 

Ezită să părăsească odaia, iar când m-am întors stătea cu 
faţa spre mine, având o expresie melancolică pe faţa-i ridată. 

„Vă rog să mă iertaţi, domnule, dar am auzit din întâmplare 
ceea ce spuneaţi la cină despre domnişoru' Godfrey. Ştiţi, 
domnule, soţia mea l-a crescut şi aş putea spune că eu am fost ca 
un al doilea tată pentru dumnealui. E normal să vrem să ştim mai 
multe despre el. Spuneaţi că s-a comportat vitejeşte?“ 

„Nu era altul mai curajos decât el în tot regimentul. Odată 
chiar m-a scos din bătaia puştilor burilor, altfel n-aş mai fi fost 
astăzi aici.“ 

Bătrânul majordom îşi frecă mâinile osoase cu bucurie. 

„Da, domnule, aşa era domnişorul Godfrey. Mereu a fost 
curajos. În tot parcul nu se găseşte un singur copac în care să nu 
se fi urcat. Nimic nu-l putea opri. A fost un băiat grozav şi — of, 
domnule — a fost un bărbat pe cinste.“ 

Am ţâşnit în picioare. 

„la ascultă!, i-am strigat. Spui că «a fost»? Vorbeşti de parcă 
ar fi mort. Ce-i cu misterul ăsta? Ce s-a întâmplat cu Godfrey 
Emsworth?“ 

L-am apucat de umăr, dar bătrânul s-a dat înapoi. 

„Nu ştiu ce vreţi să spuneţi, domnule. Întrebaţi-l pe stăpân 
despre domnişorul Godfrey. El ştie. Nu-i treaba mea să-mi bag 
nasul.“ 


Vru să plece, dar l-am prins de braţ. 

„Ascultă-mă bine!, i-am spus. Ai să-mi răspunzi la o 
întrebare, că, dacă nu, te ţin toată noaptea aşa. Godfrey e mort?“ 

Nu m-a putut privi în ochi. Era ca hipnotizat. Vorbea de 
parcă îi scotea cineva vorbele cu cleştele. Ceea ce a zis m-a luat 
prin surprindere: 

„Pentru numele lui Dumnezeu, ar fi fost mai bine pentru el 
să fie aşa!“, mi-a strigat smulgându-se din strânsoarea mea şi se 
repezi afară din cameră. 

Vă închipuiţi, domnule Holmes că m-am întors spre scaunul 
meu nu foarte fericit. Nu puteam interpreta vorbele bătrânului 
decât într-un singur fel. În mod clar, fusese implicat în vreo 
afacere criminală sau scandaloasă, care păta onoarea familiei 
sale. lar omul acela rigid îşi îndepărtase fiul şi îl ascunsese de ochii 
lumii. Godfrey era cam nesăbuit. Se lăsa uşor influenţat de cei din 
jur. Căzuse fără îndoială pe mâini rele şi asta îi adusese ruina. Era 
mare păcat dacă într-adevăr aşa stăteau lucrurile, dar chiar şi aşa 
era de datoria mea să-i dau de urmă şi să încerc să-l ajut. 
Analizam cu nelinişte problema când, deodată, mi-am ridicat 
privirea şi l-am văzut în faţa mea chiar pe Godfrey Emsworth. 

Clientul meu s-a oprit, pradă unei mari emoţii. 

— Vă rog sa continuaţi, i-am spus. Cazul acesta are câteva 
caracteristici care îl fac cu totul neobişnuit. 

— Era afară, în faţa ferestrei, domniile Holmes, cu faţa lipită 
de geam. V-am spus mai devreme că mă uitasem pe fereastră. 
Atunci am lăsat perdelele pe jumătate trase. Faţa lui se încadra în 
spaţiul rămas liber. Fereastra ajungea până la podea, aşa că îl 
putem vedea pe de-a întregul, dar numai faţa lui mi-a atras 
privirea. Era palid ca un mort, n-am văzut în viata mea un om mai 
alb la fată. Cred că doar fantomele mai pot arăta aşa, dar ne-am 
privit ochi în ochi şi acei ochi aparţineau cu siguranţă unui om viu. 
A făcut un salt înapoi când şi-a dat seama că l-am văzut şi a 
dispărut în întuneric. 

Era ceva în neregulă cu omul acela, domnule Holmes. Nu 
mă refer la faţa lui albă ca varul, care strălucea parcă în întuneric. 
Era ceva mai mult decât atât, mult mai subtil, ceva ascuns şi 
incriminant, ceva ce nu aducea deloc cu flăcăul sincer şi îndrăzneţ 
pe care îl cunoscusem. Mi-a provocat un sentiment de groază. 


adversari, înveţi să-ţi stăpâneşti nervii şi să reacţionezi repede. 
Godfrey de-abia avusese timp să dispară când am ajuns la 
fereastră. Avea un zăvor tare ciudat şi mi-a luat ceva timp până 
când am deschis-o. Apoi m-am strecurat afară şi am alergat pe 
aleea din grădină, în direcţia în care credeam că ar fi fugit. 


Aleea era destul de lungă şi nu foarte luminată, cu toate 
astea mi se părea că se deplasează ceva, undeva, în faţa mea. Am 
continuat să alerg şi l-am strigat pe nume, dar în zadar. Când am 
ajuns la capăt, am văzut că aleea se ramifica în diferite direcţii ce 
duceau spre numeroase alte dependinţe. Am rămas pe loc, 
neştiind încotro s-o apuc, şi, cum stăteam aşa, am auzit cât se 
poate de clar zgomotul unei uşi ce se închidea. Nu venea din 
spate, dinspre casă, ci de undeva din faţa mea, din întuneric. A 
fost suficient, domnule Holmes, ca să mă asigure că a fost real 
ceea ce văzusem. Godfrey fugise de mine şi închisese uşa în urma 
lui. De-asta eram sigur. 

Nu mai puteam face nimic şi am petrecut o noapte grea 
răsucind problema pe toate feţele, încercând să găsesc o ipoteză 


capabilă să înglobeze toate faptele. A doua zi l-am găsit pe colonel 
mai conciliant şi chiar am putut profita de ocazie, când soţia 
acestuia a făcut o remarcă despre faptul că împrejurimile erau 
interesante, să îi întreb dacă prezenţa mea acolo pentru încă o 
noapte i-ar incomoda. Consimţământul tăcut al bătrânului mi-a 
asigurat încă o zi de observaţie. Eram încredinţat că Godfrey se 
ascundea prin apropiere, dar unde şi de ce rămânea de lămurit. 

Casa aceea era atât de mare şi întortocheată că un întreg 
regiment s-ar fi putut ascunde înăuntru şi nimeni nu şi-ar fi dat 
seama. Chiar dacă acolo ar fi fost ascuns secretul, mi-ar fi fost 
foarte greu să îl dezleg. Dar uşa pe care o auzisem închizându-se 
nu era de la casă. Trebuia să explorez grădina şi să văd ce puteam 
găsi. Nu am întâmpinat nicio greutate, pentru că bătrânii erau 
ocupați cu tabieturile lor şi m-au lăsat în pace să-mi văd de 
planurile mele. 

Erau câteva dependinţe mai mici, dar ceea ce mi-a atras 
mie atenţia a fost o clădire destul de izolată pentru a putea fi casa 
grădinarului sau a paznicului de vânătoare. Oare acesta să fi fost 
locul de unde venise sunetul uşii închise? M-am apropiat cu un aer 
indiferent, ca şi cum m-aş fi plimbat prin zonă, fără un scop 
anume. Între timp, un om vioi, scund, cu barbă, îmbrăcat cu o 
haină neagră şi cu o gambetă pe cap — nu arăta deloc a fi 
grădinar — ieşi pe uşa pe care, spre surprinderea mea, o încuie 
îndată cu o cheie ce se făcu imediat nevăzută în buzunarul său. 
Mă privi apoi uşor surprins. 

„Sunteţi oaspete aici?“, mă întrebă. 

l-am răspuns că da, adăugând faptul că eram prieten cu 
Godfrey. 

„Păcat că e plecat, altfel s-ar fi bucurat mult să mă vadă“, 
am adăugat. 

„Da, într-adevăr”, îmi răspunse cu un aer vinovat. „Fără 
îndoială veţi reveni într-un moment mai propice“, a mai adăugat şi 
a trecut mai departe, dar când m-am întors, l-am surprins 
urmărindu-mă pe jumătate ascuns în spatele unor tufe de dafin 
din celalalt capăt al grădinii. 

M-am uitat cu atenţie la căsuţă şi am trecut mai departe, nu 
înainte de a fi observat totuşi că ferestrele erau bine acoperite cu 
draperii. Riscam să mă dau de gol şi să fiu gonit din împrejurimi 
dacă insistam, căci, ştiam foarte bine, eram încă urmărit. Aşa că 
m-am întors agale către casă şi am aşteptat căderea serii înainte 


de a-mi continua investigația. Când s-a lăsat noaptea şi totul era 
cufundat în linişte, m-am strecurat afară şi m-am îndreptat către 
cabana misterioasă cât am putut de încet. 

Am spus mai devreme că ferestrele erau acoperite de 
draperii groase, dar acum puteam constata că aveau şi obloane. 
Cu toate astea, puţină lumină răzbătea printr-una dintre ferestre, 
aşa că mi-am concentrat atenţia asupra aceleia. Am avut noroc, 
perdeaua nu era trasă în întregime şi oblonul era fisurat, aşa că 
am putut privi înăuntru. Decorul era unul destul de vesel, puternic 
luminat de un foc vioi. Cu faţa spre mine, de cealaltă parte a 
camerei, stătea omuleţul pe care îl zărisem de dimineaţă. Fuma o 
pipă şi citea un ziar. 

— Ce ziar?, am întrebat. 

Clientul meu păru deranjat de întrerupere. 

— Contează?, întrebă la rândul său. 

— E chiar o informaţie vitală. 

— Nu ştiu. Nu am fost atent. 

— Dar poate că aţi observat dacă era vorba de un ziar de 
dimensiuni mari sau unul cu foile mai mici, care apare de obicei o 
dată pe săptămână. 

— Acum, că mi-aţi atras atenţia asupra acestui amănunt, 
îmi dau seama că nu era unul mare. Era probabil „The Spectator“. 
Totuşi, nu am dat mare atenţie acestor amănunte, deoarece un alt 
om stătea cu spatele la fereastră şi aş fi putut jura că acest al 
doilea personaj era Godfrey. Nu i-am putut vedea faţa, dar îi 
cunosc bine linia umerilor. Stătea cu faţa sprijinită în mâini, 
aplecat spre foc, într-o ipostază de profundă melancolie. Nu ştiam 
ce să fac în continuare, când, deodată, am simţit o bătaie pe 
umăr. Când m-am întors l-am văzut pe colonelul Emsworth lângă 
mine. 

„Pe aici, domnule!“, mi-a spus cu vocea groasă. A mers în 
tăcere către casă, iar eu l-am urmat până în camera mea. A luat 
din hol un mers al trenurilor. 

„Aveţi un tren spre Londra la 8:30, mâine-dimineaţă, mi-a 
spus. Trăsura va fi la uşă la ora opt.“ 

Era alb de furie, iar eu mă găseam într-adevăr într-o situaţie 
foarte delicată. N-am putut îngâna decât câteva scuze incoerente 
în care încercam să mă justific prin grija fierbinte ce o purtam 
prietenului meu. 

„Subiectul e închis, m-a întrerupt brusc. V-aţi amestecat cu 


totul nejustificat în problemele intime ale familiei noastre. Aţi fost 
primit ca un musafir şi v-aţi comportat ca un spion. Nu mai am 
nimic de adăugat, domnule, ca să nu mai spun că nu am nici cea 
mai mică dorinţă de a vă revedea.“ 

În acel moment, domnule Holmes, mi-am cam pierdut firea 
şi am început să îi vorbesc cu multă ardoare. 

„L-am văzut pe fiul dumneavoastră şi sunt încredinţat că, 
dintr-un motiv sau altul, îl ascundeţi. Nu ştiu care sunt motivele 
dumneavoastră să-l ţineţi departe în felul acesta, dar sunt sigur că 
e lipsit de libertate. Vă avertizez, domnule colonel Emsworth, că 
până ce nu voi fi sigur că prietenul meu e bine şi în siguranţă, nu 
mă voi opri din încercarea mea de a da de capăt acestui mister şi 
vă promit ca nu mă voi lăsa intimidat de nimic din ceea ce aţi 
putea spune ori face.“ 

Bătrânul arăta acum ca scăpat din iad şi chiar am crezut că 
o să mă atace. V-am spus că era un uriaş slab şi, cu toate că nici 
eu nu sunt un om plăpând, mi-ar fi fost greu să-i ţin piept de unul 
singur. Totuşi, după ce s-a uitat lung şi cu furie la mine, s-a 
mulţumit să se răsucească pe călcâie şi să părăsească odaia. In 
ceea ce mă priveşte, am luat trenul de dimineaţă ce mi se 
indicase, hotărât să vin să vă văd pentru a vă cere sfatul şi 


ajutorul. 
* 


x x 


Acesta era cazul pe care vizitatorul meu mi-l înfăţişa. 
Prezenta, aşa cum desigur cititorii cu mintea agera vor fi perceput 
deja, câteva dificultăţi în rezolvare şi nu aveam decât puţine 
alternative pentru a îi da de cap. Şi, în ciuda simplităţii sale 
aparente, ţin să subliniez că avea unele aspecte inedite ce trezesc 
interesul şi justifică includerea lui în această relatare. 

Am început, folosindu-mi bine cunoscuta metodă de analiză 
logică, să reduc totul la trei soluţii posibile. 

— Câţi servitori erau în casă?, am întrebat. 

— Din câte ştiu eu, doar majordomul şi soţia lui. Nu păreau 
să aibă nevoie de mai mulţi. 

— Atunci nu era niciun servitor la cabană? 

— Nici unul, doar dacă omul cu barbă nu îndeplinea şi acest 
rol. Părea totuşi a fi o persoană de rang superior. 

— Asta pare foarte sugestiv. Aveţi vreun indiciu cu privire la 
hrana ce putea fi transportată la cabană? 


— Acum, că aţi adus vorba, îmi aduc aminte că l-am văzut o 
dată pe Ralph îndreptându-se către căsuţă şi ducând cu el un coş. 
Atunci nu m-am gândit că ar putea fi vorba despre mâncare. 

— Aţi făcut cercetări şi printre localnici? . 

— Da, am vorbit cu şeful de gară şi cu hangiul din sat. l-am 
întrebat, pur şi simplu, dacă ştiu ceva despre vechiul meu tovarăş 
de arme. Ambii m-au asigurat că plecase într-o călătorie în jurul 
lumii. Abia venise acasă şi apoi a plecat din nou, aproape imediat. 
Povestea era evident acceptată de toată lumea. 

— N-aţi dezvăluit nimic din suspiciunile dumneavoastră? 

— Nimic. 

— Foarte înţelept! Problema trebuie, într-adevăr, cercetată. 
Vin cu dumneavoastră la Tuxbury Old Park. 

— Astăzi? 

* 
x x 


Întâmplarea făcea ca în acea zi să închei cazul pe care 
prietenul meu Watson l-a numit „Afacerea şcolii Abbey“, în care 
ducele de Greyminster era implicat într-o mare măsură. Mai 
aveam, de asemenea, şi o cerere Din partea sultanului Turciei, 
care solicita atenția mea imediată şi care, ignorată, ar fi putut 
degenera în conflicte politice dintre cele mai grave. Aşa se face că 
nu l-am putut însoţi pe domnul James M. Dodd în căutările sale în 
Bedfordshire decât la începutul săptămânii următoare, din câte 
mărturisesc însemnările mele. În drum spre Euston ne-am întâlnit, 
aşa cum stabilisem anterior, cu un domn serios şi taciturn, cu o 
înfăţişare dură. 

— Un vechi prieten, i-am explicat lui Dodd. E posibil ca 
prezenţa lui să fie utilă sau chiar esenţială. Nu e nevoie să ştiţi mai 
multe pentru moment. 

Cititorul s-a obişnuit fără îndoială din povestirile lui Watson 
cu faptul că nu-mi stă în fire sa irosesc vorbele pentru a-mi 
dezvălui gândurile atunci când lucrez la un caz. Dodd nu a mai 
spus nimic, deşi a părut surprins, şi ne-am continuat toţi trei 
călătoria. In tren l-am mai întrebat pe Dodd câte ceva, căci 
doream ca prietenul meu să audă răspunsurile lui. 

— Spuneaţi că aţi văzut faţa prietenului dumneavoastră la 
fereastră atât de clar încât nu aveţi niciun dubiu cu privire la 
identitatea lui? 


— Nici cel mai mic dubiu. Ţinea nasul turtit de geam şi 
lumina lămpii cădea din plin asupra lui. 

— Nu putea fi cineva care semăna cu el? 

— Nu. El era. 

— Dar spuneaţi că era schimbat. 

— Numai la culoare. Faţa îi era — cum să o descriu? — deo 
albeaţă neobişnuită. Era alb ca varul. 

— Era la fel de alb pe toată faţa? 

— Cred că nu. l-am văzut mai clar fruntea turtită de geam. 

— L-aţi strigat pe nume? 

— Eram prea îngrozit şi speriat atunci. Apoi l-am urmărit, v- 
am spus, dar fără niciun rezultat. 

Cazul meu era practic rezolvat, nu mai aveam nevoie decât 
de un mic detaliu pentru a-i pune punctul final. Când am ajuns la 
vechiul conac, după o călătorie cu trăsura considerabil de lungă, 
Ralph, bătrânul servitor, ne-a deschis uşa. Închiriasem trăsura 
pentru toată ziua, aşa că i-am cerut prietenului meu să rămână în 
ea până când aveam nevoie de el- Ralph purta ţinuta obişnuita, 
care consta din haină neagră şi pantaloni pepit, cu o singură 
excepţie care mi-a atras atenţia. Avea mănuşi maro, din piele 
groasă, pe care le-a dat jos imediat ce ne-a zărit şi pe care le-a 
pus pe măsuţa din hol în timp ce intram. Simţurile mele sunt, aşa 
cum a remarcat şi cu alte ocazii prietenul meu Watson, deosebit 
de dezvoltate, căci am perceput imediat un miros slab, dar uşor 
înţepător. Părea să se concentreze în jurul măsuţei din hol. M-am 
întors, mi-am aşezat, voit neglijent, pălăria pe măsuţă, am dat-o 
jos, iar când m-am aplecat să o ridic am reuşit sa ajung la o 
distanţă de aproximativ 30 de centimetri de mănuşi. Da, fără 
îndoială, de la ele venea mirosul acela de gudron. Am intrat în 
biroul colonelului cu cazul pe deplin rezolvat. Vai! Dar nu trebuie 
să vă dezvălui totul aşa, pe parcursul povestirii. Watson reuşea să 
provoace acele finaluri memorabile tocmai ascunzând astfel de 
detalii. 

Colonelul Emsworth nu era în biroul său, dar a venit destul 
de repede, de îndată ce a fost anunţat de Ralph. l-am auzit paşii 
repezi şi grei pe coridor. Uşa se izbi de perete şi bătrânul, mai 
furios decât îmi fusese dat să văd un om vreodată, se năpusti în 
încăpere cu barba zburlită şi faţa congestionată. S-a uitat pe 
cărţile noastre de vizită, după care le-a rupt în bucăţi şi le-a călcat 
în picioare. 


— Nu ţi-am spus, băgăciosule, că nu eşti bine-venit?! Să nu 
mai îndrăzneşti vreodată să-ţi arăţi faţa pe aici! Dacă mai vii fără 
permisiunea mea, să ştii că sunt pe deplin îndreptăţit să folosesc 
forţa. O să te împuşc, domnule! 

Şi continuă întorcându-se către mine: 

— Vă avertizez de acelaşi lucru. Vă cunosc meseria 
dezonorantă, şi cred că ar trebui să vă etalaţi presupusele talente 
în altă parte. Aici nu e loc pentru ele! 

— Nu pot pleca, domnule, răspunse clientul meu ferm, până 
când nu aud chiar din gura lui Godfrey că nu există nicio 
constrângere asupra lui. 

Gazda noastră neospitalieră suna clopoţelul. 

— Ralph, strigă el, telefonează la staţia de poliţie şi cere-i 
inspectorului să trimită doi oameni aici! Spune-i că sunt hoţi în 
casă! 

— Un moment, am spus. Domnule Dodd, trebuie să fiţi 
conştient de faptul că este dreptul colonelului Emsworth şi că, din 
punct de vedere legal, noi nu avem nicio justificare să ne aflăm 
aici. Pe de altă parte, dumnealui ar trebui să-şi dea seama că 
acţiunea dumneavoastră e rodul prieteniei celei mai sincere. Mă 
aventurez să sper că, dacă mi se va permite să stau de vorbă cinci 
minute cu Domnia Sa, îi voi putea schimba neîndoielnic părerea în 
această privinţă. 

— Nu sunt uşor de convins, spuse bătrânul soldat. Ralph, fă 
ce ţi-am spus! Ce dracu’ mai aştepţi? Sună la poliţie! 

— Nu va face nimic de felul ăsta, i-am spus blocând uşa cu 
spatele. O intervenţie a poliţiei nu ar face decât să declanşeze 
catastrofa de care vă e atât de groază. Mi-am scos carneţelul şi 
am mâzgălit repede un cuvânt. Asta e ceea ce ne-a adus aici. 

A tresărit în faţa hârtiei scrise, iar de pe faţa lui dispăruse 
orice altă expresie cu excepţia uimirii. 

— De unde ştiţi?, m-a întrebat repede, lăsându-se să cadă 
pe scaun. 

— E treaba mea să aflu. Asta mi-e meseria. 

A stat un timp cufundat în gânduri frământându-şi barba 
zburlita. Apoi a făcut un gest de resemnare. 

— Bine, dacă vrei să-l vezi pe Godfrey, atunci îl vei vedea. E 
împotriva voinţei mele, dar mi-ai forţat mâna. Ralph, anunţă-i pe 
Godfrey şi pe domnul Kent că îi vom vizita în cinci minute. 

După cinci minute ne aflam la capătul aleii din grădină, în 


faţa misterioasei cabane. Dinaintea uşii stătea un bărbat scund, cu 
o profundă expresie de uimire pe faţă. 

— Asta e foarte neaşteptat, domnule colonel! Va da totul 
peste cap! 

— N-am avut ce face, domnule Kent. Mi-au forţat mâna. 
Godfrey ne poate vedea? 

— Da. E înăuntru, vă aşteaptă. 

S-a întors şi ne-a condus într-un salon mobilat destul de 
simplu, în care am întâlnit un bărbat care stătea cu spatele către 
foc. La vederea lui, clientul meu se repezi înainte cu mâna întinsă. 

— Godfrey, prietene, în sfârşit! 

Dar celălalt i-a făcut semn să se dea înapoi. 

— Nu mă atinge Jimmie, stai la distanţă. Da, poţi să mă 
priveşti cât vrei. Nu prea mai semăn cu elegantul caporal 
Emsworth, aşa-i? 

Înfăţişarea sa era, într-adevăr, neobişnuita. Cine privea cu 
atenţie putea observa că fusese cândva un bărbat frumos, cu 
trăsături armonioase, arse de soarele african, dar care acum erau 
străbătute de pete albicioase ce păreau nişte petice, contrastând 
cu tenul sau închis. 

— De-asta nu primesc musafiri, zise. Prezenţa ta nu mă 
deranjează, Jimmie, dar cred că m-aş fi simţit mai în largul meu 
fără prietenul tău. Presupun că are vreun un motiv serios să fie 
aici, dar în mod clar sunt în dezavantaj, căci nu-l ştiu. 

— Voiam să mă asigur că eşti bine, Godfrey. Te-am văzut în 
seara aceea, la fereastră, şi nu puteam lăsa lucrurile aşa. Trebuia 
să văd că eşti bine. 

— Bătrânul Ralph mi-a spus că eşti acolo şi nu m-am putut 
abţine sa nu încerc să te zăresc. Speram să nu mă vezi. A trebuit 
să alerg în vizuina mea când am auzit fereastra ridicându-se. 

— Pentru numele lui Dumnezeu, ce se petrece aici? 

— Păi, nu-i o poveste prea complicată, zise el aprinzându-şi 
o ţigară. Îți aminteşti de lupta din dimineaţa aceea, de la 
Buffelsspruit, de lângă Pretoria, cea de pe calea ferată de est? Ai 
aflat că am fost lovit? 

— Da, asta am auzit, dar nu am aflat niciodată detaliile. 

— Trei dintre noi au fost izolaţi de restul. Îţi aminteşti că era 
un teren foarte accidentat? Cei trei erau: Simpson — cel căruia îi 
spuneam Simpson Chelul —, Anderson şi eu încercam să-i 
doborâm pe buri, dar ne-au doborât ei pe noi. Ceilalţi doi au fost 


ucişi. Eu am scăpat doar cu o rană de glonţ în umăr. M-am ţinut 
bine în şa, iar calul meu a galopat kilometri întregi, până când am 
leşinat şi am căzut. 

Când mi-am revenit, se înnoptase. Am încercat să mă ridic, 
dar mă simţeam înfiorător de obosit şi bolnav. Spre surprinderea 
mea, în apropiere am văzut o casă destul de mare, cu multe 
ferestre şi cu o verandă relativ spațioasă. Era îngrozitor de frig. Îţi 
aminteşti frigul acela paralizant care se lăsa seara, un frig 
ucigător, care te îmbolnăvea, atât de diferit de răcoarea proaspătă 
şi sănătoasă de la noi? Eram îngheţat până în măduva oaselor şi 
singura mea speranţă era să ajung la casa aceea. M-am împleticit 
şi m-am târât până acolo mai mult neştiind ceea ce fac. Imi 
amintesc vag că am urcat cu greu treptele, am intrat pe uşa larg 
deschisă, într-o încăpere unde se aflau mai multe paturi şi m-am 
aruncat într-unul dintre ele, răsuflând uşurat. Patul nu era făcut, 
dar asta nu m-a deranjat deloc. M-am învelit cu haina şi într-o clipă 
dormeam dus. 

Nu m-am mai deşteptat decât a doua zi dimineaţă, dar 
aveam impresia că, în loc să mă trezesc în lumea reală, nimerisem 
în mijlocul unui coşmar. Soarele african invada încăperea prin 
ferestrele mari, fără perdele, reliefând până şi cel mai mic detaliu. 
În faţa mea stătea un pitic cu un cap imens, bulbos, care spunea 
tulburat ceva în olandeza, agitându-şi mâinile oribile ce arătau ca 
două pămătufuri brune. In spatele lui se găsea un grup de oameni 
care păreau amuzaţi de situaţie. Dar când m-am uitat mai bine la 
ei, m-au trecut fiorii. Nici unul nu avea înfăţişarea unui om normal. 
Fiecare era desfigurat sau contorsionat în fel şi chip. Râsul acelor 
monştri răsuna oribil în urechile mele. 

Aparent, nici unul nu vorbea englezeşte, dar situaţia se 
cerea clarificată, deoarece făptură cu capul mare devenea din. ce 
în ce mai nervoasă şi începuse să scoată nişte sunete ca de fiară. 
Îşi puse mâinile diforme pe mine şi mă târî din pat, fără să ţină 
seama de sângele ce-mi curgea şiroi din rană. Piticul era puternic 
ca un taur şi nu ştiu ce s-ar fi ales de mine dacă un bătrân nu ar fi 
venit din camera de alături, atras evident de hărmălaie. Rosti, pe 
un ton sever, câteva cuvinte în olandeză la auzul cărora piticul se 
dădu înapoi. Apoi se întoarse spre mine şi mă privi cu uimire. 

„Cum, Dumnezeu, ai intrat aici?, întreba el uimit. Aşteaptă 
puţin! Văd că eşti obosit şi umărul tău rănit are nevoie de îngrijiri. 
Eu sunt doctor şi te pot pansa numaidecât. Dar, Cerule! Cu 


siguranţă eşti într-un pericol mai mare acum decât ai fost 
vreodată pe câmpul de luptă. Eşti în spitalul de leproşi şi ai dormit 
în patul unuia dintre ei.” 

E nevoie sa-ţi spun mai mult, Jimmie? Se pare că, din cauza 
luptei ce se apropia, bietele creaturi fuseseră evacuate cu o zi 
înainte. Apoi, pe măsură ce frontul britanic avansa, au fost aduşi 
înapoi, iar medicul care îi îngrijea mi-a spus că, deşi era imun la 
boală, nu ar fi îndrăznit să facă ce făcusem eu. M-a mutat într-o 
rezervă, m-a îngrijit cu atenţie şi, cam într-o săptămână, am fost 
transferat la Spitalul General din Pretoria. 

Ei, asta e drama mea. Am sperat cu toată puterea fiinţei 
mele, dar, numai după ce am ajuns acasă, cicatricele cumplite de 
pe faţa mea mi-au dat de înţeles că nu mai am scăpare. Ce 
puteam face? Mă aflam în casa asta singuratică, cu doi servitori în 
care aveam încredere deplină. Era un cămin în care puteam locui. 
Jurând să păstreze secretul, domnul chirurg Kent a fost de acord 
să locuiască aici, cu mine. Părea destul de uşor de suportat în 
aceste condiţii. Alternativa era de-a dreptul îngrozitoare; o viaţă 
de izolare, fără speranţă de schimbare. Dar era imperios necesară 
păstrarea secretului absolut, căci chiar şi în ţinutul acesta liniştit s- 
ar fi putut împrăştia zvonul şi asta ar fi însemnat ruina mea. Nici 
chiar tu, Jimmie, nu trebuia să afli nimic. Nu-mi pot imagina ce l-a 
putut îndupleca pe tatăl meu să-ţi spună. 

Colonelul Emsworth arata către mine. 

— Acest domn m-a forţat. Despături bucata de hârtie pe 
care scrisesem „Lepră“. M-am gândit că dacă ştia atât, era mai 
bine să ştie totul. 

— Şi aţi avut dreptate, i-am zis. Cine ştie, poate ieşi ceva 
bun din toate astea. Din câte am înţeles eu, pacientul a fost văzut 
numai de către domnul Kent. Pot să vă întreb, domnule, dacă 
sunteţi specialist în asemenea boli, tropicale sau semi tropicale? 

— Cunoştinţele mele sunt cele ale unui medic obişnuit, 
răspunse el cu o oarecare răceala. 

— Nu mă îndoiesc, domnule, că sunteţi un medic foarte 
competent, dar cred că veţi fi de acord cu mine că în astfel de 
cazuri o a doua opinie este întotdeauna bine-venită. Din câte 
înţeleg, aţi evitat acest lucru de teamă ca pacientul să nu fie 
izolat. 

— Aşa e, zise colonelul Emsworth. 

— Am prevăzut că se va întâmpla acest lucru, i-am explicat, 


şi de aceea am adus cu mine un prieten pe a cărui discreţie se 
poate conta. l-am făcut şi eu odată un serviciu şi este dispus să 
îmi ofere un sfat în calitate de prieten, şi nu de specialist. Este 
vorba despre Sir James Saunders. 

Perspectiva unei întâlniri cu lordul Roberts nu ar fi provocat 
o bucurie mai mare decât cea care se citea acum pe faţa 
domnului Kent. 

— Ar fi o mare onoare pentru mine, murmură el. 

— Atunci îl voi ruga pe Sir James să vină încoace. Aşteapă 
afară, într-o trăsură. Între timp, domnule colonel Emsworth, putem 
merge în biroul dumneavoastră, pentru a discuta detaliile. 

În momente ca acestea îmi lipseşte Watson, Prin întrebări 
meşteşugite şi exclamaţii de uimire, el îmi putea transforma arta 
mea simplă, care nu e decât logică bine organizată, într-o 
adevărată sclipire de geniu. Atunci când povestesc singur, nu am 
parte de un asemenea ajutor. Şi totuşi vă voi relata raţionamentul 
meu, exact aşa cum l-am spus şi puţinilor mei ascultători, printre 
care se afla şi mama lui Godfrey, în biroul colonelului Emsworth. 

— Acest proces, am spus eu, porneşte de la premisa că 
atunci când elimini imposibilul dintr-o situaţie, ceea ce rămâne, 
oricât de improbabil, nu poate fi decât adevărul. E posibil să 
rămână câteva explicaţii, caz în care se pun în aplicare până când 
una dintre ele se verifică. Vom aplica acest principiu şi în cazul de 
faţă. Aşa cum mi-a fost mie înfăţişat întâia oară, existau trei 
explicaţii posibile despre sechestrarea sau întemnițarea acestui 
domn într-una dintre dependinţele conacului tatălui său. Exista 
posibilitatea ca el să se ascundă pentru că săvârşise o crimă, 
pentru că era nebun şi voia să evite internarea într-un azil sau 
pentru că suferea de o boală ce impunea izolarea. Nu mă puteam 
gândi la alte posibilităţi. Şi atunci, aceste variante trebuiau 
cântărite şi examinate cu foarte multă atenţie. 

Ipoteza crimei nu merita cercetată mai departe, de vreme 
ce nicio crimă nerezolvată nu fusese raportată. Eram sigur de 
asta. Dacă ar fi fost vorba despre o reclamaţie nerezolvată, atunci 
ar fi fost- în interesul familiei să scape de răufăcător şi să îl trimită 
undeva în afara ţării, mai degrabă decât să-l ţină închis în casă. Nu 
vedeam nicio altă explicaţie pentru un asemenea comportament. 

Nebunia părea o ipoteză mai plauzibilă. Prezenţa unei alte 
persoane în dependinţă sugera că exista şi un îngrijitor. Faptul că 
încuia uşa când ieşea îmi întărea supoziţia şi crea ideea de 


constrângere. Pe de altă parte, această constrângere nu putea fi 
foarte severă, căci altfel tânărul nu ar fi avut posibilitatea să-şi 
vadă prietenul. Vă amintiţi, domnule Dodd, că am căutat indicii ca 
atunci când v-am întrebat cu privire la ziarul pe care domnul Kent 
îl citea. Dacă ar fi fost „Lancet“ sau „Jurnalul Medical Britanic“, m- 
ar fi ajutat. În orice caz, nu e ilegal să ţii un alienat mental pe 
proprietatea ta atât timp cât ai ajutor calificat şi autorităţile au fost 
anunţate. Atunci, de ce toată această nevoie disperată de 
discreţie? încă o dată nu am putut face teoria şi practica să se 
îmbine. 

Mai rămânea cea de-a treia posibilitate în care, oricât de 
puţin probabilă părea, toate detaliile arătau să se potrivească. 
Lepra nu-i ceva neobişnuit în Africa de Sud. In nişte circumstanţe 
neobişnuite, acest tânăr s-ar fi putut molipsi. Ai săi ar fi fost puşi 
într-o poziţie cumplită, de vreme ce voiau să-l scape de izolare. O 
mare discreţie ar fi fost necesară pentru ca vestea să nu se 
împrăştie şi ca urmare să fie evitată o intervenţie din partea 
autorităţilor. Un medic devotat, plătit corespunzător, putea fi găsit 
cu uşurinţă pentru a avea grijă de bolnav. Nu exista niciun motiv 
pentru ca acesta din urmă să nu fie lăsat liber după căderea 
întunericului. Albirea feţei este un efect obişnuit al bolii. 
Argumentele erau solide, atât de solide că m-am hotărât să 
acţionez ca şi cum ar fi fost demonstrate, Atunci când am ajuns 
aici şi am observat că Ralph, care îi ducea mâncarea, purta 
mănuşi îmbibate cu dezinfectant, mi s-au spulberat şi cele din 
urmă îndoieli. Un singur cuvânt v-a arătat, domnule, că secretul 
dumneavoastră fusese descoperit şi faptul că l-am scris, în loc să-l 
rostesc, dovedea că puteaţi avea încredere în discreţia mea. 

Tocmai terminam această mică analiză a cazului meu, când 
uşa fu deschisă şi figura austeră a marelui dermatolog se ivi 
înăuntru. Dar pentru prima dată trăsăturile sală de sfinx se 
relaxaseră şi ochii îi erau iluminaţi de o căldură umană. Se 
îndreptă către colonelul Emsworth şi-i strânse mâna. 

— De obicei, prin natura meseriei mele, aduc veşti proaste 
şi de prea puţine ori bune, zise el. Această ocazie e mai mult decât 
fericită. Nu e vorba despre lepră. 

— Cum aţi spus? 

— Un caz clar de pseudolepră sau ihtioză, o boală de piele, 
foarte neplăcută la vedere, refractară, dar cu putinţă de tratat şi 
cu siguranţă necontagioasă. Da, domnule Holmes, această 


coincidenţă e remarcabilă. Dar este oare o coincidenţă? Nu cumva 
au lucrat aici forţe mult prea subtile pentru percepţia noastră? 
Putem fi siguri că presiunea psihică la care acest tânăr a fost 
supus de când a fost expus acestei boli nu va provoca un efect 
asemănător cu cel al molimei de care se teme? în orice caz, 
garantez cu reputaţia mea profesională... Vai, doamna a leşinat! 
Cred că domnul Kent ar trebui să stea cu dumneaei până când îşi 
revine din şocul bucuriei. 


Sfârşit 


Cazul diamantului Mazarin 


Doctorul Watson era încântat sa se găsească din nou în 
camera dezordonată de la primul etaj din Baker Street, unde 
începuseră atâtea aventuri remarcabile. Aruncă o privire 
familiară spre planşele ştiinţifice atârnate pe perete, spre 
măsuţa arsă şi neagră pe care erau ţinute substanţele chimice, 
spre cutia viorii sprijinită într-un colţ, spre coşul de cărbuni în 
care erau aşezate pipele şi tutunul. 

Intr-un târziu, privirea i se opri pe faţa proaspătă şi 
zâmbitoare a lui Billy, pajul tânăr, dar plin de tact şi înţelepciune, 
a cărui prezenţă reuşise să umple atmosfera de singurătate şi 
izolare ce înconjura făptură taciturnă a marelui detectiv. 

— Totul pare neschimbat, Billy. Nici tu nu te-ai schimbat. 
Sper că pot spune acelaşi lucru şi despre el. 

Billy aruncă o privire fugară, dar grijulie spre uşa închisă a 
dormitorului. 

— Cred că doarme, zise el. 

Era de-abia ora şapte, într-o frumoasa seară de vară, însă 
doctorul Watson cunoştea mult prea bine obiceiurile neobişnuite 
ale prietenului său ca să fie câtuşi de puţin surprins de idee. 

— Asta înseamnă că lucrează la un caz, nu-i aşa? 

— Da, domnule, lucrează la el din greu. Mi-e teamă că-i va 
afecta sănătatea. E din ce în ce mai palid şi mai slab şi nici nu 
mănâncă. 

„La ce ora aţi dori să luaţi masa, domnule Holmes?“, îl 
întreabă doamna Hudson. „La şapte şi jumătate, poimâine“, îi 
răspunde el. Ştiţi cum e când se implică într-un caz. 

— Da, Billy, ştiu. 

— Urmăreşte pe cineva. leri a ieşit deghizat într-un muncitor 
care caută de lucru, astăzi ca o bătrână doamnă. M-a păcălit şi pe 
mine, zău că da, şi se presupune că eu am ajuns să-l cunosc 
destul de bine de-acum. 

Billy îmi arată rânjind o umbrelă de soare mare sprijinită de 
canapea: 

— Asta face parte din costumul de femeie, zise el. 

— Despre ce e vorba în cazul acesta? 

Billy îşi cobori vocea ca şi cum ar fi vrut să-mi comunice un 
mare secret de stat: 

— De dumneavoastră nu mă feresc, domnule, dar nu 


trebuie să se audă mai departe. Este vorba despre diamantul 
Coroanei. 

— Ce?! Vorbeşti de jaful de o suta de mii de lire?! 

— Da, domnule, trebuie să-l recupereze. A, păi, prim- 
ministrul şi secretarul de stat au stat amândoi chiar aici, pe 
canapea. Domnul Holmes a fost foarte amabil cu ei. l-a liniştit 
destul de repede şi le-a promis că va face tot ce îi va sta în 
putinţă. Şi apoi a mai fost şi lordul Cantlemere... 

— Oh! 

— Da, domnule, înţelegeţi ce vrea să zică asta. E tare 
înţepat, domnule, dacă pot să spun aşa. M-am înţeles cu prim- 
ministrul şi n-am nimic de zis despre secretarul de stat — părea 
tare politicos şi amabil —, dar pe Domnia Sa nu-l pot suferi. Nici 
domnul Holmes nu poate. Vedeţi dumneavoastră, el nu are 
încredere în domnul Holmes şi n-a vrut de la început să-l angajeze. 
Eu cred că vrea ca domnul Holmes să dea greş. 

— Şi domnul Holmes ştie lucrul acesta? 

— Domnul Holmes ştie mereu tot ce e de ştiut. 

— Ei, păi să sperăm că domnul Holmes nu va da greş şi 
atunci lordul Cantlemere se va duce la naiba. Dar, spune-mi, te 
rog, Billy, ce e cu draperia aceea de-a curmezişul ferestrei? 

— Domnul Holmes a pus-o acolo acum trei zile. Ţinem ceva 
tare ciudat după ea. 

Billy se duse şi dădu la o parte draperia ce masca o 
fereastră arcuită. 

Doctorul Watson nu-şi putu stăpâni un strigăt de uimire, în 
faţa ochilor avea un manechin — copie identică a prietenului său, 
îmbrăcat chiar cu halatul acestuia — cu faţa întoarsă pe trei 
sferturi către fereastră şi privind în jos, citind parcă dintr-o carte 
invizibilă, adânc cufundat în fotoliul său. Billy îi desprinse capul şi îl 
ridică. 

— Îl aşezăm în unghiuri diferite aşa, ca să pară mai real. Nu 
l-aş fi atins daca nu erau storurile trase. Dar când sunt ridicate, se 
poate vedea din cealaltă parte a străzii. 

— Am mai folosit aşa ceva într-un alt caz. 

—Asta era înainte să vin eu aici, zise el. A dat la o parte 
perdelele şi s-a uitat jos, în stradă. Sunt unii care ne urmăresc de 
dincolo. Văd un om la fereastră. Uitaţi-vă şi dumneavoastră. 

Watson apucă să facă doar un pas, când uşa dormitorului se 
deschise şi în cadrul ei apăru silueta lungă şi slabă a lui Holmes, 


palid şi tras la faţă, dar cu un mers la fel de activ şi vioi ca 
întotdeauna. Dintr-un singur pas fu la fereastră şi trase storurile la 
loc. 

— Suficient, Billy, zise el. Viaţa îţi era în pericol, băiete, şi 
încă nu mă pot descurca fară tine. Ei, bine, Watson, mă bucur să 
te văd din nou la vechiul nostru loc de adunare. Ai venit într-un 
moment critic. 

— Aşa văd şi eu. 

— Poţi pleca, Billy. Încep să-mi fac griji pentru băiatul 
acesta, Watson. Câtă vreme sunt îndreptăţit să-l pun în pericol? 

— Ce fel de pericol, Holmes? 

— Să fie ucis. Aştept ceva astă-seară. 

— Ce aştepţi? 

— Să fiu ucis, Watson. 

— Nu se poate! Tu glumeşti, Holmes! 

— Chiar şi cu un simţ al umorului limitat cum e al meu, cred 
că aş putea face o glumă mai bună. Dar între timp ne putem 
bucura de puţin confort, nu-i aşa? Putem să consumăm puţin 
alcool? Aprinzătorul şi trabucurile sunt la locul lor. Hai, lasă-mă să 
te mai privesc o dată stând în fotoliul tău obişnuit. Sper că nu te-ai 
dezvăţat de pipa şi de mirosul înfiorător al tutunului meu. Trebuie 
să-mi ţină loc de mâncare zilele astea. 

— Dar de ce nu mănânci? 

— Deoarece simţurile devin mai ascuţite atunci când le 
înfometezi. Ca doctor, dragul meu Watson, trebuie să admiţi că în 
procesul digestiei, ceea ce e un câştig pentru rezervele de sânge, 
reprezintă o pierdere pentru creier. lar eu sunt creier, Watson. 
Restul nu-i decât un adaos. Aşadar, trebuie să mă gândesc la ceea 
ce e mai bine pentru creier. 

— Dar ce e cu pericolul acesta? 

— A!, pericolul... da... Ei, în caz că totul explodează, va 
trebui să-ţi încarci memoria cu numele şi adresa criminalului. Le-o 
poţi da celor de la Scotland Yard cu toată dragostea şi 
binecuvântarea unui muribund. Sylvius e numele lui — Contele 
Negretto Sylvius. Notează, omule, notează! lar adresa lui: strada 
Grădinile Moorside, numărul 136, în partea de nord-vest a 
oraşului. Ai notat? 

Figura onestă a doctorului Watson era convulsionată de 
grijă. Ştia foarte bine riscurile la care se expunea Holmes şi, 
cunoscând toate acestea, era sigur că spusele lui trebuiau luate 


mai degrabă ca un eufemism decât ca o exagerare. Însă Watson 
era prin definiţie un om de acţiune şi a dovedit acest lucru din plin 
şi cu această ocazie. 

— Contează pe mine, Holmes. Nu am niciun plan pentru 
următoarele doua zile. 

— Principiile tale morale nu se îmbunătăţesc, Watson. Ba 
chiar mai adaugi şi minciuna pe lista viciilor tale. Pot citi pe tine 
toate semnele unui doctor foarte ocupat, care e solicitat la orice 
ora. 

— Nu sunt solicitări importante. Dar, spune-mi, nu ai destule 
probe ca să-l poţi aresta pe acest individ? 

— Ba da, Watson, aş putea. De asta e şi el atât de îngrijorat. 

— Şi atunci de ce nu o faci? 

— Pentru că nu ştiu unde este diamantul. 

— A, da, da! Mi-a spus Billy — este vorba despre bijuteria 
Coroanei. 

— Da, de marea nestemată Mazarin, de culoare galbenă. Mi- 
am aruncat plasa şi am prins peştii. Dar nu am piatra. 

Aşa că are rost să-i iau pe ei? Probabil că am face un favor 
lumii dacă am termina odată pentru totdeauna cu ei. Dar nu 
acesta este scopul meu acum, ci să găsesc piatra. 

— Este şi contele Sylvius unul dintre peştii tăi? 

— Da, numai că el e un rechin. Muşcă. Celălalt e un boxer, 
Sam Merton. Sam nu-i un băiat rău, păcat că e folosit de conte. 
Sam nu e un rechin, E un prostănac mare, cu faţa de taur. Dare şi 
el prins în plasa mea. 

— Şi unde e acest conte Sylvius? 

— Păi, ne-am plimbat la braţ toată dimineaţa. Tu m-ai văzut 
deghizat în bătrână, Watson. Ei bine, află că nu am fost niciodată 
mai convingător. La un moment dat, chiar mi-a ridicat umbrela. 
„Cu permisiunea dumneavoastră, doamnă“, mi-a zis. E pe 
jumătate italian, ştii, şi are acea graţie în maniere specifică celor 
din Sud când e în toane bune, dar e dracul gol în rest. Viaţa eo 
întâmplare foarte bizară, Watson. 

— Totul se putea transforma foarte uşor în tragedie. 

— Da, probabil că da. L-am urmărit până la vechiul atelier 
Straubenzee, în zona Minories. Straubenzee a inventat arma cu 
aer comprimat — o adevărată bijuterie, din câte am auzit, şi din 
câte îmi închipui e chiar la fereastra de vizavi. Ai văzut 
manechinul? A, da! Ţi l-a arătat Billy. Ei, bine, e posibil să 


primească un glonţ în cap în orice moment. Da, Billy, ce s-a 
întâmplat? 

Băiatul tocmai reapăruse în cameră, aducând o carte de 
vizită pe tavă. Holmes o citi, ridicând din sprâncene şi zâmbind 
amuzat. 

— E chiar omul nostru! Nu mă aşteptam la asta. la taurul de 
coarne, Watson! E un om stăpân pe sine. Poate că ai auzit de 
reputaţia lui de vânător de pradă mare. Cred că ar reprezenta o 
încununare triumfală a carierei lui de vânător dacă m-ar putea 
adăuga şi pe mine colecţiei sale de trofee. Asta e o dovadă clară 
că îmi simte răsuflarea în ceafă. 

— Cheamă poliţia! 

— Da, probabil că asta voi face, dar nu chiar acum. Vrei sa 
te uiţi, te rog, pe fereastră să vezi dacă nu mai e şi altcineva în 
stradă? 

Watson privi, îndepărtând cu băgare de seamă perdeaua. 

— Da, e un individ robust, lângă uşă. 

— Acela e Sam Merton — credinciosul, dar imbecilul Sam. 
Unde e acest domn, Billy? 

— În sala de aşteptare, domnule. 

— Condu-l înăutru când auzi soneria. 

— Da, domnule. 

Watson aşteptă până ce se închise uşa, după care se 
întoarse nerăbdător spre prietenul lui. 

— Ascultă, Holmes! Asta e nebunie curată! Nu uita că ai de- 
a face cu un om fără scrupule. Poate ca a venit chiar să te ucidă. 

— Nu m-ar mira. 

— Insist să rămân cu tine. 

— Ai încurca teribil. 

— Pe el l-aş încurca? 

— Nu, dragul meu prieten, pe mine. 

— Nu, nu se poate să te las singur. 

— Ba se poate şi chiar asta o să faci, pentru că nu m-ai 
dezamăgit niciodată şi n-ai s-o faci nici acum. Poate ca omul 
acesta a venit pentru interesul său, dar va rămâne pentru al meu. 

Holmes îşi luă agenda şi notă câteva rânduri. 

— la un taxi până la Scotland Yard, dă-i asta lui Youghal, de 
la Departamentul de investigaţie a crimei, şi întoarce-te cu poliţia 
aici. Îl vom aresta atunci pe individ. 

— Cu multa plăcere. 


— Până te întorci tu, am suficient timp să aflu unde e piatra. 
Sună clopoţelul. Cred că e mai bine să ieşim prin dormitor. 
Această a doua ieşire se dovedeşte extrem de utilă. Prefer să-mi 
urmăresc rechinul fără ca el să mă vadă şi am, după cum ştii, 
propriile mele metode de a o face. 

Aşadar, Billy îl conduse pe conte, un minut mai târziu, într-o 
cameră goală. Celebrul vânător, sportiv şi om monden era un 
individ masiv şi oacheş, cu o formidabilă mustață neagră, ce-i 
umbrea gura crudă, cu buze subţiri, dominată de un nas lung, 
acvilin. Era bine îmbrăcat, iar cravata lucioasă cu acul strălucitor şi 
inelele scânteietoare dădeau impresia de opulenţă. De îndată ce 
uşa se închise în spatele său, se uită împrejur, cu nişte ochi 
speriaţi, ca şi cum s-ar fi aşteptat să descopere o capcană în 
fiecare colţ. Apoi tresări puternic la vederea capului impasibil şi a 
gulerului de halat ce se puteau distinge deasupra spătarului 
fotoliului, lângă fereastră. La început s-a arătat extrem de uimit, 
dar apoi lumina unei speranţe groteşti licări în ochii săi întunecaţi, 
de criminal. Mai aruncă o privire împrejur, ca să se asigure că nu 
existau martori, şi apoi, în vârful picioarelor, cu bastonul pe 
jumătate ridicat, se apropie de silueta tăcută. Tocmai se încordase 
pentru saltul final şi pentru lovitură, când o voce batjocoritoare îl 
salută din uşa dormitorului, acum deschisă. 

— Nu-l stricaţi, domnule conte! Nu-l stricaţi! 

Asasinul se împletici păşind înapoi, cu faţa convulsionată de 
uimire. Preţ de o clipă îşi ridică pe jumătate bastonul, ca Şi cum şi- 
ar fi redirecționat violenţa de la copie către original. Dar ceva din 
privirea aceea calmă a ochilor cenușii şi din zâmbetul ironic îl făcu 
să-şi lase mâna să cadă încet pe lângă corp. 

— Reuşită lucrare, nu-i aşa?, întrebă Holmes înaintând către 
manechin. Ta vernier, modelatorul francez, l-a făcut. E la fel de 
priceput să modeleze figurine din ceară, precum e prietenul 
dumneavoastră la construit arme cu aer comprimat. 

— Arme cu aer comprimat, domnule? Nu înţeleg ce vrei să 
spui. 

— Puneţi vă rog pălăria şi bastonul pe măsuţa din colţ. 
Mulţumesc. Vă rog, luaţi loc. Doriţi să va lăsaţi pe măsuţă şi 
revolverul? O, foarte bine dacă doriţi să-l ţineţi mai aproape. Vizita 
dumneavoastră e extrem de bine-venită. Chiar voiam să stau un 
pic de vorbă cu dumneavoastră. 

Contele îşi încruntă ameninţător sprâncenele groase. 


— Şi eu doream să-ţi zic vreo două, domnule Holmes. De 
aceea sunt aici. Nu voi nega faptul că tocmai am încercat să te 
atac. 

Holmes îşi legănă picioarele pe marginea mesei. 

— Mă gândeam eu că intenţionaţi ceva de genul ăsta, zise 
el. Dar nu înţeleg ce am făcut ca să merit atitudinea aceasta plină 
de atenţie? 

— Ai făcut tot ce ţi-a stat în putinţă să mă iriți. Ţi-ai trimis 
marionetele să mă urmărească. 

— Marionetele?! Vă asigur ca nu. 

— Prostii! Am pus sa fie urmăriţi. Şi eu pot juca acest joc, 
Holmes. 

— E doar un detaliu, domnule conte, dar poate veţi fi atât de 
amabil încât să-mi vorbiţi cu domnule. Înţelegeţi, desigur, că, prin 
natura meseriei mele, mă aflu în termeni familiari cu mai bine de 
jumătate dintre vagabonzii oraşului, dar cred că veţi fi de acord că 
excepţiile sunt jignitoare. . 

— Foarte bine atunci, domnule Holmes. 

— Dar vă asigur că vă înşelaţi cu privire la presupuşii mei 
agenţi. 

Contele Sylvius râse cu dispreţ. 

— Şi alţii pot avea simţul observaţiei la fel de bine dezvoltat 
ca şi dumneata. leri a fost un bătrân sportiv, astăzi, o doamnă în 
vârstă. M-au urmărit toată ziua. 

— Serios, domnule, mă flataţi. Bătrânul baron Dowson chiar 
spunea cu o seară înainte să fie spânzurat că, în cazul meu, a avut 
de câştigat legea, iar scena a pierdut. Şi acum, şi dumneavoastră 
îmi lăudaţi cu atâta amabilitate micile interpretări! 

— Dumneata ai fost, chiar dumneata?! 

Holmes ridică din umeri. 

— Puteţi vedea în colţ umbrela de soare pe care mi-aţi 
înmânat-o cu atâta amabilitate la Minories, chiar înainte să 
începeţi să suspectaţi ceva. 

— Dacă ştiam, n-ai mai fi... 

— „..văzut această modestă locuinţă vreodată. Eram perfect 
conştient de acest lucru. Amândoi am lăsat să treacă pe lângă noi 
ocazii pe care acum le deplângem. Dar nu aţi ştiut şi iată-ne acum, 
aici. 

Sprâncenele împreunate ale contelui se încruntară parcă şi 
mai mult deasupra ochilor ameninţători. 


— Ceea ce îmi spui dumneata nu face altceva decât să 
agraveze lucrurile. Nu erau agenţi, ci chiar persoana dumitale 
sâcâitoare jucând teatru. Admiţi, deci, că m-ai urmărit. De ce? 

— Haideţi, domnule conte, să fim serioşi! Doar sunteţi unul 
dintre acei oameni care au vânat lei în Algeria. 

— Ei bine, de ce? 

— De ce?! De dragul sportului, al emoţiei, al pericolului! 

— Şi, fără îndoială, ca să scapi ţara de paraziți. 

— Exact! lată motivele mele pe scurt. 

Contele ţâşni în picioare în timp ce îşi duse involuntar mâna 
la buzunarul de la şold. 

— Luaţi loc, domnule conte, luaţi loc! Mai este şi un alt 
motiv, mai practic. Vreau diamantul galben! 

Contele se lăsă pe spate în fotoliul său cu un zâmbet plin de 
răutate pe buze. 

— Ei, ca să vezi! 

— Ştiaţi că de aceea vă urmăresc. Şi adevăratul motiv al 
vizitei dumneavoastră este să vedeţi cât am reuşit să aflu despre 
acest subiect şi să judecaţi astfel dacă eliminarea mea e esenţială. 
Ei bine, trebuie să vă spun că, din punctul dumneavoastră de 
vedere, aceasta e absolut esenţială, pentru că ştiu totul cu 
excepţia unui singur lucru, pe care sunteţi pe cale să mi*l 
dezvăluiţi. 

— Ei, nu zău? Şi, mă rog, care e elementul lipsă? 

— Locul unde se află diamantul acum.. 

Contele îşi privi cu asprime partenerul de conversaţie. 

— A! Asta vrei să ştii? Şi de unde, dracu', să ştiu eu unde se 
află?! 

— Ştiţi şi îmi veţi spune. 

— Serios?! 

— Nu mă puteţi păcăli, domnule conte. Ochii lui Holmes se 
micşorară în timp ce priveau şi se luminară atât de mult, încât 


semănau cu două vârfuri de otel amenințătoare. Văd 
æ 


prin dumneavoastră ca prin sticlă. Pot citi tot ce vi se 
petrece în minte. 

— Atunci poţi vedea, desigur, şi unde se află diamantul. 

Holmes bătu o dată din palme extrem, de amuzat, apoi 
mişcă degetul arătător în batjocură. 

— Deci ştiţi asta. Tocmai aţi admis-o. 


— N-am admis nimic. 

— Haideţi, domnule conte! Dacă sunteţi rezonabil, putem 
face afaceri, dacă nu, riscaţi să vă faceţi rău. 

Contele Sylvius încercă să braveze, îşi dădu ochii peste cap 
privind spre tavan. 

— Şi mai vorbeşti despre păcăleli!, zise el. . 

Holmes îl privi cu atenţie, asemenea unui maestru de şah 
care se gândeşte la mutarea decisivă. Apoi deschise brusc sertarul 
mesei şi scoase un carneţel gros. 

— Ştiţi ce am aici? 

— Nu, domnule, nu ştiu, 

— Pe dumneavoastră. 

— Pe mine?! 

— Da, domnule, pe dumneavoastră. Sunteţi aici în întregime 
— fiecare faptă din viaţa dumneavoastră netrebnică şi 
periculoasă. 

— Naiba să te ia, Holmes!, striga contele cu ochii aprinşi. 
Răbdarea mea are limite. 

— Am totul aici, domnule conte. Ceea ce s-a întâmplat de 
fapt în cazul morţii bătrânei doamne Harold, care v-a lăsat 
proprietatea Blymer, pe care aţi pierdut-o atât de repede la jocul 
de cărţi. 

— Visaţi, domnule! 

— Şi întreaga poveste a vieţii domnişoarei Minnie 
Warrender. 

— T}! N-o să vă ajute la nimic! 

— Dar am o mulţime de informaţii aici, domnule conte, lata 
câte ceva despre jaful din trenul de lux către Riviera, de pe data 
de 13 februarie 1892. Uitaţi aici şi cecul fals de la banca Credit 
Lyonnais. 

— Aici te înşeli. 

— Deci am dreptate în privinţa celorlalte! Domnule conte, 
dumneavoastră sunteţi un bun jucător de cărţi. Când ştiţi că 
adversarul are toate atuurile, e înţelept să ieşiţi din joc. 

— Ce legătură are toată vorbăria asta cu diamantul despre 
care vorbeaţi mai devreme. 

— Incetişor, domnule conte, stăpâniţi-vă mintea iscoditoare! 
Lăsaţi-mă să punctez totul în stilul meu plicticos. Am strâns toate 
aceste dovezi care vă incriminează, dar, ceea ce e mai important, 
am nişte argumente solide împotriva dumneavoastră şi a 


bătăuşului cu privire la diamantul Coroanei. 

— Serios? 

— Am mărturia şoferului care v-a dus la Whitehall şi a celui 
care v-a adus înapoi. Am mărturia valetului care v-a văzut lângă 
vitrină. Il am pe lkey Sanders, care a refuzat să vă ajute să tăiaţi 
geamul. Ikey a ciripit şi jocul a luat sfârşit. 

Venele de pe fruntea contelui pulsau de mânie. Mâinile sale 
tuciurii şi păroase erau încleştate trădându-i emoția, încercă să 
vorbească, dar cuvintele nu se legau. 

— lată cărţile cu care joc eu, zise Holmes. Le pun pe toate 
jos, însă una lipseşte. E chiar asul. Nu ştiu unde e piatra. 

— Şi nici nu vei şti vreodată. 

— Nu? Fiţi rezonabil, domnule conte. Cântăriti mai bine 
situaţia. Puteţi face până la douăzeci de ani de închisoare. La fel şi 
Sam Merton. La ce o să vă folosească diamantul? La absolut nimic. 
Dar dacă îl predaţi acum, putem ajunge la o înţelegere. Nu avem 
nevoie nici de dumneavoastră, nici de Sam. Tot ce vrem noi e 
piatra. Renunţaţi la ea şi, din partea mea, sunteţi liberi atâta 
vreme cât vă veţi purta bine pe viitor. Dacă veţi mai călca strâmb, 
va fi pentru ultima oară. Insă, de această dată, misiunea mea e să 
recuperez piatra. 

— Şi dacă refuz? 

— Atunci, vai! Va trebui să mă mulţumesc cu 
dumneavoastră în locul pietrei. 

Billy apăru la chemarea lui Holmes. 

— Cred, domnule conte, că la această discuţie ar fi mai bine 
să ia parte şi prietenul dumneavoastră, Sam. La urma urmei, şi 
interesele lui trebuie reprezentate. Billy, ai să vezi un domn 
corpolent şi urât în faţa uşii. Roagă-l să urce. 

— Şi dacă nu vrea să urce, domnule? 

— Fără violenţă, Billy. Nu fi agresiv cu el. Dacă-i vei spune 
că domnul conte Sylvius are nevoie de el, cu siguranţă că va veni. 

— Ce ai de gând să faci?, întrebă contele în timp ce Billy 
dispărea. 

— Prietenul meu Watson a fost cu mine până adineauri, îi 
spuneam că am prins în plasă un rechin şi un peşte leneş, iar 
acum când strâng năvodul îi am pe amândoi. 

Contele se ridicase din fotoliu şi se plimba cu mâinile la 
spate. Umflătura din buzunarul halatului lui Holmes trăda faptul că 
acolo se ascundea un pistol. 


— Nu vei muri de moarte bună, Holmes. 

— De multe ori m-am gândit la acelaşi lucru. Contează 
foarte mult? La urma urmei, şi dumneavoastră puteţi părăsi 
încăperea cu picioarele înainte. Insă e de-a dreptul morbid să 
anticipăm viitorul astfel. De ce să nu ne limităm mai bine la a ne 
bucura de prezent? 

În ochii ameninţători ai criminalului apăru o străfulgerare 
sălbatică. Silueta lui Holmes parcă se înălța pe măsură ce devenea 
mai încordat şi mai alert. 

— N-are rost să vă pipăiţi revolverul, zise el cu o voce joasă. 
Ştiţi foarte bine că nu veţi avea curajul să-l folosiţi nici dacă vă dau 
ocazia să-l scoateţi. Afurisite lucruri revolverele astea, foarte 
zgomotoase! Mai bine să ne limităm la armele cu aer comprimat. 
A! Mi se pare că aud paşii delicaţi ai stimatului dumneavoastră 
partener. Bună ziua, domnule Merton. Destul de plicticos pe 
stradă, nu-i aşa? 

Vestitul luptător, un tânăr bine clădit, cu o expresie de 
încăpățânare stupidă pe faţa pătrăţoasă, stătea stânjenit în cadrul 
uşii, privind uimit în jurul său. Atitudinea degajată a lui Holmes era 
un lucru nou pentru el şi, chiar dacă percepea vag că îi era ostilă, 
nu ştia cum să-i facă faţă. Se întoarse către tovarăşul său mai 
ascuţit la minte, căutând ajutor. 

— Care-i şmecheria, conte? Ce vrea individul ăsta? Ce se 
întâmplă? 

Vocea-i suna grav şi răguşit. 

Contele dădu din umeri şi îl lăsă pe Holmes să răspundă. 

— Pe scurt, domnule Merton, aş spune că aţi încurcat-o. 

Boxerul continuă să se adreseze tovarăşului său. 

— Tipu' ăsta încearcă să fie glumeţ sau ce? Nu-mi arde de 
glumei 

— Nu, cred şi eu că nu, zise Holmes. Şi cred că vă pot 
garanta că veţi avea din ce în ce mai puţin chef, pe măsura ce 
timpul trece. Acum, domnule conte, eu sunt un om ocupat şi nu 
am vreme de pierdut. Voi merge în dormitorul de acolo. Va rog să 
vă faceţi comozi în absenţa mea. Veţi avea astfel ocazia să îi 
explicaţi prietenului dumneavoastră cum stau lucrurile fără să fiţi 
incomodat de prezenţa mea. Eu îmi voi încerca măiestria alături 
cântând la vioară „Barcarole“ de Hoffman. 

Peste cinci minute mă voi întoarce pentru răspunsul 
dumneavoastră. Cred că înţelegeţi cam care sunt alternativele, 


nu? Ori dumneata, ori piatra. 

Holmes se retrase, luând în drumul său spre dormitor 
vioara. Câteva clipe mai târziu, notele lungi şi tânguitoare ale celei 
mai tulburătoare melodii răzbătură încetişor de dincolo de uşa 
închisă a dormitorului. 

— Ei, ce se petrece?, îşi întrebă Merton, cu nerăbdare, 
partenerul, întorcându-se către el. Ştie de diamant? 

— Ştie chiar prea mult. Nu sunt sigur dacă nu cumva ştie 
chiar totul. 

— Dumnezeule mare? Faţa palidă a boxerului deveni şi mai 


albă. 

— lkey Sanders ne-a turnat. 

— Zău? Pot omori dintr-o lovitură unul mai mare ca el dacă 
vreau. 

— Asta nu ne ajută prea mult. Trebuie să ne gândim ce vom 
face. 


—  Moment!, zise boxerul privind suspicios spre uşa 
dormitorului. E un tip şiret, sigur vrea să ne urmărească. Da' nu 
cred că poate auzi ceva, nu-i aşa? 

— Cum să audă cu muzica asta? 

— Aşa-i, da' poate-i cineva după draperie. Prea multe 
draperii în camera asta. Uitându-se împrejur, dădu cu ochii pentru 
prima oară de manechinul de la fereastră şi ramase cu ei holbaţi şi 
cu degetul îndreptat către acesta, prea uimit ca să mai poată 
spune ceva. 

— Ei, e doar un manechin, zise contele. 

— E fals, nu-i aşa? Trăsni-m-ar! Nici la Madam Tussaud nu 
vezi aşa ceva. Îi seamănă leit. În orice caz, draperiile alea, conte... 

— O, la naiba cu ele! Pierdem timpul, şi nici nu avem prea 
mult la dispoziţie. Ne poate trimite la ocnă din cauza pietrei ăsteia. 

— Poate pe dracu'! 

— Dar ne face scăpaţi dacă-i spunem unde e marfa... 

— Ce?! Sa renunţăm?! Să pierdem o sută de mii de lire? 

Merton îşi scarpină încurcat capul tuns scurt. 

— E singur acolo... Hai să-i facem felul! Dacă scăpăm de el, 
nu avem de ce să ne mai temem. 

Contele clătină din cap. 

— E înarmat şi pregătit. Dacă-l împuşcăm, cu greu vom 
putea scăpa de aici. Şi apoi e posibil să fi trimis deja dovezile la 
poliţie. Stai! Ce-i asta? . — Se auzise un sunet slab venind dinspre 


fereastră. Amândoi, bărbaţii săriră în picioare, dar nu se mai auzi 
nimic. În afară de silueta ciudată din fotoliu nu mai era nimeni 
altcineva în camera. 

— Probabil s-a auzit de pe stradă, zise Merton. la ascultă aici 
şefu', dumneata eşti creierul. Trebuie să găseşti o cale de ieşire. 
Dacă nu merge cu bătaia, atunci depinde de dumneata. 

— Am prostit eu pe alţii şi mai deştepţi decât el, răspunse 
contele. Piatra e aici, în buzunarul meu secret. Nu risc s-o ţin 
departe de mine. Trebuie să iasă în seara asta din Anglia, şi poate 
fi tăiată în patru la Amsterdam până duminică. Nu ştie nimic de 
Van Seddar. 

— Credeam că Van Seddar pleacă săptămâna viitoare. 

— Aşa era vorba, dar acum trebuie să plece cu următorul 
vapor. Unul dintre noi trebuie să se strecoare, cu piatra la el, pe 
strada Lime şi să-l anunţe. 

— Dar capacul fals nu e gata încă, 

— Ei bine, atunci va trebui să ia piatra aşa şi să rişte. N- 
avem timp de pierdut. 

Din nou, cu un simţ al pericolului ce devine aproape 
instinctiv la un vânător, se opri şi privi lung spre fereastră. 

— Da, sigur, zgomotul acela venea din stradă. Cât îl priveşte 
pe Holmes, continuă el, îl putem duce de nas destul de uşor. Vezi 
tu, prostul nu ne va aresta daca-i dam piatra. Păi, atunci, îi vom 
promite piatra. Îl trimitem pe o pistă greşită şi până îşi va da el 
seama că e o pistă falsă, piatra va fi în Olanda, iar noi departe de 
tară. 

— Sună bine, rânji Sam Merton. 

— Tu fugi şi anunţă-l pe olandez să se pună pe treabă. Eu o 
să am grijă de fraierul ăsta şi o să-i împui capul cu o spovedanie 
închipuită. O să-i spun că piatra e la Liverpool. Lua-o-ar naiba de 
muzică chelălăită! Mă scoate din minţi! Până-şi dă el seama că nu 
e acolo, piatra ajunge unde trebuie, iar noi vom naviga pe ape 
liniştite. Vino-ncoace, nu mai sta acolo unde se poate vedea prin 
gaura cheii! Ţine piatra. 

— Mă mir că ai curajul să umbli cu ea după tine. 

— Unde altundeva ar putea fi mai în siguranţă? Dacă noi am 
putut să o furăm din Whitehall, apoi sigur altcineva ar fi putut-o 
lua din locuinţele noastre. 

— la s-o vedem! 

Contele Sylvius îi aruncă tovarăşului său o privire deloc 


măgulitoare şi ignoră complet mâna murdară întinsă către el. 

— Ce, crezi c-o să ţi-o fur? la'n ascult-aci, dom'le, ai cam 
început să mă plictiseşti cu aerele astea. 

— Ei, ei, fără supărare, Sam. Nu ne permitem să ne certăm. 
Vino la fereastră dacă vrei să o vezi în toată frumuseţea ei. Acum 
tine-o în lumină. Aşa! 

— Mulţumesc! 

Cu un singur salt, Holmes ţâşni din fotoliul manechinului şi 
înşfacă preţioasa nestemată. Acum stătea ţinând diamantul într-o 
mână şi un revolver cu ţeava îndreptată spre capul contelui în 
cealaltă. Şocaţi, cei doi hoţi se dădură înapoi, clătinându-se. 
Înainte ca ei să îşi revină, Holmes sună repede clopoţelul. 

— Fără violenţă, domnilor, fără violenţă. Vă rog frumos! 
Gândiţi-vă la mobilă! Să vă fie foarte clar: vă aflaţi într-o situaţie 
fără ieşire. Poliţiştii sunt jos! 

Contele era atât de dezorientat, că nu mai simţea nici furie, 
nici frică. 

— Dar cum dracu'...? 

— Mirarea dumneavoastră e perfect normală. Ceea ce nu 
ştiţi e că o a doua uşă a dormitorului meu dă exact în spatele 
acestei draperii. Cred că m-aţi auzit când m-am aşezat în locul 
manechinului, dar norocul a fost de partea mea. Mi-a dat ocazia să 
ascult conversaţia voastră picantă, ceea ce cu siguranţă n-aş fi 
reuşit dacă aţi fi fost conştienţi de prezenţa mea. 

Contele făcu un gest de resemnare. 

— M-ai învins, Holmes. Cred că eşti dracul în persoană! 

— Sau, în orice caz, nu departe de el, zâmbi Holmes 
politicos. 

Mintea înceată a lui Sam Merton înţelese mai greu situaţia. 
Acum, sesizând paşii grei ce se auzeau urcând scările, rupse şi el 
tăcerea: 

— Da, într-adevăr, sunt poliţiştii. Dar ce-i cu afurisita aia de 
scripca? încă o mai aud. 

— Ei, ei, răspunse Holmes. Aşa-i. Să cânte. Gramofoanele 
astea sunt o invenţie cu totul remarcabilă. 

În clipa următoare, poliţiştii năvăliră în cameră, puseră 
cătuşele hoţilor şi îi conduseră spre trăsura poliţiei. Watson 
rămase în urma lor felicitându-l pe Holmes pentru încă o victorie 
ce şi-o adăuga în palmares. Şi din nou conversaţia le fu întreruptă 
de imperturbabilul Billy care intră aducând pe tavă o carte de 


vizită. 

— A sosit lordul Cantlemere, domnule. 

— Condu-l înăuntru, Billy. Acesta este nobilul eminent care 
reprezintă interesele unor persoane cu rang din cel mai înalt, zise 
Holmes. E un om extraordinar, loial, dar cam tradiţionalist. Ce zici, 
încercăm să-l facem să se destindă un pic? Să îndrăznim să ne 
permitem această libertate? Nu ştie, putem presupune, nimic din 
ceea ce s-a întâmplat. 

Uşa se deschise pentru a face loc unei siluete subţiri şi 
austere, cu un chip cu trăsături dure, încadrat de favoriţi mari, 
negri şi lucioşi, cum se purtau pe la mijlocul perioadei victoriene şi 
care cu greu se potriveau cu umerii săi rotunzi şi ţinuta slabă. 

Holmes îl întâmpină cordial şi îi strânse mâna pe care lordul 
i-o întinse placid. 

— Ce mai faceţi, domnule lord Cantlemere? E destul de rece 
afară pentru această perioadă a anului, dar destul de cald aici, 
înăuntru. Să vă iau haina? 

— Nu, mulţumesc, prefer să rămân îmbrăcat. 

Holmes îi puse mâna insistent pe mânecă. 

— Dar, vă rog, daţi-mi voie! Prietenul meu, doctorul Watson, 
vă poate confirma că aceste schimbări bruşte de temperatură pot 
fi periculoase. 

Lordul se eliberă cu oarecare nerăbdare. 

— Mă simt foarte bine aşa, domnule, nu intenţionez să stau 
mult. M-am oprit, pur şi simplu, să vad cum progresează misiunea 
pe care singur v-aţi asumat-o. 

— Greu, foarte greu. 

— |lmi era teamă că aşa va fi. 

Cuvintele bătrânului curtean erau pline de sarcasm, iar 
gesturile îi întregeau atitudinea. 

— Toţi ne lovim de pragul de sus, domnule Holmes, dar cel 
puţin aceasta ne vindecă de prea multă încredere în noi. 

— Da, domnule, am avut parte de multă nedumerire. 

— Nu mă mir, 

— Mai ales într-o anume privinţa. Poate mă puteţi ajuta. 

— Cam târziu să-mi cereţi sfatul, nu credeţi? Consideram că 
metodele dumneavoastră sunt absolut suficiente. Cu toate 
acestea, sunt dispus să vă ajut. 

— Vedeţi, dumneavoastră, lord Cantlemere, fără îndoiala că 
putem înjgheba un caz împotriva adevăraţilor hoţi. 


— Doar după ce îi veţi prinde. 

— Sigur. Întrebarea este: cum procedăm cu beneficiarul 
furtului? 

— Nu e cam devreme să punem această problemă? 

— E bine să fim pregătiţi. Care ar fi, în viziunea 
dumneavoastră, dovada zdrobitoare împotriva beneficiarului? 

— Să aibă diamantul asupra sa. 

— Şi l-aţi aresta în urma acestei dovezi? 

— Cu siguranţă. 

Holmes nu râde decât rareori, dar de această dată a fost 
mai aproape decât îl văzuse prietenul său vreodată. 

— În acest caz, domnul meu, mă văd pus în neplăcuta 
situaţie de a cere arestarea dumneavoastră. 

Lordul Cantlemere se înfurie de-a binelea. Câteva fire de păr 
îi tremurară pe obrazul pământiu. g 

— Vă permiteţi cam multe, domnule Holmes. In cincizeci de 
ani de serviciu la Curte nu-mi amintesc să fi existat vreun 
asemenea caz. Sunt un om ocupat, domnule, şi am de rezolvat 
probleme dintre cele mai importante. Nu am nici timpul şi nici 
răbdarea necesare pentru a gusta astfel de glume ridicole. Dar vă 
pot spune cu toată sinceritatea că nu am avut niciodată încredere 
în metodele dumneavoastră şi cred cu convingere că întreaga 
afacere era de o mie de ori mai în siguranţă în mâinile poliţiei. lar 
purtarea dumneavoastră îmi confirmă toate aceste concluzii. 
Permiteţi-mi, domnule, să vă urez o seară bună. 

Holmes se aşeza cu repeziciune între aristocrat şi uşă. 

— O clipa, domnule, zise el. Sa dispăreţi cu diamantul 
Mazarin ar fi o crima mult mai serioasă decât să fie găsit în 
posesia dumneavoastră. 

— Asta e de-a dreptul intolerabil. Lăsaţi-mă să trec! 

— Uit aţi-vă în buzunarul din dreapta al paltonului. 

— Ce vreţi să spuneţi cu asta? 

— Haideţi, haideţi, faceţi cum vă spun. 

În clipa următoare, nobilul rămăsese bâlbâindu-se şi privind 
uimit către imensa nestemată galbenă din palma sa. 

— Ce-i asta? Cum e posibil, domnule Holmes? 

— Păcat, domnule, mare păcat!, strigă Holmes. Bunul meu 
prieten îmi e martor că am un simţ al umorului cam poznaş şi că 
nu pot rezista în faţa unei situaţii dramatice. Mi-am luat libertatea 
— o libertate destul de mare, recunosc — să vă strecor piatra în 


buzunar la începutul întrevederii noastre. 

Bătrânul curtean se holba nedumerit când la piatră, când la 
chipul zâmbitor din faţa lui. 

—Domnule, sunt complet dezorientat. Dar, da, într-adevăr e 
diamantul Mazarin. Vă suntem profund îndatoraţi, domnule 
Holmes. Poate că simţul dumneavoastră al umorului e» aşa cum 
aţi şi admis, cam inadecvat în manifestarea sa şi cu totul 
nepotrivit momentului, dar cel puţin îmi retrag toate observaţiile 
pe care le-am făcut cu privire la uimitoarele dumneavoastră 
abilităţi profesionale. Dar cum...? 

— Cazul e doar pe jumătate rezolvat. Detaliile însă mai pot 
aştepta. Plăcerea pe care o veţi avea anunţându-i pe membrii 
înaltului cerc în care vă veţi întoarce despre succesul anchetei nu 
va fi decât o slabă ispăşire pentru gluma mea. Billy, însoţeşte-l pe 
Lord către ieşire şi spune-i, te rog, doamnei Hudson că voi fi foarte 
bucuros dacă va trimite sus, în cel mai scurt timp cu putinţă, o 
cină pentru două persoane. 


Sfârşit 


Aventură în casa cu trei frontoane 


Cred că nicio altă aventură din cele pe care am avut ocazia 
să le trăiesc alături de Sherlock Holmes nu a început atât de 
dramatic şi de abrupt ca aceea pe care o asociez casei cu trei 
frontoane. 

Nu îl mai văzusem pe Holmes de câteva zile şi nu aveam nici 
cea mai vagă idee în ce direcţie îşi canaliza energia. Îmi amintesc 
totuşi că în acea dimineaţă se găsea într-o bună dispoziţie şi doar 
ce mă îndemnase să mă aşez confortabil în fotoliul de lângă foc, în 
vreme ce el se ghemuise cu pipa în gură pe scaunul din faţa mea, 
când vizitatorul nostru sosi. Dacă aş fi spus că îşi făcuse apariţia un 
taur înfuriat, aş fi fost mai explicit. 

Uşa se lovi de perete şi un negru uriaş dădu buzna în 
cameră. Ar fi fost cu siguranţă amuzant dacă nu ar fi avut aerul 
acela fioros, căci purta un costum gri cu pătrăţele, foarte bătător la 
ochi, iar. la gât îi flutura o cravată umflată ca o fundă, de culoarea 
somonului. Îşi întoarse spre noi faţa mare cu nas turtit şi ne fixă cu 
ochii săi întunecaţi, în care se vedea mocnind răutatea, când pe 
mine, când pe prietenul meu. 

— Care din 'neavoastră e domnu' Holmes? 

Holmes îşi ridica uşor pipa zâmbind apatic. 

— A! Deci dumneata eşti?, zise vizitatorul nostru în timp ce 
ocolea masa cu paşi înceţi, îndreptându-se spre noi. la 'scult' aici, 
domnu’ Holmes, să nu-ţi mai bagi nasu’ în treburile oamenilor! 
Lasă oamenii în pace! Ai priceput, domnu' Holmes? 

— Continuă, nu te opri, zise Holmes. E straşnic. 

— A! Straşnic, nu?, mârâi sălbaticul. N-o să mai fie aşa de 
bine când o să te aranjez eu un pic. M-am mai ocupat eu şi de alţii 
ca dumneata şi nu arătau prea bine după ce am terminat cu ei. la 
uite la asta, domnu' Holmes! 

În acel moment, negrul îşi vâri pumnul strâns, care avea 
dimensiuni considerabile, sub nasul prietenului meu. Holmes îl 
examină îndeaproape, arătându-se foarte interesat. 

— ÎI ai aşa din naştere sau ţi s-a dezvoltat prin 
antrenament?, îl întrebă el. 

Atitudinea glacială a prietenului meu sau poate zgomotul 
uşor pe care l-am făcut ridicând vătraiul l-a determinat pe 
vizitatorul nostru să se potolească. 

— Bine, zise el, sa nu zici că nu ţi-am spus... Un prieten de-al 


meu e foarte interesat de afacerea Harrow Way — înţelegi ce 
vreau să spun — şi nu vrea să-i stai în cale. Pricepi? Dumneata nu 
eşti legea, aşa cum nici eu nu-s legea, iar daca dai pe acolo o să 
fiu şi eu prin preajmă. Să nu uiţi asta! 

— Dar eu chiar voiam să te cunosc de ceva timp, zise 
Holmes. Nu te voi invita să iei loc pentru că nu îmi placi, dar 
spune-mi, te rog, nu eşti dumneata Steve Dixie, bătăuşul? 

—Aşa mă cheamă, domnu' Holmes, şi cu siguranţă vei avea 
de-a face cu pumnii mei dacă mai dai mult din gură! 

— Cu siguranţă ăsta e ultimul lucru de care ai nevoie, zise 
Holmes privind insistent la gura hidoasă a vizitatorului nostru. 
Dacă îmi aduc eu bine aminte, dumneata l-ai omorât pe tânărul 
Perkins în faţa barului Holborn. Ce?! Doar nu pleci deja?! 

Negrul sărise un pas înapoi şi faţa îi era ca de plumb. 

— Nu plec urechea la astfel de bârfe, zise el. Ce-am eu de-a 
face cu răposatu Perkins, domnu’ Holmes? Eu eram la 
antrenament, la Bull Ring, în Birmingham, când băiatu' ăsta a 
intrat în bucluc. 

— Da, spune asta şi judecătorului, Steve, zise Holmes. V-am 
urmărit, pe tine şi pe Barney Stockdale... 

— Ba să mă ierte Dumnezeu, domnu' Holmes! 

— Ajunge. leşi. Te găsesc eu când e nevoie. 

— Bună ziua, domnu' Holmes. Sper că n-o să-mi purtaţi pică 
pentru vizita asta. 

— Ba da, dacă nu-mi spui cine te-a trimis. 

— A, păi, nu-i niciun secret, domnu' Holmes. Tot domnu' ăla 
de care-aţi pomenit mai devreme. 

— Şi pe el cine l-a pus? 

— Să ma ierte Dumnezeu, da' nu ştiu, domnu' Holmes. Mi-a 
zis doar atât: „ Steve, du-te şi spune-i domnului Holmes că îşi 
pune viaţa în pericol dacă se duce la Harrow Way.“ Asta-i tot. 

Şi fără a mai aştepta vreun răspuns, vizitatorul nostru ieşi la 
fel de precipitat pe cât intrase. Holmes îşi scutură cenuşa din pipă, 
chicotind uşor. 

— Mă bucur că nu a fost nevoie să-i spargi capul lânos, 
Watson. i-am văzut manevrele cu vătraiul. Dar el chiar e un tip 
inofensiv. Un copil mare, lăudăros şi nechibzuit, foarte uşor de 
intimidat, după cum ai văzut. Face parte din banda lui Spencer 
John şi a fost implicat în treburile murdare ale acestuia, pe care le 
voi lămuri când voi avea timp. Şeful său imediat, Barney, e un tip 


mai viclean. Specialităţile lor sunt atacul la persoană, intimidarea 
şi alte lucruri ca acestea. Ceea ce vreau eu să ştiu este cine-i 
dirijează din umbră în cazul de fată. 

— Dar de ce vor să te intimideze? 

— Din cauza afacerii Harrow Weald. Asta mă face să accept 
cazul, căci, dacă cineva se străduieşte atât de mult să mă 
împiedice, e clar că merită cercetat. 

— Ce e cu cazul ăsta? 

— Tocmai voiam să-ţi povestesc înainte să avem parte de 
întreruperea asta comică. lată biletul pe care l-am primit de la 
doamna Maberley. Dacă accepţi să mă însoţeşti, îi telegrafiem şi 
pornim îndată. 


Dragă domnule Sherlock Holmes, 

O serie întreagă de incidente bizare legate de casa în care 
locuiesc au avut loc în ultimul timp, drept pentru care aş aprecia 
foarte mult un sfat din partea dumneavoastră. Mă puteți găsi 
mâine acasă pe tot parcursul zilei. Locuinta mea se află în 
apropierea gării Weald. Cred că răposatul meu soț, Mortimer Mab 
er ley, s-a numărat printre primii dumneavoastră clienți. 

Cu stimă, MARY MABERLEY 


Adresa era „Casa cu trei frontoane, Harrow Weald“. 

— Cam asta e, zise Holmes. lar acum, dacă ţi-ai putea face 
puţin timp, Watson, vom porni la drum. 

După o scurtă călătorie cu trenul şi după o alta şi mai scurtă 
cu trăsura, am ajuns la o vilă construită din lemn şi cărămidă, 
aşezată în mijlocul unei pajişti neîngrijite. Trei pro tuber anţe 
micuţe deasupra ferestrelor superioare făceau un slab efort de a-i 
justifica numele. In spatele ei se găsea un crâng cu pini pe 
jumătate crescuţi, astfel că, în ansamblu, aspectul general era 
sărăcăcios şi deprimant. Cu toate acestea, casa era bine mobilată, 
iar gazda noastră, o doamnă primitoare care prezenta toate 
semnele unei persoane rafinate şi cultivate. 

— MI-I amintesc bine pe soţul dumneavoastră, doamnă, zise 
Holmes, deşi au trecut ceva ani de când l-am ajutat într-o 
chestiune minoră. 

— Poate că numele fiului meu vă este mai 
cunoscut.llcheamă Douglas. 

Holmes o privi cu un interes crescând. 


— O, Doamne! Sunteţi mama lui Douglas Maberley? Nu l-am 
cunoscut bine pe fiul dumneavoastră, dar e, bineînţeles, celebru în 
întreaga Londră. Ce om minunat! Unde este acum? 

— E mort, domnule Holmes! Mort! Era ataşat diplomatic la 
Roma şi a murit acolo luna trecută. . 

— Imi pare rău să aud aşa ceva. Nimeni nu şi-ar fi putut 
imagina una ca asta. N- am cunoscut pe nimeni mai plin de viaţă 
ca el. Trăia cu intensitate, cu fiecare fibră a corpului său. 

— Prea intens, domnule Holmes, asta i-a adus şi moartea. 
Dumneavoastră vi-l amintiţi aşa cum era: binedispus şi strălucitor. 
N-aţi văzut fiinţa morocănoasă, posomorâtă şi amenințătoare în 
care se transformase. Inima îi fusese frântă. Într-o singură lună mi- 
am putut vedea fiul elegant transfor- mându-se într-un cinic 
obosit. 

— Din cauza unei aventuri amoroase, a unei femei? 

—- Sau din cauza unui diavol. Dar nu ca să vorbim de bietul 
meu băiat v-am chemat aici, domnule Holmes. 

— Doctorul Watson şi cu mine vă stăm la dispoziţie. 

— Am avut parte de nişte întâmplări tare ciudate. Locuiesc 
în această casa de mai bine de un an şi, cum mi-am propus să 
trăiesc retrasă, nu mi-am văzut prea des vecinii. Acum trei zile am 
primit vizita unui domn ce s-a recomandat ca fiind agent imobiliar. 
Mi-a spus că această casă e exact ceea ce un client de-al său 
caută şi că, dacă m-aş fi hotărăt să mă despart de ea, banii nu ar 
fi o problemă. Mi B-a părut un pic straniu pentru că mai sunt 
câteva case de vânzare cel puţin la fel de bune ca aceasta, dar, 
bineînţeles, m-a interesat mult ceea ce spunea. Aşa ca am cerut 
un preţ cu cinci sute de lire mai mult decât dădusem eu când am 
cumpărat-o. A acceptat imediat, dar a adăugat că, în acelaşi timp, 
clientul său dorea să cumpere şi mobila şi mi-a cerut să pun un 
preţ şi pentru aceasta. O parte din mobilă provine din vechea mea 
casă şi se afiă, după cum vă puteţi da seama, într-o stare destul 
de bună, aşa că mi-am permis să cer o sumă frumuşică. Şi de data 
aceasta a acceptat imediat. întotdeauna mi-am dorit să 
călătoresc, iar afacerea asta era atât de profitabilă, încât se părea 
că nu voi mai avea probleme cu banii toată viaţa. 

leri, omul a venit din nou având contractul deja scris. Din 
fericire, am avut inspiraţia de a i-l arăta domnului Sutro, avocatul 
meu, care locuieşte în Harrow. Acesta mi-a spus: „E un document 
tare ciudat. Vă daţi seama ca dacă semnaţi acest act, în mod 


legal, nu veţi putea lua nimic din casă, nici măcar lucrurile 
dumneavoastră personale?“ Când agentul a revenit, spre seară, i- 
am spus acest lucru şi am subliniat că eu mă înţelesesem doar cu 
privire la mobilă. 

„Nu, nu, include totul“, spuse el. 

„Şi hainele mele? Şi bijuteriile?” 

„Ei, în privinţa bunurilor dumneavoastră personale se pot 
face unele concesii. Dar nimic nu va părăsi această casă 
necercetat. Clientul meu e o persoană cu vederi largi, dar are 
capriciile sale şi propriul său stil de a acţiona. Vrea totul sau 
nimic.“ 

„Atunci va trebui să se mulţumească cu nimic!“, i-am zis. 

Lucrurile au rămas aşa, însă întreaga poveste mi s-a părut 
atât de neobişnuită încât m-am gândit... 

În acest moment am avut parte de o întrerupere ieşită din 
comun. Holmes îşi ridică mâna, cerându-ne să păstrăm tăcerea. 
Apoi traversă camera cu paşi mari, deschise brusc uşa şi târî 
înăuntru o femeie înaltă şi slaba, pe care o apucase de umăr. 
Aceasta intră zbătându-se cu stângăcie, ca un pui uriaş de găină 
ce scotea sunete stridente pentru că fusese dat afară din cuib. 

— Lasă-mă în pace? Ce faci?, ţipă ea. 

— Susan, ce înseamnă asta? 

— Păi, doamnă, tocmai venisem să vă întreb dacă oaspeţii 
vor rămâne la prânz, când domnu' ăsta s-a repezit la mine. 

— Am simtit-o la uşă de cinci minute, dar nu am vrut să 
întrerup o povestire atât de interesantă, doamnă. Suferi un pic de 
astm, Susan, nu-i aşa? Respiri prea greu pentru cineva cu o 
meserie ca a ta.. 

Susan privi îmbufnată, dar uimită spre omul care o luase 
prizonieră. 

— Cine eşti dumneata şi cu ce drept tragi de mine aşa? 

— Pur şi simplu doream să întreb ceva şi doream ca tu să fii 
de faţă. Spuneţi-mi, doamnă Maberley, aţi menţionat cuiva că 
intenţionaţi să-mi scrieţi pentru a-mi cere sfatul? 

— Nu, domnule Holmes. 

— Cine a expediat scrisoarea pe care mi-aţi adresat-o? 

— Susan. 

— Exact asta bănuiam. Acum, Susan, spune-mi te rog, cui i- 
ai scris ori pe cine ai anunţat că stăpâna ta a apelat la serviciile 
mele? 


— E o minciună! N-am trimis niciun mesaj. 

— Ei, Susan, ştii că astmaticii nu au viaţă lungă. E urât să 
minţi. Pe cine ai anunţat? 

— Susan, strigă la ea stăpâna casei, eşti o femeie rea şi 
trădătoare! îmi aduc aminte acum că te-am văzut vorbind peste 
gard cu cineva. 

— E treaba mea cu cine vorbeam!, ripostă femeia pe un ton 
arţăgos. 

— Şi dacă ţi-aş spune eu că vorbeai cu Bamey Stockdale?, 
întreba Holmes. 

— Păi, dacă ştii, de ce mă mai întrebi? 

— Nu eram sigur, dar acum ştiu. Ei, Susan, ai parte de zece 
lire dacă îmi spui cine se ascunde în spatele lui Bamey. 

— Cineva care ar putea pune jos imediat câte o mie de lire 
pentru fiecare zece ale dumitale. 

— A! Deci un bărbat bogat? Ba nu! Ai zâmbit — atunci o 
femeie bogată. Acum, că tot am ajuns aşa departe, mai bine 
spune-mi numele ca să câştigi cele zece lire. 

— Du-te dracu'! 

— Vai, Susan, ce limbaj! 

— Gata! Mi-a ajuns, eu plec! M-am săturat de voi toţi! O să 
trimit pe cineva mâine după lucrurile mele, zise ea şi se repezi 
spre uşă. 

— La revedere, Susan. Ai nevoie de un analgezic pentru 
astm. Acum, continuă el trecând brusc de la tonul vesel la unul 
sever, imediat ce se închise uşa după femeia roşie de furie, banda 
asta nu glumeşte. Uitaţi-vă cât de mult s-au apropiat. Scrisoarea 
pe care mi-aţi trimis-o purta pe ştampila poştei ora zece seara. Şi 
totuşi Susan a avut timp să-i transmită informaţia lui Barney. 
Barney a avut timp să-şi anunţe şeful şi să primească instrucţiuni, 
iar el sau ea — şi ţinând seama de zâmbetul răutăcios al lui Susan, 
înclin spre ultima varianta — a avut timp să pună la cale un plan. 
Au avut timp să-l cheme pe Steve — negrul, şi eu să primesc 
avertismentul pe la ora unsprezece a doua zi. Asta presupune o 
acţiune destul de rapidă, să ştiţi. 

— Dar ce vor? 

— Întrebarea e a cui a fost casa înaintea dumneavoastră? 

— A fost a unui căpitan de vas în retragere. Se numea 
Ferguson. 

— Era ceva ieşit din comun în legătură cu el? 


— Eu, una, nu am auzit nimic. 

— Mă întreb dacă nu cumva a îngropat ceva. Bineînţeles, în 
zilele noastre, când oamenii vor să îngroape o comoară, fac asta la 
bancă, dar se mai găsesc şi destui nebuni. Lumea ar fi tare 
plicticoasă fără ei. La început m-am gândit la unele valori 
îngropate. Dar atunci de ce ar vrea şi mobila? Nu cumva deţineţi 
vreun tablou de Raphael sau vreo ediţie princeps din Shakespeare 
de care nu ştiţi? 

— Nu, nu cred. N-am nimic mai preţios decât un set de ceai 
Crown Derby. 

— Cu greu ar putea asta justifica tot misterul. Şi apoi de ce 
nu ar spune clar ce vor? Dacă râvnesc la setul dumneavoastră de 
ceai, cu siguranţă vă pot oferi un preţ rezonabil pe el fără să vă 
cumpere, aşa, cu totul, cu căţel şi cu purcel. Nu, din câte îmi dau 
eu seama, este vorba despre ceva mult mai valoros, ceva în 
posesia căruia nu ştiţi că sunteţi, dar la care în mod clar nu aţi 
renunţa dacă aţi şti că îl aveţi. 

— Da, cam aşa văd şi eu lucrurile, am confirmat. 

— Domnul doctor Watson e de acord, deci e clar, aşa e. 

— Bine, domnule Holmes, dar despre ce ar putea fi vorba? 

— Haideţi să vedem mai întâi dacă putem progresa 
analizând lucrurile logic. Locuiţi aici de un an. 

— Aproape de doi. 

— Şi mai bine. În tot acest timp, n-a vrut nimeni nimic de la 
dumneavoastră, iar acum, deodată, în trei sau patru zile, primiţi 
cereri stăruitoare. Ce înţelegeţi din asta? 

— Poate însemna, am zis eu, că obiectul, oricare ar fi el, a 
ajuns aici de curând. 

— Aveţi dreptate din nou. Deci, doamnă Maberley, aveţi 
vreun obiect care a sosit de curând? 

— Nu am cumpărat nimic nou anul acesta. 

— Da? Remarcabil! Păi, atunci cred că ar fi mai bine să 
lăsăm lucrurile să mai evolueze puţin până când vom avea 
informaţii 

y 

mai clare. Avocatul dumneavoastră e un om de încredere? 

— Am mare încredere în domnul Sutro. 

— Mai aveţi şi o altă servitoare, ori minunata Susan, care 
tocmai a trântit uşa de la intrare, e singurul ajutor? 

— Mai e o tânără în serviciul meu. 


— Încercaţi să-l rugaţi pe acest domn Sutro să petreacă o 
noapte sau două aici. E posibil să aveţi nevoie de protecţie în 
nopţile următoare. 

— Împotriva cui? 

— Cine ştie? Chestiunea e, într-adevăr, greu de desluşit. 
Dacă nu voi descoperi ceea ce caută ei, va trebui să abordez cazul 
din perspectivă opusă şi să încerc să văd cine-i plăteşte. V-a lăsat 
acel aşa-zis agent imobiliar vreo adresă? 

— Nu, doar cartea lui de vizită. Haines-johnson, organizator 
de licitaţie şi evaluator. 

— Nu cred că îl vom găsi în cartea de telefoane. Oamenii de 
afaceri cinstiţi nu-şi ascund adresa. Ei, să ma anunţaţi cum 
evoluează lucrurile. Voi studia cazul dumneavoastră şi puteţi conta 
pe mine că îl voi rezolva. 

Pe când traversa holul de la intrare, privirea lui Holmes, 
căreia nu-i scapă nimic, se lumină la vederea unor cufere aşezate 
unul peste altul într-un colţ. Etichetele străluceau pe ele. 

— Milano. Lucerna. Astea sunt din Italia. 

—- Sunt lucrurile bietului Douglas. 

— Nu le-aţi despachetat? Când le-aţi primit? 

— Au sosit săptămâna trecută. 

— Dar spuneaţi... A!, cu siguranţă acesta e indiciul care ne 
lipsea! Cum ştim noi că nu e ceva de valoare aici? 

— Nu ar avea cum, domnule Holmes. Bietul Douglas nu 
avea decât salariul său şi o mică diurnă. Ce ar fi putut avea de 
valoare? 

Holmes căzu pe gânduri. 

— Nu mai amânaţi, doamnă Maberley, zise el într-un târziu. 
Puneţi să vi se ducă aceste lucruri în dormitor, cercetaţi-le cât mai 
curând şi vedeţi ce conţin. Eu voi veni mâine să îmi spuneţi ce aţi 
aflat. 

Era destul de clar că vila se afla sub atentă supraveghere, 
deoarece atunci când am ajuns la poartă l-am putut vedea pe 
boxerul negru pândind din umbră. 

Ne-am apropiat repede de el, iar silueta sa ne-a apărut şi 
mai groaznică, şi mai ameniţătoare în acel loc pustiu. Holmes îşi 
bătu uşor buzunarul cu mâna. 

— Vă căutaţi arma, domnu’ Holmes? 

— Nu, Steve, doar sticluţa cu săruri. 

— Sunteţi tare glumet, nu-i aşa? 


— Dar nu o să mai fie nicio glumă, Steve, când voi fi pe 
urmele tale. Te-am avertizat clar de dimineaţă. 

— Domnu’ Holmes, m-am gândit bine la ce mi-aţi spus şi elu 
mai vreau să aud nimic de afacerea cu domnu' Perkins. Dacă, să 
zicem, aş putea să va ajut, domnu' Holmes, atunci o să o fac. 

— Bine, bine, spune-mi cine e în spatele acestei afaceri? 

— Doamne fereşte, domnu' Holmes, da' v-am mai spus. Nu 
ştiu. Şefu' meu e domnu’ Barney. El îmi dă ordine şi gata. 

— Bine, dar bagă de seamă, Steve, că doamna din casă, ca 
de altfel tot ceea ce se găseşte sub acel acoperiş se află sub 
protecţia mea. Să nu uiţi asta. 

— Bine, domnu' Holmes, o să ţin minte. 

— L-am speriat de-a binelea, Watson, remarcă Holmes pe 
când ne îndepărtam. Cred că şi-ar fi trădat angajatorul dacă ar fi 
ştiut cine e. Am avut noroc să ştiu câte ceva despre banda lui 
Spencer John şi că Steve a făcut parte din ea. Watson, acesta e un 
caz în care ne poate ajuta Longdale Pike, aşa că mă duc să îl caut. 
Când mă voi întoarce, cred că lucrurile vor fi mai clare. 

Nu l-am mai văzut pe Holmes în acea zi, dar îmi pot imagina 
cu uşurinţă cum şi-a petrecut-o, deoarece Longdale Pike era o 
enciclopedie umană când venea vorba de scandaluri mondene. 
Fiinţa aceasta ciudată şi apatică obişnuia să-şi petreacă orele 
dimineţii lângă fereastra arcuită a clubului din strada St. James şi 
era, în egală măsură, receptor şi emiţător pentru întreaga bârfă 
din metropolă. Se spunea chiar că realizase un venit cu patru cifre 
din micile articole pe care le livra săptămânal ziarelor de scandal 
care furnizează distracţii unui public indiscret. Dacă vreodată se 
întâmpla ca în adâncurile tulburi ale vieţii londoneze să se producă 
vreun vârtej, acest lucru era imediat marcat cu acuratețe de acest 
cadran uman. Holmes îl ajuta uneori discret cu informaţii şi 


ocazional aceste servicii îi erau răsplătite în acelaşi fel. 
æ 


x x 


Când mi-am revăzut prietenul a doua zi dimineață, în 
camera sa, am înțeles, din felul în care se purta, că totul decurgea 
bine, dar, cu toate acestea, ne aştepta o surpriză dintre cele mai 
neplăcute. Aceasta îmbrăca forma unei telegrame care suna 
astfel: 


Rog veniti imediat. Casa clientei jefuită noaptea. Politia 


sosită. 
SUTRO. 


Holmes fluieră uşor. 

— Drama a atins punctul culminant mai repede decât mă 
aşteptam. În spatele acestei afaceri sunt interese mari, Watson, 
ceea ce nu mă miră deloc după ceea ce am aflat. Acest Sutro e 
desigur avocatul doamnei. Mă tem că am făcut o greşeală că nu ti- 
am cerut să rămâi acolo noaptea. Acest om a fost cu siguranţă 
depăşit de situaţie. Ei, nu avem încotro, trebuie să mergem din 
nou la Harrow Weald. 

Am găsit „Casa cu trei frontoane“ arătând cu totul diferit 
faţă de gospodăria liniştită din ziua anterioară. Un mic grup de 
gură-cască se strânsese la poarta grădinii, în timp ce doi poliţişti 
cercetau ferestrele şirăzoarele de muşcate. lnăuntru ne-au 
întâmpinat un domn în vârstă cu părul cărunt care s-a prezentat 
ca fiind avocatul şi un inspector rumen şi plin de energie, care îl 
salută pe Holmes ca pe un vechi prieten. 

— Ei, domnule Holmes, mi-e teamă că nu aveţi nicio şansă 
cu cazul ăsta. E doar o spargere obişnuită. 

— Chiar aşa? Ştiţi foarte bine cine sunt făptaşii şi unde să îi 
găsiţi. E vorba despre banda lui Barney Stockdale, cea în care e 
negrul acela mare. Au fost văzuţi prin preajmă. Ce au furat?, zise 
Holmes. 

— Nu îmi pare să fi luat prea multe. Au imobilizat-o pe 
doamna Maberley folosind cloroform, iar casa — ah! Dar iat-o 
chiar pe doamnă... 

Prietena noastră de ieri intră în cameră, palidă şi trasă la 
faţă, sprijinindu-se pe tânăra servitoare. 

— M-ati sfătuit corect ieri, domnule Holmes, zise ea zâmbind 
jalnic. Din păcate, nu v-am urmat sfatul. Nu am vrut să îl deranjez 
pe domnul Sutro şi am rămas neprotejată. 

— Am aflat abia azi de dimineaţă, explică avocatul. 

— Domnul Holmes mă sfătuise să am un prieten în casă. |- 
am neglijat sfatul şi am plătit pentru asta. 

— Păreţi să vă simţiţi îngrozitor de rău, zise Holmes. Poate 
că vă e la fel de greu să îmi spuneţi ce s-a întâmplat. 

— Avem totul aici, interveni inspectorul lovind cu degetele 
într-un carneţel voluminos. . 

— Şi totuşi, dacă doamna nu e prea obosită... 


— Nu prea sunt multe de spus. Nu mă îndoiesc că afurisita 
aia de Susan le-a uşurat intrarea. Cred că ei cunoşteau deja casa 
palmă cu palmă. Mi-am dat seama că e cloroform când mi-au pus 
cârpa aceea pe gură, dar nu ştiu cât timp am zăcut fără 
cunoştinţă. Când mi-am revenit, unul dintre bărbaţi era la capul 
patului, iar celălalt se ridica ţinând în mână un obiect din bagajul 
fiului meu, ale cărui lucruri erau pe jumătate împrăştiate pe 
podea. Înainte să poată fugi, am sărit în picioare şi l-am înşfăcat. 

— Aţi riscat foarte mult, spuse inspectorul. 

— M-am agăţat de el, dar s-a zbătut, iar celălalt cred că m-a 
lovit cu ceva, pentru că nu îmi mai amintesc nimic. Mary, 
camerista mea, a auzit zgomotul, a deschis ferestrele şi a început 
să ţipe. Asta a alertat poliţia, dar ticăloşii tot au reuşit să scape. 

— Ce au luat? 

— Nu cred că lipseşte nimic de valoare. Sunt sigură că nu 
era nimic de acest fel în cuferele fiului meu. 

— Nu au lăsat nicio urmă? 

— Ar fi o bucată de hârtie pe care cred că am rupt-o de la 
omul pe care l-am înşfăcat. Am găsit-o mototolită pe podea. 
Poartă pe ea scrisul fiului meu. 

— Ceea ce înseamnă că nu ue e de mare folos, zise 
inspectorul. Dacă ar fi fost scrisul hoţului... 

— Exact!, zise Holmes. „Ce gândire păguboasă!“, îşi zise. Cu 
toate astea, sunt curios să o văd. 

Inspectorul scoase din carneţel o bucată de hârtie 
împăturită. 

— Nu trec cu vederea nimic, oricât de nesemnificativ ar 
părea, zise el uşor pompos. Şi vă sfătuiesc să faceţi şi 
dumneavoastră la fel, domnule Holmes. Am învăţat asta în 
douăzeci şi cinci de ani de experienţă. Întotdeauna există 
posibilitatea să descoperim amprente sau ceva de genul ăsta. 

Holmes cercetă cu atentie bucata de hârtie. 

— Ce puteţi deduce din asta, domnule inspector? 

— Pare a fi sfârşitul unui roman bizar, din câte îmi pot da eu 
seama. 

— Cu siguranţă, se poate dovedi a fi sfârşitul unei întâmplări 
bizare, zise Holmes. Aţi observat cifra din partea de sus a paginii: 
245. Unde sunt celelalte două sute patruzeci şi patru de pagini? 

— Presupun că le-au luat hoţii. Nu ştiu la ce le pot folosi. 

— E ciudat să spargi o casă ca să furi aşa ceva. Vă 


sugerează ceva, inspectore? 

— Da, domnule, îmi sugerează că în graba lor ticăloşii au 
apucat ce le-a venit mai la îndemână. Le doresc să se bucure 
fericiţi de ce au luat. 

— Dar de ce au răscolit prin lucrurile fiului meu?, întrebă 
doamna Maberley. 

— Probabil nu au găsit nimic de valoare la parter şi şi-au 
încercat norocul la etaj. Asta înţeleg eu. Dumneata ce înţelegi, 
domnule Holmes? 

— Trebuie să mă gândesc mai bine, domnule inspector. Vino 
aici, la fereastră, Watson. 

Acolo, stând unul lângă celălalt, am citit împreună 
fragmentul de hârtie. începea cu partea a doua a unei propoziţii şi 
se continua astfel: 


„.„fața-i sângera considerabil din cauza loviturilor şi 
tăieturilor, dar asta nu era nimic în comparație cu durerea ce-o 
avea în inimă în momentul în care văzu chipul acela drag, chipul 
pentru care era dispus să-şi sacrifice chiar viața, privind cu 
indiferență la agonia şi la suferința sa. Ea chiar zâmbi — dai Pe 
toți zeii — zâmbi ca o fiinţă diabolică, fără inimă ce era zâmbi 
când el se uită în sus spre ea. Acela a fost momentul în care 
dragostea muri şi se născu ura. Un bărbat trebuie să trăiască 
pentru ceva, şi atunci, dacă nu pentru îmbrățişările tale, doamna 
mea, atunci cu siguranță va fi pentru distrugerea ta şi 
răzbunarea mea deplină. 


— Ciudată utilizare a gramaticii!, zâmbi Holmes întin- zându- 
i inspectorului hârtia. Aţi observat cum „el“ a devenit „doamna 
mea“. Autorul trebuie să fi fost atât de captivat de poveste, că, la 
un moment dat, s-a identificat cu eroul. 

— Îmi pare cam de slabă calitate, zise inspectorul, punând 
foaia înapoi în carneţel. Cum? Plecaţi deja, domule Holmes? 

— Nu cred ca mai pot face nimic acum, când cazul se află 
pe mâini atât de capabile. Apropo, doamnă Maberley, spuneaţi că 
vreţi să călătoriţi. 

— Acesta a fost visul meu de când mă ştiu, domnule 
Holmes. 

— Şi unde aţi vrea să mergeţi: la Cairo, la Madeira sau pe 
Riviera? 


— A, dacă aş avea bani, aş face ocolul pământului. 

— Serios? Ocolul pământului? Ei, la revedere acum, poate o 
să vă scriu mai pe seară. 

Când treceam pe lângă fereastră, l-am zărit pe inspector 
ascunzându-şi un surâs şi clătinând uşor din cap: „Oamenii 
deştepţi au şi un pic de nebunie în ei“, părea să spună zâmbetul 
lui. 

— Aceasta, Watson, e ultima etapă a călătoriei noastre, zise 
Holmes de îndată ce ne-am găsit din nou în centrul zgomotos al 
Londrei. Cred că ar fi cel mai bine să rezolvăm problema asta 
imediat şi sur fi grozav dacă m-ai însoţi, pentru că e mai înţelept 
să ai un martor când ai de-a face cu o doamnă precum Isadora 
Klein. 

Am oprit un taxi şi am pornit în viteză spre o adresă din 
Piaţa Grosvenor. 

Holmes, care căzuse pe gânduri, tresări brusc. 

— Apropo, Watson, bănuiesc că ai înţeles ce se întâmplă, 
nu? _ 

— N-aş putea afirma asta. Imi dau seama numai că acum 
mergem să o vizităm pe doamna care e în spatele acestei afaceri. 

— Exact. Dar nu-ţi spune nimic numele Isadorei Klein? A fost 
bineînţeles o frumuseţe celebră. N-a mai existat o femeie ca ea. E 
spaniolă pursânge, prin venele ei curge sângele conchistadorilor, 
iar cei din neamul său au fost conducători în Pernambuco timp de 
mai multe generaţii. S-a măritat cu magnatul zahărului, Klein, care 
era cam bătrân, şi în prezent e cea mai bogată şi cea mai 
seducătoare văduvă de pe faţa pământului. A urmat o perioadă de 
aventuri în care nu şi-a refuzat nimic. A avut câţiva amanți, iar 
Douglas Maberley, unul dintre cei mai plăcuţi bărbaţi din Londra, 
s-a numărat printre ei. Cu el a fost, din toate punctele de vedere, 
mai mult decât o aventură. El nu era genul de fluture de salon, ci 
un. om puternic care dădea totul şi aştepta totul în schimb. Dar ea 
era „la belle damme sans merci“ din literatură. Odată ce-şi 
satisfăcea capriciul, aventura se încheia, iar dacă partenerul ei nu 
înţelegea asta, e celebră pentru modul în care îl convingea. 

— Deci asta s-a întâmplat şi cu el... 

— A! Ai început să ai imaginea de ansamblu acum. Am aflat 
că e pe cale să se mărite cu tânărul duce de Lomond, care îi poate 
fi aproape fiu. Părinţii tânărului pot trece cu vederea diferenţa de 
vârstă, dar un scandal public ar fi cu totul altceva, aşa că e absolut 


necesar să... 

— Ah! Dar iată-ne ajunşi. 

Eram în faţa uneia dintre cele mai frumoase case din 
cartierul West End. Ne-a întâmpinat un valet care părea mai 
degrabă un robot decât un om, care ne-a luat cărţile de vizită şi a 
dispărut. Când s-a întors, ne-a anuntat că doamna nu e acasă. 

— Atunci o vom aştepta până se întoarce, zise Holmes cu 
voioşie. — „Robotul“ s-a încurcat. 

— Vreau să spun că nu e acasă pentru dumneavoastră, zise 
el. 

— Foarte bine, răspunse Holmes. Asta înseamnă că nu mai 
trebuie să aşteptăm. Te rog, fii amabil şi du biletul acesta stăpânei 
tale. 

Mâzgăli trei-patru cuvinte pe o foaie din carneţelul său, pe 
care o împături şi o întinse valetului, 

— Ce i-ai scris, Holmes?, am întrebat eu. 

— Am întrebat-o, pur şi simplu, dacă preferă poliţia. Cred că 
ne va primi. 

Aşa a şi fost — şi chiar cu o iuţeală formidabilă. Un minut 
mai târziu ne aflam într-un salon desprins parcă din „O mie şi una 
de nopţi“, încăpător, minunat, cufundat în semiîntuneric, ici şi 
colo, cu câte un bec roz. Doamna ne-a întâmpinat şi m-am gândit 
atunci că vine un timp când şi cea mai mare dintre frumuseți 
priveşte obscuritatea ca pe o binecuvântare. S-a ridicat de pe 
canapea în momentul în care am intrat. Era înaltă, maiestuoasă, 
cu o siluetă perfecta, cu chipul seducător aducând izbitor de mult 
cu o mască, cu ochi minunaţi de spaniolă ce ne-ar fi ucis pe loc 
dacă ar fi putut. 

— Ce înseamnă intruziunea aceasta şi ce-i cu mesajul 
acesta jignitor?, întrebă ea ridicând bucata de hârtie. 

— Nu cred că e nevoie să vă explic, doamnă. Vă respect 
prea mult inteligenţa ca să vă tratez astfel, deşi, trebuie să 
recunosc, aceeaşi inteligenţă a comis câteva greşeli fatale în 
ultimul timp. 

— Cum aşa, domnule? 

— Presupunând că bătăuşii pe care i-aţi angajat m-ar fi 
putut intimida, făcându-mă să renunţ la munca mea. Cu siguranţă 
înţelegeţi că niciun om nu s-ar apuca de această profesie dacă nu 
l-ar atrage pericolul. Pe scurt, dumneavoastră m-aţi făcut să 
accept cazul tânărului Maberley. 


— Nu înţeleg nimic din ceea ce spuneţi. Ce am eu de-a face 
cu bătăuşii plătiţi? 

Holmes să întoarse plictisit. 

— Da, v-am subapreciat inteligenţa. Bine, la revedere. 

— Opriţi-vă! Unde plecaţi? 

— La Scotland Yard. 

Nici nu am apucat să ajungem la jumătatea drumului către 
uşă, când ne-a luat-o înainte şi l-a prins pe Holmes de braţ. Într-o 
singură clipă, din oţel devenise de catifea. 

— veniţi, luaţi loc, domnilor. Haideţi să stăm un pic de 
vorbă. Simt că pot fi sinceră cu dumneavoastră, domnule Holmes. 
Sunteţi un adevărat domn. Ce repede îşi poate da seama o femeie 
de acest lucru! Vă voi trata ca pe un prieten. 

— Nu pot promite că voi răspunde în acelaşi fel 
sentimentelor dumneavoastră, doamnă. Nu reprezint legea, dar, 
atât cât îmi permit slabele mele puteri, reprezint dreptatea. Sunt 
dispus să vă ascult, iar apoi vă voi spune cum voi acţiona. 

— Fără îndoială a fost o mare nebunie din partea mea să 
încerc să intimidez un om aşa de curajos ca dumneavoastră. 

— Cu adevărat nebunesc, doamnă, a fost faptul că v-aţi 
încrezut într-o bandă de ticăloşi care vă pot oricând şantaja sau da 
de gol. 

— Nu, nu! Nu sunt chiar atât de inconştientă. De vreme ce v- 
am promis să fiu sinceră, vă pot spune că nimeni, în afară de 
Barney Stockdale şi de Susan, soţia lui, nu are nici cea mai vagă 
idee despre cine i-a angajat. În ceea ce îi priveşte pe ei, nu e prima 
dată..., zâmbi şi dădu din cap cu un gest cochet şi fermecător 
adresat unui prieten intim. 

— Am înţeles. l-aţi testat cu o altă ocazie. 

— Sunt ogari buni care vânează în linişte. 

— Astfel de ogari au obiceiul, mai devreme sau mai târziu, 
să muşte mâna care i-a hrănit. Vor fi arestaţi pentru ultima 
spargere. Poliţia se află deja pe urmele lor. 

— Vor îndura tot ce li se va întâmpla. Pentru asta sunt plătiţi. 
Numele meu nu va fi implicat. 

— Decât dacă îl voi menţiona eu. 

— Nu, nu, dumneavoastră nu veţi face asta. Sunteţi un 
domn. lar aici e vorba despre secretele unei femei. 

— In primul rând trebuie să înapoiaţi manuscrisul. 

Auzind asta, ea izbucni într-un hohot de râs şi se îndreptă 


spre şemineu. Înăuntru se afla o grămăjoară de cenuşă, pe care o 
lovea uşor cu vătraiul. 

— Vă referiţi la asta?, întrebă ea. 

Stătea în faţa noastră, desăvârşită şi poznaşă în acelaşi timp, 
zâmbind provocator şi mi-am dat seama că dintre toţi criminalii cu 
care Holmes avusese de-a face, ea avea să fie cel mai greu de 
înfruntat. Totuşi, prietenul meu era cu totul imun la farmecele 
feminine. 

— Asta v-a pecetluit soarta, zise el rece. Sunteţi foarte 
promptă în a acţiona, doamnă, dar de data asta v-aţi întrecut pe 
dumneavoastră. 

Ea lăsă să-i cadă vătraiul cu zgomot. 

— Cât de aspru sunteţi! Pot măcar să vă spun întreaga 
poveste? 

— Cred că v-o pot spune şi eu. 

— Dar trebuie să vedeţi lucrurile prin ochii mei, domnule 
Holmes. Trebuie să o înţelegeţi din punctul de vedere al unei femei 
care-şi vede ambiția de o viaţă în pericol de a fi distrusă într-o 
clipa. Poate fi o astfel de femeie învinuită că se apără? 

— Dumneavoastră aţi greşit prima. 

— Da, mărturisesc că aşa este. Ţineam mult la Douglas, dar, 
din păcate, nu se potrivea cu planurile mele. El voia să ne 
căsătorim — înţelegeţi, domnule Holmes, să mă căsătoresc cu un 
om de rând, fără niciun ban. Nimic altceva nu-l mulțumea. 
Devenise foarte stăruitor. Pentru că mă dăruisem lui, părea să 
creadă că îi aparţineam, lui şi numai lui. Era insuportabil. În cele 
din urmă a trebuit să îl fac să îşi dea seama de realitate. 

—  Angajând brute care sa-l bată chiar sub fereastra 
dumneavoastră? 

— Într-adevăr, păreţi a şti totul. Da, e adevărat. Barney şi 
băieţii lui s-au străduit să-l ţină la distanţă şi au fost, recunosc, cam 
brutali. Dar ce a făcut el apoi? Puteam eu să îmi închipui că un 
domn e capabil de aşa ceva? A scris o carte în care povestea tot ce 
i s-a întâmplat. Bineînţeles că eu eram lupul, iar el mieluşelul. Era 
întreaga poveste, schimbase doar numele, dar cine din Londra nu 
şi-ar fi dat seama? Ce spuneţi de asta, domnule Holmes? 

— Avea tot dreptul să procedeze aşa. 

— Părea că aerul Italiei îi intrase în sânge şi trezea în el 
vechiul spirit plin de cruzime al locuitorilor ei. Mi-a scris şi mi-a 
trimis o copie a romanului, ca să am parte de tortură încă dinainte 


de a fi publicată. Spunea că mai există două copii, una pentru mine 
şi una pentru editorul lui. 

— Şi de unde ştiaţi că nu o predase deja pe cea de-a doua? 

— II cunoşteam pe editorul lui — ştiţi, acesta nu era primul 
roman al lui Douglas — şi astfel am aflat că acesta nu avea veşti 
din Italia, iar apoi a intervenit moartea lui subită. Atât timp cât 
celălalt manuscris se afla în circulaţie, eu nu eram în siguranţă. 
Desigur acesta se găsea printre lucrurile sale personale, care 
fuseseră trimise mamei lui. Am pus banda la treabă. Unul dintre ei 
s-a angajat acolo ca servitor. Voiam să procedez cinstit. Pe cuvânt. 
Eram gata să cumpăr casa cu tot ce era în ea. Am acceptat orice 
preţ pe care l-a cerut mama lui. Am procedat altfel numai când 
toate celelalte metode au dat greş. Acum, domnule Holmes, 
spuneti-mi, vă rog, admițând că am fost prea dură cu Douglas — şi 
Dumnezeu ştie cât regret asta! —, ce altceva puteam face când 
era în joc întregul meu viitor? 

Sherlock Holmes ridică din umeri. 

— Bine, zise el, văd că va trebui să rezolv problema asta ca 
de obicei. Cât costă un voiaj în jurul lumii la clasa I? 

Femeia îl privi nedumerită. 

— Credeţi că cinci mii de lire sunt suficiente? 

— Cred că da.. 

— Foarte bine, atunci îmi veţi semna un cec cu suma asta, 
iar eu voi avea grijă ca acesta să ajungă la doamna Maberley. Îi 
datoraţi o mică schimbare de aer. Între timp, dragă doamnă — îşi 
mişcă el degetul arătător dojenitor —, aveţi grijă. Nu vă veţi putea 
juca cu focul la nesfârşit fără să vă ardeţi mâinile acelea delicate! 


Sfârşit 


Vampirul din Sussex 


Holmes citi cu atenţie un bilet ce-i fusese adus cu ultima 
poştă. Apoi, chicoti sec, ceea ce era pentru el manifestarea cea 
mai apropiată de râs, şi mi-l pasă şi mie. 

— Cred ca e amestecul cel mai bizar de modern şi medieval, 
de real şi fantastic pe care l-am văzut vreodată. Tu ce spui, 
Watson? 

lată ce scria: 


46, OLD JEWRY, 19 noiembrie 

Despre vampiri 

Domnule, 

Clientul nostru, domnul Robert Ferguson. negustor de ceai, 
de la „Ferguson şi Muirhead“, de pe strada Mincing, s-a interesat 
la noi despre date concrete privind vampiri. Cum noi ne ocupăm 
strict de evaluarea echipamentelor, problema nu se încadrează în 
sfera noastră de activitate, astfel că i-am recomandat domnului 
Ferguson să vă viziteze şi să vă consulte pe dumneavoastră. Nu 
am uitat reuşita din cazul Matildei Briggs. 

Cu sinceritate, ai dumneavoastră MORRISON, MORRISON şi 
DODD 

prin E. J. C. 


— Matilda Briggs nu e numele unei tinere, Watson, zise 
Holmes cu o voce nostalgică, ci numele vaporului care e adesea 
asociat cu şobolanul uriaş din Sumatra, o poveste pentru care 
publicul nu e încă pregătit. Dar ce ştim noi despre vampiri? Să facă 
oare parte din sfera noastră de activitate? Orice e preferabil 
inactivităţii, dar parcă am nimerit într-una dintre poveştile Fraţilor 
Grimm. Întinde tu mâna, te rog, Watson, şi vezi ce scrie la litera V. 

M-am lăsat pe spate şi am apucat tomul la care se referise. 
Holmes îl legăna uşor pe genunchi, iar ochii i se mişcau încet şi cu 
drag peste evidenţa vechilor sale cazuri, amestecate cu 
informaţiile pe care le adunase de-a lungul vieţii. 

— Călătoria cu „Gloria Scott“, îşi aminti el. Da, da, asta chiar 
că a fost o afacere neplăcută! Parcă ai făcut nişte însemnări despre 
cazul ăsta, Watson, deşi nu te-am felicitat niciodată pentru acest 
lucru. Victor Lynch, falsificatorul; şopârla veninoasă,.. Un caz cu 
adevărat remarcabil! Victoria, frumoasa de la circ; Vanderbilat şi 


Spărgătorul; Viperă; Vigor, fier arul-minune... Ei, Ei! Ce de cazuri! 
Ascultă aici, Watson! „Vampirism în Ungaria“. Şi din nou: „Vampiri 
în Transilvania“. 

Răsfoi paginile cu nerăbdare, însă în curând se plictisi şi 
aruncă volumul uriaş cu un mârâit de dezamăgire. 

— Prostii, Watson, prostii! Ce legătură avem noi cxt nişte 
cadavre care nu pot fi convinse să rămână în criptă decât cu un 
tăruş înfipt în inimă? Nebunie curată! 

—Dar vampirul nu trebuie să fie neapărat mort. Şi un om viu 
poate avea aceste obiceiuri. Am citit, de exemplu, despre bătrâni 
care sug sângele unor tineri pentru a-şi păstra tinereţea. 

— Sigur că ai dreptate, Watson. Cred că legenda se găseşte 
într-unul dintre aceste volume. Dar oare ar trebui, într-adevăr, să 
dăm atâta atenţie unor astfel de lucruri? Afacerea noastră este 
destul de stabilă şi aşa trebuie să rămână. Putem găsi destui clienţi 
pe lumea aceasta. Nu e nevoie ca nălucile să apeleze la serviciile 
noastre. Mi-e teamă că nu-l putem trata pe domnul Ferguson cu 
foarte multă seriozitate. Poate biletul acesta este de la el şi ne va 
lumina un pic cu privire la ceea ce îl îngrijorează. 

Atunci, ridică o a doua scrisoare ce zăcuse neobservată pe 
masă tot timpul cât fusese absorbit de prima. incepu să o citească 
cu o expresie de mare amuzament pe faţă, expresie care treptat 
se transformă într-una de intensă concentrare şi interes. După ce o 
termină, rămase o vreme cufundat în gânduri, ţinând neglijent 
scrisoarea cu două degete. Într-un târziu tresări scurt şi se trezi din 
reverie. 

— Cheeseman, Lamberley. Unde se găseşte Lamberley, 
Watson? 

— Este în Sussex, la sud de Horsham. 

— Nu-i foarte departe de aici, nu? Şi Cheeseman's? 

— Cunosc bine ţinutul acela, Holmes. Este plin de case 
vechi, botezate după oamenii care le-au construit, cu secole în 
urmă. Auzi acolo de Odley's, Harvey's şi de Carriton's — oamenii 
sunt de mult uitaţi, dar numele lor supraviețuiesc prin acele case. 

— Exact, zise Holmes cu răceală. Aceasta era una dintre 
ciudăţeniile temperamentului său mândru: deşi înregistra orice 
informaţie nouă cu foarte multă acuratețe şi foarte silențios, rareori 
se ostenea să facă acest lucru cunoscut şi celui care îl susţinea în 
acţiunile sale. Simt că vom şti mult mai mult despre Cheeseman's, 
Lamberley, când vom încheia acest caz. Scrisoarea este, aşa cum 


speram, de la Robert Ferguson. Apropo, pretinde că te cunoaşte. 
— Pe mine? 
— Mai bine ai citi-o. 
Imi întinse scrisoarea peste masă. Aceasta începea cu 
adresa menţionată mai sus şi suna cam aşa: 


Domnule Holmes, 

Mi-aţi fost recomandat de către avocații mei, căci, într- 
adevăr, chestiunea, care este extraordinar de delicată, cu greu 
poate fi adusă în discuție. Priveşte de fapt un prieten în numele 
căruia acţionez. Acest domn s-a căsătorit acum aproximativ cinci 
ani cu o tânără peruviană, fiica unui comerciant, pe care l-a 
întâlnit pe când încheia în acea tară o afacere cu nitrați. Femeia 
era foarte frumoasă, dar din cauza originii sale şi a religiei cu totul 
străine lui au existat mereu neînțelegeri între cei doi soţi, atât în 
ceea ce priveşte interesele lor, cât şi de ordin sentimental, astfel 
încât, cu timpul, probabil că dragostea lui s-a mai răcit şi a ajuns 
să considere această căsătorie o greşeală. Simțea că unele 
aspecte ale caracterului soţiei sale ii depăşeau puterea de 
înțelegere. Acest lucru era cu atât mai dureros cu cât ea era, cea 
mai iubitoare soție pe care vreun bărbat şi-o poate dori şi, după 
toate aparențele, îi era întru totul credincioasă. 

Și acum, în legătura cu problema pe care o voi detalia mai 
mult când ne vom întâlni, căci acest bilet nu îşi propune altceva 
decât să vă ajute să vă faceți o idee generală cu privire la această 
situație ca să vă puteţi hotări daca acceptaţi sau nu cazul. 
Doamna a început să prezinte unele trăsături de caracter destul 
de străine firii sale, de altfel extrem de blândă şi iubitoare. Domnul 
în cauză este la a doua căsătorie şi mai avea un băiat cu prima 
soție, un fiu de cincisprezece ani, foarte iubitor şi drăguţ, care, din 
păcate, a suferit un accident în copilărie, în urma căruia a rămas 
marcat pe viața. Această doamnă a fost surprinsă de două ori 
bătându-l pe nefericit fără a fi fost provocată în vreun fel. O dată l- 
a lovit cu un băț, lăsându-i o urmă neagră pe braț. 

Aceasta însă nu este nimic în comparaţie cu purtarea ei faţă 
de propriul său fiu, o dulceaţă de copil de numai un an. Odată, 
acum vreo lună, copilul a fost lăsat singur câteva minute de către 
doica sa. Un țipăt al băiatului, parca de durere, a făcut-o pe 
aceasta să se întoarcă repede la el. Intrând în cameră, şi-a văzut 
stăpâna, pe doamna în chestiune, aplecată asupra băiețelului, 


muşcându-l de gât, provocându-i o mică rană care sângera. Doica 
a fost atât de înfricoşată că a vrut să îşi anunțe imediat stăpânul, 
dar femeia a implorat-o să tacă şi chiar i-a plătit cinci lire în 
schimbul tăcerii ei. Nu a fost dată nicio explicație şi, pentru 
moment, incidentul a fost uitat, 

A lăsat totuşi o urmă adâncă în sufletul doicii, care, din acel 
moment, a început să îşi urmărească mai atent stăpâna şi să 
păzească indeaproape copilul pe care îl iubea foarte mult. I se 
părea că, aşa cum ea o pândea pe mamă, şi aceasta, la rândul ei, 
făcea acelaşi lucru şi că, de fiecare dată când era obligată să lase 
copilul singur, mama aştepta cu nerăbdare să se apropie. 

Zişi noapte, doica proteja copilul şi zi şi noapte mama 
pândea tăcută şi atentă, asemenea unui lup ce urmăreşte un miel. 
Cred cd vi se pare de-a dreptul incredibil, dar vă rog să luați în 
serios aceste întâmplări, deoarece viața unui copil şi sănătatea 
mintală a unui bărbat pot depinde de aceasta. 

În sfârşit, a sosit şi acea zi Înfiorătoare când faptele nu au 
mai putut fi ascunse soțului. Nervii doicii au cedat, ea nu a mai 
putut face faţă tensiunii şi t-a mărturisit totul stăpânului său. 
Acestuia i s-apărut acea povestire probabil la fel de nebunească 
precum trebuie să vi se pară şi dumneavoastră. Işi ştia soția o 
ființă iubitoare şi, cu excepţia incidentului cu fiul cel mare, o 
mamă iubitoare. Atunci, de ce şi-ar răni propriul copila? l-a spus 
doicii că visează, că suspiciunile ei erau ca ale unui om nebun şi 
că astfel de calomnii la adresa stăpânei nu aveau să fie tolerate. In 
timp ce vorbeau, s-a auzit deodată un țipăt de durere. Stăpânul şi 
doica s-au repezit în camera copilului. 

Închipuiţi-vă, domnule Holmes, ce a simţit bietul om în 
momentul în care şi-a văzut nevasta ridicându-se din genunchi, de 
lângă pătuțul micutului, lăsând o urmă de sânge pe gâtul dezgolit 
al copilului şi pe cearşaf Cu un țipăt de groază, şi-a tras soția către 
lumină şi a văzut sânge pe buzele ei. Nu mai încăpea îndoială că 
ea băuse din sângele bietului copil. 

Astfel stau lucrurile. Ea este acum încuiată în camera sa. Nu 
adat nicio explicație. Soţul este pe jumătate nebun. Nici el şi nici 
eu nu ştim mai mult despre vampirism, cu excepția numelui. 
Amândoi consideram vampirismul ca fiind o poveste incredibilă 
din ținuturi îndepărtate. Şi totuşi iată-l aici, în inima Sussexului 
englezesc — ei, toate acestea le putem discuta mâine-dimineață. 
Mă veti primi? vă veți folosi intuiţia superioară ca să ajutaţi un om 


care aproape şi-a pierdut minţile? Dacă da, vă rog să-mi 
telegrafiați pe numele Ferguson, la Cheeseman, în Lamberiay, iar 
eu voi fi la dumneavoastră la orele 10. 

Cu respect, ROBERT FER GUSON 

P.S. Cred că prietenul dumneavoastră, Watson, juca rugby la 
Blackheath când eu eram atacant la Richmond. Este singura 
recomandare pe care mi-o pot face. 


— Bineînţeles că îmi aduc aminte de el, i-am zis punând jos 
scrisoarea. Marele Bob Ferguson, cel mai bun atacant pe care 
echipa Richmond l-a avut vreodată. Era întotdeauna un tip bine, 
vesel şi sufletist. Este tipic pentru el să fie preocupat de ceea ce se 
întâmplă unui prieten. 

Holmes mă privi gânditor şi clătină din cap. 

— Niciodată n-am reuşit să te înţeleg pe deplin, Watson, zise 
el. Ai un potenţial cu totul neexplorat. Fii, te rog, bun şi scrie 
omului: „Voi examina cazul dumneavoastră“. 

— "Cazul dumneavoastră”? 

— Nu trebuie să dăm impresia că aici lucrează nişte minţi 
încete. Bineînţeles că este cazul lui. Trimite-i o telegramă şi lasă 
lucrurile aşa până mâine-dimineaţă. 

Punctual, la ora 10 fix a doua zi, Ferguson intră plin de 
încredere în salonul nostru. Îmi aminteam ca era un tip osos, cu 
braţe lungi, capabil să alerge cu cea mai mare viteză, ceea ce îl 
aducea mereu în terenul advers. Categoric, nu este nimic mai trist 
decât să întâlneşti un atlet remarcabil, pe care l-ai cunoscut în 
perioada sa de glorie şi care apoi nu mai este decât o ruină. 
Statura sa dreaptă se încovoiase, părul odată bălai era acum rar, 
umerii îi erau aplecaţi în faţă. Mă tem că şi eu am trezit cam 
aceleaşi sentimente în el. 

— Salut, Watson, îmi zise cu o voce care îşi păstrase 
profunzimea şi căldura. Nu mai arăţi ca omul pe care l-am aruncat 
în tribună peste mulţime la Old Deer Park. Dar cred că şi eu m-am 
schimbat. Am îmbătrânit mult în ultima vreme. Văd din telegrama 
pe care mi-aţi trimis-o, domnule Holmes, că nu are rost să mă mai 
dau drept avocatul nimănui. 

— Este mai simplu să dăm toate cărţile pe faţă, zise Sherlock 
Holmes. 

— Categoric. Dar cred că vă daţi seama cât de greu este 
când e vorba despre femeia pe care sunt obligat să o apăr şi să o 


ajut. Ce pot face? Cum să mă duc la poliţie cu o astfel de poveste? 
Şi în acelaşi timp trebuie să protejez şi copiii. Spuneţi 
dumneavoastră, domnule Holmes, nu este curată nebunie? Nu 
credeţi că ţine de originea ei? Aţi mai întâlnit aşa ceva? Pentru 
Dumnezeu, daţi-mi un sfat, căci simt că-mi pierd minţile. 

— E normal să vă simţiţi aşa, domnule Ferguson. Acum, 
adunaţi-vă, luaţi loc şi încercaţi să îmi răspundeţi cât mai clar la 
câteva întrebări. Vă asigur că eu nu simt deloc ca îmi pierd minţile, 
ba chiar sunt încrezător că putem găsi o soluţie. Mai întâi, spuneți- 
mi ce măsuri aţi luat. Soţia dumneavoastră se mai ocupă de copii? 

— A fost îngrozitor. E o femeie tare iubitoare, domnule 
Holmes. Dacă vreodată o femeie a iubit un bărbat din toată inima, 
atunci aceea este ea. A fost profund mâhnită când am descoperit 
acest oribil şi totodată incredibil secret. Nu mai scoate niciun 
cuvânt. Nu mi-a răspuns deloc la reproşurile pe care i le-am 
adresat, ci doar m-a privit cu nişte ochi sălbatici şi plini de 
disperare, după care a fugit în camera ei şi s-a încuiat acolo. De 
atunci refuză să mă vadă. O cameristă, pe care o are de dinainte 
de a ne căsători, pe nume Dolores, care îi e mai mult prietenă 
decât servitoare, îi duce de mâncare. 

— Deci copilul nu se află în niciun pericol imediat. 

— Doamna Mason, doica, a jurat că nu va pleca de lângă el 
nici noaptea, nici ziua. Am încredere deplină în ea. Nu sunt la fel de 
liniştit însă în privinţa micului Jack, care, aşa cum v-am scris deja, a 
fost bătut de ea de două ori până acum. 

— Dar niciodată rănit. 

— Nu, dar l-a bătut foarte rău. Situaţia e cu atât mai gravă 
cu cât el nu e decât un biet infirm neajutorat. 

Trăsăturile încordate i s-au mai destins în timp ce vorbea de 
fiul său. Continuă: 

— Starea băiatului ar înmuia inima oricui. A căzut în copilărie 
şi şi-a fracturat şira spinării. Despre el pot să mai spun că are o 
inimă de aur. 

In acest timp, Holmes luase scrisoarea primită cu o zi mai 
înainte şi o recitea. 

— Mai sunt şi alte persoane în casă, domnule Ferguson? 

— Doi servitori pe care i-am angajat de curând, Michael, 
băiatul de la grajduri, care doarme în casă, soţia mea, eu, fiul meu 
Jack, bebeluşul, Dolores şi doamna Mason. Aceştia suntem cu toţii. 

— Inţeleg că nu v-aţi cunoscut soţia cu mult înainte de 


căsătorie. 

— O cunoşteam doar de câteva săptămâni. 

— Dar această cameristă, Dolores, de când e în serviciul ei? 

— De mai mulţi ani. 

— Asta înseamnă că, de fapt, camerista cunoaşte firea soţiei 
dumneavoastră mai bine? 

— Da, s-ar putea spune şi asta. 

Holmes îşi notă ceva. 

— Cred, zise el, că vă pot ajuta mai mult fiind în Lamberley 
decât aici. Avem clar de-a face cu un caz ce necesită investigaţie 
personală. lar dacă doamna va rămâne în camera sa, prezenţa 
noastră nu o va deranja. Bineînţeles că ne vom caza la han. 

Ferguson făcu un gest de uşurare. 

— Speram să spuneţi asta, domnule Holmes. Avem un tren 
direct care pleacă din gara Victoria, la ora 2-.00, dacă puteţi veni. 

— Bineînţeles că da. Vom veni amândoi. Acolo e linişte, aşa 
că îmi pot concentra întreaga atenţie asupra acestui caz. Watson, 
desigur, mă va însoţi. Dar mai sunt unul sau două aspecte asupra 
cărora vreau să fiu pe deplin lămurit înainte să începem. Această 
nefericită doamnă, din câte am înţeles, pare să fi bruscat ambii 
copii, atât propriul său bebeluş, cât şi pe băiatul dumneavoastră. 

— Aşa e. 

— Dar aceste atacuri au îmbrăcat forme diferite, corect? Pe 
fiul dumneavoastră l-a bătut. 

— Prima dată cu un băț, iar a doua oară l-a bătut cu 
sălbăticie cu mâinile. 

— Şi nu a dat nicio explicaţie, nu-i aşa? 

— Nici una, cu excepţia faptului că îl urăşte. Asta repeta 
întruna. 

— Ei, acest lucru nu e ceva chiar atât de neobişnuit când 
vine vorba de mame vitrege. Am putea-o numi o gelozie târzie. 
Doamna e geloasă din fire? 

— Da, foarte geloasă. Pe măsura sângelui ei fierbinte. 

— lar băiatul, care are cincisprezece ani, din câte am înţeles, 
e probabil foarte dezvoltat la minte, de vreme ce acţiunile îi sunt 
atât de limitate. El nu v-a dat nicio explicaţie cu privire la acele 
atacuri? 

— Nu. Mi-a spus că n-au avut niciun motiv. 

— Se înțelegeau bine, în alte ocazii? 

— Nu s-au plăcut niciodată prea mult. 


— Şi totuşi spuneţi că el e foarte afectuos din fire. 

— Nu cred să existe un fiu mai devotat ca el. Eu sunt viaţa 
lui. E complet fascinat de ceea ce zic Sau fac. 

Din nou Holmes notă ceva şi rămase un timp pierdut în 
gânduri. 

— Fără îndoială aţi fost un bun prieten pentru fiul 
dumneavoastră înainte de cea de a doua căsătorie. Eraţi foarte 
apropiaţi, nu-i aşa? 

— Foarte. 

— lar băiatul, fiind aşa de afectuos din fire, e credincios 
memoriei mamei sale. 

— Aşa e. 

— Pare a fi un tânăr foarte interesant. Mai e un amănunt în 
legătură cu aceste incidente... Spuneţi-mi, vă rog, atacurile asupra 
bebeluşului şi cele asupra băiatului s-au produs în aceeaşi 
perioadă? 

— Prima dată aşas-a întâmplat. Părea că pusese stăpânire 
pe ea un soi de furie şi că îşi descărca supărarea pe amândoi. Dar 
în ce priveşte al doilea atac — doar Jack a avut de suferit. Doamna 
Mason nu s-a plâns în ceea ce priveşte copilul. 

— Asta, într-adevăr, complică lucrurile. 

— Mă tem că nu vă înţeleg, domnule Holmes. 

— Se poate. În general, omul face tot felul de teorii 
provizorii, după care aşteaptă să treacă timpul sau să acumuleze 
mai multe date pentru a explora noile opţiuni. E un obicei prost, 
domnule Ferguson, dar natura umană e slabă prin definiţie. Mă 
tem că vechiul dumneavoastră prieten, aici de faţă, are o părere 
exagerată despre metodele mele. Totuşi, nu pot spune până acum 
mai mult decât faptul că problema dumneavoastră nu mi se pare 
de nerezolvat şi că rămâne să ne vedem la gara Victoria, la ora 
2:00. 


* 
XX 


Era într-o seară umedă şi ceţoasă de noiembrie, născută 
dintr-o zi asemenea ei, când, după ce ne-am lăsat bagajele la 
„Jocul de dame“, Lamberley, şi am străbătut cu trăsura un drum 
şerpuitor, plin de noroaie din Sussex, am ajuns în cele din urmă la 
ferma veche şi izolată unde locuia Ferguson. 

Aceasta era o clădire mare, impresionantă, foarte veche în 
partea centrală, dar cu lateralele noi, cu hornuri înalte specifice 


stilului Tudor, cu acoperişul pătat ici-colo de formaţiuni de licheni 
care îşi făcuseră cuibul pe ţiglele groase de Horsham. Treptele ce 
duceau către casă erau uzate şi, în timp, căpătaseră o formă 
concavă, iar dalele vechi ce acopereau veranda formau un mozaic 
reprezentând o bucată de brânză şi un om — probabil 
constructorul casei. Tavanele erau străbătute de grinzi groase din 
stejar, iar podelele se adânceau în curbe abrupte. întreaga clădire 
emana un miros de vechi. 

Ferguson ne conduse într-o cameră foarte spațioasă din 
partea centrală a casei. Aici, încăperea era dominată de un 
şemineu imens, de modă veche, pe placheta căruia stătea înscris 
anul 1670 şi în care ardea şi trosnea un splendid foc de buşteni. 

Privind în jur puteai observa un amestec unic de date şi 
locuri. Pereţii, placați până la jumătate cu panouri de lemn, făceau 
parte, cred, din construcţia iniţială a fermei, din secolul al XVII-lea. 
Erau totuşi ornamentate în partea de jos de o linie de acuarele 
alese cu mult bun-gust, în timp ce în partea de sus, unde ghipsul 
galben luase locul stejarului, era expusă o întreagă colecţie de 
arme sud-americane, aduse fără îndoială din Peru de doamna care 
se afla acum închisă în camera ei. Holmes se ridică şi le examină 
cu acea atenţie şi curiozitate specifice minţii sale vii. Când se 
întoarse la loc avea o privire gânditoare. 

— Aici, băiete, zise Ferguson, aici! 

Un cocker ce stătuse până atunci într-un coş veni încet către 
stăpânul său. Îşi mişca picioarele din spate cu dificultate şi ţinea 
coada în jos. Ajuns lângă Ferguson, îi linse mâna. 

— Ce s-a întâmplat, domnule Holmes? 

— Câinele... ce a păţit? 

— Asta e ceea ce l-a uimit şi pe veterinar. Un soi de paralizie 
— o meningită la nivelul coloanei vertebrale, acesta a fost 
diagnosticul. Dar îşi revine şi o să fie ca nou iarăşi, nu-i aşa, Carlo? 

Un fior ce voia parcă să confirme spusele stăpânului îi trecu 
animalului prin coada căzută. Ochii trişti ai câinelui se plimbau de 
la unul la altul. Ştia că discutam despre el. 

— Totul s-a produs brusc, într-o singură noapte. 

— Când? 

— Cam acum patru luni. 

— Foarte interesant. 

— Ce vreţi să spuneţi, domnule Holmes? 

— E o confirmare a ceea ce am bănuit deja. 


— Pentru Dumnezeu, domnule Holmes, spuneţi-mi la ce vă 
gândiţi. Poate că pentru dumneavoastră nu este decât o simplă 
enigmă, dar pentru mine este o problemă de viaţă şi de moarte. 
Soţia mea este o presupusă criminală, iar copilul îmi este într-un 
pericol constant. Nu vă jucaţi cu mine, domnule Holmes, este o 
chestiune mult prea serioasă pentru aşa ceva. 

Marele atacant de rugby tremura cu totul. Holmes îi atinse 
uşor braţul cu mâna. 

— Mă tem ca veţi avea de suferit, domnule Ferguson, oricum 
se va soluţiona această situaţie, zise el. O să vă cruţ pe cât pot de 
mult. Momentan nu vă pot spune prea mult, dar sper sa aflu ceva 
sigur înainte să părăsesc această casă. 

— Mă rog lui Dumnezeu să aflaţi! Acum vă rog să mă 
scuzaţi, domnilor, voi urca în camera soţiei să vedem dacă este 
vreo schimbare. 

Lipsi preţ de câteva minute, timp în care Holmes se mulţumi 
să examineze curiozităţile expuse pe pereţi. Când gazda se 
întoarse, ne-am dat seama după expresia feţei sale că nu era nicio 
schimbare. Venise însoţit de o fată înaltă, slabă, cu tenul măsliniu. 

— Ceaiul este gata, Dolores, zise Ferguson. Ai grija ca 
stăpâna ta să primească tot ceea ce doreşte. 

— Ea foite bolnavă!, strigă fata privindu-şi stăpânul cu 
indignare. Ea nu cere mâncare. Ea foite bolnavă. Ea nevoie doctor. 
Eu frică stau la ea fără doctor. 

Ferguson mă privi întrebător. 

— AŞ fi foarte fericit să vă pot fi de ajutor, spuse Watson. 

— Întreab-o pe stăpâna ta dacă vrea să-l primească pe 
doctorul Watson? 

— Eu duc la el. Eu nu cer voie. Ea nevoie doctor. 

— Atunci te însoțesc. . 

Am urmat fata care tremura de emoție sus, pe scări, şi apoi 
de-a lungul coridorului, la capătul căruia se găsea o uşa masivă cu 
balamale din fier. M-a surprins acest lucru, căci mi-am dat seama 
că, dacă Ferguson ar încerca să intre cu forţa în camera soţiei sale, 
i-ar fi extrem de greu. Fata scoase o cheie din buzunar şi o clipă 
mai târziu plăcile grele de stejar scârţâiau în jurul balamalelor 
învechite. Am intrat urmat cu repeziciune de fată, care a încuiat 
bine uşa după ea. 

Pe pat stătea o femeie care suferea în mod clar de febră. Era 
numai pe jumătate conştientă, dar când am intrat şi-a ridicat ochii 


înspăimântați, dar frumoşi şi m-a fixat cu nelinişte. Faptul că eram 
un străin păru să o liniştească şi se lăsă să cadă din nou pe pernă 
cu un suspin de uşurare. M-am apropiat de ea rostind câteva 
cuvinte liniştitoare şi i-am luat pulsul şi temperatura, timp în care a 
stat nemişcată. Avea temperatură şi pulsul îi era accelerat, cu 
toate acestea mi-am putut da seama că starea ei era mai degrabă 
provocată de agitaţie mentală şi nervoasă decât de vreo boală 
fizică. 

— Ea stă mereu aşa una zi, două zi. Eu frică ea moare, îmi 
zise fata. 

Femeia îşi întoarse faţa roşie, dar frumoasă spre mine: 

— Unde este soţul meu? 

— E jos, în salon şi ar dori să vă vadă. 

— Eu nu vreau să îl văd, nu vreau!, strigă ea, după care păru 
să fie cuprinsă de delir. Un monstru! Un monstru! O, ce voi face eu 
cu diavolul ăsta? 

— Pot să vă ajut cu ceva? 

— Nu, nimeni nu mă poate ajuta. S-a terminat! Totul e 
distrus. Orice aş face, totul e distrus. 

Cred că femeia trăia un delir ciudat. Nu mi-l puteam închipui 
pe bunul Bob Ferguson în ipostaza de monstru sau de demon. 

— Doamnă, i-am spus, soţul dumneavoastră vă iubeşte 
foarte mult şi suferă profund din cauza acestei situaţii. 

Din nou mă privi cu ochii aceia superbi. 

— Ma iubeşte. Da, aşa e. Dar eu nu îl iubesc? Nu îl itibesc 
atât de mult încât am ales mai degrabă să mă sacrific decât să îi 
frâng inima? lată cum îl iubesc eu. Şi totuşi, el a putut vorbi aşa 
ceva despre mine, a putut spune acele lucruri. 


— E foarte îndur 

— Da, nu poate înţelege, dar ar trebui să aibă încredere. 

— Nu aţi vrea să îl vedeţi?, i-am sugerat. 

—Nu. Nu pot uita acele cuvinte şi nici expresia feţei lui. Nu 
vreau să îl văd. Acum plecaţi! Nu mai puteţi face nimic pentru 
mine. Spuneţi-i doar un singur lucru. Îmi vreau copilul. Am tot 
dreptul asupra copilului meu. Acesta e singurul mesaj pe care i-l 
pot transmite. 

Se întoarse apoi cu faţa la perete şi nu mai scoase niciun 
cuvânt. M-am întors jos, în camera în care Ferguson şi Holmes încă 
mai stăteau de vorbă în faţa focului. Ferguson ascultă cu nelinişte 
relatarea mea despre întrevedere. 

— Cum să îi duc copilul?, întrebă el. De unde ştiu eu ca nu-l 
va ataca din nou stăpânită de acel impuls ciudat? Cum să uit 
modul în care s-a ridicat de lângă pătuţul copilului, cu buzele 
mânjite de sângele lui? 

Tresări, străbătut de un fior la această amintire. 

— Copilul e în siguranţă cu doamna Mason şi acolo trebuie 
să rămână. 

O servitoare isteaţă, singurul aspect mai aproape de 
modernitate din acea casă, ne aduse ceaiul. În timp ce ne servea, 


uşa se deschise şi în cameră păşi un tânăr. Era un flăcău 
remarcabil, alb la faţă, cu părul blond şi cu nişte ochi albaştri 
arzători, ce se aprindeau brusc de emoție şi de bucurie de câte ori 
se opreau asupra tatălui său. Se repezi şi îi înconjură gâtul cu 
braţele, abandonându-i-se întocmai ca o tânără îndrăgostită. 

— O, tăticule!, strigă el, n-am ştiut că te-ai întors. Aş fi vrut 
să te întâmpin. Mă bucur atât de mult să te văd! 

Ferguson se eliberă cu blândeţe din îmbrăţişare, nu fără o 
urmă de stânjeneală. 

— Ei, amice, zise el mângâindu-i capul bălai cu tandreţe. Am 
ajuns mai devreme datorită prietenilor mei, domnul Holmes şi 
doctorul Watson, pe care i-am convins să ne viziteze şi să petreacă 
o seară cu noi. 

— Domnul Holmes, detectivul? 

— Da. 

Tânărul ne arunca o privire lungă, pătrunzătoare şi, mi s-a 
părut mie, destul de neprietenoasă. 

— Dar celălalt copil al dumneavoastră unde e, domnule 
Ferguson? Îl putem vedea?, întrebă Holmes. 

— Roag-o pe doamna Mason să coboare cu copilul, i se 
adresă Ferguson băiatului. 

Acesta se îndepărtă târşâindu-şi picioarele, lucru care, din 
experienţa mea de medic, trăda o coloana vertebrală fragilă. Se 
întoarse destul de repede, însoţit de o femeie înaltă şi subţire, care 
ducea în braţe un copil foarte frumos, cu ochii negri şi părul auriu, 
un amestec minunat de sânge latin şi saxon. Era clar că Ferguson îl 
iubea mult, căci îl luă repede în braţe şi îl mângâie duios. 

— Imaginaţi-vă ce om ar avea inima să îi facă rău!, murmură 
el privind mica urmă roşie de pe gâtul copilaşului. 

Abia în acest moment am îndrăznit să îl privesc pe Holmes 
pe furiş şi am putut citi pe faţa sa o încordare deosebită. Chipul îi 
era parcă sculptat în fildeş, iar ochii ce mai devreme se opriseră 
preţ de o clipă asupra tatălui şi a copilului fixau acum plini de 
curiozitate un lucru neidentificat în celălalt colţ al camerei. 
Urmărindu-i privirea am putut doar ghici că se uita pe fereastră, la 
grădina umeda de afară. Era adevărat că obloanele erau pe 
jumătate trase şi ne împiedicau să o vedem foarte bine, totuşi era 
destul de clar că întreaga atenţie a lui Holmes era concentrată într- 
acolp. Apoi zâmbi şi ochii îi reveniră asupra copilului, pe al cărui 
gât fraged se vedea o urmă clară. Fără a scoate o vorbă, Holmes o 


cercetă cu atenţie. În cele din urmă apucă pumnişorii strânşi ce se 
agitau sub ochii săi, spunându-i: 

— La revedere, micuţule. Ai avut parte de un început tare 
ciudat în viaţă. Doică, aş dori să discutăm între patru ochi. 

O luă deoparte şi vorbi cu ea pe un ton foarte serios preţ de 
câteva minute. Nu am putut auzi decât ultimele cuvinte, anume: 
„Sper ca neliniştea dumneavoastră să ia sfârşit curând“. Femeia, 
care părea a fi tipul acela de fiinţă tăcută şi posaca, se retrase cu 
copilul. 

— Ce fel de om e doamna Mason? 

— Nu pare foarte amabilă, după cum aţi putut vedea şi 
dumneavoastră, dar are o inimă de aur şi îi e devotată copilului. 

— Şi tu ţii la ea, Jack?, întrebă Holmes, întorcându-se brusc 
spre băiat. 

Faţa acestuia, cu o expresie mereu schimbătoare, se 
întunecă brusc şi scutură din cap. 

— Jacky are sentimente puternice şi atunci când place şi 
când nu place pe cineva, zise Ferguson punându-şi braţul în jurul 
umerilor băiatului. Din fericire, eu fac parte din categoria celor pe 
care îi place. 

Băiatul gânguri ceva şi se ghemui la pieptul tatălui său. 
Ferguson îl îndepărtă cu blândeţe. 

— Hai, du-te, micuţule Jacky, zise el urmărindu-şi fiul cu 
dragoste până ce acesta dispăru. Acum, domnule Holmes, 
continuă el după ce băiatul închise uşa în urma lui, mă tem că v- 
am cerut să vânaţi cai verzi pe pereţi, căci ce altceva aţi putea 
face decât să vă fie milă de mine? Probabil că vă gândiţi că aveţi 
de-a face cu o chestiune extrem de complexă şi de delicată. 

— Cu siguranţă e delicată, răspunse prietenul meu zâmbind 
amuzat, dar până acum nu am reuşit să îi văd complexitatea. 
Acest caz e bazat pe deducție intelectuală, dar de îndată ce 
deducţiile intelectuale originare sunt confirmate punct cu punct de 
o serie întreagă de incidente independente, atunci subiectivul 
devine obiectiv şi pot spune cu încredere ca ne-am atins țelul. De 
fapt, atinsesem acest ţel chiar înainte de a părăsi Baker Street, cât 
despre restul am fost nevoit doar sa observ şi să confirm. 

Ferguson îşi lovi fruntea brăzdata cu palma mare. 

— Pentru numele lui Dumnezeu, zise el cu glas răguşit, dacă 
aţi dat de cap acestei grozăvii, nu mă mai ţineţi în suspans. Cum 
stau lucrurile? Ce pot face eu? Nu mă interesează câtuşi de puţin 


cum aţi făcut să aflaţi ce aţi aflat, de vreme ce ştiţi adevărul. 

— Bineînţeles că vă datorez o explicaţie şi o veţi avea, dar aş 
dori sa rezolv această problemă aşa cum cred eu de cuviinţă. 
Spune-mi, Watson, doamna ne poate primi? 

— E destul de bolnavă, dar e conştientă. 

— Foarte bine, pentru că doar în prezenţa ei putem clarifica 
situaţia. Haideţi să urcăm la ea. 

— Dar pe mine nu vrea să mă vadă!, strigă Ferguson. 

— O, ba da, zise Holmes, în timp ce nota repede ceva pe o 
foaie de hârtie. Tu măcar ai asigurat accesul, Watson. Vrei să fii 
atât de bun să duci doamnei biletul acesta? 

Am urcat din nou şi i-am dat biletul lui Dolores, care 
deschisese uşa cu precauţie. Un minut mai târziu am putut auzi 
dinăuntru un strigăt în care se împleteau surpriza şi bucuria. 
Dolores se ivi repede. 

— Ea primeşte la ei. Ea ascultă la ei. 

La chemarea mea, Holmes şi Ferguson au urcat. Când 
intrarăm în cameră, Ferguso n se îndreptă spre soţia lui, care se 
ridicase, sprijinindu-se pe perne, dar se opri văzând mâna întinsă a 
femeii, în semn de respingere. Se lăsă să cadă într-un fotoliu, în 
timp ce Holmes se aşeză lângă el, nu înainte de a se fi înclinat în 
faţa doamnei care îl privea cu ochii larg deschişi, plini de uimire. 

— Cred că ne putem descurca şi fără Dolores, zise Holmes. 
O, foarte bine, doamnă, dacă insistaţi ca ea să rămână, nu am 
nimic împotrivă. lar acum, domnule Ferguson, am să vă explic. 
Sunt un om foarte ocupat, cu multe solicitări, şi de aceea metodele 
mele trebuie să fie simple şi directe. Operația cea mai rapidă e cea 
mai puţin dureroasă. Dar mai întâi daţi-mi voie să încerc să vă 
uşurez de o povară. Soţia dumneavoastră e o femeie foarte bună şi 
iubitoare, dar e în egală măsură şi o femeie folosită într-un mod 
plin de rea-voinţă. 

Ferguson ţâşni în sus cu un strigăt de bucurie. 

— Dovediţi-mi asta, domnule Holmes, şi vă voi fi îndatorat 
pe vecie. 

— Asta şi intenţionez să fac, numai că, demonstrându-vă 
acest lucru, vă voi răni profund. 

— Nu îmi pasă de nimic altceva atât timp cât soţia mea va fi 
dezvinovăţită. Nimic pe lumea asta nu e la fel de important decât 
ea. 

— Atunci vă voi prezenta raţionamentul pe care l-am făcut în 


Baker Street. De la bun început am considerat ideea cu 
vampirismul a fi complet absurdă. Aşa ceva nu se întâmplă în 
lumea criminală din Anglia. Şi totuşi, remarcile dumneavoastră 
erau clare: o văzuserăţi pe doamnă ridicându-se de lângă pătuţul 
copilului având sânge pe buze. 

— Aşa e. 

—- Dar nu v-aţi gândit că poate ea încercase să sugă rana cu 
un alt scop decât să ia sângele copilului? Oare nu e chiar o regină 
din istoria Angliei care a supt o rană pentru a scoate otrava din ea? 

— Otravă! 

—m Una care se găseşte în orice gospodărie din America de 
Sud. Am ştiut din instinct că voi găsi astfel de arme pe perete, în 
casa dumneavoastră, chiar înainte de a da cu ochii de ele. Putea fi 
vorba şi de un altfel de otravă, dar eu la aceasta m-am gândit. 
Când am zărit micuța tolbă de săgeți goală lângă arcul de vânat 
păsări, mi-am dat seama că asta căutam. Dacă bebeluşul ar fi fost 
înţepat cu una dintre acele săgeți înmuiate în curara! sau vreun alt 
drog diabolic, i-ar fi provocat moartea dacă veninul nu ar fi fost 
scos imediat. Şi apoi mai e şi câinele! Dacă cineva ar vrea să 
folosească o astfel de otravă, nu ar încerca-o oare mai întâi să 
vadă ce efect are? Nu mă aşteptam să dau şi de câine, dar mi-a 
confirmat teoria, integrându-se în reconstituirea mea. 

Acum înţelegeţi? Soţia dumneavoastră se temea de un astfel 
de atac. A văzut când a avut loc şi a salvat viaţa copilului şi cu 
toate astea a refuzat să vă spună adevărul pentru că ştia cât de 
mult vă iubiţi fiul şi se temea că vă va frânge inima. 

— Jacky?!? 

— L-am urmărit în timp ce mângâiaţi copilaşul. Geamul 
ferestrei îi reflecta cu claritate faţa. Am văzut pe ea atâta gelozie şi 
atâta ură cum rar mi-a fost dat să văd pe un chip uman. 

— Jacky al meu?! 

— Trebuie să înţelegeţi, domnule Ferguson, e cu atât mai 
dureros cu cât este vorba despre o dragoste denaturată, o 


1 Curara — substanţă de culoare neagră, asemănătoare cu 
răşina, cu efect toxic, extrasă din anumite plante tropicale, 
aparţinând speciei Strychnos; se folosea ca otravă pentru 
săgeți datorită efectului temporar de paralizie asupra 
nervilor motori. 


dragoste exagerată, de maniac, pe care o simte pentru 
dumneavoastră şi, probabil, pentru răposata sa mamă. Aceasta l-a 
împins la astfel de fapte. Sufletul îi e devorat de ura pe care o 
simte pentru acest copil splendid, a cărui sănătate şi frumuseţe 
sunt în contrast cu propria-i slăbiciune. 

— Dumnezeule mare! E de necrezut! 

— Am spus adevărul, doamnă? 

Femeia suspină, cu faţa adânc îngropată în perne. În acel 
moment se întoarse spre soţul ei. 

— Cum puteam să îţi spun asta, Bob? Ştiam ce. lovitură arii 
fost pentru tine. Era mai bine să aştept ca adevărul să fie rostit de 
alte buze decât ale mele. Când acest domn care pare să aibă 
puteri magice mi-a scris că ştie întregul adevăr, m-am bucurat. 

— Sfatul meu pentru domnişorul Jacky e să petreacă un an 
pe mare, zise Holmes ridicându-se din fotoliul său. Mai e încă ceva 
neclar, doamnă. Nu prea înţeleg atacurile dumneavoastră la 
adresa domnişorului Jacky. E adevărat că există o limită a răbdării 
fiecărei mame. Dar cum aţi avut curajul să lăsaţi copilul singur în 
ultimele doua zile? 

— l-am mărturisit doamnei Mason. Ea ştia totul. 

— Exact cum mi-am imaginat. 

Ferguson stătea lângă pat cu vocea sugrumată de emoție, 
cu mâinile întinse, tremurându-i. 

— Cred, Watson, că e momentul să ne retragem, îmi şopti 
Holmes. Dacă o vei lua tu pe buna Dolores de un braţ, eu mă voi 
ocupa de celălalt. Aşa, acum, zise închizând uşa în urma lui, cred 
că îi putem lăsa să rezolve restul singuri. 

Nu mai am de adăugat decât un singur lucru la acest caz şi 
anume scrisoarea prin care Holmes răspundea celei de la începutul 
povestirii noastre. 

Sună aşa: 


Baker Street 21 noiembrie 

Subiect: vampiri 

Domnule, în legătură cu scrisoarea dumneavoastră din data 
de 19 noiembrie, vă rog sd confirmaţi faptul că am cercetat cazul 
la cererea clientului dumneavoastră, domnul Robert Ferguson, de 
la „Ferguson şi Muirhead”, din Mincing Lane, şi că acel caz a fost 
soluționat în mod satisfăcător. 

Cu mulțumiri pentru recomandări, 


Al dumneavoastră, SHERLOCK HOLMES 


Sfârşit 


Aventura celor trei Garrideb 


Poate fi numită comedie sau poate fi numită tragedie. Un 
om şi-a pierdut sănătatea mintală, eu am pierdut sânge, un altul 
şi-a pierdut libertatea şi a plătit în faţa legii. Cu toate astea, a 
existat cu siguranţă un element de comedie în toată afacerea. Dar 
mai bine judecaţi singuri. 

Îmi amintesc foarte bine acea dată. Căci era în luna în care 
Holmes refuzase să i se acorde titlul de Cavaler pentru servicii 
care vor fi într-o zi date publicităţii. Voi face numai în treacăt 
aluzie la această problemă pentru că, în calitatea mea de 
confident şi partener, trebuie să fiu atent ca nu cumva să comit 
vreo indiscreţie. 

Repet totuşi că acest lucru mă ajută să identific data, spre 
sfârşitul lui iunie 1902, puţin după încheierea războiului sud- 
african. Holmes nu se ridicase din pat de câteva zile (obişnuia să 
facă asta din când în când), dar în acea dimineaţă era în picioare, 
cu un document în mână şi o sclipire de amuzament în privirea 
austeră a ochilor săi gri-albaştri. 

— lată, prietene, o şansă pentru tine să faci ceva bani, zise 
el. Ai auzit vreodată de numele de Garrideb? 

A trebuit să recunosc că nu auzisem. 

— Ei, bine, dacă reuşeşti să pui mâna pe un Garrideb, să ştii 
că-i rost de bani. 

— De ce? 

— A, asta e o poveste lungă şi chiar destul de ciudată. Nu 
cred să fi întâlnit vreodată un caz mai neobişnuit în toate 
investigaţiile noastre în complexitatea firii omeneşti. Omul nostru 
va sosi în curând pentru o consultaţie, aşa că nu voi deschide 
subiectul până când nu apare. Dar între timp ţine minte că acesta 
e numele pe care îl căutăm. 

Cum cartea de telefoane se găsea lângă mine, pe masă, am 
început să o răsfoiesc în căutarea acelui nume, conştient fiind 
totuşi că aveam puţine şanse de reuşită. Dar, spre marea mea 
uimire, numele se găsea la locul lui. Am scos un strigăt de bucurie. 

— lată-l, Holmes! lată-l! 

Holmes îmi luă cartea din mână. 

— "Garrideb, N.“, citi el, „strada Little Ryder, numărul 136, 
Cartierul de Vest“. Îmi pare rău să te dezamăgesc, Watson, dar 
chiar acesta e omul care ne va vizita. Adresa de aici e aceeaşi cu 


cea de pe plic. Noi avem nevoie de un altul cu acelaşi nume. 

Tocmai atunci intră doamna Hudson ducând pe tavă o carte 
de vizită. Am luat-o şi m-am uitat pe ea. 

— Ei, dar iată-l!, am strigat plin de uimire. Acesta are o altă 
iniţială: „John Garrideb, avocat, Mo or viile, Kansas, SUA“. 

Holmes zâmbi privind cartea de vizită. 

— Mi-e teamă că tot mai trebuie să faci un efort, Watson, 
zise el, şi acest domn face parte deja din poveste deşi mărturisesc 
ca nu pe el îl aşteptam în această dimineaţă. Cu toate astea, el e în 
măsură să ne spună destul de multe lucruri din ceea ce vreau să 
aflu. 

O clipă mai târziu ni se alătura. Domnul John Garrideb, de 
profesie avocat, era un ins scund, dar puternic, cu faţa rotundă, 
proaspăt rasă, caracteristică oamenilor de afaceri americani. 
Efectul era că dădea impresia unui copil durduliu cu un etern 
zâmbet încremenit pe faţă. Ochii însă erau izbitori, Rar mi-a fost 
dat să întâlnesc o pereche de ochi care să reflecte mai bine intensa 
viaţă interioară, aşa erau de atenţi, de sensibili, oglindind fiecare 
gând nou ce se năştea. Deşi avea un puternic accent american, îi 
lipsea totuşi excentricitatea acestora în exprimare. 

— Domnul Holmes?, întrebă el privind când spre unul, când 
spre altul. A, da, fotografiile nu vă surprind chipul prea fidel, 
domnule, dacă îmi permiteţi să mă exprim aşa. Dacă nu mă înşel, 
aţi primit o scrisoare de la prietenul meu omonim, domnul Nathan 
Garrideb, nu-i aşa? 

— Vă rog, domniile, luaţi loc. Cred că avem multe de 
discutat (îşi luă carneţelul de însemnări). Dumneavoastră sunteţi, 
desigur, domnul John Garrideb, al cărui nume e menţionat aici, în 
scrisoare. Observ că sunteţi de ceva timp în Anglia... 

— Ce vă face să credeţi asta, domnule Holmes? 

Mi s-a părut că văd suspiciune în ochii săi expresivi. 

— Sunteţi îmbrăcat ca un adevărat englez. 

Domnul Garrideb râse forţat. 

— Am citit despre trucurile dumneavoastră, domnule 
Holmes, dar nu am crezut niciodată că voi ajunge obiectul lor. In ce 
aţi văzut asta? 

—  Croiala de la umerii hainei dumneavoastră, vârful 
cizmelor... poate cineva să se îndoiască de asta? 

— Ei, nu am crezut niciodată că e atât de evident. Afacerile 
m-au adus aici acum ceva timp şi, cum spuneaţi şi dumneavoastră, 


aproape toată îmbrăcămintea mea e făcută la Londra. Totuşi, cred 
că timpul dumneavoastră e preţios, iar noi nu ne-am adunat aici ca 
să discutăm despre croiala şosetelor mele. Ce-ar fi să-mi spuneţi 
ce tot vă notati pe hârtie? 

Holmes reuşise cumva să îl facă pe vizitatorul nostru să nu 
se simtă prea în largul său. De altfel, faţa lui căpătase o expresie 
mai puţin binevoitoare. 

— Răbdare, răbdare, domnule Garrideb!, zise prietenul meu 
cu o voce liniştitoare. Doctorul Watson vă poate confirma că aceste 
mici digresiuni ale mele se dovedesc câteodată, de obicei în partea 
finală a cazului, de o oarecare importanţă. Dar, spuneţi-mi, vă rog, 
de ce nu a venit şi domnul Nathan Garribed cu dumneavoastră? 

— De ce v-a amestecat în această chestiune de la bun 
început?, întrebă vizitatorul nostru cu o izbucnire bruscă de furie. 
Ce Dumnezeu aveaţi dumneavoastră de-a face cu toate astea? 
Avem aici o mică afacere, strict profesională, între doi domni, şi 
unul trebuie numaidecât să angajeze un detectiv. Când ne-am 
văzut azi-dîmineaţă, mi-a spus de şiretlicul ăsta nerod pe care mi-l 
pregătea şi de aceea sunt aici. Dar în acelaşi timp nu mă simt 
deloc în largul meu. 

— Reputația dumneavoastră nu se dorea a fi pusă la îndoială 
câtuşi de puţin, domnule Garrideb. E vorba, pur şi simplu, de un 
exces de zel din partea celuilalt domn pentru a-şi atinge țelul — un 
ţel care e, din câte am înţeles deopotrivă de important, vital chiar, 
pentru amândoi. Ştia că am posibilitatea de a aduna informaţii şi 
era deci foarte natural să apeleze la mine. 

Furia dispăru treptat de pe faţa americanului. 

— Ei, asta e cu totul altceva, zise el. Când l-am văzut azi de 
dimineaţă şi mi-a spus că a apelat la ajutorul unui detectiv, am 
cerut, pur şi simplu, adresa dumneavoastră şi am venit imediat. Nu 
vreau ca poliţia să intervină într-o chestiune particulară. Dar dacă 
dumneavoastră vă oferiţi să ne ajutaţi doar să găsim omul, nu văd 
nicio problemă în asta. 

— Exact aşa stau lucrurile, zise Holmes. Şi acum, domnule, 
de vreme ce sunteţi aici, ar fi mai bine să avem parte de o relatare 
clară, chiar de la dumneavoastră. Prietenul meu, aici de faţă, nu e 
la curent cu detaliile. 

Domnul Garrideb mă examină scurt, cu o privire nu tocmai 
prietenoasă. 

— Chiar trebuie să ştie şi dumnealui? 


— Noi lucrăm împreună. 

— Ei, nu văd atunci niciun motiv pentru a ţine totul secret. O 
să vă prezint faptele cât mai succint posibil. Dacă aţi fi fost din 
Kansas, nu mai era nevoie să vă explic cine a fost Alexander 
Hamilton Garrideb. A făcut avere din imobiliare şi mai apoi la bursa 
de grâu din Chicago, dar a cheltuit mult cumpărând tot atât teren 
cât ar putea acoperi ca suprafaţă un comitat de aici, de-a lungul 
râului Arkansas, la vest de Ford Dodge. Acolo sunt păşuni şi 
terenuri forestiere, terenuri arabile şi de extracţie a minereurilor şi 
orice alt tip de pământ care ar putea aduce profit. 

Nu avea nici prieteni, nici rude, iar dacă avea, eu, unul, nu 
aveam cunoştinţă de ele. Era însă foarte mândru de 
excentricitatea numelui său. Asta ne-a şi apropiat. Practicam 
dreptul în Topeka, când într-o zi am primit vizita bătrânului, care 
era nespus de încântat să întâlnească un alt om cu acelaşi nume 
ca al său. Asta era capriciul lui şi era de neclintit în dorinţa sa de a 
afla dacă există şi alţi oameni cu numele de Garrideb pe lume. 

„Mai găseşte-mi unul!“, mi-a zis el. 

l-am spus că sunt un om ocupat şi că nu îmi puteam petrece 
viaţa călătorind în jurul lumii, căutând Garridebi. 

„Şi cu toate astea, mi-a spus, asta vei face, dacă lucrurile ies 
aşa cum am plănuit.“ 

Am crezut că glumeşte, însă curând aveam să îmi dau 
seama de seriozitatea acelor cuvinte. A murit cam la un an după 
aceea şi a lăsat un testament — cel mai ciudat testament legalizat 
vreodată în statul Kansas. Averea sa fusese împărţită în trei, iar eu 
urma să intru în posesia uneia din cele trei părţi, cu condiţia să 
găsesc încă doi domni pe nume Garrideb care să moştenească 
celelalte două părţi. E vorba despre cinci milioane de dolari, 
fiecare, dar nu ne putem atinge de ei până când nu suntem toţi trei 
aliniaţi unul lângă altul. 

Fiind vorba despre un câştig atât de mare, mi-am lăsat 
cabinetul şi am pornit în lume să caut Garridebi, Nu am găsit 
niciunul în Statele Unite, deşi, credeţi-mă, am periat acel teritoriu 
cât de atent am putut. Apoi am încercat pe bătrânul continent. Cu 
siguranţă trebuia să dau de numele acesta în cartea de telefoane 
din Londra. L-am vizitat acum două zile şi i-am explicat 
respectivului domn cum stau lucrurile. Dar şi dumnealui e singur, 
în afara câtorva rude de sex femeiesc, dar nici una pe linie 
masculină. lar în testament scrie clar: trei bărbaţi adulţi. Aşa că, 


vedeţi bine, mai avem un loc vacant, iar dacă ne veţi ajuta să îl 
ocupăm, veţi fi răsplătit, fără îndoiala. 

— Ei, Watson, zise Holmes zâmbind. Ţi-am spus că e un caz 
destul de bizar, nu-i aşa? Cred, domnule, că lucrul cel mai evident 
era să daţi un anunţ la ziar. 

— Am făcut şi asta, domnule Holmes, dar nu am primit 
niciun răspuns. 

— O, Doamne! lată o problemă extrem de curioasă. O să o 
examinez puţin în timpul meu liber. Apropo, e tare ciudat faptul că 
sunteţi din Topeka. Obişnuiam sa corespondez cu cineva din acea 
zonă, cu doctorul Lysander Starr — acum decedat — şi care a fost 
primar în 1890. 

— Bunul doctor Starr!, exclamă vizitatorul nostru. Numele îi 
este încă respectat. Ei, bine, domnule Holmes, singurul lucru pe 
care îl putem face e să vă ţinem la curent cu eventualele progrese. 
Socotesc că ne vom mai vedea peste o zi sau două. 

Asigurându-ne de acest lucru, americanul nostru se înclină şi 
ieşi. Holmes îşi aprinse pipa şi rămase o vreme cu un zâmbet 
curios pe faţă. 

— Ei, bine?, l-am întrebat într-un târziu. 

— Mă minunez, Watson, pur şi simplu, mă minunez. 

— De ce? 

Holmes îşi scoase pipa din gură. 

— Mă întrebam, Watson, care Dumnezeu poate fi motivul 
pentru care acest om a debitat atâtea minciuni. Aproape că îmi 
venea să îl întreb pe el asta — pentru că sunt cazuri când un atac 
direct e cea mai bună soluţie —, dar apoi m-am răzgândit şi mi-am 
zis că e cel mai bine să îl las să creadă că ne-a dus de nas. lată, 
avem un om îmbrăcat cu o haină englezească roasă pe la coate şi 
cu pantaloni în care se vede clar urma genunchilor de atâta purtat, 
şi totuşi, conform cu acest document şi cu ceea ce spune el, e de 
fapt doar un provincial american venit de curând în Anglia. Nu a 
existat niciun anunţ în paginile ziarelor. Ştiu asta, căci le citesc cu 
regularitate pentru că ele sunt modul meu favorit de a prinde vreo 
pasăre şi nu aş fi ratat pentru nimic în lume aşa ceva. Nu am 
cunoscut în viaţa mea niciun doctor Lysander Starr din Topeka. 
Oricum ai lua-o, ne-a minţit. Cred că omul nostru e într-adevăr 
american, dar şi-a schimbat accentul în anii petrecuţi în Londra. 
Dar atunci care îi este jocul şi de ce se ascunde în spatele acestei 
absurde căutări a unor oameni pe nume Garrideb? Merită cu 


prisosinţă să îi acordăm atenţie, deoarece, admițând că individul e 
un ticălos, e totuşi unul complex şi ingenios. Trebuie să aflăm dacă 
şi celălalt client al nostru e la fel. Sună-l, Watson. 

Asta am făcut şi curând am putut auzi la celălalt capăt al 
firului o voce subţire, nesigură. 

— Da, da. Aici domnul Nathan Garrideb. Domnul Holmes e 
acolo? Aş dori să vorbesc cu dumnealui. 

Prietenul meu îmi lua receptorul şi am putut auzi obişnuitul 
dialog lacunar. 

— Da, da, a fost aici. Am înţeles că nu i-aţi spus... De cât 
timp?... Numai doua zile!... Da, da, bineînţeles, e o perspectivă 
deosebit de captivantă. Sunteţi acasă în seara aceasta? Presupun 
ca omonimul dumneavoastră nu va fi acolo. Foarte bine, vom veni 
atunci, pentru că aş prefera să discutăm fără el... Doctorul Watson 
mă va însoţi... înţeleg din biletul dumneavoastră că nu prea ieşiţi... 
Bine, atunci vom. fi acolo în jurul orei şase. Nu e nevoie să 
menţionaţi asta avocatului american... Foarte bine! La revedere! 

Era în amurgul unei încântătoare zile de primăvară când 
chiar şi strada Little Ryder, una dintre cele mai mici ramificații din 
Edgware Road, situată la o aruncătură de băț de Tyburn Tree, cea 
de tristă amintire, chiar şi acea străduţă, ziceam, părea aurie, şi 
minunată în razele târzii ale soarelui ce apunea. Casa spre care ne 
îndreptam era una mare, de modă veche, un edificiu din perioada 
georgiană timpurie, cu faţada de cărămidă lată, întreruptă numai 
de două ferestre ce ieşeau puternic în relief, la parter. Aici locuia 
clientul nostru, iar ferestrele s-au dovedit a fi parte din camera 
uriaşă unde obişnuia să îşi petreacă orele dimineţii. In timp ce 
intram, Holmes îmi arătă o plăcuţă de aramă pe care sta scris 
ciudatul nume. 

— Are nişte ani buni, Watson, remarcă el indicând suprafaţa 
decolorată. 

— În orice caz, e numele lui real. Asta merită reţinut. 

Casa avea o scară comună, astfel că în hol am găsit alte 
câteva nume, unele anunțând birouri, altele camere particulare. Nu 
erau apartamente rezidenţiale, ci mai degrabă lăcaşele unor 
burlaci boemi. Ne-a deschis chiar clientul nostru, scuzându-se că 
intendenta plecase la ora patru. Domnul Nathan Garrideb se 
dovedi a fi un om înalt, cu braţe lungi, uşor adus de spate, slab şi 
chel, în vârstă de aproximativ 60 de ani. Avea un chip aproape 
cadaveric, a cărui piele tocită şi lipsită de vlagă indica faptul că era 


un om căruia exerciţiul fizic era cu totul străin. Ochelarii mari şi 
rotunzi şi bărbiţa cioc combinate cu atitudinea sa încovoiată 
alcătuiau imaginea unui om de o curiozitate pătrunzătoare. Cu 
toate acestea, aspectul general era binevoitor, dar excentric. 

Camera era la fel de neobişnuită ca şi locatarul ei. Semăna 
cu un mic muzeu. Era în egala măsura lată şi lungă, cu dulapuri şi 
scrinuri peste tot, înţesate cu cărţi de geologie sau de anatomie. 
Insectare cu fluturi şi molii atârnau de ambele părţi ale uşii. O 
masă mare aşezată pe centru era acoperită de tot felul de 
rămăşiţe din mijlocul cărora răsărea tubul mare al unui microscop 
puternic. Aruncând o privire în jur, am rămas uimit de marea 
varietate a preocupărilor acestui om. Aici se găsea o casetă cu 
monede vechi, colo o vitrină cu puşti, în spatele mesei celei mari o 
altă vitrina plină cu fosile, deasupra cărora se putea vedea un şir 
de cranii de ghips purtând etichete pe care se puteau citi denumiri 
ca: „Neanderthal“, „Heidelberg“, „Cro-Magnon”. Era clar că studia 
mai multe lucruri în paralel. Stând în faţa noastră, ţinea în mâna o 
bucata de piele moale cu care lustruia o monedă. 

— E din Siracuza, din perioada clasica, ne explică ridicând 
moneda. Au degenerat mult spre final, dar eu cred că erau cei mai 
buni în perioada lor de aur, deşi unii preferă şcoala alexandrină. 
Uitaţi un scaun aici, domnule Holmes, daţi-mi voie sa iau oasele 
astea... Şi dumneavoastră, domnule Watson, dacă vreţi să fiţi atât 
de amabil să daţi la o parte vaza aceea japoneză... În jur puteţi 
vedea obiecte ce dezvăluie câteva dintre preocupările mele. 
Doctorul meu mă dojeneşte că nu ies, dar de ce sa ies când am 
atât de multe lucruri care mă ţin aici? Va asigur ca un inventar 
complet al unuia dintre acele scrinuri mi-ar lua trei luni întregi. 

Holmes privi în jur cu multă curiozitate. 

— Vreţi să spuneţi ca nu ieşiţi niciodată?, întrebă el. 

— Când şi când iau o trăsură până la Sotheby sau la 
Christie's. Altfel, ies foarte rar. Nu sunt foarte robust, iar cercetările 
mele mă absorb cu totul. Vă închipuiţi, domnule Holmes, ce şoc 
teribil — plăcut, dar teribil — am trăit când am ail at de acel noroc 
incredibil. Mai avem nevoie doar de un alt Garrideb ca să rezolvăm 
afacerea şi cu siguranţă cred că vom găsi urmi. Am avut un frate, 
dar acesta e mort, iar rudele de sex femeiesc sunt excluse. Dar 
trebuie să mai fie şi alţii pe lume. Am auzit ca aţi rezolvat cazuri 
neobişnuite şi de aceea am apelat la dumneavoastră. Desigur 
acest american are dreptate, trebuia să mă consult cu el mai întăi, 


dar am acţionat spre binele nostru. 

— Cred că aţi acţionat foarte înţelept, zise Holmes. Dar 
sunteţi chiar atât de dornic să intraţi în posesia unei proprietăţi în 
America? 

— Bineînţeles că nu, domnule. Pentru nimic în lume nu mi-aş 
abandona colecţiile. Dai* acest domn m-a asigurat că îmi va 
cumpăra partea de îndată ce vom putea revendica terenurile. A 
avansat chiar suma de cinci milioane de dolari. 

În momentul de faţă sunt pe puţin o duzină de specimene pe 
piaţă care mi-ar completa colecţia şi pe care nu le pot achiziţiona 
din cauza câtorva sute de lire. Imaginaţi-vă ce aş putea face cu 
cinci milioane de dolari. Aş avea nucleul unei colecţii naţionale. Aş 
fi un Hans Sloane al epocii mele. 

Ochii îi străluceau în spatele ochelarilor mari. Era clar că 
domnul Nathan Garrideb nu va cruța niciun efort pentru a-şi găsi 
omonimul. 

— Eu am venit aici doar ca să vă cunosc, nu văd niciun motiv 
pentru care v-aş întrerupe studiile, zise Holmes. Prefer să stabilesc 
o relaţie personală cu cei cu care fac afaceri. Trebuie să vă întreb 
câteva lucruri pentru că nu am la mine relatarea dumneavoastră, 
şi am reuşit să umplu unele goluri azi, când acest domn din 
America m-a vizitat. Din câte am înţeles, nu ştiţi de existenţa lui de 
mai mult de o săptămână. 

— Aşa este. A luat lfegătura cu mine marţea trecută. 

— V-a spus cum a decurs întâlnirea noastră de azi? 

— Da, a venit direct la mine. Înainte era foarte furios. 

— De ce? 

— Părea să creadă că era o pată pe onoarea sa. Dar era 
destul de vesel când s-a întors. 

— A făcut vreo sugestie cu privire la ce trebuie făcut? 

— Nu, domnule. 

— A luat sau a cerut bani de la dumneavoastră? 

—: Nu, domnule, niciodată! 

— Nu bănuiţi care ar putea fi scopul sau? 

— Niciun altul decât cel declarat. 

— l-aţi spus despre convorbirea noastră telefonică. 

— Da, domnule. 

Holmes rămase pe gânduri. Vedeam clar că e în încurcătură. 

— Aveţi lucruri de mare valoare în colecţia dumneavoastră? 

— Nu, domnule, nu sunt bogat. E o colecţie bună, dar nu 


foarte valoroasă. 

— Nu vă e frică de hoţi? 

— Deloc. 

— De cât timp locuiţi aici? 

— De aproape cinci ani. 

Interogatoriul lui Holmes fu întrerupt de o bătaie insistentă la 
uşă. De-abia avu timp clientul nostru să deschidă, că avocatul 
american se şi năpusti tulburat în încăpere. 

— A, aici eraţi!, strigă el agitând o foaie de hârtie deasupra 
capului. M-am gândit să ajung la timp ca să vă prind aici. 
Felicitările mele, domnule Nathan Garrideb! Sunteţi un om bogat, 
domnule! Afacerea noastră s-a încheiat cu succes. Cât despre 
dumneavoastră, domnule Holmes, nu putem spune decât că ne 
pare rău că v-am deranjat inutil. 

Immână hărtia clientului nostru care rămase holbându-se la 
anunţul subliniat. Holmes şi cu mine ne-am aplecat şi am citit 
peste umărul său. lată ce scria: 


HOWARD GARRIDEB, 

CONSTRUCTOR DE UTILAJE AGRICOLE 

Combine,  secerătoare, pluguri motorizate şi manuale, 
maşini de semănat, căruțe pentru fermieri, trăsuri şi alte 
dispozitive. 

Estimări pentru fântâni arteziene. 

Câutaţi-ne la sediul din Grosnevor Buildings, Aston. 


-- Minunat!, suspină adânc gazda noastră. lată-l pe cel de-al 
treilea om. 

— Am făcut cercetări în Birmingham, zise americanul, şi 
agentul meu de acolo mi-a trimis acest anunţ din ziar. 

Trebuie să ne grăbim şi să ducem lucrul la bun sfârşit. Am 
scris acestui domn şi l-am anunţat ca îl veţi vizita la biroul său, 
mâine la ora patru. 

— Vreţi să mă întâlnesc eu cu el? 

— Ce spuneţi, domnule Holmes? Nu credeţi că e mai înţelept 
aşa? Eu ce sunt? Un american rătăcitor, cu o poveste minunată. 
Cine m-ar crede? Dar dumnealui e un englez cu referinţe solide, va 
trebui să ia în serios ceea ce îi spune. Aş merge cu dumneavoastră 
dacă doriţi, dar am o zi foarte încărcată mâine şi sunt pregătit să 
vin oricând dacă aveţi probleme. 


— Nu am mai făcut astfel de călătorii de ani de zile. 

— E o nimica toată, domnule Garrideb. M-am gândit bine la 
legăturile pe care le aveţi. Dumneavoastră plecaţi la ora 12:00 şi ar 
trebui să ajungeţi puţin după ora 2:00. Apoi vă puteţi întoarce în 
aceeaşi seară. Tot ceea ce trebuie să faceţi e să vă întâlniți cu 
acest om, să îi explicaţi problema şi să îi luaţi o declaraţie scrisă 
sub jurământ cu privire la existenţa lui. Ce Dumnezeu, adăugă el 
cu ardoare, ţinând seama că eu am venit tocmai din centrul 
Americii, cred că nu e chiar atât de greu să călătoriţi o sută de mile 
ca să puneţi punct acestei afaceri. 

— Aşa e. Cred că domnul acesta are dreptate. 

Domnul Nathan Garrideb dădu din umeri dezamăgit. 

— Păi, dacă insistaţi, eu am să merg, zise el. Mi-e greu să vă 
refuz, ţinând cont de minunata speranţă pe care mi-aţi adus-o în 
viaţă. 

—Atunci aşa rămâne, zise Holmes. Şi nu mă îndoiesc că mă 
veţi anunţa cum va decurge totul de îndată ce veţi putea. 

— O să am personal grijă de asta, zise americanul. Ei, 
adăugă el, privindu-şi ceasul, trebuie să plec. Voi veni mâine la 
dumneavoastră, domnule Nathan, ca să vă conduc la gară, pentru 
trenul spre Birmingham. Mergeţi în aceeaşi direcţie cu mine, 
domnule Holmes? Nu? Atunci, la revedere, poate vom avea veşti 
bune pentru dumneavoastră mâine-seară. 

Am observat că faţa prietenului meu se lumină de îndată ce 
americanul părăsi camera, iar expresia de uimire profundă 
dispăruse cu totul. 

— AŞ vrea să văd colecţia dumneavoastră, domnule 
Garrideb, zise el. În meseria mea, orice informaţie, oricât de 
ciudată, e utila, iar aceasta camera a dumneavoastră e un 
adevărat depozit de astfel de informaţii. 

Clientul nostru radia de plăcere, iar ochii îi străluceau în 
spatele ochelarilor. 

— Am auzit adesea, domnule, că sunteţi un om foarte 
inteligent, zise el. Aş putea să vă prezint chiar acum, dacă aveţi 
timp. 

— Din păcate nu am timp, dar exemplarele acestea sunt atât 
de bine marcate şi etichetate, că nici nu mai au nevoie de 
explicaţiile dumneavoastră. Dacă îmi voi face ceva timp mâine, 
presupun că nu veţi avea nicio obiecţie dacă voi veni să le văd. 

— Nici una. Sunteţi bine-venit. Uşa va fi încuiată, bineînţeles, 


dar doamna Saunders va fi la subsol până la ora patru şi vă 
deschide cu cheia dumneaei. 

— Din întâmplare sunt liber mâine după-amiază. Dacă o 
puteţi anunţa pe doamna Saunders, cred că totul va fi în regulă. 
Apropo cine e agentul dumneavoastră imobiliar? 

Clientul nostru se arătă uimit de întrebare. 

— Holloway şi Steele din Edgware Road. De ce? 

— Şi eu sunt un fel de arheolog când vine vorba de case, 
zise Holmes râzând. Mă întrebam dacă nu cumva aceasta e 
construită în stilul regina Ana sau în cel georgian. 

— În stil georgian, fără îndoială. 

— Serios? O credeam un pic mai veche. Oricum, se poate 
vedea cu uşurinţă asta. Ei, la revedere, domnule Garrideb şi sper 
să aveţi succes în călătoria dumneavoastră la Birmingham. 

Agenţia imobiliară era în apropiere, dar închisese, aşa că ne- 
am întors în Baker Street. Holmes nu mai reveni asupra subiectului 
decât la cină. 

— Începe să se întrevadă rezolvarea pentru mica noastră 
problemă, îmi zise. Fără îndoială că ţi-ai schiţat deja soluţia în 
minte. 

— Nu ştiu nici unde îi e capul, nici unde îi e coada. 

— Capul e destul de clar, cât despre coadă, vom vedea 
mâine. Nu ai observat nimic neobişnuit la acel anunţ? 

— Am remarcat ortografia cuvântului „pluguri“. 

— A, deci ai remarcat. Ei, Watson, devii din ce în ce mai bun 
pe măsură ce trece timpul. Da, era neobişnuită pentru engleza 
britanică, dar corectă pentru cea americană. Tipograful a tipărit 
anunţul în forma în care l-a primit. Şi apoi mai e şi un alt termen 
american. E un anunţ tipic american, dar vrând să pară din partea 
unei firme englezeşti. Ce înţelegi din asta? 

— Doar că acest avocat american l-a scris singur. Dar de ce 
a făcut asta nu reuşesc să înţeleg. 

— Sunt mai multe explicaţii. In orice caz, e clar că dorea să 
trimită „fosila“ la Birmingham. Asta e cât se poate de clar. Puteam 
sa îi spun chiar ca l-a trimis la vânătoare de cai verzi pe pereţi, dar, 
gândindu-mă mai bine, mi-am dat seama că era mai bine să îl las 
să plece. Mâine, Watson, ei, dar ziua de mâine va vorbi pentru ea 
însăşi. 

* 
x x 


Holmes se trezi şi plecă dis-de-dimineaţă. Când se întoarse, 
în. jurul prânzului, am observat că avea o figura mult mai serioasă. 

— E o problemă mult mai grava decât m-am aşteptat, 
Watson, zise el. Cred ca e cinstit din partea mea să-ţi spun asta, 
deşi ştiu bine că acesta ar fi doar un motiv în plus pentru a-ţi pune 
viaţa în pericol. Cred că am ajuns să te cunosc destul de bine. Dar 
suntem în pericol şi ar trebui sa ştii asta. 

— N-ar fi primul pericol în care ne-am afla, Holmes, şi sper să 
nu fie nici ultimul. De unde vine pericolul de data aceasta? 

— Avem de-a face cu un caz foarte dificil. L-am identificat pe 
domnul John Garrideb, de profesie avocat: nu e altul decât Evans 
„Ucigaşul“ şi are o reputaţie sinistra. 

— Mă tem că tot nu mă simt foarte luminat. 

— A, meseria ta nu îţi cere să ţii minte un calendar al 
închisorii New Gate. Am fost la Scotland Yard sa îl vad pe prietenul 
nostru Lestrade. Când şi când se mai găseşte câte o sclipire de 
imaginaţie acolo, dar în general se conduc după cercetarea 
meticuloasă şi metodică. M-am gândit ca am putea da prin 
dosarele lor de urma prietenului nostru american şi bineînţeles ca 
i-am descoperit chipul durduliu zâmbindu-mi din galeria de 
fotografii a răufăcătorilor. „james Winter, alias Morecroft, alias 
Evans Ucigaşul“ — asta stătea scris dedesubtul fotografiei. 

Holmes scoase un plic din buzunar. 

— Mi-am notat câteva lucruri din dosarul lui. Are 44 de ani. 
S-a născut la Chicago. Se ştie că a împuşcat trei oameni în Statele 
Unite. Scapă din închisoare printr-o intervenţie politică. Vine la 
Londra în 1893. Împuşcă un om la jocul de cărţi, într-un club de 
noapte pe strada Waterloo, în ianuarie 1895. Bărbatul respectiv 
moare, dar se va spune apoi că el a fost acela care a provocat 
cearta. Victima a fost identificată ca fiind Roger Prescott, 
inventator şi falsificator de bani celebru în Chicago. Evans 
„Ucigaşul“ e eliberat în 1901. De atunci se află sub supravegherea 
poliţiei, dar până acum se ştie că a dus o viaţă cinstită. Un om 
foarte periculos, care de obicei umblă înarmat şi e gata să atace. 
lată cu cine avem de a face, Watson — o pasăre prădătoare, 
trebuie să recunoşti. 

— Dar care e prada? 

— Începe să se contureze. Am trecut pe la agenţia 
imobiliară. Clientul nostru, aşa cum ne-a spus şi el de altfel, 
locuieşte în casa aceea de cinci ani. Când s-a mutat acolo, 


camerele erau libere de un an de zile. Chiriaşul dinaintea lui a fost 
un domn pe nume Waldorn. Cei de la agenţie îşi aminteau bine de 
el pentru că a dispărut dintr-odată şi nu s-a mai auzit nimic de el. 
Era un om înalt, purta barbă şi avea tenul închis la culoare. Dar şi 
Prescott, omul pe care Evans „Ucigaşul” l-a omorât, era, aşa cum 
reiese din dosarul de la Scotland Yard, înalt, oacheş şi cu barbă. Ca 
ipoteză de lucru putem asuma faptul că Prescott, falsificatorul 
american, locuia chiar în camerele pe care naivul nostru prieten le- 
a dedicat muzeului său. lată că în sfârşit avem o legătură. 

— Şi care e următoarea legătură? 

— Pe aceea trebuie să mergem să o căutăm. 

Luă un revolver din sertar şi mi-l întinse. 

— Eu îl am la mine pe preferatul meu. Dacă prietenul nostru 
din Vestul Sălbatic va încerca să se ridice la înălţimea reputației 
sale, va trebui să fim pregătiţi. Ai o oră pentru siestă, Watson, iar 
apoi cred ca va veni timpul pentru aventura noastră din strada 
Ryder. 

Am ajuns la neobişnuitul apartament al lui Nathan Garrideb 
pe la ora 4:00- Doamna Saunders, îngrijitoarea, tocmai pleca, dar 
nu a ezitat să ne deschidă, deoarece uşa avea o închizătoare 
automată, iar Holmes a promis să se asigure că totul va fi bine 
înainte sa plecăm. Puțin după aceea, uşa de la intrare se închise, 
boneta femeii trecu prin faţa ferestrelor în relief şi atunci am ştiut 
ca eram singuri la parterul casei. Holmes examină rapid interiorul. 
Un dulap aflat într-un colţ mai întunecat ieşea mai mult în relief. În 
spatele acestuia ne-am ghemuit, în vreme ce Holmes îmi 
împărtăşea în şoaptă intenţiile sale. 

— Planul său a fost să îl scoată din casă pe bunul nostru 
prieten — asta e cât se poate de clar, însă, cum un colecţionar iese 
rar, a avut nevoie de un plan. Nu cred că întreaga invenţie a 
acestor domni Garridebi să fi avut vreun alt scop. Trebuie sa 
recunosc, Watson ca întreaga afacere pare sa fi fost pusă la cale cu 
o ingeniozitate diabolică, chiar daca numele neobişnuit al 
chiriaşului i-a oferit o deschidere la care cu greu ar fi putut spera. 
Şi-a ţesut intriga cu o viclenie remarcabilă. 

— Dar ce vrea, de fapt? 

— Ei, de asta suntem aici, ca să aflăm. Nu are nicio legătură 
cu clientul nostru, din câte îmi dau eu seama până acum. Are 
legătură mai degrabă cu omul pe care l-a ucis — omul care poate 
să-i fi fost partener. Camera aceasta adăposteşte un secret 


primejdios. Astfel văd eu lucrurile. La început am crezut ca 
prietenul nostru adăposteşte în colecţia sa ceva mult mai valoros 
decât crede el, ceva care sa justifice interesul unui criminal ca 
acesta. Dar faptul ca în aceste odăi a locuit Roger Prescott indică 
un motiv mult mai adânc. Ei, Watson, nu putem decât să avem 
răbdare şi să vedem ce ne aduce ceasul. 

Aşteptarea noastră nu dură mult. Ne-am înghesuit şi mai 
mult unul într-altul când am auzit uşa de la intrare deschizându-se 
şi închizându-se. A urmat un sunet metalic de chei şi în momentul 
următor americanul era în cameră. Închise uşa încet în urma sa, 
aruncă o privire atentă în jur, ca sa vadă dacă e în siguranţa, îşi 
azvârli paltonul pe un scaun şi se îndreptă spre masa din centru cu 
mişcările iuți ale unui om care ştie ce şi cum are de făcut. Impinse 
masa din loc, tăie bucata de covor pe care aceasta stătuse, o rulă 
la perete, iar apoi, scoțând un șperaclu din buzunarul interior, 
îngenunche şi începu să lucreze de zor la podea. Curând după 
aceea auzirăm sunetul scândurilor alunecând una peste cealaltă, 
iar mai apoi am văzut o deschizătură pătrată ivindu-se în podea. 
Evans „Ucigaşul“ scăpără un chibrit, aprinse un muc de lumânare 
şi dispăru din raza noastră vizuală. Era clar că venise momentul să 
acţionăm, Holmes îmi atinse încheietura mâinii în semn de 
atenţionare şi împreună ne-am furişat spre trapă. Totuşi, oricât de 
încet am fi încercat să ne mişcăm, vechea podea trebuie să fi 
scârţâit sub picioarele noastre, căci imediat capul americanului 
apăru în spaţiul deschizăturii, scrutând neliniştit cu privirea în jur. 
Îşi întoarse către noi faţa brăzdată de furie şi de uimire, expresii ce 
se dizolvară treptat în stânjeneală, în momentul în care şi-a dat 
seama că spre capul său erau îndreptate două pistoale. 

— la te uită!, rosti el cu răceală în timp ce se căţăra afară. 
Cred că sunteţi cu unul mai mult decât mine, domnule Holmes. 
Văd că mi-aţi ghicit jocul şi m-aţi ţinut de fraier încă de la început. 
Bine, domnule, trebuie să recunosc — m-aţi învins! 

Dar, în secunda următoare, cu o zvâcnitură, scoase un pistol 
din buzunarul de la piept şi trase două focuri. Am simţit o arsură 
bruscă de parcă cineva m-ar fi atins cu o bucată de fier încins pe 
coapsă. Apoi am auzit un trosnet — Holmes îl lovise în cap cu 
revolverul. Am mai apucat să îl văd rostogolindu-se la podea cu 
sângele curgându-i pe faţă, în timp ce Holmes îl scotocea de arme. 
Apoi am simţit braţele subţiri ale prietenului meu conducându-mă 
spre un scaun. 


— Eşti rănit grav, Watson? Pentru Dumnezeu, spune-mi că 
nu ai nimic! 

A meritat acea rană — aş fi suportat multe altele — numai ca 
să aflu ce dragoste şi loialitate profundă se ascundeau în spatele 
măştii sale reci. Ochii pătrunzători şi duri s-au întunecat pentru un 
moment şi buzele lui ferme tremurau. 

Aceasta a fost singura dată când am întrezărit o părticică 
dintr-o inimă mare, pe măsura unei inteligenţe la fel de mari. Toţi 
anii mei de colaborare umilă, dar simpla au culminat cu acel 
moment. 

— N-am nimic! Nu-i decât o zgârietură. 

Mi-a spintecat pantalonii cu briceagul său. 

— Ai dreptate, zise cu un imens suspin de uşurare. Rana e 
superficială. 

Faţa îi deveni de cremene când privi din nou spre prizonierul 
nostru, care se ridicase în fund, încă nedumerit. 

— Pe toţi zeii, e bine şi pentru tine! Dacă l-ai fi omorât pe 
Watson, nu mai ieşeai viu din camera asta. Acum. domnule, ce ai 
de spus în apărarea dumitale? 

Nu avea nimic de spus. Stătea jos, încruntat. M-am sprijinit 
pe braţul lui Holmes şi ne-am uitat împreună în mica pivniţă ce 
fusese dezvăluită prin trapa secretă. Lumânarea pe care Evans o 
luase cu el mai lumina încă. Ochii noştri se opriră pe o maşinărie 
ruginită, mai multe suluri de hârtie, un coş de gunoi plin de sticle 
şi, aşezate cu grijă pe o măsuţă, nişte pacheţele micuţe. 

— O maşină de tipărit, instrumentul falsificatorului. 

— Da, domnule, zise prizonierul, ridicându-se în picioare 
împleticit, după care căzu imediat pe un scaun. Cel mai mare 
falsificator pe care l-a văzut Londra vreodată. Ceea ce vedeţi e 
maşina lui Prescott, iar pachetele de pe masă sunt de bancnote de 
o mie şi de doua mii, făcute atât de bine încât se pot folosi oriunde. 
Serviţi-vă, domnilor, şi haideţi să batem palma! 

Holmes râse. 

— Nu avem obiceiul să facem aşa ceva, domnule Evans. Nu 
te poţi ascunde niciunde în ţara aceasta. Dumneata l-ai împuşcat 
de Prescott, nu-i aşa? 

— Da, domnule, am luat cinci ani pentru asta. Cinci ani, când 
ar fi trebuit sa mi se dea o medalie. Nimeni nu ar fi putut face 
diferenţa între o bancnotă de-a lui Prescott şi una emisă de Banca 
Angliei şi dacă nu l-aş fi oprit ar fi inundat Londra cu ele. Eram 


singurul om de pe lume care ştiam ce făcea. Vă miraţi că am vrut 
să ajung la ele? Şi vă miraţi că am dat peste acest vânător de 
gândaci, cu numele său ciudat şi care, colac peste pupăză, nu 
părăsea niciodată locuinţa. A trebuit să fac tot ce am putut ca să o 
scot la capăt. Poate că era mai înţelept să-i fac felul. Ar fi fost 
destul de uşor, dar sunt un tip slab de inimă, care nu poate trage 
decât dacă şi celălalt are armă. Dar spuneţi-mi, domnule Holmes, 
ce am făcut rău? Nici nu m-am atins de bătrân. 

— Ai deja o acuzaţie de tentativă de omor, din câte am văzut 
până acum, zise Holmes. Dar asta nu e treaba noastră. Noi te vrem 
acum doar pe dumneata. Watson, te rog, sună la Yard, ca să nu-i 
luăm prin surprindere. 

Acestea erau faptele în cazul lui Evans „Ucigaşul“ şi a 
remarcabilei poveşti despre cei trei Garridebs. Am aflat mai târziu 
că prietenul nostru nu s-a vindecat niciodată după ce şi-a văzut 
visurile spulberate. Când castelul său de nisip s-a prăbuşit, l-a prins 
între ruine. Ultima dată când am auzit de el, era într-un azil din 
Brixton. A fost o zi plină de bucurie la Yard atunci când s-a 
descoperit maşina de tipărit a lui Prescott, căci, chiar dacă se ştia 
de existenţa ei, nu a putut fi găsită. Evans le făcuse într-adevăr un 
mare serviciu, asigurând câtorva dintre membrii „Departamentului 
de investigare a crimei“ un somn liniştit, pentru că maşina era 
acum închisă într-o cameră, catalogată drept pericol public. Ar fi 
făcut tot posibilul să-i ofere criminalului nostru medalia pe tavă, 
însă un tribunal nu la fel de darnic l-a trimis pe „Ucigaş“ în locul 
tenebros din care nu de mult ieşise. 


Sfârşit 


Problema podului Thor 


Undeva, în seifurile băncii Cox&Co. de pe Charring Cross, se 
află un cufăr ponosit de atâtea călătorii, cu numele meu, John H. 
Watson, Doctor, Armata Indiana, pictat pe capac. E plin ochi cu 
hârtii, aproape toate fiind însemnări despre cazurile pe care 
Sherlock Holmes a avut ocazia să le investigheze de-a lungul 
timpului. Unele, şi nu tocmai cele mai puţin interesante, au fost 
insuccese totale şi nu merită să fie istorisite, de vreme ce nu au 
dezlegare. O problemă fără soluţie poate să-i intereseze pe 
studenţi, dar aproape sigur îl va plictisi pe cititor. 

Între aceste povestiri fără încheiere se află şi ce a a 
domnului James Phillimore, care, întorcându-se în propria-i casă 
pentru a-şi lua umbrela, a dispărut din această lume. Nu mai puţin 
deosebită este povestea navei „Alicia“ care, într-o dimineaţă de 
primăvară şi-a ridicat pânzele şi a dispărut într-un nor de ceața de 
unde nu a mai ieşit niciodată şi nici nu s-a mai auzit nimic despre 
ea sau despre echipajul său. Un al treilea caz, demn de a fi luat în 
seamă, este cel al lui Isadora Persano, binecunoscutul jurnalist şi 
duelgiu, care a fost găsit înţepenit, cu o privire pustie şi 
nebunească, cu o cutie de chibrituri în faţă în care se găsea o 
specie de vierme ciudat, necunoscut ştiinţei. Pe lângă aceste 
cazuri rămase fără rezolvare, mai există şi cele care implica 
secrete de familie într-o asemenea măsură, încât ar produce 
consternare în multe cercuri înalte dacă ar vedea lumina tiparului. 
E inutil să mai spun ca o asemenea lipsă de încredere e de 
neconceput şi că aceste dosare vor fi sortate şi distruse, acum că 
prietenul meu a găsit timp ca să se ocupe de această problemă. 
Mai rămân destul de multe cazuri de o mai mare sau o mai mică 
importanţă pe care le-aş fi publicat mai înainte daca nu m-aş fi 
temut de o saturare a publicului, care s-ar fi revărsat asupra 
omului pe care îl stimez mai mult decât pe oricine. În unele am fost 
eu însumi implicat şi pot vorbi în calitate de martor ocular, în timp 
ce la altele nu am fost de faţă sau am avut un rol atât de mic, încât 
nu ar putea fi relatate decât la a treia mână. Următoarea povestire 
este desprinsă din propria mea experienţă. 

Era o dimineaţă furtunoasă de octombrie şi vedeam cum 
ultimele frunze erau smulse în vârtejuri din platanul care 
împodobea curtea din spatele casei noastre. Am coborât la micul 
dejun pregătit să-mi găsesc tovarăşul deprimat, căci, ca la mai toţi 


marii artişti, natura înconjurătoare îşi punea amprenta asupra lui. 
Şi apoi, am descoperit ca aproape terminase de mâncat şi că 
starea lui sufletească era deosebit de veselă şi optimistă, având 
acea voioşie aproape îngrijorătoare ce îl caracteriza în momentele 
sale de relaxare. 

— Ai un caz, Holmes?, am întrebat. 

— Puterea de deducție e fără îndoială contagioasă, Watson, 
îmi răspunse el. Mi-ai ghicit secretul. Da, am un caz. După o lună 
plină de plictiseală şi lipsită de activitate, lucrurile s-au pus din nou 
în mişcare. 

— Pot să te ajut şi eu? 

— Nu e mare lucru de făcut, dar putem să-l discutăm după 
ce îţi vei consuma cele două ouă tari pe care noul nostru bucătar 
ne-a făcut onoarea de a ni le pregăti. E posibil ca felul în care au 
fost pregătite să nu fie lipsit de legătură cu un exemplar din 
„Familia Herald“ pe care l-am zărit ieri pe masa din hol. Chiar şi o 
chestiune atât de banală ca gătitul unui ou necesită timp şi atenţie 
şi nu se potriveşte deloc cu povestea de dragoste din această 
excelenta publicaţie periodică. 

Un sfert de oră mai târziu, masa fusese curățată şi ne aflam 
faţă în faţă. Işi scosese o scrisoare din buzunar. 

— Ai auzit de Neil Gibson, „regele aurului“?, întrebă el. 

— Vrei să spui senatorul american? 

— Ei bine, a fost odată senator din partea unor state din 
Vest, dar are mai multă faimă ca magnatul cel mai mare din lume 
în exploatările aurifere. 

— Da, am auzit despre el. A trăit cu siguranţă în Anglia, 
pentru o vreme. Numele lui îmi este foarte cunoscut. 

— Da, a cumpărat o proprietate imensa în Hampshire, acum 
vreo cinci ani. Poate că ai auzit despre sfârşitul tragic al soţiei lui... 

— Bineînţeles. Îmi amintesc acum. De aceea mi-e cunoscut 
numele lui. Dar nu cunosc multe amănunte. 

Holmes arătă către nişte hârtii aflate pe un scaun. 

— Nu aveam nici cea mai mică ideee că acest caz va ajunge 
la mine, altfel aş fi avut notițele pregătite, zise el. Adevărul e că 
această problemă, de-a dreptul senzaţională, nu părea să prezinte 
vreo dificultate. Interesanta personalitate a acuzatului nu putea să 
întunece claritatea probelor. Cazul urmează să fie judecat în noua 
sesiune a Tribunalului Winchester. Mă tem că e o misiune ingrată. 
Eu pot să descopăr faptele, Watson, dar nu le pot schimba. Dacă 


nu iese la lumină ceva cu totul nou şi neaşteptat, nu văd ce 
speranţe ar putea avea clientul meu. 

— Clientul tău? 

— A, am uitat că nu ţi-am spus! Ţi-am preluat întortocheatul 
obicei de a spune o poveste de la coadă. Citeşte mai bine asta, 
întâi. 

Scrisoarea pe care mi-o întinse, scrisă de o mână puternică 
şi autoritară, suna astfel: 


HOTEL CLARIDGE 3 Octombrie 

Dragă domnule Sherlock Holmes, 

Nu pot să privesc către cea mai minunată femeie pe care a 
creat-o vreodată Dumnezeu, nu pot merge la înmormântare fără 
să fac tot posibilul ca s-o salvez. Nu pot să explic ce s-a întâmplat, 
nu pot nici măcar să înțeleg, dar am certitudinea că domnişoara 
Dunbar e nevinovată. Cunoaşteţți faptele, cine nu le ştie? Vestea a 
făcut înconjurul ţării. Şi nici măcar o voce nu s-a ridicat în apărarea 
ei. Această nedreptate blestemata mă face să înnebunesc. Femeia 
aceasta are un suflet care nu ar fi lăsat-o să omoare nici măcar o 
muscă. |n sfârşit, voi veni mâine, la ora unsprezece, să văd dacă 
puteţi să-mi aduceţi o rază de lumină în toată această întunecime. 
Poate cunosc vreun indiciu şi nici nu Îmi dau seama. In orice caz, 
vă stau la dispoziție cu tot ceea ce ştiu, tot ceea ce am şi tot ceea 
ce sunt, numai să o puteți salva! Dacă ar fi să vă puneţi puterile la 
încercare, vă rog să o faceți în acest caz! 

Al dumneavoastră, J. NEIL GIBSON 


— Acum ştii, zise Sherlock Holmes scuturându-şi cenuşa din 
pipa de după micul dejun şi umplând-o din nou cu încetineală. 
Acesta este domnul pe care-l aştept. Cât despre poveste, nu ai 
timp să parcurgi toate aceste hârtii, aşa ca ţi-o voi spune pe scurt, 
pentru cazul că te implici în investigaţie. Acest bărbat este cea mai 
mare putere financiară din lume şi este un om, din câte am înţeles, 
cu un caracter foarte impulsiv, chiar înspăimântător. S-a căsătorit 
cu o femeie, victima acestei tragedii, despre care nu ştiu decât că 
era trecută de prima tinereţe, lucru cu atât mai nefericit cu cât o 
guvernantă foarte atrăgătoare se ocupa de educaţia celor doi copii. 
Acestea sunt cele trei persoane implicate, iar scena de desfăşurare 
este un conac vechi şi uriaş, centrul statului istoric englezesc. Cât 
despre tragedie, soţia a fost găsită căzută la pământ, la aproape o 


jumătate de milă depărtare de casa, târziu în noapte, îmbrăcată în 
rochia pe care o purtase la cină, cu un şal pe umeri şi cu un glonţ 
în cap. Nicio armă n-a fost găsită lângă ea şi nici nu s-a descoperit 
vreun indiciu care să dovedească o crimă. Nicio armă lângă ea, 
Watson, ai auzit? Crima pare să fi fost comisă seara, târziu, iar 
trupul a fost descoperit de către un paznic al unui teren de 
vânătoare pe la ora unsprezece şi atunci a fost examinat de către 
poliţie şi de către un doctor, înainte de a fi transportat la conac. E 
prea mult dintr-odată sau ţi-e totul clar? 

— Mi-e foarte clar. Dar de ce este suspectată guvernanta? 

— Ei bine, în primul rând există o probă foarte clară. Un 
revolver din care s-a tras un glonţ de un calibru care se potriveşte 
cu cel ucigaş a fost găsit într-un colţ al şifonierului ei. 

Privirea îi rămăsese aţintită în gol şi repetă rar: 

— Într-un colţ al şifonierului ei... 

Apoi se scufundă în tăcere şi mi-am dat seama că rotiţele 
creierului lui se puseseră în mişcare şi ar fi fost o prostie să-l 
întrerup. Apoi, cu o mişcare brusca îşi reveni la viaţă: 

— Da, Watson, a fost găsit! O adevărată nebunie, nu-i aşa! 

Cel puţin aşa au gândit juraţii. In plus, femeia moartă avea 
asupra sa un bilet în care i se dădea întâlnire exact în acel loc de 
către guvernantă şi care era semnat de ea. Cum ţi se pare? Şi, în 
sfârşit, iată şi mobilul crimei: senatorul Gibson e o persoană foarte 
atractivă. Dacă soţia sa murea, cine altcineva era mai potrivit sa-i 
ia locul decât tânăra care beneficiase deja din plin de atenţia 
insistentă a angajatorului său? Dragoste, avere şi putere, toate 
depinzând de o viaţă trecută de prima tinereţe. Urât, Watson, 
foarte urât! 

— Da, într-adevăr, Holmes. 

— Şi nici nu a putut să ofere vreun alibi. Ba, chiar 
dimpotrivă, a fost nevoită să recunoască faptul că fusese în jurul 
podului Thor, adică scena tragediei, în jurul acelei ore. N-a putut să 
nege acest fapt, pentru că nişte oameni din sat au văzut-o acolo. 

— Soarta ei pare pecetluită. 

— Şi totuşi, Watson, şi totuşi! Acest pod, o fâşie lungă de 
piatră cu balustradă de o parte şi de cealaltă, traversează cea mai 
îngustă porţiune a unei întinderi lungi şi adânci de apă. Se numeşte 
heleşteul Thor. La gura podului zăcea femeia moartă. Acestea sunt 
datele problemei. Dar, dacă nu mă înşel, a sosit clientul nostru, cu 
mult înainte de ora stabilită! 


Billy deschisese uşa, însă numele pe care-l anunţase era 
unul neaşteptat. Domnul Marlow Bates era un străin pentru 
amândoi. Era un bărbat subţire şi energic, cu o privire îngrozită şi 
cu un fel de a fi repezit şi şovăitor, un om pe care ochiul meu de 
specialist l-ar caracteriza ca fiind în pragul unei căderi nervoase. 

— Păreţi agitat, domnule Bates, zise Holmes. Vă rog, luaţi 
loc. Mă tem că nu va pot oferi decât puţin timp, pentru că amo 
întâlnire la ora unsprezece. 

— Ştiu că aveţi, suspină vizitatorul nostru, rostind propoziţii 
scurte, ca o persoană care nu mai are suflu. Domnul Gibson vine. 
Domnul Gibson este patronul meu. Eu sunt administratorul 
proprietăţii sale. Domnule Holmes, este un nemernic, un nemernic 
diabolic! 

— Cuvinte grele, domnule Bates... 

— Trebuie să fiu categoric, domnule Holmes, căci timpul îmi 
este limitat. N-aş vrea să mă găsească aici pentru nimic în lume. 
Trebuie să sosească imediat. Însă eu nu am putut să ajung mai 
devreme. Secretarul său, domnul Ferguson, mi-a spus doar astăzi 
dimineaţă că are întâlnire cu dumneavoastră. 

— Şi dumneavoastră sunteţi administratorul său? 

— L-am anunţat că plec. In două săptămâni mă voi fi eliberat 
din sclavia sa blestemată. Este un om rău, domnule Holmes, rău 
pentru toţi cei din jurul lui. Actele de caritate sunt doar un paravan 
care să-i ascundă fărădelegile. Insă soţia sa a fost principala 
victimă. Era brutal cu ea, da, domnule, brutal! Cum a murit, nu ştiu 
să vă spun, dar sunt sigur că el i-a făcut viaţa un chin. Ea era 
braziliancă la origine, venea de la tropice, aşa cum ştiţi, cu 
siguranţă. 

— Nu, acest amănunt mi-a scăpat din vedere, 

— Tropicală, în origini şi caracter. O fiică a soarelui şi a 
pasiunii. L-a iubit aşa cum pot iubi aceste femei, dar când farmecul 
trupului i s-a ofilit — mi s-a spus că a fost odată deosebit — n-a mai 
rămas nimic care să-l ţină lângă ea. Noi o plăceam cu toţii, ne 
părea rău pentru ce i se întâmpla şi îl uram pentru felul în care se 
purta cu ea. Însă el e viclean şi ştie să se facă crezut. Asta e tot ce 
am să vă spun. Nu vă luaţi după ce vedeţi. Mai e şi altceva în 
spate. Am plecat. Nu încercaţi să mă mai reţineţi! Aproape că 
trebuie să ajungă. 

Aruncând o privire îngrozită către ceas, straniul nostru 
vizitator se năpusti pe uşă şi dispăru. 


— Măi, măi, zise Holmes după ce tăcu o vreme. Se pare că 
domnul Gibson are nişte angajaţi... loiali. Insă avertizarea e bine- 
venită şi nu ne rămâne decât să aşteptăm până apare şi persoana 
în cauză. 

Fix la ora stabilită auzirăm un pas greoi pe scări şi faimosul 
milionar fu condus în cameră. Privind către el am înţeles nu numai 
temerile şi antipatia administratorului său, dar şi blestemele pe 
care atât de mulţi rivali de-ai săi din afaceri le-au aruncat asupra 
sa. Dac-aş fi un sculptor şi aş dori să idealizez omul de afaceri plin 
de succes, cu nervi de oţel şi conştiinţă alunecoasă, l-aş alege pe 
domnul Neil Gibson ca model. Statura sa înaltă, deşirată şi 
colţuroasă inspira lăcomie şi aviditate. Un Abraham Lincoln comun, 
nu unul făcut pentru țeluri măreţe, ne-ar oferi o idee despre acest 
om. Faţa îi părea săpată în granit, aspra, pietroasa, fără urmă de 
remuşcare, cu trăsături săpate adânc, urme lăsate de multe 
greutăţi. Ochii gri şi reci, privind cu viclenie pe sub sprâncenele 
țepoase, ne studiara pe fiecare în parte. Se înclină grăbit când 
Holmes îmi pomeni numele şi apoi, cu un autoritar gest de 
posesiune, îşi trase un scaun lângă tovarăşul meu şi se aşeză, 
aproape atingându-l cu genunchii lui osoşi. 

— Lăsaţi-mă să încep prin a spune, domnule Holmes, spuse 
el, că banii nu au nicio importanţă pentru mine în acest caz. Puteţi 
să le daţi şi foc dacă asta vă oferă puţină lumină în aflarea 
adevărului. Femeia aceasta este nevinovată şi trebuie să fie 
absolvită de vina, iar dumneavoastră trebuie să faceţi acest lucru. 
Spuneţi o cifră! 

— Tarifele mele sunt fixe, zise Holmes, pe un ton rece. Nu 
variază decât atunci când le schimb cu totul. 

— Ei bine, atunci, dacă nu vă interesează dolarii, gândiţi-vă 
la faimă. Daca reuşiţi să rezolvaţi acest caz, toate ziarele din Anglia 
şi America vor scrie despre dumneavoastră. Vi se va duce vestea 
pe două continente. 

— Mulţumesc domnule Gibson, dar nu cred că am nevoie de 
vâlvă. Poate sunteţi uimit să aflaţi că prefer să lucrez anonim şi că 
aici e problema în sine care mă atrage. Dar pierdem timp. Haideţi 
să trecem la fapte. 

— Cred că veţi găsi principalele date în articolele din ziare. 
Nu cred că mai am altceva de adăugat care să vă ajute. Dar dacă 
mai există vreun aspect pe care aţi vrea să vi-l clarific, sunt aici ca 
să vă ofer orice informaţie. 


— Ei bine, ar fi un lucru... 

— Care ar fi acela? 

— Care este mai precis relaţia dintre dumneavoastră şi 
domnişoara Dunbar? 

„Regele aurului“ tresări puternic şi se ridică pe jumătate de 
pe scaun. Apoi îşi recapătă calmul imperturbabil. 

— Presupun că aveţi dreptul să puneţi o asemenea 
întrebare..., probabil că vă faceţi doar datoria, domnule Holmes. 

— Aveţi dreptate să presupuneţi acest lucru, zise Holmes. 

— Atunci vă pot asigura că relaţiile noastre au fost 
întotdeauna şi în întregime acelea ale unui angajator faţă de o 
tânără domnişoară cu care nu stătea de vorbă niciodată şi nici nu o 
vedea decât în compania copiilor săi. 

Holmes se ridică de pe scaun. 

— Sunt un om destul de ocupat, domnule Gibson, zise el, şi 
nu am nici timpul şi nici plăcerea de a purta conversații fără rost. 
Vă doresc o dimineaţă bună în continuare! 

Vizitatorul nostru se ridicase de asemenea şi statura sa 
deşirată se înălța deasupra lui Holmes. O privire furioasă i se zărea 
sub sprâncenele ţepoase, iar în obrajii gălbejiţi i se distingea o 
umbră de culoare. 

— Ce naiba vreţi să spuneţi cu asta, domnule Holmes? îmi 
lăsaţi baltă cazul? 

— Ei bine, domnule Gibson, vă las cel puţin pe 
dumneavoastră. Credeam că vorbele mele au fost destul de 
directe. 

— Foarte directe, dar ce se ascunde în spatele lor? Vreti să 
urcați preţul, vă e frică să vă angajaţi în acest caz, sau ce? Am 
dreptul la un răspuns sincer. 

— Da, poate că aveţi, zise Holmes. Vă voi da unul. Acest caz 
este destul de complicat de la bun început pentru a porni cu şi mai 
multe dificultăţi sau informaţii false. 

— Vreţi să spuneţi că mint? 

— Ei bine, eu încercam să mă exprim cât mai delicat posibil, 
dar dacă insistaţi asupra acestui cuvânt, nu vă pot contrazice. 

Am sărit în picioare, căci expresia de pe faţa milionarului era 
înspăimântătoare şi îşi ridicase pumnul strâns. Holmes zâmbi calm 
şi îşi întinse mâna după pipă. 

— Nu fiţi gălăgios, domnule Gibson. Găsesc că după micul 
dejun chiar şi cea mai mică ceartă este supărătoare. Vă sugerez o 


plimbare în aerul de dimineaţă şi vă va prinde bine să cugetaţi în 
linişte. 

„Regele aurului“ se stăpâni cu greutate. N-am putut decât 
să-l admir, căci printr-un imens autocontrol se transformase într-un 
minut dintr-o flacără arzătoare de mânie într-o indiferenţă rece şi 
dispreţuitoare. 

— Ei bine, e alegerea dumneavoastră. Presupun că vă 
cunoaşteţi mai bine interesul. Nu vă pot face să vă atingeţi de 
acest caz împotriva voinţei dumneavoastră. Nu v-aţi făcut niciun 
bine în dimineaţa aceasta, domnule Holmes, căci am distrus 
oameni mai puternici decât dumneavoastră. Niciun om nu mi s-a 
pus în cale până acum şi bine a făcut. 

—Au mai spus mulţi acest lucru şi totuşi iată-mă aici, zise 
Holmes zâmbind. Atunci, la revedere, domnule Gibson. Mai aveţi 
multe de învăţat. 

Vizitatorul nostru ieşi cu zgomot, însă Holmes continuă să 
fumeze cu o linişte imperturbabilă, fixându-şi ochii, visător, pe 
tavan. 

— Ce părere ai, Watson?, întrebă el într-un târziu. 

— Păi, Holmes, trebuie să mărturisesc că atunci când mă 
gândesc că acest bărbat e unul care cu siguranţă ar spulbera orice 
i-ar sta în cale şi când îmi amintesc că soţia lui poate să fi fost un 
obstacol sau un lucru pe care îl displăcea, aşa cum Bates ne-a spus 
fără ocolişuri, mi se pare... 

— Exact. Şi mie la fel. 

— Dar care au fost relaţiile sale cu guvernanta şi cum ţi-ai 
dat seama? 

—  Cacealma, Watson, cacealma! Gândindu-mă la tonul 
pasional, ne convenţional şi lipsit de rigiditate al scrisorii sale şi 
comparându-l cu atitudinea sa reţinută, mi-a fost foarte clar că 
exista o emoție puternică, concentrată mai degrabă asupra femeii 
acuzate decât asupra victimei. Trebuie să înţelegem exact relaţia 
dintre aceste trei persoane pentru a afla adevărul. Ai văzut modul 
direct în care l-am atacat şi cât de imperturbabil l-a primit. Apoi am 
pretins că sunt absolut sigur de ceea ce spuneam, când de fapt 
eram extrem de suspicios. 

— Crezi că se va întoarce? 

— Sigur se va întoarce. Trebuie să se întoarcă. Nu poate lăsa 
lucrurile aşa. Ha! Mi se pare că aud soneria! Da, sunt paşii săi. Ei 
bine, domnule Gibson, tocmai îi spuneam doctorului Watson că 


trebuie să ajungeţi. 

„Regele aurului” se întorsese în încăpere cu o atitudine mai 
calmă decât atunci când o părăsise. Mândria rănită i se putea citi 
încă în privirea plină de ranchiună, însă raţiunea îl sfătuise să şi-o 
încalce pentru a-şi atinge scopul. 

— M-am gândit mai bine, domnule Holmes; şi cred că m-am 
pripit luându-vă vorbele în nume de rău. Aveţi dreptul să 
cunoaşteţi adevărul, oricare ar fi acesta, şi nu pot decât să vă 
respect pentru asta. Pot însă să vă asigur că relaţia dintre mine şi 
domnişoara Dunbar nu are nimic de-a face cu acest caz. 

— Ar fi mai bine să hotărăsc eu acest lucru, nu credeţi? 

— Da, presupun că aveţi dreptate. Dumneavoastră sunteţi 
asemenea unui doctor care vrea să cunoască fiecare simptom 
înainte de a-şi pune diagnosticul. 

— Exact. E o comparaţie perfectă. Şi numai un pacient care 
ar vrea să-şi inducă medicul în eroare i-ar ascunde amănuntele 
cazului său. 

— E posibil să aveţi dreptate, dar trebuie sa recunoaşteţi, 
domnule Holmes, că orice bărbat s-ar ruşina puţin să fie întrebat 
verde în faţă care e relaţia sa cu o femeie, dacă într-adevăr există 
sentimente serioase în acest caz. Presupun că majoritatea 
bărbaţilor au o rezervă de intimitate într-un colţ al sufletului lor, 
unde nu lasă pe nimeni să pătrundă. lar dumneavoastră năvăliţi pe 
neaşteptate acolo! însă scopul vă scuză mijloacele, dacă era în 
încercarea de a o salva pe ea. Ei bine, zarurile au fost aruncate, iar 
rezerva a fost deschisă, puteţi să o cercetaţi în voie. Ce vreţi să 
ştiţi? 

— Adevărul, 

„Regele aurului“ tăcu un moment ca şi cum ar fi vrut să-şi 
pună ordine în gânduri. Figura sa severă, brăzdată de cute adânci, 
devenise parcă mai tristă şi mai plină de gravitate. 

— Pot să vă povestesc totul în câteva cuvinte, domnule 
Holmes, zise el într-un sfârşit. Există câteva lucruri pe cât de 
dureroase, pe atât de dificil de spus şi nu voi scormoni mai adânc 
decât e nevoie. Mi-am cunoscut soţia în timp ce eram în căutare de 
aur în Brazilia. Maria Pinto era fiica unui demnitar din Manaos şi era 
foarte frumoasă. Eu eram tânăr şi entuziast pe atunci, dar chiar şi 
acum, când privesc înapoi cu mai mult sânge rece şi cu ochi mult 
mai critic, îmi dau seama că era de o frumuseţe rară. Avea o fire 
complexă, pasională, tropicală, nu prea cumpănită, un suflet mare, 


foarte diferită de femeile din America pe care le cunoscusem eu. În 
fine, ca să scurtez povestea, m-am îndrăgostit de ea şi am luat-o 
de soţie. Doai* atunci când iubirea s-a risipit — şi a durat mulţi ani 
— mi-am dat seama că nu aveam nimic, absolut nimic, în comun. 
Dragostea mea dispăruse. Dacă şi a ei ar fi dispărut, ar fi fost mai 
simplu. Dar ştiţi minunatul fel de a fi al femeilor! Orice aş fi făcut, 
nimic nu o putea îndepărta de mine. Dacă aş fi fost dur cu ea, sau 
chiar brutal, cum au spus unii, ar fi fost pentru că ştiam că, dacă 
aveam să reuşesc să-i ucid dragostea sau să i-o transform în ură, 
ar fi fost mult mai uşor pentru amândoi. Însă nimic nu a putut-o 
schimba. Mă adora pe pământ englezesc, aşa cum mă adorase 
acum douăzeci de ani pe țărmurile Amazonului. Orice aş fi făcut, 
ea îmi era la fel de devotată. 

Apoi a apărut domnişoara Grace Dunbar. Aceasta a răspuns 
anunţului nostru şi a devenit guvernanta celor doi copii ai noştri. 
Poate că i-aţi văzut portretul în ziare. Întreaga lume a declarat că şi 
ea este o femeie foarte frumoasă. Nu pretind că. aş fi mai moral 
decât alţii şi voi recunoaşte în faţa dumneavoastră că nu puteam 
să locuiesc sub acelaşi acoperiş cu o asemenea femeie, să o 
întâlnesc zilnic, fără sa nutresc sentimente pline de pasiune faţa de 
ea. Mă puteţi condamna, domnule Holmes? 

— Nu vă pot condamna pentru sentimentele 
dumneavoastră, dar ar trebui să vă condamn pentru că vi le-aţi 
manifestat, de vreme ce această tânără se afla sub protecţia 
dumneavoastră. 

— Da, poate că aşa este, zise milionarul, deşi pentru un 
moment reproşul îi adusese din nou sclipirea de mânie în ochi. Nu 
vreau să pretind că aş fi mai bun decât sunt. Probabil că am fost 
toată viaţa mea un om care a obţinut ce şi-a dorit şi nu am vrut 
nimic mai mult decât să am femeia dorită şi dragostea ei. l-am 
spus şi ei acest lucru. 

— O, desigur că i-aţi spus... 

Sherlock Holmes era o figură extraordinară când cineva îl 
provoca. 

— l-am spus că daca aş putea să mă căsătoresc cu ea aş 
face-o, dar era mai presus de puterile mele. l-am spus că banii nu 
erau o problemă pentru mine şi că voi face tot ce pot pentru a-i 
asigura fericirea şi confortul. 

— Foarte generos din partea dumneavoastră, zise Holmes cu 
un zâmbet ironic. 


— Ascultaţi domnule Holmes. am venit la dumneavoastră ca 
să vă expun faptele, nu ca să fiu judecat. Nu v-am cerut totuşi 
părerea. 

— Doar pentru binele acestei tinere accept să am de-a face 
cu cazul dumneavoastră, zise Holmes cu asprime. Nu ştiu dacă 
faptele de care este acuzată nu sunt de fapt mai grave decât aţi 
admis dumneavoastră, dacă nu aţi încercat să distrugeţi o fată 
nevinovată care se afla sub acoperişul dumneavoastră. Bogătaşii 
din lumea aceasta ar trebui să primească o lecţie, cum că lumea 
nu poate fi mituită ca să le treacă fărădelegile cu vederea. 

Spre surprinderea mea, „regele aurului“ primi reproşul cu 
seninătate. 

— Aşa gândesc şi eu acum, îi mulţumesc lui Dumnezeu că 
lucrurile nu s-au desfăşurat aşa cum plănuisem. Ea n-a vrut să aibă 
nimic de-a face cu mine şi a vrut să plece din casă numaidecât. 

— Şi de ce nu a făcut-o? 

— Mai întâi, pentru că de ea depindeau şi alţii şi nu îi era 
uşor să-i dezamăgească pe toţi renunțând la mijloacele ei de 
existenţă. Când am jurat — şi m-am ţinut de cuvânt — că nu o voi 
mai deranja niciodată, s-a învoit să rămână. Mai exista însă un alt 
motiv. Era conştientă de influenţa pe care o avea asupra mea şi că 
era mai puternică decât orice altceva pe lume. Voia să o 
folosească în scopuri bune. 

— Cum? 

— Ei bine, ştia câte ceva despre afacerile mele. Sunt multe, 
domnule Holmes, mai multe decât şi-ar putea închipui un om 
obişnuit. Pot să construiesc sau să distrug — şi de obicei distrug. 
Nu e vorba doar de oameni. E vorba de comunităţi, oraşe, chiar şi 
naţiuni. Afacerile sunt un joc dur, iar cei slabi sunt puşi la zid. Am 
jucat până la capăt, mizând totul sau nimic. Nu mi-a fost teamă 
niciodată şi nu-mi păsa nici de ceilalţi. Insă ea nu vedea lucrurile la 
fel. Presupun că avea dreptate. Era convingerea ei, şi şi-o susţinea, 
că averea unui singur om, mult mai mare decât nevoile lui, n-ar 
trebui să fie clădită cu preţul a zeci de mii de oameni ruinaţi, lăsaţi 
fără niciun mijloc de trai. Aceasta era părerea ei şi cred că putea 
privi dincolo de bani, către ceva mult mai trainic. Vedea că ascult 
ceea ce îmi spune şi credea că face un bine lumii influenţându-mi 
deciziile. Aşa că a rămas în continuare — şi apoi a venit această 
întâmplare. 

— Puteţi să îmi daţi vreo explicaţie în legătură cu ce s-a 


întâmplat? 

„Regele aurului“ tăcu un moment şi îşi cufundă capul în 
mâini, adâncit în gânduri. 

— Situaţia e destul de întunecată pentru ea. Nu pot să neg 
acest lucru. lar femeile au o viaţă interioară şi fac multe lucruri 
care depăşesc judecata unui bărbat. La început am fost atât de 
zguduit, încât am fost gata să cred că se comportase într-o 
manieră total străină firii ei. O singură explicaţie mi-a trecut prin 
minte. O să v-o spun, domnule Holmes, oricum vi s-ar părea. Nu 
există niciun dubiu că soţia mea era cumplit de geloasă. Există o 
gelozie sufletească ce poate fi frenetică, la fel ca orice gelozie 
trupească şi, deşi soţia mea nu avea niciun motiv — şi cred că ea 
înţelegea acest lucru — pentru aceasta din urmă, îşi dădea seama 
că tânăra englezoaică exercita o influenţă asupra minţii şi 
acţiunilor mele pe care ea nu o avusese niciodată. Era o influenţă 
bună, dar asta nu mai conta. Era înnebunită de ură, iar tumultul 
Amazonului îi rămăsese mereu în sânge. E posibil să fi. plănuit să o 
ucidă pe domnişoara Dunbar sau să o ameninte cu o armă, astfel 
încât să o facă să plece. Apoi e posibil să se fi ajuns la o încăierare, 
iar arma să se fi descărcat împuşcând-o pe femeia care o avea în 
mână. 

— M-am gândit şi eu la posibilitatea aceasta, zise Holmes. 
Într-adevăr, este singura variantă în afară de crima premeditată. 

— Însă ea o neagă cu desăvârşire. 

— Încă nu e totul decis, nu-i aşa? E de înţeles că o femeie 
pusă într-o situaţie atât de îngrozitoare putea să fugă acasă, în 
zăpăceala ei având încă revolverul în mâna. Putea chiar să îl 
arunce printre haine, fără să ştie prea bine ce face, iar când a fost 
găsit să încerce să scape negând totul, devreme ce explicaţiile 
erau puţin probabile. Ce argumente care să contrazică această 
supoziţie avem? 

— Însăşi domnişoara Dunbar. 

— Da, poate. 

Holmes îşi privi ceasul. 

— N-am niciun dubiu că voi reuşi să obţin toate aprobările 
necesare în dimineaţa aceasta şi putem ajunge la Winchester cu 
trenul de seară. După ce o voi vedea pe această tânără, e foarte 
posibil să vă pot fi de mai mult folos în această problemă, deşi nu 
va pot promite că acele concluzii vor fi pe placul dumneavoastră. 

Au existat nişte întârzieri la obţinerea aprobărilor oficiale şi, 


în loc să ajungem la Winchester în acea zi, ne-am oprit pe 
domeniul Thor, proprietatea din Hampshire a domnului Neil 
Gibson. Nu ne-a însoţit în persoană, dar aveam adresa sergentului 
Coventry, din poliţia locală, cel care examinase primul cazul. Era 
un bărbat înalt şi slab ca un schelet, cu un fel de a fi secretos şi 
misterios, ceea ce lăsa impresia că ştie sau suspectează mult mai 
mult decât îndrăzneşte să spună. Mai avea şi un şiretlic, de a-şi 
coborî vocea până la şoaptă, ca şi cum ar fi descoperit ceva de o 
importanţă vitală, deşi informaţia era destul de banală. In ciuda 
acestor trucuri de comportament se dovedi în curând a fi un om 
cinstit şi cu bun- simţ, nu prea mândru să admită că era depăşit de 
situaţie şi că orice ajutor era bine-venit. 

— In orice caz, prefer să vă am pe dumneavoastră decât 
Scotland Yardul, domnule Holmes, zise el. Dacă Yardul este 
chemat într-un caz, atunci poliţia locală pierde orice şansă de 
succes şi e posibil să fie învinovăţită în caz de eşec. 
Dumneavoastră jucaţi cinstit, cel puţin aşa am auzit. 

— Nici nu e nevoie să apar în acest caz, zise Holmes spre 
uşurarea vizibilă a supăratului nostru prieten. Dacă reuşesc să-l 
dezleg, nu am pretenţia ca numele meu sa fie pomenit. 

— Ei bine, e foarte frumos din partea dumneavoastră. ŞI 
prietenul dumneavoastră, doctorul Watson, e de încredere, ştiu 
asta. Acum, domnule Holmes, până să mergem la locul faptei, aş 
avea o întrebare. N-aş îndrăzni s-o pun altcuiva în afară de 
dumneavoastră. Privi în jur ca şi cum cu greu ar fi îndrăznit să 
rostească acele cuvinte. Nu credeţi că ar exista motive pentru a fi 
acuzat chiar domnul Neil Gibson? 

— Am luat în considerare această posibilitate. 

— Nu aţi văzut-o încă pe domnişoara Dunbar. Este o femeie 
minunată în toate sensurile. El ar fi avut cu adevărat motive să 
vrea ca soţia să-i dispară din cale. lar americanii se descurcă mai 
bine cu pistoalele decât noi. Era pistolul lui, ştiţi asta... 

— À fost dovedit? 

— Da, domnule. Era unul dintr-o pereche pe care o avea. 

— O pereche? Unde e celălalt? 

— Ei bine, domnul are fel şi fel de arme de foc. N-am putut 
identifica exact celălalt pistol, însă cutia era făcută pentru două. 

— Daca avea pereche, trebuie să se poată identifica. 

— Păi, sunt toate întinse în casă, dacă vreţi să vă uita ti la 
ele. 


— Poate mai târziu. Cred că vom merge amândoi să 
aruncăm o privire la locul tragediei. 

Această conversaţie avusese loc într-o mică încăpere din 
căsuţa umilă a sergentului Coventry, ce servea şi drept secţie de 
poliţie. După ce am străbătut aproape o milă printr-un câmp 
necultivat, pe care ferigile ofilite îl făceau să semene cu aurul şi 
bronzul, am ajuns în faţa unei porţi laterale pe unde se putea intra 
pe domeniul Thor. O potecă ne conduse printre rezervele cu 
fazani, iar apoi, dintr-un luminiş, puteam zări casa uriaşă, pe 
jumătate lucrată în lemn, o parte Tudor, o parte stil Georgian, pe 
coama unui deal. Lângă noi se găsea o baltă prelungă, plină de 
trestii, îngustată în centru, acolo unde era traversată de un pod de 
piatră principala cale pentru trăsuri. Călăuza noastră se opri la 
gura podului şi arătă către pământ. 

— Aici zăcea cadavrul doamnei Gibson. Am însemnat locul 
cu o piatră. 

— Să înţeleg că aţi fost acolo înainte să fi fost mutat trupul? 

— Da, au trimis după mine imediat. 

— Cine a trimis? . 

— Chiar domnul Gibson. Din momentul în care s-a dat 
alarma şi a părăsit în grabă casa împreună cu ceilalţi, a insistat ca 
nimic să nu fie mutat până când nu avea să ajungă poliţia. 

— Foarte frumos. Am înţeles din relatările ziarelor că focul a 
fost tras de aproape. 

— Da, domnule, de foarte aproape. 

— Lângă tâmpla dreaptă? 

— Puțin mai în spate, domnule. 

— Cum era aşezat cadavrul? 

— Pe spate, domnule. Niciun semn că ar fi avut loc o luptă. 
Nicio urmă. Nicio arma. În mâna stângă ţinea încleştat biletul de la 
domnişoara Dunbar. 

— Încleştat aţi spus? 

— Da, domnule, abia am reuşit să-i desfacem degetele. 

— Acesta este un lucru foarte important. Inlătură ipoteza că 
ar fi putut cineva să-i pună biletul în mână după ce era deja 
moartă pentru a furniza un indiciu fals. Doamnei Biletul, dacă îmi 
aduc bine aminte, era destul de scurt: „Voi fi la podul Thor la ora 
nouă. G. DUNBAR.“ 

— Da, domnule. 

— Domnişoara Dunbar a recunoscut că l-ar fi scris? 


— Da, domnule. 

— Şi cum a explicat? 

— Îşi păstrează apărarea pentru tribunal. Nu vrea să spună 
nimic. 

— Chestiunea este într-adevăr foarte, foarte interesantă. 
Motivul pentru care a fost trimis acest bilet este necunoscut, nu-i 
aşa? 

— Ei bine, domnule, zise călăuza noastră, dacă îmi 
permiteţi, părea a fi singurul aspect clar din tot acest caz. 

Holmes clătină din cap. 

1 — Admiţând că biletul este autentic, a fost cu siguranţă 
primit cu ceva timp în urmă — să zicem o oră sau două. Atunci, de 
ce această doamnă îl mai strângea încă în mâna stângă? De ce să- 
| poarte asupra sa cu atâta grijă? Nu avea nevoie de el la întâlnire. 
Nu vi se pare ciudat? 

— Ba da, domnule, la felul în care o spuneţi dumneavoastră, 
poate că da. 

— Cred că aş vrea să stau în linişte câteva minute şi să 
cântăresc lucrurile. 

Se aşeză pe marginea podului şi puteam să-i vad ochii 
cenuşii aruncând priviri iscoditoare în toate direcţiile. Deodată, sări 
ca un arc şi se repezi către parapetul din faţă. Işi smulse ochelarii 
din buzunar şi începu să cerceteze lucrătura de piatră. 

— Ciudat, zise el. 

— Da, domnule, am văzut ştirbitura din perete. Probabil că a 
fost făcută de vreun trecător. 

Lucrătura de piatră era cenuşie, dar într-un loc se zărea alb, 
pe o porţiune nu mai mare decât o monedă de şase penny. Privind 
mai îndeaproape se putea observa că suprafaţa fusese ştirbită de 
o lovitură foarte puternica. 

— A fost nevoie de ceva forţă pentru a face asta, zise 
Holmes gânditor. Lovi cu bastonul de câteva ori zidul de piatră, 
însă fără să lase vreo urmă. 

— Da, a fost o lovitura puternica. Şi într-un loc extrem de 
curios. Nu a fost făcută de sus, ci de jos, căci vedeţi, e situată în 
partea de jos a parapetului. 

— Dar e la cel puţin şapte metri distanţă de cadavru! 

— Da, e la şapte metri distanţă de cadavru. Poate că nu are 
nimic de-a face cu această problemă, dar e un amănunt demn de 
luat în seamă. Nu cred că mai putem afla ceva aici. Spuneţi că nu 


au existat urme de paşi? 

— Pământul era tare ca gheaţa, domnule. Nu se puteau lăsa 
urme. 

— Atunci, putem pleca. Vom merge la locuinţă mai întâi, să 
vedem armele despre care mi-aţi vorbit. Apoi vom porni către 
Winchester, ca să vorbesc cu domnişoara Dunbar înainte de a 
pătrunde mai mult în problemă. 

Domnul Neil Gibson nu se întorsese încă din oraş, dar l-am 
întâlnit în casă pe ciudatul domn Bates, cel care ne vizitase grăbit 
de dimineaţă. Acesta ne arătă cu o satisfacţie sinistră formidabila 
adunătură de arme, de diferite forme şi dimensiuni, pe care 
patronul său le strânsese de-a lungul vieţii sale pline de aventuri. 

— Domnul Gibson are duşmanii săi, cum e de aşteptat 
pentru oricine care are felul lui de a fi, zise el. Doarme cu un 
revolver încărcat în sertarul de lângă pat. E un om violent, 
domnule, şi câteodată ne e tuturor teamă de el. Sunt sigur că 
biata doamnă care s-a stins era de multe ori înspăimântată. 

— Dar aţi fost vreodată martor la vreo agresiune fizică 
asupra ei? 

— Nu, nu pot sa spun lucrul acesta. Dar am auzit cuvinte 
care erau aproape la fel de rele, cuvinte reci, dispreţ usturător, 
chiar şi în faţa servitorilor. 

— Milionarul nostru nu pare să strălucească în ceea ce 
priveşte viaţa privată, remarcă Holmes în timp ce ne îndreptam 
către gară. Ei bine, Watson, am aflat multe lucruri, unele dintre ele 
chiar noi şi totuşi sunt departe de a ajunge la o concluzie. În ciuda 
antipatiei evidente pe care o are domnul Bates faţă de patronul 
său, am înţeles de la el că atunci când s-a aflat vestea, acesta era 
fără umbră de dubiu în bibliotecă. Cina s-a terminat la 8.30 şi totul 
se desfăşurase normal până atunci. E adevărat, alarma se dăduse 
târziu pe parcursul serii, dar tragedia a avut loc la ora menţionată 
în bilet. Nu există nicio dovadă că domnul Gibson ar mai fi ieşit de 
când se întorsese din oraş, la ora cinci. Pe de altă parte, 
domnişoara Dunbar, după cum am înţeles, admite că îşi dăduse 
întâlnire cu doamna Gibson la pod. Mai mult decât atât nu vrea să 
spună, căci avocatul ei a sfătuit-o să-şi păstreze apărarea. Avem 
mai multe întrebări de o importanţă vitală să-i punem acestei 
tinere şi nu voi avea linişte până când nu voi reuşi să o văd. 
Trebuie să mărturisesc că toate probele îmi par a fi împotriva ei, 
cu excepţia unui singur lucru. 


— Care este acesta, Holmes? 

— Faptul că pistolul a fost găsit în şifonierul său. 

— Holmes!, am exclamat eu, mie aceasta mi se pare a fi 
întâmplarea cea mai incriminantă. 

— Nu-i aşa, Watson, încă de când am aflat că un pistol a fost 
găsit în dulapul ei, am considerat acest lucru foarte ciudat, iar 
acum, că am studiat mai îndeaproape acest caz, este singurul 
meu motiv de speranţă. Noi căutăm consecventă. Când întâlnim 
însă prea multă, n-avem decât să bănuim că e vorba despre o 
înscenare. 

— Nu înţeleg prea bine. 

— Ei bine, Watson să presupunem pentru un moment că 
eşti în locul unei femei care, într-o manieră rece, premeditată, se 
pregăteşte să-şi elimine o rivală. Ai plănuit totul. Ai scris un bilet. 
Victima a sosit. Ai arma. Săvârşeşti crima. Ai făcut totul cu grijă şi 
ai terminat. Vrei să spui ca, după ce ai dus la bun sfârşit un plan 
atât de iscusit, o să-ţi strici reputaţia de criminal uitând să arunci 
arma în trestiile din apropiere, care ar înghiţi-o pe veci, o vei duce 
cu grijă acasă, unde o vei pune în propriul tău şifonier, primul loc 
în care s-ar căuta? Nu eşti un bun intrigant, Watson, şi totuşi nu mi 
te pot închipui făcând ceva atât de necugetat. 

— Dacă m-aş lăsa copleşit de emoție? 

— Nu, Watson, nu cred că este posibil. Atunci când o crimă 
este premeditată, atunci şi mijloacele prin care trebuie acoperite 
urmele sunt plănuite cu la fel de multă grijă. Sper deci că ne aflăm 
în prezenţa unei teribile neînţelegeri. 

— Dar mai sunt atât de multe explicaţii de găsit... 

— Vom încerca. Odată ce ţi se schimbă viziunea, atunci 
chiar amănuntul care ţi se părea mai incriminator devine un 
indiciu al adevărului. De exemplu, avem acest revolver. 
Domnişoara Dunbar pretinde că nu ştie nimic despre el. Conform 
noii noastre teorii, spune adevărul. Atunci, a fost pus de câtre 
altcineva în şifonierul ei. Cine l-a pus acolo? Cineva care voia să o 
incrimineze. Să nu fi fost acea persoană chiar criminalul? Vezi câte 
întrebări se ivesc? 

Am fost nevoiţi să înnoptăm la Winchester, căci formalităţile 
nu fuseseră cu totul îndeplinite, însă a două zi dimineaţa, în 
compania domnului Joyce Cummings, avocatul în plină ascensiune 
care fusese însărcinat cu apărarea, ne-a fost permis să o vedem 
pe tânără în celula sa. Mă aşteptam, după tot ce auzisem despre 


ea, să văd o femeie frumoasă, dar nu voi putea uita niciodată 
impresia puternică pe care domnişoara Dunbar a făcut-o asupra 
mea. Nu era de mirare că până şi autoritarul milionar găsise în ea 
ceva mai puternic decât el însuşi, ceva care putea să Îi 
stăpânească şi să-l îndrume. Privindu-i figura hotărâtă, cu trăsături 
bine definite, şi totuşi plină de blândeţe, puteai crede că şi dacă ar 
fi fost capabilă de vreo faptă nesăbuită, exista în ea o nobleţe 
înăscută care o făcea să influenţeze totul în bine. Era o bruneta 
înaltă, cu o silueta princiară şi o prezenţă impunătoare, însă ochii 
negri aveau în ei expresia înduioşătoare, de neajutorare a unei 
făpturi care se simte prinsă în capcană şi nu mai ars cum să scape 
din ea. Acum, înțelegând ajutorul care îi venea din partea 
faimosului meu prieten, căpătă o umbră de culoare în obrajii palizi 
şi o licărire de speranţă i se ivi în privirea aţintită asupra noastră. 

— Poate că domnul Neil Gibson v-a spus câte ceva despre 
ceea ce s-a petrecut între noi?, întrebă ea cu o voce joasă, agitată. 

— Da, răspunse Holmes, nu trebuie să vă faceţi rău intrând 
şi în această parte a poveştii. După ce v-am văzut, sunt pregătit să 
accept declaraţia domnului Gibson, atât în ceea ce priveşte 
influenţa pe care o aveaţi asupra lui, cât şi în legătură cu inocenţa 
relaţiilor dintre dumneavoastră. Dar de ce nu a fost întreaga 
chestiune adusă în faţa unui tribunal? 

— Mi s-a părut incredibil că o asemenea acuzaţie putea fi. 
susţinută. Credem că, dacă mai aşteptăm, lucrurile se vor rezolva 
de la sine, fără să fim nevoiţi să intrăm în detalii neplăcute despre 
viaţa familiei. Dar înţeleg că sunt departe de a se rezolva, 
devenind chiar mai grave. 

— Domnişoară dragă, strigă Holmes foarte serios, vă rog să 
nu vă faceţi niciun fel de iluzii în acest sens. Domnul Cummings, 
aici de faţa, vă poate spune că toate cărţile sunt jucate în prezent 
împotriva dumneavoastră şi că trebuie să facem tot posibilul 
pentru a vă dovedi nevinovăția. Ar fi o amăgire crudă din partea 
mea să pretind că nu sunteţi în mare pericol. Ajutaţi-mă cât de 
mult puteţi pentru a ajunge la adevăr! 

— Nu vă voi ascunde nimic. 

—  Povestiţi-ne acum despre adevărata dumneavoastră 
relaţie cu soţia domnului Gibson. 

— Mă ura, domnule Holmes! Mă ura cu toată ardoarea firii 
ei! Era o femeie ce nu făcea niciun lucru pe jumătate, iar pe cât de 
mult îşi iubea soţul, pe atât de mult mă ura pe mine. Probabil de 


aceea a şi interpretat greşit relaţiile dintre noi. Nu vreau să o 
nedreptăţesc, dar iubea cu atâta pasiune în sens fizic, încât nu 
putea înţelege legătura mentală sau chiar spirituală care îl lega pe 
soţul ei de mine, sau să-şi închipuie ca doar dorinţa de a-l 
influenţa să facă bine mă mai ţinea sub acoperişul său. Imi dau 
seama acum că am greşit. Nimic nu îmi dădea dreptul să mai 
rămân în acel loc, dacă prezenţa mea cauza nefericire, şi totuşi 
sunt sigură că nefericirea ar fi rămas acolo şi dacă aş fi părăsit 
casa. 

— Domnişoară, vă rog să-mi spuneţi acum exact ce s-a 
petrecut în seara aceea. 

— Vă pot spune adevărul în măsura în care îl cunosc, 
domnule Holmes, dar nu pot să dovedesc nimic şi există 
amănunte — chiar cele mai importante — pe care nu mi le pot nici 
explica şi nici nu pot născoci vreo explicaţie. 

— Dacă dumneavoastră dezvăluiţi faptele, poate alţii vor 
găsi explicaţia. 

— În ceea ce priveşte prezenţa mea la podul Thor în 
noaptea aceea, am primit un bilet de la doamna Gibson, în acea 
dimineaţă. L-am găsit pe masa din camera de studiu şi e posibil să 
fi fost lăsat acolo chiar de mâna ei. Mă ruga să mă întâlnesc cu ea 
acolo, după cină, căci spunea că are ceva foarte important să-mi 
comunice şi îmi cerea să îi las un răspuns pe cadranul solar din 
grădină, pentru că dorea ca nimeni să nu mai ştie despre acest 
lucru. Nu vedeam niciun motiv pentru care trebuia să ţinem 
întâlnirea secretă, dar am făcut aşa cum mi-a cerut. Îmi scrisese 
să distrug biletul, aşa că l-am ars în căminul din camera de studiu. 
Îi era foarte teamă de soţul său care o trata cu asprime, lucru 
pentru care îi făceam acestuia adesea reproşuri şi nu puteam 
decât să îmi închipui ca ea se poartă în felul acesta pentru că nu 
dorea ca el să ştie despre întâlnirea noastră. 

— Şi totuşi, doamna a păstrat răspunsul dumneavoastră cu 
multă grijă. 

— Da. Am fost surprinsă să aflu că îl avea în mână când a 
murit. 

— Ei bine, ce s-a întâmplat în continuare? 

— M-am dus la locul stabilit, aşa cum promisesem. Când am 
ajuns la pod, mă aştepta acolo. N-am înţeles până în acel moment 
cât mă ura biata creatură. Părea nebună, de fapt cred că era 
înnebunită de închipuirile pe care bolnavii mintali le au. Cum altfel 


ar fi putut să mă trateze cu indiferenţă în fiecare zi şi totuşi să-mi 
poarte o ură atât de puternică în suflet. Nu vă pot spune tot ce mi- 
a zis. Şi-a vărsat furia sălbatică în cuvinte usturător de cumplite. 
Nu i-am răspuns, nu puteam. Era îngrozitor să o vezi. Mi-am pus 
mâinile la urechi şi am fugit. Când am văzut-o ultima dată era în 
picioare strigând şi blestemând la gura podului. 

— Unde a fost găsită după aceea? 

— La câţiva metri de locul acela. 

— Şi totuşi, presupunând că şi-a găsit moartea după ce aţi 
plecat, nu aţi auzit niciun strigăt? 

— Nu, nu am auzit nimic. Însă, domnule Holmes, eram atât 
de agitată şi de îngrozită de această teribilă izbucnire, încât m-am 
grăbit să mă întorc în liniştea camerei mele şi nu am fost atentă la 
nimic din tot ceea ce se întâmpla în jurul meu. 

— Spuneţi că v-aţi întors în cameră. Aţi mai părăsit-o până a 
doua zi dimineaţă? 

— Da, atunci când s-a răspândit vestea că biata femeie îşi 
aflase moartea, am fugit afară împreună cu ceilalţi. 

— L-aţi văzut pe domnul Gibson? 

— Da, tocmai se întorsese când l-am văzut. Trimisese după 
doctor şi după poliţie. 

— Părea tare tulburat? 

— Domnul Gibson este un om foarte puternic şi stăpân pe 
sine. Nu cred că şi-ar arăta vreodată sentimentele. Dar eu, care-l 
cunosc atât de bine, puteam să îmi dau seama că era foarte 
îngrijorat. 

— Acum ajungem la problema cea mai importantă. Pistolul 
găsit în camera dumneavoastră. Îl mai văzuserăţi vreodată? 

— Niciodată, v-o jur! 

— Când a fost găsit? 

— A doua zi dimineaţă, când poliţia a percheziţionat casa. 

— A fost găsit între hainele dumneavoastră? 

— Da, pe podeaua şifonierului meu, între rochii. 

— Ştiţi cumva de când era acolo? 

— Ştiu că nu fusese acolo cu o dimineaţă înainte. 

— De unde ştiţi? 

— Pentru că am făcut ordine în şifonier. 

— Atunci e clar: cineva a intrat în cameră şi a pus pistolul 
acolo ca să vă acuze. 

— Aşa trebuie să fi fost. 


— Dar când? 

— Nu se poate să se fi întâmplat decât la ora: mesei, sau în 
orele în care eram împreună cu copiii în camera de studiu. 

— Tot acolo eraţi şi când aţi primit biletul? 

— Da, şi am rămas acolo toată dimineaţa. 

— Mulţumesc domnişoară Dunbar. Imi mai puteţi spune 
vreun lucru care să mă ajute în investigaţie? 

— Nu mă pot gândi la nimic. 

—Am remarcat un semn de violenţă pe marginea de piatră 
a zidului: o ciobitură foarte proaspătă, chiar în partea opusă locului 
în care a fost găsit cadavrul. Vă puteţi gândi cumva la o 
explicaţie? 

— Cu siguranţă că e o simplă coincidenţă. 

— Foarte curios, domnişoară Dunbar. De ce să apară exact 
în momentul tragediei şi de ce în acelaşi loc? 

— Dar ce ar fi. putut să-l cauzeze? Doar o lovitură foarte 
puternică putea să aibă un asemenea efect. 

Holmes nu răspunse. Faţa sa palidă, dar vivace, luă 
numaidecât acea expresie încordată şi distantă pe care învăţasem 
să o asociez cu suprema manifestare a geniului său. Zbuciumul 
din mintea sa era atât de intens, încât nici unul dintre noi nu 
îndrăznea să vorbească şi stăteam, avocatul, prizoniera şi cu 
mine, privindu-l absorbiți. Deodată sări de pe scaun, tremurând de 
nerăbdare să facă ceva. 

— Vino, Watson, vino!, strigă el. 

— Ce s-a întâmplat, domnule Holmes? 

— Nimic, draga mea doamnă. Ne mai auzim, domnule 
Cummings. Cu ajutorul Sfântului Dreptăţii, vă voi da un caz ce va 
face Anglia să răsune. Veţi primi veşti de la mine mâine, 
domnişoară Dunbar, iar între timp rămâneţi cu asigurările mele că 
norii se împrăştie şi că am toată speranţa că lumina adevărului va 
reuşi să iasă la suprafaţă. 

Drumul de la Winchester la Thor Place nu era lung, dar mie 
mi se părea extrem de lung în nerăbdarea mea, în timp ce pentru 
Holmea părea interminabil, căci în neastâmpărul său nu putea sta 
liniştit şi se muta de colo-colo în trăsură sau bătea cu degetele 
sale lungi în perna de lângă el. Brusc, în timp ce ne apropiam de 
destinaţie, fiind aşezat pe bancheta opusă mie (aveam o trăsură 
întreagă doar pentru noi doi), îşi puse mâinile pe genunchii mei şi 
mă privi în ochi ştrengăreşte, caracteristic toanelor sale de 


drăcuşor. 

— Watson, parcă-mi aduc aminte că tu porneşti înarmat în 
aceste călătorii ale noastre. 

Era bine că făceam aşa, căci lui nu-i păsa prea mult de 
siguranţa sa atunci când mintea îi era absorbită de o problemă, 
astfel că revolverul meu ne fusese, nu o dată, un bun prieten la 
nevoie. l-am amintit acest lucru. 

— Da, da, sunt puţin distrat în ceea ce priveşte asemenea 
probleme. Dar ai revolverul la tine? 

Am scos din buzunar o armă mică, uşor de mânuit, dar 
foarte folositoare. Holmes îi trase piedica şi o goli de gloanţe, apoi 
o examină cu grijă. 

— E grea, deosebit de grea, zise el. 

— Da, are o lucrătură solidă. 

O studie cu atenţie câteva minute. 

— Ştiu, Watson, zise el, cred că revolverul tău va avea o 
legătură strânsă cu misterul pe care încerc să-l dezleg. 

— Dragul meu Holmes, cred că glumeşti. 

— Nu, Watson, sunt foarte serios. Am de gând să fac un 
test. Dacă testul iese cum trebuie, totul va fi clar. lar testul 
depinde de felul în care se va comporta această mică arma. Scot 
un cartuş. Acum le vom înlocui pe celelalte cinci şi tragem 
siguranţa. Uite! Asta îi sporeşte greutatea şi face ca reconstituirea 
să fie mai exactă. * 

Nu aveam nici cea mai mică idee despre ce avea în minte şi 
nici nu avea de gând aă mă lumineze mai mult, astfel că stătu 
pierdut în gânduri până când am ajuns în mica staţie din 
Hampshire. Intr-un sfert de oră ne aflam în faţa casei prietenului 
nostru, sergentul. 

— Aţi reuşit să dezlegaţi ceva, domnule Holmes? Ce s-a 
întâmplat? 

— Totul depinde de cum se va comporta revolverul 
doctorului Watson, zise prietenul meu. Acum, domnule poliţist, 
puteţi să-mi daţi zece metri de sfoară? 

La prăvălia din sat am găsit un ghem de sfoara zdravănă. 

— Cred că avem tot. Acum, dacă-mi permiteţi, vom începe 
ceea ce sper aă fie ultima fază a aventurii noastre. 

Soarele apunea transformând regiunea Hampshire într-o 
splendidă privelişte de toamnă. Sergentul, aruncând priviri 
neîncrezătoare, ce arătau că se cam îndoia de judecata 


tovarăşului meu, pomi cu paşi şovăitori alături de noi. Pe măsură 
ce ne apropiam de scena crimei, puteam să văd că prietenul meu 
ascundea sub stăpânirea sa obişnuită o profundă agitaţie. 

— Da, zise el, răspunzând remarcii mele, m-ai văzut ratând 
ţinta şi altădată, Watson. Am un instinct pentru asemenea lucruri 
şi totuşi, câteodată, s-a dovedit a fi fals. Părea o certitudine când 
mi-a trecut prin minte în celula din Winchester, dar unul dintre 
neajunsurile unei minţi active este că întotdeauna poate născoci 
explicaţii alternative, care să facă să pară falsă presimţirea iniţială. 
Şi totuşi, şi totuşi, Watson, nu putem decât să încercăm. 

În timp ce mergeam, legase un capăt al sforii de mânerul 
revolverului. Ajunsesem acum la scena tragediei. Cu mare grijă a 
urmat indicaţiile poliţistului despre locul în care a fost găsit 
cadavrul. Apoi căută printre buruieni şi ferigi până când găsi o 
piatră destul de mare. Pe aceasta o legă la celălalt capăt al sforii şi 
o agăţă peste parapetul podului, astfel încât să atârne chiar 
deasupra apei. Se aşeză în locul fatal, la ceva distanţă de 
marginea podului, cu revolverul meu în mână, sfoara fiind întinsă 
între armă şi piatră, de cealaltă parte. 

— Pornim!, ţipă el. 

Acestea fiind spuse, ridică pistolul deasupra capului şi dădu 
drumul sforii. Într-o clipă, acesta fu ridicat de greutatea pietrei, se 
lovi cu un zgomot ascuţit de parapet şi dispăru, peste parapet, în 
apă. Nici nu pierise bine pistolul de sub privirile noastre, că 
Holmes era îngenuncheat lângă peretele de piatră şi scotea un 
strigăt de bucurie, ceea ce însemna că găsise ce căuta. 

— Aţi mai văzut vreodată o demonstraţie atât de precisă?, 
strigă el. Vezi, Watson, revolverul tău a rezolvat problema! 

În timp ce vorbea arătă către o a doua ciobitură, de aceeaşi 
formă şi mărime ca şi prima, care apăruse în partea de jos a 
balustradei. * 

— Vom sta la han în noaptea aceasta, continuă el în timp ce 
se ridică şi se întoarse către sergentul uimit. Veţi lua bineînţeles 
un cârlig cu gheare şi veţi recupera cu uşurinţă revolverul 
prietenului meu. Veţi găsi, de asemenea, alături de el şi 
revolverul, laolaltă cu sfoara şi greutatea, cu care această femeie 
răzbunătoare a încercat să-şi acopere propria-i fărădelege şi să 
arunce acuzaţia de crimă asupra unei persoane nevinovate. Puteţi 
să-i spuneţi domnului Gibson că rămâne să ne întâlnim mâine- 
dimineaţă, când se vor lua măsuri pentru reabilitarea domnişoarei 


Dunbar. 

Seara târziu, în timp ce stăteam împreună şi ne fumam 
pipele în hanul din sat, Holmes îmi făcu un rezumat la ceea ce se 
petrecuse. 

— Mă tem Watson, zise el, că nu vei câştiga niciun fel de 
faimă adăugând cazul despre misterul podului Thor în analele tale. 
Mi-a lipsit acel amestec de imaginaţie şi realitate ce constituie 
esenţa iscusinţei mele. Mărturisesc că ştirbitura din peretele de 
piatră a fost un indiciu suficient pentru a-mi sugera adevărata 
soluţie şi că mă consider vinovat că nu am găsit-o mai devreme. 

— Trebuie să recunoaştem că manevrele acestei nefericite 
femei au fost încurcate şi subtile, astfel că nu era un lucru simplu 
să-i desluşeşti complotul. Nu cred că pe parcursul aventurilor 
noastre am întâlnit vreodată un exemplu mai ciudat de ceea ce 
poate provoca o dragoste scăpată din frâu. 

Dacă domnişoara Dunbar era rivala sa în sens fizic sau chiar 
numai mental, pare să fi fost la fel de neiertat în ochii ei. Nu există 
niciun dubiu că a aruncat vina pe aceasta tânăra nevinovată 
pentru toate faptele şi vorbele dure cu care soţul ei a încercat să o 
îndepărteze. Prima dată s-a hotărât să-şi ia propria viaţă. Apoi s-a 
gândit să o facă în aşa fel încât să-i pregătească victimei ei o 
soartă cu mult mai rea decât putea fi orice moarte brusca. 

— Putem să refacem cu uşurinţa paşii, ceea ce ne va 
demonstra o remarcabilă subtilitate. Cu multă iscusinţă a reuşit să 
obţină un bilet de la domnişoara Dunbar, care face să pară ca şi 
cum aceasta ar fi ales locul crimei. In dorinţa ei de a fi descoperit, 
a exagerat lucrurile puţin, ţinându-l în mână până la capăt. Fie şi 
numai acest lucru ar fi trebuit să-mi trezească bănuielile mai 
repede decât a făcut-o. 

Apoi a luat unul dintre revolverele soţului ei — aveau, cum 
ai putut să vezi, un întreg arsenal în casă — şi l-a ţinut pentru 
propriul său uz. A ascuns apoi unul asemănător în şifonierul 
domnişoarei Dunbar, după ce a descărcat un glonţ, lucru pe care l- 
a putut face cu uşurinţă în pădure fără să atragă atenţia. Apoi s-a 
dus la pod, acolo unde a născocit această ingenioasă metodă de a 
scăpa de armă. Când a apărut domnişoara Dunbar, şi-a folosit 
ultima suflare pentru a-şi vărsa ura, iar când aceasta nu mai putea 
auzi, şi-a dus la bun sfârşit teribilul plan. Fiecare verigă este acum 
la locul ei şi lanţul este complet. Ziarele se pot întreba de ce 
heleşteul nu a fost cercetat de prima data, dar e mai uşor să fii 


înţelept după ce totul s-a terminat şi, în orice caz, un lac plin de 
trestie nu e prea uşor de cercetat decât dacă ai o idee foarte clară 
despre ceea ce cauţi şi unde. Ei bine, dragul meu Watson, am 
ajutat o femeie deosebită şi un bărbat asemenea. Dacă va fi să-şi 
unească forţele în viitor, ceea ce nu e puţin probabil, lumea 
financiară va afla ca domnul Neil Gibson a primit o lecţie în acea 
clasă a suferinţei unde sunt învăţate toate lecţiile pământeşti. 


Sfârşit 


Aventurile omului-maimuță 


Domnul Sherlock Holmes a fost întotdeauna de părere că ar 
trebui să public întâmplările cu totul neobişnuite ce aveau 
legătură cu profesorul Presbury, chiar şi dacă aş face-o doar 
pentru a risipi odată pentru totdeauna zvonurile urâte ce au făcut 
înconjurul Universităţii acum vreo douăzeci de ani, iar ecoul lor s-a 
răspândit în rândul învăţaţilor din Londra. Au fost, ca de fiecare 
dată, anumite obstacole şi adevărata istorie a acestui caz ciudat a 
rămas îngropată în cutia de tinichea în care se găsesc atât de 
multe însemnări ale aventurilor prietenului meu. Acum am obţinut, 
în sfârşit, permisiunea de a expune publicului faptele ce au format 
unul dintre ultimele cazuri de care s-a ocupat Holmes înainte să se 
retragă din această meserie. Chiar şi acum trebuie să existe o 
anumită discreţie în dezvăluirea întâmplărilor. 

Era într-o seară de duminică, la început de septembrie 1903, 
când am primit un mesaj laconic de la Holmes: 


Vino imediat dacă este un moment convenabil, dacă nu, 
vino totuşi. 
S.H. 


Relaţiile dintre noi în acele ultime zile fuseseră foarte 
ciudate. Era un om cu multe tabieturi, iar eu devenisem unul 
dintre ele. Eram pentru el ca vioara, grămăjoara de tutun, vechea 
pipă neagră, agenda, sau alte ticuri poate mai puţin scuzabile. 
Când avea un caz ce necesita multă muncă şi avea nevoie de un 
prieten pe al cărui sânge rece se putea baza, rolul meu era clar. 
Dar în afară de aceste cazuri mai aveam şi alte într ebuinţăr i v 
Eram ca o piatră de tocilă pentru mintea sa. Il stimulam. li plăcea 
să gândească cu voce tare în preajma mea. Nu se putea spune că 
remarcile lui erau pregătite pentru mine, multe dintre ele le-ar fi 
putut rosti chiar şi pentru tăblia patului, şi totuşi îşi formase acest 
obicei şi îi devenise folositor ca eu să ascult şi să intervin cu vreun 
comentariu. Dacă îl iritam cu o anumită încetineală a gândirii 
mele, această iritare îi servea să-i aprindă şi mai tare intuiţia, iar 
ideile ii străfulgerau mintea cu mai multă iuţeală şi vioiciune. 
Acesta era umilul meu rol în alianţa noastră. Când am ajuns pe 
Baker Street, l-am găsit ghemuit în fotoliul său, cu pipa în gură şi 
cu sprâncenele încreţite de gânduri. Era clar că se chinuia să 


dezlege o problemă iritantă. Mi-a arătat cu mâna vechiul meu 
fotoliu, însă în rest, timp de o jumătate de oră, nu a dat semne că 
ar fi remarcat prezenţa mea în încăpere. Apoi tresări, tre- zindu-se 
din reverie şi, cu obişnuitul său zâmbet capricios, îmi ură bun venit 
în ceea ce fusese odată şi casa mea. 

— Trebuie să-mi scuzi neatenţia, dragul meu Watson, zise 
el. Nişte fapte extrem de curioase mi-au fost supuse atenţiei în 
ultimele douăzeci şi patru de ore, şi acestea au dat naştere la 
nişte speculaţii cu caracter mai general. Mă gândesc serios să 
scriu o mică monografie despre utilizarea câinilor în munca de 
detectiv. 

— Dar, Holmes, cu siguranţă că acest subiect a fost 
explorat, am zis eu. Copoi, copoi-detectivi. 

— Nu, nu Watson, acea parte a problemei este fără îndoială 
clară. Dar mai există una, care este cu mult mai subtilă. Poate că 
îţi aminteşti cazul lui Copper Beeches, în care am fost în stare, 
doar observând comportamentul copilului, să fac o deducție 
despre obiceiurile criminale ale foarte  îngâmfatului şi 
respectabilului său tată. 

— Da, îmi amintesc foarte bine. 

— Ideile mele despre câini au, prin analogie, aceeaşi 
direcţie. Un câine reflectă viaţa familiei sale. Cine a văzut vreodată 
un câine jucăuş într-o familie posomorâtă sau un câine trist într-o 
familie fericită? Oamenii răi au câini răi, cei periculoşi au câini 
periculoşi. lar toanele lor trecătoare pot reflecta toanele altora, 

Am clătinat din cap. 

— Holmes, ceea ce spui tu este puţin forţat, am. zis eu. 

Şi-a umplut pipa din nou, apoi şi-a reluat locul, fără să ia în 
seamă remarca mea. 

— Aplicația practică a celor pe care le-am spus este foarte 
apropiată de problema pe care o investighez. Firul e încâlcit, 
înţelegi, iar eu trebuie să găsesc un capăt de unde să pornesc. 
Unul posibil se găseşte în întrebarea: de ce Roy, câinele-lup al 
profesorului Presbury, a încercat să-l muşte? 

M-am cufundat înapoi în scaunul meu destul de dezamăgit. 
Oare pentru o întrebare atât de banală am fost eu întrerupt din 
treabă? Holmes îmi aruncă o privire. 

— Acelaşi Watson!, zise el. Nu ai să înveţi niciodată că 
problemele cele mai grave pot depinde de cele mai mărunte 
lucruri. Dar nu ţi se pare extrem de ciudat ca un om liniştit şi 


vârstnic — ai auzit de Presbury, desigur, faimosul fiziolog din 
Camford? —, ca un asemenea om, al cărui prieten era un devotat 
câine-lup, să fie acum de două ori atacat de propriul său câine? Ce 
părere ai? 

— Câinele este bolnav. 

— Ei bine, poate fi luat şi acest lucru în considerare. Dar nu 
atacă pe nimeni altcineva şi nici nu se năpusteşte asupra 
stăpânului său decât în situaţii cu totul speciale. Ciudat, Watson, 
foarte ciudat. Tânărul domn Bennett a ajuns foarte devreme, dacă 
el sună la uşă. Speram să stăm mai mult de vorbă înainte ca el să 
apară. 

Se auziră nişte paşi repezi pe scară, o bătaie scurtă la uşă şi, 
un moment mai târziu, noul client se prezenta. Era un tânăr înalt şi 
arătos, având în jur de treizeci de ani, bine îmbrăcat chiar elegant, 
dar cu ceva în comportamentul său care sugera mai degrabă 
timiditatea unui student decât siguranţa de sine a unui domn de 
societate. 

Dădu mâna cu Holmes şi apoi privi oarecum surprins către 
mine. 

— Această problemă este foarte delicată, domnule Holmes, 
zise el. Socotesc ca relaţia mea cu profesorul Presbury este de 
natură privată, dar nu şi publică. Nu mă consider îndreptăţit să 
vorbesc în faţa unei a treia persoane. 

— Vorbiţi fără teamă, domnule Bennett. Doctorul Watson 
este întruchiparea discreţiei şi va pot asigura că aceasta este o 
problemă în care voi avea cu siguranţă nevoie de un ajutor. 

— Cum doriţi, domnule Holmes. Veţi înţelege, desigur, că 
voi avea nişte rezerve. 

— Vei fi impresionat, Watson, când îţi voi spune că acest 
gentleman, domnul Trevor Bennett, este asistentul acelui mare 
om de ştiinţă, locuieşte sub acoperişul său şi este logodit cu 
singura-i fiică. Trebuie să înţelegem că profesorul are tot dreptul 
să-i pretindă loialitate şi devotament. Dar acestea pot fi dovedite 
mai bine daca se întreprind paşii necesari pentru a dezlega acest 
mister straniu. 

— Sper, domnule Holmes. Acesta este singurul meu ţel. 
Doctorul Watson cunoaşte situaţia? 

— Nu am avut timp să i-o explic. 

— Atunci poate că ar trebui să povestesc esenţialul din nou, 
înainte de a vă aduce la cunoştinţă ultimele evenimente. 


— O s-o fac chiar eu, zise Holmes, ca să vă demonstrez că 
am reţinut faptele în ordinea corespunzătoare. Profesorul, Watson, 
este un om de faimă europeană. Intreaga sa viaţă a avut un făgaş 
academic. Nu a existat niciodată nici cea mai mică pată asupra 
activităţii sale. A rămas văduv şi are o fiică, Edith. Este, am înţeles, 
un bărbat viril şi puternic, cu un caracter, s-ar putea spune, chiar 
combativ. Cel puţin aşa stăteau lucrurile până acum câteva luni. 

Apoi, cursul vieţii sale s-a schimbat. Are şaizeci şi unu de 
ani, dar s-a logodit cu fiica profesorului Morphy, colegul său la 
catedra de anatomie comparată. Nu a fost, dacă am înţeles bine, 
curtea chibzuită a unui om în vârstă, ci mai degrabă pasiunea 
înflăcărată a unui tânăr, căci niciun altul nu s-ar fi putut dovedi un 
îndrăgostit mai devotat. Domnişoara Alice Morphy era o fată 
desăvârşită, atât la trup, cât şi la minte, astfel că existau toate 
motivele pentru pasiunea profesorului. Totuşi, iubirea lor nu a avut 
parte de binecuvântarea familiei sale. 

— Am considerat-o destul de exagerată, ţinu să precizeze 
musafirul nostru. 

— Exact. Exagerată şi puţin violentă şi nefirească. Profesorul 
Presbury era bogat, astfel ca nu au existat obiecţii din partea 
tatălui. Fiica însă avea alte păreri şi mai existau deja alţi câţiva 
candidaţi la mâna ei, care, chiar dacă erau mai puţin eligibili din 
punct de vedere monden, erau cel puţin mai apropiaţi ca vârstă. 
Fata părea să-l placă pe profesor, în ciuda excentricităţilor sale. 
Doar vârsta le stătea în cale. 

Cam în acelaşi timp, un mic mister a întunecat pe 
neaşteptate viaţa obişnuită a profesorului. A făcut ceva ce nu mai 
făcuse până atunci. A plecat de acasă şi nu a spus nimănui unde. 
A lipsit două săptămâni şi s-a întors răvăşit ca după un drum lung. 
Nu a spus nimănui unde a fost, deşi era de obicei un om foarte 
deschis. Întâmplarea a făcut ca domnul Bennett, aici de faţă, 
clientul nostru, să primească o scrisoare de la un coleg din Praga, 
care îi spunea că s-a bucurat să-l vadă pe profesorul Presbury 
acolo, deşi nu reuşise să-i vorbească. Doar aşa au aflat cei din 
casă unde fusese. 

Acum vine partea mai importantă. De atunci înainte, o 
curioasă schimbare a pus stăpânire pe profesor. A devenit ascuns 
şi viclean. Cei din jurul său aveau mereu sentimentul ca nu mai 
era omul pe care îl cunoşteau şi că un nor negru îi umbrise 
calităţile cele mai de preţ. Intelectul său nu fusese afectat. 


Prelegerile sale erau la fel de strălucite ca întotdeauna. Însa 
întotdeauna se întâmpla ceva nou, ceva sinistru şi neaşteptat. 
Fiica sa devotata a încercat de nenumărate ori să pătrundă 
dincolo de paravanul pe care tatăl său părea să-l fi pus între ei. Şi 
dumneavoastră domnule, dacă am înţeles bine, aţi făcut la fel, dar 
totul a fost în zadar. lar acum, domnule Bennett, povestiţi-mi cu 
vorbele dumneavoastră întâmplarea cu scrisoarea. 

— Trebuie să înţelegeţi, domnule Watson, că profesorul nu 
avea niciun fel de secrete faţa de mine. Nici dacă aş fi fost fiul sau 
fratele mai mic nu m-aş fi bucurat de mai multă încredere din 
partea sa. Fiind secretarul său, îmi treceau prin mână toate hârtiile 
pe care le primea, desfăcându-i şi sortându-i corespondenţa. La 
scurt timp după întoarcerea sa acasă, toate acestea s-au 
schimbat. Mi-a spus ca aştepta nişte scrisori din Londra, marcate 
cu o cruce sub timbru. Acestea trebuiau puse deoparte, ferite de 
alţi ochi. Pot spune că multe dintre acestea treceau prin mâinile 
mele, că erau însemnate cu inițialele 


E. C. Şi erau scrise aproape indescifrabil. Dacă le 


răspundea, atunci plicul nu trecea prin mâinile mele şi nici prin 
coşul de scrisori în care era strânsă corespondenţa noastră. 

— lar caseta...?, întrebă Holmes. 

— A, da, cutia... Profesorul adusese o casetă mică de lemn 
din călătoriile sale. Era singurul lucru ce trăda faptul că făcuse 
înconjurul continentului, căci era unul dintre acele obiecte 
neobişnuite pe care le asociai cu Germania. O pusese în dulăpiorul 
său cu instrumente. Într-o zi, căutând o canulă, am dat jos caseta. 
Spre surprinderea mea, a fost foarte furios, şi a arătat asta 
folosind cuvinte destul de dure. Era prima dată când se întâmpla 
un asemenea lucru şi am fost profund rănit. M-am străduit să-i 
explic că am atins caseta din greşeală, dar toata seara mi-a stăruit 
în minte că mă privise cu asprime şi că întâmplarea îl deranjase 
foarte mult. 

Domnul Bennett scoase o mică agendă din buzunar: 

— Toate acestea s-au întâmplat pe 2 iulie, zise el. 

— Sunteţi cu siguranţă un martor preţios, zise Holmes. 
Probabil că voi avea nevoie de datele pe care vi le-aţi notat. 

— Am învăţat să fiu meticulos de la marele meu profesor, 
printre multe alte lucruri. De când am observat schimbările din 
caracterul sau am simţit ca era de datoria mea să-i studiez cazul. 


Astfel, am notat aici ca în aceeaşi zi, 2 iulie, Roy l-a atacat pe 
profesor în timp ce ieşea din biroul său. Pe 11 iulie a avut loco 
scena asemănătoare, iar apoi mai am însemnări despre o alta pe 
20 iulie. După aceste incidente l-am mutat pe Roy la grajduri. Era 
un animal blând şi iubitor... dar mă tem că vă plictisesc. 

Domnul Bennett rosti aceste cuvinte pe un ton plin de 
reproş, căci era foarte clar că Holmes nu era atent. Faţa îi era 
încordată şi privea în gol la tavan. Cu puţin efort se adună. 

— Extraordinar! Absolut extraordinar!, murmură el. Aceste 
amănunte sunt noi pentru mine, domnule Bennett. Cred că am 
acoperit toate datele pe care le cunoşteaţi deja, nu-i aşa? Dar mi- 
aţi pomenit despre nişte schimbări de situaţie. 

Figura plăcută şi sinceră a vizitatorului nostru se întunecă, 
umbrită de amintiri neplăcute. 

— Ceea ce am să vă povestesc acum. s-a petrecut în urmă 
cu două nopţi, zise el. Stăteam întins în pat pe la două noaptea 
fără să pot dormi, când am auzit un zgomot surd şi înăbuşit venind 
de pe coridor. Am deschis uşa şi am aruncat o privire afara. Ar 
trebui să menţionez că profesorul doarme la capătul coridorului... 

— Care era data?, întrebă Holmes 

Oaspetele nostru fu în mod evident deranjat de o 
întrerupere atât de nesemnificativă. 

— Am mai spus domnule că s-a întâmplat cu doua nopţi 
înainte, adică pe 4 septembrie. 

Holmes clătină din cap zâmbind. 

— Vă rog să continuaţi, zise el. 

— Profesorul doarme la capătul coridorului şi ar fi trebuit să 
treacă pe lângă uşa mea ca să ajungă la scări. A fost o experienţă 
cu adevărat cumplită, domnule Holmes. Consider că am nervii la 
fel de tari ca şi vecinii mei, dar am fost zguduit de ceea ce am 
văzut. Coridorul era cufundat în beznă, mai puţin o fereastră de la 
jumătatea lui, prin care pătrundea o rază de lumină. Puteam 
distinge ceva apropiindu-se, ceva ghemuit şi învăluit în întuneric. 
Apoi s-a ridicat deodată în lumină şi am văzut că era el. Se târa, 
domnule Holmes, se târa! Mergea sprijinindu-se în mâini şi în 
genunchi şi totuşi se mişca repede, cu o foarte mare uşurinţă! Am 
fost atât de şocat la vederea lui, încât doar când a ajuns în dreptul 
uşii mele am fost în stare să păşesc afară şi să-l întreb dacă pot 
să-l ajut cu ceva. Răspunsul său a fost absolut neobişnuit. A ţâşnit 
ca un arc, mi-a aruncat nişte vorbe îngrozitoare, dar nu s-a oprit 


din drum. Am mai aşteptat încă o oră, dar nu s-a întors. Se 
luminase de ziuă când a revenit în camera sa. 

— Ei bine, Watson, ce părere ai?, întrebă Holmes cu aerul 
unui patolog ce prezintă un specimen rar. 

— Probabil că e vorba de lumbago. Am auzit că o criză 
puternică poate face omul să umble precum aţi povestit şi nimic 
nu-ţi poate pune nervii la o încercare mai grea. 

— Foarte bine, Watson! Tu ne aduci întotdeauna cu 
picioarele pe pământ. Dar nu putem accepta aceasta ipoteză, de 
vreme ce a fost capabil să se ridice. 

— Nu s-a simţit niciodată mai bine, zise Bennett. De fapt, e 
mai energic decât l-am văzut de ani buni. Acestea sunt faptele, 
domnule Holmes. Nu vrem să implicăm poliţia, dar nu mai ştim ce 
să facem, căci simţim că ne îndreptăm cu paşi repezi către 
dezastru. Edith, domnişoara Presbury, simte acelaşi lucru, că nu 
mai putem aştepta cu mâinile în sân. 

— Este cu siguranţă un caz extrem de ciudat şi de sugestiv. 
Tu ce crezi Watson? 

— Vorbind în calitate de doctor, am zis eu, pare a fi un caz 
de competenţa unui alienist. Procesul cerebral al bătrânului domn 
a fost dereglat de aventura de dragoste. A făcut o călătorie peste 
hotare în speranţa de a se vindeca de această pasiune. Scrisorile 
şi caseta pot avea legătură cu alte afaceri personale, poate un 
împrumut sau poate nişte acţiuni pe care le ţine ascunse acolo. 

— lar câinele-lup, în mod evident, nu era de acord cu acele 
afaceri. Nu, nu, Watson, ceva nu e în regulă aici. Nu pot decât să 
sugerez... 

Nu vom şti niciodată ce avea Sherlock Holmes de gând să 
sugereze, căci în acel moment uşa se deschise şi o tânără 
domnişoară intră în cameră. La vederea acesteia, domnul Bennett 
sări de pe scaun exclamând şi se repezi în întâmpinarea ei cu 
mâinile întinse. 

— Edith, draga mea! Sper că nu s-a întâmplat nimic... 

— Am simţit nevoia să vin după tine. O, Jack, mi-a fost atât 
de teamă! E cumplit să fii acolo singur! 

— Domnule Holmes, aceasta este tânara domnişoară 
despre care v-am vorbit. V-o prezint pe logodnica mea. 

— Începusem să bănuim acest lucru, nu-i aşa Watson?, 
răspunse Holmes cu un zâmbet. Să înţeleg, domnişoară Presbury, 
că aveţi veşti proaspete despre caz şi că aţi considerat că trebuie 


să le aflăm şi noi. 

Musafira noastră, o fata isteaţă, cu înfăţişare plăcuta, tipic 
englezească, îi zâmbi lui Holmes în timp ce se aşeza lângă domnul 
Bennett. 

— Când am aflat ca domnul Bennett a părăsit hotelul, m-am 
gândit că trebuie să-l găsesc aici. Bineînţeles că m-a informat că 
are de gând să vă consulte. Domnule Holmes, puteţi oare face 
ceva pentru sărmanul meu tată? 

— Am speranţe, domnişoară Presbury, însă cazul rămâne 
încă nedesluşit. Poate că mă va ajuta ceea ce aveţi de spus. 

— S-a întâmplat aseară, domnule Holmes. S-a purtat ciudat 
întreaga zi. Sunt sigură că uneori nici nu-şi mai aduce aminte ce 
face. Trăieşte ca într-un vis ciudat. leri a fost o asemenea zi. Nu 
mai e tatăl pe care îl cunoşteam. Exteriorul e acelaşi, dar nu mai e 
el cu adevărat. 

— Spuneti-mi ce s-a întâmplat. 

— Am fost trezită în toiul nopţii de câinele care lătra plin de 
furie. Bietul Roy e legat acum lângă grajduri. Pot să vă spun că 
dorm întotdeauna cu uşa încuiată, căci aşa cum Jack — domnul 
Bennett — vă va spune, simţim cu toţii ameninţarea unui pericol 
iminent. Camera mea se găseşte la al doilea etaj. Storul îmi era 
ridicat la fereastră şi am putut vedea că era o lună strălucitoare 
afară. Stăteam întinsă, cu ochii aţintiţi asupra peticului de lumină, 
ascultând lătratul sălbatic al câinelui şi, deodată, am zărit chipul 
tatălui meu, care mă privea. Domnule Holmes, era sa mor de 
uimire şi de groază. Stătea acolo lipit de ochiul de geam, cu o 
mână ridicată ca şi cum ar fi vrut să împingă fereastra. Dacă s-ar fi 
deschis, cred că aş fi înnebunit. Nu visam, domnule Holmes! Nu vă 
amăgiţi crezând asta. Îndrăznesc sa spun că pentru mai bine de 
douăzeci de secunde am rămas paralizată, privindu-i chipul. Apoi a 
dispărut, dar n-am putut — pur şi simplu n-am putut — să mă ridic 
din pat şi să mă uit încotro s-a dus. Am zăcut tremurând până 
dimineaţă. La micul dejun avea o atitudine severă şi nu a făcut 
nicio aluzie la întâmplările nopţii. Nici eu nu am spus nimic, dar am 
inventat o scuză pentru a veni în oraş — şi iată-mă! 

Holmes se arătă foarte mirat de povestirea domnişoarei 
Presbury. 

— Domnişoară dragă, spuneţi că încăperea dumneavoastră 
este la al doilea etaj. Există vreo scară înaltă în grădină? 

— Nu, domnule Holmes, aceasta este partea uluitoare. Nu ai 


cum sa ajungi la fereastră, şi totuşi el se afla acolo. 

— lar data era 5 septembrie, zise Holmes. Acest lucru 
complică într-adevăr problemele. 

Fu rândul tinerei domnişoare să se arate uimită. 

— Ea doua oară când faceţi aluzie la dată, domnule Holmes, 
zise Bennett. E posibil să aibă vreo relevanţă asupra cazului? 

— E foarte posibil, dar nu vă pot spune nimic sigur încă. 

— Vă gândiţi la legătura dintre nebunie şi fazele lunii? 

—Nu, va asigur că nu. Mă gândeam la cu totul altceva. Dacă 
puteţi lăsa agenda la mine, voi verifica datele. Acum, Watson, cred 
că planul nostru de acţiune e foarte clar. Domnişoara ne-a 
informat — şi am cea mai mare încredere în intuiţia sa — că tatăl 
său îşi aminteşte foarte puţin, sau nu-şi mai aminteşte nimic din 
ceea ce i se întâmplă cu ocazia acestor manifestări bizare. O pun 
pe seama lipsei de memorie. Aşa că vom începe elucidarea 
cazului studiindu-l cu grijă. 

— Foarte bine, zise domnul Bennett. Însă vreau să vă 
avertizez de la început că profesorul poate fi irascibil şi chiar 
violent câteodată. 

Holmes zâmbi. 

— Cred că avem motive întemeiate să pornim cât mai 
repede, dacă teoria mea se verifică. Mâine, domnule Bennett, ne 
vom vedea cu siguranţă în Camford. Era acolo, daca îmi aduc 
aminte bine, un han numit „Joc de dame“, unde atmosfera se 
ridică peste medie, iar aşternuturile sunt impecabile. Cred, 
Watson, că soarta ne va duce în zilele ce vor urma în locuri mult 
mai puţin plăcute. 

Dimineaţa zilei de luni ne găsi în drum către faimoasa 
universitate a oraşului, lucru ce a necesitat un efort minim din 
partea lui Holmes, dar care a implicat o planificare minuțioasă şi o 
grabă cumplită din partea mea, căci pe atunci începusem să fiu 
destul de solicitat ca medic. Holmes nu pomeni nimic despre caz 
până când nu ne-am lăsat geamantanele în vechiul han, despre 
care am vorbit ceva mai devreme. 

— Cred, Watson, că vom reuşi să-l prindem pe profesor 
chiar înainte de prânz. Ţine o prelegere la ora 11 şi ar trebui să 
avem un răgaz de o oră. 

— Sub ce pretext îl vom căuta? 

Holmes se uită în agenda. 

— A existat o perioadă mai agitată în jurul datei de 26 


august. Vom. presupune că e puţin confuz şi nu-şi mai aminteşte 
ce a făcut în acea perioadă. Dacă insistăm că avem o întâlnire 
programată, nu cred că va avea curajul să ne contrazică. Te crezi 
în stare de asta? 

— Nu putem decât să încercăm. 

— Grozav, Watson! Un localnic prietenos ne va călăuzi, cu 
siguranţă. 

Un astfel de băştinaş, conducând o birjă elegantă, ne purtă 
în grabă pe lângă un şir de colegii vechi şi, într-un sfârşit, intrând 
pe o alee străjuită de copaci, opri la uşa unei case încântătoare pe 
ale cărei ziduri se căţărau arbuşti cu flori multicolore. Profesorul 
Presbury era cu siguranţă înconjurat nu numai de confort, dar şi 
de lux. 

Chiar în momentul în care opream în faţa casei, un cap 
cărunt apăru la fereastră şi puteam simţi cum o pereche de ochi 
pătrunzători ne urmăreau de sub nişte sprâncene stufoase. O clipă 
mai târziu ne aflam în sanctuarul său, iar misteriosul om de ştiinţă, 
ale cărui ciudăţenii ne aduseseră de la Londra, se afla acum în faţa 
noastră. Cu siguranţă că înfăţişarea şi comportamentul său nu 
trădau niciun semn de excentricitate, căci era un bărbat solid, 
înalt, cu trăsături proeminente, grav, îmbrăcat în redingotă şi cu 
atitudinea demnă pe care trebuia să o aibă un profesor. Ochii îi 
erau cea mai remarcabilă parte a fizionomiei — tăioşi, 
pătrunzători, trădând o inteligenţă aproape vicleană. 

Ne-a studiat cărţile de vizită. 

— Vă rog să luaţi loc, domnilor. Cu ce vă pot fi de folos? 

Holmes zâmbi plin de amabilitate. 

— Chiar întrebarea aceasta voiam să v-o adresez şi eu, 
domnule profesor. 

— Mie, domnule?! 

— Poate că s-a produs o confuzie. Cineva mi-a spus că 
profesorul Presbury din Camford are nevoie de serviciile mele. 

— Chiar aşa? (Mi s-a părut că zăresc o lucire maliţioasă în 
ochii aceia cenuşii.) Chiar aşa aţi auzit? Pot să vă întreb care este 
numele informatorului dumneavoastră? 

— Îmi pare rău, domnule profesor, dar chestiunea e 
confidențială. Dacă am făcut vreo greşeala, nu-i nicio problemă. 

Îmi voi cere scuze. 

— Nu aveţi pentru ce. Mai bine să aprofundam problema. 
Mi-aţi trezit interesul. Aveţi cumva vreun petic de hârtie, vreo 


scrisoare sau vreo telegramă în sprijinul spuselor dumneavoastră? 

— Nu, nu am. 

— Presupun că nu veţi merge atât de departe încât să 
pretindeţi că v-am chemat chiar eu. 

— Prefer să nu răspund la nicio întrebare, zise Holmes. 

—Aşa bănuiam şi eu, zise profesorul cu asprime. Totuşi, la 
acea întreb are se poate răspunde foarte uşor şi fără ajutorul 
dumneavoastră. 

A străbătut camera,îndreptându-se către sonerie. Prietenul 
nostru din Londra, domnul Bennett, răspunse chemării. 

— Intraţi, domnule Bennett. Aceşti doi domni au venit din 
Londra, având impresia că au fost chemaţi. Dumneata te ocupi de 
toata corespondenţa mea. Ai cunoştinţă sa fi fost trimis ceva unui 
anume domn Holmes? 

— Nu, domnule, răspunse Bennett înroşindu-se. 

— Asta clarifică totul, zise profesorul aruncând o privire 
furioasă însoţitorului meu. Ei bine, domnilor, zise el în timp ce se 
apleca spre noi, sprijinindu-se cu mâinile de masă, mie mi se pare 
că motivul vizitei dumneavoastră este îndoielnic. 

Holmes dădu din umeri. 

— Îmi cer mii de scuze că v-am deranjat cu prezenţa 
noastră inoportună. 

— Nu cred că sunt suficiente, domnule Holmes!, strigă 
bătrânul asurzitor, cu o extraordinară răutate citindu-i-se pe faţă. 
Era aşezat între noi şi uşă, în timp ce vorbea şi gesticula cu 
amândouă mâinile către noi, plin de furie. 

— Să nu credeţi că veţi scăpa aşa de uşor! 

Faţa i se desfigurase, căci se strâmba şi bolborosea cu o 
furie fără margini. 

Sunt convins că ar fi trebuit să ne luptăm ca să ieşim din 
încăpere dacă domnul Bennett nu ar fi intervenit. 

— Dragă domnule profesor, ţipă el, gândiţi-vă la poziţia 
dumneavoastră! Gândiţi-vă la scandalul ce va izbucni în 
universitate! Domnul Holmes e un om foarte cunoscut! Nu-l puteţi 
trata cu aşa o lipsă de curtoazie! 

Ursuz, cel pe care cu greu îl puteam numi gazdă, ne făcu loc 
către uşă. Am răsuflat uşuraţi când ne-am văzut în faţa casei, pe 
aleea liniştită, străjuită de pomi. 

Holmes păru foarte amuzat de acest episod. 

— Nervii eruditului nostru prieten sunt zdruncinaţi, zise el. 


Poate că amestecul nostru a fost puţin cam nepotrivit, şi totuşi am 
obţinut contactul personal pe care îl doream. Dar, vai nouă, 
Watson, cu siguranţă că e pe urmele noastre. Mişelul încă ne 
urmăreşte. 

Se auzea zgomot de paşi în urma noastră, dar, spre 
uşurarea mea, nu era înfricoşătorul profesor, ci asistentul său, 
care apăru de după colţul aleei. Venea abia trăgându-şi sufletul. 

— Îmi pare tare rău, domnule Holmes. Voiam să-mi cer 
scuze. 

— Dragul meu domn, nu aveţi pentru ce. Face parte din 
riscurile meseriei. _ 

— Nu l-am văzut niciodată atât de fioros. Insă devine din ce 
în ce mai înspăimântător. Puteţi înţelege acum de ce eu şi fiica sa 
suntem atât de îngrijoraţi. Şi totuşi, mintea îi este limpede. 

— Chiar prea limpede!, zise Holmes. Asta a fost greşeala 
mea. E evident că stă mult mai bine cu memoria decât credeam. 
Apropo, ne putem opri să vedem fereastra de la camera 
domnişoarei Presbury? 

Domnul Bennett îşi croi drum printre nişte arbuşti, şi în scurt 
timp am putut zări partea laterală a casei. 

— Acolo e. A doua de pe stânga. 

— O, Doamne, pare greu accesibilă. Şi totuşi, puteţi observa 
că sub ea se află o plantă căţărătoare şi o conductă ce ar putea 
folosi drept sprijin pentru picioare. 

— Eu n-aş putea să ajung la fereastră în felul acesta, zise 
domnul Bennett. 

— Foarte posibil. Cu siguranţă că ar fi o încercare 
periculoasă pentru orice om normal. 

— Mai aveam, un singur lucru să vă spun, domnule Holmes. 
Am adresa persoanei din Londra căreia îi trimite scrisori domnul 
profesor. Se pare că i-a scris şi în dimineaţa aceasta. l-am luat 
adresa de pe sugativă. E un lucru nedemn de un secretar de 
încredere, dar ce altceva puteam face? 

Holmes aruncă o privire pe hârtie şi o puse în buzunar. 

— Dorak — curios nume. Slav, îmi închipui. Ei bine, eo 
verigă importantă. Ne întoarcem la Londra în după-amiaza 
aceasta, domnule Bennett. Nu văd niciun motiv pentru care ar mai 
trebui să mai rămânem. Nu-l putem aresta pe profesor, pentru că 
nu a săvârşit nicio fărădelege şi nici nu-l putem interna, căci nu 
putem dovedi că e nebun. Deocamdată nu putem face nimic. 


— Atunci ce Dumnezeu trebuie să facem? 

— Aveţi puţină răbdare, domnule Bennett. Lucrurile vor 
evolua în curând. Dacă nu mă înşel, marţea viitoare poate fi 
momentul unei crize. Cu siguranţă vom fi la Camford în aceeaşi zi. 
Până atunci, situaţia e fără îndoială neplăcută şi dacă domnişoara 
Presbury poate să-şi prelungească vizita... 

— Asta se poate aranja uşor. 

— Atunci lăsaţi-o să stea acolo până când putem să o 
asigurăm că a trecut orice pericol. Între timp, lăsaţi-l să facă ce 
vrea şi nu-i staţi în drum. Cât e binedispus, totul e bine. 

— Vine!, şopti Bennett speriat. 

Privind printre arbuşti, zărirăm silueta înaltă a bătrânului 
ieşind pe uşă şi privind în jurul său. Era uşor înclinat în faţă, 
mâinile îi atârnau ţepene şi îşi întorcea capul dintr-o parte într- 
alta. Secretarul se strecură printre copaci, făcându-ne un ultim 
semn cu mâna, şi, în scurt timp, îl văzurăm alături de şeful său, 
intrând amândoi în casă şi purtând o conversaţie ce părea foarte 
animată şi chiar interesantă. 

— Mă aştept ca bătrânul domn să-şi fi dat seama ce se 
întâmplă, zise Holmes în timp ce ne îndreptam către hotel, în 
puţinul timp de observaţie pe care l-am avut la dispoziţie, m-a 
uimit gândirea limpede şi plină de logică pe care o avea. 
Incendiar, fără îndoială, însă din punctul lui de vedere are de ce să 
ia foc dacă îi sunt puşi nişte detectivi pe urme, mai ales de către 
cei din propria sa casă. Cred că pe prietenul nostru Bennett nu ÎI 
aşteaptă vremuri prea bune. 

Holmes se opri la poştă şi trimise o telegramă. Răspunsul 
sosi către seara şi mi-l puse în faţa: 


Am vizitat strada Negustorilor şi l-am văzut pe Dorak. Un 
personaj suav, boem, mai în vârstă. Are un magazin universal. 
Mercer 


— Mercer e de pe vremea ta, zise Holmes. E omul meu de 
încredere, care mă ajută cu cercetări de rutină. Era important să 
aflăm ceva despre persoana cu care corespondează în secret 
profesorul nostru. Naţionalitatea sa face legătura cu vizita la 
Praga. 

— Bine că se leagă ceva!, am zis eu. Până acum se pare că 
avem de-a face cu o serie de evenimente inexplicabile, fără nicio 


legătură unul cu celălalt. De exemplu, ce legătură poate exista 
între un câine-lup furios şi o vizita în Boemia, sau între oricare 
dintre ele şi un om care se târăşte pe coridor noaptea? Cât despre 
datele tale, acestea mi se par cea mai mare ciudăţenie dintre 
toate. 

Prietenul meu zâmbi şi îşi frecă mâinile. Eram aşezaţi în 
sufrageria vechiului hotel, având pe masă o sticlă din faimosul vin 
despre care vorbise Holmes. 

— Hai să începem cu datele, zise el ca şi cum s-ar fi adresat 
unei clase. Excepţionala agendă a tânărului Bennett arată că au 
existat probleme pe 2 iulie şi că au continuat la un interval de 
nouă zile, cu o singură excepţie, dacă îmi aduc bine aminte. 
Ultima izbucnire violentă a avut loc pe 3 septembrie, ceea ce se 
încadrează perfect în ciclu, la fel ca şi data precedentă, 26 august. 
E imposibil să fie vorba despre o simplă coincidenţă. 

Am fost nevoit să consimt. 

— Atunci, haide să formulăm o teorie provizorie, cum că la 
fiecare nouă zile profesorul ia un drog puternic, ce are un efect 
trecător, însă foarte intens. Înclinaţiile sale violente sunt sporite de 
acesta. A luat acest drog pentru prima dată în timpul vizitei la 
Praga, iar acum. Îi este adus de către un intermediar boemian din 
Londra. Se leagă, nu-i aşa Watson? 

— Dar cum rămâne cu câinele, chipul de la fereastră şi omul 
ce mergea în patru labe pe coridor? 

— Ei bine, avem un început. Nu cred că se vor mai întâmpla 
lucruri noi până marţea viitoare. Între timp nu putem decât să 
ţinem legătura cu prietenul nostru Bennett şi să ne bucuram de 
ospitalitatea acestui oraş încântător. 

De dimineaţă, domnul Bennett reuşi să se furişeze până la 
noi ca să ne aducă ultimele veşti. Aşa cum Holmes presupusese, 
ziua ce trecuse nu fusese prea plăcută pentru el. Fără să-l fi 
acuzat în mod direct ca ar fi fost responsabil de vizita noastră 
acolo, profesorul fusese foarte aspru, chiar grosolan în vorbire şi în 
mod evident era foarte nemulţumit. In această dimineaţă îşi 
revenise şi ţinuse o prelegere sclipitoare în faţa unui auditoriu 
numeros. 

— În afară de aceste toane stranii, zise Bennett, are chiar 
mai multă energie şi vitalitate decât mi-l amintesc eu să fi avut 
vreodată, iar mintea nu i-a fost niciodată mai limpede. Dar nue el, 
nu are cum să fie omul pe care-l cunoşteam. 


— Nu cred că aveţi de ce să vă temeti în săptămâna care va 
urma, îi răspunse Holmes. Eu sunt ocupat, iar doctorul Watson 
trebuie să se îngrijească de pacienţii săi. Haideţi să ne punem de 
acord şi să ne întâlnim aici, la aceeaşi oră, martea viitoare şi sunt 
convins ca înainte de a pleca din nou vom putea să vă oferim o 
explicaţie, poate chiar să punem capăt  necazurilor 
dumneavoastră. Intre timp ţineţi-ne la curent cu ceea ce se mai 
întâmplă. 

Nu mi-am mai văzut prietenul în zilele ce au urmat, însă luni 
seara aveam în faţă un bilet în care îmi cerea să ne întâlnim a 
doua zi la gară. Din ceea ce mi-a povestit în timp ce călătoream 
către Camford, lucrurile fuseseră liniştite şi nimic nu tulburase 
pacea casei profesorului, comportamentul său fiind perfect 
normal. La fel ne relată şi domnul Bennett pe parcursul scurtei 
vizite pe care ne-o făcu în aceeaşi seară. 

— Astăzi a primit veşti de la corespondentul său din Londra. 
A sosit o scrisoare şi un mic pachet, amândouă cu o cruce sub 
timbru, care ne avertiza să nu ne atingem de ele. Atât s-a 
întâmplat. 

— Poate că e destul, zise Holmes cu îndârjire. Cred, 
domnule Bennett, că vom ajunge la o concluzie în seara aceasta. 
Dacă presupunerile mele sunt corecte, vom avea ocazia să punem 
lucrurile cap la cap. Pentru a face acest lucru, e nevoie să-l ţinem 
pe profesor sub observaţie. In consecinţa, vă voi sugera să 
rămâneţi treaz. Dacă îl veţi auzi trecând pe lângă uşă, nu-l 
întrerupeţi, ci urmaţi-l cu mare discreţie. Doctorul Watson şi cu 
mine vom. fi pe aproape. Apropo, unde este cheia casetei de care 
mi-aţi vorbit? 

— Pe lanţul de la ceas. 

— Imi închipui că spre casetă trebuie să se îndrepte 
cercetările noastre, in cel mai rău caz, presupun că încuietoarea 
nu poate fi foarte rezistentă. Mai există cumva vreun om puternic 
prin casă? 

— Mai este vizitiul, Macphail. 

— Unde doarme? 

— La grajduri. 

— E posibil să avem nevoie de el. Mai multe nu putem face 
până nu vedem cum se vor desfăşura lucrurile. La revedere, însă 
sunt absolut convins că ne vom vedea din nou înainte de ivirea 
zorilor. 


Aproape de miezul nopţii ne-am ocupat posturile de 
observaţie între nişte tufişuri din faţa intrării princip ale a casei 
profesorului. Era o noapte liniştită, însă răcoroasă şi ne bucuram 
că pusesem pe noi haine groase. Vântul adia, iar norii erau împinşi 
de colo-colo pe cer, acoperind din când în când semiluna. Ar fi fost 
o veghe plicticoasă dacă nu ar fi existat emoția aşteptării şi 
asigurarea prietenului meu că vom ajunge la capătul ciudatelor 
întâmplări care ne solicitaseră atenţia. 

— Dacă ipoteza ciclului de nouă zile se verifică, atunci îl 
vom vedea pe profesor în culmea crizelor sale, în seara aceasta. 
Faptul că aceste manifestări bizare au început după vizita sa la 
Praga, corespondenţa sa secretă cu un negustor boemian din 
Londra, care reprezintă pe cineva din Praga, pachetul pe care l-a 
primit de la el astăzi, toate aceste lucruri duc într-o singură 
direcţie. Incă nu ştim ce ia şi de ce ia, dar e destul de clar că într- 
un fel sau altul produsul provine de la Praga. Are instrucţiuni clare 
să ia substanţa la interval de nouă zile, acest ciclu fiind primul 
lucru ce mi-a atras atenţia. Insă simptomele sale sunt în mod sigur 
extraordinare. l-ai văzut încheieturile degetelor? 

Am fost nevoit să spun ca nu. 

— Mari şi osoase, aşa cum nu am mai văzut niciodată. 

Intotdeauna să priveşti mâinile mai întâi, Watson. Apoi, la 
manşete, la genunchii de la pantaloni şi la ghete. Nişte încheieturi 
de degete foarte ciudate, care nu pot fi explicate decât prin 
modalitatea de deplasare observată de... 

Holmes se opri şi se plesni cu palma peste frunte. 

— O, Watson, ce prost am fost! Pare de necrezut şi totuşi 
trebuie să fie adevărat. Totul duce în această direcţie! Cum am 
putut să nu fac legătura? Cum am putut să ignor încheieturile 
degetelor? Şi câinele! Şi iedera! Cu siguranţă am nevoie de o mică 
vacanţă! Fii atent, Watson! Uite-l ca vine! Vom avea ocazia să-l 
vedem cu ochii noştri! 

Uşa de la intrare se deschise uşor şi la lumina lămpii zărirăm 
silueta înaltă a doctorului Presbury. 

Era îmbrăcat în cămaşa de noapte. Stătea în cadrul uşii în 
picioare, însă aplecat în faţă, cu braţele ţepene, aşa cum îl 
văzusem ultima oară. 

Păşi pe alee şi se petrecu o extraordinară schimbare. Se 
ghemui la pământ şi continuă să înainteze sprijinindu-se în mâini 
şi în picioare, făcând câte un salt din timp în timp, ca şi cum ar fi 


debordat de energie şi vitalitate. Trecu prin faţa casei şi dădu 
colţul. Cum dispăru, Bennettt se strecură pe uşă şi îl urmă discret. 

— Haide, Watson!, zise Holmes şi ne-am strecurat prin 
tufişuri până când am ajuns într-un loc de unde puteam vedea 
cealaltă parte a casei, scăldată în lumina semilunii. Profesorul 
stătea ghemuit lângă zidul acoperit de iederă. Deodată începu să 
se caţere pe el cu o incredibilă agilitate. Sărea din ramură în 
ramură, vesel şi sigur pe puterile sale, fără să vrea să ajungă într- 
un loc anume. Cămaşa de noapte ce îi flutura îl făcea să pară un 
liliac uriaş lipit de peretele propriei sale case, o pată întunecată pe 
peretele luminat de lună. Sătul de joacă, cobori din creangă în 
creangă şi porni către grajduri în aceeaşi poziţie ghemuită. 
Câinele-lup era afară şi începu să latre mai furios ca niciodată 
când îşi văzu stăpânul. Trăgea de lanţ, tremurând de tulburare şi 
de mânie. Profesorul se apropie în mod intenţionat de câine, 
oprindu-se acolo unde acesta nu-l putea ajunge şi începu să-l 
întărâte în toate felurile posibile. Lua pumni de pietriş de pe alee 
şi-i arunca în faţa câinelui, îl împungea cu un băț pe care-l ridicase 
de jos, bătea din palme la doar câţiva centimetri de gura sa 
deschisă şi încerca să sporească furia animalului, care era deja 
trecută de orice limită. De-a lungul aventurilor noastre nu cred că 
am văzut vreodată vreo privelişte mai stranie decât aceea a 
acestui personaj sobru şi demn, ghemuit acum ca o broască pe 
pământ, întărâtând cu o cruzime calculată dulăul înnebunit de 
furie. 

Însă, deodată, s-a întâmplat un lucru neaşteptat! Nu s-a rupt 
lanţul, ci a alunecat zgarda, căci fusese făcută pentru un câine cu 
gât mai gros. Am auzit zgomotul metalului căzut şi în momentul 
următor câinele şi omul se rostogoleau pe pământ laolaltă, unul 
mârâind cu furie, altul ţipând de groază. Viaţa profesorului atârna 
de un fir de aţă. Animalul îşi înfipsese dinţii adânc în gâtul lui şi îl 
lăsase fără simţire înainte să putem ajunge la ei şi să-i despărţim. 
Pentru noi ar fi fost o treabă foarte periculoasă, însă vocea lui 
Bennett şi prezenţa sa au reuşit să calmeze uriaşul câine. 
Vacarmul îl făcuse pe vizitiul somnoros să iasă din camera sa de 
deasupra grajdurilor. 

— Nu mă mir, zise el clătinând din cap. Nu e prima dată 
când îl văd aşa. Ştiam că până la urmă câinele îi va veni de hac. 

Dulăul fu legat şi împreună l-am dus pe profesor în camera 
sa, unde Bennett, care avea nişte studii medicale, mă ajuta să-i 


pansez gâtul sfâşiat. Colţii ascuţiţi trecuseră periculos de aproape 
de carotidă şi hemoragia era puternică. Într-o jumătate de oră 
pericolul trecuse, îi făcusem pacientului o injecție cu morfină, iar 
acesta se cufundase într-un somn adânc. Doar atunci am avut 
răgazul să analizăm situaţia. 

— Cred că ar trebui să fie văzut de un chirurg cu experienţă, 
am zis eu. 

— Pentru numele lui Dumnezeu, nu!, strigă Bennett. Până în 
prezent, scandalul nu a depăşit pereţii casei noastre. E în 
siguranţă cu noi. Dacă se răspândeşte, nu va mai fi putea fi oprit. 
Gândiţi-vă la poziţia sa din universitate, la reputaţia sa europeană, 
la sentimentele fiicei sale. 

— Aveţi dreptate, zise Holmes. Cred ca e posibil să ţinem 
întâmplarea pentru noi şi să împiedicăm împrăştierea zvonurilor. 
Cheia de pe lanţul ceasului, domnule Bennett! Macphail va avea 
grijă de pacient şi ne va da de veste daca are loc vreo schimbare. 
Haideţi sa vedem dacă putem găsi misterioasa casetă a 
profesorului. 

Nu era mare lucru în ea, însă destul: o fiolă goală, una 
aproape plină, o seringă, câteva scrisori greu de descifrat, probabil 
scrise de un străin. Semnele de pe plicuri arătau că erau chiar 
acele scrisori care perturbaseră rutina secretarului, fiecare dintre 
ele fiind expediată de pe strada Comercială şi semnate A. Dorak. 
Erau nişte simple facturi pentru sticle trimise profesorului sau 
chitanţe pentru banii plătiţi. Mai exista un plic, cu un scris mai 
citeţ, de persoană educată, purtând ştampila Austriei, cu timbru 
de Praga. 

— Asta e ceea ce căutam!, strigă Holmes în timp ce rupea 
plicul. 

lată ce scria: 


Stimate coleg, 

De când am avut onoarea vizitei dum neavoastră m-am 
gândit mult la cazul pe care mi l-aţi prezentat şi, deşi în situaţia 
dumneavoastră există motive speciale pentru a urma acest 
tratament, voi fi totuşi precaut, căci experiența mi-a arătat că pot 
exista şi efecte secundare. 

E posibil ca serul de antropoid să fi fost mai potrivit. Eu am 


folosit, după cum v-am explicat, langurul! cu față neagră, fiindcă 
acest specimen îmi era accesibil. Langurul îşi foloseşte toate cele 
patru picioare la mers şi cățărat, în timp ce antropoidul merge în 
două picioare şi este din toate punctele de vedere mai apropiat. 

Vă rog să vă luați toate precauțiile necesare pentru ca acest 
experiment să nu fie descoperit înainte de vreme. 

Mai am un client în Anglia, iar Dorak e reprezentantul meu 
în ambele cazuri. 

Voi avea nevoie de rapoarte săptămânale. 

Cu multă stimă, al dumneavoastră, 

H. LOWENSTEIN 


Lowenstein! Numele îmi aduse aminte de un fragment dintr- 
un articol de ziar în care se vorbea despre un savant obscur care 
încerca, printr-un experiment nemaiîntâlnit, să găsească elixirul 
tinereţii şi al vieţii veşnice. 

Lowenstein din Praga! 

Lowenstein cu al său nemaipomenit ser dătător de putere, 
interzis de tot restul breslei pentru că refuza să-i dezvăluie sursa. 

În câteva cuvinte am povestit ceea ce îmi aminteam. 
Bennett luase un manual de zoologie de pe rafturi. 

— Langur, citi el. Maimuţă cu faţa neagra, ce trăieşte pe 
versanţii Himalayei, cea mai mare şi cea mai „umană“ dintre 
maimuţele căţărătoare. Mai urmează multe alte detalii. Ei bine, 
datorită dumneavoastră, domnule Holmes, e foarte clar că am 
descoperit sursa răului. 

— Adevărata cauză, zise Holmes, zace în nepotrivita 
poveste de dragoste care i-a dat impetuosului profesor idee a că 
putea să-şi îndeplinească dorinţa întinerind. Când omul încearcă 
să domine natura, sfârşeşte prin a fi dominat de ea. Chiar şi cel 
mai evoluat dintre oameni poate să se transforme înapoi în 
animal, dacă îşi depăşeşte limitele menirii sale pe pământ. 

Rămase pentru o vreme gânditor, cu fiola în mână, privind 
la lichidul limpede din ea. 

— Când îi voi scrie acestui om şi îi voi spune că îl consider 
personal responsabil de efectele letale pe care le poate avea 


: Langur — specie de maimuţă de mici dimensiuni, cu 
coadă lungă, ce se hrăneşte cu frunze şi trăieşte in Asia de 
sud. 


otrava ce o răspândeşte, necazurile noastre vor înceta. Dar poate 
că povestea nu se va sfârşi aici. Se va găsi o altă cale. E un real 
pericol pentru umanitate. Gândeşte-te, Watson, că materialul, 
senzualul şi lumescul vor prelungi vieţile lor lipsite de sens. 
Spiritualul nu va ezita să aspire către ceva mai înalt. Ar însemna 
să supravieţuiască cel mai slab. Ce hazna ar deveni biata noastră 
lume! , 

Deodată, visătorul dispăru şi Holmes, omul de acţiune, sări 
de pe scaun. 

— Cred că nu mai e nimic de spus, domnule Bennett. Toate 
întâmplările se leagă între ele. Câinele, bineînţeles că a simţit 
schimbarea înaintea tuturor. Mirosul lui fin a făcut acest lucru 
posibil. Pe maimuţă, iar nu pe profesor l-a atacat Roy, la fel cum 
maimuța era cea care l-a aţâţat pe Roy. Căţăratul era plăcerea 
creaturii, şi cred că doar din pură întâmplare a ajuns la fereastra 
tinerei domnişoare. Avem un tren dimineaţă devreme către oraş, 
Watson, dar cred că mai avem timp pentru o ceaşcă de ceai la 
han înainte. 


Sfârşit 


Misterul coamei de leu 


E un lucru cu adevărat extraordinar ca o problemă mai 
complicată şi mai puţin obişnuită decât oricare alta cu care m-am 
confruntat de-a lungul carierei mele să se ivească după ce m-am 
retras din activitate şi să fie lăsată chiar la uşa mea. S-a întâmplat 
după ce mă retrăsesem la căsuţa mea din Sussex şi mă 
abandonasem vieţii liniştite în natură, lucru după care tânjisem 
atât de mult de-a lungul anilor petrecuţi în posomorâta Londră. 

In această perioadă a vieţii mele, bunul Watson îmi devenise 
mai scump la vedere. O vizită la sfârşit de săptămână era singura 
ocazie de a ne vedea. Astfel că trebuie să fac eu pe cronicarul. A!, 
dacă-ar fi fost cu mine, cu câtă măiestrie ar fi exprimat aceste 
întâmplări extraordinare şi eventualul meu triumf împotriva 
oricăror dificultăţi! Lucrurile stând astfel, trebuie să vă spun 
povestea în felul meu plicticos, relatând cu propriile cuvinte 
fiecare pas pe care a trebuit să-l fac pe dificilul drum spre 
dezlegarea misterului coamei de leu. 

Casa mea este situată pe partea sudică a dealului, oferind o 
privelişte măreaţă asupra canalului. În acest loc, ţărmul este 
alcătuit în întregime din stânci calcaroase, care nu puteau fi 
coborâte decât pe poteci lungi, înguste şi şerpuitoare, abrupte şi 
alunecoase. La capătul cărării se află o întindere de aproximativ o 
sută de metri cu prundiş, chiar şi în perioada de fiux maxim. Din 
loc în loc există scobituri şi văgăuni care se transformă în bazine 
splendide odată cu venirea fluxului. 

Această minunată plajă se întinde preţ de câţiva kilometri în 
ambele direcţii, mai puţin în locul unde micul golf şi satul Fulworth 
întrerup linia. 

Casa mea e izolată. Doar eu, bătrâna mea menajeră şi 
albinele ne bucurăm de această proprietate. La vreo opt sute de 
metri distanţă se găseşte celebra şcoală a lui Harold Stackhurst, 
„The Gables“, aşezământ unde un număr mare de tineri învaţă 
sub îndrumarea mai multor dascăli. Chiar Stackhurst fusese un 
vâslaş de frunte în echipa de canotaj la vremea sa şi un elev 
foarte bun în general. Ne-a legat o prietenie din ziua în care am 
venit pe coastă şi era singura persoană cu care îmi permiteam să 
mă vizitez la orice oră din seară, fără invitaţie. 

Către sfârşitul lui iulie 1907 a avut loc o furtună extrem de 
puternică, iar vântul ce sufla cu putere de-a lungul canalului 


învolbura apa la picioarele stâncilor, lăsând în urmă, după trecerea 
fluxului, o adevărată lagună. În dimineaţa zilei despre care vreau 
să vă vorbesc, vântul se domolise, iar natura parcă reînviase. 

Era imposibil să lucrezi într-o zi atât de minunată, astfel că 
am ieşit la o plimbare înainte de micul dejun, pentru a mă bucura 
de aerul curat. Păşeam pe cărarea ce şerpuia printre stânci 
coborând până pe plajă. In timp ce mergeam am auzit o voce în 
urma mea şi când m-am uitat l-am văzut pe Harold Stackhurst 
făcându-mi vesel cu mâna. 

— Ce dimineaţă minunată, domnule Holmes! Mă aşteptam 
să vă văd pe aici. 

— Văd că aţi ieşit să înotaţi. 

— Tot glumeţ, tot glumeţ, râse el bătându-se cu palma 
peste buzunarul umflat. Da, McPherson a plecat din zori şi cred că- 
| voi găsi acolo. 

Fitzroy McPherson era profesorul de ştiinţele naturii, un 
tânăr deosebit, a cărui viată fusese umbrită de o boală de inimă, 
urmată de febră reumatică. Era un sportiv înnăscut şi excela în 
orice sport care nu necesita un efort foarte mare. Mergea să 
înoate şi vara, şi iarna şi, cum îmi place şi mie să înot, îl însoţeam. 

În acel moment l-am văzut. Capul i se zărea de după vârful 
stâncii unde se termina cărarea. Apoi apăru cu totul pe stâncă, 
clătinându-se ca un om beat. În clipa următoare îşi ridică mâinile şi 
cu un țipăt cumplit căzu cu faţa în jos. Eu şi Stackhurst ne-am 
repezit într-acolo — să fi fost vreo patruzeci de metri — şi l-am 
întors pe spate. Era clar că murea. Ochii sticloşi, scufundaţi în 
orbite, şi obrajii albi ca varul nu puteau însemna altceva. O sclipire 
de viaţă îi apăru pe faţă pentru un moment şi rosti câteva cuvinte 
încercând cu disperare să ne spună ceva. Erau greu de desluşit, 
singurele şoapte pe care le-am putut culege de pe buzele lui au 
fost: „Coama leului”. Cuvintele nu aveau niciun sens şi totuşi nu 
puteam da sunetelor un alt înţeles. Apoi se ridică de la pământ, îşi 
ridică braţele în aer şi se prăbuşi pe o parte. Murise. 

Tovarăşul meu rămăsese înţepenit de groază, dar eu, cum 
era şi de aşteptat, aveam toate simţurile în alertă. Şi aveam 
nevoie, căci era mai mult decât evident ca ne aflam în prezenţa 
unui caz nemaipomenit. Bărbatul era îmbrăcat cu o haină, 
pantaloni şi o pereche de pantofi din pânză. Când căzuse, haina 
care îi era doar aruncată pe umeri îi alunecase lăsând sa i şe vadă 
bustul. Am tresărit de uimire. Întreg spatele îi era brăzdat de dungi 


roşii ca şi cum fusese biciuit. Obiectul cu care fusese aplicată 
pedeapsa era în mod clar flexibil, căci curelele lungi se arcuiseră 
în jurul umerilor şi al coastelor. li curgea sânge pe bărbie, căci îşi 
muşcase buza de jos în paroxismul agoniei sale. Faţa sa 
desfigurată stătea mărturie de cât de cumplită fusese suferinţa sa. 

Eu stăteam în genunchi, iar Stackhurst era în picioare lângă 
trupul lui, când o umbră căzu peste noi şi ne-am dat seama că lan 
Murdoch ni se alăturase. Murdoch era profesorul de matematică, 
un bărbat înalt, subţire şi oacheş, atât de singuratic şi tăcut încât 
nimeni nu putea spune că îi este prieten. Părea că trăia într-o lume 
a cifrelor abstracte şi a figurilor geometrice, găsind parcă prea 
puţine legături cu viaţa de zi cu zi. Era privit ca un ciudat de către 
elevi şi ar fost cu siguranţă ţinta tuturor glumelor dacă nu ar fi 
avut un soi de sânge străin în el, care se citea nu numai în ochii 
săi negri tuciurii şi pe faţa negricioasă, ci şi în izbucnirile 
ocazionale de furie, care ar putea fi descrise ca fiind feroce. Odată, 
s-a înfuriat pe micuțul câine al lui McPherson, a prins creatura şi a 
aruncat-o prin geamul de sticla, faptă pentru care cu siguranţă ca 
Stackhurst l-ar fi concediat pe loc dacă nu ar fi fost un profesor 
atât de bun. Astfel era acest straniu şi complex om care apăruse 
în preajma noastră. Părea în mod sincer şocat de ceea ce vedea, 
deşi întâmplarea cu câinele arăta că nu exista o mare simpatie 
între el şi cel care murise. 

— Bietul om! Bietul om! Ce pot să fac? Cum pot să vă ajut? 

— Aţi fost cu el? Puteţi să ne spuneţi ce s-a întâmplat? 

— Nu, eu am întârziat în dimineaţa aceasta. N-am fost deloc 
pe plajă. Am venit direct de la Gables. Ce pot să fac? 

— Puteţi să mergeţi la poliţia din Fulworth şi să anunţaţi 
imediat cazul. 

Fără niciun alt cuvânt, a plecat cât a putut de repede, iar eu 
am continuat să investighez cazul, în timp ce Stackhurst, şocat de 
această tragedie, a rămas lângă corpul neînsufleţit. Primul lucru 
pe care l-am făcut a fost, desigur, să notez numele celor prezenţi 
pe plajă. De pe culmea stâncii puteam vedea întreaga şerpuire a 
potecii care era pustie, cu excepţia a doua sau trei siluete care se 
vedeau în depărtare îndreptându-se către Fulworth. Odată edificat 
asupra acestui aspect, am început să cobor încet pe cărare. Pe jos, 
marna umeda se amestecase cu calcarul, astfel că am putut 
vedea ici şi colo urme de paşi atât urcând, cât şi coborând. Nimeni 
nu mai coborâse pe poteca ce ducea la plajă în acea dimineaţă. 


Într-un loc am observat urma unei mâini desfăcute, cu degetele 
îndreptate către pantă. Acest lucru nu putea să însemne decât că 
bietul McPherson căzuse în timp ce urca. Erau şi nişte scobituri 
rotunjite, care indicau că încercase să se sprijine în genunchi în 
cădere, mai mult decât o dată. La poalele stâncii se găsea laguna 
destul de întinsă ce fusese lăsată în urma de flux. Lângă aceasta, 
McPherson se dezbrăcase, căci îi rămăsese prosopul pe o piatră. 
Era uscat şi împăturit, ceea ce indica faptul că nu intrase în apă 
până la urmă. Învârtindu-mă printre stânci în căutarea altor indicii, 
am întâlnit o dată sau de două ori urmele pantofilor săi de pânză 
şi chiar ale picioarelor goale. Acest din urmă fapt dovedeşte că se 
pregătise de baie, deşi prosopul ne arată că nu a mai apucat să o 
facă. 

Şi iată şi enigma noastră, una cu mult mai stranie decât 
toate cele pe care le-am văzut vreodată. Bărbatul nu stătuse pe 
plajă mai mult de un sfert de oră. Stackhurst plecase în urma sa 
de la Gables, aşa că nu exista niciun dubiu asupra acestui lucru. 
Plecase să înoate şi se dezbrăcase, aşa cum o arătau urmele 
picioarelor goale. Apoi îşi strânsese în grabă hainele — erau 
aruncate în dezordine — şi se întorsese fără să facă baie, sau în 
orice caz fără sa se mai usuce. Motivul schimbării neaşteptate de 
planuri trebuie să fi fost faptul că o creatură inumană îl torturase 
cu-sălbăticie, lăsându-l doar cu atâta putere încât să se târască 
mai încolo şi să moară. Cine făcuse această faptă cumplită? 
Existau, ce-i drept, mici grote şi peşteri la baza stâncilor, dar 
soarele le umplea de lumină şi nu se putea ascunde nimeni în ele. 
Mai erau apoi şi acele siluete îndepărtate de pe plajă. Erau însă 
mult prea departe pentru a avea ceva de-a face cu crima, iar 
laguna largă în care McPherson intenţionase să se scalde se 
întindea între el şi ei, cu apa lovindu-se de stânci. Pe mare, doua 
sau trei bărci de pescuit se afi.au nu prea departe, iar ocupanţii lor 
erau foarte uşor de studiat. Aveam mai multe piste de urmat, dar 
nici una nu ducea către un rezultat precis. 

Când m-am întors într-un târziu lângă cadavru am observat 
că un grup de curioşi se strânsese în jurul lui. Stackhurst era, 
bineînţeles, tot acolo, iar lan Murdoch tocmai ajunsese cu 
Anderson, polițistul din sat, un om solid şi molcom, cu mustață, de 
felul celor din Sussex, cu mult bun-simţ ascuns, sub un exterior 
greoi şi tăcut. Ascultă totul cu atenţie şi apoi mă trase deoparte. 

— Aştept sfatul dumneavoastră, domnule Holmes. Pentru 


mine este un caz important şi dacă greşesc Lewes îmi va atrage 
atenţia. 

L-am sfătuit să trimită imediat după superiorul său, dar şi 
după un doctor; de asemenea să aibă grijă ca niciun lucru sa nu 
fie mişcat din loc şi să nu se facă prea multe urme proaspete înjur, 
până aveau să ajungă ei. Intre timp eu m-am aplecat să caut în 
buzunarele mortului. Avea o batistă, un cuţit şi un portofel. Din 
acesta căzu un bilet pe care l-am despăturit şi l-am întins 
poliţistului. Avea pe el un scris mâzgălit, de o mână ca de femeie: 


Voi fi acolo, poți să fii sigur de asta! 
MAUDE 


Părea a fi vorba despre o poveste de dragoste, o întâlnire, 
deşi nu se înţelegea unde şi când. Polițistul puse biletul înapoi în 
portofel şi îl lăsă lângă celelalte lucruri. Apoi, cum nimic interesant 
nu mai ieşea la iveală, m-am întors acasă să iau micul dejun, după 
ce luasem măsuri mai întâi ca partea de jos a stâncilor să fie 


cercetată minuţios. 
* 


x x 


Stackhurst se întoarse într-o oră sau două ca să îmi spună 
că trupul neînsufleţit fusese dus la „The Gables“, unde se va 
desfăşura ancheta. Adusese cu el veşti grave şi precise. Cum mă 
aşteptam, nimic nu fusese găsit în micile peşteri de sub stâncă, 
însă fuseseră examinate şi hârtiile de pe biroul lui McPherson, fiind 
găsite mai multe care indicau o corespondenţă intimă cu 
domnişoara Maud Bellamy, din Fulworth Aşa îşi dăduse seama de 
cine fusese scris biletul. 

— Scrisorile sunt la poliţie, explică el. Nu le-am putut aduce. 
Dar nu am niciun dubiu că era o poveste de dragoste serioasă. În 
orice caz, nu văd niciun motiv pentru care ar trebui să o leg de 
această întâmplare nefericită, decât dacă, într-adevăr, domnişoara 
şi-a dat o întâlnire cu el. 

— Nu prea cred să-şi fi ales ca loc de întâlnire o baltă unde 
aveaţi cu toţii obiceiul să înotaţi, am remarcat eu. 

— E o pură întâmplare, zise el, că nu s-au aflat mai mulţi 
elevi cu McPherson. 

— Să fi fost doar o întâmplare? 

Stackhurst îşi încruntă sprâncenele, gânditor. 


— lan Murdoch i-a făcut să întârzie. A insistat să mai facă 
nişte demonstraţii de algebră înainte de micul dejun. Bietul de el, 
e foarte afectat de toată povestea asta, 

— Şi totuşi, am înţeles că nu erau prieteni. 

— Nu au fost dintotdeauna. Însă, de un an şi mai bine, 
Murdoch a fost mai apropiat de McPherson decât de oricine 
altcineva. Nu e o fire foarte prietenoasă. 

— Aşa am priceput şi eu. Parcă îmi aduc aminte că mi-ai 
povestit despre o ceartă In legătură cu un câine. 

— S-au împăcat până la urmă. 

— Dar poate că au rămas şi nişte resentimente, 

— Nu, sunt sigur că erau prieteni buni. 

— Atunci trebuie să studiem problema fetei. O cunoşti? 

— Toată lumea o cunoaşte. Este cea mai frumoasă fată din 
împrejurimi, o adevărată frumuseţe, care ar atrage atenţia 
oriunde. Ştiam că McPherson are sentimente faţă de ea, dar nu 
aveam nici cea mai mică idee că ajunsese până acolo unde indică 
scrisorile. 

— Dar cine este ea? 

— Este fiica bătrânului Tom Bellamy, cel care deţine toate 
bărcile şi căsuţele de vară de la Fulworth. A fost la început pescar, 
dar acum este un om destul de înstărit. Işi conduce afacerea 
împreună cu fiul său, William. 

— Vrei să intrăm la Fulworth ca să-i vedem? 

— Sub ce pretext? 

— Putem găsi cu uşurinţă un motiv. Doar bietul om nu şi-a 
făcut rănile acelea îngrozitoare de unul singur. O mână de om a 
mânuit biciul, dacă într-adevăr de un bici i-au fost lăsate urmele. 
Cercul cunoştinţelor lui, în acest loc singuratic, era cu siguranţă 
limitat. Să-l cercetăm pe de-a-ntregul şi cu siguranţă că vom 
descoperi motivul, care ne va conduce apoi la criminal. 

Ar fi fost o plimbare plăcută printre povârnişurile parfumate 
cu cimbru dacă minţile noastre nu ar fi fost otrăvite de tragedia la 
care fusesem martori. Satul Fulworth se găseşte într-o vale ce se 
curbează ca un semicerc în jurul golfului. Mai multe case moderne 
fuseseră construite pe terenul plin de ridicături din spatele 
bătrânului cătun. Stackhurst mă conduse către una dintre aceste 
case. 

— Acesta e „Adăpostul“, aşa cum îi spunea Bellamy. Casa 
cu turn în colţ şi acoperiş de ardezie. Nu-i rău pentru cineva care a 


început de la zero, dar... Pe Zeus, ia uită-te la asta! 

Poarta de la grădina „Adăpostului“ se deschise şi un bărbat 
ieşi pe ea. Nu puteai confunda silueta înaltă, osoasă şi deşirată. 
Era lan Murdoch, matematicianul. O clipă mai târziu ne aflam faţă 
în faţă pe drum. 

— Bună ziua!, zise Stackhurst. 

Bărbatul dădu din cap, ne aruncă o privire piezişă cu ciudaţii 
săi ochi negri şi ar fi trecut mai departe dacă directorul şcolii nu l- 
ar fi tras deoparte. 

— Ce făceaţi acolo?, îl întrebă acesta. 

Faţa lui Murdoch se înroşi de furie. 

— Vă sunt subaltern doar sub acoperişul dumneavoastră, 
domnule. Nu ştiam că trebuie să vă dau socoteală despre ceea ce 
fac în viaţa privată. 

Nervii lui Stackhurst erau întinşi la maximum după tot ceea 
ce îndurase. In alte condiţii poate că s-ar fi stăpânit. Acum îşi 
pierdu cumpătul. 

— In aceste împrejurări, răspunsul dumneavoastră este pură 
impertinenţă, domnule Murdoch! 

— Poate că şi întrebarea dumneavoastră poate fi 
caracterizată la fel. 

— Nu e prima dată când trebuie să vă suport 
comportamentul indisciplinat, dar va fi cu siguranţă ultima. Vă rog 
să faceţi aranjamente pentru viitorul dumneavoastră în altă parte 
cât de repede puteţi. 

— Oricum intenţionam aă fac acest lucru. Am pierdut astăzi 
singura persoană care făcea „The Gable“ suportabil. 

Îşi urmă grăbit drumul, în timp ce Stackhurst rămase privind 
furios către el. 

— Nu e cel mai imposibil de suportat om?, ţipă el. 

Primul lucru ce mi se întipări în minte fu că domnul lan 

Murdoch profita deprima ocazie pentru a se îndepărta de 
scena crimei. Bănuiala, vagă şi neclară, începea acum să prindă 
contur în mintea mea. Poate că vizita la Bellamy arunca puţina 
lumină asupra problemei. Stackhurst se calmă şi pornirăm din nou 
către casă. 

Domnul Bellamy era un om între două vârste, cu o barbă 
roşie ca focul. Părea a fi într-o dispoziţie proastă, iar faţa îi deveni 
în curând de aceeaşi culoare ca şi părul. 

— Nu, domnule, nu doresc niciun fel de amănunte. Fiul meu, 


aici de faţă — zise arătând către un tânăr puternic, cu faţă mare şi 
morocănoasă, care stătea într-un colţ al încăperii — este de acord 
cu mine că atenţia arătată de domnul McPherson lui Maud era 
insultătoare. Da, domnule, cuvântul „căsătorie“ nu a fost niciodată 
pomenit şi totuşi îşi trimiteau scrisori, aveau loc întâlniri şi poate 
mult mai multe decât ar încuviinţa oricare dintre noi. Fata nu are 
mamă şi noi suntem singurii ei protectori. Suntem hotărâți să... 

Însă cuvintele îi îngheţară pe buze, pentru ca exact atunci îşi 
făcu apariţia tânăra. Nu greşesc cu nimic dacă spun că ar fi vrăjit 
orice adunare din lume. 

Cine ar fi putut bănui că o floare atât de rară putea să 
răsară dintr-o astfel de rădăcină şi să crească într-o asemenea 
atmosferă? 

Femeile nu au constituit niciodată o atracţie extraordinară 
pentru mine, căci raţiunea mi-a fost întotdeauna mai puternică 
decât inima, dar nu-i puteam privi chipul perfect, cu obrajii 
proaspeţi şi delicat colorați, fără să mă gândesc că niciun tânăr nu 
putea să-i taie calea fără să fie vrăjit. Aşa era fata care intrase pe 
uşă şi stătea acum, cu ochii larg deschişi de tulburare, în faţa lui 
Harold Stackhurst. 

— Ştiu că Fitzroy e mort, zise ea. Vă rog să-mi spuneţi fară 
teamă detaliile. 

— Celălalt domn ne-a dat vestea, îi explică tatăl. 

— Nu-i nevoie să o amestecați pe sora mea în treaba asta!, 
mârâi bărbatul mai tânăr. 

Sora îi aruncă o privire tăioasă: 

— E treaba mea, William. Te rog să mă laşi să o rezolv aşa 
cum cred de cuviinţă. Din câte am auzit a fost comisă o crimă. 
Este datoria mea faţă de cel dispărut să ajut la descoperirea 
făptaşului. 

Ascultă relatarea faptelor de la tovarăşul meu, plină de calm 
şi concentrare, ceea ce îmi arăta că poseda, pe lângă o mare 
frumuseţe, şi un caracter puternic. Maud Bellamy va rămâne în 
memoria mea ca o femeie de o remarcabilă desăvârşire. Să pare 
că mă cunoştea din vedere, pentru că la sfârşit se întoarse către 
mine: 

— Vă rog să-i aduceţi în faţa justiţiei, domnule Holmes! Vă 
ofer tot ajutorul, oricine ar fi vinovaţii! 

Mi se părea că privea sfidător către tatăl şi fratele său în 
timp ce vorbea. 


— Mulţumesc, am spus eu. Preţuiesc mult intuiţia unei femei 
în asemenea situaţii. Aţi folosit cuvântul „vinovaţii“. Credeţi că e 
mai mult de o persoană implicată? 

— ÎI cunoştem pe McPherson destul de bine pentru a şti că 
era un bărbat curajos şi puternic. Un singur om nu ar fi putut să-i 
facă o astfel de grozăvie. 

— Aş putea să stau de vorbă cu dumneavoastră între patru 
ochi? 

— Ti-am spus, Maud, nu te amesteca!, ţipă tatăl ei furios. 

Se uită la mine neajutorată: 

— Ce pot să fac? 

— Oricum va afla toată lumea, aşa că nu vad de ce nu aş 
putea vorbi şi aici, am spus eu. Aş fi preferat puţină discreţie, dar 
dacă tatăl dumneavoastră nu e de acord, atunci va fi prezent la 
discuţie. 

Apoi am vorbit despre biletul care fusese găsit în buzunarul 
tânărului mort. 

— Cu siguranţă că acest lucru va fi menţionat în cadrul 
investigaţiei. Vă pot ruga să mă lămuriţi? Desigur, în măsura în 
care puteţi... 

— Nu am nimic de ascuns, răspunse ea. Eram logodiţi şi 
urma să ne căsătorim, dar ţineam acest lucru secret pentru că 
unchiul lui Fitzroy, care e foarte bătrân şi pe moarte, l-ar fi 
dezmoştenit dacă s-ar fi căsătorit cu mine împotriva voinţei sale. 
Nu exista niciun alt motiv. 

— Ai fi putut să ne spui!, mârâi domnul Bellamy. 

— Da, da, ţi-aş fi spus, tată, dacă mi-ai fi arătat vreodată 
înţelegere. 

— Nu sunt de acord ca fata mea să se întâlnească cu 
bărbaţi în afara casei! 

— Prejudecăţile pe care le aveai faţă de el m-au împiedicat 
să-ţi spun. Cât despre această întâlnire — se scotoci în rochie şi 
scoase un bilet mototolit —, trebuia să aibă loc în urma acestui 
mesaj. 

lată cum suna: 


Mult iubita mea, 
Marţi, după asfintit, la locul nostru de pe plajă. Doar atunci 
pot să plec. 
F.M. 


— Astăzi era marţi şi intenţionam să mă întâlnesc cu el în 
seara aceasta. 

Am întors hârtia. 

— Acest bilet nu a venit prin poştă. Cum l-aţi primit? 

— Aş prefera să nu răspund la această întrebare. Chiar nu 
are nimic de-a face cu chestiunea pe care o investigaţi. Dar la 
orice alte întrebări vă voi răspunde fără nicio reţinere. 

Era sinceră în ceea ce spunea, însă nu era nimic ce ne 
putea fi de folos în anchetă. Nu avea niciun motiv să creadă că 
logodnicul ei ar fi avut duşmani ascunşi, însă recunoscu îndată că 
ea avea mai mulţi admiratori înflăcăraţi. 

— Pot să vă întreb dacă lan Murdoch era unul dintre ei? 

Se înroşi şi păru încurcată. 

— Da, a existat o vreme când credeam că este. Dar totul s- 
a schimbat atunci când a înţeles natura relaţiei dintre mine şi 
Fitzroy. 

Indoiala pe care o aveam în legătură cu acest om ciudat 
începea să prindă din ce în ce mai mult contur. Odaia sa trebuia 
cercetată pe ascuns. Stackhurst se arătă dispus să ma ajute, căci 
şi în mintea lui apăruseră anumite suspiciuni. Ne-am întors de la 
„Adăpost” cu speranţa că reuşisem să apucăm un capăt al 


acestui fir încâlcit. 
x 


x x 


Trecu o săptămână. Investigația nu reuşise să clarifice 
problema şi fusese amânată până când aveau să fie descoperite 
alte probe. Stackhurst adunase discret nişte informații despre 
angajatul său şi se făcuse o percheziţie fugară în camera 
acestuia, însă fără niciun rezultat. Eu, personal, mai parcursesem 
odată întreg traseul, atât fizic, cât şi mental, dar fără a ajunge la 
noi concluzii. Între toate cronicile cazurilor mele, cititorul nu va 
găsi vreun altul care să mă fi împins atât de mult către limita 
puterilor mele. Nici chiar imaginaţia mea nu putea concepe o 
soluţie pentru acest mister. Şi apoi veni întâmplarea cu câinele. 

Bătrâna mea îngrijitoare a fost cea care a auzit-o prima, prin 
intermediul radioului ciudat pe care oamenii de aici îl foloseau 
pentru a transmite veştile. 

— Trist lucru, domnule, ce s-a întâmplat cu câinele domnului 
McPherson, zise ea într-o seară. 


De obicei nu încurajez asemenea discuţii, însă cuvintele sale 
îmi atrăseseră atenţia. 

— Ce s-a întâmplat cu câinele domnului McPherson? 

— A murit, domnule. A murit de tristeţe, da, da, după 
stăpânul său. 

— Cine ţi-a spus lucrul acesta? 

— Păi, domnule, toată lumea vorbeşte despre asta. A fost 
îngrozitor de trist şi nu a mâncat nimic timp de o săptămână. Apoi, 
astăzi, doi dintre tinerii domni de la „Gables“ l-au găsit mort, jos 
pe plajă, domnule, în acelaşi loc unde şi-a găsit sfârşitul şi 
stăpânul său. 

„In acelaşi loc“. Cuvintele îmi rămăseseră întipărite în minte. 
O sclipire vagă de intuiţie îmi spunea că acest amănunt are o 
importanţă vitală. Moartea animalului era până la urmă 
emoţionantă, ţinea de natura credincioasă a câinilor. Dar „în 
acelaşi loc“! De ce îi fusese fatal acelaşi loc? E posibil să fi fost 
sacrificat în contul aceleiaşi răzbunări? Era oare posibil? Da, 
senzaţia era vagă, dar ceva începuse să ia naştere în mintea mea. 
In câteva minute eram în drum către „Gables“, unde l-am găsit pe 
Stackhurst în biroul său. La rugămintea mea trimise după Sudbury 
şi Blount, cei doi elevi care găsiseră câinele. 

— Da, zăcea pe marginea bălții, zise unul dintre ei. Probabil 
ca a luat urma stăpânului său mort. 

Am văzut sărmana creatură credincioasă, un Terrier 
Airedale, întins pe covorul din hol. Corpul era ţeapăn, ochii ieşiţi 
din orbite, iar membrele contorsionate. Se putea citi agonia pe 
fiecare trăsătură. 

De la „Gables” m-am dus la balta. Soarele apusese şi umbra 
stâncii imense se oglindea în apă, ca o bucată de plumb. Locul era 
pustiu şi nu exista niciun semn de viaţă în afară de două păsări 
care se roteau gălăgioase pe deasupra. In lumina slabă am putut 
distinge cu mare greutate urmele câinelui pe nisip, în jurul stâncii 
pe care stătuse prosopul stăpânului său. Am rămas cufundat 
adânc în gândire pentru mai multă vreme, până când umbrele din 
jurul meu se transformară în beznă. Mintea îmi era plină de 
gânduri fugare. Mă simţeam ca într-un coşmar în care trebuie să 
cauţi un lucru important, care ştii că e acolo, deşi nu poţi ajunge 
niciodată la el. Aşa mă simţeam în seara aceea stând singur lângă 
acel loc al morţii. Apoi, într-un târziu, m-am întors şi am pornit 
încet către casă. 


Tocmai când ajunsesem în vârful cărării din stâncă, m-a 
străfulgerat o idee! Mi-am amintit care era lucrul pe care îl 
căutasem cu atâta înfrigurare. Probabil că ştiţi, altfel înseamnă că 
Watson a scris în zadar, că posed o mulţime de cunoştinţe din 
diverse domenii, fără suport ştiinţific, care îmi sunt însă foarte 
folositoare în munca mea. Mintea mea este ca o debara 
aglomerată, cu tot felul de pachete înghesuite înăuntru, atât de 
multe, încât aveam doar o vagă părere despre ceea ce era acolo. 
Ştiam ca există un amănunt de o importanţă vitală pentru caz. Era 
încă vag, dar cel puţin ştiam cum pot să-l scot la iveală. Era 
monstruos, incredibil şi totuşi posibil. Voiam sa îl pun în aplicare. 

In micuța mea casă exista o mansardă destul de 
încăpătoare, plină de cărţi. Aici m-am oprit şi am scotocit preţ de 
vreo oră. La sfârşit, am ieşit din mijlocul lor cu o cărticică argintie. 
Nerăbdător, am răsfoit până la capitolul despre care aveam o 
vagă amintire. 

Era o teorie puţin probabilă şi greu de crezut şi totuşi nu mai 
aveam răbdare până dimineaţă pentru a mă asigura că este într- 
adevăr aşa. M-am culcat târziu, cu gândul la lucrurile pe care 
urma să le fac a doua zi. 

Insă planurile mele avură parte de o neplăcută întrerupere. 
Abia îmi terminasem de sorbit matinala cană cu ceai şi mă 
pregăteam să pornesc către plajă, când am primit o vizită din 
partea inspectorului Bardle de la poliţia din Sussex, un om solid şi 
cumpănit, cu o căutătură de bovină, care mă privea acum cu o 
expresie de îngrijorare. 

— Vă cunosc faima, domnule, mi-a zis el. Vin la 
dumneavoastră neoficial, bineînţeles, şi nu e nevoie să se audă 
mai sus. E vorba despre cazul McPherson. Intrebarea e: să fac 
arestarea sau nu? 

— Vă referiţi la lan Murdoch? 

— Da, domnule. Nu poate fi altcineva dacă ne gândim mai 
bine. Acesta este avantajul locurilor izolate. Putem să reducem 
foarte mult cercul suspecţilor. Dacă nu a făcut-o el, cine altcineva? 
Ce aveţi împotriva lui? 

Se baza pe acelaşi raţionament pe care îl făcusem şi eu. Era 
mai întâi caracterul lui Murdoch şi misterul ce părea să îl învăluie 
pe acest om. lzbucnirile necontrolate, aşa cum reieşeau din 
incidentul cu câinele. Faptul ca se certase cu McPherson în trecut 
şi că existau motive pentru a crede că îi purta duşmănie pentru 


curtea pe care i-o făcea domnişoarei Bellamy. Făcuse aceleaşi 
observaţii ca şi mine, dar îi lipseau informaţiile noi, cu excepţia 
aceleia că Murdoch părea că se pregăteşte de plecare. 

— In ce lumină aş apărea eu daca l-aş lăsa să plece cu toate 
probele pe care le am împotriva lui? 

Bărbatul voinic şi molcom părea extrem de tulburat. 

— Gândiţi-vă puțin la  scăpările majore din cazul 
dumneavoastră. Cu siguranţă că poate sa furnizeze un alibi pentru 
dimineaţa crimei. A fost cu elevii până în ultimul moment şi, la 
câteva minute după ce am dat peste McPherson, ne-a ajuns din 
urmă. Apoi, luaţi în considerare că era absolut imposibil să 
săvârşească această grozăvie de unul singur, asupra unui bărbat 
la fel de puternic ca şi el. În sfârşit, se mai pune problema 
instrumentului cu care au fost produse rănile. 

— Ce altceva putea fi decât un bici sau o cravaşa flexibilă? 

— Aţi examinat urmele?, am întrebat eu. 

— Le-am văzut. La fel şi doctorul. 

— Eu le-am examinat cu o lupa. Au toate nişte trăsături 
particulare. 

— Care ar fi acelea, domnule Holmes? 

Am intrat în biroul meu şi am adus o fotografie mărită. 

— Astfel obişnuiesc să lucrez eu în astfel de cazuri 
neobişnuite, i-am explicat. 

— Sunteţi foarte minuţios, domnule Holmes. 

— N-aş avea cum să fiu ceea ce sunt dacă nu aş lucra aşa. 
Acum, haideţi să ne ocupăm de urma ce se întinde în jurul 
umărului drept. Nu observați nimic deosebit? 

— Nu, nu aş putea spune asta. Ce poate să însemne? Eu nu 
am nici cea mai mică idee. Dumneavoastră aveţi? 

— Poate că da, poate că nu. E posibil să vă pot spune mai 
multe în curând. Dacă descoperim ce anume a făcut urma, ne 
vom apropia foarte mult de criminal. 

— Este bineînţeles o idee absurdă, zise polițistul, însă dacă o 
plasa încinsă de sârmă i-ar fi fost atârnată de spate, atunci aceste 
urme mai intense ar reprezenta locul unde ochiurile s-au 
întrepătruns. 

— lată o comparaţie foarte ingenioasă! Sau o pisică cu nouă 
cozi foarte rigidă, cu noduri mărunte şi tari de-a lungul ei? 

— Pe Zeus, domnule Holmes, cred că aţi nimerit-o! 

— Sau poate că există o cauză cu totul diferită, domnule 


Bardie. Însă cazul nu este destul de solid pentru a-l aresta. În afară 
de aceasta, avem acele ultime cuvinte: „Coama de leu“. 

— M-am întrebat dacă lan... 

— Da, m-am gândit şi eu la acest lucru. Dacă al doilea 
cuvânt nu aducea puţin cu Murdoch — dar nu e posibil. Sunt sigur 
că a fost „coamă“. 

— Mai aveţi vreo altă idee, domnule Holmes? 

— Poate că da. Dar nu vreau să vorbesc despre ea până 
când nu am argumente mai solide. 

— Şi când credeţi că se va întâmpla acest lucru? 

— Într-o oră sau chiar mai puţin. 

Inspectorul îşi frecă bărbia gânditor şi mă privi cu ochi 
neîncrezători: 

— Aş vrea sa vă pot citi gândurile, domnule Holmes. Poate 
că au fost bărcile de pescuit... 

— Nu, nu, erau prea departe. 

— Atunci să fi fost Bellamy şi fiul său uriaş? Nu îl prea aveau 
la inimă pe domnul McPherson. Ei să-i fi făcut grozăvia aceasta? 

— Nu, nu, nu veţi reuşi să scoateţi nimic de la mine până 
când nu sunt gata, am spus eu cu un zâmbet. Acum, inspector e, 
avem fiecare câte ceva de făcut. Poate că dacă ne-am întâlni aici 
la prânz... 

Aici ajunsesem când s-a produs cumplita întrerupere care a 
însemnat începutul sfârşitului. 

Uşa de la intrare fu deschisă cu zgomot, se auziră paşi greoi 
pe coridor şi lan Murdoch intră clătinându-se în încăpere, palid, 
ciufulit, cu hainele sfâşiate, ţinându-se cu degetele osoase de 
mobilă ca să reuşească să stea in picioare. 

— Coniac! Coniac!, suspină el şi se prăbuşi gemând pe 
canapea. 

Nu era singur. 

În spatele lui venea Stackhurst, gâfâind, cu capul 
descoperit, aproape la fel de răvăşit ca şi tovarăşul său. 

— Da, da, coniac!, ţipă el. Omul îşi dă ultima suflare. Tot ce 
am putut face pentru el a fost să-l aduc aici. A leşinat de două ori 
pe drum. 

O jumătate de cană de alcool avu un efect neaşteptat. 
Bărbatul se ridică sprijinindu-se într-o mână şi îşi aruncă haina de 
pe umeri. 

— Pentru numele lui Dumnezeu, daţi-mi ulei, opiu, morfină, 


ţipă el. Orice ca să-mi aline suferinţa asta cumplită! 

Eu şi inspectorul am ţipat la vederea priveliştii îngrozitoare. 
Pe umărul gol al bărbatului se puteau vedea încrucişate aceleaşi 
urme reticulare, sângerânde, care îi aduseseră moartea şi lui 
Fitzroy McPherson. 

Durerea era în mod evident cumplită şi mergea dincolo de 
răni, căci respiraţia suferindului se oprea din când în când, faţa i 
se înnegrea şi suspinând adânc îşi ducea mâna la inimă, în timp ce 
de pe frunte îi curgeau broboane de sudoare. Putea muri în orice 
moment. | se turna pe gât din ce în ce mai mult coniac, fiecare 
gura aducându-l înapoi la viaţă. 

Tampoane de vată înmuiate în ulei păreau să-i alunge 
durerea din ciudatele răni. Până la urmă, capul îi căzu greu pe 
pernă. Epuizarea pusese stăpânire şi pe ultimele sale rezerve de 
vitalitate. Era pe jumătate adormit, pe jumătate leşinat, dar cel 
puţin nu mai simţea durerea. 

Sa-i punem întrebări era imposibil, dar în momentul în car e 
am văzut că se liniştise, Stackhurst s-a întors către mine. 

— Dumnezeule! Ce se întâmplă Holmes? Ce poate fi? 

— Unde l-ai găsit? 

— Jos, pe plajă. In acelaşi loc unde şi-a găsit sfârşitul şi 
bietul McPherson. Dacă inima acestui om ar fi fost la fel de slabă 
ca a lui McPherson, n-ar mai fi fost acum cu noi. Nu o dată am 
crezut că a murit în timp ce îl aduceam aici. Drumul până la 
„Gables” era prea lung, aşa că am venit la tine. 

— L-ai văzut pe plajă? 

— Mă plimbam pe stâncă şi l-am auzit strigând. Era la 
marginea apei, împleticindu-se ca un om beat. Am fugit înspre el, 
l-am acoperit cu nişte haine şi l-am adus încoace. Pentru numele 
lui Dumnezeu, Holmes, foloseşte-ţi puterile şi fa tot ce poţi să ridici 
blestemul ce a căzut pe acest loc, căci viaţa devine de nesuportat. 
Tu, cu faima ta internaţională, nu poţi face nimic pentru noi? 

— Cred că pot, Stackhurst. Vino cu mine, acum! Veniţi şi 
dumneavoastră, inspectore! Să vedem dacă putem să vă predăm 
criminalul. 

Am lăsat bolnavul inconştient în grija menajerei mele şi am 
pornit toţi trei către laguna ucigaşă. Pe iarbă era o grămăjoară cu 
prosoape şi haine abandonate de lan Murdoch. 

Încet, am înconjurat apa, iar tovarăşii mei m-au urmat în şir 
indian. Balta era puţin adâncă, dar sub stâncă, acolo unde era o 


scobitură în plajă, avea o adâncime de aproape doi metri. Aici se 
duceau de obicei cei care voiau să înoate, căci apa era limpede 
precum cristalul. Un şir de stânci se întindea deasupra ei şi pe aici 
îmi conduceam eu tovarăşii, scrutând cu ochi ager adâncimile. 
Ajunsesem în locul cu apa cea mai adâncă şi cea mai liniştită, 
când ochii mei zăriră ceea ce căutam şi am scos un strigăt 
triumfător. 

— Cyanea! am ţipat. Cyanea! Priviţi „Coama leului“! 

Lucrul straniu pe care îl indicam arăta într-adevăr ca o 
coamă încâlcită de leu. Se găsea pe un recif aflat la vreun metru 
sub apă, o creatură stranie, unduitoare şi păroasă, cu fâşii argintii 
amestecate cu părul galben. Pulsa, dilatându-se şi contractându- 
se cu o încetineală greoaie. 

— A făcut destul rău! Zilele sale s-au încheiat!, am tipat eu. 
Ajută-mă, Stackhurst! Hai să punem capăt crimelor odată pentru 
totdeauna! 

Deasupra grupului de stânci se găsea un bolovan uriaş, pe 
care l-am împins până când se prăbuşi cu un zgomot infernal în 
baltă. Când apa se linişti, am putut vedea că bolovanul se 
instalase pe recif. O bucată răsfrântă a membranei galbene arăta 
că victima noastră era dedesubt. O spumă groasă şi uleioasă ieşea 
de sub stânca şi păta apa din jurul său, ridi- cându-se încet la 
suprafaţă. 

— Asta e culmea!, ţipă inspectorul. Ce e asta, domnule 
Holmes? M-am născut şi am crescut aici, dar nu am văzut în viaţa 
mea un asemenea lucru! Nu-şi are locul în Sussex! 

— Cu atât mai bine pentru Sussex, am remarcat eu. Probabil 
ca l-a adus furtuna din sud-vest. Haideţi înapoi la mine acasă, 
amândoi, şi o să vă arăt cumplita experienţă a unui om care are 
bune motive să-şi amintească propria sa întâlnire cu acest pericol 
al mărilor. 

Când am ajuns în biroul meu, Murdoch îşi revenise atât de 
mult încât putea să stea ridicat. Gândirea îi era încă înceţoşată şi 
din când în când era zguduit de câte un acces de durere. Cu greu 
reuşi să ne explice că nu ştia ce anume i se întâmplase, decât că 
nişte junghiuri cumplite începuseră să-l sfâşie dintr-odată şi că 
făcuse un efort supraomenesc pentru a ajunge la mal. 

— Am aici o carte, am spus eu luând în mână un volum 
micuţ, care a adus pentru prima oară lumină asupra unui fapt ce 
ar fi putut să rămână pentru totdeauna în întuneric. Este „Căi 


necunoscute“, scrisă de faimosul cercetător J.G. Wood. Chiar 
Wood era să piară din cauza contactului cu această creatură 
cumplită, aşa că a scris cartea în cunoştinţă de cauză. Cyanea 
capillata este numele întreg al criminalului şi poate fi la fel de 
periculoasă pentru viaţă şi mult mai dureroasă decât muşcătura 
cobrei. Lăsaţi-mă să vă citesc acest scurt fragment: 

Dacă se întâmplă ca înotătorul să vadă o masă mişcătoare 
de membrane şi fibre, ceva asemănător cu o coamă uriaşă de leu, 
amestecată cu fâşii argintii ca de hârtie, să fie cu băgare de 
seamă, căci este temuta creatură înțepătoare „Cyanea capillata“. 

Ar fi putut oare să descrie cineva mai bine sinistra noastră 
cunoştinţă? 

Continuă apoi să povestească propria sa întâlnire cu un 
astfel de exemplar în timp ce înota pe coasta ținutului Kent. A 
descoperit că nişte filamente puteau fi zărite de la o distanţă de 
aproximativ cincisprezece metri şi că orice fiinţă aflată în acest 
perimetru se găsea în pericol de moarte. Chiar şi de la distanţă, 
efectul asupra lui Wood a fost aproape fatal. 

Mulțimea de fire lăsa urme subţiri şi roşiatice pe piele, care 
la o examinare mai atentă se dovedeau a fi puncte mărunte, 
fiecare dintre ele încărcate ca şi cum ar fi fost nişte ace încinse ce 
îşi făceau loc printre nervi. 

Durerile locale, explica el, nu erau decât partea cea mai 
mică a chinului cumplit: 

Junghiuri îmi sfâşiau pieptul, făcându-mă să cad ca şi cum 
aş fi fost lovit de un glonț. Pulsaţiile încetau, şi atunci inima putea 
să bată de şase sau şapte ori, vrând parcă să-mi sară din piept. 

— Aproape că l-a omorât, deşi fusese expus la ea în ocean, 
şi nu în apele calme şi strâmte ale unui golf. Mai spune că abia se 
mai putea recunoaşte după întâlnirea cu Cyanea, atât de albă şi 
zbârcită îi era faţa. A înghiţit o sticlă întreagă cu coniac şi se pare 
că acest lucru i-a salvat viaţa. Aceasta este cartea, domnule 
inspector. V-o las dumneavoastră şi cred că sunteţi de acord ca ea 
conţine întreaga explicaţie a tragediei bietului McPherson. 

— Şi pe lângă aceasta mă dezvinovăţeşte, remarcă lan 
Murdoch cu un zâmbet strâmb. Nu vă port pică, domnule 
inspector, şi nici dumneavoastră, domnule Holmes, căci aveaţi 
toate motivele să fiţi suspicioşi. Cred că doar cu puţin înainte de 
arestarea mea am reuşit să-mi dovedesc nevinovăția, având parte 
de soarta nefericitului meu prieten. 


—- Nu, domnule Murdoch, descoperisem deja această pistă 
şi dacă aş fi pornit mai devreme în această dimineaţă poate că aş 
fi reuşit să vă salvez de la cumplita experienţă. 

— Dar de unde aţi ştiut, domnule Holmes? 

— Sunt un devorator de cărţi, cu o dispoziţie de a reţine 
lucruri bizare. Acele cuvinte, „coama leului“, mi-au rămas 
întipărite în minte şi mi-au bântuit imaginaţia. Ştiam că le-am mai 
întâlnit undeva, într-un context neobişnuit. Aţi văzut cum e 
descrisă această creatură. Nu am nicio îndoială că plutea în apa 
atunci când McPherson a zărit-o şi că aceste cuvinte au fost 
singurele prin care ne putea avertiza despre această periculoasa 
creatură care lui i-a adus moartea. 

— Înseamnă că eu, cel puţin, am scăpat de bănuieli, zise 
Murdoch ridicându-se încet în picioare. Poate că ar trebui să vă 
mai dau câteva explicaţii, căci ştiu în ce direcţie apucase ancheta. 
E adevărat că o iubeam pe această femeie, însă din ziua în care |- 
a ales pe prietenul meu McPherson singura mea dorinţă a fost să o 
văd fericită. M-am mulţumit să stau deoparte şi să le fiu mesager. 
De multe orile duceam mesajele şi, pentru că eram omul lor de 
încredere şi pentru că îmi era atât de dragă, m-am grăbit să-i duc 
vestea despre moartea prietenului meu. Imi era teamă ca nu 
cumva altcineva să-i spună într-o manieră mai dură şi mai lipsită 
de inimă. N-a vrut să vă spună, domnule, despre legătura dintre 
noi, ca nu cumva să nu înţelegeţi, iar eu să am de suferit. Cu 
permisiunea dumneavoastră, voi încerca să mă întorc la „Gables“, 
căci tânjesc să mă odihnesc în patul meu. 

Stackhurst îi întinse mâna. 

— Cu toţii am avut nervii încordaţi, zise el. Hai să dam totul 
uitării, Murdoch! Ne vom înţelege mai bine pe viitor. 

leşiră împreună, ţinându-se de braţ ca doi buni prieteni. 
Inspectorul rămase, privindu-mă în linişte cu ochii săi mari ca de 
bovină. 

— Aţi reuşit!, striga într-un târziu. Am citit despre 
dumneavoastră, dar nu-mi venea să cred. E extraordinar! 

Am fost nevoit să scutur din cap. Să accept asemenea laude 
însemna să-mi cobor standardele. 

— Sunt vinovat că nu mi-a venit ideea mai repede. Daca 
trupul ar fi fost găsit în apă, nu aş fi avut cum să nu-mi dau 
seama. Prosopul m-a indus în eroare. Bietul om nu a mai avut timp 
să se usuce, iar eu am înclinat să cred că nu intrase în apă. Cum 


aş fi putut să mă gândesc că fusese atacat de o creatura din 
adâncuri? De aici am pornit pe piste greşite. Ei bine, domnule 
inspector, de multe ori m-am hazardat să tachinez poliţia, însă 
putem spune că Cyanea capillata a răzbunat Scotland Yardul. 


Sfârşit 


Aventura chiriaşei cu văl 


Dacă ne gândim că activitatea domnului Holmes se întinde 
pe mai bine de douăzeci şi trei de ani şi că pe parcursul a 
şaptesprezece dintre aceştia am avut ocazia să cooperez cu el şi 
să ţin evidenţa acestor întâmplări în scris, devine evident că am o 
cantitate imensă de material la dispoziţie. Problema a fost 
întotdeauna nu să găsesc, ci să aleg. Pe un raft se întinde un şir 
lung de registre, în care se află toate cazurile rezolvate, pline de 
documente, o sursă perfectă de informaţii pentru studentul care 
este interesat nu doar de crime, dar şi de scandalurile din 
societatea epocii victoriene târzii. Despre acestea din urmă pot 
spune că aceia care au trimis scrisori pline de rugăminţi ca 
onoarea familiilor şi reputaţia urmaşilor să nu le fie murdărite nu 
au niciun motiv să se teamă. 

Discreţia şi înaltul simţ al onoarei profesionale, care l-au 
deosebit întotdeauna pe prietenul meu, îşi spun cuvântul şi în 
alegerea acestor memorii. Condamn însă, în cel mai sever mod 
posibil, încercările ce s-au făcut în ultimul timp pentru a se distruge 
aceste hârtii. Sursa acestor fărădelegi este cunoscută şi, în cazul în 
care se vor repeta, pot spune, cu aprobarea domnului Holmes, că 
întreaga istorie privind politicianul, farul şi cormoranul dresat vor fi 
date publicităţii. Cel puţin un cititor va înţelege despre ce vorbesc. 

Nu e cumpătat să credem că fiecare dintre aceste cazuri i-au 
dat domnului Holmes ocazia să-şi dovedească instinctul şi spiritul 
de observaţie pe care am încercat să le scot în evidentă în cadrul 
acestor memorii. Câteodată a fost nevoie de multă trudă pentru a 
culege roadele muncii, altădată i-au căzut cu uşurinţă în braţe. 
Însă, de multe ori, cele mai cumplite tragedii sunt implicate în 
acele cazuri care i-au adus lui cele mai puţine oportunităţi 
personale, iar acum vreau să povestesc chiar una dintre acestea. 
Am schimbat numele şi denumirea locului, însă în rest faptele s-au 
întâmplat după cum urmează: 

Intr-o dimineaţă — era către sfârşitul anului 1896 — am 
primit un mesaj urgent de la Holmes, prin care îmi cerea ajutorul. 
Când am ajuns, l-am găsit într-un nor de fum, iar în faţa lui, pe un 
scaun, stătea o femeie între două vârste, mămoasă, durdulie, cu 
aspect de hangiţă. 

— Aceasta este doamna Merrilow din Soauth Brixton, zise 
prietenul meu cu un semn al mâinii. Doamna Merrilow nu are 


nimic împotriva tutunului, Watson, dacă doreşti să te laşi în voia 
obiceiurilor tale murdare. Doamna are o povestire interesantă să 
ne spună, ce poate avea urmări neprevăzute la care prezenţa 
noastră poate fi necesară. 

— Cu orice vă pot fi de folos... 

— Cred că înţelegeţi, doamnă Merrilow, că, dacă mă 
hotărăsc să vin la doamna Ronder, prefer să am un martor. Sper 
că o veţi face să înţeleagă acest lucru înainte să ajungem. 

— Dumnezeu să vă binecuvânteze, domnule Holmes!, zise 
musafira noastră. Işi doreşte atât de mult să vă vadă, încât puteţi 
aduce cu dumneavoastră întreaga parohie. 

— Atunci, vom veni în după-amiaza aceasta. Haideţi să 
vedem dacă am înţeles totul corect. Vizita noastră acolo îl va ajuta 
pe Watson să înţeleagă situaţia. Spuneţi că doamna Ronder a fost 
chiriaşa dumneavoastră timp de şapte ani şi că nu i-aţi văzut faţa 
decât o dată. 

— Mai bine m-ar fi ferit Dumnezeu de o asemenea 
privelişte!, zise doamna Merrilow. 

— Era, din câte am înţeles, îngrozitor de mutilată. 

— Nu ştiu dacă se putea numi faţă, domnule Holmes, atât 
de urât arata. Lăptarul nostru a zărit-o odată la fereastră şi a 
scăpat găleata de lapte, împrăştiind-o în toata grădina. Astfel 
arată faţa ei. Când am văzut-o eu — a fost o întâmplare — s-a 
acoperit imediat şi apoi a spus: „Acum ştiţi, doamnă Merrilow, ştiţi 
în sfârşit de ce nu îmi ridic vălul niciodată.“ 

— Ce ştiţi despre ea? 

— Nimic. 

— A venit cu recomandări? 

— Nu, domnule, dar a plătit cu bani lichizi, mulţi bani. Un 
sfert de chirie în avans şi niciun fel de comentarii în privinţa 
condiţiilor. In ziua de azi, o femeie sărmană ca mine nu-şi poate 
permite sa refuze o ocazie ca asta. 

— V-a spus din ce motiv a ales casa dumneavoastră? 

— Locuinţa mea se găseşte la o distanţă destul de mare de 
drum şi este cea mai retrasă dintre toate. Mai mult, eu nu am 
familie. Cred că a încercat în mai multe părţi, şi la mine i s-a părut 
cel mai convenabil. Caută singurătatea şi e gata să plătească 
pentru ea. 

— Spuneţi că nu şi-a arătat faţa niciodată, cu excepţia acelei 
dăţi când faptul s-a întâmplat accidental. Ei bine, este o povestire 


deosebită, foarte deosebită şi nu mă mir că vreţi să fie cercetată. 

— Nu vreau, domnule Holmes. Eu sunt perfect mulţumită 
atât timp cât îmi primesc chiria. Nu cred că aş putea găsi un 
chiriaş mai liniştit sau unul care să-mi dea mai puţină bătaie de 
cap. 

— Atunci ce v-a făcut să abordaţi această problemă? 

— Starea sănătăţii ei, domnule Holmes. Ceva o mistuie, 
ceva îi chinuie mintea. Strigă: „Crimă! Crimă!“, iar odată am auzit- 
o ţipând: „Bestie odioasă! Monstru!“. Era noapte şi s-a auzit în 
întreaga casa, făcându-mă să mă cutremur de groază. Aşa că m- 
am dus la ea a doua zi dimineaţă: 

„Doamnă Ronder, am spus eu, dacă aveţi ceva pe suflet, 
există preotul şi există poliţia. Trebuie să vă poată ajuta careva.“ 

„Pentru numele lui Dumnezeu, nu poliţia!, mi-a zis ea, iar 
preotul nu mai poate schimba ce a trecut. Şi totuşi, mi s-ar uşura 
sufietul dacă ar cunoaşte cineva adevărul înainte să mor.“ 

„Atunci, am zis eu, daca nu vreţi să se ocupe autorităţile, 
mai e detectivul ăla despre care am citit'— mă scuzaţi domnule 
Holmes! lar ea a fost foarte încântată de idee: „Acesta este omul 
meu! Mă mir cum de nu mi-a venit ide ea mai devreme. Aduceţi-l 
aici, doamnă Merrilow, iar dacă nu vrea să vină, spuneţi-i că sunt 
soţia lui Ronder, cel cu reprezentaţia de animale sălbatice. 
Spuneţi-i acest lucru şi daţi-i numele de Abbas Parva.“ 

Il aveţi aici aşa cum l-a scris ea: Abbas Parva. 

„Asta sigur îl va aduce încoace, dacă este omul care cred eu 
că este.“ 

— Şi chiar aşa se va întâmpla, remarcă Holmes. Foarte bine, 
doamnă Merrilow... Vreau să discut puţin în particular cu doctorul 
Watson. Acest lucru va dura până la prânz. Cam pe la trei vă 
puteţi aştepta să sosim acasă la dumneavoastră, în Brixton. 

De îndată ce vizitatoarea noastră părăsi legănându-se 
camera — niciun alt cuvânt nu poate descrie mai bine felul în care 
mergea doamna Merrilow —, Sherlock Holmes se aruncă asupra 
mormanului de cărţi din colţ cu o energie pătimaşă. Timp de 
câteva minute nu se auzi decât foşnetul paginilor, apoi un 
mormăit de satisfacţie îmi arătă că găsise ceea ce căuta. Era atât 
de entuziasmat, încât nici nu se ridică, ci rămase pe podea, 
părând un Buddha ciudat, cu picioarele încrucişate, cu grămada 
de cărţi în jurul lui şi cu una deschisă pe genunchi. 

— Cazul m-a tulburat la acea vreme, Watson. Stau mărturie 


şi însemnările de pe margini. Mărturisesc, nu am reuşit să-i dau de 
cap. Şi totuşi, sunt convins că anchetatorul s-a înşelat. Nu-ţi mai 
aminteşti de tragedia de la Abbas Parva? 

— Deloc, Holmes. 

— Şi totuşi, ai fost cu mine acolo. Însă şi impresia care mi-a 
rămas mie a fost foarte superficială, pentru că nici una dintre părţi 
nu mi-a solicitat serviciile. Vrei să citeşti documentele? 

— N-ai putea să-mi reaminteşti tu principalele aspecte? 

— Sigur, e un lucru foarte uşor de făcut. Probabil că îţi vei 
aminti pe măsură ce vorbesc: Ronder era, bineînţeles, un nume 
folosit de apropiaţi. Era rivalul lui Wombwell şi al lui Sanger, unii 
dintre cei mai cunoscuţi proprietari de circ din acele zile. Există 
mărturii că obişnuia să bea şi că atât el, cât şi spectacolul său erau 
în declin în vremea acelei cumplite tragedii. Caravana se oprise 
pentru noapte la Abbas Parva, un mic sat din Berkshire, când s-a 
întâmplat acea grozăvie. Se îndreptau către Wimbledon şi se 
opriseră doar ca să înnopteze, fără a da spectacol, căci aşezarea 
era prea mică. 

Aveau printre animale şi un leu splendid din Africa de Nord. 
Purta numele de Regele Saharei, iar Ronder şi soţia sa obişnuiau 
să dea reprezentații în cuşca sa. După cum poţi vedea în această 
fotografie, Ronder avea o înfăţişare de porc uriaş, iar soţia sa era o 
femeie splendidă. În cadrul anchetei au existat declaraţii care au 
spus că leul era periculos, însă, ca de obicei, familiaritatea duce la 
nesăbuinţă şi nu s-a ţinut cont de acest fapt. 

Era ceva obişnuit pentru Ronder şi soţia sa să hrănească 
leul noaptea. Câteodată mergea doar unul, altădată mergeau 
amândoi, dar niciodată nu îngăduiau altcuiva să o facă, căci 
credeau că atât timp cât îi duceau hrana doar ei, leul îi va 
considera binefăcătorii lui şi nu le va face rău. In acea noapte, 
acum şapte ani, s-au dus amândoi şi a avut loc o întâmplare 
teribilă, ale cărei amănunte nu s-au lămurit niciodată. 

Se pare că întreaga tabără a fost trezită pe la miezul nopţii 
de răgetele animalului şi de ţipetele femeii. Îngrijitorii şi toţi ceilalţi 
angajaţi s-au năpustit afară din corturi şi lumina felinarelor le-a 
dezvăluit o privelişte cumplită. Ronder zăcea cu partea din spate a 
craniului zdrobită şi cu urme adânci de gheare de-a lungul 
scalpului, la vreo zece metri distanţă de cuşca deschisă. Aproape 
de uşă era doamna Rodner, căzută pe spate, cu creatura uriaşă 
mârâind deasupra ei. Îi sfâşiase faţa în asemenea hal încât nimeni 


nu credea că va mai supravieţui. Mai mulţi bărbaţi, în frunte cu 
Leonardo musculosul şi Griggs clovnul, au gonit animalul cu pari 
înapoi în cuşcă, unde l-au încuiat. Cum reuşise să scape era un 
mister. S-a presupus că perechea intenţionase să intre în cuşcă, 
însă când au deschis uşa, fiara s-a năpustit asupra lor. Nu a existat 
niciun alt punct de interes în cadrul acelor declaraţii, decât că 
femeia, în delirul agoniei sale, striga întruna: „Laş! Laş!”, în timp 
ce era transportată în vagonul în care locuiau. Abia după şase luni 
a fost şi ea în stare să depună mărturie, însă ancheta a fost 
încheiată la timpul potrivit, cu verdictul de deces accidental pentru 
soţul ei. 

— Cine şi-ar fi putut închipui o altă posibilitate?, am întrebat 
eu. 

— Se poate spune şi aşa. Şi totuşi, au existat unul sau două 
amănunte care l-au îngrijorat pe tânărul Edmunds de la poliţia din 
Berkshire. Deştept băiat! A fost trimis mai târziu în Allahabad. Aşa 
am ajuns eu să aflu despre caz, căci a venit la mine şi preţ de vreo 
două pipe mi-a povestit totul. 

— Un om uscăţiv, cu parul galben? 

— Exact. Eram sigur că îţi vei aminti. 

— Dar ce anume îl îngrijora? 

— Ei bine, eram amândoi îngrijoraţi. Era al naibii de greu să 
reconstituim ce se întâmplase. Hai să ne gândim din punctul de 
vedere al leului! Se vede liber. Ce face? Din câteva salturi ajunge 
la Ronder. Acesta se întoarce să fugă — urmele de gheare de pe 
ceafa sa o dovedesc —, însă leul îl doboară. Apoi, în loc să îşi 
continue goana şi să scape, se întoarce către femeie, care era 
lângă cuşcă, o doboară şi pe ea şi începe să-i muşte faţa. Şi totuşi, 
acele strigăte ale ei par să indice că soţul o dezamăgise într-un fel. 
Ce-ar fi putut face sărmanul nenorocit ca să o ajute? Vezi ce 
încurcat e? 

— Într-adevăr. 

— Şi mai e un lucru. Mi l-am amintit acum, privind în urmă. 
A existat o mărturie cum că exact în momentul în care leul a 
început să ragă şi femeia să ţipe, s-a auzit şi un bărbat strigând 
îngrozit. 

— Bărbatul acela, Rodner, fără îndoială. 

— Păi, dacă s-a ales cu ţeasta spartă, e puţin probabil să 
mai auzim ceva din partea lui. Au fost cel puţin doi martori care au 
declarat că strigătele bărbatului se întretăiau cu cele ale femeii. 


— Cred că atunci întreg câmpul răsuna deja de strigăte. Cât 
despre celelalte aspecte, cred că pot sugera o dezlegare. 

— O voi asculta cu cea mai mare plăcere. 

— Cei doi erau împreună, la vreo zece metri de cuşcă, când 
leul a scăpat. Bărbatul s-a întors şi a fost doborât. Femeia s-a 
gândit să intre în cuşca şi să închidă uşa. Era singura sa scăpare. 
Aproape că ajunsese când fiara a sărit după ea şi a doborât-o. Era 
furioasă pe soţul ei pentru că stârnise mânia sălbăticiunii 
întorcându-se. Dacă l-ar fi înfruntat poate că ar fi reuşit să-l 
stăpânească. De aici strigătele ei: „Laşule!“. 

— Strălucitor, Watson! Doar o mică fisură în nestemata 
gândirii tale. 

— Care e aceea, Holmes? 

— Dacă ei, amândoi, se aflau la zece paşi de cuşcă, cum a 
scăpat fiara? 

— E posibil, oare, să fi avut vreun duşman care să-i fi dat 
drumul? 

— Dar de ce să-i fi atacat cu atâta sălbăticie chiar pe ei, cu 
care era obişnuit să se joace şi să facă giumbuşlucuri în cuşcă? 

— Poate că acelaşi duşman a făcut ceva să-l întărâte. 

Holmes se lăsă cuprins de gânduri şi rămase tăcut pentru 
câteva momente. 

— Ei, bine, Watson, ar fi nişte lucruri de spus despre teoria 
ta. Ronder era un om cu mulţi duşmani. Edmunds mi-a povestit că 
era cumplit. Un huligan cât un munte, care înjura şi lovea orice îi 
ieşea în cale. Cred că acele strigăte în legătură cu un monstru, 
despre care ne-a vorbit vizitatoarea noastră, erau referiri la 
caracterul şi apucăturile celui dispărut. In orice caz, speculaţiile 
sunt inutile până când nu reuşim să aflăm toate faptele. Avem 
nişte potârniche rece pe bufet şi o sticlă de Montrachet. Haide să 


ne reînnoim forţele înainte de a chema amintirile din nou. 
w 


x x 


Când birja noastră ne lăsa la uşa casei, am găsit-o pe 
rotofeia doamnă Merrilow în faţa modestei şi retrasei sale locuinţe. 
Era foarte clar că dorinţa cea mai arzătoare a ei era să nu piardă 
un chiriaş atât de preţios, astfel că, înainte de a ne conduce sus, 
ne imploră să nu facem sau să zicem ceva care să ducă la un 
asemenea sfârşit. După ce i-am promis acest lucru, am urmat-o pe 
scările ponosite şi am fost poftiţi în camera misterioasei chiriaşe. 


Era o încăpere strâmtă, plină de mucegai şi lipsită de aer, 
aşa cum era de aşteptat de vreme ce locatara ei nu o părăsea mai 
niciodată. La fel cum odată ţinuse fiarele în cuşcă, femeia 
ajunsese acum, ca un fel de răzbunare divină, ea însăşi un animal 
după gratii. Era aşezată într-un fotoliu scâlciat, în colţul cel mai 
întunecat al camerei. Anii lungi de nemişcare îi înăspriseră liniile 
siluetei, însă părea să fi fost foarte frumoasă odată, căci avea încă 
forme pline şi voluptoase. Un văl negru şi gros îi acoperea faţa, 
însă se oprea deasupra buzei superioare, dezvelind o gură 
conturată perfect şi o bărbie delicat rotunjită. Puteam să-mi dau 
seama că fusese într-adevăr o femeie deosebită. Vocea îi era şi ea 
foarte agreabilă. 

— Numele meu nu vă este străin, domnule Holmes, zise ea. 
Mă gândeam că vă va aduce încoace. 

— Foarte adevărat, doamnă, deşi nu îmi dau seama de unde 
ştiţi că am fost interesat de cazul dumneavoastră. 

— Am aflat acest lucru atunci când, după ce m-am vindecat, 
am fost chestionată de către domnul Edmunds, detectivul 
comitatului. Mă tem că l-am minţit. Poate că ar fi fost mai bine 
dacă aş fi spus adevărul. 

— Întotdeauna e de preferat să spunem adevărul. Dar de ce 
l-aţi minţit? 

— Pentru că soarta unei alte persoane depindea de acest 
lucru. Ştiu că era o fiinţă lipsită de importanţă şi totuşi nu voiam 
să-l am pe conştiinţă. Am fost atât de aproape, atât de aproape! 

— Acest obstacol a fost îndepărtat? 

— Da, domnule. Persoana la care fac eu referire este moartă 
acum. 

— Atunci de ce nu spuneţi poliţiei tot ceea ce ştiţi? 

— Pentru că mai există o persoană la care trebuie să mă 
gândesc. Aceea sunt chiar eu. Nu aş putea suporta scandalul şi 
vâlva care s-ar isca odată cu ancheta poliţiei. Nu mai am mult de 
trăit şi vreau să mor liniştită. Şi totuşi, vreau să găsesc un om 
înţelept căruia să-i spun teribila mea poveste, astfel încât, după ce 
eu nu voi mai fi, totul să poată fi înţeles. 

— Mă flatați, doamnă. În acelaşi timp, eu sunt un om 
responsabil. Nu vă pot promite că, după ce îmi veţi destăinui 
aceste lucruri, nu voi considera că e de datoria mea să relatez 
cazul poliției. 

— Nu cred, domnule Holmes. Vă cunosc caracterul şi 
metodele prea bine, căci v-am urmărit activitatea vreme de câţiva 
ani. Singura fericire pe care mi-a mai lăsat-o soarta este să citesc 
şi nu-mi lipsesc prea multe din câte se petrec în lume. In orice caz, 
îmi voi încerca norocul şi vă voi lăsa pe dumneavoastră să hotărâți 
ce veţi face cu povestea tragediei mele. Mi se va uşura conştiinţa 
dacă vă voi povesti totul. 

— Eu şi prietenul meu vă vom asculta cu bucurie. 

Femeia se ridică şi scoase dintr-un sertar fotografia unui 
bărbat. Era cu siguranţă vorba despre un acrobat profesionist, cu 
un fizic magnific, căci fusese surprins cu braţele uriaşe împreunate 
pe pieptul plin de muşchi şi cu un zâmbet mijindu-i de sub 
mustaţa deasă — zâmbetul unui om satisfăcut de succesele sale. 

— Acesta este Leonardo, zise ea. 

— Leonardo, musculosul care a depus mărturie? 

— Exact. lar acesta... acesta este soţul meu. 


Avea o figură înspăimântătoare — un om cu chip de porc, 
sau, mai degrabă, un mistreţ sălbatic, atât de cumplită era 
înfăţişarea sa. Îţi puteai închipui gura dezgustătoare clefăind şi 
spumegând de furie, iar ochii mici şi răutăcioşi aruncând săgeți 
veninoase către lume. Brută, huligan, bestie — toate acestea era 
scrise pe faţa cu fălci de animal. 

— Aceste două fotografii vă vor ajuta să înţelegeţi mai bine 
povestea. Eu am fost o fată săracă, de la circ, crescută în rumeguş 
şi învățată să sar prin cerc înainte să împlinesc zece ani. Când m- 
am transformat în femeie, acest bărbat s-a îndrăgostit de mine — 
dacă pofta sa animalică poate fi numită iubire — şi într-o zi 
blestemată am devenit soţia sa. De atunci a început iadul meu, iar 
el era diavolul care mă chinuia. Nu era nimeni în circ care să nu 
ştie cum se purta cu mine. Mă părăsea pentru altele. Mă lega şi 
mă bătea cu biciul de călărie dacă mă plângeam. Cu toţii mă 
compătimeau şi îl urau pe el, dar ce puteau face? Se temeau de 
el, căci era periculos tot timpul, iar beat era în stare să omoare pe 
oricine. Mereu era arestat pentru că ataca oameni şi pentru că se 
purta cu cruzime cu animalele, însă avea o mulţime de bani, iar 
amenzile nu însemnau nimic pentru el. Cei mai buni dintre 
oamenii noştri ne părăsiseră, iar spectacolul începuse să se ducă 
de râpă. Doar Leonardo şi cu mine îl mai susţineam împreună cu 
Jimmy Griggs, clovnul. Sărmanul de el, nu prea avea motive să fie 
amuzant, însă făcea tot ce îi stătea în putinţă ca să păstreze 
lucrurile în normal. 

Atunci, Leonardo a intrat din ce în ce mai mult în viaţa mea. 
ÎI puteţi vedea cum arăta. Ştiu acum ce caracter slab se ascundea 
în acel corp superb, însă, dacă îl comparai cu soţul meu, părea 
îngerul Gabriel. Îi era milă de mine şi mă ajuta, până când, într-un 
final, apropierea noastră s-a transformat în iubire — adâncă şi 
pasională, o iubire la care doar visasem, dar nu sperasem că o voi 
simţi vreodată. Soţul meu bănuia ceva, dar cred că era la fel de laş 
pe cât de bătăuş, iar Leonardo era unul dintre oamenii de care se 
temea. Se răzbuna în felul său, chinuindu-mă mai mult ca 
niciodată. 

Într-o noapte, strigătele mele l-au adus pe Leonardo la uşa 
noastră. Aproape că s-a întâmplat o tragedie în acea noapte şi, în 
curând, iubitul meu şi cu mine am înţeles că nu se mai putea 
amâna. Soţul meu nu merita să trăiască. Am hotărât că trebuia să 
moara. 


Leonardo avea o minte ingenioasă şi se pricepea să 
urzească intrigi. Nu spun acest lucru pentru a-l învinovăţi, pentru 
că eram gata să merg alături de el până la capăt, însă eu nu aş fi 
fost niciodată în stare să pun la cale un asemenea plan. Am făcut 
o măciucă — Leonardo a făcut-o —, iar în plumb a potrivit cinci 
cuie lungi, cu vârfurile înainte, astfel încât să semene cu o gheară 
de leu. Cu aceasta urma să-i aplicăm soţului meu lovitura mortală 
şi totuşi să facem sa pară ca şi cum leul — pe care trebuia să-l 
eliberăm — ar fi săvârşit fapta. 

Era o noapte neagră ca smoala când eu şi soţul meu ne-am 
dus, după cum ne era obiceiul, să hrănim animalul. Duceam 
carnea crudă într-o găleată de metal. Leonardo aştepta la colţul 
căruţei mari pe lângă care trebuia să trecem pentru a ajunge la 
cuşcă. Am trecut de el înainte să apuce să lovească, însă ne-a 
urmat în vârful picioarelor şi am auzit zgomotul ciomagului ce 
zdrobea ţeasta soţului meu. Inima mi-a tre- săltat de bucurie la 
auzul sunetului. Am ţâşnit înainte şi am desfăcut zăvorul de la 
cuşca uriaşului leu. 

Şi atunci s-a petrecut teribila întâmplare. Probabil că aţi 
auzit cât de repede simt aceste animale mirosul sângelui şi cât de 
tare le întărâtă. Instinctul i-a spus fiarei că fusese omorât un om. 
Cum am deschis uşa, a ţâşnit afară şi într-o secundă era pe mine. 
Leonardo ar fi putut să mă salveze. Dacă s-ar fi repezit şi ar fi lovit 
animalul cu ciomagul, poate că l-ar fi speriat. Însă şi-a pierdut 
cumpătul. L-am auzit strigând îngrozit şi apoi l-am văzut 
întorcându-se şi fugind. In aceeaşi secundă, dinţii leului mi s-au 
înfipt în faţă. Răsuflarea sa fierbinte şi scârboasă mă otrăvise deja 
şi abia mai eram conştientă din cauza durerii. Cu mâinile am 
încercat să împing fălcile uriaşe şi pline de sânge de pe mine şi am 
strigat după ajutor, îmi dădeam seama că toată tabăra vuia şi apoi 
îmi aduc vag aminte un grup de bărbaţi: Leonardo, Griggs şi alţii, 
care mă scoteau din ghearele fiarei. Aceasta a fost singura mea 
amintire, domnule Holmes, timp de multe luni. Când mi-am venit 
în fire şi m-am văzut în oglindă, am blestemat leul — o, cât l-am 
blestemat! — nu pentru că îmi luase frumuseţea, ci pentru că nu 
îmi luase odată cu ea şi viaţa. Nu mai aveam decât o singură 
dorinţă, domnule Holmes, şi aveam destui bani ca să mi-o 
îndeplinesc. Aceasta era să îmi acopăr faţa astfel încât nimeni să 
nu o poată vedea şi să locuiesc într-un loc unde cei care mă 


cunoscuseră să nu mă poată găsi vreodată. Doar atât mai puteam 
face şi asta e şi ceea ce am făcut. O biată fiară rănită, ce s-a târât 
într-o văgăună ca să moară — acesta este sfârşitul Eugeniei 
Rodner. 

Am rămas tăcuţi o vreme după ce nefericita femeie şi-a 
terminat povestea. Apoi, Holmes îşi întinse braţul lung şi o 
mângâie pe mână cu o asemenea compasiune, cum arareori l-am 
văzut manifestând. 

— Sărmană femeie! Sărmană femeie! Soarta joacă într- 
adevăr nişte feste pe care e greu să le înţelegi. Dacă nu există 
răsplată în Viaţa de Apoi, atunci cea pământeană nu e decât o 
farsă crudă. Dar ce s-a întâmplat cu acel bărbat, Leonardo? 

— Nu l-am mai văzut şi nici nu am mai auzit vreodată de el. 
Poate că am greşit să-l judec atât de aspru. Mai degrabă ar fi iubit 
unul dintre monştri pe care îi purtam cu noi în caravană de-a 
lungul țarii decât să iubească arătarea pe care leul o lăsase în 
urmă. Însă dragostea unei femei nu dispare atât de uşor. Mă 
lăsase în ghearele animalului, mă părăsise la nevoie şi totuşi nu 
mă puteam convinge să-l dau uitării. Nu-mi păsa ce se întâmpla cu 
mine. Ce putea fi mai îngrozitor decât viaţa pe care o duceam? 
Însă de mine depindea şi soarta lui Leonardo. 

— lar acum e mort? 

— S-a înecat luna trecută, în timp ce făcea baie în Margate. 
Am citit despre moartea sa în ziar. 

— Dar ce a făcut cu ciomagul cu cinci gheare, care este cea 
mai deosebită şi ingenioasă parte a povestirii? 

— Nu pot să vă spun, domnule Holmes. Era o mină de cretă 
lângă tabără, în fundul căreia se formase o baltă verde şi adâncă. 
Probabil că în adâncurile ei... 

— Nu mai are importanţă acum. Cazul a fost clasat. 

— Da, zise femeia, cazul a fost clasat. 

Ne ridicasem să mergem, însă ceva în vocea femeii îi 
atrăsese atenţia lui Holmes. Se întoarse către ea. 

— Viaţa nu vă aparţine, îi zise el. Să nu îndrăzniţi să 
încercaţi ceva. 

— Ce folos aduce cuiva? 

— Nu se ştie niciodată. A suferi în tăcere este poate cea mai 
prețioasă lecţie într-o lume atât de necumpătată. 

Răspunsul femeii. fu teribil. Îşi ridică vălul şi păşi în lumină. 

— Mă întreb dacă dumneavoastră aţi putea suporta, zise ea. 


Era cumplit. Cuvintele nu pot descrie trăsăturile unei feţe 
atunci când aceasta nu mai există. Doi ochi căprui, frumoşi şi plini 
de viaţă, priveau trişti din hidoasa ruină, făcând priveliştea să pară 
şi mai îngrozitoare. Holmes îşi ridică mâna într-un gest de milă şi 
protest şi împreună am părăsit încăperea. 

Două zile mai târziu, când i-am făcut o vizită prietenului 
meu, îmi arătă cu mândrie o sticluţă albastră ce stătea aşezată pe 
poliţa de deasupra şemineului. Am ridicat-o. Avea o etichetă roşie 
de otravă. Un miros plăcut de migdală se răspândi când am 
deschis-o. 

— Acid prusic?, am întrebat eu. 

— Exact! Mi-a sosit prin poştă. „Vă trimit tentaţia. Vă voi 
urma sfatul.“ Acesta a fost mesajul. Cred, Watson, că putem ghici 
numele curajoasei femei care ni l-a trimis. 


Sfârşit 


Aventuri pe domeniul Shoscombe 


Sherlock Holmes stătea aplecat de o bună bucată de 
vreme deasupra unui microscop. Acum îşi îndreptă spatele şi 
îmi aruncă o privire triumfătoare. 

— E clei, Watson!, zise el. Nu există niciun dubiu că e clei. 
Uită-te la elementele răspândite pe fundal! 

M-am aplecat către ocular şi l-am focalizat. 

— Firele acelea sunt dintr-o haină de stofă. Masele cenuşii 
şi neregulate sunt praf. Există şi ţesut epitelial în stânga. Petele 
acelea maronii din centru sunt, fără îndoială, clei. 

— Mă rog, am spus eu zâmbind, sunt pregătit să te cred 
pe cuvânt. Ce anume depinde de veridicitatea acestui fapt? 

— E o demonstraţie pe cinste, răspunse el. Îţi aminteşti că 
în cazul „Sf. Pancras” a fost găsită o şapcă lângă polițistul 
mort? Acuzatul neagă că este a lui, însă se ocupă cu fabricarea 
ramelor de tablouri şi lucrează mult cu clei, 

— E unul dintre cazurile tale? 

— Nu, prietenul meu Merivale, de la Yard!:, m-a rugat să îl 
ajut în acest caz. De când l-am identificat pe falsificatorul acela 
de monede, după pilitura de zinc şi aramă pe care o avea în 
cusătura  mânecii, au început să realizeze importanţa 
microscopului. 

Işi privi cu nerăbdare ceasul. 

— Trebuia să vină un nou client, dar văd că întârzie. Apropo, 
Watson, te pricepi la curse de cai? 

— Ar trebui. Plătesc pentru asta jumătate din pensia mea de 
invalid de război. 

— Atunci, vei fi ghidul meu în materie de curse. Deci, ce ştii 
despre Sir Robert Norberton? Numele lui îţi spune ceva? 

— Da, pot să spun că da. Locuieşte în vechiul conac de la 
Shoscombe, pe care îl cunosc foarte bine, căci am stat acolo o 
vară. Cât despre Norberton, era cât pe ce să devină subiect al 
unuia dintre cazurile tale odată. 

— Cum aşa? 

— S-a întâmplat când l-a bătut cu cravaşa pe Sam Brewer, 
cunoscutul cămătar de pe strada Curzon, în Newmarket Heath. 
Aproape că l-a omorât. 


ı Scotland Yard. 


— A, sună interesant! Obişnuieşte să facă des acest lucru? 

— Ei bine, are renume de om periculos. Este unul dintre cei 
mai cutezători călăreţi din Anglia — a ieşit al doilea în cursa pentru 
Marele Premiu Naţional de acum câţiva ani. Este unul dintre acei 
oameni care ar fi trebuit să trăiască în alte vremuri. Putea sa fie un 
june în zilele regenței — boxer, atlet, jocheu, amant al frumoaselor 
doamne, dar, în orice caz, atât de înglodat în datorii încât să nu 
mai scape de ele niciodată. 

—  Straşnic, Watson! Mi-ai făcut o descriere grozavă. 
Aproape că mi se pare că îl cunosc şi eu. Acum, poţi să-mi spui 
ceva despre vechiul conac de la Shoscombe? 

— Doar că se află în centrul parcului Shoscombe şi că acolo 
se află faimoasa herghelie şi locul de dresaj. 

— lar dresorul-şef este John Mason. Nu trebuie să te arăţi 
surprins de cunoştinţele mele, Watson, căci scrisoarea pe care o 
desfac este de la el. Dar hai să vedem ce mai putem afla despre 
Shoscombe. Am impresia că am dat peste o mină de aur. 

— Mai sunt şi prepelicarii de la Shoscombe, am zis eu. 
Participă la fiecare expoziţie canină. Sunt rasa cea mai aleasă din 
Anglia şi cea mai mare mândrie a doamnei conacului de la 
Shoscombe. 

— Soţia lui Sir Robert, presupun. 

— Sir Robert nu s-a căsătorit niciodată. Cu atăt mai bine, 
cred eu, date fiind perspectivele sale. Locuieşte împreună cu sora 
sa văduvă, Lady Beatrice Falder. 

— Adică ea locuieşte cu el? 

— Nu, nu. Domeniul a aparţinut răposatului ei soţ, Sir James. 
Norbert on nu are niciun drept asupra lui. Cât timp este în viaţă, 
titlul de proprietate îi aparţine lui Lady Beatrice, apoi îi revine 
fratelui soţului ei. Între timp, ea strânge veniturile de pe urma 
proprietăţii în fiecare an. 

— Şi fratele Robert le cheltuieşte, presupun... 

— Cam aşa. E un diavol de om şi îi face viaţa greu de 
suportat. Totuşi, am auzit că îi este foarte devotată. Dar ce e 
nelalocul lui la Shoscombe? 

— Asta aş vrea să ştiu şi eu. Şi presupun că acesta este 
omul care ne poate spune. 

Uşa se deschise şi valetul pofti înăuntru un bărbat înalt, 
proaspăt bărbierit, cu o figură serioasă şi austeră, aşa cum vedem 
doar la dascăli sau la dresori. Domnul John Mason avea şi cai, şi 


tineri sub comanda sa şi îi trata pe toţi cu aceeaşi severitate. Se 
înclină cu o rece stăpânire de sine şi se aşeză pe scaunul pe care 
Holmes i-l arătă cu un gest al mâinii. 

— Aţi primit mesajul meu, domnule Holmes? 

— Da, dar nu m-a lămurit deloc. 

— E o problemă mult prea delicată pentru a o pune pe 
hârtie. Şi mult prea complicată. Nu v-o puteam explica decât în 
persoană.. 

— Suntem la dispoziția dumneavoastră. 

— Mai întâi, domnule Holmes, cred că patronul meu, Sir 

Roberts, şi-a pierdut minţile. . 

Holmes ridică din sprâncene. 

— Aici ne aflăm pe Baker Street, nu pe Harley Street, zise el. 
Dar ce vă face să spuneţi acest lucru? 

— Păi, domnule, daca un om face un lucru ciudat sau două 
lucruri ciudate, poate că există vreo explicaţie pentru ele, dar 
dacă tot ceea ce face e aiurea, atunci începi să te întrebi ce se 
întâmplă. Cred că Prinţul din Shoscombe şi competiţia i-au zăpăcit 
minţile. 

— Acesta este un mânz pe care îl pregătiţi pentru curse? 

— Cel mai bun din Anglia. Eu ştiu asta mai bine decât 
oricine. O să fiu sincer cu dumneavoastră, fiindcă sunteţi nişte 
domni onorabili şi ştiu că tot ceea ce vă voi spune nu va părăsi 
această cameră. Sir Robert trebuie să câştige întrecerea. E băgat 
în datorii până-n gât şi asta e ultima lui şansa. Tot ce a putut să 
adune sau să împrumute a făcut-o pe capul acestui cal — şi cu 
miză foarte bună! A scăzut la patruzeci acum, dar se apropia de o 
sută când a început să parieze pe el. 

— De ce, dacă animalul e atât de bun? 

— Pentru că publicul nu îi cunoaşte valoarea. Sir Robert a 
reuşit să ducă de nas spionii. La antrenamente îl pune să alerge 
pe fratele geamăn al Prințului. Nu-i poţi deosebi. Dar când e vorba 
să se întreacă la galop, Prinţul îl lasă cu mult în urma. Sir Robert 
nu se mai gândeşte la nimic altceva decât la cal şi la cursă. Viaţa 
sa depinde de asta. Până atunci îi mai amână pe cămătari. Dacă 
Prinţul dă greş, e pierdut! 

— Pare un pariu destul de riscant, dar unde anume intră în 
joc nebunia? 

— Păi, mai întâi, nu trebuie decât să-l priveşti. Nici nu cred 
că mai doarme noaptea. La orice oră e jos la grajduri. Ochii îi 


lucesc a nebunie. Toate acestea i-au pus nervii la încercare prea 
mult. Apoi, mai e şi felul în care se poartă cu Lady Beatrice! 

— A, da? Cum anume? 

—întotdeauna au fost cei mai buni prieteni. Aveau aceleaşi 
gusturi, iar ea iubea caii la fel de mult ca şi el. În fiecare zi, la 
aceeaşi ora, avea obiceiul să meargă cu trăsura să-i vadă — şi, 
mai presus de toţi, îl iubea pe Prinţ! Acesta îşi ciulea urechile când 
auzea zgomotul roţilor pe pietriş şi pornea la trap către trăsură ca 
să-şi primească bucăţica de zahăr. Insă totul s-a terminat acum. 

— De ce? 

— Se pare că doamna şi-a pierdut interesul pentru cai. De 
vreo săptămână încoace trece pe lângă grajduri fără să dea măcar 
„Buna dimineaţa“. 

— Credeţi că a avut loc o ceartă? 

— Şi încă una înverşunată, sălbatică şi plină de ură. Altfel de 
ce ar fi dat Sir Robert câinele ei preferat, pe care îl iubea ca şi cum 
ar fi fost copilul său? | l-a dat, acum câteva zile, bătrânului Barnes, 
întreţinătorul „Dragonului Verde“ de la Crendall, aflat la cinci 
kilometri depărtare. 

— Acest lucru pare cu siguranţă foarte ciudat, 

— Sigur, având inima slabă şi suferind de hidropizie, nu te 
puteai aştepta ca ea să-l însoţească peste tot, însă în fiecare seară 
Sir Robert petrecea două ore în camera ei. Putea să facă totul aşa 
cum voia, căci Lady Beatrice ţinea foarte mult la el. Insă acum s-a 
sfârşit. Nici nu se mai apropie de ea, iar doamna suferă tare mult 
din pricina asta. E morocănoasă şi posomorâtă întreaga zi şi bea, 
domnule Holmes, bea în disperare. 

— Avea acest obicei şi înainte de ceartă? 

— Păi, mai bea şi ea câte un pahar, însă acum dă gata câte 
o sticlă în fiecare seară. Aşa mi-a spus Stephens, majordomul. 
Totul s-a schimbat, domnule Holmes, şi parcă pluteşte nenorocirea 
în aer. Mai mult, ce face stăpânul noaptea în cripta bisericii? Şi 
cine e bărbatul cu care se întâlneşte acolo? 

Holmes îşi frecă mâinile. 

— Continuaţi, domnule Mason. Devine din ce în ce mai 
interesant. 

— Majordomul l-a văzut mergând acolo* La douăsprezece 
noaptea, pe o ploaie cumplită. În seara următoare eram şi eu la 
conac, iar stăpânul a plecat din nou. Stephens şi cu mine l-am 
urmărit, însă era o treabă destul de riscantă, pentru că nimeni n-ar 


fi vrut să fie în pielea noastră dacă ne-ar fi văzut. Începe să 
împartă pumni în stânga şi-n dreapta dacă se înfurie, fără pic de 
respect pentru oameni. Aşa că ne era teamă să ne apropiem prea 
tare, însă l-am văzut încotro se îndrepta. Mergea către cripta 
bântuită, iar acolo îl aştepta un bărbat. 

— Care-i povestea cu cripta asta bântuită? 

— Ei bine, domnule, în parc se află o capela părăginită. E 
atât de veche, încât nimeni nu mai poate spune de când e acolo. 
lar sub ea este o criptă despre care s-au auzit multe lucruri rele. E 
un loc întunecos, umed şi pustiu ziua, însă noaptea, puţini oameni 
din ţinut ar avea curajul să se apropie de ea. Dar stăpânului nu îi e 
teamă. Nu i-a fost frica de nimic în viaţa lui. Dar ce caută acolo 
noaptea? 

— Staţi puţin!, zise Holmes. Spuneţi că mai era un om acolo. 
Trebuie sa fi fost unul dintre grăjdari sau cineva de-al casei. Nu 
trebuie decât să vedeţi cine e şi apoi să-l întrebaţi de ce se afla 
acolo. 

— Nu era cineva cunoscut. 

— De unde ştiţi acest lucru? 

— Pentru că l-am văzut, domnule Holmes. A fost în cea de-a 
doua noapte. Sir Robert s-a întors şi a trecut pe lângă noi — pe 
lângă mine şi Stephens, care tremuram în tufişuri ca nişte iepuri 
speriaţi, căci în noaptea aceea lumina puţin luna. Dar îl puteam 
auzi pe celălalt mişcându-se în spatele nostru. Nu ne era teamă de 
el, aşa că ne-am ridicat după ce a dispărut Sir Robert şi ne-am 
prefăcut că facem o plimbare la lumina lunii. Am trecut pe lângă el 
calmi şi senini ca şi cum nimic nu s-ar fi întâmplat. Eu i-am spus: 
„Bună, prietene! Cine zici că eşti tu?“. Cred că nu ne-a auzit paşii, 
pentru că s-a uitat peste umăr ca şi cum l-ar fi văzut pe dracul 
sosit direct din iad. A scos un strigăt şi s-a îndepărtat cât de 
repede a putut în întuneric. Şi ştiu că putea să fugă, asta pot 
spune cu siguranţă despre el. Într-un minut dispăruse din ochii 
noştri şi nici nu mai putea fi auzit. Oricine ar fi fost sau orice ar fi 
fost, nu l-am mai putut găsi. 

— Dar l-aţi putut vedea bine în lumina lunii? 

— Da, aş putea jura că avea o faţa galbenă, un câine 
afurisit. Ce ar putea avea în comun cu Sir Robert? 

Holmes rămase o vreme adâncit în gânduri. 

— Cine îi ţine companie lui Lady Beatrice Falder?, întrebă 
într-un târziu. 


— Camerista ei, Carrie Evans. E în serviciul doamnei de cinci 
ani. 

— Şi îi este fără îndoială devotată, nu? 

Domnul Mason şovăi încurcat. 

— E devotată, nu zic nu, răspunse el într-un târziu. Dar nu 
voi spune cui. 

— A!, facu Holmes. 

— Nu pot să vă dezvălui astfel de secrete. 

— Înţeleg, domnule Mason. Sigur, situaţia e destul de clara. 
Din descrierea doctorului Watson, am înţeles că nicio femeie nu e 
în siguranţă când se afiă Sir Robert prin preajma. Nu credeţi că 
cearta dintre frate şi soră ar fi putut să înceapă de aici? 

— Păi, ştia deja aproape toată lumea. 

— Poate că Lady Beatrice nu şi-a dat seama. Să 
presupunem că a descoperit brusc ce se întâmpla. Vrea sa o 
alunge pe femeie din serviciul ei. Fratele sau nu-i permite. 
Bolnava, cu inima ei slabă şi neputând sa se deplaseze, nu are 
cum să-şi îndeplinească dorinţa. Camerista pe care o urăşte acum 
atât de mult e legata de ea. Doamna refuză să vorbească, e 
nefericită şi începe să bea. Mânios, Sir Robert îi ia câinele preferat. 
Nu-i aşa că totul se leagă? 

— Da, până aici, da. 

— Exact! Până aici. Ce legătură au toate acestea cu vizitele 
nocturne la vechea criptă? Ce rol pot să aibă în povestea noastră? 

— Nu ştiu, domnule, şi ar mai fi ceva: de ce se apucă Sir 
Robert să dezgroape cadavre?! 

Holmes se ridică brusc. 

— Am aflat asta abia ieri, după ce v-am scris. leri, Sir Robert 
a plecat la Londra, aşa că Stephens şi cu mine ne-am dus la criptă. 
Totul era în regulă, domnule, doar că într-un colţ se aflau nişte 
oseminte. 

— Presupun că aţi informat poliţia, nu? 

Vizitatorul nostru zâmbi macabru: 

— Nu cred că i-ar fi interesat prea tare. Nu erau decât 
craniul şi câteva oase ale unei mumii. Păreau să aibă mai mult de 
o mie de ani. Însă nu fuseseră acolo până atunci. Pot să jur lucrul 
ăsta, şi la fel şi Stephens. Erau înghesuite într-un colţ, acoperite cu 
o scândură, însă colţul acela fusese gol până atunci. 

— Şi ce-aţi făcut cu ele? 

— Le-am lăsat acolo. 


— Foarte înţelept. Spuneţi că Sir Robert a fost plecat ieri. S- 
a întors? 

— Îl aşteptăm să se întoarcă astăzi. 

— Când a dat Sir Robert câinele surorii sale? 

— Astăzi se împlineşte o săptămână. Câinele urla lângă 
vechiul puț, iar Sir Robert era ca de obicei în toane proaste. L-a 
prins şi am crezut că vrea să-l omoare. Apoi i l-a dat lui Sandy 
Bain, jocheul, şi i-a spus să ducă animalul bătrânului Bames de la 
„Dragonul Verde“, pentru că nu mai vrea să-l vadă niciodată. 

Holmes rămase o bucată de vreme gânditor. Işi aprinsese 
cea mai veche şi cea mai straşnică pipă. 

— Nu mi-e foarte clar cu ce vă pot fi eu de folos în toată 
problema aceasta, domnule Mason, zise el într-un târziu. Nu puteţi 
fi mai explicit? 

— Poate că ăsta o să vă ajute să înţelegeţi, domnule, zise 
musafirul nostru. 

Scoase o hârtie din buzunar şi, desfăcând-o cu grijă, ne 
arătă un fragment de os calcinat. 

Holmes îl examină cu interes. 

— De unde l-ati luat? 

— În pivniţa de sub camera în care stă Lady Beatrice se 
găseşte cuptorul central de încălzire. E oprit de ceva vreme, însă 
Hr Robert s-a plâns de frig şi a poruncit sa i se dea drumul. Harvey 
se ocupă de el — unul dintre băieţii mei. Chiar în această 
dimineaţă a venit la mine şi mi-a spus că a găsit asta în timp ce 
curăța cenuşa. Nu i-a plăcut cum arăta. 

— Nici mie nu-mi place, zise Holmes. Ce părere ai, Watson? 

Osul era complet carbonizat, însă nu putea fi pus la îndoială 
faptul că aparţinea unui corp omenesc. 

— Este condilul superior al unui femur de om, am zis eu. 

— Exact! 

Holmes deveni foarte serios. 

— Şi când se ocupă băiatul acesta de cuptor? 

— Face focul în fiecare seară şi apoi pleacă. 

— Adică oricine poate merge acolo pe timpul nopţii? 

— Da, domnule. 

— Se poate intra şi de afară? 

— Există o uşă pe care se intra de afară şi alta care duce 
către o scară pe care se ajunge la coridorul unde se află camera 
ocupată de Lady Beatrice. 


— Treaba este complicată, domnule Mason... complicată şi 
murdară. Spuneţi că Sir Robert nu a fost acasă noaptea trecută? 

— Nu, domnule. 

— Atunci înseamnă că nu e el cel care arde oasele. 

— Aveţi dreptate, domnule. 

— Care e denumirea hanului despre care mi-aţi vorbit? 

— "Dragonul Verde“. 

— Se pescuieşte bine prin locurile din Berkshire? 

Pe fata cinstitului dresor se văzu foarte clar că era convins 
că se încurcase cu un alt nebun, ca şi cum viaţa sa nu ar fi fost 
destul de complicată. 

— Păi, domnule, am auzit că sunt păstrăvi în râul morii şi 
ştiuci în lacul Hali. 

— Foarte bine. Watson şi cu mine suntem pescari renumiţi, 
nu-i aşa, Watson? Pe viitor ne puteţi găsi la „Dragonul Verde”. Ar 
trebui să ajungem acolo în seara aceasta. Cred că nu e nevoie să 
mai adaug că nu vrem să vă vedem acolo, domnule Mason, dar ne 
puteţi trimite eventual un bilet, iar eu vă voi găsi fără îndoială 
dacă voi avea nevoie. De îndată ce vom aprofunda puţin 


chestiunea, vă voi comunica părerea mea. 
* 


x x 


Şi uite aşa, pe nepusă masă, într-o seară senină de mai, eu 
şi Holmes ne aflam singuri într-un vagon de clasa întâi, urmând să 
coborâm în staţia, cu oprire la cerere, Shoscombe. Plasa de bagaje 
de deasupra noastră era plină de undiţe, mulinete şi coşuri. Am 
coborât la destinaţie şi după un scurt drum cu trăsura am ajuns la 
o tavernă veche, unde o gazda săritoare, Josiah Barnes, se alătură 
numaidecât planurilor noastre de a lăsa apele din împrejurimi fără 
peşte. 

— Ce ziceţi de lacul Hall? E rost de ceva ştiuca pe acolo?, îl 
întrebă Holmes. 

Faţa hangiului se întunecă. . 

— Nu cred, domnule. Se poate să vă treziţi dumneavoastră 
în lac înainte să terminati de pescuit. 

— Cum aşa? 

— Din cauza lui Sir Robert, domnule. Se teme cumplit de 
spioni. Dacă doi străini ca dumneavoastră s-ar apropia atât de 
mult de locul lui de antrenament, cu siguranţă că v-ar lua la ochi şi 
ar încerca să vă facă felul. Sir Robert nu-i omul care să rişte, pur şi 


simplu nu e. 

— Am auzit că are un cal care va alerga la curse. 

— Da, un mânz straşnic. Ne-am pariat toţi banii pe el, şi la 
fel şi Sir Robert. Dar ia spuneţi, zise el privindu-ne bănuitor, nu 
cumva participaţi şi dumneavoastră la cursă? 

— Nu, în niciun caz. Suntem doi londonezi obosiţi care au o 
nevoie disperată de aerul curat din Berkshire. 

— Pentru asta ati nimerit foarte bine. Avem aer curat din 
belşug. Dar ţineţi minte ce v-am spus despre Sir Robert. E tipul de 
om care întâi loveşte şi apoi vorbeşte. Staţi departe de parc. 

— Sigur, domnule Barnes, aşa vom face. Apropo, 
prepelicarul ce scâncea pe hol e un exemplar splendid. 

— Cred şi eu. E rasă pură Shoscombe. Nu există alţii mai de 
soi în Anglia. 

— Şi eu sunt un iubitor de câini, zise Holmes. Acum, dacă 
îmi permiteţi să vă întreb, cât ar costa un câine de concurs ca 
acesta? 

— Mai mult decât mi-aş putea permite eu, domnule. Chiar 
Sir Robert mi l-a dat. De-asta trebuie să-l ţin legat, pentru că, dacă 
i-aş da drumul, ar fi înapoi la conac într-o clipă. 

x 


x x 


— Am început să primim cărti mai bune, Watson, îmi zise 
Holmes când hangiul ne părăsi. Nu e o mână uşor de jucat, dar 
sper să putem pleca de-aici într-o zi sau două. Apropo, Sir Robert e 
tot la Londra, din câte am auzit. Poate că reuşim să pătrundem pe 
sacrul său domeniu în seara aceasta, fără teamă ca vom fi atacați. 
Mai sunt vreo două aspecte pe care aş vrea să le verific. 

— Ai deja o teorie, Holmes? 

— Doar aceasta, Watson, că s-a întâmplat ceva acum vreo 
săptămână, care a zguduit serios existenţa locatarilor de la 
Shoscombe. Ce anume e acest ceva? Putem ghici analizând 
urmările. Acestea par a fi foarte diferite. Dar cu siguranţă că ne 
pot fi de folos, căci doar cazurile lipsite de evenimente şi culoare 
nu pot fi rezolvate. Hai sa recapitulăm faptele! Fratele nu-şi mai 
vizitează sora bolnavă pe care o iubea atât de mult. li dă câinele 
favorit unui străin. Câinele ei, Watson! Asta nu îţi sugerează 
nimic? 

— Doar că fratele a vrut să se răzbune pe ea. 

— Da, poate că e aşa. Sau... ei bine, poate că mai există o 


variantă. Acum, să continuăm recapitularea celor petrecute din 
momentul în care a avut loc cearta, dacă a existat vreo ceartă. 
Doamna nu-şi mai părăseşte încăperea, îşi schimbă obiceiurile, nu 
mai e văzută decât atunci când iese la plimbare cu camerista, 
refuza să oprească la grajduri ca să-şi vadă calul favorit şi, în mod 
aparent, începe să bea. Cam acestea sunt faptele pe care le 
cunoaştem, nu-i aşa? 

— În afară de povestea cu cripta. 

— Aceasta e o altă pistă. Sunt două şi te rog sa nu le 
amesteci. Pista A, care o priveşte pe Lady Beatrice, are un iz cam 
sinistru, nu ţi se pare? 

— Eu nu înţeleg mare lucru din ea. 

— Atunci, hai să ne ocupăm de pista B, care îl priveşte pe 
Sir Robert. Trebuie să câştige cursa cu orice preţ. Se află în 
mâinile cămătarilor evrei şi în orice moment grajdurile sale pot fi 
scoase la vânzare. E un om disperat şi pregătit să rişte totul. Toate 
veniturile sale provin de la sora sa. Camerista ei pare a ii unealta 
lui devotată. Până acum cred că nu am greşit nimic, nu-i aşa? 

— Dar cum rămâne cu cripta? 

— A, da, cripta! Să presupunem, Watson — e doar o 
supoziţie scandaloasă, o ipoteza înaintată de dragul argumentelor 
—, că Sir Robert şi-ar fi omorât sora. 

— Dragul meu Holmes, acest lucru nu este posibil! 

— Foarte probabil, Watson. Sir Robert este un bărbat 
onorabil, de rasă nobilă. Însă orice pădure are şi uscături. Hai să 
încercăm pentru un moment să argumentăm această supoziţie. 
Nu poate să părăsească ţara până când nu îşi strânge averea, iar 
banii nu poate să-i scoată decât prin câştigarea cupei cu Prinţul 
din Shoscombe. Aşa că trebuie să rămână aici. Ca să facă acest 
lucru trebuie să se debaraseze de corpul victimei şi să găsească 
pe cineva care să se dea drept ea. Având camerista ca om de 
încredere, acest lucru nu este imposibil. Cadavrul femeii poate fi 
ascuns în cripta, un loc de care rareori se apropie cineva, şi apoi 
incinerat în secret în cuptor, lăsând în urmă doar dovezi ca aceea 
pe care am văzut-o deja. Ce părere ai, Watson? 

— Ei bine, e perfect credibil, dacă accepţi acea prima 
monstruoasă supoziţie. 

— Mă gândesc să încercăm mâine un mic experiment, 
Watson, ca să lămurim puţin situaţia. Intre timp, daca avem de 
gând să ne păstrăm rolurile, propun să ne invităm gazda la un 


pahar de vin şi să purtăm o conversaţie inteligentă despre ţipari şi 
clean, lucru ce cu siguranţă ne va câştiga bunăvoința sa. Poate că 
pe parcurs vom avea norocul să mai aflăm şi câteva bârfe de prin 


părţile locului. 
x 


x x 


De dimineaţă, Holmes descoperi ca venisem fără momeală, 
ceea ce ne scăpa de pescuit pentru ziua aceea. Pe la ora 
unsprezece am pornit într-o plimbare, iar el obţinu permisiunea de 
a-l lua cu noi şi pe prepelicarul negru. 

— Acesta este domeniul, zise el în timp ce ne apropiam de 
două porţi uriaşe străjuite de grifoni, ca însemne heraldice. Pe la 
amiază, m-a informat domnul Barnes, bătrâna doamnă 
obişnuieşte să-şi facă plimbarea, iar trăsura e nevoită să 
încetinească până când sunt deschise porţile. După ce iese pe 
poartă, dar înainte de a spori viteza, vreau, Watson, să-l opreşti pe 
vizitiu cu o întrebare. Pe mine să nu mă iei în seamă. Voi sta în 
spatele acestor tufişuri şi am să observ tot ce pot. 

N-am avut prea mult de aşteptat. Într-un sfert de oră 
văzurăm o trăsură mare, deschisă, apropiindu-se pe alee, trasa de 
doi armăsari cenușii cu trapul repede. Holmes se ghemui într-un 
tufiş împreună cu câinele. Eu am rămas în drum, legănându-mi 
nepăsător bastonul. Un îngrijitor ieşi în goană şi porţile se 
deschiseră larg. 

Trăsura încetinise şi puteam acum să privesc în voie 
ocupanţii. O tânără rumenă, cu păr gălbui şi privire obraznică, 
stătea în stânga. În dreapta ei se afla o persoană mai în vârstă, cu 
un şal înfăşurat pe cap şi în jurul umerilor, ceea ce arăta că era 
vorba de o bolnavă. De îndată ce caii ieşiră în drum, am ridicat 
mâna cu un gest autoritar şi în timp ce vizitiul trăgea de frâie, am 
întrebat dacă Sir Robert se afla la conacul Shoscombe.. 

În acelaşi moment, Holmes ieşi dintre tufişuri şi dădu drumul 
câinelui. Cu un lătrat de bucurie, acesta se repezi către trăsură şi 
sări pe treaptă. Apoi, dintr-odată, bucuria sa zgomotoasă se 
transformă în furie şi începu să tragă de poala neagră a rochiei ce 
se revărsa pe scară. 

— Mână! Mână!, ţipă o voce aspră. Vizitiul dădu bice cailor, 
iar noi am rămas în drum. 

— Ei bine, Watson, cred că ne-am lămurit, zise Holmes în 
timp ce lega zgarda la gâtul prepelicarului agitat. Credea că e 


stăpâna lui, dar a descoperit că era o persoană străină. Câinii nu 
se înşală niciodată. 
— Dar a fost o voce de bărbat!, am ţipat eu. 
— Exact! Am tras o carte excelentă, Watson, însă trebuie 
totuşi jucată cu grijă. 
* 
x x 


Tovarăşul meu nu părea să mai aibă alte planuri pentru 
acea zi, astfel că ne-am folosit uneltele de pescuit în râul morii, cu 
rezultatul de a avea păstrăvi la cină. Doar după ce am mâncat, 
Holmes începu să dea semne că ar vrea să ne reluăm activitatea. 

Incă o dată, la fel ca şi dimineaţă, ne aflam pe drumul ce 
ducea la porţile parcului. O siluetă înaltă şi întunecată ne aştepta 
acolo; se dovedi a fi cunoştinţa noastră din Londra, domnul John 
Mason, dresorul. 

— Bună seara, domnilor, zise el. Am primit biletul 
dumneavoastră, domnule Holmes. Sir Robert nu s-a întors încă, 
dar am auzit că e aşteptat să se întoarcă în seara aceasta. 

— Cât de departe este aceasta criptă de casă?, îl întrebă 
Holmes. 

— Sunt vreo patru sute de metri buni. 

— Atunci cred că putem să-l ignorăm pe Sir Robert. 

— Nu pot să fac acest lucru, domnule Holmes. În momentul 
în care va sosi, va cere să mă vadă ca să-i dau ultimele veşti 
despre Prinţul din Shoscombe. 

—  Inţeleg! în acest caz, trebuie să lucrăm fără 
dumneavoastră, domnule Mason. Arătaţi-ne doar unde e cripta şi 
apoi puteţi să plecaţi. 

Noaptea era neagră ca smoala, fără lună, însă Mason ne 
conduse peste pajişti până când în faţa noastră se întrezări un 
contur întunecat, care se dovedi a fi vechea capelă. Am pătruns 
prin spărtura care fusese odată pridvor, iar călăuza noastră, 
împiedicându-se de bucăţi de cărămidă căzute din zidărie, îşi croi 
drum către colţul clădirii, acolo unde o scară abrupta cobora în 
criptă. Aprinzând un chibrit, lumină puţin locul acela trist—sumbru 
şi urât mirositor, cu ziduri străvechi, din bucăţi neregulate de 
piatră, gata să se prăbuşească, şi grămezi de sicrie, stivuite lângă 
un perete, până sus la acoperişul boltit, care se pierdea în umbră 
deasupra capetelor noastre. Holmes îşi aprinsese felinarul ce 
arunca o dâră de lumină galbenă peste macabra scenă. Razele se 


reflectau pe capacele sicrielor, multe dintre ele împodobite cu 
grifonul şi coroana nobiliară ale acestei vechi familii, care-şi ducea 
cu ea distincţiile până şi la poarta morţii. 

— Aţi pomenit de nişte oase, domnule Mason. Aţi putea să 
ni le arătaţi înainte de a pleca? 

— Sunt aici, în colt. 

Dresorul se îndreptă într-acolo şi apoi rămase mut de uimire 
când lumina îi dezvălui locul. 

— Au dispărut, zise el. 

— Exact cum mă aşteptam!, zise Holmes chicotind. Îmi 
închipui că cenuşa lor poate fi găsită în cuptorul care le-a mistuit şi 
pe celelalte. 

— Dar de ce Dumnezeu ar vrea cineva să ardă oasele unui 
om care e mort de o mie de ani?, întrebă John Mason. 

— Tocmai de aceea ne aflam aici, ca sa descoperim, zise 
Holmes. Probabil că ne va lua destul de mult ca să examinăm 
locul, aşa că nu vă mai reținem. Cred că până dimineaţă vom avea 
rezolvarea cazului. 

După ce John Mason ne părăsi, Holmes se apucă să 
examineze cu mare grijă mormintele, trecând de la unul foarte 
vechi, ce părea a fi saxon, către cele din centru: un lung şir de 
Hogos şi Odos normanzi, până când am ajuns la Sir William şi Sir 
Denis Falder din secolul al optsprezecelea. Trecu mai bine de o oră 
până când Holmes ajunse la un sicriu de plumb, aşezat chiar în 
faţa intrării în cavou. 

l-am auzit strigătul de satisfacţie şi mi-am dat seama după 
mişcările sale grăbite, dar sigure, că dăduse peste ceea ce căuta. 
Cu ochelarii pe nas, cercetă cu atenţie marginile capacului greu. 
Apoi, scoase din buzunar un şperaclu, pe care îl vâri într-o 
crăpătură şi ridică partea de deasupra, ce părea a fi ţinută în doar 
vreo două şuruburi. 

Acestea cedară cu un sunet sfâşietor, însă, înainte de a da 
capacul la o parte şi a vedea ce era înăuntru, avurăm parte de o 
întrerupere neaşteptată. 

Cineva umbla în capela de deasupra. Era pasul hotărât şi 
rapid al cuiva care venea acolo cu un scop precis şi cunoştea 
foarte bine teritoriul. O lumină se revărsa pe scări şi, un moment 
mai târziu, bărbatul ce o purta se ivi sub arcada gotică. Era o 
apariţie înspăimântătoare, cu o statură uriaşă şi un aer fioros. 
Felinarul mare de grajd pe care îl purta în mână ne dezvălui o faţă 


cu trăsături puternice şi o privire mânioasă ce scruta cu atenţie 
fiecare colţ al cavoului, oprin- du-se în cele din urmă cu o expresie 
ucigătoare asupra mea şi a tovarăşului meu. 

— Cine dracu' sunteţi voi?, strigă el cu voce de tunet. Şi ce 
căutaţi pe proprietatea mea? 

Apoi, pentru că Holmes nu îi răspunse nimic, înaintă vreo doi 
paşi şi ridică bastonul gros pe care îl avea cu el. 

— Nu mă auziţi?, ţipă el. Cine sunteţi? Ce căutaţi aici? 

Ciomagul zbârnâi prin aer. 

În loc să se pitească, Holmes îi ieşi în întâmpinare. 

— Am şi eu o întrebare să vă pun, sir Robert, îi spuse el pe 
cel mai aspru ton posibil. Cine e aici? Şi ce caută în acest loc? 

Se întoarse şi împinse capacul de pe sicriul din spatele său. 
În lumina felinarului am putut vedea un cadavru înfăşurat în pânză 
din cap până-n picioare, cu o faţă cumplită, ca de vrăjitoare, cu 
nasul şi bărbia ieşite în afară şi cu ochii sticloşi şi lipsiţi de lumină 
adânciţi în faţa descompusă şi galbenă precum ceara. 

Baronetul se dăduse înapoi cu un țipăt şi acum se sprijinea 
de un sarcofag de piatră. 

— Cum aţi aflat de asta?, strigă el. Şi apoi, încercând să-şi 
recapete atitudinea agresivă: şi ce treabă aveţi aici? 

— Numele meu este Sherlock Holmes, răspunse tovarăşul 
meu. Poate că vă sună cunoscut. În orice caz, treaba mea este, la 
fel ca a altor cetăţeni de bună credinţă, să apăr legea. Mi se pare 
că dumneavoastră aveţi pentru ce să daţi socoteală. 

Sir Robert îl privi mânios pentru un moment, însă vocea rece 
şi sigură a lui Holmes, ca şi atitudinea sa hotărâtă îşi făcură 
efectul: 

— Pentru numele lui Dumnezeu, domnule Holmes, sunt 
nevinovat. Ştiu că toate aparențele sunt împotriva mea, dar nu 
puteam să fac altfel. 

— Mi-ar plăcea să pot crede acest lucru, dar mă tem că 
explicaţiile va trebui să le daţi în faţa poliţiei. 

Sir Robert ridică din umerii laţi: 

— Bine, dacă trebuie, trebuie. Veniţi cu mine la conac şi 


puteţi judeca singur cum stau lucrurile. 
* 


x x 


Un sfert de oră mai târziu ne aflam într-o încăpere care, 
după şirurile de ţevi lustruite ce se zăreau din spatele vitrinelor de 


sticlă, părea a fi sala de arme a vechiului conac. Era mobilată 
confortabil şi aici ne lăsă Sir Robert preţ de câteva minute. Se 
întoarse însoţit de două persoane: tânăra rumenă pe care o 
văzusem în trăsură şi un bărbat scund, cu faţă de rozătoare şi 
privire ascunsă. Amândoi aveau pe chip o expresie de profundă 
uluire, ceea ce arăta că baronetul nu avusese încă timp să le 
explice turnura pe care o luaseră evenimentele. 

— Aceştia sunt, zise Sir Robert cu un gest larg al mâinii, 
domnul şi doamna Norlett, Doamna Norlett, pe numele ei de fată 
Evans, a fost timp de mulţi ani camerista şi confidenta surorii 
mele. l-am adus aici deoarece cred că soluţia cea mai bună este 
să vă explic cum stau lucrurile cu adevărat, iar ei sunt singurii doi 
oameni de pe lume care îmi pot susţine afirmaţiile. 

— Chiar trebuie să faceţi acest lucru, Sir Robert? V-ati gândit 
bine?, ţipă femeia. 

— Cât despre mine, eu nu recunosc nimic, zise soţul ei. 

Sir Robert îi aruncă o privire dispreţuitoare: 

— Îmi asum întreaga responsabilitate, rosti el. Acum, 
domnule Holmes, ascultați cum s-au desfăşurat faptele. Aţi săpat 
destul de adânc în treburile mele, altfel nu v-aş fi găsit acolo unde 
v-am găsit. Aşadar, cu siguranţă ştiţi deja că pregătesc un cal 
pentru cursă şi că totul depinde de succesul său. Dacă va câştiga, 
toate merg strună. Dacă va pierde — ei bine, nici nu îndrăznesc să 
mă gândesc la acest lucru! 

— Vă înţeleg punctul de vedere, zise Holmes. 

— Depind financiar de sora mea, Lady Beatrice, însă e un 
lucru bine-cunoscut că titlul de proprietate al domeniului îi 
aparţine doar pe durata vieţii. Cât despre mine, soarta mea e în 
mâinile cămătarilor evrei. Am ştiut întotdeauna că, dacă s-ar fi 
întâmplat ca sora mea să moară, creditorii mei s-ar fi năpustit 
asupra proprietăţii ca nişte vulturi. Ar fi luat absolut totul — 
grajdurile, caii — totul! Ei bine, domnule Holmes, sora mea a murit 
acum o săptămână. 

— Şi nu aţi spus nimănui! 

— Ce puteam să fac? Mă aştepta ruina totală. Dacă mai 
puteam ţine lucrurile în loc trei săptămâni, totul putea să iasă 
bine. Soţul cameristei ei — bărbatul acesta de aici — e actor. Ne-a 
trecut prin minte — de fapt mie — că ar putea să se dea drept 
sora mea pentru o scurtă perioadă de timp. Trebuia doar să apară 
în timpul plimbării zilnice cu trăsura, căci în camera ei nu intra 


nimeni în afară de cameristă. Nu părea un plan foarte greu de dus 
la îndeplinire. Sora mea a murit de hidropizie, boală de care 
suferea de multă vreme. 

— Asta va decide medicul legist. 

— Doctorul poate să confirme că de luni bune simptomele 
sale vesteau un astfel de sfârşit. 

— Bine, bine, şi ce aţi făcut? 

— Trupul nu putea rămâne acolo. În prima noapte, eu şi 
Norlett am dus-o în baraca unui puț părăsit, pe care nu o mai 
foloseşte nimeni acum. Am fost urmăriţi de câinele ei credincios, 
care nu s-a mai dat dus de lângă uşă şi scâncea întruna, aşa că 
aveam nevoie de un loc mai sigur. Am scăpat de prepelicar şi am 
dus corpul în cripta bisericii. Nu am făcut nimic necuviincios, 
domnule Holmes! Nu cred că am deranjat cu nimic odihna 
morţilor! 

— Purtarea dumneavoastră mi se pare de neiertat, Sir 
Robert. 

Baronetul clătină din cap cu nerăbdare: 

— E uşor să ţii predici, zise el. Poate că aţi fi gândit altfel 
dacă aţi fi fost în locul meu. Nu e uşor să-ţi vezi toate speranţele şi 
toate planurile spulberate în ultimul moment şi să nu faci nimic 
pentru a le salva. Mie nu mi s-a părut lipsit de respect să o las să 
se odihnească într-unul dintre sicriele strămoşilor soţului ei, aflate 
într-un loc sfinţit. Am deschis unul dintre sicrie, am scos 
rămăşiţele din el şi am aşezat-o aşa cum aţi văzut-o. Cât despre 
osemintele pe care le-am scos din coşciug, nu puteam să le lăsăm 
pe podeaua criptei. Le-am luat împreună cu Norlett, iar el a 
coborât noaptea şi le-a ars în cuptorul central de încălzire. Aceasta 
e povestea mea, domnule Holmes, deşi nu pot să înţeleg cum mi- 
aţi forţat mâna ca să v-o dezvălui. 

Holmes rămase o vreme adâncit în gânduri. 

— Povestea dumneavoastră are un singur cusur, Sir Robert, 
zise el într-un târziu. Pariurile dumneavoastră şi deci speranţele de 
viitor ar fi fost valabile şi dacă v-ar fi confiscat averea creditorii. 

— Calul face parte din această avere. Ce le pasă lor de 
pariurile mele? Cu siguranţă că nici nu l-ar mai fi înscris în cursă. 
Principalul meu creditor este, din nefericire, şi cel mai înverşunat 
duşman al meu, un ticălos, Sam Brewer, pe care, odată, am fost 
nevoit să-l bat cu cravaşa pe Newmarket Heath. Credeţi că ar fi 
fost dispus să mă ajute? 


— Ei bine, Sir Robert, zise Holmes ridicându-se, cazul 
trebuie bineînţeles prezentat în faţa poliţiei. A fost de datoria mea 
să scot adevărul la lumină şi acolo trebuie să rămână. In ceea ce 
priveşte moralitatea sau decenţa comportamentului 
dumneavoastră, nu e treaba mea să judec. Se apropie de miezul 
nopţii, Watson, şi cred că ar trebui să ne întoarcem la umila 


noastră locuinţă. 
* 


x x 


Ştim acum că această întâmplare stranie s-a sfârşit într-o 
notă mult mai fericită decât ar fi meritat acţiunile lui Sir Robert. 
Prinţul din Shoscombe a câştigat competiţia, proprietarul său a 
încasat optzeci de mii de lire de pe urma pariurilor, iar creditorii au 
aşteptat până când s-a încheiat cursa şi şi-au primit toţi banii, 
rămânând destui şi pentru a-i asigura lui Sir Robert o poziţie 
onorabilă în viaţă. Poliţia a avut o atitudine destul de indulgentă în 
ceea ce priveşte toată această poveste şi, în afară de o 
admonestare nu prea severă pentru întârzierea înregistrării 
decesului surorii lui, norocosul proprietar a ieşit nevătămat din 
acest incident bizar, având parte de o viaţă plină de succese în 
continuare, ceea ce l-a ajutat să uite această perioadă întunecată 
şi să aibă parte de o bătrâneţe onorabilă. 


Sfârşit 


Povestea bătrânului 
fabricant de vopsea 

Sherlock Holmes se afla într-o dispoziţie melancolică şi puţin 
filosofică în dimineaţa aceea. Firea sa vigilentă şi practică era 
câteodată înclinată şi către astfel de stări. 

— L-ai văzut?, întrebă el. 

— Te referi la bătrânul care tocmai a ieşit? 

— Exact. 

— Da, m-am întâlnit cu el în faţa uşii. 

— Cum ţi s-a părut? 

— O creatură distrusă, patetică şi fără rost pe lume. 

— Intocmai, Watson. Patetică şi fără rost. Dar oare viaţa nu 
e şi ea la fel? Nu e oare povestea sa un microcosmos al întregului? 
Ne zbatem. Alergăm. Şi cu ce ne alegem la sfârşit? Cu o umbră. 
Sau mai rău decât atât — cu suferinţa. 

— E unul dintre clienţii tăi? 

— Da, cred că pot să-i spun şi aşa. L-au trimis cei de la 

Yard, aşa cum doctorii îşi trimit câteodată pacienţii incurabili 
la un vraci. Se gândesc că nu-l mai pot ajuta cu nimic şi, orice s-ar 
întâmpla, starea bolnavului n-are cum să fie mai rea decât atât. 

— Dar ce s-a întâmplat? 

Sherlock Holmes ridică de pe masă o carte de vizită destul 
de murdară: 

— Josiah Amberley. Spune că a fost asociat la „Brickfall şi 
Amberley“, fabricanți de materiale pentru pictură. Le poţi vedea 
numele pe cutiile cu tuburi de vopsea. A strâns şi el ceva bani şi s- 
a retras din meserie la şaizeci şi unu de ani. Şi-a cumpărat o casă 
în Lewisham şi s-a retras acolo să se odihnească după o viaţă de 
trudă neîntreruptă. Ai putea crede că avea asigurat un viitor 
călduţ. 

— Da, într-adevăr. 

Holmes îşi aruncă privirea peste nişte însemnări pe care le 
făcuse pe spatele unui plic. 

— S-a retras în 1896, Watson. Pe la începutul anului 1897 s- 
a căsătorit cu o femeie cu douăzeci de ani mai tânără decât el — 
şi foarte frumoasă, dacă fotografia nu minte. Avea parte de 
îndestulare, o soţie şi destul timp liber — viaţa părea un drum 
neted înaintea lui. Şi totuşi, în doar doi ani, s-a transformat în fiinţa 
nenorocită şi distrusă pe care ai văzut-o. 

— Dar ce s-a întâmplat? 


— Aceeaşi veche poveste, Watson. Un prieten trădător şi o 
nevastă uşuratică. Se pare că pe Amberley îl pasiona şahul. Nu 
departe de el, la Lewisham, locuia un tânăr doctor, de asemenea 
jucător pasionat de şah. Mi-am notat numele lui: Dr Ray Ernest. 
Acesta devenise un obişnuit al casei şi între el şi doamna 
Amberley s-a produs o apropiere mult prea intimă, cum era de 
aşteptat de altfel, căci trebuie să recunoaştem că nefericitul 
nostru client are puţine calităţi exterioare, oricât de numeroase ar 
fi cele lăuntrice... Cei doi au dispărut împreună săptămâna 
trecută, nu se ştie unde. In plus, consoarta necredincioasă a luat 
cu ea o bună parte din economiile de-o viaţă ale bătrânului. Putem 
să o mai găsim pe femeie? Putem să mai recuperăm banii? O 
întâmplare atât de banală şi totuşi vitală pentru Josiah Amberley... 

— Şi ce ai de gând să faci? 

— Păi, întrebarea e: ce vei face tu? Asta, bineînţeles, dacă 
vei fi de acord să mă înlocuieşti. După cum ştii, eu sunt ocupat cu 
cazul celor doi patriarhi, pe care ar trebui să-l închei astăzi. Nu am 
timp să merg la Lewisham şi totuşi e foarte important să fie 
examinat locul faptei. Bătrânul a insistat foarte mult să merg, însă 
i-am explicat ce mă împiedică. Aşteaptă să îl cunoască pe 
delegatul meu. 

— Sigur, am răspuns eu. Mărturisesc că nu ştiu dacă îţi voi 
putea fi de mare folos, însă sunt pregătit să fac tot ce îmi stă în 
putinţă. 

Astfel că, într-o după-amiază de vară, am pornit către 
Lewisham, fără să-mi închipui câtuşi de puţin că afacerea în care 
mă implicam va fi în curând pe buzele tuturor locuitorilor din 
Anglia. 

* 
x x 


Se făcuse seară târziu până când am reuşit să mă întorc în 
Baker Street cu un raport asupra misiunii mele. Holmes îşi 
cufundase trupul subţire în fotoliul său comod, scoțând din pipă 
rotocoale de fum, în timp ce pleoapele îi cădeau atât de leneş 
peste ochi, încât probabil că ar fi adormit dacă nu s ar fi trezit la 
fiecare pasaj mai dubios al naraţiunii mele şi nu m-ar fi fixat cu 
privirea sa cenuşie şi pătrunzătoare. 

— Casa lui JosiahAmberley se numeşte, »Adăpostul“, i-am 
explicat eu. Cred că ai fi găsit-o interesantă, Holmes. E ca şi cum 
un patrician avar s-ar fi coborât la nivelul celor inferiori lui. Cred că 


îţi e cunoscut acel cartier, străzile monotone cu piatră cubică, 
obositoarele străzi suburbane. În mijlocul lor, ca o insulă de cultură 
antică, se găseşte această casă veche, înconjurată de un zid înalt, 
acoperit de muşchi şi licheni, tipul acela de zid care... 

— Încetează cu poezia, Watson, zise Holmes cu severitate. 
Am înţeles că era un zid înalt de cărămidă. 

— Exact. Nici n-aş fi ştiut care este „Adăpostul“ dacă n-aş fi 
întrebat un pierde-vară ce fuma pe stradă. Am şi un motiv ca să-ţi 
pomenesc de el. Era un bărbat înalt, negricios, cu o mustață deasă 
şi aer milităresc. Mi-a răspuns la întrebare făcând un semn cu 
capul şi mi-a aruncat o privire întrebătoare, care mi-a revenit în 
memorie ceva mai târziu. 

Abia ce intrasem pe poartă când l-am văzut pe domnul 
Amberley coborând pe alee. De dimineaţă nu l-am privit cu prea 
multă atenţie şi mi-a făcut impresia unei fiinţe stranii, dar în plină 
zi părea şi mai anormal. 

— L-am studiat şi eu, desigur, dar mi-ar plăcea să aflu şi 
părerea ta, zise Holmes. 

— Părea un om, la propriu, încovoiat de griji. Spatele îi era 
îndoit, ca şi cum ar fi purtat o povară cumplită. Şi totuşi nu e atât 
de firav precum îl crezusem eu la început, căci umerii şi pieptul 
erau ai unui om bine clădit, însă silueta i se termina într-o pereche 
de picioare subţiri ca fusul. 

— Pantoful stâng uzat, celălalt neted. 

— Nu am observat acest lucru. 

— Nu aveai cum. Dar eu mi-am dat seama că are un picior 
de lemn. Continuă, te rog. 

— M-au uimit cârlionţii de par cărunt ce îi ieşeau de sub 
pălăria veche de pai şi trăsăturile îndârjite de pe faţa brăzdată de 
riduri. 

— Foarte bine, Watson. Şi ce ţi-a spus? 

— A început să-şi verse amarul. Ne-am plimbat împreună pe 
alee şi bineînţeles că am observat cu atenţie împrejurimile. 
Niciodată nu am văzut un loc mai neîngrijit. În grădină, plantele 
creşteau într-o învălmăşeală sălbatică, lăsând impresia că nu 
fuseseră sădite de mâna omului. Cum a putut o femeie să tolereze 
starea aceasta de lucruri, nu-mi pot da seama. Casa era şi ea 
neîngrijită, în ultimul hal, însă bietul om părea să fie conştient şi 
încerca să remedieze situaţia, căci un vas mare cu vopsea verde 
era aşezat pe hol, iar el avea o pensulă groasă în mâna stângă. 


Vopsea lemnăria. 

M-a invitat în sanctuarul său întunecos şi acolo am stat de 
vorbă. Bineînţeles că era dezamăgit că nu ai putut să vii. „Nu 
aveam prea multe speranţe ca un individ atât de umil ca mine, 
mai ales după pierderea financiară suferită, să aibă parte de 
atenţia totală a unui om faimos precum domnul Sherlock Holmes.“ 

L-am asigurat că partea financiară nu intra în discuţie. „Nu, 
bineînţeles, dumnealui o face din pură pasiune, mi-a spus el, dar 
poate că ar fi găsit şi aici ceva interesant de observat. lar natura 
umană, domnule doctor Watson —ce dezamăgire sumbră! l-am 
refuzat eu vreodată ceva? Mai exista vreo femeie atât de 
răsfăţată? Şi tânărul acela putea să-mi fie fiu! Era mereu bine- 
venit la mine în casă. Şi uite cum m-a răsplătit! O, domnule 
doctor, ce lume cumplită!“ 

Aşa a tinut-o întruna timp de mai mult de o oră. Nu bănuise, 
se pare, nimic. Cei doi trăiau singuri, cu excepţia unei femei care 
vine dimineaţa şi pleacă seara la şase. În seara cu pricina, 
bătrânul Amberley, vrând să-şi răsfeţe soţia, rezervase două locuri 
în loja Teatrului Haymarket. În ultimul moment, aceasta a invocat 
o migrenă şi a refuzat să meargă. S-a dus doar el. Nu există niciun 
dubiu asupra acestui fapt, pentru că ne-a arătat biletul nefolosit pe 
care îl cumpărase pentru soţia lui. 

— Interesant, foarte interesant, zise Holmes, al cărui interes 
pentru caz creştea simţitor. Te rog să continui, Watson, găsesc 
povestirea ta foarte captivantă. Ai văzut biletul cu ochii tăi? Nu 
cumva i-ai reţinut şi numărul? 

— Ba da, din întâmplare chiar l-am reţinut, am răspuns eu 
cu o oarecare mândrie, E acelaşi cu vechiul meu număr de la 
şcoală, treizeci şi unu, aşa că mi-a rămas în minte. 

— Excelent, Watson! Locul său, atunci, trebuie să fi fost ori 
treizeci, ori treizeci şi doi. 

— Întocmai, am răspuns eu puţin misterios. Pe rândul B. 

— Foarte satisfăcător, Watson! Ce altceva ţi-a mai spus? 

— Mi-a arătat camera sa de siguranţă, cum o numea .el. Şi 
era într-adevăr o cameră sigură, ca o bancă, dotată cu uşă de fier 
şi cu o închizătoare pe care niciun hoţ nu o putea sparge. In orice 
caz, se pare că femeia avusese o dublură la cheie, pentru că îi 
căraseră de acolo bani şi titluri de rentă în valoare de peste şapte 
mii de lire. 

— Titluri de rentă! Şi cum ar putea totuşi să se folosească 


de ele? 

— Mi-a spus că a dat poliţiei o lista şi că speră că nu vor 
putea fi folosite. Se întorsese de la teatru pe la miezul nopţii şi 
găsise casa jefuită, cu uşa şi fereastra deschise, iar cei doi 
dispăruseră. Nu a găsit nicio scrisoare sau mesaj şi nici nu a mai 
auzit de ei de atunci. A anunţat imediat poliţia. 

Holmes medită timp de câteva minute. 

— Mi-ai spus că vopsea. Ce vopsea? 

— Păi, vopsea coridorul. Insă vopsise deja uşa şi lemnăria 
camerei despre care ţi-am vorbit. 

— Şi nu ţi se pare totuşi o îndeletnicire ciudată în aceste 
condiţii? 

„Trebuie să fac ceva ca să-mi alin durerea.“ Asta a fost 
explicaţia lui. Una ciudată, fără îndoială, însă e de aşteptat de la 
un om atât de ciudat ca el. A rupt o fotografie de-a soţiei lui în 
prezenţa mea — a rupt-o într-un acces de furie pătimaşă. „Nu 
vreau să-i mai văd niciodată faţa blestemată!“, a strigat el. 

— Altceva, Watson? 

— Da, un lucru m-a uimit mai mult decât orice altceva. 
Ajuns în staţia Blackheath, mă urcasem în tren şi, tocmai când 
pornea, am văzut un bărbat sărind în vagonul vecin cu al meu. Ştii 
că rețin repede feţele, Holmes. Nu am niciun dubiu că era bărbatul 
înalt şi negricios căruia îi vorbisem pe stradă. L-am mai văzut 
odată la Podul Londrei şi apoi l-am pierdut în mulţime. Dar sunt 
convins că mă urmărea pe mine. 

— Fără îndoială, fără îndoială!, exclamă Holmes. Un bărbat 
înalt, negricios, cu mustață deasă, ai spus, cu ochelari cu lentile 
fumurii? 

— Holmes, eşti un vrăjitor! Nu ţi-am spus, dar într-adevăr 
avea ochelari cu lentile fumurii. 

— Şi un ac de cravată masonic? 

— Holmes! 

— Foarte simplu, dragul meu Watson, Dar să trecem la 
fapte. Trebuie să recunosc că acest caz, ce rni s-a părut la început 
atât de simplu încât nu merita atenţia mea, îşi schimbă rapid 
înfăţişarea. Deşi în misiunea ta ai lăsat să-ţi scape tot ce era 
important, chiar şi acele lucruri care ţi-au captat ţie atenţia dau 
destul de gândit. 

— Ce am lăsat să-mi scape? 

— Nu te supăra, dragul meu prieten. Ştii că nu vreau să te 


jignesc. Nimeni altcineva nu s-ar fi descurcat mai bine decât tine. 
Unii poate chiar mai prost. Dar cu siguranţă că ai scăpat câteva 
chestiuni extrem de importante. Care este părerea vecinilor 
despre acest Amberley şi soţia sa? Acest lucru este cu siguranţă 
important. Dar despre doctorul Ernest? Era el cuceritorul pe care 
ni-l închipuim? Graţie farmecelor tale naturale, Watson, puteai 
beneficia de ajutorul oricărei doamne. Ce spui de fata de la oficiul 
poştal sau de soţia zarzavagiului? Mi te şi închipui şuşotind 
nimicuri dulci cu domnişoara de la „Ancora albastră“ şi primind în 
schimb informaţii importante. Toate acestea le-ai lăsat nefăcute. 

— Le mai pot face încă. 

— Au fost făcute deja. Cu ajutorul telefonului şi al Yardului, 
de obicei pot să obţin datele principale fara să părăsesc încăperea. 
De fapt, informaţiile mele confirmă povestea bărbatului. Reputația 
sa locală este aceea a unui avar şi a unui soţ aspru şi pretenţios. 
Faptul că ţinea o sumă mare de bani într-o cameră blindată e o 
certitudine. La fel este şi faptul că tânărul doctor Ernest, un bărbat 
necăsătorit, juca şah cu Amberley şi probabil îşi făcea de cap cu 
soţia sa. Toate acestea par a fi o poveste foarte banală şi s-ar 
putea crede că nu mai e nimic de adăugat. Şi totuşi... şi totuşi! 

— Unde e problema? 

— În imaginaţia mea, probabil. Dar să o lăsăm deocamdată 
acolo, Watson. Ce-ar fi să ne căutăm refugiu, după truda zilnică, în 
muzică? Carina concertează în seara aceasta la Sala Albert şi mai 
avem încă timp să ne îmbrăcăm, să luăm cina şi să ne bucurăm de 


relaxare. 
* 


x * 


În dimineața următoare m-am trezit devreme, însă nişte 
firimituri de pâine prăjită şi două coji de ou mi-au arătat că 
prietenul meu fusese şi mai matinal. Am găsit un bilet mâzgălit pe 
masă: 


Dragă Watson, 

Mai există douâ-trei chestiuni pe care trebuie să le 
lămuresc cu domnul Josiah Amberley în persoană. După ce voi fi 
făcut acest lucru putem să considerăm cazul rezolvat — sau nu. 
Aş avea rugămintea ca pe la ora trei sa fii disponibil. Cred că voi 
avea nevoie de tine. 

S.H. 


Nu l-am mai văzut pe Holmes în restul zilei, însă la ora 
menţionată se întoarse grav, preocupat şi cu gândurile departe. In 
asemenea momente era mai înţelept să-l las singur. 

— Amberley a trecut pe aici? 

— A! Trebuie să vina. 

Nu avu mult de aşteptat, căci bătrânul apăru imediat cu o 
expresie de uimire şi îngrijorare pe faţa-i austeră. 

— Am primit o telegramă, domnule Holmes. Nu înţeleg 
nimic din ea. 

l-o dădu, iar Holmes o citi cu voce tare: 


— Vino fără întârziere! Pot oferi informaţii despre pierderea 
ta. ELMAN. Vicariat. 


Expediată la 2:10 din Little Purlington, zise Holmes. Little 
Purlington este, din câte ştiu eu, în Essex, nu departe de Frinton. 
Bineînţeles că veţi pleca imediat. Telegrama a fost trimisă în mod 
evident de o persoană respectabilă, vicarul acelui loc. Unde este 
Crockfordulmeu? Da, uiterl: „J. C. Elman, vicar în Moosmoor şi 
Little Purlington.“ Caută la ce oră aveţi tren, Watson. 

— Pleacă unul la 5:20. 

— Excelent. Ar fi bine dacă l-ai însoţi, Watson. E posibil să 
aibă nevoie de ajutor sau de vreun sfat. Cu siguranţă că ne afiăm 
într-un moment de criza. 

Însă clientul nostru nu părea deloc dornic sa pornească la 
drum. 

— E absurd, domnule Holmes, zise el. Cum poate şti acest 
om ce s-a întâmplat? E o pierdere de timp şi bani. 

— Nu ar fi telegrafiat dacă nu ar fi ştiut ceva. Telegr afiaţi-i 
că veniţi cât de repede puteţi. 

— Nu, nu cred că voi merge. 

Holmes îşi luă cea mai severă faţa: 

— Ar face o impresie extrem de proastă şi asupra mea, şi 
asupra poliţiei, domnule Amberley, dacă atunci când se iveşte un 
indiciu atât de preţios, dumneavoastră refuzaţi să îl urmaţi. Vom 
considera că nu trataţi cu seriozitate această investigaţie. 

Clientul nostru păru îngrozit de perspectiva expusă. 

— Da, bineînţeles că voi merge, dacă priviţi lucrurile aşa, 
zise el. Mi se pare absurd să presupun că acest preot ştie ceva, 


dar dacă dumneavoastră credeţi... 

— Da, eu aşa cred, zise Holmes accentuând fiecare cuvânt 
şi astfel am pornit în călătoria noastră. 

Holmes m-a luat deoparte înainte de a părăsi încăperea şi 
mi-a dat un sfat, ceea ce arăta că într-adevăr considera problema 
importantă. 

— Te rog să ai grijă să meargă acolo, mi-a spus el. Dacă se 
răzgândeşte şi vrea să se întoarcă, opreşte-te la primul telegraf şi 
trimite-mi cuvântul „Zăvorât”. Voi lăsa instrucţiuni ca să îl primesc 


oriunde m-aş afla. 
* 


x x 


Little Purlington nu e un loc în care se ajunge uşor. 
Amintirea pe care o păstrez despre această călătorie nu e una 
plăcută, căci era foarte cald, trenul se deplasa încet, iar tovarășul 
meu de călătorie era morocănos şi tăcea mai tot timpul, făcând 
doar din când în când câte o remarcă despre inutilitatea 
întreprinderii noastre. Ajunşi în mica staţie, am mai avut de 
parcurs vreo trei kilometri până să ajungem la casa vicarului, 
acolo unde un cleric solemn şi destul de pompos ne primi în biroul 
său. Telegrama noastră era aşezată în faţa lui. 

— Ei, bine, domnilor, ne întrebă, ce pot să fac pentru 
dumneavoastră? 

— Am venit, i-am explicat eu, ca răspuns la telegrama 
dumneavoastră. 

— Telegrama mea? Nu am trimis nicio telegramă. 

— Mă refer la telegrama pe care i-aţi trimis-o domnului 
Josiah Amberley. In legătură cu soţia sa şi cu banii. 

— Dacă faceţi o glumă, domnule, atunci este una foarte 
îndoielnică, zise vicarul supărat. Nici nu am auzit vreodată de 
domnul pe care îl pomeniţi şi cu siguranţă nu am trimis nicio 
telegramă nimănui. 

Eu şi clientul nostru ne-am privit uimiţi. 

— Poate că s-a făcut vreo greşeală, am spus eu. Există 
cumva două vicariate? Uitaţi telegrama, semnată Elman şi trimisă 
de la vicariat. 

— Nu există decât un vicariat, domnule, şi un singur vicar, 
iar această telegramă este un fals scandalos, a cărui origine va fi 
cercetată de către poliţie. Între timp, nu vad nici cel mai mic motiv 
pentru a prelungi această întrevedere. 


Aşa că eu şi domnul Amberley ne-am trezit pe marginea 
drumului unui sat ce mie mi se părea a fi cel mai primitiv din 
Anglia. Ne-am îndreptat către telegraf, însă se închisese deja. Am 
găsit totuşi un telefon în gară şi astfel am reuşit să iau legătura cu 
Holmes, care ne împărtăşi uimirea în ceea ce priveşte rezultatul 
vizitei noastre. 

— Foarte bizar!, grăi vocea distantă. Foarte bizar! Mă tem, 
dragul meu Watson, că nu aveţi niciun tren de întoarcere în seara 
aceasta. V-am condamnat cu nesăbuinţă la ororile unui han de 
ţară. Oricum, îţi mai rămâne natura, Watson, natura şi Josiah 
Amberley — poţi fi în strânsă comuniune cu amândoi, mi-a spus 
chicotind. 

In curând am avut ocazia să constat că reputaţia de avar a 
tovarăşului meu era întemeiată. Se văicărise pentru costul acestei 
deplasări, insistase să călătorească la clasa a treia, iar acum 
obiecta din nou zgomotos la nota de plată a hanului. A doua zi 
dimineaţă, când am ajuns în sfârşit la Londra, era greu de spus 
care dintre noi era într-o dispoziţie mai proastă. 

— Ar fi bine să treceţi şi prin Baker Street, am zis eu. E 
posibil ca domnul Holmes să aibă noi instrucţiuni pentru 
dumneavoastră. 

— Dacă sunt la fel de valoroase ca şi acestea din urma, o să 
fie de mare folos, zise Amberley încruntându-se duşmănos. 

Totuşi mă însoţi. li trimisesem deja veste lui Holmes despre 
ora sosirii noastre, însă ne aştepta un mesaj că se află la 
Lewisham şi să îl urmăm acolo. Am rămas surprinşi, însă am fost şi 
mai uimiţi când am văzut că Holmes nu era singur în sufrageria 
clientului nostru. Un bărbat sever şi apatic stătea lângă el, un 
bărbat negricios cu ochelari cu lentile fumurii şi cu un ac masonic 
uriaş ivindu-i-se de pe cravată. 

— Acesta este prietenul meu, domnul Barker, zise Holmes. 
Şi el a cercetat cazul dumneavoastră, domnule Josiah Amberley, 
deşi am lucrat separat. Insă avem amândoi aceeaşi întrebare să 
vă punem. 

Domnul Amberley se aşeză oftând. Simţea pericolul iminent. 
Se putea citi pe figura sa îngrijorată. 

— Ce vreţi să mă întrebaţi, domnule Holmes? 

— Doar acest lucru: ce aţi făcut cu cadavrele? 

Bărbatul sări în picioare şi scoase un strigăt răguşit. 

Incepu să dea din mâinile sale osoase. Gura îi era deschisă 


şi în momentul acela arăta ca o oribilă pasăre de pradă. Într-o 
fracțiune de secundă ne-am dat seama care era adevăratul Josiah 
Amberley, un demon diform, cu un suflet la fel de urât precum 
trupul. Căzu la loc pe scaun şi îşi duse mâna la gură ca şi cum ar fi 
vrut să-şi înăbuşe un acces de tuse. Holmes sări la gâtul lui ca un 
tigru şi îl întoarse cu faţa la pământ. O tabletă albă îi căzu dintre 
buze. 

— Fără scurtături, Josiah Amberley! Lucrurile trebuie făcute 
cu decenţă şi în ordine. Ce spui, Barker? 

Am o trăsură la uşă, răspunse taciturnul nostru prieten. 

— Sunt doar câteva sute de metri până la post. Vom merge 
împreună. Poţi să rămâi aici, Watson. Mă voi întoarce într-o 
jumătate de oră. 

Bătrânul fabricant de vopsea avea forţa unui leu în bustul 
acela uriaş, însă era neputincios în mâinile celor doi, obişnuiţi să 
mânuiască tot felul de oameni. Fu târât zvârcolindu-se către 
trăsura care aştepta, iar eu am rămas de veghe, singur în casa 
luminată. Holmes se întoarse însă în mai puţină vreme decât 
promisese, însoţit de un inspector de poliţie tânăr şi elegant. 

— L-am lăsat pe Barker să supravegheze îndeplinirea 
formalităţilor, zise Holmes. Nu ai avut ocazia să-l cunoşti pe 
Barker, Watson. Este rivalul meu de pe malul Surrey. Când mi-ai 
povestit despre bărbatul înalt şi negricios, nu mi-a fost greu să 
ghicesc restul. Are mai multe cazuri rezolvate la activ, nu-i aşa, 
domnule inspector? 

— Cu siguranţă s-a amestecat de câteva ori, răspunse 
inspectorul rezervat. 

— Metodele sale sunt neobişnuite, fără îndoială, ca şi ale 
mele de altfel. Şi aceste metode se dovedesc a fi folositoare 
câteodată, nu credeţi? Dumneavoastră, care sunteţi obligaţi să 
repetaţi dreptul de a nu spune nimic, nu aţi fi reuşit niciodată să-l 
păcăliţi pe acest pungaş, practic să mărturisească totul. 

— Poate că nu. Dar de obicei ajungem la acelaşi rezultat, 
domnule Holmes. Să nu vă închipuiţi că nu ne-am format şi noi 
opiniile noastre despre caz şi că nu l-am fi prins pe individ. Ne 
scuzaţi că nu suntem foarte bucuroşi când dumneavoastră vă 
folosiţi de metode de care noi nu putem uza, asumându-vă astfel 
tot meritul. 

—— Nimeni, dar nimeni nu-şi va asuma niciun merit, 
domnule MacKinnon. Vă asigur ca eu voi dispărea din cadru, cât 


despre Barker, el nu a făcut altceva decât ceea ce i-am spus. 

Inspectorul păru uşurat la auzul acestor cuvinte. 

— Foarte frumos din partea dumneavoastră, domnule 
Holmes. Laudele sau mustrarea pot însemna foarte puţin pentru 
dumneavoastră, însă pentru noi lucrurile stau altfel atunci când 
ziarele încep să pună întrebări. 

— Aveţi dreptate. Insă e foarte probabil că vor pune 
întrebări oricum, aşa că ar fi mai bine să aveţi răspunsuri 
pregătite. Ce veţi spune, de exemplu, dacă un reporter inteligent 
şi îndrăzneţ întreabă care au fost indiciile care v-au trezit 
suspiciunea şi în final v-au oferit certitudinea despre adevăratele 
fapte? 

Inspectorul păru foarte încurcat. 

— Încă nu ştim toate amănuntele, domnule Holmes. 
Dumneavoastră aţi spus că prizonierul, în prezenţa a trei martori, 
a recunoscut faptele, că şi-ar fi omorât soţia şi pe amantul ei, 
încercând să se sinucidă. Ce alte dovezi aveţi? 

— Aţi aranjat să se facă o percheziţie? 

— Trei colegi de-ai mei sunt pe drum. 

— Atunci veţi avea cea mai clară dovadă. Cadavrele nu pot 
fi departe. Incercaţi în pivniţă şi în grădină. Nu cred că va dura 
mult. Casa e mult mai veche decât ţevile de apă. Trebuie să existe 
pe undeva şi un puț părăsit. Încercaţi-vă norocul şi acolo. 

— Dar cum v-aţi dat seama şi cum s-a săvârşit fapta? 

— Vă voi arăta cum s-a săvârşit fapta şi vă voi da explicaţia 
pe care v-o datorez şi dumneavoastră, dar în primul rând 
prietenului meu oropsit, al cărui ajutor a fost nepreţuit pe tot 
parcursul acestei investigaţii. Dar mai întâi să încerc să vă explic 
mentalitatea acestui om. E atât de neobişnuită, încât cred ca locul 
lui este mai degrabă la Broadmoor!, decât pe eşafod. Are mai 
degrabă mintea unui italian din Evul Mediu decât ce a unui britanic 
modern. A fost un zgârcit vrednic de dispreţ, care şi-a făcut soţia 
atât de nefericită prin comportamentul său meschin, încât era 
pradă sigură pentru orice aventurier. Un asemenea personaj a 
apărut în scenă în persoana doctorului împătimit de şah. Amberley 
excela la şah — un indiciu clar al unei minţi capabile de intrigi. Ca 
toţi avarii, era şi foarte gelos, iar gelozia i s-a transformat în 


1 Broadmoor — un spital în sudul Angliei unde sunt internaţi 
infractorii bolnavi mintal. 


obsesie. Pe drept sau pe nedrept, a suspectat o legătură 
amoroasă între cei doi. S-a hotărât să se răzbune şi a planificat-o 
cu o iscusinţă diabolică. Veniţi încoace! 

Holmes ne conduse de-a lungul coridorului cu atâta 
siguranţă ca şi cum ar fi locuit în casă şi se opri în faţa uşii 
deschise a camerei blindate. 

— Ptiu! Miroase cumplit a vopsea!, spuse inspectorul. 

— Acesta a fost primul nostru indiciu, zise Holmes. Îi puteţi 
mulţumi doctorului Watson pentru această observaţie, chiar dacă 
nu a făcut şi deducţia: De ce s-ar apuca un om, într-un moment 
atât de nepotrivit, să umple casa cu mirosuri puternice? Evident 
ca să acopere un alt miros, un miros care ar fi putut trezi 
suspiciunea. Mai era apoi această cameră cu uşă de fier şi zăvor, o 
încăpere închisă perfect. Dacă pui aceste două informaţii cap la 
cap, la ce concluzie poţi ajunge? Nu puteam să-mi dau seama 
decât dacă cercetam casa chiar eu. Aveam deja certitudinea că 
este un caz serios, căci examinasem tabelul statistic de la Teatrul 
Haymarket—un alt merit al doctorului Watson — şi am constatat 
că nici locul cu numărul treizeci şi nici cel cu treizeci şi doi de pe 
rândul B nu fuseseră ocupate în acea seara. Deci, Amberley nu 
fusese la teatru şi asta însemna că alibiul său căzuse. A făcut o 
mare greşeală când i-a permis vicleanului meu prieten să ia 
numărul locului de pe biletul pe care îl cumpărase soţiei sale. 
Problema se punea cum aveam să reuşesc să cercetez casa. Am 
trimis un om de-al meu într-un sat uitat de lume de unde să-l 
cheme pe omul nostru la o oră care îi făcea imposibilă întoarcerea 
în acea zi. Ca să previn orice abatere de la plan, l-am rugat pe 
doctorul Watson să îl însoţească. Numele vicarului l-am luat, 
bineînţeles, din Crockfordul meu? Reuşesc să mă fac înţeles? 

— Magistral!, zise inspectorul cu o voce uimită. 

— Fără teama unei întreruperi, am pătruns în casă. 
Spargerea de locuinţe a fost întotdeauna o meserie alternativă 
pentru mine şi, dacă m-aş fi hotărât să o practic, nu am nici cea 
mai mică îndoială că aş fi fost printre cei mai buni. Observaţi cu 
atenţie ceea ce am descoperit! Vedeţi conducta de gaz ce 
urmează linia plintei de pe hol? Se ridică în unghiul peretelui şi are 
un robinet aici în colţ. Conducta intră în camera blindată, după 
cum puteţi observa, şi se termină în mijlocul tavanului, unde este 
mascată de ornamente. Gura aceasta este deschisă. In orice 
moment, deschizând robinetul de pe hol, camera putea fi inundată 


cu gaz. Cu uşa închisă şi cu robinetul deschis, nu cred că ar putea 
rămâne cineva conştient mai mult de două minute în cămăruţa 
aceasta. Prin ce procedeu diabolic a reuşit să-i atragă în cursa, nu 
ştiu, însă odată ce i-a avut în spatele acestei uşi, au fost la mila sa. 

Inspectorul examină conducta cu interes. 

— Unul dintre oamenii noştri a menţionat mirosul de gaz, 
zise el, dar bineînţeles că fereastra şi uşa erau deschise şi se 
dăduse deja şi cu vopsea. Începuse să vopsească din ziua 
precedentă, după povestirea sa. Ce aţi făcut mai departe, 
domnule Holmes? 

— Păi, a urmat un incident neaşteptat. Mă strecuram pe 
fereastra de la cămară dis-de-dimineaţă, când am simţit o mână 
care mă apuca de guler şi am auzit o voce spunând: „Ce faci aici 
ticălosule?“. Când mi-am putut roti capul am dat cu ochii de 
ochelarii fumurii ai prietenului şi rivalului meu, Barker. Era un mod 
ciudat de a ne întâlni, care ne-a făcut pe amândoi să zâmbim. Se 
pare că el fusese angajat de familia doctorului Ray Ernest şi 
ajunsese la concluzia ca era ceva necurat la mijloc. 
Supraveghease casa timp de câteva zile şi îl găsise pe doctorul 
Watson ca fiind unul dintre personajele dubioase care vizitaseră 
locuinţa. Nu putea să-l aresteze pe doctorul Watson şi când a 
văzut un om care încerca să pătrundă pe fereastra cămării, nu s-a 
mai înfrânat. 

Bineînţeles că i-am explicat cum stau lucrurile şi am 
continuat investigația împreună. 

— De ce nu aţi venit la noi? 

— Pentru că aveam de gând să fac acea mică înscenare, 
care, să recunoaştem, a mers perfect. Mă tem că nu aţi fi mers 
atât de departe. 

Inspectorul zâmbi. 

— Da, poate că aveţi dreptate. Am cuvântul 
dumneavoastră, domnule Holmes, că vă retrageţi acum din caz şi 
că ne predaţi toate concluziile dumneavoastră? 

— Bineînţeles, aşa obişnuiesc să fac. 

— Ei bine, atunci, în numele poliţiei, vă mulţumesc. Pare a fi 
un caz rezolvat şi nu cred că vom întâmpina mari greutăţi în a găsi 
cadavrele. 

— Pot sa vă mai arăt o dovadă macabra, zise Holmes. Sunt 
sigur că Amberley nu a observat-o niciodată. Aveţi şanse de 
reuşită, domnule inspector, dacă încercaţi să vă puneţi în locul 


celuilalt, să vă gândiţi ce aţi face dumneavoastră. E nevoie de 
ceva imaginaţie, dar are succes de fiecare dată. Să presupunem 
că sunteţi închis în încăperea aceasta strâmtă, mai aveţi mai puţin 
de două minute de trăit, însă vreţi să vă răzbunaţi pe duşmanul 
care se bucură probabil de cealaltă parte a uşii. Ce aţi face? 

— AŞ scrie un mesaj. 

— Exact, Ca să spuneţi lumii cum aţi murit. N-ar avea niciun 
sens să-l scrieţi pe hârtie. Ar fi găsită. Dacă l-aţi scrie pe perete ar 
dura mai mult. Priviţi aici! Chiar deasupra plintei e mâzgălit cu un 
creion roşu ce nu se poate şterge: „Am fost...” Asta e tot. 

— Ce credeţi că poate sa însemne? 

— Păi, nu e decât la vreo treizeci de centimetri înălţime faţă 
de pământ. Nefericitul care a încercat să scrie căzuse probabil la 
pământ şi era pe moarte. Şi-a pierdut cunoştinţa înainte să 
termine. 

— Probabil voia să scrie: am fost ucişi. 

— Aşa cred şi eu. Dacă găsiţi un creion asupra unuia dintre 
cadavre... 

— Vom căuta, puteţi fi sigur. Dar ce s-a întâmplat cu titlurile 
de rentă? Evident că nu a existat niciun jaf. Şi totuşi posedă acele 
titluri. Am verificat acest lucru. 

— Puteţi fi sigur că le are ascunse într-un loc sigur. Când 
povestea cu fuga s-ar fi uitat, le-ar fi descoperit subit şi ar fi 
anunţat că cei doi vinovaţi s-au căit şi i le-au trimis înapoi. 

— Văd că aveţi răspuns pentru orice, zise inspectorul. Mai e 
un singur lucru.., înţeleg că a venit să reclame cazul la noi, dar de 
ce a venit şi la dumneavoastră? 

— Pură fanfaronadă!, răspunse Holmes. Se simţea atât de 
sigur pe el, încât îşi imagina că nimeni nu îl putea atinge. Putea 
spune oricărui vecin suspicios: „Uite câtă osteneală mi-am dat! M- 
am dus nu numai la poliţie, ci chiar şi la Sherlock Holmes.“ 

Inspectorul râse: 


— Acum sunteţi chit, domnule Holmes, zise el. 
* 


x x 


Câteva zile mai târziu, prietenul meu îmi întinse o copie a 
ziarului „North Surrey Observer“. Sub o serie de titluri viu colorate, 
ce începeau cu „Groază în Haven“ şi se încheiau cu „Strălucită 
anchetă a poliţiei“, era şi o coloană în care era prezentată 
desfăşurarea succesivă a faptelor. Paragraful de încheiere 


surprinde foarte bine ideea întregului articol. lată ce spunea: 


Remarcabila perspicacitate de care inspectorul MacKinnon 
a dat dovadă, dându-și seama că mirosul de vopsea putea să 
ascundă un alt miros, în cazul de față cel de gaz; deducția 
îndrăzneață că încăperea blindată putea fi, de fapt, o cameră de 
gazare şi ancheta ce a urmat, ducând la descoperirea 
cadavrelor în putul părăsit, ascuns cu istețime sub o cuşcă de 
câine, toate acestea vor dăinui în analele crimei ca un exemplu 
al inteligenței poliţiştilor noştri. 

— Măi, măi, ce băiat bun MacKinnon!, zise Holmes zâmbind 
îngăduitor. Poţi să clasezi cazul în arhiva ta, Watson, într-o bună zi 
se va afla şi adevărata poveste... 


Sfârşit 


Postfată 


Mă tem că domnul Sherlock Holmes începe să semene cu 
unul dintre acei tenori cunoscuţi, care, deşi şi-au cucerit deja o 
faima ce promite să reziste peste vea- curi, sunt tentaţi să facă 
nesfârşite reverenţe în faţa publi- cului răbdător... Asta trebuie să 
înceteze, iar el trebuie să dispară trup, suflet şi... imaginaţie. 
Oamenilor le place să creadă că există un tărâm special, un loc al 
fanteziei pentru toţi copiii imaginaţiei, un loc straniu şi imposibil în 
acelaşi timp, în care poate „frumoşii“ lui Fielding fac încă dragoste 
cu „frumoasele” lui Richardson, unde eroii lui Scott se plimbă încă 
ţanţoşi, unde simpaticii vagabonzi ai lui Dickens pot încă râde, iar 
mondenii lui Thackeray îşi continuă carierele reprobabile. Într-un 
umil colţ al unei astfel de Vallhala e posibil să-şi fi găsit şi domnul 
Holmes şi doctorul Watson un loc, în timp ce scena pe care ei au 
lăsat-o goală e ocupată acum de vreun copoi mult mai viclean, 
însoţit de un partener cu mult mai puţin şiret. 

Cariera sa a fost lungă — deşi e posibil să exagerăm când 
spunem asta —, dar domnii ramoliţi care mă abordează susţinând 
că aventurile lui au constituit lectura copilăriei lor nu primesc din 
partea mea răspunsul pe care ei par să-l aştepte. Nimănui nu îi 
place ca informaţiile personale să fie spuse într-un mod atât de 
brutal. De fapt, vorbind la rece, Holmes şi-a făcut debutul în „Un 
studiu în roşu“ şi în „Semnul celor patru“, două broşuri apărute în 
1887 şi 1889. „Un scandal în Boemia” — prima colecţie mai lungă 
de nuvele a apărut în 1891, în revista „The Strand“. Publicul s-a 
arătat fascinat şi doritor de mai mult, astfel că, din acel moment 
ce datează de acum 39 de ani, au fost scrise, într-o serie 
discontinuă, peste 56 de povestiri, republicate în „Aventurile lui 
Sherlock Holmes“, „Memoriile lui Sherlock Holmes“, 
„Reîntoarcerea lui Sherlock Holmes“ şi „Ultima reverență a lui 
Sherlock Holmes“, rămânând aceste 12 povestiri publicate în 
ultimii ani care sunt prezentate aici sub titlul „Arhiva lui Sherlock 
Holmes“. Eroul nostru şi-a început aventurile chiar în mijlocul erei 
victoriene târzii, a continuat sub mult prea scurta domnie a lui 
Edward şi a reuşit să-şi menţină umilul loc chiar şi în aceste 
timpuri tulburi. Aşa că e perfect adevărat când spunem că aceia 
care au crescut urmărindu-i aventurile au trăit să-şi vadă copiii 
citind aceleaşi aventuri în aceeaşi revistă. Este un exemplu uimitor 
de răbdare şi fidelitate din partea publicului britanic. 


Am fost ferm convins să pun punct carierei acestui personaj 
în „Memorii“, deoarece simţeam că nu era de dorit să îmi 
canalizez energiile literare în totalitate într-o singură direcţie. Acea 
figură pală, cu trăsături ferme şi silueta cu membre lungi, flexibile, 
acaparase o nedrept de mare parte din imaginaţia mea. Am dat 
curs faptei, dar cum niciun medic legist nu a decis asupra 
rămăşiţelor sale, nu mi-a fost greu să răspund cererilor fiatante ale 
publicului şi să îmi explic gestul necumpănit. Nu am regretat 
niciodată, căci, în practică, s-a dovedit că aceste schiţe uşoare nu 
m-au împiedicat să-mi explorez şi să-mi descopăr limitele în 
diferite ramuri ale literaturii ca romanele istorice, poezia, teatrul, 
istoria sau cercetarea psihicului. Dacă Holmes nu ar fi existat, eu 
nu aş fi putut face mai mult, deşi el a stat poate, până la un punct, 
în calea recunoaşterii operelor mele literare mai serioase. 

Aşadar, _cititorule, spune adio lui Sherlock Holmes! îţi 
mulţumesc pentru loialitatea ce ai dovedit-o în trecut şi nu pot 
decât să sper că am reuşit să-ţi ofer o evadare din grijile de zi cu zi 
şi un stimulant schimb de idei ce nu poate fi întâlnit decât pe 
feericul tărâm al literaturii. 


Cuprins 


Ultima reverență 5 
Aventura din Wisteria Lodge..............e eee 7 


1. NEOBIŞNUITA EXPERIENŢĂ A DOMNULUI JOHN 
SCOTT ECCLES 7 
2. TIGRUL DIN SAN PEDRO 26 


Aventura cutiei de carton... eee ee eeeaee 52 
CET ELI OSUIL ae iza la asa mă ea ver ana a a oa a 84 
Planurile Bruce-Partington..........c eee eee 112 
Detectivul muribund... eee eee eee 156 
Cum a dispărut lady Frances Carfax...............ceeeei. 179 
Copita- dracului: sea sectie acte eat pn a Dl aaa Ad 210 
Ultima 'revereni a. itcec e cedeze poola ata pa aaa deo oi 249 
Arhiva lui Sherlock Holmes 273 
Aventura unui client ilustru... eee eee 275 
Aventura soldatului alb ca varul..............ce eee 314 
Cazul diamantului Mazarin... eee 345 
Aventură în casa cu trei frontoane..........cceeee eee 371 
Vampirul diN SUSSEX. ec ae ziaare ae a iata ec at oa a 398 
Aventura celor trei Garrideb.............cce eee 425 
Problema podului Thor: ss coco ea aaa aa bas ace 451 
Aventurile omului-maimuță... nenea 490 
Misterul coamei de leu.............ce eee eee 521 
Aventura chiriaşei cu văl... eee nenea 550 
Aventuri pe domeniul Shoscombe..............ceeeneee 569 
Povestea bătrânului fabricant de vopsea.................. 595 


Postfată 619 


Cuprins 


622 


COLECȚIA 
sir ARTHUR CONAN DOYLE 


ile lui Sherlock 
By entur seria comp letă Holmes 


Volumul 1 
(1 roman şi 12 povestiri) 
Un studiu în roşu 
Aventura rubinului albastru 


Volumul 2 


(2 romane şi 11 poveitiri) 
Semnul celor patru e Valea terorii 
Memoriile lui Sherlock Holmes 


Volumul 3 
f1 roman şi 13 povestiri) 
Întoarcerea lui Sherlock Holmes 
Câinele din Baskerville 


Volumul 4 
121 de povestiri) 
Ultima reverență 
Arhiva lu: Sherlock Holmes 


INA 


| 


3989 


Saru OI 


